
FEBRUARIE 


Tuva bate stresată cu degetele în tejgheaua cafenelei. Deşi nu 
ar trebui, e în continuare la muncă, la cafeneaua de lângă gura 
de metrou Hornstull. Un client care tocmai s-a așezat în colţ o 
priveşte enervat, iar ea îi răspunde cu o uitătură ucigătoare. Îi 
memorează înfățișarea şi se gândeşte că acel client nu va primi 
nicio inimioară în cappuccino data viitoare. Posibil un deget 
mijlociu foarte bine conturat. 

O indispune să nu ajungă la timp. Şi acum chiar a întârziat. 
Îşi dă, din reflex, părul blond după ureche. Trebuia să-l ia pe 
Linus de la grădiniţă acum o jumătate de oră. E imună la fețele 
acre ale personalului de la grădiniţă, le-a văzut de prea multe 
ori ca s-o mai afecteze. Dar fiul ei de doi ani o să fie supărat. lar 
Tuva nu e o persoană care să supere copiii. Mai ales pe Linus. 
Nici nu mai ştie de câte ori a zis că ar fi în stare să moară pentru 
el. Dar în realitate nu e mereu așa ușor. Chiar dacă Cel de sus 
ştie că ea încearcă. Atât de al naibii de tare. Îşi dă jos șorţul, 
deschide ușa dulapului cu ustensile de curăţenie şi îl aruncă în 
maldărul uriaș de rufe. Nu poate să plece până nu vine cealaltă 
tură. Unde dracu' e? 

Martin, tatăl lui Linus, era plecat în ziua în care trebuia să i se 
nască fiul. Tuva nu i-a reproşat, chiar dacă a ajuns de urgenţă la 
maternitate, direct pe masa de nașteri, cu două săptămâni 
înainte de termen. În schimb, i s-a părut ciudat că Martin nu a 
venit s-o vadă la spital în zilele cât a rămas internată acolo. 
Nașterea nu a fost fără complicaţii. Fusese prea groggy ca să 
rețină totul, avea doar amintiri vagi cu medici care iar și iar îi 
controlau și pe ea, şi pe bebeluş și confirmau că totul e bine. 
Exact cum făcea Martin în sms-urile scurte pe care i le trimitea. 
O să vină, așa scria, trebuia doar să rezolve niște chestii mai 
întâi. Dar dacă zilele de la maternitate sunt în ceaţă, își 
aminteşte cu acuratețe apartamentul gol care i-a așteptat pe ea și 
pe Linus când au ajuns acasă. Cât ea născuse şi se luptase 
pentru fiul lor, Martin îşi luase lucrurile şi dispăruse. Se pare că 
asta avusese „de rezolvat”. De atunci, rahatul laș nici nu se mai 


arătase şi nici nu mai dăduse vreun semn. Foarte bine într-un 
fel, probabil că l-ar fi ucis dacă ar fi reapărut. 

În loc de asta, rămăsese cu Linus, ei doi împotriva lumii. 
Numai că lumea cel mai adesea intervenea între ei. Ca acum. 
Daniel, cel care trebuia să intre în tura de după-amiază, trebuia 
să ajungă de o jumătate de oră. Dar nu venise nici acum. Se 
văzuse nevoită să-l sune şi să-l trezească. La ora unu şi jumătate 
după-amiaza. Oare ea fusese vreodată atât de iresponsabilă la 
douăzeci şi unu de ani? Probabil. Nu-i de mirare că n-a 
funcţionat între ei. Se uită la ceasul de la mână. 

La. Dra. Cu. 

Îşi pune geaca de fâş și căciula, după care face două espresso 
duble. Unul într-o ceașcă de porțelan, celălalt într-un pahar de 
carton. 

Probabil că Matti, pentru a câta oară, a trebuit să rămână la 
grădiniță ca s-o aștepte pe ea. Matti, pedagogul pe care fiul ei 
începuse să-l strige tată. De câte ori se întâmplă, Matti se uită la 
ea cu privirea aceea. Privirea care înseamnă că ea ar trebui să-și 
petreacă mai mult timp cu fiul ei, în loc să muncească atât. 
Mulţumesc pentru mustrările de conștiință. De parcă n-ar fi 
suficient că trebuie să văd lacrimile lui Linus, fiindcă nu știe nici 
de data asta când vine mama. 

Cele două espresso sunt gata exact când Daniel intră agale pe 
uşă, cu părul zburlit. Frigul aprig de februarie se îngrămădeşte 
în local odată cu el şi câţiva clienţi se zgribulesc ostentativ, însă 
Daniel nu pare să observe. Sau nu-i pasă. Cum a putut să i se 
pară odată măcar o fărâmă atrăgător! 

— Aici, spune ea cu toată răceala care poate fi înghesuită în 
două silabe, şi împinge ceașca de porțelan spre el. Se pare că ai 
nevoie. Eu mă car. 

Tuva nu aşteaptă răspuns, ia paharul de carton şi iese în 
grabă afară, în zăpada care încă nu a făcut nicio încercare de a se 
topi. Nu e suficient de atentă și intră direct într-un cuplu de 
bătrânei plăpânzi. 

— Scuze, am întârziat, trebuie să-mi iau copilul de la 
grădiniță, mormăie în grabă fără să se uite la ei. 

— Aha, da, copiii ne pot surprinde. Pot fi neobișnuit de 


întreprinzători pe cont propriu. 

Vocea sunase amabil, fără reproş. 

Tuva nu răspunde, dar e uşurată că stângăcia ei nu provocă o 
ceartă. Incredibil cât de înțepaţi pot fi unii. De mai multe ori 
când vărsase fără să vrea cafea pe clienţi, se întâmplase ca ei să 
solicite nu numai curățătorie chimică, ci şi o compensație 
materială substanţială. Aruncă un zâmbet de scuze către cei doi. 
Cafeaua din mâna Tuvei s-a vărsat puţin şi-i aminteşte că 
realmente nu are timp pentru aşa ceva. Scoate încă un „Scuze” 
și începe să alerge ușor în direcţia metroului, timp în care 
acoperă paharul. Cafeaua caldă arde, mai întâi pe limbă şi apoi 
în stomac. Are gust de chimicale. Aproape ca medicamentele. 
Trebuie să curețe espressorul. Contrastul cu frigul de afară face 
cafeaua să pară şi mai caldă. 

După ce-o să-l ia pe Linus, se vor întoarce la cafenea. Daniel îi 
poate oferi toate chiflele și prăjiturile cu cremă pe care le vrea. E 
mai mult decât corect. Astăzi, pastele şi chifteluțele se pot duce 
naibii. Mâine, ea pleacă în călătorie. Dar în seara asta sunt doar 
ea și Linus. 

Când să coboare la metrou, picioarele o lasă baltă fără 
avertisment. Scoate un strigăt şi apucă balustrada în ultima 
clipă, ca să nu cadă. Trebuie că s-a împiedicat. Chiar așa de tare 
nu se grăbeşte, nu trebuie să ajungă la grădiniță plină de 
vânătăi. 

Încearcă să se ridice, dar parcă nu mai are oase. Picioarele se 
îndoaie sub ea. Se simte ameţită. Rău. Aproape de leşin. Acelaşi 
sentiment ca atunci când a primit medicamentul acela la spital. 
Când a născut. 

Linus. 

Vin. 

Încearcă să se ridice cu ajutorul balustradei, dar braţele sunt 
parcă lungi de câţiva kilometri. Balustrada plutește sus, 
deasupra capului ei, și ea nu mai știe deloc cum funcționează o 
balustradă. Pete negre dansează în colțul ochilor. Brusc, lumea 
se învârte de câteva ori şi o voce mică dinăuntrul ei spune că 
tocmai cade pe scară. Nu simte absolut nimic. 

Primul lucru pe care Tuva îl observă când se trezeşte e că o 


dor încheieturile. E întinsă pe jos, dar nu comod. Plescăie din 
buze și îşi drege glasul. Gura e uscată. Urme de un gust fad pe 
care nu-l recunoaște. Durează câteva secunde până îşi recapătă 
cunoștința complet, pe urmă realizează că nici măcar nu e 
întinsă pe jos. Stă în genunchi, ușor aplecată în față. E presată de 
pereți din toate părţile. Chiar și de sus, îi apasă ceafa. 

Ca şi cum s-ar afla într-o cutie strâmtă. 

Doare prea tare ca să fie un vis. Dar nici nu poate fi real. Nu 
poate. Şi totuși. Mirosul de lemn e prea real. Lumina se 
infiltrează prin spărturi mici şi înguste şi creează dreptunghiuri 
pe braţele și picioarele ei goale. Goale... Unde sunt hainele? Nu 
i-a dispărut numai geaca, ci și hanoracul. Şi jeanşii. Cineva a 
dezbrăcat-o. E în maiou și chiloți și nu poate fi real. 

Plescăie din nou din buze. Gustul acela de chimicale a rămas. 
Probabil că a fost ceva în cafea. Cineva a pus ceva în cafea fără 
ca ea să observe. lar ea a fost prea stresată ca să-și dea seama. A 
băut tot. 

O înţeapă pielea când adrenalina se pune în mișcare în corp. 
Trebuie să iasă de aici. Ţipă şi împinge pereţii cutiei cât poate de 
tare. Lemnul cedează, dar nu suficient cât să crape sau cât să se 
deschidă cutia. Nu poate să dea cu piciorul, fiindcă stă în 
genunchi, aşa că trebuie să se mulțumească să bată cu podul 
palmei în pereţii care sunt mult prea aproape ca să-i poată lovi 
cu putere. Lumina dintr-o parte e obturată brusc. Cineva e 
dincolo de cutie. 

— Dă-mi drumul! ţipă ea. Ce faci? 

Nimeni nu răspunde. Dar ea îi simte prezența. Aude 
respirație. Ţipă din nou, dar tăcerea e în continuare la fel de 
compactă, la fel de amenințătoare. Senzaţia că mii de ace îi 
înţeapă pielea. Bate în pereţii de lemn cu forțe noi, dar spaţiul 
strâmt refuză să-i dea puterea de care are nevoie. 

— Ce vrei? ţipă ea, dând repede din gene ca să-şi oprească 
lacrimile. Dă-mi drumul, te rog, putem vorbi. Trebuie să-l iau 
pe Linus de la grădiniţă! 

Trage cu coada ochiului în jos spre braţ. Sticla ceasului e 
spartă şi arătătoarele au rămas la exact ora trei. Matti trebuie că 
a sunat și a încercat deja să dea de ea. Poate a început să se 


întrebe unde e, poate a început să caute și o s-o găsească în orice 
moment în cutie, poate... poate că ea obișnuieşte des să întârzie 
la grădiniță şi mai mult decât acum. 

Nimeni nu o caută. 

Fiindcă nimeni nu-i duce lipsa încă. 

Nimeni nu ştie că a fost răpită. 

Răpită. Sensul cuvântului o copleșește şi îi e greu să respire. 
Un sunet metalic din apropierea cutiei o face să tresară. 

— Alo? strigă ea. 

Printr-una dintre crăpăturile de jos din partea stângă intră 
ceva argintiu și ascuţit. Seamănă cu vârful unei săbii. Lama de 
metal pătrunde încet în cutie. Ea încearcă să-şi mute coapsa din 
calea sabiei, dar e prea strâmt. Nu are unde să fugă. Vârful 
sabiei ajunge la coapsă și împinge pielea, tare. Doare, chiar dacă 
nu e așa de ascuţită cum pare. 

— Au, ce faci? ţipă ea. Termină! 

Lama sabiei continuă să apese coapsa până îi străpunge 
pielea şi iese o picătură de sânge. Mișcarea e de tatonare. De 
parcă cel de afară testează. Tuva ţipă din nou, dar abia îşi aude 
cuvintele. Apoi împunsătura se relaxează fără avertisment, iar 
lama este retrasă cam un centimetru. 

Sunetul unui motor care porneşte. Lama sabiei începe să 
vibreze şi înaintează din nou. De data asta nu se oprește nici 
când îi ajunge la os. Tuva urlă când îi taie mușchiul. Sabia 
continuă spre interior în ţesuturi, în timp ce ţipetele femeii 
acoperă sunetul motorului. Durerea e de nedescris. Vede 
explozii de culori în spatele ochilor închiși, simte că terminaţiile 
nervoase-i sunt în flăcări. Lumea dispare, există doar durere. 
Sabia ajunge la femur, iar vibraţiile lamei se propagă prin 
schelet şi toată ființa ei vibrează. Tuva vomită involuntar, pe ea 
şi pe sabia plină de sânge. Lama alunecă într-un final spre 
femur și îi intră în os, apoi continuă prin mușchi şi iese pe 
partea cealaltă. Vârful sabiei e aproape obscen când este împins 
prin piele. Sângele începe imediat să curgă pulsând din noua 
tăietură. Sângele urmează rotunjimea piciorului și se adună într- 
o băltoacă sub ea. Și sabia nu se opreşte. Continuă prin coapsa 
ei, în drum spre celălalt picior. Ea tot nu se poate mişca. 


— Termină, te rog, termină, imploră ea plângând. Trebuie să- 
| iau pe Linus de la grădiniţă. Am întârziat. E singur. 

Când sabia străpunge celălalt picior, Tuva e pregătită pentru 
durere. Dar pentru durerea asta nu e posibil să fii pregătit. Ea 
urlă din răsputeri şi îşi doreşte să fie inconștientă, nebună, orice, 
doar să nu mai simtă. Trec câteva secunde. O eternitate. Nu mai 
vede. Tăișul intră într-un final prin amândouă picioarele și iese 
printr-o deschizătură din partea opusă a cutiei. Sabia încetează 
într-un final să vibreze. 

Dar sunetul motorului continuă. 

Ceva o înțeapă în spatele umărului şi o parte din Tuva, care e 
rațiunea ei, moare. Simte realmente cum o parte din creierul ei 
intră în colaps. Fiindcă evident că există crăpături chiar și în 
spatele ei. Încearcă să se aplece ca să scape de sabia din umăr, 
dar mișcarea face coapsele să ardă și mai tare. Şi Tuva nu mai 
este acolo. Este la maternitate şi luptă pentru fiul ei, e la cafenea 
unde a avut un noroc chior să-și găsească de lucru, se 
giugiuleşte cu Daniel, e cu Martin și el spune că o iubeşte. Aude 
sunetul de cartilaj şi țesut care se rup cu scrâșnituri în spate şi se 
gândeşte că Linus obişnuiește să-l strige pe Matti tată. 

Pe urmă se uită în jos și aproape vede cum pielea de sub 
claviculă este întinsă, înainte să crape şi înainte ca sabia să-i iasă 
prin partea din față. Ca într-un truc de magie. Ea e asistenta 
magicianului și va primi aplauze imediat. Așa a văzut la 
televizor. Sângele îi colorează maioul în roșu, în timp ce sabia 
continuă până la una dintre crăpăturile din pereţi. Mirosul de 
fier e covârşitor. 

Ochii albaștri ai lui Linus în fața ei. 

Și tu mă părăseşti, mamă? 

Un scâncet îi iese din gâtlej când încearcă să vorbească. 

— Te rog. Am întârziat. 

În exteriorul lăzii, cineva mută ceva. Una dintre crăpăturile 
din dreptul feței ei se întunecă. O a treia sabie. Distanţa față de 
capul Tuvei este de doar vreo zece centimetri. Cele două săbii 
care au străpuns-o deja o țin imobilizată. 

— Nu mai vreau, şopteşte ea. 

Sabia se mişcă încet, dar distanța e mult prea scurtă. Vede 


vârful strălucind, până se apropie prea mult ca să se mai poată 
concentra. 

Linus. lartă-mă. Mama te iubeşte. 

Tresare când vârful o atinge ușor între ochiul drept și baza 
nasului, după care sabia continuă înăuntru şi-i înțeapă ochiul. 
Ceva umed îi curge pe obraz și Tuva orbește pe partea dreaptă. 
Dar nu doare. Măcar nu mai doare. 

De ce miroase a ars? Ultimul gând al Tuvei. 

Pe urmă sabia îi pătrunde în creier. 


MARTIE 


Vincent lovi cu palma, cu toată puterea, în masa din faţa lui. 
Publicul îşi trase suflarea zgomotos. El se încruntă, făcu o pauză 
dramatică şi se uită pe urmă spre spectatori în timp ce ridică 
mâna. De sub ea, se zărea o pungă de hârtie albă, spartă. Râsete 
nervoase se răspândiră în sală când el o mătură cu mâna, 
aruncând-o pe podea. 

— Nici sub punga numărul cinci, spuse el. 

Scena era întunecată, era aprins un singur reflector, care 
bătea pe el, pe masă şi pe femeia care stătea alături, în picioare. 
Lumina palidă sublinia gravitatea numărului final al 
spectacolului. Era o tăcere desăvârșită. Ultimul număr al show- 
ului nici măcar muzică nu avea. Era mai intens așa. Pe masă 
fuseseră la început cinci pungi de hârtie întoarse cu susul în jos 
şi numerotate. Pe două dintre ele le strivise deja cu mâna. 

— Trei rămase, spuse el uitându-se la femeie. Magdalena, nu 
te uita la cele trei pungi, fiindcă așa îți pot urmări direcția 
privirii. Dar gândește-te sub ce pungă e cuiul cel mare. Doar tu 
știi unde e. Publicul nu a văzut unde l-ai ascuns și nici eu. Trei. 
Nu uita cât de ascuțit era cuiul când l-ai pipăit. Gândeşte-te la 
asta. 

Femeia transpira abundent. Reflectorul emana căldură, dar şi 
ea era emoțţionată, la fel ca restul publicului. Probabil chiar mai 
mult. Vincent o studie amănunțit. 

— Nu ai reacționat la „trei”, deşi am spus asta de trei ori, zise 
el. Deci probabil că nu acolo e cuiul. 

El lovi cu putere în punga numărul trei până să apuce 
publicul să reacționeze. Câţiva din sală scoaseră ţipete de la 
pocnitură. 

Două pungi rămase. El avea șanse cincizeci la sută să-şi 
provoace un mare rău. Nu înțelegea de ce mai ţinea acest 
număr. Toţi care-l făceau se răneau mai devreme sau mai târziu. 
Era inevitabil, dacă îl făceai de suficient de multe ori. Dar 
publicul nu avea voie să vadă că el chiar e neliniștit. O mare 
parte a trucului era să pară că deții controlul mai mult decât îl 


deţineai de fapt. 

— Numerele doi şi patru rămase, îi spuse el femeii. 
Vizualizează cuiul, toţi cei douăzeci de centimetri ai săi. 

Ea închise ochii şi încuviinţă nefericită. 

— Adu-ţi aminte cum lucea când l-ai aşezat cu vârful în sus. 
Sub una dintre aceste pungi. Cea pe care noi nu vrem ca eu s-o 
sparg. 

— Dar nu ştiu dacă-mi aduc aminte corect, gemu ea. 

Fl ridică dintr-o sprânceană. Atmosfera din teatru era atât de 
densă, încât o puteai tăia cu cuțitul. Două pungi. El ridică mâna 
deasupra uneia. Pe urmă mișcă mâna spre cealaltă. Una dintre 
pungi termina show-ul cu ovaţii puternice. Cealaltă, cu o bucată 
de corp găurită și un drum cu ambulanţa la urgente. 

— Deschide ochii, spuse el. 

Femeia deschise ochii puţin și se uită la pungi. El se uita la ea. 
Pe urmă ridică mâna ca să lovească una dintre pungi, dar 
observă cum ochii ei se măreau din cauza panicii, când palma 
lui cobora. El se răzgândi rapid şi lovi, în loc, cealaltă pungă, 
puternic. Femeia ţipă chiar când palma lui lovi masa. El aşteptă 
câteva secunde, cu capul aplecat. Pe urmă dădu pe jos 
triumfător punga goală, spartă, și o ridică pe cea rămasă. Cuiul 
de sub ea era drept, cu vârful în sus, ca o lance, și strălucea 
mortal în lumina rece. Publicul izbucni în urale și se ridică în 
picioare şi concomitent porni și muzica. El semnă cuiul cu un 
marker permanent, îl puse în pungă și i-l dădu femeii care fu 
ajutată să coboare de pe scenă, vizibil ușurată. 

Vincent se duse la avanscenă, dând din braţe. Nu trebuia să 
se prefacă că e ușurat. 

Aplauzele erau asurzitoare. Spectacolul de la Teatrul din 
Găvle se terminase. Făcu o plecăciune dramatică şi apoi îşi fixă 
privirea în sală. Când ieși la rampă, luminile mișcătoare îl orbiră 
şi nu-și putu vedea publicul, dar se comportă de parcă i-ar fi 
văzut. Şiretlicul era să nu te uiţi drept înainte şi să te faci că ai 
contact vizual cu cineva. El râdea în întuneric, unde știa că se 
aflau acum în picioare 415 persoane care îl aplaudau pe Vincent 
Walder, Maestrul Mentalist. 

— Mulţumesc că aţi venit, strigă el în uraganul de aplauze. 


Volumul aplauzelor şi fluierăturilor crescu. Teatrul era plin 
până la refuz. Fusese o seară bună. O seară foarte bună, chiar. 
Ea nu venise. Ea, care reprezenta un moment de neliniște. Serile 
în care ea nu venea erau o uşurare mai mare decât era el dispus 
să recunoască față de sine însuși. 

Făcu faţă tentaţiei de a pune mâna streaşină la ochi ca să vadă 
publicul în picioare, ovaționând. Muncise din greu pentru asta, 
era clipa lui de desfătare. În același timp, adrenalina pură era 
singura care-l mai ţinea pe picioare. 415 locuri. 41 plus 5 fac 46, 
exact cât vârsta lui. Cel puţin încă vreo câteva săptămâni. 

Termină. 

Fusese cât pe ce cu blestematul ăla de cui astăzi. Și ultimul 
număr dintr-un show de două ore. Îi curgea transpiraţia pe 
spate şi simţea că-i fierbe creierul. 

Marele secret era, aşa cum spuneam, să nu poți prevedea 
comportamentul publicului sau să faci să pară că ai putea să le 
citeşti gândurile. Iluzia era să facă totul să pară ușor, în timp ce 
creierul lui mergea la turație ridicată. Afișul din foaierul 
teatrului se lăuda cu el drept The Master Mentalist, dar îşi dorea 
să nu fi acceptat acea propunere de nume. Era prea... 
nesofisticat. Comun. Dar până la urmă bun să te ascunzi în 
spatele lui. Făcea să sune ca și cum era un personaj inventat. Nu 
oricine s-ar fi întins pe spate în cabina actorilor, doar ca să 
respire preț de zece minute. Şi acum, când spectacolul se 
terminase, era important să preia din nou controlul asupra 
propriilor gânduri, înainte să înceapă să meargă într-o direcţie a 
lor. Dură mai mult ca de obicei în această seară. 

Control. Şapte litere în cuvânt. La fel de multe rânduri știa că 
sunt la balcoane. 

Termină. 

Vincent ridică privirea în direcția primului balcon, unde în 
primul act făcuse patru persoane să-și uite numele. 23 de locuri 
pe fiecare rând de la balcon. 161 de locuri. Cineva de la balcon 
fluiera strident. 

Respiră adânc, nu urma gândul. 

161 de locuri. Pe 16.01 era și prima dată în care jucase în acest 
turneu. 23 de locuri pe rând și 7 rânduri, 2 plus 3 plus 7 fac 12, 


exact atâtea spectacole mai avea până se termina turneul. 

Terminăterminătermină. 

Se mușcă tare de limbă. 

Vincent se înclină o ultimă dată. Pe urmă părăsi scena. Se 
opri în spatele cortinei de catifea care dădea spre un spațiu 
lateral și începu să numere încet, pentru sine. Unu. Dacă 
aplauzele continuau când ajungea la zece, va urca pe scenă 
pentru o ultimă apariţie la rampă. Doi. O umbră se desprinse 
din întunericul din spaţiul lateral. Era o femeie de vreo treizeci 
de ani. Trei. El împietri. Deci ea venise. Patru. Dar de data asta 
nu așteptase să se termine spectacolul ca să vină în spatele 
scenei. Cinci. Cum reușise să ajungă în spatele scenei? Nimeni 
nu avea voie acolo în timpul spectacolelor lui. Cel care o lăsase 
să intre va avea de-a face cu el. Îi rugase s-o ţină sub 
supraveghere. Dar ca s-o împiedice, nu s-o ajute. Şase. Acum, 
măcar putea să vadă cum arată. Păr negru prins în coadă. 
Pulover pe gât. Geacă neagră. Şapte. Ochi care se deschiseră 
încă o fracțiune de milimetru când ea își luă avânt ca să încerce 
să vorbească. El habar n-avea dacă și cât de periculoasă e. Opt. Îi 
făcu semn să tacă și arătă cu degetul mare spre scenă, ca ea să 
înțeleagă că nu terminase. Ar putea să iasă de pe scenă prin altă 
parte, după ieșirea la rampă. Nouă. Încearcă să nu te gândești la 
ea. Aer adânc în piept și zâmbetul la înaintare. Zece. Alergă 
direct în lumina reflectoarelor, din nou. 

— Mulţumesc, mulțumesc, sunteți prea drăguți! strigă el. 
Înţeleg că aţi prefera să rămâneți aici, dar îmi e teamă că 
realitatea vă așteaptă. E vremea să vă duceți iar acolo. Şi dacă n- 
o să aveți somn de la ce s-a întâmplat aici în această seară, ţineţi 
minte: A fost doar în glumă! 

Făcu o pauză. 

— Poate... 

Publicul râdea zgomotos. Şi un pic nervos. El nu se abţinu să 
zâmbească. Asta funcționa de fiecare dată. Vincent plecă în 
grabă de pe scenă, chiar dacă era ultimul lucru pe care voia să-l 
facă, înainte ca publicul să apuce să iasă de pe rânduri. Nu 
dădea bine niciodată ca artistul să se afle în continuare pe scenă 
când publicul începe să plece. Și dacă aveau haine de luat de la 


garderobă, ca astăzi, mereu se ridicau mai devreme, într-o 
încercare naivă de a scăpa de coada inevitabilă. Femeia era tot în 
spaţiul lateral din spatele scenei, când el ajunse acolo. 

— E aici, spuse el încet în microfon. Să vină paza. Acum. 

Era o încercare hazardată, dar cu puţin noroc tehnicienii de la 
sunet nu-i închiseseră microfonul, chiar dacă dăduseră sunetul 
mai mic. Majoritatea fanilor care se urcau pe scenă să-l 
întâlnească erau amabili, dar el nu voia surprize la spectacol. 
Mai ales nu o femeie care a urcat pe scenă imediat ce s-a 
terminat spectacolul. Nu era un comportament sănătos. El 
reuşise totuși să evite să dea nas în nas cu ea. Până acum. 

Era greu să gândească limpede. După show avea nevoie de 
timp să proceseze, să-i revină creierul la normal. Nu putea 
analiza situaţia pe cât de bine avea nevoie. Dar nu avea nici o 
altă soluţie decât să fie amabil, cât aştepta să apară paza. Şi să se 
ţină la distanţă. 

Arătă cu degetul spre scara mică ce ducea spre camera verde, 
ca să-și cumpere timp. Ea o luă înainte. Scara se dovedi a avea 
șapte trepte. Aoleu! Vincent făcu ultimul pas încă o dată, ca să 
termine cu un număr par. Femeia din fața lui nu păru să 
observe ceva. 

Vincent și femeia intrară într-o cameră mobilată ca o 
sufragerie. De ce nu mai vine odată paznicul ăla? Pe măsuţa din 
fața canapelei erau patru sticle de apă minerală Loka, 
nedeschise. Vincent își scoase sacoul şi-l aruncă pe canapea. 
Îndreptă o sticlă astfel încât toate etichetele să fie în aceeași 
direcție. Femeia rămase cu jacheta pe ea. El îşi şterse fața cu 
șervețele umede, ca să-şi îndepărteze machiajul de scenă. 
Femeia strâmbă din nas aproape insesizabil. Bun. Tot ce putea 
face ca ea să nu mai vrea să rămână în acea cameră era în 
avantajul lui. Să sperăm că mirosea și a transpirațţie. 

— Auzi, nu vreau să fiu nepoliticos, spuse el, dar, de fapt, 
nimeni nu are voie aici, în spate. 

Deschise o sticlă de apă și turnă într-un pahar. Se uită 
bănuitor la bule. 

— Nu poţi continua așa, spuse el. Spaţiul scenei este off limits 
pentru toți cei care nu fac parte din echipa de producţie și... 


Femeia îl întrerupse ca să se prezinte: 

— Mina, spuse ea. Mina Dabiri. Sunt de la poliţie. 

După care îndreptă rapid acea sticlă care se întorsese puțin 
atunci când el îşi luase apa, astfel încât toate etichetele să bată 
din nou în aceeași direcție, după care îi întinse mâna. Vincent 
amuţi şi dădu mâna cu ea. Brusc, maestrul mentalist habar nu 
avea ce ar trebui să spună. 


Mina se uită la bărbatul care stătea în faţa ei, de cealaltă parte 
a măsuţei maroniu-închis. Vincent Walder. Îl aşteptă să se 
schimbe de hainele de scenă, un costum albastru sobru, dar 
elegant, și o cămașă neagră. Acum era îmbrăcat informal, în 
tricou alb și jeanși negri. Deși era doar martie şi iarna încă ţinea 
în ghearele ei orașul Găvle, Vincent nu-şi puse nicio jachetă. 

Spre mirarea ei, se surprinse gândind că-l găseşte atrăgător. 
Rar făcea asta. Și cuvântul pe care s-a surprins gândindu-l a fost 
mai degrabă „stilat”. Avea un aer rezervat, o eleganță de modă 
veche, chiar şi în jeanși şi tricou. Când îl văzuse mai devreme în 
costum, fusese și mai evident. 

Mina şi-ar fi dorit să vorbească cu el într-un loc mai retras, 
dar Vincent insistase că trebuie să mănânce. E preferabil să nu 
schimbi niciodată un plan, dar ea trebui să-l lase să decidă. Până 
la urmă, ea fusese cea care venise la el. De aceea, acum era 
nevoită să discute o chestiune sensibilă a poliţiei la cârciuma 
Harrys, unul dintre puţinele locuri din Găvle unde bucătăria era 
deschisă după ora zece seara. 

Vincent arăta după spectacol mai istovit decât sperase ea. 
Poate că mâncarea va ajuta. Avea nevoie de el cu mintea 
limpede. Atenţia ei era distrasă de gălăgia făcută de clienţii de la 
barul aflat puţin mai încolo. Vorbeau în dialectul de Scania și 
aveau ecusoane atârnate de gât. Probabil fuseseră la vreo 
conferinţă într-un hotel din apropiere. I se păru că arată ca nişte 
școlari, cu trupuri de adulţi, cu cheia atârnată la gât. 

Mirosul de bere și feromoni plini de speranţe plutea în aer și 
o făcu mai degrabă să-şi dorească să-și pună o mască de 
protecție, dar își reprimă gândul și se concentră din nou asupra 
lui Vincent. Nu exista nicio informaţie despre el în registrul 
poliţiei, aşa că trebuise să afle câte ceva în alte moduri. De pe 
Wikipedia și alte căutări pe Google aflase că împlinește 47 de 
ani peste o lună, că Walder nu era numele lui real și că meseria 
lui era „mentalist”. 

Conform paginii personale, un mentalist era cineva care 
folosea psihologia, influenţa şi trucuri secrete, pentru a crea 


iluzia că are, de exemplu, capacități de medium sau că ar putea 
citi gândurile. Părea de asemenea să fie versat în magia 
obișnuită, după interviurile pe care le găsise. Chiar dacă ea era 
aici pentru cunoştinţele lui despre cum funcționează oamenii, o 
înțelegere și pricepere a magiei nu era de lepădat, luând în 
considerare pozele pe care le avea în dosar. Nu găsise nicio 
informaţie despre ce făcuse el până atunci sau despre unde era 
născut. Conform Wikipedia, Vincent era activ profesional de 
cincisprezece ani, dar abia recent intrase în vizorul publicului, 
datorită unui serial de televiziune de la TV4. 

Într-una dintre emisiuni, făcuse un experiment psihologic cu 
camera ascunsă. Vincent alesese la întâmplare un bărbat al cărui 
cotidian începuse să-l umple cu sugestii insesizabile și comenzi 
hipnotice, fără ca omul să-și dea seama că se întâmplă ceva. Într- 
un final, bărbatul se pusese într-o noapte să scrie cu un spray 
VINCENT WALDER, cu litere de-o şchioapă, pe zidurile dintr-o 
zonă industrială. De o sută de ori. Îi luase mai multe ore. 

Agenţii de pază de la faţa locului nu fuseseră avertizați. Când 
l-au prins pe bărbat și l-au întrebat ce face, el a răspuns că nu 
ştie despre ce vorbesc. Habar nu avea ce făcuse în ultimele ore și 
fusese sincer uimit când văzuse petele de vopsea de pe mâini și 
haine. 

Mina nu văzuse emisiunea, dar își aducea aminte că toți 
vorbeau despre ea. Fusese ceva de groază. Mulţi au pus sub 
semnul întrebării aspectul etic al emisiunii. Vincent a explicat 
însă că e vorba, de fapt, despre fanatism, că a vrut să arate cum 
şi cele mai absurde idei pot prinde rădăcini în subconştientul 
nostru și ne pot influența comportamentul, fără să înțelegem 
asta. Ideea cu peretele era evident un omagiu adus unui film 
Monty Python, iar când i s-a pus întrebarea legată de mesajul 
scris cu spray, el a spus că acesta fusese cel mai puțin deranjant 
lucru care-i putuse veni în minte. Mai mult, spusese el, un artist 
îşi semnează mereu operele. Acel citat devenise meme pe 
Instagram şi rămăsese câteva luni până se stinsese cu totul. 

Un miros de ulei prăjit şi carne la grătar ajunse la nările 
Minei chiar în secunda dinainte ca un chelner să pună un 
hamburger în faţa lui Vincent. Bolurile cu maioneză și ketchup, 


neacoperite. Mina tresări. Oricine ar fi putut face orice cu acele 
boluri pe drumul de la bucătărie. Incredibil de neigienic. Scoase 
din reflex o sticlă nou-nouţă cu dezinfectant din buzunar, stropi 
puţin într-o palmă și își frecă mâinile ca să intre în piele. 

— Am nevoie de carbohidrați după un spectacol, spuse 
mentalistul cerându-și scuze. Altminteri nu pot gândi limpede. 

Luă un cartof prăjit de pe farfurie, îl înmuie în maioneză şi-l 
băgă în gură. Mina îl studia cu atenţie. Dacă avea de gând să-l 
înmoaie a doua oară, probabil că va fi nevoită să-l elimine din 
acea parte a omenirii cu care ea voia să aibă de-a face. Dar din 
fericire el înmuie doar o tură. Exista speranţă. 

— Şi chiar trebuie să-mi cer scuze pentru comportamentul 
meu de mai devreme, spuse el. Credeam că eşti altcineva. Am 
avut probleme cu cineva cam... prea entuziast... o admiratoare. 
Am crezut că eşti ea. N-am vrut să fiu nepoliticos. 

Ea flutură din mână un „lasă”. Chelnerul puse o bere în fața 
lui Vincent și o Cola Zero în fața Minei. Ea scoase un pai din 
buzunar, scoase hârtia protectoare și-l puse în pahar. Vincent 
ridică dintr-o sprânceană, dar nu spuse nimic. 

Ea aşteptă până ce chelnerul se îndepărtă suficient cât să nu-i 
audă şi începu să vorbească. 

— Am primit un pont să vorbesc cu tine, spuse cu voce joasă. 
Din câte înţeleg, eşti foarte bun cunoscător al psihicului uman. 
Dar știi o grămadă de lucruri şi despre magie. lar noi avem 
nevoie de cineva care se pricepe la amândouă. 

El încuviinţă şi luă o înghiţitură de bere. 

— Am făcut multe numere de magie când eram mai tânăr. 
Dar la douăzeci de ani mi-am dat seama că trucurile cu cărți 
poate că nu erau cel mai bun pretext din lume pentru a agăța. 
Așa că m-am lăsat. 

— A ajutat să te lași? întrebă ea. 

— Tu decizi. Pe prima mea soţie am întâlnit-o o lună mai 
târziu. De atunci, interesul a fost doar la nivel de hobby. Dar de 
ce vrea poliția să ştie așa ceva? 

Înainte să apuce să răspundă, Vincent se uită la ceas. 

— Vai, îmi cer mii de scuze, spuse el. Dar apropo de soţie. E 
fără un sfert. Trebuie să sun acasă. Vorbim mereu la ora asta. 


Durează doar un minut. 

Ea începu să devină nerăbdătoare, voia să treacă la subiect. 
Deja trebuise să aştepte după el. Colegii obișnuiau să spună că e 
prea băgăreaţă, că avea nevoie să înveţe cum să-i facă pe ceilalți 
să se simtă confortabil. 

Ea avea dubii în această privință. Era polițistă de aproape 
zece ani și nu auzise de vreo anchetă a cărei soluţionare 
depinsese de gradul ei de amabilitate. Dar, mă rog. 

— Nicio problemă, spuse ea și își schimbă discret poziția pe 
scaunul tare. 

Se uită în jos, în Cola ei, şi se izolă, fără să asculte la ce vorbea 
Vincent cu soția lui. În schimb, vedea cu ochii minţii lada pe 
care o găsiseră cu aproape o săptămână în urmă. Lada care 
părea ornată cu simboluri ciudate din sclipici special pentru a 
apărea într-un show de magie în Las Vegas. Vedea cum o 
asistentă îmbrăcată în paiete, femeie evident, femeile sunt 
mereu preferate în numerele de magie, se băga în cutie şi cum 
un magician, bărbat evident, băga săbii lungi în crăpăturile din 
ladă, în timp ce publicul scotea „aaaah”-uri și „ooooh”-uri. 
Căutase pe Google. The sword box se numeşte acest număr 
misogin de iluzionism, alternativ Sword cabinet, Sword casket sau 
Sword basket. Copilul alintat are aparent multe nume. În 
reprezentaţia originală nici măcar nu era o ladă, ci doar un mic 
coș. Cu un copil în el. Hidos. Aparent, acest număr de 
iluzionism era considerat clasic. Copii și femei, în permanenţă 
victime. 


Dar nu era la Harrys, în Găvle, într-o seară geroasă, 
aşteptându-l pe Vincent Walder, pentru că poliţiştii, colegii ei, 
găsiseră o ladă de magie construită neprofesionist. Era acolo din 
cauza cadavrului pe care-l găsiseră înăuntrul cutiei. Un cadavru 
pe care încă nu reușiseră să-l identifice. Era acolo fiindcă se 
împotmoliseră. Urmaseră toate pistele cu metode tradiționale, 
fără să ajungă undeva. Într-un final, ea și şefa ei, Julia, 
ajunseseră la concluzia că metodele netradiționale erau 
singurele rămase dacă voiau să meargă mai departe spre o 
soluţionare. 


Mina sorbi o înghiţitură mare din suc și își fixă privirea pe 
bar, pe grupul de la conferinţă, pe orice ar fi putut să împiedice 
imaginile acelea să-i apară în minte. Chiar nu voia să își 
amintească iar de ele. Dar ele erau acolo, la fel de clare ca prima 
oară. Pe ea rar o afecta ceva, dar de data aceasta era ceva cu 
totul aparte. Pe două părţi ale lăzii erau înțepenite mânerele 
câtorva săbii. Pe celelalte părți, vârfurile lor. Între ele, în cutie, 
atârnată de săbii, o femeie tânără, părând mai degrabă o 
marionetă perversă. Mina închise strâns ochii. Prea târziu. Mult 
prea târziu. 

Ancheta nu ajunsese până la a descoperi cine era femeia și nu 
exista niciun suspect. Cutia cu trupul fusese trimisă către Milda 
Hjort la IML, Institutul de Medicină Legală, dar Mina nu credea 
că vor găsi ceva. Ceva însemnat. Procedeul era cheia faptei, era 
convinsă de asta. 

Deveni brusc conștientă că Vincent o privea. Se pare că 
terminase de vorbit cu soţia lui. Îşi drese glasul şi îşi alungă cu 
forța imaginile din minte. 

— Scuze pentru telefon, spuse el. Acum sunt al tău. Îmi dau 
seama din cum vorbeşti că nu ești din oraș. Aș zice că lucrezi în 
Stockholm. Şi totuşi ești aici, în Gävle. Într-o seară târzie de joi. 
Şi vrei să vorbim despre numere de magie și psihicul uman 
parcă așa spuneai, nu? Sunt foarte curios ce înseamnă asta. 

Vincent se aplecă mai în față, ca să-şi arate interesul. Ea se 
hotărî să-l lase să aștepte. Avea nevoie să-l facă să se implice cu 
adevărat. 

— Am văzut că ai făcut chestia cu semnătura la sfârşitul 
show-ului, spuse ea zâmbind pe cât de amabil cu putinţă. 
Aparent, un artist își semnează în continuare operele. 

El păru surprins și apoi râse scurt. 

— Te referi la cui? Ştiu, e incredibil de clișeizat. Dar ce pot să 
spun? Publicul se aşteaptă să semnez, de când cu emisiunea de 
la televizor. lar eu nu vreau să-l dezamăgesc. Totuși, ei au plătit 
seara, cu timp şi cu bani. 

Umerii lui Vincent erau mai coborâţi când era relaxat. Dacă a 
ținut garda sus, acum renunțase. Pentru moment. 

— Aveai dreptate adineauri, spuse ea. Nu aș fi aici dacă n-ar 


fi important. Avem un caz pe care nu-l înţeleg. Am reușit până 
acum să-l ţinem departe de presă, dar e probabil doar o 
chestiune de timp până o să citeşti despre el. 

Vincent tăie o bucată din hamburger. Mina se bucură nespus 
că el folosea furculiță și cuţit. Dacă ar fi luat hamburgerul 
unsuros cu mâna, s-ar fi ridicat și-ar fi plecat. 

— Scuze, spuse el fluturând cu o bucată de hamburger în 
furculiță, dar ce legătură are asta cu mine? 

În loc să răspundă, Mina luă un plic bej dintr-un dosar şi 
scoase fotografiile din el. Răsfoi până găsi una care nu arăta 
trupul schilodit, ci doar lada în care fusese găsit, împreună cu 
săbiile. Puse poza deasupra şi fixă teancul cu o agrafă. Vincent 
chiar nu trebuia să vadă celelalte fotografii. 

— Ştii ce e asta? întrebă ea arătând cu degetul la poză. 
Vincent se opri cu furculița la un centimetru de gura deschisă. 

— Sword casket, spuse el. Numită uneori și Sword box. Dar 
ce... cum... nu înţeleg. 

Bucata de hamburger intră în gură. 

— Nici eu. Sau, mai exact, avem un ucigaș pe care eu nu-l 
înțeleg. Dar mă gândesc că tu poate îl înţelegi. Ținând cont de... 
Da, de ce ştii tu. Aşa că vreau să-ţi cer ajutorul. Hai să spunem 
aşa: lada nu era goală când am găsit-o. A durat să o desprindem 
dintre săbii. 

Vincent se opri din mestecat și păli vizibil. 

— Nu am ajuns nicăieri cu victima, continuă Mina. Cred că 
singurul mod de a-l găsi pe cel care a făcut asta e să știm cum 
funcționează mintea lui sau a ei. Mi-aş dori să pot spune că 
trupurile mutilate sunt descoperiri neobișnuite, dar din păcate 
nu e așa. Cel puţin nu atât de neobișnuite cum am vrea. Dar 
într-o ladă de magie? Asta e nou. Cui i-ar trece măcar prin minte 
așa ceva? Şi de ce? Aici intri tu în peisaj. Ţi-am văzut show-ul. Tu 
știi cum gândesc oamenii. Mai mult decât o face majoritatea. 
Așa că ajută-mă să înțeleg cine e. 

Vincent se dădu pe spate și se încruntă. 

— Dar voi aveţi psihologi criminalişti pentru aşa ceva, nu? Ce 
crezi că aş putea să ofer eu și ei nu pot? Să fac profil de 
infractori nu e chiar la ordinea zilei pentru mine. 


Băgă câţiva cartofi prăjiți în maioneză înainte de a-i mânca. 

— Cum spuneam, tu cunoşti și psihicul, și magia. Ceea ce nu 
e cazul pentru psihologul nostru criminalist. Și în plus... 

Ea se uită în jur înainte de a continua cu voce joasă. 

— În plus, ultimul profil făcut de psihologul nostru 
criminalist a fost „un bărbat grec de vârstă mijlocie din înalta 
societate”. Făptașul s-a arătat a fi o tânără femeie suedeză care 
lucra într-un depozit... 

Vincent apucă să-și pună un șerveţel la gură ca să nu scuipe, 
de atâta râs, cartofii prăjiți. 

— Tot sună a aranjament ciudat, spuse el. Din câte ştiu eu, 
poliția de obicei nu priveşte cu ochi buni amestecul civil. lar eu 
n-am studii în domeniul profilurilor. Am învăţat multe despre 
cum funcționează oamenii, dar eu îmi bazez concluziile doar pe 
psihologie primară, observaţii proprii și probabilități statistice 
generale. 

— Și tu ce crezi că fac psihologii criminaliști? 

— Dar eu sunt om de divertisment. Nimeni nu pățeşte nimic 
rău dacă fac ceva greșit într-un spectacol. 

— În afară de tine însuţi, spuse ea. Tu te încrezi suficient de 
mult în capacitatea ta de a-i citi pe alții pentru a risca să-ţi intre 
un ditamai cuiul în mână. 

El zâmbi vag. 

— Ceea ce chiar n-ar trebui să fac, spuse el. Dar OK. Deşi nu 
înțeleg rolul meu în asta și de ce veniţi la mine. 

— Noi... 

Mina ezită. 

— Grupul nostru are o poziție puțin neobișnuită în cadrul 
poliției. Noi ne situăm în afara organigramei obişnuite. 

— De ce? 

— Păi, şefa noastră, Julia, e fiica șefului poliției și... 

— Nepotism? întrebă Vincent ridicând amuzat o sprânceană. 
Ea se enervă şi observă că el a remarcat asta. 

— Absolut deloc! Julia e extrem de competentă, un lider 
înnăscut şi nu m-ar mira să ajungă chiar ea şefa poliției, la cum 
se arată lucrurile. Dar și ea e la fel de frustrată ca noi, toţi 
ceilalți, din cauza organizării rigide şi greoaie. Şi e mai degrabă 


că, deși e fiica şefului poliţiei, a reuşit să convingă conducerea să 
instituie un grup mai... independent, pe care-l conduce chiar ea 
și în cadrul căruia e şi operativă. 

— Cu cei mai buni dintre cei mai buni? 

— Mda, spuse Mina sec. Ar însemna să exagerăm. Beggars 
can't be choosers. 

— Un grup special fără competenţe speciale? spuse Vincent 
mirat. 

Mina îl înțelegea, dar nu ştia cum ar putea să explice exact. 
Făcu o încercare. 

— Toţi au aptitudinile lor. Dar oamenii sunt oameni și există 
mii de motive ca o unitate de poliţie să împrumute de bună voie 
pe cineva în altă parte. 

— Şi tu de ce eşti împrumutată în altă parte? întrebă Vincent 
cu un zâmbet slab în colţul gurii. 

— De fapt nu ştiu. Ştiu care sunt resursele mele, ca poliţist. 
Sunt încăpăţânată, hotărâtă şi am curaj să am mintea deschisă, 
să gândesc şi altfel. 

— Dar? spuse Vincent întinzându-se după încă un cartof 
prăjit. 

— Dar, aparent, grupului în care am lucrat i-a fost greu cu 
mine. Habar n-am de ce. Eu n-am avut nicio problemă cu ei. Eu 
n-am nicio problemă cu grupurile. Grupurile au probleme cu 
mine. 

Ea își drese glasul și continuă. 

— Oricum, şefa mea a aprobat să luăm în grup un consultant 
extern pentru acest caz. Poţi primi doar un onorariu modest. 
Dar participi la ceva care poate schimba totul. 

— Spre deosebire de a sta pe scenă, vrei să spui, zise el şi 
împinse fotografiile înapoi spre ea. Probabil că ai confundat The 
Master Mentalist cu realitatea. Îmi pare rău că ai venit până aici 
de pomană. Dar trebuie să înţelegi un lucru. Aşa cum spuneam, 
eu sunt om de divertisment. Eu distrez oamenii. „Maestrul 
Mentalist” e un personaj, nimic altceva. Ce fac eu pe scenă, 
asta... rămâne acolo. Nu e pe bune. Probabil pare că am 
capacități unice sau speciale, dar adevărul este că oricine poate 
învăţa asta. Vorbeai despre făcut profiluri psihologice. Mai 


mult, ale unor criminali. Nu ştiu nimic despre criminali. Încă o 
dată, există oameni care au meseria asta. Persoane care, oare 
cum spuneai? Care pot schimba totul. 

El nu o privi în ochi. Asta ea nu luase în calcul. Nu crezuse că 
el va spune că nu are timp sau că are lucruri mai importante de 
făcut. Se pregătise să fie nevoită să-i mângâie egoul. Dar n-ar fi 
crezut că o va minți. 

— Înţeleg, spuse ea și se ridică. 

Era momentul pentru o nouă strategie. 

— Atunci m-am înşelat. Tu ești foarte convingător doar pe 
scenă. Îmi cer scuze. A fost o idee de moment. Mă duc să plătesc 
nota şi nu mai vorbim despre asta. Cred că am uitat-o pe 
tejgheaua barului, lângă cei din Scania. 

— Helsingborg, spuse el obosit și începu să meşterească din 
nou la hamburger. Sunt din Helsingborg. Au venit aici la 
conferința despre siguranţa electricităţii. Se vede pe sigla de pe 
ecusoanele lor. Şi nu i-aș deranja dacă aş fi în locul tău. Femeia 
înaltă, cea care stă cu spatele la noi, tocmai a început să discute 
cu un bărbat, prima conversaţie din seara asta în care nu trebuie 
să-şi îndoaie spatele ca să pară mai mică doar pentru ca el să 
aibă curaj să rămână cu ea. Păcat doar că el e căsătorit. Nu 
înțeleg cum bărbaţii cred că par single doar fiindcă-şi scot 
verigheta. De parcă nu s-ar vedea oricum de la distanţă de zeci 
de kilometri că sunt căsătoriți. Mă rog. Cei doi nu prea vor să fie 
prinși și ea pare că are nevoie de asta. 

Mina se strădui să nu i se vadă zâmbetul. Vincent nu părea 
conştient de ceea ce tocmai spusese. 

— Şi nu e nevoie să plătești nota, încheie el. Am plătit eu 
deja. 

— Câte trepte sunt de pe scenă până în green room la Teatrul 
din Găvle? întrebă ea rapid. 

Vincent își ridică privirea şi păru năucit. 

— Opt, spuse el. Dar de ce întrebi? 

— Sunt şapte. Dacă nu faci un pas în plus ca să termini cu 
număr par. 

Vincent rămase cu gura căscată. Femeia din fața lui îi 
câştigase atenţia. Probabil nu era obişnuit ca alții să-i observe 


ciudăţeniile. Ea se aşeză la loc şi zâmbi larg de data aceasta. 

— Cum spuneam, zise împingând din nou fotografiile către 
el. Vreo idee? 

— OK, bine, spuse Vincent. Ai câştigat. Pentru moment. 

Poza de deasupra alunecase într-o parte și dezvăluia o 
bucăţică din fotografia de sub ea. Ea nu fu suficient de rapidă 
pentru a-l împiedica pe Vincent să scoată poza. 

— Oh, la naiba, spuse el strâmbându-se. 

— Da. E o reacţie foarte corectă. 

Vincent miji ochii la poză, vrând parcă să se obișnuiască 
gradual cu lucrurile oribile pe care le înfățișa. 

— Ce e aia? întrebă el, părând că indică cu degetul la un 
obiect dintr-o pungă de plastic amplasată lângă corp. 

— Ceasul victimei. Cadranul s-a spart cu arătătoarele la ora 
trei și pare să coincidă cu momentul morții. Trei după-amiaza, 
aşadar. 

— Nu, nu ceasul. Chestia aia. 

El arătă cu degetul la liniile încrustate pe una dintre coapsele 
femeii, exact sub gaura pe unde intrase sabia. Două linii mai 
lungi care erau unite de trei linii mai scurte, distribuite la 
distanţă egală. Minei i se păruse că semăna cu o scară. 

— Semnele de la tăieturi, spuse ea. Un cuţit sau ceva 
asemănător. Probabil pentru a teroriza victima. Un preambul, 
ceva care să anticipeze ce va urma. 

— E foarte minuţios realizat şi total diferit față de cât de 
violent este găurit corpul în rest. Nu cred că e tortură. Cred că 
„Scara” aceea e un simbol. 

— Pentru ce? 

— Păi, mai multe religii au scări, în Biblie există scara lui 
Iacob care duce sus în ceruri. Freud era de părere că scara are 
legătură cu actul sexual în sine. Nu mă întreba de ce. Dar cred 
că aici e ceva mai simplu. 

Suci poza cu nouăzeci de grade şi arătă din nou cu degetul la 
scara scrijelită, care acum era la orizontală. 

Mina realiză că nu se mai uită la o scară. 

Se uita la cifra romană pentru trei. 

Rămaseră amândoi tăcuți momente bune. Murmurul 


scanienilor de la bar îi acoperea gândurile. 

— Nu vreau de fapt să întreb, dar... spuse Vincent după o 
clipă. 

Mina încuviință. 

— Ştiu ce gândeşti, spuse ea. Dacă ăsta e un trei. Unde sunt 
atunci unu şi doi? 


Lui Vincent îi era mereu greu să se orienteze dimineața. 
Acele secunde dintre somn și vigilență, când singurul lucru pe 
care-l percepea era senzaţia de cearșaf pe piele, o rază de soare 
orbitoare, gustul fad rămas în gură de la somnifer. Niciun 
spaţiu, niciun loc, nicio înţelegere a timpului sau a locului din 
univers în care se afla. Un vacuum binecuvântat de câteva 
secunde, unde exista și atât. 

După care realitatea începea să-l înconjoare încet din toate 
părţile. Sunetul de porțelan care zăngănea. O pasăre care sfida 
iarna şi ciripea la hrănitoarea pentru păsări construită de Maria. 
Vocea fiului său, Aston, care se ridica şi cobora, trecând de la 
bucurie la furie la intervale de doar câteva secunde. 

Vincent se ridică în fund și dădu pătura la o parte. Puse 
picioarele pe podea. Piciorul stâng mai întâi. Își puse pantalonii 
şi cămașa de ieri, o folosise doar seara și oricum avea de gând s- 
o arunce la rufe murdare pe urmă. Ignoră nasturele de sus ca și 
cum n-ar fi existat şi se încheie la ceilalți șase. Aşa cum trebuia 
să fie. Nu înţelegea de ce toate cămășile erau croite cu şapte 
nasturi. Designerii lor trebuie că sunt psihopați. 

Când se duse la bucătărie, toţi erau la masă. Toţi în afară de 
Rebecka. 

— Du-te şi spune-i adolescentei de fiică-ta că luăm micul 
dejun, spuse Maria fără să-l privească. 

Vincent încercă să-și amintească o vreme când cuvintele 
dintre ei nu erau pline de intenţii nespuse și sensuri ascunse. 
Nu reuși. Viața, cotidianul, certurile și lipsa de încredere 
erodaseră încet şi discret ceea ce fusese odată. Era imposibil să 
fixeze cu exactitate momentul când se întâmplase asta. 

Maria tăia bucăți de măr pentru Aston, care amesteca de zor 
cu lingura în iaurt. Ceaiul verde din cana de lângă ea se răcise 
probabil de mult. Benjamin își curăța încet și minuţios cele două 
ouă, în timp ce făcea tot ce-i stătea în putință să pară în 
continuare somnoros. O farfurioară pentru coji şi una pentru 
ouă. Vincent se duse şi ciocăni la uşa Rebeckăi. 

— Rebecka? Vino să mănânci! strigă el la ușă. 


Ştia deja care va fi răspunsul. 

— Nu mi-e foame! se auzi vocea Rebeckăi de cealaltă parte. 

— Trebuie să mănânci. leşi acum. 

El se întoarse fără să aştepte răspuns. Când se aşeză la masa 
din bucătărie auzi ușa deschizându-se în spatele lui. Și apoi 
trântindu-se. Benjamin se uită enervat în direcția Rebeckăi, dar 
nu spuse nimic. 

— Mamăăăă! ţipă Aston brusc. Bucăţile sunt prea mari! Ai 
tăiat bucăţi prea mari! 

Aston împinse castronul spre Maria atât de impetuos, încât se 
prelinse pe masă niște iaurt. 

— Nu-i adevărat, scumpule, sunt la fel de mari ca de obicei. 
Vezi şi singur. 

Maria ridică una din bucăţi cu vârfurile degetelor lipicioase 
de la iaurt. Părea enervată, dar Aston izbucni în râs. 

— Mamă, iaurtul nu se mănâncă cu degetele! spuse el. 
Durează o sută de ani! 

— Sunt de fapt puţin cam mari, spuse Vincent și se întinse 
după castron. Luă un cuțit și începu să taie mai mici bucăţile de 
măr lipicioase. Vincent se uită cu coada ochiului la soția sa. 
Părea în continuare enervată când îşi lingea degetele. Cântărea, 
pro şi contra, dacă să spună ceva. Cu Maria, totul depindea dacă 
era receptivă acolo şi atunci. Dacă avea transmiţătorul sau 
receptorul cablate. Uneori, el nimerea corect. Alteori, nu. 

— Alege-ţi luptele, îi spuse el într-un final. Ţi se răcește 
ceaiul. 

Primi o privire nimicitoare drept răspuns. Ghicise greşit. 

— Vreau să taie mama, spuse Aston bătând cu palma în 
masă. Ea face bucăţile mai frumoase. 

— Eşti destul de mare să-ţi tai mărul singur, îi spuse el lui 
Aston. Atunci iese cum îl vrei. Dacă tăiem noi, iese cum îl vrem 
noi. 

— Dar e treaba voastră să faceți micul dejun, spuse Aston. 

— Ce plod eşti, pufni Rebecka către fratele ei mai mic. 

Ea se aşeză la masă cu braţele încrucișate în mod ostentativ. 

— Tu eşti! ţipă Aston, cu faţa vânătă de furie. Iu eşti plod! 

— Eu am cincisprezece ani, am aproape dublul vârstei tale. 


Deci tu ești plod. 

— Nuuu! 

Aston se ridică pe jumătate, dar Maria îi puse mâna pe umăr. 

— Rebecka e de fapt mai mare decât tine, spuse ea. Dar asta 
nu înseamnă decât că-şi poate tăia bucăţile de măr singură. De 
fapt, ea poate face totul singură. Pe când tu ești scutit. 

Aston zâmbi larg când Maria i-a făcut cu ochiul. Vincent ştia 
că fiul său îşi adora mama şi nimic nu-l bucura mai mult pe 
Aston decât sentimentul că erau el și Maria împotriva fraților 
mai mari. 

— Şi apoi, cine mănâncă măr la micul dejun? zise Rebecka. E 
de-a dreptul bolnav. 

Vincent se uită cu atenţie la măr. Nouăsprezece bucăţi, asta 
însemna treizeci şi opt de bucăţi de măr dacă le tăia pe toate în 
jumătăţi. Imparul devine par. O liniște îl cuprinse. Îi plăcea 
simbolistica. Că imparul avea de fapt şansa să devină uniform. 
Exista speranţă. Îşi iubea familia, dar îi era greu să facă faţă 
haosului pe care aceasta îl crea. Lui îi plăcea ordinea. Structura. 
Numerele pare. 

— Uite aici, nărăvaşule. 

Vincent împinse castronul spre Aston, care pentru un 
moment părea că se gândeşte bine dacă mai are ceva de spus 
despre bucăţile de măr. Dar nu părea foarte sigur ce însemnă 
nărăvaş, aşa că începu să mănânce, aruncându-i o privire 
îndărătnică tatălui său. 

— la un sendviş, o imploră Maria pe Rebecka. Sau iaurt. Sau 
orice. Dar mănâncă ceva. 

— La mama acasă nu trebuie să mănânc micul dejun, spuse 
Rebecka, în continuare cu braţele încrucişate. Ea nu mănâncă 
nimic până la ora douăsprezece. Post intermitent. E bine pentru 
corp să-şi odihnească digestia, corpurile noastre nu sunt 
construite ca să primească mâncare tot timpul, mâncăm prea 
des. În epoca de piatră oamenii mâncau doar din când în când, 
treceau și zile întregi fără să mănânce. 

— Astea nu sunt cuvintele tale, sunt ale mamei tale. Şi acum 
noi nu mai trăim în epoca de piatră. Vincent, zi-i şi tu fiicei tale. 

— De fapt are dreptate, spuse Vincent și-și turnă cafea. 


Corpurile noastre nu sunt adaptate la alimentația modernă și 
studiile noi au arătat că... 

Maria se ridică înverşunată și își puse deoparte farfurioara cu 
o jumătate de sendviș cu avocado pe pâine de secară. Ca 
întotdeauna, cu acei fulgi de cocos ecologici pe deasupra. Preţul 
unui kilogram, la fel ca al aurului, dar au proprietăți 
antiinflamatoare, ceea ce Maria considera a fi izvorul vieţii 
veşnice. 

— Doamne, Dumnezeule, nu poţi şi tu să ajuţi măcar din 
când în când, spuse ea. E clar că Rebecka trebuie să mănânce! E 
o adolescentă în creștere, multe chestii trebuie să se dezvolte în 
corpul ei, fetelor e posibil să nu le mai vină ciclul dacă nu 
mănâncă... 

— Ce dracu’, întrerupse Benjamin. Trebuie să vorbiți despre 
ciclu? Mănânc acum. 

— Ai nouăsprezece ani, Benjamin, spuse Vincent. Doar nu 
mai ești sensibil la fluidele corporale. 

Benjamin se holbă la tatăl său. Pe urmă se ridică cu ultimul 
ou în mână și se duse în camera lui, dând din cap. 

— Tată, eşti al naibii de autist, constată Rebecka sec. 

— Nu se vorbește așa, Rebecka, spuse Vincent mustrător. 
Cred că se spune TSA mai nou. 

Maria îi ignora în continuare, ţinând-o pe a ei. 

— Şi nu trebuie să auzim tot timpul cum face mama ta, spuse 
ea. Rebecka, tu trebuie să înţelegi că în casa asta şi în familia 
asta, noi avem regulile noastre şi rutina noastră. Cum faceţi voi 
acasă la Ulrika nu are absolut nicio relevanţă în familia noastră. 

— Sigur, mătușă Maria. 

Rebecka se ridică și ea şi luă o felie din coșul cu pâine. O 
flutură ostentativ prin faţa Mariei, după care intră în camera ei 
și trânti ușa după ea. 

— Am terminat! Mulţumesc, mamă! Acum mă duc să 
hrănesc umbrelele. 

Aston împinse repede scaunul de la masă şi alergă la acvariul 
din sufragerie. 

— Umbridele, strigă Vincent după el. Sunt umbride 
americane. 


— Ştiu, răspunde Aston în timp ce acoperea suprafața apei 
din acvariu cu hrană pentru pești. Uau, ce umbre faceți! 

Pe urmă se întoarse la bucătărie, își luă Ipad-ul, care stătuse 
la încărcat pe blatul din bucătărie, şi alergă în camera lui. 

— Cinci minute, Aston! strigă Vincent după el. Pe urmă 
trebuie să ne îmbrăcăm şi să mergem la şcoală. Cinci minute! 

Maria se sprijini de blatul de lângă chiuvetă și încrucișă 
brațele, părea o copie inconştientă a Rebeckăi. 

— Chestia aia cu „mătușă Maria” o zice doar să mă enerveze. 

Vincent se uită la soţia lui, mirat. 

— Dar tu ești mătuşa ei, spuse el. Voi sunteţi surori, tu și 
mama ei. Cum te poți enerva că a semnalat asta? Nu așa e? 

Nu putea înțelege de ce ea investea energie în a pune sub 
semnul întrebării evidenţa. Se întinse după o felie de pâine de 
secară şi începu să distribuie minuţios și egal untul pe o parte a 
feliei. Fără denivelări, până la capete. 

— Sigur că nu despre asta e vorba, continuă Maria. Tu chiar 
vorbeşti serios că nu pricepi? Doamne sfinte, cu ce robot m-am 
măritat? Zice așa doar să mă scoată din sărite. 

El se încruntă. Chiar voia să înţeleagă. Dar logica din reacția 
Mariei era de neînțeles. Faptele certe erau fapte certe. Reacţiile 
emoționale la ele erau altceva. Dar faptul în sine nu putea fi 
trecut cu vederea. 

— Apropo, pe cine ai invitat la cină alaltăieri? întrebă ea pe 
un cu totul alt ton. Pe Ulrika? 

Vincent își ridică privirea mirat. Tocmai luase o îmbucătură 
din sendviş și trebui să mestece tot înainte de a răspunde. De 
zece ori. Era cât pe ce să fie unsprezece, dar se abţinu în ultima 
secundă. 

— De ce-aş lua cina cu fosta mea soţie? spuse el. 

— Am văzut suma de la restaurant în mobile banking. Şi atunci 
am verificat chitanţa, era în portmoneul tău. Ai invitat pe cineva 
la cină în Gävle. A înnoptat pe urmă la hotel? V-aţi tras-o? 

Vocea Mariei trecuse în falset. Vincent înjură în sinea lui. Ar 
fi trebuit să ştie că se va întâmpla asta. Era un dans pe care-l 
dansaseră de multe ori până acum. Gelozia nefondată a Mariei 
putea lovi oricând - și o făcea tot mai des în ultima vreme. Era 


unul din multele lucruri care dizolvau încet aşa-numita lor 
căsnicie. 

— Era cineva de la poliție care m-a căutat, spuse el. Voia să 
discutăm despre un caz la care lucrează, o omucidere. 

— Ha! spuse Maria și scoase un râset înalt, forțat. Cineva de la 
poliţie? Şi taman o polițistă, ce noroc... Dragă Vincent, tu cât de 
proastă mă crezi? Nu poţi găsi ceva mai bun decât cineva de la 
poliţie? Care vrea să vorbească cu tine despre un caz? De ce te-ar 
căuta pe tine cineva de la poliție în legătură cu o crimă? 

— Fiindcă asta are... 

Maria îl întrerupse ridicând o mână. 

— Poţi să recunoști ce s-a întâmplat de fapt mai târziu, acum 
trebuie să-l duci pe Aston la școală. 

— Dar... 

Se opri din vorbit când văzu că Maria era deja în drum spre 
camera lui Aston. 

— Aston! strigă ea. Grăbeşte-te! Lasă tableta aia! Plecaţi în 
cinci secunde. 

Pe urmă se îndreptă spre dormitor. 

Vincent se uită la sendvișul său. Poliţista. Mina. Ea rămăsese 
în gândurile lui de când se văzuseră. O parte din el spera ca ea 
să dea un semn din nou. Dinţii formaseră pe marginile 
mușşcăturii un mic zid de unt. Luă cuțitul special, nivelă untul și 
mai luă o mușcătură, mare cât o șesime din sendviș. Șase părţi, 
era bine. Deși acum mai rămăseseră cinci. Mai puţin bine. 

În orele în care discutaseră, Mina avusese o capacitate 
aproape sinistră să privească drept prin el. El încercase ca 
întotdeauna să joace rolul Artistului Versat. Era o mască bine 
exersată, o protecţie bună atunci când întâlnea jurnalişti sau alți 
oameni curioşi. De cele mai multe ori, ei erau mulțumiți cu asta. 
Era exact persoana pe care credeau că o vor întâlni și de aceea 
nu mai puneau și alte întrebări. Dar ea îl văzuse numărând 
treptele scării. Ea observase și aranjase la loc etichetele sticlelor 
la garderoba actorilor. Și-l păcălise să-i analizeze pe clienţii de la 
bar. 

Era probabil mai mult decât înţeleseseră vreodată despre el 
Maria sau Ulrika şi trăise şi cu una, și cu cealaltă. 


Mâncă restul sendvișului, timp în care numără fiecare parte 
din el. Partea a treia o mâncă mult mai repede. 

Mina trebuie să fie o polițistă foarte bună. Dar nu numai 
despre atenţia ei era vorba, chiar dacă era și flatant, şi 
îngrijorător că ea vedea atât de ușor lucruri pe care el credea că 
le ascunde bine. Era vorba şi despre faptul că el o înţelesese pe 
ea. Ceea ce nu era la ordinea zilei, Maria ar trebui să se așeze 
mai întâi la coadă ca să fie pe lista aia. Să citeşti şi să controlezi 
oamenii pe scenă era un lucru. În acel mediu el controla toți 
parametrii. Dar în viața reală, oamenii erau în continuare un 
mister. Uneori se simțea ca la şcoală, ca într-o zi în care se 
predaseră instrumentele pentru flexibilitate socială, iar el se 
nimerise să fie bolnav chiar atunci. De aceea juca rolul Artistului 
Versat cât de des posibil. Artistul ştia cum să facă cu alţii. 
Despre el însuşi habar nu avea. 

— Aston! strigă el. 

Fiul ieşi din camera sa cu o privire uşor confuză, cu Ipad-ul 
în mână. Părea că uitase că merge la şcoală. 

— Hai, plecăm acum. Pune-ţi geaca şi încalță-te. 

Vincent își puse pe el un hanorac croșetat, verde-deschis, în 
timp ce Aston îi dădea mamei sale, care venise în grabă pe hol 
cu rucsacul lui în mână, o îmbrăţişare și primea în schimb un 
pupic. 

Dar Mina nu fusese un mister. Cel puţin nu la fel de mare ca 
alți oameni. El îi văzuse ritualurile. Cum își îndrepta mereu 
părul de pe față cu mâna dreaptă. Cum evita să accelereze pe 
alte suprafeţe decât pe cele unde era absolut necesar. Și zărise 
un cub Rubik în buzunarul jachetei ei. Și nu oricare, ci un 
speedcube. Care se manevrează rapid şi care se poate unge. 

Aşa că, da, ar fi interesant s-o întâlnească din nou. În acelaşi 
timp, spera ca ea să nu dea niciun semn. Nu avea foarte tare 
chef să fie băgat în ceva care în mod garantat i-ar fi dat 
coşmaruri. Lumea lui era suficient de fragilă așa cum era. Nu 
avea nevoie s-o populeze şi cu trupuri schilodite. 


Jeturile dușului erau ca întotdeauna atât de fierbinţi, că 
aproape descojeau pielea. Trupul Minei reacţiona arzând într-o 
nuanţă de roșu-furios, dar o făcea să se simtă curată şi neatinsă. 
Apa fierbinte îi dădea senzația că omoară toate 
microorganismele. Ea se transforma într-un canafas neted, fără 
impurități, fără mizerie. Era minunat. 

Sub duş, se simțea puternică. În zilele în care era liberă, putea 
să stea acolo ore întregi, până când pielea era ca o stafidă 
stacojie. Dar astăzi nu avu stare mai mult de zece minute. 
Gândurile refuzau să se liniștească. 

Vincent Walder. Mina nu ştia în continuare dacă are nevoie de 
cunoștințele lui, dacă era mai bun decât psihologul lor 
criminalist. Era o hazardare, ceva neobișnuit pentru felul ei de a 
fi, şi nu era sigură dacă n-ar fi doar o cheltuială inutilă de timp 
şi resurse ale poliției. Plus, eventual, declararea ei ca idioată din 
partea celorlalți din grup. Dar ce era făcut era făcut și timpul 
avea să dovedească dacă el va fi de vreun folos. Vincent era în 
plus o nucă de spart, pentru că înţelesese că acel Vincent pe 
care-l întâlnise nu era el pe de-a-ntregul. Era mai mult acolo, în 
spatele aparenţelor. Un lucru era cert: nu avea nevoie de 
atitudinea lui arogantă. El îi observase paiul pentru suc. 
Întrebarea era ce altceva mai observase. Pe de altă parte, el nu 
spusese nimic de fapt, ea nu putea presupune că știe cum 
gândeşte el. Dar dacă el începea s-o compătimească sau să arate 
compasiune, exact ca toți ceilalți, atunci nu-i voia ajutorul. În 
cazul ăsta, să-şi găsească Julia pe cineva mai potrivit. 

Mina închise robinetul, ieși cu grijă din cadă şi se șterse 
meticulos cu un prosop curat. Prosopul era spălat la nouăzeci de 
grade, și cu detergent, și cu înălbitor, și mirosea la fel de curat ca 
pielea ei. Dar ea știa că sentimentul de curat era provizoriu. 
Dacă rămânea în apartament, sentimentul se menținea până la 
douăzeci şi patru de ore, dar imediat ce păşea peste pragul uşii, 
aerul de afară o învelea în pătura lui murdară. 

Îşi luă pe ea hainele pe care le pregătise înainte de-a intra la 
duș. Chiloţi, sutien sport alb, tricou alb, jeanși și ciorapi negri. 


Chiloţii erau noi-nouţi, cei pe care-i avusese pe ea îi aruncase 
deja. Nu era o idee bună nici măcar să încerce să spele chiloţii, 
niciun înălbitor din lume n-ar putea s-o facă să se simtă fresh 
purtând o pereche de chiloți folosiţi. Dar găsise un loc de unde 
putea să cumpere seturi mari de chiloţi din bumbac, simpli, cu 
doar zece coroane setul, considerând asta drept o cheltuială 
necesară şi accesibilă. 

Se trezise devreme şi avea o oră întreagă la dispoziție până să 
trebuiască să pornească spre serviciu. Îi chiorăiau mațele. Trase 
un sertar din bucătărie și se uită la cutia cu mănuși de unică 
folosinţă care era acolo. Ştia că nu are nevoie de ele. Nimeni nu 
s-a îmbolnăvit mortal că a pus mâna pe un ambalaj de iaurt. Ea 
ştia asta. Dar numai gândul de a deschide frigiderul fără absolut 
nicio protecţie între ea şi alimente o făcea să i se pună un nod în 
gât. 

Cu un oftat, Mina luă o pereche de mănuşi, și le trase pe 
mâini, cu grijă, ca să nu se taie. Colegii poliţişti obişnuiau să 
râdă de ceea ce ei considerau a fi nebuniile ei. Dar când au luat 
cu toții norovirusul, de Crăciun, ea a fost singura care a scăpat 
neinfectată. Atunci n-a mai râs nimeni. 

Deschise frigiderul, scană rapid posibilităţile şi se hotărî 
pentru brânza de vaci cu vanilie. Inspectă ambalajul să vadă 
dacă era intact capacul şi-l deschise cu grijă. După ce îl puse pe 
masă, scoase o linguriţă curată, o spălă, luă de pe blatul de 
lângă chiuvetă o sticlă de dezinfectant pentru mâini și pompă o 
picătură pe lingurița pe care o frecă minuţios pe fiecare 
milimetru. Vedea cum dezinfectantul omoară tot. Bacterii. 
Virusuri. Particule scârboase care şi-ar putea găsi calea în corpul 
ei. 

Nu trebuie. E curată. Ai spălat-o adineauri. 

Probabil. Dar cum să știe ea că a înlăturat toate bacteriile, 
dacă nu dezinfecta? Totuşi, urma să o bage în gură. Gândul o 
făcu să apuce iar dezinfectantul pentru mâini. 

Lasă sticla. Eşti maniacă. Lingura. E. Curată. Dă. Drumul. 

Dar nu putu. Simţi lacrimile în același timp în care deschise 
vârful mic din plastic şi pompă încă o picătură. Nu voia. Dar 
trebuia. Frecă din nou lingura cu gelul cu alcool, de parcă 


încerca s-o găurească. 

După ce se așeză la masa din bucătărie se uită îndelung la 
recipientul din plastic plin cu brânză de vaci. Încercă să nu se 
gândească la toți oamenii care manevraseră ambalajul, care 
fuseseră în contact cu conţinutul, cu recipientul de plastic, 
încerca să nu se gândească la miliardele de agenţi patogeni care 
mișunaseră pe mâinile acelor oameni și încerca să se convingă 
pe ea însăşi că fabrica fusese la fel de grijulie ca şi ea cu igiena. 
Chiar dacă se îndoia de asta. Dar ceva trebuia să mănânce. Gata, 
ajungea acum. 

Se strâmbă scârbită după ce băgă lingura în brânză şi o duse 
la gură. După câteva îmbucături, gustul de gel dispăru totuşi și 
simţi bine gustul de brânză de vaci. Se simţi puternică după ce 
mâncă tot. Fiecare masă, fiecare îmbucătură era o victorie. După 
ce aruncă ambalajul și mănușşile de plastic, puse de cafea. Aici 
merse mai bine. De ce, asta nu știa. Dar pulveriză cu spirt cana 
de cafea înainte de-a o folosi. 

Mai avea o jumătate de oră până trebuia să plece. Apucă să 
facă o tură de curățenie. Nu era manie, era doar minte 
sănătoasă. Nu mai făcuse curăţenie de ieri. Din dulapul de sub 
blatul chiuvetei scoase o găleată zdravănă plină cu detergenți şi 
accesorii. Era tot acolo. Soluție de spălat geamuri, săpun lichid, 
sodă caustică, detergent universal, detergent pentru bucătărie, 
detergent de vase, şi mai mult gel dezinfectant cu alcool, soluţie 
de WC, bureţi de sârmă, lavete, șervete din microfibre, perii, alte 
feluri de bureţi... Articolele de curăţenie precum cârpele și 
periile le folosea evident doar o dată, pe urmă le arunca. Dar şi 
pentru acestea găsise un loc de unde cumpăra baxuri la preţ de 
angro. Avea un depozit de cutii de carton cu lucruri noi în 
cămăruţa care de fapt era cameră de lucru, dar care funcţiona ca 
debara. 

După ce termină de făcut curăţenie se simți caldă și 
transpirată. Se mirosi la sub braț și îşi dori imediat să nu fi făcut 
asta. Cu zece minute înainte de a trebui să plece. Julia o rugase 
să-l prezinte pe Vincent celorlalți din grup cât mai repede 
posibil. Se gândea să-i mai lase o zi la dispoziție. Dar el trebuia 
să se hotărască rapid dacă se alătură sau nu. Ea spera ca el să 


vrea s-o ajute. Să-i ajute. Mentalistul îi trezise curiozitatea, cu 
toată asprimea lui cu tot. Se uită la ceas. Mai era suficient timp 
pentru un duş rapid. Se schimbă în haine noi. 


— Pot să aleg ce vreau? întrebă Steffo Törnqvist arătând cu 
degetul la obiectele din faţa lui. 

Vincent încuviinţă. Clipea repede de la reflectoarele puternice 
din studioul ştirilor de dimineaţă de la TV4. Ar trebui să fie 
obișnuit cu ele de-acum, nici vorbă să fie prima oară când era 
acolo. Dar ele reușeau mereu să-i intre direct în ochi. 

Se sprijini de spătarul canapelei și se prefăcu relaxat. Încerca 
să uite pozele pe care polițista aceea, Mina, i le arătase cu o 
săptămână în urmă. Nu mai luaseră legătura de atunci. Poate că 
ea deja renunţase la el. El chiar făcuse totul pentru a o lămuri cât 
de nepotrivit era să-i ajute. Era o responsabilitate mult prea 
mare. În același timp, nu se putea abţine să se întrebe ce metodă 
folosea ea ca să rezolve cubul. 

Concentrare, Vincent. 

Avea nevoie să fie aici. În prezent. Totuşi, era o transmisiune 
în direct. 

— Ce vrei tu, spuse el, atâta vreme cât alegi fără să te 
gândeşti prea mult. Important e să simți că e OK. 

Steffo se uită la obiectele de pe masă. Acolo erau cheile de la 
maşină ale lui Jenny Strömstedt, o chiflă pe care Vincent o luase 
de pe masa cu micul dejun pregătit pentru invitaţii emisiunii, 
telefonul mobil al lui Steffo şi un portmoneu de piele, cu o poză 
cu Che Guevara pe el. Ultimul obiect îl pusese chiar Vincent 
acolo. 

— ÎL iau pe acesta, zise Steffo şi luă portmoneul. Simt că... 
Din oarecare motiv mă face să simt bucurie. 

— Portmoneul, aşadar, spuse Vincent. Ai zice că ai acționat 
din proprie voință? 

— Absolut, răspunse Steffo râzând. Aș fi putut lua orice. 

— Chifla aceea, de exemplu, arată super bine, interveni 
Jenny, clipind la cameră, spre telespectatori. 

— Orice, evident, spuse Vincent cu un zâmbet strâmb şi arătă 
spre un bilețel de pe masă. 

I-l dăduse lui Steffo înainte de-a începe experimentul. Steffo 
despături bilețelul și se uită. Pe urmă se încruntă şi-şi drese 


glasul. Apucă moțţul lavalierei cu mâna, încât acesta trosni când 
captă sunetul. 

— Citeşte cu voce tare, zise Jenny. 

Dar Steffo îi dădu ei bileţelul. Jenny citi mesajul cu cea mai 
bună dicţie a ei de realizator tv. 

— Felul în care acționez va fi condiționat întotdeauna de două 
lucruri: propriile preferințe şi valori plus influența altora. Acestea, 
combinate, vor duce la faptul că eu, cu o precizie de 90%, o să aleg 
portmoneul, chiar dacă nu ştiu de ce. 

Jenny trase cu coada ochiului la Steffo, care părea extrem de 
deranjat. Vincent luă o înghițitură de apă. Jenny se întoarse spre 
cameră, în spatele căreia un cameraman bulversat dădea din 
cap. 

— Pentru voi, cei care tocmai ați deschis televizorul, îl avem 
aşadar aici, la Nyhetsmorgon, pe Vincent Walder, din nou, ca să 
ne povestească — sau poate mai mult să ne deruteze — despre 
creierul nostru. 

Vincent se văzu într-un monitor de lângă cameră. Sub el 
luceau cifre roșii care numărau invers. Arătau 04:14. Mai avea 
puţin peste patru minute să explice cum procedase ca să facă ce 
tocmai făcuse. 414. A patra, prima şi a patra literă din alfabet 
formau DAD. Tată, în engleză. Ca tată, poate că n-ar fi trebuit 
să-l ia pe Aston cu el la emisiune, dar băiețelului de opt ani 
părea să-i priască printre baghetele și sucul de portocale din 
camera de protocol. Spera că nu vor întârzia prea mult la școală. 

— Dar... Deci tu vrei să spui că acţiunile noastre pot fi 
condiționate de ceva ce nu cunoaştem?, întrebă Steffo. Cum să 
nu-mi cunosc propriile preferinţe şi valori? 

Tonul lui era la limita revoltei. Vincent trăi o secundă de 
confuzie, după care gândurile i se întoarseră în studio. 

— Nu ştii neapărat toate valorile tale, explică el. De exemplu, 
se pot întâmpla lucruri traumatice în copilărie, care fac pe urmă 
ca oamenii, în mod inevitabil, să acţioneze într-un anumit fel ca 
adulți. Ei nu ştiu dacă acționează după un tipar, dar de fapt 
acesta e complet previzibil, dacă sunt cunoscute circumstanțele. 

— Dar ce simplu e de fapt, interveni Jenny. Cad de pe 
bicicletă, deci o să urăsc mereu bicicletele, nu? 


— Mda, să sperăm, chicoti Steffo, dacă luăm în calcul cât de 
des te loveşti tu de mobilierul de aici din studio. Şi cum era cât 
pe ce să dai foc la studio. 

Jenny îi aruncă o privire rece. Steffo se referea, evident, la 
momentul acela când ea voise să călească în ulei nişte pufuleţi 
cu aromă de caşcaval, în emisiune, şi aceștia luaseră foc. Clipul 
devenise viral în toată lumea. 

— Dar dacă cineva dă peste tine cu un Audi albastru, multă 
vreme vei avea atacuri de panică atunci când o să vezi maşini 
albastre, spuse Vincent. Sigur că nu trebuie să fie așa de 
dramatic, e suficient să fie implicate sentimente puternice. 

Un minut rămas. Trebuia să se grăbească. Concentrare. 

— Ca atunci când am fost la Let's Dance, zise Steffo. Doamne, 
ce frumos a fost. Acelea au fost sentimente puternice. Mai ales 
numărul final. Mi-l amintesc de parcă ar fi fost ieri. 

— Nu din nou, zise Jenny dându-și ochii peste cap. 

Vincent realiză că l-a adus pe Steffo acolo unde voia. 

— Acum începem să ne apropiem de miezul problemei, zise 
el. Sentimente pozitive puternice, care sunt asociate cu detalii 
din amintirea experienței tale. Detalii care pot trezi în 
continuare sentimentele de bucurie și de aceea te fac să fii atras 
de ele. Steffo, îți aduci aminte cu ce erai îmbrăcat la acel număr 
de dans? 

— Bineînţeles, un tricou alb cu... 

Steffo amuţi și făcu ochii mari. 

— Glumești. 

— Ce anume? zise Jenny. Ce se întâmplă? 

Ceasul de sub monitor arăta 00:10. Zece secunde rămase până 
la reclamă. Vincent încadrase totul perfect. 

— Un tricou alb imprimat cu Che Guevara, zise Steffo 
ridicând portmoneul, astfel încât camera, ca un ultim cadru, să 
poată da zoom pe sigla cu rebelul cubanez. 

— Dar așa uşor e? întrebă Jenny bulversată. 

Vincent zâmbi. 

— Uneori. 

Transmisiunea fu întreruptă de reclame, o secundă după ce el 
făcuse ochii mari la cameră. Să zică cine ce-o vrea, dar la 


televiziune se pricepea în orice caz. 

— Vă mulțumesc, spuse el cu un zâmbet și continuă, cu mâna 
pe braţul lui Steffo, poţi păstra portmoneul. 

Îi lăsă pe prezentatori râzând. Spera doar ca Aston să fi lăsat 
măcar o jumătate de baghetă și pentru ceilalți invitaţi din 
emisiune. În drum spre camera de protocol, luă mobilul, care 
fusese pe silențios în timpul emisiunii, și-i dădu drumul. O 
notificare strălucea pe ecran. Trei apeluri nepreluate. Toate de la 
Mina. 


Ea coborî pe scara îngustă şi ieși pe un culoar scurt. Pe unul 
dintre pereţi erau oglinzi cu măsuţe mici de machiaj în fața lor. 
Culoarul dădea într-o cameră mai mare în care tronau două 
canapele în jurul unei mese cu fructe și castroane cu bomboane. 
Un frigider cu uşi de sticlă era plin până la refuz cu sticle cu apă 
minerală. 

— Parcă ziceai data trecută că spaţiul din spatele scenei e off 
limits, spuse ea. 

— Pentru oamenii pe care nu-i cunosc, da, spuse Vincent. 
Oamenii legii sunt altceva. 

Mina se uită prin cameră. 

— E plăcut aici. Eu credeam că la cabinele actorilor e mult 
mai ponosit, mă aşteptam la mâzgălituri pe pereţi şi să miroasă 
a bere răsuflată. 

Adevărul era că mai întâi se gândise să refuze când Vincent îi 
propusese să se vadă la cabina actorilor de la Rival din 
Stockholm, unde avea un spectacol. Avea la ea și mănuși din 
plastic, şi protecție pentru scaun, pregătite să fie scoase în orice 
moment. 

— Există şi cabine din acelea, spuse el. Dar m-am gândit că 
asta o să-ți placă mai mult. Aceasta de la Rival este printre cele 
mai frumoase din oraş. Și fiindcă în principiu suntem sub scenă, 
nu există nicio șansă ca cineva să audă din greșeală ce vorbim. 

Avea dreptate. Cabina actorilor părea proaspăt renovată și 
foarte curată. Ea oftă uşurată și se așeză pe o canapea. Arcurile 
scoaseră la iveală că ea era printre primii care se așezaseră pe 
acea canapea. Nicio groupie nu se giugiulise încă cu toboşarul 
formaţiei acolo. Nu avea nevoie de protecție de scaun. 

— Ce bine că ai avut timp să ne vedem, spuse ea. Te-ai 
hotărât dacă ne ajuţi? Vreau să te prezint celorlalți din grup cât 
mai repede posibil, aş prefera chiar mâine. Mă gândeam că ai 
putea să povestești despre tăieturile de pe corp, pe care le 
consideri a fi un sistem de numerotare. 

Vincent se uită uimit la ea. 

— Dar asta aţi descoperit şi voi, nu? 


— Noi am... căutat alte lucruri. Înainte de toate, am încercat 
să identificăm victima, ca o cale de a găsi făptașul. Dar aşa cum 
ţi-am spus deja în Gävle, nu ajungem nicăieri cu asta. Că 
victima ar fi avut vreo urmă de... simbol pe ea, asta e un pic 
science-fiction pentru noi. 

Vincent oftă. O schimbare i se întrezări pe chip. Ca şi cum s- 
ar fi închis. 

— Am spus că probabil nu am competențele potrivite, zise el. 
Science-fiction. Hm. Sigur ai dreptate. Atunci nu aveţi nevoie de 
mine. Bomboane? 

El împinse spre ea unul dintre castroane. Ea observă că toate 
bomboanele erau învelite în hârtie. Chiar dacă mâinile 
neigienice ale unor străini cotrobăiseră prin castron, bomboana 
în sine era în continuare protejată. Se întreba dacă Vincent îi 
oferise acel fel de bomboană intenţionat. Dacă el deja o 
analizase atât de bine. Dacă îi cunoștea maniile. Dacă el era ca 
majoritatea, putea număra minutele până să vină prima 
înţepătură. Oamenii păreau că nu se pot abţine. Mina spera ca el 
să nu fie ca majoritatea. În același timp, ar fi trezit în ea un 
sentiment profund neplăcut dacă un străin ar putea s-o citească 
întocmai ca pe o carte deschisă. 

Pe fundul castronului era o caramea Dumle. Bomboana ei 
favorită. Dar era mult prea departe. Mâna ei ar trebui să atingă 
mult prea multe bomboane pe care mulți înaintea ei ar fi putut 
să pună mâna. Se uită cu poftă la Dumle. Pe urmă dădu din cap, 
refuzând invitaţia. 

— Eu nu cred că te înşeli în privinţa inciziilor, spuse ea. De 
aceea vreau să te întâlnești cu ceilalţi. Pentru că eu cred că ai 
dreptate. Poate că ar fi trebuit să fi văzut și singuri cifrele. Dar 
n-am făcut-o. Avem nevoie de tine. 

El se uită la ea fără să spună nimic. Ea auzea murmurul 
publicului care începuse să umple sala de spectacole de 
deasupra lor. Peste douăzeci de minute cortina se va ridica. 
Atunci Vincent avea să farmece şi să șocheze opt sute de 
persoane, în calitate de The Master Mentalist. El avea să le 
manipuleze gândurile și să le controleze comportamentul, 
părând că deţine controlul total. Era greu de crezut că bărbatul 


care stătea în fața ei era una şi aceeași persoană. Acolo, pe 
canapea, el părea aproape emoţionat. 

— Încerc să te ajut cu plăcere, dacă pot, spuse el într-un final. 
Dar eu nu funcţionez foarte bine în grupuri. Doar ca să știi. 

Corect, cine făcea asta? Un grup de lucru era doar un număr 
de oameni străini care cred că te cunosc doar fiindcă lucraţi în 
acelaşi loc. Mina nu înțelesese niciodată de ce oamenii se 
încăpățânau să povestească ce făcuseră în weekend sau câţi 
dinţi le ieşiseră copiilor lor. De parcă ar fi interesat pe cineva. 

— Întâlnirea e la nouă mâine-dimineaţă la Palatul Poliţiei, 
spuse ea și se ridică. Te iau de la intrarea principală. Acum te las 
publicului tău. Pare nerăbdător. 

Vincent trase cu coada ochiului în sus spre acoperiş, cu o 
expresie amuzată. Se văzu pe el că Maestrul Mentalist se 
întorsese. 

— O să-i disciplinez eu, spuse el. Apropo. Poftim. 

Luă ceva de pe frigider și-i întinse. 

O pungă cu caramele Dumle. Nedeschisă. 

— Ne vedem mâine, spuse el. 


Palatul poliţiei se afla în Kungsholmen, pe Polhemsgatan, și 
era evidenţiat clar la intrare, cu panouri mari. Aerul era umed și 
rece, iar cerul era cenușiu, de parcă ameninţa cu precipitaţii. 
Zăpadă umedă care se va transforma în ploaie înainte de-a 
ajunge la sol. Martie nu era luna favorită a lui Vincent. În timp 
ce îşi cuprinsese corpul cu brațele ca să-şi țină de cald, studia 
oamenii care intrau şi ieşeau din clădire. Era dezamăgit de 
fiecare dată când cineva nu era Mina. Fluturii din stomac 
refuzau să stea locului. De fapt, nu ştia cât de binevenit era în 
acel grup al poliției. Sau dacă pur şi simplu era binevenit. Riscul 
de a fi exclus înainte de a fi inclus făcea fluturii să danseze 
aproape un fel de dans al războiului în părţile de jos ale 
corpului. 

Intr-un final, Mina apăru printre uşile de sticlă. Astăzi cu un 
pulover pe gât roşu. Nu se putu abţine să observe cât de bine o 
prindea acea culoare. Dramatic, totuşi reținut într-un fel. Fără 
îndoială, înțelegea că o parte din ce simţea putea fi pus pe 
seama faptului că roșul declanșa în mod automat o secreție de 
adrenalină în el, la fel cum o făcea în om de sute de mii de ani. 
Pentru că sângele e roșu. Chipurile furioase sunt roșii. lar mai 
multă adrenalină în corp făcea să fie mai simplu să poți fugi în 
asemenea situații. 

— Tocmai începusem să mă întreb unde ai dispărut, spuse 
ea. De ce stai aici? Ai de gând să fugi? 

— Printre altele. 

Ea îi aruncă o privire amuzată, ceea ce, după cum putu să 
observe și singur, îi cauză în corp cantități generoase atât de 
cortizol, hormonul stresului, cât şi de dopamină, „substanța 
stare-de-bine”. Concomitent, spori şi secreția de serotonină, prin 
urmare creierul începu să tureze la maximum și chiar să-i ridice 
concentraţia de testosteron cu patruzeci la sută. Era un cocktail 
de hormoni care, atunci când era resimţit de două persoane în 
acelaşi timp, se numea chimie. Dacă oamenii măcar ar şti care e 
denumirea corectă... Niciun cercetător nu știa de ce se întâmplă 
asta, dar toţi erau de acord că exista. El se întreba dacă și ea 


simte la fel. Pentru că adevărul era că fuga nu fusese niciodată o 
alternativă. Mina era o persoană mult prea interesantă pentru 
asta. 

— Ai stat, şi-ai vorbit, în fața unor necunoscuţi de mii de ori, 
spuse ea. Aici e exact acelaşi lucru. Vino. 

Vincent se uită curios în jur când Mina îl conduse pe 
culoarele Palatului Poliţiei. Arăta aproximativ așa cum se 
aşteptase. Ca la stat. Spaţii mici de birou, cu o mulțime de hârtii 
și dosare unele peste altele, și genul acela de spațiu mare, 
deschis, cu mai multe compartimente de lucru despărțite de 
panouri, şi căni cu Poliția pe ele, plasate din loc în loc pe mese. 

Când ajunseră la o ușă mare de sticlă cu draperie pe 
dinăuntru, ea se opri. Ezită. 

— Ce zici? Eşti gata să intri în cușca leilor? 

Exact ca o prelegere. Niciun motiv de neliniște. Dacă va avea 
emoții, va da vina pe pulovărul Minei. Şi pe producţia ridicată 
de cortizol. 

Dintr-odată, Vincent văzu că și ea are emoții. Bănuia că din 
cauză că ea încă nu era sută la sută sigură de rolul pe care-l va 
juca el, sau de contribuţia pe care ar putea-o avea, şi de aceea nu 
era sigură cum va împărtăşi asta colegilor săi. O neliniște foarte 
plauzibilă. Dar nu era necesar să aibă emoţii amândoi. Căută 
cuvintele care s-o liniștească. 

— Ai dreptate că e acelaşi lucru cu a vorbi în fața oricărui 
grup, spuse el. De fapt, e vorba doar despre dinamica grupului. 
Grupurile consacrate reacționează întotdeauna când un element 
nou e introdus în grup. Freud a fost unul dintre cei care și-a 
dedicat mult timp pentru a studia termenul de grup. El a 
consacrat ceea ce el numea sufletul grupului, un fel de 
conștiință colectivă. Teoria e că un grup are tendința de a 
reacționa altfel decât ar face-o membrii săi, individual. 

Mina se holbă la el. 

— Şi de ce-mi spui asta? întrebă ea. 

— Păi, chiar eu folosesc multă psihologie de grup când îmi 
fac show-urile, spuse el. Un public numeros reacţionează altfel 
decât un singur spectator și ăsta e un factor pe care-l pot folosi 
pentru a duce publicul acolo unde vreau. În cea mai mare parte, 


mă sprijin pe teoria câmpurilor a lui Kurt Lewin. Se bazează pe 
trei variabile-cheie. Energia, adică ceea ce cauzează acțiunile și 
le motivează. Tensiunea, adică diferența dintre obiectivele unei 
persoane și starea sa actuală. Şi nevoia fizică, sau psihologică, ce 
trezește tensiunea interioară. 

Mina se holbă în continuare la el și dădu din cap. Dar el 
observă că ea nu mai părea să aibă emoții. Să devieze atenţia 
către altceva era cartea cea mai simplă pe care o putea juca. Dar 
funcţiona cel mai adesea. Mai mult, funcţiona în ambele direcții, 
aşa observase. Nervozitatea proprie dispăruse și ea. Nu pe de-a 
întregul, dar suficient. 

— Ce posturi deţin cei din grup? 

— Nu e relevant, spuse Mina sec. Organigrama poliţiei e 
complicată şi mi-ar lua mult timp să ţi-o explic, iar un scop în 
sine al acestui grup e că ignoră ierarhiile convenţionale. Julia 
decide, asta e tot ce trebuie să ştii. 

Deschise ușa şi intrară. Trei perechi de ochi se întoarseră spre 
ei. Ar fi trebuit să fie patru, dar una dintre persoanele din 
încăpere dormea. 

— Bună tuturor. El e Vincent Walder. Ştiu că Julia v-a spus că 
Vincent va fi consultant şi va lucra cu noi pe anumite părți din 
anchetă. 

Tăcere compactă. Un sforăit uşor de la bărbatul care dormea. 
Vincent notă ca pe ceva ciudat să dormi în mijlocul unei ședințe 
la serviciu și trecu în revistă, prin minte, posibile explicații. Ar fi 
zis că bărbatul ori suferă de narcolepsie, ori tocmai a devenit 
tată. Cea de-a doua părea mai verosimilă. O pată de vomă pe 
umăr îi dădu punctul de reper final. 

— Bună, spuse Vincent tatonând terenul. 

Observă cu coada ochiului că Mina se mișca neliniștită de pe 
un picior pe celălalt. El unul se simţea foarte calm acum. Era 
într-un mediu de lucru. Acesta era domeniul său. Trebuia doar 
să găsească cheia pentru fiecare dintre cei care stăteau la masă şi 
în același timp să-și definească locul în dinamica grupului. 
Atunci era totul rezolvat. 

— Mă numesc Vincent, aşa cum a menţionat Mina. Și sunt 
mentalist. Ceea ce înseamnă că am făcut un job din a afla cum se 


pot manipula psihicul şi comportamentul oamenilor. Ceea ce se 
poate face, evident, doar dacă ai un control relativ bun asupra 
comportamentului uman. Totuşi nu sunt psiholog sau terapeut, 
ci îmi folosesc cunoștințele în principal ca om de divertisment. 

Un bărbat cam prea bronzat, cu șuviţe discrete în păr, pufni. 
Arăta bine, dar în felul acela care făcea aluzie la o anumită 
disperare de a nu îmbătrâni. Combinată cu o părere mult prea 
bună despre sine. Un fapt confirmat și de o cămaşă deschisă la 
un nasture în plus. Erupţii roşii pe partea vizibilă a pieptului 
dezvăluiau o epilare recentă, cu ceară. Vincent ghici totuși că 
bărbatului îi era relativ ușor să-și confirme părerea prea bună 
despre sine, sprijinit fiind de... un număr mare de femei. Avea 
siguranța de sine a cuiva care nu are nevoie să ceară 
permisiunea pentru a obţine ceea ce vrea. Și nişte pectoralis major 
bine dezvoltați ajutau cu siguranță. Muşchiul mare al pieptului. 
De fapt era puţin amuzantă chestia asta. Că ambele sexe sunt 
atrase de pieptul mare al sexului opus. Dar din cu totul alte 
motive. Un piept generos la femei semnalează o capacitate bună 
de a hrăni progeniturile. Pieptul bine dezvoltat la bărbaţi 
semnalează putere şi capacitate de a apăra. Asta, bineînţeles, 
dacă nu e vorba despre așa-numitele țâțe-chipsuri. Astea sunt 
cu totul altceva. 

— Scuze, spuse Mina și-i întrerupse gândurile. N-am 
prezentat pe toată lumea. 

Ea arătă cu mâna și începu cu bărbatul plin de el. 

— El e Ruben Höök. Pe urmă îl avem pe Christer Bengtsson, 
grand old man-ul nostru. 

— Aşa bătrân nu sunt, mormăi Christer. 

Vincent ascunse un zâmbet. Pentru Christer, paharul era 
după toate aparențele pe jumătate gol. Nu ştia ce dezamăgiri 
formaseră concepţia asupra vieții pe care o avea bătrânul 
poliţist, dar bănuia că fusese o profeție care se îndeplinise. 
Niciun inel pe deget. Probabil locuia singur. O măsură 
considerabilă a taliei și o respiraţie chinuită indicau mâncare 
nesănătoasă și puţină mişcare. Niciun animal de companie 
acasă, care să aibă nevoie să fie scos la plimbare, cu alte cuvinte. 
Negreală de tuş pe degete. Citea în continuare ziare pe hârtie în 


loc de ediţiile digitale. Vincent putea să pună pariu pe bani că 
acasă la Christer exista în continuare un telefon neutilizabil, cu 
disc. 

— Şi poate cineva să-l trezească pe Peder? 

Mina spuse asta fără nicio conotaţie negativă în glas. Peder 
era aparent un coleg iubit, ceea ce însemna și că probabil era o 
persoană simpatică. Altminteri, ei n-ar tolera ca el să doarmă la 
ședințe, oricâți copii ar fi avut acasă. 

— Peder! Trezeşte-te! 

Ruben îl zgâlțâi fără blândeţe pe Peder, care se ridică buimac 
în scaun. 

— Ce? Cine? 

— Uite, zise Mina punându-i în față un Red Bull. 

Primi în schimb o privire recunoscătoare. 

— Şi el e Peder Jensen. 

Mina nu putu să ascundă un zâmbet când arătă cu degetul la 
el. 

— Nu sunt danez, chiar dacă așa pare, spuse Peder cu o voce 
uimitor de vioaie. Tata e, dar eu am crescut în Bromma. 

Peder Jensen emana amabilitate și deschidere, fapt care 
confirma analiza lui Vincent. Dar cel mai mult emana oboseală. 

— Lui Peder şi soţiei lui li s-au născut tripleți acum trei luni, 
zise Mina. 

Vincent scoase un fluierat. Tripleţi. Şi te mai miri că omul 
dormea la serviciu. 

— Şi mai sunt şi eu, spuse femeia care stătea în capătul scurt 
al mesei. Julia Hammarsten. Sunt responsabilă de acest mic 
grup pestriţ, în calitate de șef al anchetei, dar am și un rol activ 
în munca de teren. Aceştia suntem toţi. Nu ţinem la titluri aici. 

Julia gesticulă spre colegii ei. 

— Venim din diferite unități din cadrul poliţiei și acest grup e 
un fel de experiment, n-o să-ți ascund asta. Așa cum Mina 
probabil ţi-a povestit, tatăl meu e şeful Poliţiei din Stockholm și 
a aprobat formarea acestui grup ca un mod de a veni în 
întâmpinarea nevoii de mai multă flexibilitate între diferitele 
unități. Acestea fiind spuse, sunt multe aflate în joc, dacă noi nu 
suntem performanțţi. Posibilităţile pe care le implică acest grup 


pot dispărea rapid. Aş zice chiar că experimentul se apropie 
curând de sfârșit dacă nu mergem mai departe cu această 
anchetă. 

Ultima parte o spuse cu un ton resemnat şi îşi cobori privirea 
în podea. Un limbaj corporal bine studiat arăta ziduri înalte în 
jurul a ce era lăuntric, privat. Exista și o aură de tristețe în jurul 
întregii ei ființe. Ceva o apăsa, ceva ce-i ocupa gândurile în 
marea parte a timpului. El era destul de sigur că e ceva intim, 
care n-avea legătură cu acest experiment de grup. Majoritatea 
oamenilor nu se gândesc la partea de sus a feței atunci când 
încearcă să-și controleze mimica, de aceea e mereu cel mai 
simplu să găsești expresia unor sentimente autentice pe frunte, 
în mișcarea sprâncenelor și chiar a pleoapelor. Dar Julia îşi 
controla fața pe de-a întregul, ceea ce făcea dificil pentru el să 
găsească ceva mai mult decât un sentiment vag că Julia nu 
dădea nimănui drumul în viaţa ei. 

Realiză că se lăsase tăcerea și că ceilalți păreau să aștepte ca el 
să zică ceva. Își drese glasul. 

— Bănuiesc că aici intru eu în peisaj, spuse el. Din câte-am 
înțeles, cunoştinţele mele speciale pot fi de ajutor pentru acest 
caz. Am fost nesigur la început, dar Mina și cu mine am făcut, 
împreună, anumite... observații. 

El schimbă o privire cu Mina, care încuviinţă. 

— Înainte de-a merge mai departe propun să facem o pauză 
foarte scurtă, spuse Julia. Vreau ca toată lumea să fie în priză. 
Peder, poţi să bei încă un Red Bull. 

Încheieturile lui Christer trosniră tare când se ridică în 
picioare. Ruben începu să boxeze în gol pe coridor, ceva ce 
părea foarte ridicol, iar Peder înhăță doza de Red Bull prescrisă, 
pe care o deschise cu un fâs sonor. Teoria de teren a lui Kurt 
Lewin se adeverea surprinzător de bine. Dorinţa lui Vincent de 
a avea atenţia Minei creă o încordare care îi dădea lui motivaţia 
acțiunii. Adevărul era că voia ca ea să-l placă. 


Scurta pauză se terminase, iar ei se aşezară la locurile lor. 
Ruben bătea nerăbdător cu degetele în masă. Nu era cine știe ce 
impresionat de ultima grozăvie a Juliei. Un consultant extern 
care nici măcar nu avea o titulatură clară. Ridicol. Mai mult, 
acum acel mentalist va face un fel de dribling la comun cu Mina, 
scoasă la tablă. De parcă el ar fi unul de-ai lor. 

Conducerea avea dreptate. Poate că era foarte bine să se 
închidă acest experiment obligatoriu, ţinând cont că ei deja se 
coborâseră până la hocus-pocus. Dar așa funcționează când 
lucrezi cu femei. Care e următorul lucru care se va întâmpla? 
Julia şi Mina vor aduce aici un medium? Vreo Saida blestemată, 
să dea în tarot şi să le spună cine e criminalul? Penibil. 

— Te-am văzut la televizor, îi zise Peder vesel lui Vincent. A 
fost impresionant ce ai făcut atunci. 

— Și eu am auzit de tine, zise Christer, dar pe un ton mult 
mai sumbru. Nu mi-o lua în nume de rău, dar tu nu eşti 
magician? Şi noi nu avem un psiholog criminalist al nostru? 

— Mentalist, îl corectă Vincent. lar în ceea ce-l priveşte pe 
psiholog, parcă era ceva cu greci, nu? 

Julia tuşi, iar Peder începu să râdă. 

— Da, Doamne Dumnezeule, la faza aia Jan a luat-o rău pe 
arătură... spuse el dând din cap. 

— Vreau să subliniez faptul că nu sunt magician, întrerupse 
Vincent, chiar dacă lucrez cu iluzii. Bineînţeles, deţin în 
continuare anumite competenţe, ținând cont că m-am ocupat cu 
magie obișnuită în tinerețea mea. Dar astăzi pot cel mult să 
măsluiesc un joc de cărți. Sunt interesat mai mult de ceea ce se 
întâmplă în capul oamenilor. 

— Vincent nu se pricepe numai la comportamentul uman, 
spuse Mina privindu-și colegii. El e bun și la observarea unor 
tipare. 

Îşi încrucișă braţele la piept, părând pregătită să iasă la luptă 
pentru acel Vincent și abilitățile lui. Dintr-un motiv sau altul, 
chestia asta îl irita pe Ruben. Mina îl provoca dincolo de limita 
rațiunii în mai multe feluri. Era ceva la nonșalanţa cu care părea 


complet imună la șarmul căruia celelalte femei îi cădeau 
victime. Nu mai întâlnise niciodată așa ceva. Super puterea lui 
era să atragă femei. Toate femeile îl iubeau, indiferent de vârstă, 
înfăţişare, trecut, apartenenţă politică sau cultură. Nu exista o 
femeie în viața lui Ruben pe care să nu fi reușit s-o farmece. În 
afară de Mina. Nu e vorba că ea nu-l plăcea. Doar că era... 
indiferentă. Ceea ce în lumea lui era mult mai rău. 

La început, încercase să o seducă. S-o facă să se 
îndrăgostească de el, cu toate șiretlicurile pe care le avea la 
îndemână. Nu că ar fi fost câtuși de puţin atras de ea, nu era nici 
pe departe genul lui, ci doar ca să vadă dacă poate. Asta era 
forța motrice primară a lui Ruben. Vânătoarea. Pescuitul. Sexul 
în sine ajungea, de cele mai multe ori, să fie de-a dreptul 
neinteresant, el se plictisea repede și trecea mai departe, la 
următoarea pradă. Dacă ar fi fost să aleagă, ar fi preferat să se 
culce cu blondine superbe. Dar dacă prindea prada, ducea 
întotdeauna la îndeplinire procesul. Era o chestiune de onoare. 
Nu-i înțelegea pe pescarii care prindeau peşte doar ca mai apoi 
să-i dea drumul înapoi în mare. Nu așa a gândit natura 
vânătoarea. 

Dar Mina fusese până acum complet imună la toate trucurile 
lui. 

Astăzi îl enervă din cale-afară. Chiar acum, ea stătea în față, 
la whiteboard, scria şi prindea niște poze cu magneţi. Avea jeanși 
bleumarin, pulover roşu pe gât, pe sub care nu se vedea nici cea 
mai mică urmă de sutien, părul pieptănat pe spate într-o coadă 
din care nici măcar un fir de păr nu se desprinsese și, ca de 
obicei, fața era curată, fără machiaj. Singurul lucru care nu era 
perfect la Mina erau mâinile, roşii şi aspre, sigur de la atâta 
spălat cu litri de dezinfectant pe care-l ţinea mereu pe birou. 
Ruben se gândea la ce avea ea sub acea coajă curată şi ordonată. 
El era un maestru în a ghici lenjeria intimă a femeilor. Vedea 
clar ce gen era. Set de mătase scump, de culoarea perlei, de la La 
Perla? Sexy ieftin, pe roşu și dantelă, de la Victoria's Secret, sau 
de vampă, ori cu tanga negri sau din ăia decupațţi la spate, 
comandați online de pe vreun site pornografic? 

Oftă. Mina avea cu siguranţă chiloţi practici, din bumbac. 


— Când i-am prezentat lui Vincent materialul, a făcut 
anumite observații, spuse ea. Amănunte pe care noi le-am omis. 

Mina tăcu și se întoarse spre Vincent, care făcu un pas în față. 

— Judecând după poze, spuse el, aş zice că inciziile care s-au 
găsit pe victimă nu sunt deloc așa de întâmplătoare cum s-ar 
putea crede. Bănuiesc că intenţia a fost să reprezinte cifre 
romane. Cifra trei, mai exact. 

— Cifre? spuse Christer uimit. 

Ruben pufni. Mina se întoarse spre el. 

— Ruben? Tu ce crezi? 

Ton rece ca gheaţa și sprâncene ridicate. Ale dracu’ fiţe de 
superioritate. Ruben se făcu că nu înţelege la ce se referă. 

— Despre ce? 

Tonul era o idee mai agresiv decât se gândise. Julia se uită cu 
reproş la el. Peder se aplecă în față, interesat, iar Christer 
mormăi ceva imperceptibil, în timp ce își scărpina pielea 
capului, care i se zărea printre firele răzlețe de păr alb. 

— Despre ceea ce tocmai a indicat Vincent, că tăieturile sunt 
intenționate, poate chiar reprezintă o cifră? Care este opinia ta 
profesională în această chestiune? 

El gesticulă cu mâinile. Asta era o porcărie de cinci stele. 
Oftă. 

— Pare exagerat, spuse el. Dacă auzim sunet de copite, 
ghicim că sunt cai. Nu zebre. Am mai văzut până acum ucigași 
care au avut așa un feeling şi au cioplit un pic mai mult. Nu e 
nimic nou. 

Vincent se aplecă în faţă și își uni vârfurile degetelor. Ruben 
se întreba dacă e posibil să arăţi mai mulțumit de tine. Îl mânca 
tot corpul de la enervare. Mina chiar cumpăra chestia asta? 
Femeile astea. Nu le înțelegea. 

— Tocmai asta e, zise Mina. Orice altceva e făcut cu mare 
precizie. Cineva s-a deranjat să construiască o copie a ceva ce un 
magician poate folosi. Şi a înscenat în mod conştient un număr 
clasic de magie - mai puţin finalul fericit. Vorbim de timp. 
Planificare. Răbdare. Pare cineva care „a avut așa un feeling și a 
cioplit un pic mai mult”? 

Ruben ridică din umeri. 


— Daa, nuu, poate nu... 

— Mie nu mi se pare că arată neglijent, spuse Julia, apoi se 
ridică și se duse la tablă. 

La Perla, albi, gândi Ruben. Dar în cazul acesta nu era 
bănuială. Știa cum îi arată lenjeria și ce era sub ea de la croaziera 
poliţiei de acum cinci ani, unde se servise bufet tradițional de 
Crăciun. Julia se îmbătase muci și şi-o trăsese cu el ca un animal, 
în cabina lui. Asta era înainte ca ea să-l întâlnească pe insipidul 
ăla de bărba-su, pe Torkel. Acolo era garantat în vigoare doar 
poziția misionarului. În croazieră, ea fusese pe stop, drept care 
cabina arăta ca o măcelărie când se trezise în dimineaţa 
următoare și ea plecase deja. Da, da. La petreceri se întâmplau 
din astea. Că Julia era șefa lui ar fi putut fi motiv de îngrijorare. 
Dar ei nu aduseseră niciodată în discuţie ce se întâmplase. lar 
Torkel nu era în mod definitiv o ameninţare. Nu pentru că pe 
Ruben nu-l interesa Julia câtuşi de puţin, totuşi. Era întotdeauna 
un sentiment frumos să ştii că ai fost acolo. 

Mina se dădu la o parte pentru a-i face loc Juliei la tablă. Julia 
atinse din greșeală cotul Minei, iar Ruben văzu cum Mina 
tresări de parcă se curentase. 

— Inciziile sunt perfect simetrice, spuse Julia. Par în mod clar 
intenționate. În schimb, nu sunt neapărat o cifră. Nu există 
niciun context. 

Julia se întoarse către Peder şi Christer. Peder părea iar obosit 
și începuse să dea din cap. 

— Ce ştim despre locul în care a fost găsită? întrebă Julia. 

Tăcere. Ruben aruncă un creion care ateriză pe masă, exact în 
faţa lui Peder, care tresări. 

— Ce? zise Peder și se uită buimac în jur. 

— Locul în care a fost găsit cadavrul, spuse Mina, repetând 
întrebarea Juliei. Ce ştim despre el? Tehnicienii ce zic? 

Peder se scutură ca un câine ud, ca să se învioreze, şi se 
întinse după hârtiile care se aflau pe masă, în dreptul lui. 

— A fost găsită la intrare, în faţă la Gröna Lund. Dar e foarte 
probabil să fie un loc secundar al crimei. Prea puțin sânge ca să 
fi fost ucisă acolo. Cutia a fost transportată și amplasată acolo. 

— Martori? întrebă Vincent. 


— Nimeni nu locuiește chiar acolo. Dar am verificat cu cei 
care lucrează la Muzeul Abba și la restaurantul de lângă. 
Nimeni nici n-a văzut, nici n-a auzit nimic. 

— Şi nu ştiţi cine e victima? 

Christer dădu din cap abătut. Asta nu trebuia neapărat să 
însemne ceva. Christer făcea totul cu o mină mohorâtă. 

— Încă nu, spuse el. Tocmai verificăm lista cu femei date 
dispărute, care par să corespundă din punct de vedere al 
vârstei, dar până acum niciuna nu s-a potrivit cu 
semnalmentele. Dar există un risc ca ea să nu fi fost dată 
dispărută. Și acolo e problema. Dacă nimeni n-o dă dispărută, 
va fi în continuare aproape imposibil s-o identificăm. Femeie 
blondă, cam la treizeci de ani. Sunt câteva din astea... 

— Oricum, căutăm în continuare, după părerea mea, spuse 
Julia fără să-și ascundă ironia. Nu folosește la nimic să 
renunțăm la speranţa identificării, doar fiindcă ea nu are un neg 
distinctiv pe bărbie. 

Christer dădu din umeri resemnat, dar aprobând, iar Julia se 
întoarse către grup. Se mișcă în direcția Minei, iar Ruben 
observă că aceasta se dădu repede la o parte, ca Julia să n-o 
atingă din nou. Se întreba cum funcţiona de fapt când Mina şi-o 
trăgea cu cineva. Oare era una din alea care fac singure toată 
treaba, ca să fie scutite de implicarea altcuiva? Cu o chestie 
mică, cu baterii, sterilă? Sau îl obliga pe tip să se spele mai întâi 
cu sodă caustică? Poate că-l punea să-şi ia pe el o salopetă din 
aia foşnitoare, din cap până-n picioare, din aia de spital, cu o 
uşiță mică în față, doar cât să-și scoată penisul... Ruben chicoti 
sonor la acest gând şi se alese cu o privire dură din partea Juliei. 
El îşi revizui imediat mimica, dar nu putu să alunge imaginea 
de pe retină, imaginea cu Mina încălecată de un bărbat în 
salopetă de plastic. Fără un motiv anume, bărbatul în salopetă 
căpătă chipul lui Vincent. 

— Christer, tu încerci în continuare să afli identitatea 
victimei. Peder, tu treci prin materialul tehnicienilor, cu lupa, cel 
mai mic detaliu poate fi important, da, doar ştii. 

Julia se adresă către Vincent, explicându-i: 

— Peder este virtuozul nostru în ale analizei. Poate să treacă 


prin liste într-un timp mult mai scurt decât săptămâni întregi 
cât ne-ar lua nouă, muritorilor de rând, să le îngurgităm. Și asta 
fără să piardă vreun detaliu. 

Peder roşi uşor, dar păru că se bucură de compliment. 

Julia continuă: 

— Ruben... 

El o întrerupse pe Julia. 

— Eu iau cutia, spuse el. 

— Exact. Vezi ce poţi să găseşti despre producător, material, 
construcție, orice ne poate duce la cel care a construit-o sau care 
a cumpărat-o. Verifică și de unde vin săbiile alea. Și nu te mai 
holba. 

Ruben își mișcă privirea în sus și zâmbi poznaş când o privi 
pe Julia în ochi. La Perla. 

— Mina, tu vorbeşti cu medicul legist şi vezi ce poţi sa afli 
despre incizii şi ce s-a mai descoperit pe-acolo. Eu am vorbit 
deja cu un tehnician criminalist să examineze spărturile din 
geamul ceasului. Şi, Vincent, ar fi de folos dacă ai încerca să faci 
un profil. 

— A încerca e cuvântul. Așa cum am mai spus mai devreme, 
nu am studii în a face profiluri, eu am doar un alt fel de bază de 
cunoștințe, care îmi permit să fac observaţii destul de corecte 
despre oameni. 

— Aş aprecia dacă ţi-ai da o șansă, în orice caz. 

Avea de gând la modul cel mai serios să-l pună la treabă pe 
mentalist. Să-i dea acces la și mai multă informaţie secretă a 
poliţiei. Asta umplu paharul. Ruben simţi că nu se mai poate 
abţine. 

— Gata, ajunge, spuse el. Tipul e entertainer. Un măscărici. 
Noi suntem polițiști. Doar nu aveţi de gând pe bune să ascultați 
la el? 

Ceilalți ascultau şi-l priveau pe Ruben. Puteai să tai cu cuțitul 
atmosfera apăsătoare. 

— Avem un mic avans înainte de a se scurge totul la presă și 
trebuie să ne folosim de el, spuse Julia înverşunată. In toate 
modurile posibile. 

Ruben începu să gesticuleze. Se lăsa păgubaș. Așa ieşea când 


aveau femeile putere de decizie. 
— Eu mă car la IML, spuse el. Dar mai întâi trebuie să 
comand un glob de cristal. 


Peder, Christer şi Ruben părăsiră unul câte unul încăperea, 
iar Vincent trebui şi el să plece. Julia mai rămase puțin cu Mina. 
Stăteau în faţa whiteboard-ului cu fotografii. Mina se simțea 
murdară doar uitându-se la ele şi își dorea să nu fi uitat pe birou 
sticluța cu dezinfectant. 

— Cum ţi se pare c-a mers? întrebă Julia. 

— Nu ştiu, spuse Mina uitându-se la imagini. N-au fost chiar 
aplauze la scenă deschisă din partea grupului. 

Îşi frecă antebraţul ca să îndepărteze suprafața de piele 
moartă despre care ştia că se află acolo la acest moment, târziu, 
al zilei. 

— Dar crezi că poate construi un profil? spuse Julia. Nici el 
nu părea convins. 

Mina dădu din umeri. 

— Eu cred că el ştie lucruri pe care noi încă nu le-am văzut. Şi 
nu e ca şi cum am avea pe altcineva, dacă nu vrem să vânăm și 
alți greci. Eu aş vrea să lucrăm cu Vincent în continuare și să-i 
dăm o șansă. Avem nevoie doar de un pai ca să nu ne înecăm. El 
e paiul nostru. 

— Trebuie să fii foarte sigură tu însăți dacă e să mergem mai 
departe cu el, spuse Julia. Pentru că așa cum ai observat, aveţi 
de convins o cameră plină de sceptici. Da, poate nu Peder. Dar 
Ruben și Christer nu sunt în trenul ăsta. Chestia e că Ruben nici 
măcar nu e pe peron, încă. 

Julia o lăsă singură. Mina oftă adânc. Întâlnirea fusese o 
catastrofă, nu putea fi văzută în alt mod. Sigur, Vincent primise 
sarcina de a face un profil, dar ea nu credea că lor le va păsa de 
ce o să aibă el de spus. Mina nu era pregătită să-i dea drumul la 
fel de ușor. Nu-i putea reproşa că fusese decent în timpul 
ședinței, chiar el spusese că era vorba despre dinamica 
grupului. Despre a încerca să te potriveşti. Păcat că nu 
funcţionase. Al dracu’ Ruben. Dacă tot vorbim despre păreri 
preconcepute. Ea știuse imediat după ce se văzuseră la Rival că 


vrea să colaboreze cu Vincent. Dar, aparent, asta trebuia să se 
petreacă dincolo de zidurile conservatoare ale Palatului Poliţiei. 

Privirea îi rămase aţintită asupra imaginilor de pe tablă. 
Cadavrul atârna plin de sânge între săbiile care străbăteau lada. 
Doar chiloţi albi şi un maiou. Nu voia să se uite. Dar era 
obligată. Una dintre săbii intrase în ochiul femeii și-i ieșise prin 
spatele capului. Un număr clasic de iluzionism. Probabil că doar 
oamenilor bolnavi le place magia. 


Kvibille 1982 


Jane își curăța noroiul de pe pantofi, răzuindu-i de o piatră. 
Ura chestia asta. O ura. Nu a ei fusese ideea să se mute la ţară. 
Dar ea era cea care avea de suferit din cauza asta. 

— Jane, vino odată! strigă fratele ei mai mic de pe gazon. Nu 
putem să tăiem tortul până nu vii tu! 

Mama era deja acolo, ca de obicei îmbrăcată într-o rochie 
cusută de ea. Uneori, mama mai cumpăra haine, în loc să le facă 
ea la mașina de cusut. Oricum, se îmbrăcase cu cea mai drăguță, 
cea cu model de leopard. Cum găsise material cu imprimeu de 
leopard era un mister, dar când venea vorba de textile, mama 
avea o putere aproape supranaturală. Rochia o făcea să arate 
aproape sofisticată, chiar dacă era croită în casă. Dacă făceai 
abstracţie că e în picioarele goale. În plus, în cinstea zilei sale de 
naştere, mama își pusese o coroniţă de flori pe cap. Jane oftă şi 
se făcu că nu-l aude pe fratele său. 

Curând va împlini șaisprezece ani și locuise aici, la fermă, 
jumătate din viața ei. Ea și mama veniseră primele aici. În vara 
lui 1974, mama ei îşi dăduse demisia de la locul de muncă din 
Stockholm. Se mutaseră din apartamentul din oraş şi de lângă 
toți prietenii lui Jane, pentru ca mama ei hippie să 
conviețuiască, împreună cu prietenii ei hippie, la o fermă de 
lângă Kvibille. Un sat din provincia Halland, atât de mic, că 
dacă n-ar fi fost fabrica de caşcaval, nimeni n-ar fi auzit de 
Kvibille. Cu caşcavalul începeau și se terminau cunoştinţele 
oamenilor despre acel sat. 

Jane nici măcar nu locuia în Kvibille. Locuia la ieșirea din 
Kvibille. Acolo unde nu puteai să-ți pui niciodată ceva drăguţ 
pe tine, fiindcă era noroi peste tot. 

Îşi inspectă pantofii. Tălpile albe nu vor putea fi salvate. Ura 
asta. Din nou. 

Jane se duse în casă, îşi scoase pantofii şi, cu un oftat, îşi puse 
o pereche de cizme de cauciuc. Doar fiindcă mama alesese să 
rămână nu însemna că şi ea trebuie să facă asta. Se duse pe 
gazon, unde așteptau mama şi frățiorul 


— Mamă, când ne mutăm? întrebă ea exact cum făcea mereu 
când se aşeza pe pătură. 

— Bună și ţie, spuse mama. 

— Dar Erik a putut, mormăi Jane. Noi de ce nu putem? 

Erik fusese singurul dintre prietenii mamei care venise aici de 
fapt. Dar nu rezistase decât o jumătate de an. Când mama 
rămăsese gravidă, se pare că n-a mai fost aşa mişto să fii una cu 
natura. Aşa că Erik a șters-o. Aflaseră pe căi ocolite că lucra la 
bancă şi că-şi luase liber câteva luni. Altă dată, auziseră că era 
vânzător ambulant la un magazin de articole sportive. Nu ştiau 
care din variante e adevărată. Mama nici măcar nu mai știa 
unde se află. 

— Doar ştii, îi spuse mama. E greu să găseşti de lucru aici, la 
ţară. Măcar aici trăim ieftin. Şi scumpa mea, tu ai locuit aici la fel 
de mult cât ai locuit în Stockholm. Cu siguranţă nici măcar nu e 
cum ţi-l aminteşti, tu ai creat o lume imaginară despre cum o 
duceam noi acolo. Nu era chiar așa bine. Ne e mai bine aici, 
mult mai bine. Dar hai să nu mai vorbim despre asta acum. 
Mâncăm tort, după ce fratele tău își face numărul de magie. 

Mama părea obosită. Era una din zilele acelea. N-avea niciun 
rost să continue cearta. Mai bine o lăsa să se bucure în 
continuare. 

— E cadoul de ziua ta de naștere, spuse frățiorul ca o 
explicaţie pentru reprezentația de magie care urma să aibă loc. 

Avea pe el o pelerină pe care i-o făcuse Jane de ziua lui, anul 
trecut. Începea deja să fie prea mică. 

— Şi eu am un cadou, spuse Jane și-i întinse mamei un 
pachet mic. Dar ai voie să-l deschizi doar dacă poți să citeşti 
cartolina. 

Sub pachet atârna o hârtie, pe care ea desenase linii. Câteva 
întrerupte, altele trasate pe de-a întregul. Părţi din litere se 
zăreau de asemenea din loc în loc, întrerupte de linii. Mama 
întoarse hârtia pe toate părțile. 

— Cum să...? mormăi ea uimită. 

Jane oftă. Era enervant când oamenii nici măcar nu încercau. 

— Gândește-te la origami, îi dădu ea un punct de reper. 

Mama se uită la ea, neînţelegând. 


— Doamne, Dumnezeule. Avion de hârtie. 

— Deci trebuie să împăturesc? zise mama râzând. Super! 

Împături hârtia urmând liniile, cu vârful limbii scos. 

Un băț de sub pătură o înțepă pe Jane în coapsă. Încercă să 
găsească un fel mai comod de a sta, fără să reușească. Gradina 
asta şi cu ea chiar nu erau prietene. 

— Gata, zise mama pe un ton îngrijorat. Dar cred că e posibil 
să nu fi făcut corect. 

Tinea un ghem de hârtie mic și rășchirat, pe care se vedea o 
jumătate de F în partea de sus. Jane, frățiorul şi mama începură 
să râdă în hohote, în același timp. 

— Doar o pisică ar împături aşa, spuse frățiorul şi trase cu 
subînțeles de materialul cu imprimeu de leopard din care era 
făcută rochia mamei. 

Jane râse şi mai tare. 

— Dar a zis ca un avion de hârtie, spuse el. Liniile întrerupte 
le îndoi spre interior, pe cele întregi în afară. 

Mama desfăcu hârtia și o împături iar, după instrucțiunile 
frățiorului. Rezultatul fu un hexagon cu un mesaj vizibil în 
partea de sus. 

— La mulți ani de ziua ta, citi mama de pe hexagon. Ultima în 
Kvibille! 

— Speranța moare ultima, spuse Jane când mama se holbă 
furioasă la ea. 

— OK, soro, spuse băiatul. Acum e rândul meu. 

Scoase un pachet de cărți de joc și flutură dramatic cu el, de 
parcă ar fi fost o ființă vie. 

— Să ţineţi minte ziua aceasta, ora trei după-amiaza, pe opt 
iulie, spuse el dramatic, fiindcă o să povestiți nepoților voştri 
despre ea. 

— Tu măcar ştii cum se fac nepoții? zise Jane dându-și ochii 
peste cap și zâmbind fără să se poată abține. 

— Luaţi acest pachet de cărți, continuă el de parcă nu o 
auzise, deschideţi, amestecați cărțile și luaţi una. Uitaţi-vă la ea, 
dar nu ne spuneți ce e. 

Frăţiorul ei avea abilitatea de invidiat de a fi mereu vesel. La 
graniţa cu a fi maniac, uneori. Dar el locuise la fermă toată viața 


lui de şapte ani și nu ştia altceva. El era mulțumit dacă putea să 
facă tâmplărie în grajd şi să-și exerseze trucurile de magie. În 
plus, începea să fie chiar bun la magie. Că ea în principiu putea 
să prevadă cum face, asta nu era vina lui. Mereu îi fusese ușor 
să vadă urmările logice, de când era mică. Când trucul se 
termina, ea putea lejer să deruleze înapoi și să explice ce și cum. 
Dar evident că se prefăcea mereu că e mirată. 

Luă cărțile, le amestecă, se uită la o carte şi o băgă apoi la loc. 
Opt de treflă. Nu putu să se abţină să observe că acea carte 
nimeri pe al unsprezecelea sau al doisprezecelea loc în jocul 
închis. 

— Trebuie să ţin minte și asta? spuse ea ironic. 

Primi drept răspuns o privire neagră. Magia era un lucru 
serios pentru fratele ei. 

— Mamă, acum e rândul tău, spuse el, apoi luă cărțile de joc 
de la sora lui și i le dădu mamei. Amestecă și ia o carte, oricare. 

Mama păru că se concentrează când amestecă şi scoase o 
carte din pachet. 

— Puteai să iei orice carte, nu? întrebă el cu voce gravă. 

— Da, răspunse mama la fel de grav. 

Ridică o sprânceană, încercând să pară serioasă. Jane începu 
să râdă. 

— Şi acum, pentru prima oară, spuse el, adresându-i-se iar 
surorii, domnişoară, aţi putea să fiți amabilă să spuneţi la ce 
carte vă gândiţi? 

— Îţi arăt eu domnişoară, zise ea. Dar, OK, m-am uitat la opt 
de treflă. Nu că tu ai şti asta. 

— Şi doamna ce ţine în mână? 

Gesticulă către mamă să arate cartea scoasă din joc. Era opt 
de treflă. 

— Ce dracu'? izbucni Jane și începu iar să râdă. 

— Jane! zise mama. 

Frăţiorul o păcălise. Era un sentiment neobișnuit, dar 
minunat. Poate că ar fi reuşit să-și dea seama cum a făcut, dar 
nu avea absolut niciun chef. Nu azi. El făcu o plecăciune, iar ea 
și mama aplaudară pline de entuziasm. Așa cum făceau 
întotdeauna. 


Totul era așa cum trebuia să fie. 

Dar nu o va mai ţine mult așa, ea știa asta. În această vară, 
totul se va schimba. Trebuia să-i spună mamei că nu mai 
rămâne aici după ce se termină vacanţa. Că viaţa ei va fi altfel. 
Curând îi va spune. Curând. 


Vincent se aplecă şi-şi aranja şiretul de la pantoful drept. 
Ochiurile erau mai mari față de cele de la stângul. Nu-i stătea în 
fire să fie neglijent. Dar gândurile nu erau aşezate aşa cum și le- 
ar fi dorit. Se ridică şi îşi luă geaca din cuier. 

— Vorbeşti serios că trebuie să mă duc acolo singură? o auzi 
pe Maria din spatele lui, din bucătărie. 

Stătea cu o carte despre metodologia de cercetare deschisă. 
Maria era studentă la ştiinţe sociale, dar nu părea total de acord 
cu cerințele academice şi mormăia în permanenţă: „Doamne 
sfinte, eu credeam că aici va fi vorba despre oameni”, când era 
obligată să parcurgă cursurile care necesitau mai multă teorie. 
Dar acum avea altceva pe agendă. Vincent simți cum îi creşte 
nodul din stomac. 

— Ştii de luni întregi de aniversarea de 70 de ani a tatei. 
Pentru un Maestru Mentalist eşti incredibil de slab la 
planificare, uneori. Sună-l pe Umberto la agenţie și roagă-l să-ți 
mute data spectacolului. E mai mult de o lună până atunci, deci 
n-o să fie nicio problemă. 

El se întoarse şi se uită la soţia sa, care stătea la masă. Maria 
îşi ţinea cana de ceai atât de strâns, că i se albiseră articulațiile 
degetelor. Fusese atât de aproape să apuce să iasă pe uşă. Nu-i 
făcea nicio plăcere să se descalțe acum, nu era sigur că îşi va 
putea face nodurile la loc, la fel de simetric. Vincent se holbă la 
textul de pe cana ei de ceramică. Pizda-Glamour scria pe cană. 
Nu era prea mult glamour în jurul Mariei în acest moment. Ea 
era mai degrabă înconjurată de un nor de furtună. lar furtuna se 
îndrepta spre el. 

— Tu ştii că nu eu stabilesc datele spectacolelor, spuse el 
sperând că aceasta era una din acele zile când Maria accepta 
explicațiile simple, când furtuna trecea pe lângă, fără fulgere. 

Apucatul şi mai strâns al cănii Pizda-Glamour împrăştie rapid 
acea speranţă. 

— Deci tu vrei să spui... zise ea făcând o pauză retorică rece 
ca gheaţa. Tu vrei să spui că dacă i-ai fi zis agentului tău, când s- 
a planificat turneul astă-toamnă, că nu-ți poate pune spectacol 


în ziua în care tatăl meu dă o petrecere, o petrecere de care tu ştiai 
de o jumătate de an, el n-ar fi luat în considerare asta? 

Vincent simţi cum stâlpul uşii îi tăia umărul în timp ce se 
gândea. Era ciudată chestia asta. El putea să câştige controverse 
cu oricine, cu fente retorice inteligente. Nici măcar nu era un 
sport. Dar Maria, cu capacitatea ei analitică foarte modestă, 
reuşea mereu să-l prindă cu pantalonii în vine. Niciunul din 
trucurile lui obișnuite nu funcţiona cu ea. De fapt, nici cu 
Ulrika. Poate că era o trăsătură de familie. În plus, ea avea 
dreptate. Chiar dacă nu mai putea face nimic privitor la situaţia 
de acum, asta nu înseamnă că nu ar fi putut-o face mai devreme. 

— N-ai de gând să spui nimic? 

Începu să fulgere în norul de furtună din jurul Mariei. El 
realiză că lăsase pauza de gândire să fie prea lungă. 

— Este posibil să-mi fi scăpat să menţionez asta, spuse. Dar 
acum asta e. 

Îşi dădu seama că tonul era mult prea lipsit de griji. Mare 
greşeală. Oftă, se aplecă, desfăcu șireturile perfecte și se 
descălță. 

— Acum asta e? izbucni soţia lui. Acum asta e? Cum poți fi 
atât de insensibil? 

Vocea Mariei urcă în falset şi el auzi că ea e pe punctul de a 
începe să plângă. Ar fi preferat fulgerul. Lacrimile ei îl 
dezarmau. Intră în bucătărie și se aşeză în fața ei. Modelul mesei 
din lemn, cu vârtejuri mici, amintea de amprentele digitale. El 
urmă cu degetul arătător arcuri şi înflorituri. 

Vincent avu intenţia să cuprindă mâna Mariei, care se afla în 
fața lui pe masă, cu verigheta strălucind pe inelar. Dar exact 
când o atinse, ea își retrase mâna și şi-o puse pe genunchi. Evită 
s-o privească, ştia că va vedea ochi înlăcrimaţi şi buza de jos 
tremurând. 

— N-am vrut să par insensibil, spuse el cu privirea coborâtă 
spre blatul mesei. Dar oricât de prostesc a fost din partea mea să 
nu semnalez asta, şi recunosc că a fost prostesc, asta nu schimbă 
nimic în situația de față. Sigur că ar fi trebuit să programez 
petrecerea de 70 de ani a lui Leif deja din toamnă, dar am făcut 
o greșeală. Şi acum trebuie să ne adaptăm după împrejurări, 


oricât de idioate ni se par. 

Maria respira greu pe nasul înfundat. Luă o înghiţitură mare 
din ceaiul verde şi se strâmbă. Vincent nu înţelesese niciodată 
de ce continua să bea litri din băutura aia în fiecare zi, când nici 
măcar nu-i plăcea. Dar ceaiul verde cu beneficiile lui pentru 
sănătate era unul dintre mulții cai de cursă lungă ai Mariei. O 
vreme încercase să-i oblige pe el și pe copii să bea și ei rahatul 
ăla, dar fusese cât pe ce să se transforme într-o anarhie totală, 
aşa că se văzuse nevoită să renunţe după câteva zile. 

El se ridică, se duse la dulapul de deasupra blatului chiuvetei 
și luă o cană. Era cana de ceramică pereche cu cea a Mariei, cu 
diferenţa că pe a lui scria Cuculconfetti. Dădu din cap. Aliteraţia 
îi era pe plac şi era ceva amuzant în cum ricoşau consoanele în 
cele două cuvinte, în schimb, îl deranja incredibil cât de inegal 
erau amplasate literele pe cană. Cât de greu să fi fost să te 
încadrezi pe o linie dreaptă? 

Sensul în sine al cuvântului era mai mult decât dubios, iar 
adolescenţii erau rezervat de amuzaţi de simțul umorului pe 
care l-ar fi avut Maria, dar toate obiecțiile erau primite doar cu o 
expunere lungă despre cum sexualitatea nu era ceva urât și că 
toată lumea ar trebui să înveţe să fie mai comodă cu temele 
sexuale. Ceea ce era ironic, luând în calcul cât de incomod se 
simţea el însuși când era vorba de așa ceva. lar ea, mai nou, nu 
putea să facă sex decât cu veioza stinsă, cu perdelele trase şi fără 
ca vreunul din ei să spună ceva. Nu fusese mereu așa, prin 
urmare Vincent bănuia că ajunseseră aici pentru că era nevoită 
să facă sex cu el. Pe scurt, nu credea că Maria ar avea curaj să 
pronunţe cu voce tare cuvintele de pe cana ei, dacă ar întreba-o 
cineva ce scrie acolo. 

Ambiţia cu deschiderea era bineînţeles corectă, din punct de 
vedere pur principial, atâta lucru realiza și el. Nu cerea ca soţia 
lui să trăiască așa cum propovăduia. Dar îl putea enerva faptul 
că ea credea că el face asta. Existaseră alte vremuri. O altă 
Maria. Văzu rapid cu ochii minţii imaginea unei Marii 
transpirate şi sălbatice sub el, acolo, pe masa din bucătărie, 
aceeaşi masă de bucătărie peste ale cărei vine trecea el acum cu 
degetul. 


Îi veni în minte Mina. Se întreba dacă poliția găsise vreo 
amprentă pe acea cutie cu săbii. Probabil că nu. Ar trebui s-o 
întrebe cum funcționează chestia asta când se vor vedea data 
viitoare. 

— Deci după părerea ta cum o să facem? întrebă ea. Cu 
petrecerea. 

El se ridică, îşi turnă o cană de cafea şi se așeză la loc. Se uită 
cu coada ochiului la fața ei, precaut. Sperase ca adrenalina 
Mariei să mai fi coborât puţin înainte de a continua discuţia, dar 
ea era în continuare stacojie de furie, iar lacrimile i se 
înţepeniseră între gene. 

— Chiar nu ştiu ce poate face Umberto. Şapte sute de 
persoane au cumpărat bilete pentru acel show. Nu-l pot muta 
sau anula. Ar trebui să decizi tu cum vrei să faci cu petrecerea, 
dacă te duci sau nu. 

El bău din cafea. Prea fierbinte! 

— Dacă mă duc sau nu? întrebă Maria şi dădu pe gât o 
înghițitură mare de ceai verde. Ce e în capul tău acum? De ce nu 
m-aş duce la petrecerea de 70 de ani a tatălui meu? 

Avea vocea fisurată. El nu ştiu ce să răspundă. Mereu 
ajungeau aici într-un final. Logica își vorbea limba ei clară. El nu 
putea merge la petrecere. Maria trebuia să se ducă singură, cu 
copiii. Ar putea vedea asta ca pe o ocazie de a petrece timp 
singură, poate? În plus, Aston își iubea bunicul. Sau putea să 
aleagă să stea acasă. Dar în același timp ştia că Maria îl ghicise. 

— Tu ştii cum e de obicei când vin și eu, spuse el într-o 
încercare de a i-o lua înainte. 

Îşi mișca degetele de la picioare pe sub masă. Subiectul ăsta îi 
amorţea mereu picioarele. Lăsase asta în urma lui, faptul că toţi 
ceilalți se încăpățânau în continuare să frământe pe toate părțile 
ceea ce de fapt nu era problema lui. Dar o primea drept în față 
la fiecare cină în familie. 

— Nu vreau să creadă că avem probleme, spuse Maria. 

Şi iată, asta era. Rădăcina întregii discuţii. Fațada era 
importantă pentru Maria. Mai ales când venea vorba despre 
neamuri. Fusese un scandal fără seamăn când își părăsise fosta 
soție pentru sora mai tânără cu opt ani a acesteia, adică Maria. 


Nu fusese bine primit, ceea ce era perfect de înțeles. Dar nu 
după atâta vreme. Se împlineau curând zece ani de atunci, 
neamurile avuseseră suficient timp să se liniştească. Era 
anormal ca ei să aibă şi acum atât de multe reticenţe. Şi opinii 
despre chestiuni care nu-i priveau sub nicio formă. Era ilogic, 
inutil, şi făcea ca lui să-i fie greu să aibă o relaţie cu ei. Aşa că 
nu-l informase pe agentul său asupra datei. Uneori, cel mai logic 
lucru era să eviţi o situaţie ilogică şi complicată. 

— Oh, ce bine s-ar simţi Ulrika dacă ar crede că avem 
probleme, spuse Maria. Asta a sperat toți anii ăștia. Să ne 
despărțim, să mă laşi, de preferință pentru altcineva. Sau să vrei 
să te întorci la ea. A spus chiar și pe față că... 

El auzise toate astea de multe ori. Scormonirea și 
reinterpretarea a ceea ce fusese. 

— Şi ce dacă? o întrerupse el. Ea are asupra ta doar puterea 
pe care tu i-o dai. 

— Şi ce, asupra ta n-are nicio putere? Doar vorbiţi de mai 
multe ori pe lună. 

— Maria, sora ta și cu mine avem copii împreună. Dar tu și 
cu mine, noi trăim împreună. 

— Şi noi doi avem copii împreună, spuse ea. 

— Da, deși câteodată mă întreb dacă Aston ştie că are un tată, 
zise el. Eu cred că dacă ar avea voie, Aston s-ar căsători cu tine. 

Mariei îi apăru un zâmbet microscopic în colțul gurii, dar 
dispăru rapid şi fu înlocuit de aceeaşi mimică amară de mai 
înainte. Deschise gura să mai spună ceva. 

El nu mai avea putere să asculte și se holba la cana din fața 
lui. Cuculconfetti conţinea treisprezece litere. Opt consoane și 
cinci vocale. Treisprezece opt cinci. Scoase mobilul pe sub masă 
și căută 1385 pe Wikipedia. În 1385, regele norvegian Olof 
fusese ales rege şi în Suedia. Aha, ia uite. Şi Olof era numele 
mijlociu al lui Benjamin, fiul lui. El — cana — Cuculconfetti — 1385 — 
regele Olof — Benjamin - El. Cercul era închis. Vincent realiză 
prea târziu că Maria tocmai spusese ceva exact despre Benjamin. 

— Şi spune-le adolescenților tăi că nu au voie sub nicio formă 
să-mi zică mătuşă la petrecere. Ulrika adoră când ei fac asta. 

Lacrimile se uscaseră şi el văzu că ea era acum mai mult 


nervoasă decât supărată. Ceea ce, în multe feluri, era mai lejer 
de manevrat. 

— Promit să vorbesc cu ei, spuse Vincent. 

Își băgă telefonul în buzunar și se ridică. 

— Apropo de părăsirea mea, când ai de gând să zici ceva 
despre polițista aia? zise Maria. 

El se așeză la loc. Tonul dezvăluia că ea așteptase intenționat 
cu întrebarea, ca să-l prindă cu garda jos. 

— Ce vrei să spui? întrebă. 

— Ştiu că v-aţi văzut la Rival, spuse ea. 

— Da, ţi-am povestit că am avut întâlnire acolo. 

— Nu mă întrerupe! şuieră ea. 

Noul subiect părea că o enervează mai puțin. 

— Tu nu eşti prezent nici când eşti aici. La ce te tot gândești, 
Vincent? Unde vă futeţi data viitoare? Cât de frumos a fost 
ultima oară? Sau canapelele de la Rival nu aveau înălțimea 
potrivită ca s-o iei pe la spate? Ar trebui să fiu recunoscătoare, 
bănuiesc, că n-o aduci aici, acasă, încă. 

El își sprijini fața în mâini, într-o încercare de a se calma. 
Primele dăți când Maria îşi dăduse pe față gelozia, se înfuriase. 
Gelozia nu existase de la început, dar crescuse odată cu 
deteriorarea relației lor. Cu timpul, învățase să-și țină reacțiile în 
frâu, dar riposta în continuare puternic. Nu se putea abţine. 
Acuzele cu înşelatul ajungeau la ceva primar, ceva din cele mai 
adânci străfunduri ale lui. Evident, ştia că gelozia nu are 
legătură cu el. Ci cu ea. Ca toate celelalte lucruri. 

— lubito, spuse el în timp ce-şi controla respiraţia într-o 
încercare de a înăbuși adrenalina care voia să preia controlul. 
Dacă e ce crezi tu, atunci ce noroc că studiezi la facultate cu o 
grămadă de tineri de douăzeci și cinci de ani. Ai de unde alege. 
Dar eu ultima oară m-am întâlnit cu Mina în Palatul Poliţiei. O 
ajut. Îi ajut. Pe ei. Grupul de polițiști. Dacă o să faci aşa de 
fiecare dată, o să-mi fie imposibil să lucrez cu ei. Tu ce părere ai, 
ce să le zic? 

Maria se uită la el şi respiră pe nasul înfundat. 

— Vreau un număr de telefon de la grupul ăla, spuse ea. 

— Dar Doamne sf... Absolut. Număr de telefon. Sigur că da. 


Dar acum trebuie să plec, de fapt. Îmi pare rău că am făcut-o 
lată cu petrecerea. Mă revanşez eu într-un fel. 

Se ridică şi o mângâie stângaci pe obraz. Ea îl lăsă să facă 
asta. Vincent se duse pe hol, se încălță cu pantofii şi se aplecă să- 
și lege din nou șireturile. Avusese dreptate. Bineînţeles că n-au 
ieşit perfecte, ca data trecută. Dar erau bune și așa. leşi și reuși 
să parcurgă aproape toată cărarea făcută prin zăpada care 
acoperea gazonul din fața casei, după care se opri şi desfăcu 
șireturile ca să le înnoade la loc. Trebuia să existe ordine. 


Mina era într-un taxi în drum spre Institutul de Medicină 
Legală, care se afla în Solna. Nu venea direct de la Palatul 
Poliţiei, ci de la o altă întâlnire, privată. Niciunul dintre colegii 
ei nu știa că ea, o dată pe săptămână, sau când era necesar, 
mergea la AA. Alcoolicii Anonimi. Nu exista niciun motiv ca ei 
să știe asta, mai ales că ea nu era alcoolică. În cazul ei fusese 
altceva. O perioadă. O perioadă prea lungă, care o costase prea 
mult. Și plătea în continuare prețul pentru greşeala ei, în fiecare 
zi. Dar asta o privea doar pe ea. 

Spaţiul pentru întâlniri se afla în Kungsholmen, la doar o 
jumătate de kilometru de Palatul Poliţiei, de aceea alesese să 
meargă la AA în loc de... celălalt loc. Celălalt nu se afla la fel de 
aproape, iar pentru ea, amândouă îndeplineau aceeași funcție. 
Ideologia era în principiu aceeași. Și dacă era să se întâlnească 
pe drum cu vreun coleg, putea să-i spună că a plecat de la 
serviciu și că se duce acasă. 

Când cobori din taxi, își înfășură paltonul mai strâns pe corp, 
din cauza frigului. De fapt, nu exista niciun motiv pentru care 
colegii ar fi trebuit să ştie ceva despre ea. I se părea incredibil de 
greu să înțeleagă împărtăşirea generoasă a bucăţilor de viață 
privată, pe care unii o practicau doar fiindcă lucrau împreună. 
Iar colegii ei, după niște încercări nereușite, învățaseră că nu are 
rost să-i pună alte întrebări decât cele legate de job. 

I se dădu drumul în sediul IML, îşi puse un halat de protecţie 
și o mască medicinală și se opri pregătită în fața sălii de 
autopsii. Bătu încet la ușă și i se răspunse cu un „intră”. 

Milda Hjort nu se uită în direcția Minei când aceasta intră pe 
uşă, ştia că ea trebuie să fie. Era concentrată asupra cadavrului 
din fața ei. Mina se apropie şi se aşeză lângă ea. 

Privi fascinată lada care stătea pe masa lucioasă, sterilă, lângă 
cadavru. 

Lada în sine nu era totuși foarte sterilă. Sânge, ghemotoace de 
păr, substanţă cerebrală şi alte resturi umane se aflau ici și colo 
pe lemnul deschis la culoare. Un bărbat de vreo 50 de ani, pe 
care Mina îl bănui a fi tehnician criminalist, lucra concentrat. 


Documenta și cerceta lada, în timp ce Milda se concentra asupra 
cadavrului. IML era doar prima staţie pentru ladă, iar Mina ştia 
că aceasta se afla aici doar pentru că fusese probabil greu de 
separat cadavrul de ladă, fără a distruge probe. De fapt ar fi 
trebuit să meargă, via Palatul Poliţiei, la Centrul Naţional de 
Expertize Criminalistice, CNEC, din Linköping. De parcă i-ar fi 
auzit gândurile, bărbatul încuviință şi se îndepărtă un pas de 
lângă ladă. 

— Eu am terminat. O să mă ocup să fie luată și dusă mai 
departe la Linköping. 

— Mulţumesc, spuse Milda fără să-și ridice privirea de la 
cadavru. 

Bărbatul părăsi camera în care rămaseră cele două femei 
alături de Loke, asistentul Mildei, un tânăr extrem de reținut din 
punct de vedere social, cu care Mina, în ciuda anilor de vizite la 
autopsie, nu schimbase încă nici măcar un cuvânt. 

— Ce mizeria naibii, zise Milda. N-a fost chiar uşor s-o 
scoatem din ladă. Corpul înțepenise în poziţia în care a stat. Ştiţi 
cine e? 

— Încă nu. Dar lucrăm la asta. În cel mai rău caz ieșim în 
presă şi întrebăm, dar prefer să amân cât se poate să pornesc 
acel carusel. 

— Înţeleg. 

Milda își întoarse privirea către ladă. Mina se plimbă încet în 
jurul ei și o cercetă din toate unghiurile. 

— Ai mai văzut ceva asemănător până acum? întrebă ea. 

— Multe am văzut, spuse Milda. Dar asta e ceva nou, trebuie 
să spun. Colegul tău Ruben a fost și el pe-aici. 

— Tehnicienii ce au zis despre ladă? 

— Nu multe. Placaj. Bătut în cuie și lipit în formă de cub. 
Câteva detalii ciudate în construirea ei, de parcă iniţial a fost 
gândită să fie făcută altfel. Nu-mi spune nimic. Crăpături mici 
pe laterale, adaptate după lățimea și grosimea săbiilor. Şi pe 
urmă avem, firește, instrumentele crimei. 

Milda dădu din cap spre o altă masă, unde erau aliniate 
recipiente transparente din plastic, fiecare cu câte o sabie 
înăuntru. Mina se duse acolo și le cercetă fascinată. Toate săbiile 


erau identice. Integral din metal, cu un tăiș lung și un mâner 
care se termina cu o protecţie pentru a împiedica mâna să 
alunece pe tăiș. Săbiile erau pline de sânge și lipicioase de la 
diferitele substanțe provenite de la victimă. Mina scoase 
telefonul şi le fotografie. Şi în ansamblu, și cât de multe detalii 
putu să prindă prin plastic. Se întoarse apoi la ladă și o 
fotografie și pe aceasta din toate unghiurile. 

— E nevoie de multă forță pentru a băga săbiile prin corp? 

Milda dădu din cap afirmativ. 

— Săbiile chiar sunt incredibil de ascuţite. Totuși, să fie 
băgate prin corp atât de exact încât să intre în găurile de pe 
cealaltă parte a cutiei... Da, cred că e nevoie şi de forță, şi de 
precizie. 

— Nimic care să fie mai ciudat? Adică, în afară de ceea ce e 
evident. Niciun detaliu, la cutie sau la săbii, pe care l-aş putea 
folosi? 

— Eu mă ocup de cadavre, spuse Milda. Despre cutie poţi să 
pui mai multe întrebări tehnicienilor criminalişti, după ce 
reuşesc cei de la CNEC s-o studieze. Dar dacă ești cu băgare de 
seamă, te poţi uita singură acum, cutia e aici deocamdată. 

Mina încuviinţă şi se uită de jur-împrejur. O treceau fiori de 
stare de bine de la atâta sterilitate, de la cât de curat era totul. În 
afară de ladă, acolo nu existau lucruri înghesuite, nu exista 
mizerie, nu existau bacterii. Mirosul coroziv şi delicios de 
dezinfectant îi umplea nările. Ar fi putut lejer să locuiască în 
acea încăpere. Anxietatea permanent prezentă în piept se potoli, 
iar în locul ei, în corp se degajă o căldură relaxantă. Așa simțeau 
oamenii normali când se plimbau fără grijă prin lumea murdară 
de afară? 

Deschise telefonul şi se uită la pozele pe care tocmai le făcuse 
săbiilor. Era mai simplu decât să se ocupe de recipiente. Un 
detaliu o făcu să mărească o poză. 

— De unde sunt semnele? întrebă. 

— Scuze? 

— Semnele, repetă ea. Sunt nişte semne pe mânerele săbiilor. 
Pe părţile de care se ţin. 

Milda se duse la recipiente şi se aplecă pentru a putea privi 


mânerele de aproape. Mina alesese să ignore cadavrul de pe 
masa de autopsie, dar îl vedea tot timpul cu coada ochiului pe 
Loke cum lucra. 

— Ai dreptate, spuse Milda. Pare că au stat înțepenite în ceva. 
Habar n-am ce poate fi. 

— N-ai nicio teorie? 

— Nu, cum îți spuneam. Corpurile moarte sunt domeniul 
meu, nu obiectele moarte. Trebuie să aștepți raportul de la 
Linköping. 

Mina mai făcu lăzii câteva ultime fotografii. 

— Mă suni dacă găseşti ceva util? întrebă. 

— Evident. 

— Cât crezi că va rămâne lada aici? 

— Câteva ore. Trebuie să găsească pe cineva care s-o ducă jos. 

Mina aprobă. 

Milda era OK. Mina recunoscu în sinea ei, fără nicio plăcere, 
că până şi Ruben, care primise sarcina să adune informații 
despre ladă, era bun la ce făcea. Avea o memorie aproape 
fotografică, ceea ce de multe ori fusese o resursă de nepreţuit. 
Motivul pentru care fusese distribuit în grup nu se ortografia 
incompetenţă. Se ortografia Me too. Dar şi lui, şi Mildei le lipsea 
un cadru de referință important. Pentru ei, lada era doar o armă 
a crimei. Vincent le-ar putea spune ceva important despre 
legătura lăzii cu magia, îl avuseseră la ședință și nici măcar nu-l 
întrebaseră. Dar ea avea mai multă încredere în experienţa lui 
Vincent, în acest domeniu, decât în orice ar fi găsit Ruben. 
Ruben putea să spună ce vrea el, ea avea nevoie să-l aducă pe 
Vincent să vadă lada. Înainte ca aceasta să dispară la CNEC. 

Trase aer adânc în piept, apucă de clanţa ușii și deschise uşor. 
O parte din ea nu voia să părăsească mediul minunat de steril și 
să iasă afară, în mizerie. Dar ştia că nu are de ales. Rahatul nu 
putea fi evitat. 


Taximetrul se opri la 437 de coroane. 

— Scuze, spuse Vincent şi se aplecă spre şoferul de taxi. Poţi 
să mai înaintezi câțiva metri? 

— Dar am oprit exact în fața intrării, spuse șoferul ușor 
ursuz. 

— Da, şi e foarte bine. Mulţumesc. Dar aş vrea sa opreşti 
câţiva metri mai încolo. 

Şoferul pe care, conform legitimaţiei de la geamul din faţă, îl 
chema Yusef, dădu din cap și făcu așa cum îi spuse Vincent. 
Înaintă câţiva metri. Când taximetrul sări la 444 de coroane, 
Vincent strigă la el că poate opri. Yusef ridică din umeri şi 
clătină din cap, dar opri. 

— Tu eşti clientul. Fac cum vrei. E bine așa? 

— E perfect aşa, spuse Vincent şi plăti. 

leşi din taxi şi făcu un pas mare ca să evite băltoaca de 
zăpadă topită şi noroi, în care oprise taxiul. 

Mina era în spatele geamului de la intrarea în IML și se uita 
afară. Îl întâmpină dând din cap. Nicio strângere de mână. 
Probabil nu avea la ea șervețelele umede. 

— Mulţumesc că ai putut veni aşa repede. 

— Bineînţeles, zise el sincer. Unde e lada? întrebă, uitându-se 
în jurul lui. 

Nu mai fusese niciodată aici. 

— Şi nu Ruben trebuia să se uite la ea? 

— S-a uitat. Lada e în acest moment la Milda, medicul nostru 
legist, iar tehnicienii au verificat-o preliminar. Pe urmă va fi 
trimisă la Linköping împreună cu săbiile, pentru o analiză mai 
amănunțită, dar avem ceva timp la dispoziţie, înainte s-o trimită 
de-aici. Şi aş vrea s-o vezi, pentru că mă gândeam că tu probabil 
ai putea s-o evaluezi dintr-o altă perspectivă. Poate îți dă 
informații și pentru acel profil pe care te-a rugat Julia să-l 
alcătuiești. 

— N-am fost convins că vorbeşte serios, spuse el. 

O luară pe scări, două etaje în sus, iar Vincent o studie pe 
Mina cu coada ochiului. Era cea mai interesantă persoană pe 


care o întâlnise de foarte mult timp, în contextul unor corpuri 
ciopârţite sau nu. 

— Aici, zise ea. 

Intrară pe un coridor lung. Mina mergea înainte, iar el îi 
urma cu privirea coada neagră care pendula dintr-o parte în 
alta, de parcă ar fi vrut să-l hipnotizeze. Intrară într-un vestiar 
unde își puseră pe ei haine de protecţie, pe urmă ea deschise ușa 
către un spațiu mare, steril, cu mese de autopsie metalice, 
lucioase. Era curat, gol și arăta exact ca la televizor. Şi în fundul 
camerei se afla o ladă mare. 

Vincent se opri brusc. De multă vreme nu mai văzuse aşa 
ceva în realitate. Era cu totul altceva decât să o vadă în 
fotografiile Minei. Trezea amintiri, amintiri din acelea despre 
care credea că au dispărut de multă vreme. Deși el de fapt ar fi 
trebuit să știe mai bine. El, mai mult decât oricine altcineva, ştia 
ce înseamnă capacitatea creierului de a păstra informaţia. Nimic 
nu dispare nicăieri. Totul rămâne acolo, în plexurile din creier, 
şi aşteaptă să iasă la suprafaţă când te aștepți mai puțin. Doar că 
el nu crezuse că tocmai aceste amintiri vor trebui vreodată să 
iasă la suprafaţă. 

— Părea mai mică în poze, spuse el gânditor. Dar și asta e o 
parte din iluzie. Lada trebuie să arate mai mică decât e, ca să 
pară cât mai imposibil pentru asistent să scape de săbii. Nu că ar 
fi avut vreo importanţă de data aceasta, fireşte. 

Cutia era pe o masă de metal destul de joasă, iar el se așeză 
pe vine în fața ei. 

— Pot s-o ating? Sau distrug probele? 

— Depinde dacă vrei să-ți găsim amprentele pe ea, când va fi 
analizată, spuse Mina. 

— Bine punctat, răspunse el şi făcu un pas în spate. Cineva și- 
a făcut în orice caz temele. Lada cu săbii este considerată una 
dintre cele mai timpurii iluzii scenice. Colonel Stodare a apărut 
pe scenă cu ea la Egyptian Hall din Londra, în 1865, şi un an 
mai târziu a publicat cum funcţionează. Deşi în versiunea lui 
era, bineînțeles, un coș. Lada a apărut mai târziu. Dar ce dracu’, 
să fii obligat să te bagi în așa ceva... 

— Nu-ţi plac spaţiile înguste? 


— S-ar putea spune. Am moştenit-o de la mama. Doar 
gândul îmi dă coşmaruri. 

El băgă capul în ladă şi se uită la găurile pentru săbii, având 
grijă să nu respire prea tare prin mască. Găurile erau în locuri 
total greşite. In orice caz, dacă voiai să-ți supraviețuiască 
asistenta. 

— Unii încheie numărul de iluzionism arătând lada goală, 
spuse el. Și pe urmă asistenta apare de undeva din public. Eu 
personal nu am înţeles niciodată asta. 

Se temuse de mirosul din cutie. Fluide umane. Sânge, 
transpiraţie, poate pipi. Dar nu mirosea a nimic. În ciuda petelor 
mari de sânge care coloraseră lemnul neprelucrat. 

— Nu pricep, aţa pare un truc şi mai bun, nu? spuse Mina. 

— Ia gândește-te. În numărul de iluzionism este vorba despre 
faptul că asistenta e găurită de săbii şi supravieţuieşte. Dar dacă 
lada este pe urmă prezentată goală, pentru că asistenta e 
altundeva, este eliminat primul efect. Ea n-a fost niciodată în 
ladă. Deci săbiile au fost inutile. Nicio şansă însă ca acest număr 
să fie făcut cu această ladă, spuse el şi arătă cu degetul la partea 
din spate, unde ar fi trebuit în mod normal să existe o uşiţă. Aici 
nu există niciun mod de a scăpa. 

El se ridică şi își întinse picioarele. 

— Chiar trebuie să gândim așa departe? zise Mina. E doar 
magie. 

— Exact. Când nu gândim aşa departe e „doar” magie. E 
frumos să privim, dar nu e foarte sigur că am înţeles despre ce e 
vorba. Săbiile? 

— Sunt acolo, spuse Mina arătând cu degetul spre câțiva 
cilindri din plastic, transparenţi, pe masa de lângă ladă. Săbiile 
sunt în recipiente, ca să se usuce sângele. Plus că n-ar fi bine 
deloc să se înțepe cineva în ele. Şi ele vor fi trimise la CNEC 
pentru analiza ADN şi amprente. Dar poate dura până avem 
răspunsul. 

— CNEC? întrebă Vincent. 

— Centrul Naţional de Expertiză Criminalistică. Care se află 
în Linköping, clarifică Mina. 

— Astea nu cred că vor ajuta prea mult, strict din punct de 


vedere al profilului, spuse el şi ridică un cilindru. 

Cercetă sabia dinăuntru cu atenţie, din toate unghiurile. 

— Asta e un Condor Grosse Messer. Prima oară am crezut că 
ar putea fi Falchion, au tăișuri destul de asemănătoare, dar spre 
deosebire de Falchion, Messer are o structură solzoasă pe 
mâner. Uite aici. 

Apropie cilindrul de Mina, ca să vadă mai bine. Ea se aplecă, 
studie atent sabia și încuviință. Pe urmă se uită la el. 

— Să îndrăznesc să întreb de ce știi așa ceva? Una sunt 
numerele de iluzionism, ele sunt lumea ta, dar așa ceva? 

El râse. 

— Am avut o perioadă LARP! în tinereţea mea. 

— LARP? 

— Joc de rol de acțiune live. Eram o gaşcă şi ne adunam să 
facem LARP având ca temă Evul Mediu. 

— Vai, cred că nu prea ai avut succes la pat cu fetele. 

El râse la comentariul surprinzător. Râsul produse un ecou 
neplăcut între pereții din mediul steril. 

— Mai mult decât au avut cei cu săbii din cauciuc spumant, 
în orice caz. În plus, ce femeie nu iubeşte un cavaler curajos? 

— Adevărat, pot să văd exact cât de curajos erai, spuse Mina 
şi el simți cum roșeşte. Dar OK. Deci e un...? 

— Condor Grosse Messer. Cântăreşte circa două kilograme. 
Lama e făcută dintr-un oțel laminat, numit oțel carbon 1075, și e 
fabricată în Ecuador. Mânerul e făcut din hickory?! şi nuc. 

— OK, acum ai trecut de la LARP la Wikipedia live. Lasă 
asta... Dar de ce nu crezi că va ajuta cazul nostru? 

Vincent cântări cilindrul în mână. Simţi greutatea sabiei. Pe 
urmă îl puse la loc pe masă, lângă celelalte săbii identice, în 
cilindrii lor. 

— Nu e deloc o sabie neobișnuită. Există o grămadă pe piață. 
Şi în afară de cele noi, există și o piață mare de mâna a doua, 
poate şi astea au fost cumpărate folosite, deci e greu să ne ducă 
la un cumpărător sau vânzător anume. Cel care face ceva atât de 
minuţios nu va fi prins de la sabie. 

— Super. Cât mai așteptai până să spui asta? zise Mina 
zâmbind din ochi. 


— Puțin prea mult, se pare. 

— Şi lada? Ce crezi despre ladă în sine? E nevoie de 
cunoștințe de expert pentru a construi aşa ceva? 

El se aşeză din nou pe vine în fața lăzii și băgă capul 
înăuntru. 

— Lada e un indiciu mai bun, în cazul ăsta, aş zice. Câţi ştiu 
măcar ce e asta? 

— Crezi că e construită în casă? Sau unde se comandă așa 
ceva? 

Îi trosniră genunchii când se ridică. 

— Poate fi şi, şi, spuse el. Dacă se comandă de la un 
producător, tot trebuie adaptată la măsurile celui care trebuie să 
încapă în ladă. Există şi schițe de cumpărat, pentru cei care vor 
să construiască singuri. Trebuie doar să ştii unde să cauţi. 

— Ar fi interesant de văzut cum arată asemenea schițe, spuse 
ea. 

— Cum spuneam, cel care a construit-o pe asta a plecat 
oricum de la ceva, ceea ce înseamnă că el sau ea trebuie să fi 
contactat pe cineva din branșă. Dacă nu cumva chiar e 
comandată. Pot să încep prin a verifica cu producătorii pe care-i 
știu, dacă vrei. Lista nu e lungă. După ce plec de aici merg să mă 
întâlnesc cu impresarul meu, dar pe urmă pot să mă ocup de 
asta. 

— Mulţumesc, spuse Mina și dădu din cap atât de energic, 
încât îi săltă coada. Avem nevoie de tot ajutorul pe care-l putem 
primi. 

Se îndreptară spre ușă. 

— Sper că am gândit corect că vizita aici îți poate da puţin 
mai mult material pentru a putea construi un profil, zise Mina. 

El se opri şi se întoarse spre ea. 

— la timp să construieşti o ladă, spuse el. Deci e cineva care a 
plănuit asta, la rece. În acelaşi timp, pare prea agresiv pentru a 
nu fi o faptă comisă pe fond emoţional. Există un conflict în felul 
cum e realizată, care mă nedumereşte. Nu îndrăznesc încă să 
spun nimic, ca să nu pun un diagnostic brut asupra făptașului, 
trebuie să procesez puțin totul. Apropo, aţi înaintat cu liniile? 
Cifra de pe corp? 


— Nu. Încă nu. Dar am rugat medicul legist să verifice în 
foile de observaţie dacă există mai multe asemenea cazuri. Deși 
nu știm încă dacă e o cifră. E doar o ipoteză. Ipoteza ta. 

— Cred că merită verificat. M-am tot gândit la asta şi cred în 
continuare că o cifră este explicaţia cea mai verosimilă. Chiar 
dacă Julia nu e de acord. Poate că e tot ce aveţi nevoie pentru a 
găsi criminalul, în loc de un profil psihologic de la mine. 

Uşa se deschise înainte ca ei să apuce să ajungă la ea și 
trebuiră să facă un pas rapid în spate ca să se ferească. Ruben 
era de cealaltă parte şi se înnegură la față când îi văzu. 

— El ce caută aici? zise brusc, holbându-se furios la Vincent. 

— Ordinele Juliei. Fac doar ce mi se spune, răspunse Mina și 
dădu din umeri cât de nonşalant putu. Dar tu unde-ai fost? 

— Au aici niște... medici legişti femei, foarte de treabă, cu 
care obişnuiesc să beau câte o cafea, spuse Ruben trecând ca un 
vârtej pe lângă ei. 

Când Vincent și Mina ieșşiră pe coridor, el o studie dintr-o 
parte. 

— De ce am simţit o anume atmosferă încordată? întrebă. 

— Hai să spunem așa, zise ea. Julia te-a rugat să faci un 
profil. Dar asta se va întâmpla în afara anchetei obișnuite, ca să 
nu creăm neliniște și conflicte în echipă. Ea m-a rugat să „te 
manevrez” şi da, e un citat exact. Va trebui să-l luăm și pe Jan 
Bergsvik, psihologul nostru criminalist obișnuit, din câte se 
pare. 

Mina se strâmbă, după care continuă. 

— Julia mi-a dat verde să te aduc pe tine, dar ea e doar pe 
jumătate convinsă. lar ceilalţi... Din punctul lor de vedere, tu nu 
faci parte din grup. Vincent, eu chiar vreau ajutorul tău, dar mi- 
e teamă că ei nu ne vor asculta. Ruben, cel mai puţin dintre toți. 
Noi doi probabil că va trebui să ne ocupăm de asta pe cont 
propriu. 

— Poate să încerc să-i farmec cu personalitatea mea flexibilă? 
zise el. 

— Da, fiindcă a mers minunat data trecută, răspunse ea sec. 

Vincent nu i-o luă în nume de rău. Jocul social nu venea la fel 
de natural la el ca la alţii. El fusese nevoit să-l înveţe conștient, 


de aceea devenise atât de bun la a-i conduce pe oameni, de pe 
scenă. El trebuise să afle exact cum se face. Şi totuşi funcționa cel 
mai adesea doar acolo, pe scenă, un exemplu era chiar familia 
lui, evident disfuncţională. 

Într-un fel era mai comod că Mina ştia despre asta. Era puţin 
mai simplu aşa. 

— Profilul acela, spuse ea. Cum merge? 

— N-am încă nicio analiză gata, sunt în continuare prea 
multe variabile. Ceea ce mă uluieşte e că există elemente și de 
organizare, și de dezorganizare. La una și aceeași persoană. Nu 
e ceva normal. Nu e imposibil, dar nu e normal. 

Mina se încruntă. 

— Scuze, spuse el. O să-ţi explic mai bine mai târziu. Trebuie 
doar să-mi adun gândurile puţin. Dar mulțumesc că m-ai lăsat 
să văd lada. M-a ajutat mult. Apropo de analiză, ştii că Ruben 
vrea să se culce cu tine, nu? Limbajul corpului, când s-a aplecat 
spre tine şi cum i s-au mărit pupilele... 

Mina îl întrerupse. 

— Doamne sfinte, Vincent. N-am nevoie de un mentalist ca 
să ştiu asta. Ruben vrea să se culce cu toate femeile. 

— Şi dacă ar fi fost la un LARP cu temă medievală, ar fi și 
putut. Dacă nu e genul acela de tip cu sabie de cauciuc 
spumant. E genul de tip cu sabie din cauciuc spumant? 

Râsul Minei făcu ecou pe coridor. Era un sunet bun, un sunet 
care te înveselea. Vincent nici măcar nu numără de câte ori râse 
Mina. 


Aproape imposibil. Știa el. Christer Bengtsson stătea la 
computer și ofta. Era o treabă lentă și monotonă. Să parcurgă 
toate rapoartele cu persoane date dispărute. Oamenii ar fi uimiți 
să afle câtă lume dispărea în Suedia în fiecare an. Majoritatea 
făcea asta totuşi de bună voie. 

Ei evaluaseră vârsta victimei între douăzeci şi treizeci. Dar e 
greu să evaluezi vârsta oamenilor și când sunt în viață, cu atât 
mai mult când sunt morţi. Christer se uita la fotografia pe care o 
primise de la medicul legist, pentru a o putea compara cu 
pozele celor dați dispăruţi. Păr blond, până la umeri, ochi 
albaştri. Probabil că fusese o prezență drăguță, dar comună, cât 
fusese în viață. El îşi mută privirea la loc pe ecran și continuă să 
răsfoiască. Erau o grămadă care se potriveau cu descrierea 
superficială, fete blonde cu ochi albaștri existau o grămadă în 
Suedia, așa cum spuneam. Dar niciuna nu i se păru să coincidă 
exact cu fotografia de pe biroul lui. 

Când venea vorba despre el, relaţiile lui fuseseră întotdeauna 
cu brunete. Numărul mic pe care-l avusese, oricum. Sigur ceva 
freudian legat de părul negru ca pana corbului pe care-l avusese 
răposata lui mamă. Dar el locuia în continuare singur. Niciuna 
din cele cu care încercase să trăiască nu rămăsese. Asta nu-l 
mirase, evident, niciodată. Deja de la începutul unei relaţii el 
știuse mereu că se va termina mai devreme sau mai târziu. 
Niciodată nu i se păruse drept. lubirea nu era eternă. Nimic nu 
era etern. Doar vremea. Da, deşi nici măcar ea nu era eternă, 
dacă era s-o creadă pe nemernica aia de Greta Thunberg. 

Reveni la ecranul computerului. Se întinse după cana de 
cafea și luă o gură plină, după care scuipă cafeaua înapoi în 
cană, strâmbându-se. Ce dracu’, era prea rece. Chip după chip 
se perindau prin fața lui pe ecran. Păreau tinere și optimiste. 
Dar aşa cum se întâmplă cu toată lumea, era doar o chestiune de 
timp până când viaţa va stoarce acel optimism din ele. Christer 
era bucuros că mama lui îl învățase încă de la început că viaţa 
oferă doar dezamăgire şi dezolare. Dacă mai mulți oameni ar 
realiza asta de timpuriu, viaţa ar fi mai uşoară pentru ei. Atâţia 


oameni extenuați și deprimaţi peste tot! El era convins că asta 
avea drept cauză aşteptările exagerate asupra a ceea ce poate 
oferi viața şi dezamăgirea inevitabilă care urma. 

Chipurile continuau să treacă pe ecran. Luă cana de cafea 
fără să se gândească, sorbi și înjură când realiză încă o dată că 
era rece. Christer o scuipă la loc şi se uită abătut în cană. Viaţa. 
La dracu’. Viaţa. 


Vincent aranja fursecurile de pe farfurie, ca să fie două 
rânduri cu patru fursecuri pe fiecare. Era la agenţia lui, Showlife 
Productions, pe Strandvägen. Încerca să-şi scuture din minte 
imaginile cu lada, de la vizita de la IML. Lada cu acele găuri 
oribile. Şi imaginile cu Mina care stătea lângă cutie. Mina cu 
coada ei de cal. 

Revino-ţi. 

La începutul colaborării cu Showlife, la fiecare întâlnire erau 
mereu puse pe masă fursecuri de lux, biscotti cu fistic şi praline 
de ciocolată neagră. Dar pe măsură ce colaborarea devenise mai 
strânsă dispăruse și nevoia agenţiei sale de a-l impresiona pe 
Vincent, cel puţin la modul acesta superficial. Faptul că 
farfurioara din faţa lui era împodobită din nou cu fursecuri de 
casă de la Tösse era un semn de rău augur. Da, nu pentru că 
fursecurile de la Tösse erau jalnice. Dar ele însemnau că 
Umberto are ceva pe suflet. 

Umberto venise în Suedia în urmă cu cincisprezece ani, dar 
accentul lui italian era în continuare evident. Vincent bănuia că 
Umberto, nu fără motiv, credea că asta îl face să sune sofisticat. 
Doar că şi-ar fi dorit ca Umberto să fi cumpărat biscuiţi cu 
cremă Ballerina, în loc de cei de casă, dacă tot trebuiau să fie 
fursecuri obișnuite. Sigur că cele de casă aveau gust mai bun, 
dar Ballerina erau făcute industrial şi de aceea aveau aceeași 
mărime. Niciun fursec nu se deosebea de celălalt, niciunul nu 
ieşea în evidenţă, toate erau la fel. Erau și mai ușor de aranjat. 

— Ce, a apărut din nou? 

Vincent dădu din cap. 

— Nu, nu la două spectacole. Dar e doar o chestiune de timp. 

— Tu știi ce-am spus, ar trebui să ne gândim la bodyguarzi. 

— Nu, nu, e o cheltuială inutilă. Cred că teatrele se pot ocupa 
de asta. Se rezolvă, probabil. 

— Aşa o fi zis şi John Lennon despre Mark Chapman, 
mormăi Umberto. 

— Hai să nu mai vorbim despre asta, spuse Vincent, 
expediindu-l. Luă un fursec. Ciocolată albă și nucă. Chiar era 


bun, în ciuda asimetriei. 

— Vincent, am primit niște plângeri, spuse Umberto deranjat 
şi-şi frecă barba tunsă cu grijă. Săptămâna trecută ai fost la 
Konsert & Kongress în Linköping şi la Slagthuset în Malmö. 

— 1196, respectiv 900 de scaune, spuse Vincent aprobând din 
cap. Ocupate toate. Aplauze în picioare. S-a plâns cineva de 
show? 

Umberto oftă. 

— Nu, nu de show. Dar Vincent. Nu poţi să stai întins pe jos, 
în cabina actorilor, după un spectacol. Femeia de serviciu era să 
facă un infarct. În ambele locuri. 

Vincent mai luă un fursec. Ca să niveleze rândurile. Umberto 
băgă mâna într-o pungă de hârtie ca să mai pună fursecuri pe 
farfurie. Vincent îl opri din priviri. S-ar deranja rândurile. 

— Umberto, de cât timp lucrăm noi împreună? Zece ani? Eu 
plătesc un preţ pentru aceste show-uri. Nu e așa de simplu cum 
las eu să pară. Creierul meu are nevoie să se refacă după. Și cel 
mai bun mod este să stau întins pe jos. Tu ştii asta deja. 

— Dar o oră? În plus, tehnicienii din Karlstad au fost foarte 
revoltați când au văzut că le-ai aranjat cablurile în funcţie de 
culori. 

— OK, spuse Vincent. Cere-le scuze din partea mea. O să am 
mai multă grijă. Tocmai în Karlstad mi-a fost puţin greu la 
numărul cu cuiul. Era cât pe ce să-mi bag mâna în el. Aşa că am 
avut nevoie de ceva să-mi distragă atenţia după. 

Umberto strânse din ochi involuntar și dădu din cap. Pe 
urmă îi deschise din nou și se uită pe fereastră. Vincent îi urmări 
privirea. Deşi mai era o săptămână până la Paști, soarele făcea 
apa din golful Nybroviken să strălucească de parcă era vară. 

— Aş dori să nu mai faci numere din acelea, spuse Umberto 
fără să-l privească pe Vincent. Ce se întâmplă cu turneul dacă te 
rănești? Ce-ar spune Maria? 

— Ar spune că e cel mai bun lucru care s-a întâmplat, 
răspunse el. Fiindcă atunci m-aș duce cu ea la petrecere. 

— Petrecere, zise Umberto fără să fi ascultat cu atenţie. 

În schimb, el se uita la cele două femei tinere îmbrăcate în 
rochii scurte galbene, care apăruseră pe partea cealaltă a străzii 


și care acum arătau cu degetul la apă. Probabil turiste care 
supraestimaseră căldura de primăvară din Stockholm. 

— Ştii, eu nu sunt de acord cu tine. Și nu am de gând să te las 
să faci cum vrei tu. O să mă ocup să ai cu tine un bodyguard 
când mai pleci iar cu spectacolul în turneu. 

— Mi se pare extrem de penibil, spuse Vincent. Nu sunt chiar 
Benjamin Ingrosso. Sau John Lennon, poftim. Dar ştiu când n- 
are rost să-ți aduc argumente. Aşa că mulțumesc. 

Umberto se întoarse înapoi spre Vincent. 

— Apropo, semnezi în continuare cuiul? întrebă el. 

— Cuiul, fotografiile cu mine, tricourile oamenilor... spuse 
Vincent trecându-și mâna peste față. Ai fi mirat ce vrea lumea să 
semnez. 

— Un artist îşi semnează mereu operele, spuse Umberto 
râzând. Groapa aceea nu s-a săpat singură. 

— Da, da. Dar dacă tot vorbim despre show. Poţi să rogi 
teatrele să nu mai pună apă minerală la cabina actorilor? 

— Nu vor decât să te simţi binevenit, spuse Umberto care era 
în continuare la fereastră, cu privirea fixată afară. Conform 
instrucțiunilor tale, noi nu avem nicio implicare în ce trebuie să 
existe în cabina actorilor. Dacă sunt fructe sau bomboane sau 
apă, sunt la iniţiativa teatrului. Am vorbit şi despre asta. 

— Da, dar ei ar trebui să ştie că nu se bea acidulat înaintea 
unui spectacol. Eu mă folosesc de mușchii stomacului să-mi 
proiectez vocea. Cu acid carbonic în stomac încep să râgâi. Apa 
de la robinet e mai bună. 

Femeile de pe cealaltă parte a străzii porniră mai departe și 
Umberto se uită la Vincent cu o expresie ușor epuizată. 

— Vincent. E un gest din partea lor. Lasă-i să facă asta. Poţi să 
bei apa după spectacol. 

— Dar nu pot să... 

Umberto ridică mâna şi împreună degetul mare cu cel 
arătător și mijlociu. 

— Nu-mi vine să cred că discutăm așa ceva, spuse el, 
fluturând cu mâna. Adesso basta! Uneori eşti ca un copil. Bea apa 
aia. Sau las-o acolo. Nimănui nu-i pasă, OK? 

Vincent dădu din umeri. Lui i se părea doar inutil că teatrele 


aruncau banii pe fereastră. Mai multe sticle însemnau, în plus, 
mai multe etichete de așezat frumos și ordonat. 

— ÎI mai ţii minte pe magicianul cu care lucraţi înainte? spuse 
el, schimbând vorba. Cel cu lăzile alea multe. Femeia tăiată cu 
ferăstrăul, Zigzag lady, Water torture cell, foarte old school. Știi ce-o 
fi făcut cu recuzita? 

Umberto luă un fursec și se gândi. 

— Te referi la Tom Presto? Da, era o producție spectaculoasă. 
Opt dansatori, trei camioane de costume, un ego imens. Nu 
foarte avantajos financiar. De ce întrebi? 

— Mă întreb doar dacă poate fi găsit, în caz că cineva ar vrea 
să cumpere o ladă de la el. O Sword casket, de exemplu. 

Umberto băgă restul de fursec în gură, își şterse firimiturile 
din barbă şi dădu din cap. 

— Am vândut mizeriile după ce-a murit show-ul, spuse el. 
Unui colecționar francez. Cred că totul e încuiat într-un depozit 
din Nisa. În afară de water-ceva-ul ăla pe care l-ai menţionat, de 
fapt. De chestia aia, colecționarul n-a vrut să audă. Nu ştiu dacă 
tu ai văzut show-ul lui Tom Presto, dar lui îi plăcea să riște. 

— Credeam că el mai mult avea o enormă nevoie de control. 

— Şi asta. Dar colecționarul acela mi-a explicat cum stă 
treaba, eu nu știu nimic despre magie. Dar un acvariu din ăla 
uriaș în care Tom era băgat și încuiat... 

— Water torture cell, așa îi zicea Houdini, evidenţie Vincent. 
Dar Umberto îi făcu semn cu mâna să tacă. 

— ...se pare că trebuie să aibă o pârghie secretă pe partea din 
afară. O pârghie de panică. Dacă trucul o ia razna complet și 
magicianul nu mai iese, asistenta poate să tragă de pârghie şi să 
golească toată apa în câteva secunde. Ca să nu se înece 
magicianul. 

— Da, e foarte inteligent să ai așa ceva. 

— Da, numai că numărul de iluzionism al lui Tom Presto nu 
avea nicio asemenea pârghie de urgenţă. Ar fi fost, se pare, o 
chestie prea lașă. Oricum, francezul n-a vrut o asemenea chestie 
periculoasă în colecţia lui. C'est trop extreme, astea au fost vorbele 
lui. Nu ştiu pe unde adună praf acvariul acum, dar dacă vrei, 
verific. 


Umberto se lovi brusc pe frunte. 

— Apropo de lucruri care stau și adună praf, spuse el. Ai 
primit un cadou de Crăciun! Stai puţin. 

Dispăru din cameră înainte ca Vincent să apuce să spună 
ceva. După o jumătate de minut era înapoi cu un obiect mare în 
brațe. 

— Crăciunul a fost acum câteva luni, spuse Vincent. Vine 
Paştele curând, în caz că n-ai observat. 

— Știu. Dar cineva ţi-a trimis asta cam cu o săptămână 
înainte de Crăciun. A stat aici, în birou, de atunci. Sincer, am 
uitat complet de ea. 

Umberto îi întinse obiectul. Era o carte groasă, legată artistic 
cu un şnur roşu, de care atârna o cartolină. 

Pentru Vincent, scria pe cartolină. Nu chiar domeniul tău, poate, 
dar poate fi mai interesantă decât crezi. De la un admirator. Cu un 
scris de mână ondulat, de modă veche. Frumos. Părea în mod 
absolut al unei femei. I se păru că recunoaște vag scrisul, dar 
nu-și dădea seama de unde. Oricum, putea fi şi pură închipuire. 

Cartea, care se numea Mammals of Mexico şi avea pe copertă o 
fotografie cu un leopard cu colții la vedere, părea să aibă pe 
puţin o mie de pagini. 

— Mulţumesc, spuse Vincent. Exact ce aş fi vrut să car după 
mine azi. 

Umberto râse. 

— Sunt fanii tăi nebuni, spuse el. Nu ai mei. Deci cum facem 
cu show-urile tale? Nu poţi continua să creezi atacuri de inimă 
angajaţilor din teatre. 

— Stai liniştit, zise Vincent. Restul turneului va fi ireproșabil. 
Promit. Dacă ai grijă să ţii femeile de serviciu la distanță o oră în 
fiecare seară. 

Umberto izbucni în râs şi întinse mâna. 

— Deal, amico mio. 

— Deal, spuse Vincent și dădu mâna cu el. 

Pe urmă se ridică, luă cartea groasă sub braţ și șterpeli punga 
cu fursecuri în drum spre ieşire. 


Mina stătea cu telefonul de serviciu lipit de ureche. Ce noroc 
că ştersese receptorul minuţios, cu dezinfectant, chiar înainte de 
a răspunde. Asculta în tăcere, timp în care nota cu zel pe spatele 
unei facturi, cea mai apropiată hârtie pe care o găsise pe birou. 
Puse câteva întrebări scurte. O jumătate de minut mai târziu se 
îndrepta cu paşi repezi spre cantină, după ce aruncase o privire 
la ceas. 

Ruben stătea cu spatele și mânca cu mare poftă chifteluțe şi 
salată. La carbohidrați renunţase de la primul apropo că ar fi 
început să pună în jurul abdomenului. Fapt pe care îl 
împărtăşea deseori, la masa de prânz. 

— Te-ai ocupat de o sinucidere acum două luni și jumătate, 
zise ea către spatele lui. 13 ianuarie. Agnes Ceci. 21 de ani. 

Ruben se opri cu furculița la jumătatea drumului către gură. 

— Ooh, da, parcă ţin minte. De ce întrebi? 

Ridică din sprâncene când ea trase un scaun și se așeză în 
faţa lui. Îşi dădu ochii peste cap şi puse furculița jos. Ea încercă 
să nu se gândească la cât de murdar trebuie să fie scaunul de la 
cantină. La tot ce se târa acum pe pantalonii ei. Era nevoită să se 
stăpânească la serviciu, pentru a funcționa cum trebuie, dar îi 
consuma atâta energie, încât după fiecare zi de muncă deseori 
se prăbuşea acasă din cauza oboselii. Nu se putu abţine să își 
tragă în jos mânecile puloverului, ca pielea să nu atingă blatul 
mesei când se aplecă spre Ruben și îl fixă cu privirea încordată. 

— Spune. 

— Daaa... Nu sunt prea multe de spus, de fapt. Eu și 
Lindgren, unul din băieţii ăia tineri, am fost primii la faţa 
locului și era destul de evident că fusese sinucidere, de la prima 
vedere. 

— De ce? 

Ruben oftă din nou. Se uită nostalgic la chifteluțele lui, care 
se răceau încet şi începeau să prindă pojghiţă de sos închegat. 
Mina îi ignoră foamea. Oricum n-ar trebui să mănânce așa ceva, 
ea era foarte suspicioasă în privirea igienei alimentare de la 
cantina Poliţiei. De fapt, ea îi făcea un serviciu. 


— Un glonţ în gură. Arma, chiar lângă ea. Amprentele ei. Nu 
exista niciun palton sau geacă acolo, deși era iarnă. Toate 
semnele că nu fusese în deplinătatea facultăților mintale. 

— A existat vreo scrisoare? 

— Nu, nicio scrisoare. Dar Agnes avea o istorie lungă de 
depresie și concedii medicale. Fusese internată la St Goran în 
câteva rânduri și nimeni din cei cu care am vorbit nu părea 
foarte surprins. Nici măcar persoana cu care împărțea 
apartamentul. 

— N-a existat nicio suspiciune acolo? 

— Faţă de cea cu care locuia? Iniţial, poate, fiindcă n-a existat 
nicio scrisoare de adio. Oamenii care sunt așa dramatici încât să 
se împuște lasă deseori un mesaj. Plus că acea persoană e cea 
care-a sunat să anunţe şi asta aprinde întotdeauna lampa de 
avertizare puţin. Am făcut ceva presiuni la interogatoriu, dar 
era foarte evident deja că fusese o sinucidere. Probabil un 
impuls de moment, luând în calcul că s-a întâmplat pe o bancă 
din parc. De ce întrebi toate astea? 

— Ai poze? De la autopsie? De la locul faptei? 

— Locul faptei? Doar ţi-am zis că a fost o sinucidere. 

Mina îl ignoră. O să-i explice. Dar voia să vadă mai întâi 
pozele. Acum. 

— Atunci vino, spuse Ruben şi se ridică oftând. 

Ea observă că el nu-şi duse tava la loc. Se gândea să-l întrebe 
dacă mama lui lucrează acolo, dar se hotărî să treacă peste. 
Oamenii păreau rar să aprecieze acel comentariu, iar Ruben era 
şi o idee mai sensibil la jigniri decât media. În plus, avea nevoie 
de ajutorul lui. El o luă spre lift, iar ea îl urmă. Ceea ce tocmai 
auzise era mai mult decât suficient, dar pozele aveau să-i dea și 
mai multă carne pe os. Dacă avea dreptate, asta va schimba 
totul. 


— Ce e așa urgent? 

Julia intră în cameră cu un pardesiu pus pe umeri. 

— Tocmai voiam să ies când m-a sunat Mina, dar nu mi-a zis 
despre ce e vorba. 

— Nici mie, zise Christer acru, cu o cană de cafea într-o mână 
și o chiflă mare în cealaltă. 

— N-ai luat cu tine mai multe chifle? întrebă Ruben pe un ton 
nostalgic. 

Mina îi ignoră, fiind concentrată să prindă tot conţinutul 
dosarului, cu magneţi, pe whiteboard, lângă ceea ce era deja 
acolo. 

— Unde-i Peder? întrebă ea când se întoarse către ei. Vreau să 
fie toată lumea aici. 

Ruben dădu din umeri. Luă un măr din fructiera de pe masă 
și începu să mestece sonor. Mina nu se putea uita la el când 
mânca. Mărul stătuse acolo timp de mai multe zile. Vedea cu 
ochii minţii cum mişunau bacilii pe tot mărul, cum îl 
cuprindeau şi cum dispăreau acum direct în gura lui Ruben. Nu 
voia să se gândească nici pe unde fusese gura lui Ruben. Sau la 
cine. Acolo puteai probabil să vorbeşti despre un focar de 
bacterii de dimensiuni monumentale. Ea înghiți cu senzaţie de 
rău. Trebuia cu orice preț să pară normală. 

— N-a răspuns la telefon, zise Ruben și mai luă o mușcătură 
sonoră. 

— Ai verificat la el în birou? întrebă ea fără să-și poată 
ascunde iritarea. 

Ruben dădu din umeri. 

Mina puse la o parte dosarul care acum era gol. leși din sala 
de ședințe şi-l găsi pe Peder la biroul lui, adânc cufundat în 
somn. Capul era dat pe spate, sprijinit de suportul pentru ceafă, 
şi sforăia uşor. Un coleg glumet îi desenase mustață. 

— Peder! 

ÎI zdruncină cu putere. El tresări şi se uită buimac în jur. 

— Hai, avem şedinţă, spuse ea. 

Se întoarse în sala de şedinţe fără să-l aștepte, dar îl auzi 


târşâindu-și picioarele în spatele ei. Când ajunse înapoi, văzu că 
toți studiau intens ceea ce pusese ea pe tablă. Ştia că, fără 
ajutorul ei, colegii nu vor vedea ce a văzut ea. Doar datorită 
discuţiei telefonice cu Milda, medicul legist, putuse să găsească 
răspunsul. Asta, la care se adăuga și indiciul lui Vincent. Ştia că 
grupul era în continuare sceptic în legătură cu el. Dar spera că 
nu pentru mult timp. El deja se arătase a fi de neprețuit. 

Peder intră în cameră şi se prăbuşi obosit pe un scaun. Se 
frecă la ochi, dar părea mai degrabă că-și mută cearcănele de 
colo-colo. Colegii chicotiră când văzură mustaţa, dar nimeni nu 
îi spuse de ea. 

Mina se întoarse spre ei. ÎI fixă cu privirea pe fiecare în parte. 
Trebuia să-i convingă pe toţi de ceea ce ea era acum foarte 
sigură. Trase adânc aer în piept. Arătă cu degetul spre tablă. 

— Cred că Vincent a avut dreptate. Avem de-a face cu un 
ucigaș în serie. 

Tăcere. Nu erau prea convinşi. Dar ea prevăzuse asta. 

— Așa cum ştiţi, eu eram aproape sigură că victima noastră 
are cifra trei încrustată pe corp, continuă ea. De aceea a fost 
firesc să mă gândesc dacă mai există şi alte cifre, pe cadavre 
anterioare, pe care poate nu le-am observat. Am întrebat-o 
astăzi pe Milda de la Medicină Legală, dacă tot am trecut pe la 
ea ca să vorbim despre autopsia cadavrului din ladă. Într-o 
primă fază, nu şi-a amintit de ceva similar. Dar m-a sunat 
adineauri să-mi spună despre Agnes. Agnes Ceci. 

Mina arătă cu degetul la fotografiile pe care tocmai le pusese 
pe tablă. Fotografia indicată arăta o tânără roșcată, prăbușşită pe 
o bancă din parc, cu sângele în forma unei umbre roșii în 
zăpada din jurul picioarelor. Deşi era miezul iernii, nu avea 
niciun palton sau geacă pe ea. Un pistol se afla lângă ea, în 
dreapta, de parcă i-ar fi căzut din mână. 

— Poza e făcută în Berzelii Park, exact în faţa Teatrului 
China, spuse ea. 

— Nu arată chiar a musical, mormăi Christer. 

Ceilalți colegi se uitară cu uimire la el, dar el doar dădu din 
umeri. 

Mina mută degetul spre o altă fotografie, care arăta suprafața 


gri și sterilă a unei mese de autopsie. Aceeași femeie din fața 
teatrului era acum goală, întinsă pe masă. Pe coapsa ei dreaptă 
se vedeau distinct trei linii. Una dreaptă și două care se 
sprijineau una de cealaltă într-un V. Legate de linii orizontale pe 
marginea de sus și de jos. 

Semnul roman pentru patru. 

— O cifră romană. Exact cum a zis Vincent, lămuri ea. Ceea 
ce voi n-aţi crezut. Şi ceea ce noi pur și simplu nu am văzut. 

Colegii ei se aplecară mai în față. Interesaţi. Dar în continuare 
nu foarte convinși. Sprânceana ridicată a lui Ruben arăta clar cât 
de sceptic e. Peder clipea repede și încerca să se concentreze. Ea 
îi făcu din nou atenţi la poza cu Agnes pe masa de autopsie. 

— Semnele au fost de fapt observate la autopsie şi există în 
procesul verbal, dar din cauza istoricului lui Agnes, cu boli 
psihice, ele au fost considerate drept comportament 
autodistructiv. Ceva ce şi-a pricinuit singură. 

— Ceea ce în continuare e o explicaţie plauzibilă, spuse 
Ruben sceptic, dându-se la loc pe spate. 

Se așeză picior peste picior și se legănă ușor pe scaun. 

— Sigur. Ar putea fi. S-au întâmplat şi lucruri mai ciudate, 
spuse Mina calmă. Poate că totuşi nu e un criminal în serie. 
Dacă n-ar fi asta. 

Ea arătă cu degetul la încă o poză. Și pe urmă la o fotografie 
din celălalt capăt al whiteboard-ului, acea parte unde erau prinse 
pozele cu prima lor victimă. Ea nu spuse nimic, ci lăsă 
fotografiile să vorbească de la sine. Julia se ridică. Se duse la 
tablă. Studie cu atenție ambele fotografii indicate de Mina. 

— Ceasuri distruse. 

Mina încuviință. 

— Da. Exact. La ambele victime au existat ceasuri care-au fost 
sparte astfel încât să stea la o oră fixă. Prima noastră victimă 
avea un ceas care stătuse la ora trei, deci 15:00. lar la Agnes 
ceasul a stat la 14:00. O coincidenţă pot să înghit. Dar nu două. 

Tăcerea se aşternu în cameră. Toţi păreau să proceseze ceea 
ce Mina tocmai le arătase. 

— Crezi că e aceeaşi persoană? întrebă Ruben. 

El părea acum surprinzător de deschis față de teoria lui 


Vincent. 

— Tu crezi că nu e? contră Mina. 

Ruben păru că vrea să spună ceva, dar închise gura. Julia 
studia cu o expresie serioasă tot ce pusese Mina pe tablă. 

— Trebuie să trecem iar prin tot de la început, spuse ea. 
Fiecare mic detaliu. Pregătiți-vă să staţi mult. Sunaţi acasă, dacă 
e nevoie, şi anunţaţi că astăzi nu veţi ajunge devreme. Mina, 
bine lucrat. 

Toţi aprobară. Pe urmă Peder își drese glasul. 

— Există o victimă marcată cu trei, spuse el cu o voce groasă 
de la oboseală. Și o victimă marcată cu patru. Atunci acest 
criminal în serie e activ de ceva vreme, fără ca noi să fi realizat? 

— Exact asta mă întreb și eu, zise Mina. 

Pipăi dosarul. O deranja ceva. Ceva ce dispărea imediat ce 
conştiinţa ei încerca să capteze. Dădu din cap. O să vină. Mai 
devreme sau mai târziu. 

Scoase din buzunar un pachet de șervețele umede. Trase 
câteva și i le întinse lui Peder. 

— Uite aici. Şterge-te. Ai ceva la gură. 


Vincent deschise ochii anevoie. Stătuse treaz aproape toată 
noaptea și căutase informaţii despre producţie și vânzare, atât 
pentru ladă, cât și pentru săbiile care o străpunseseră. Se simțea 
imbatabil. Oferta era semnificativ mai mare decât s-ar fi putut 
crede, dacă nu erai inițiat în lumea tocilarilor. Simţea stresul 
încercării de a se ridica într-un fel la așteptările Minei și de a 
veni cu ceva nou. Chiar şi asta îl ţinuse treaz. 

Acum îl trezise un sunet după mult prea puţine ore de somn 
în pat. Sunetul era imposibil de identificat. Venea de departe. 
Disonanţă clară. Cântec. Dar pe diferite tonalități. Atât de fals, 
că și-ar fi dorit să nu aibă deloc ureche muzicală. Îl enerva că 
termenul se folosea mai mult în formulări glumeţe, pentru că 
era un fenomen de fapt. Descria pe cineva care nu poate 
identifica diferenţele dintre frecvențele sunetelor. Antonimul 
direct al termenului era auz muzical absolut. Cu alte cuvinte, 
capacitatea de a percepe şi reda înălțimile exacte ale tonurilor, 
fără un ton de referință. O altă variantă era auz muzical relativ, 
adică a percepe intervalele dintre tonuri, dar, spre deosebire de 
auz muzical absolut, a nu putea să recunoşti un anumit ton fără 
a avea ceva la care să te raportezi. Tocmai în acest moment el 
era nespus de bucuros că auzul său muzical era relativ 
subdezvoltat. 

— ...0 sută de aaaaani... 

Cântecul se termină în sfârşit. El se așeză pe marginea patului 
cu ochii mijiți. Toată familia era la capătul celălalt al patului. 
Maria și Aston aveau aceeași expresie optimistă pe față, în timp 
ce Benjamin şi Rebecka arătau de parcă erau în drum spre 
propria execuţie. Vincent simţi spontan că se identifică mai mult 
cu cei doi copii mai mari ai săi. El ura zilele de naștere. Sau, mă 
rog. Nu zilele de naştere în general. Ale copiilor erau mişto. El 
ura zilele sale de naștere. 

— Mulţi ani trăiască, cine să trăiască... au! 

Aston ţipă şi se apucă de picior. Se întoarse furios şi se uită 
plin de ură la Benjamin, care dădu din umeri și arătă spre 
Rebecka. Ea ridică dintr-o sprânceană. Aston se holbă cât putu 


de enervat, dar renunţă într-un final. lerarhia din familie era 
evidentă pentru fiul cel mic al lui Vincent. Rebecka era mai 
oribilă decât Benjamin, ea putea şi prefera în egală măsură să 
cauzeze durere fizică, dacă el nu-i făcea pe plac. 

— La mulţi ani, iubitule! 

Maria puse pe pat un tort de casă mare, cu frişcă, aşezat pe 
un platou din argint. Vincent simți cum i se întoarce stomacul 
pe dos. Frișca dimineaţa nu era favorita sa. Dar în familia Mariei 
era tradiție. Ceea ce însemna că nici în anii cu Ulrika nu scăpase 
de matahala obligatorie de tort dimineaţa. El înțelegea că 
intenţia tortului era de a fi un simbol plin de iubire şi nu ca un 
atac la sistemul lui digestiv, aşa că-şi forță gura într-un zâmbet 
amplu. 

— Aston! Pachetele! 

Ochii Mariei licăreau când se așeză cu grijă pe pat. Ea iubea 
zilele de naștere. Mai ales pe ale sale, dar și pe ale altora. Aston 
sări zgomotos pe pătură cu două pachete în braţe, iar tortul fu 
cât pe ce să se răstoarne. 

— Eu şi mama am făcut tortul ieri-seară! spuse fiul părând să 
crape de mândrie. Am fost gen pro cu tortul. Am pus foaaaaarte 
multă frişcă! 

Aston avea o pronunție americană arogantă a cuvântului pro. 
Era în mod absolut ceva ce luase de pe Youtube. Vincent se uită 
la tort. Pentru un moment, îşi dori ca tortul să alunece de pe 
platou, să ajungă pe podea şi să aibă parte de o moarte mult 
prea timpurie. Dar el ştia că o asemenea catastrofă l-ar costa mai 
mult decât gustul imposibil. Maria ar vedea-o ca pe un semn de 
rău augur şi ar considera restul zilei blestemat, ceea ce ar 
însemna că o catastrofă ar fi urmată de alta, asemenea unei 
profeţii care se împlinește. 

— Uite, tată, spuse Aston vesel și-i întinse pachetele, în timp 
ce continua să ţopăie în pat de atâta încântare și-i arunca priviri 
fericite mamei sale. 

Primul cadou era neglijent împachetat, cu bucăţi de scotch 
aproape desprinse şi hârtie de împachetat mototolită, care arăta 
ca și cum conţinutul se răsturnase. Monster Trucks. Hârtie de 
împachetat rămasă de la ziua lui Aston din februarie. Vincent 


zâmbi larg şi îşi îmbrăţișă fiul. Cine nu iubea Monster Trucks? 

— Oh, mulțumesc! spuse el și scoase o cravată. 

Maria ciufuli puţin, cu mândrie, părul lui Aston. Vincent 
observă că era a treia cravată identică pe care o primea cadou. 
Copiii primiseră cu siguranță bani ca să meargă să-i cumpere 
cadou, iar raționamentul copiilor putea fi atât de simplu. Dacă 
părintele s-a bucurat de cadoul de anul trecut, în mod plauzibil 
trebuie să se bucure de același lucru şi anul acesta. Era ceva plin 
de iubire în asta, ceva ce ajungea direct la inima lui. În plus, 
avea reversul perfect al medaliei. Ei toți vor primi cadou câte o 
cravată, când vor împlini douăzeci de ani. 

— Următorul, ia-l pe următorul! 

Frişca începu să alunece ușor de pe blatul de deasupra al 
tortului, când Aston sări iar în pat. 

— Mai ușor, iubitule, spuse Maria punând o mână grea pe 
fiu. 

Privirea ei optimistă era tot la Vincent. Era un pachet subțire, 
plat. Acesta era mai aranjat, așa că ghici că Maria îl împachetase. 
Faptul era confirmat de eticheta cu sclipici, un semn al păcii în 
formă de inimă, în partea de sus. Deschise hârtia. 

— O să mergem cu vaporul, tată! Toţi! 


Vincent se uită la card. Reprezenta cel mai urât coşmar al lui. 
O călătorie cu feribotul în Finlanda. Cincizeci de mii de tone de 
anxietate îmbibată în duhoare de bere. Se uită la Benjamin și 
Rebecka. Aceeași durere care probabil era scrisă pe chipul lui se 
oglindea pe al lor. Schimbară o privire plină de înțelegere. Toţi 
trei ştiau că atunci când Mariei îi intra în cap că ceva trebuie să 
fie „fantastic pentru ei de făcut împreună, ca familie”, nu exista 
cale de întoarcere. Într-un viitor apropiat, vor petrece o zi şi o 
noapte închiși într-un mijloc de transport din plăci de metal cu 
rampa de încărcare nesigură. Verifică partea din spate a 
pliantului. Cardul cadou expira peste un an. Avea douăsprezece 
luni la dispoziţie ca să fugă din ţară. 

— Acum ia puţin tort, iubitule, spuse Maria veselă şi-i întinse 
o farfurie cu o bucată gigantică pe care tocmai o tăiase. Aston 
are dreptate, a fost total pro la tort. Şi are o grămadă de frişcă. 


Vincent înghiţi în sec şi zâmbi. Ştia că ea făcea toate astea 
doar din iubire. Şi cu intenţii bune. Încercă să-i facă jocul cât 
putu de bine. 

— Mulţumesc, iubito. Poate mâncăm tort cu toţii, la masa din 
bucătărie? 

Adunară cadourile, hârtia şi tortul și se duseră la bucătărie. 

Din mers îşi luă cadoul pe care și-l pregătise singur. Albumul 
dublu Xerrox 4 cu Alva Noto. Desfăcu banda roşie pe care și-o 
legase singur, deschise plasticul ușor cu unghia și scoase primul 
vinil din plic, cu un pârâit ușor, de la energia statică. Se uită cu 
atenţie la titluri ca să-și facă o impresie despre ce-l aştepta, după 
care-l puse pe pick-upul din camera de zi. Arăta bine. 

Luă borcanul cu hrană pentru pești, turnă puţin în palmă și 
se duse la acvariu. Pe urmă ţinu mâna chiar la suprafaţa apei și 
aşteptă. Alesese umbridele americane dintr-un motiv special. 
Nu erau cei mai frumoși pești. Dar erau singurii pești despre 
care știa că mănâncă direct din palmă. Nu trebui să aștepte mult 
până când patru peşti începură să înhaţe cu bucurie fulgii din 
mâna sa. 

— Azi s-ar putea să fie cam gălăgie, le spuse el încet peştilor. 
Îmi cer scuze anticipat. Ştiţi cum e. 

După care ridică volumul la un nivel potrivit şi se duse la 
bucătărie. 

Când tonurile ajunseră la el, se mai relaxă un pic. Reacţia 
Mariei păru totuşi pe dos, o văzu cum îşi încordează umerii. Ea 
de obicei ofta când el insista să pună vinilurile lui obscure, când 
ar fi putut la fel de bine să asculte Ed Sheeran pe Spotify. Care 
în plus ocupa mai puţin loc. Dar ea văzuse panglica roşie; acesta 
era momentul lui. Chiar acum. 

Se aşeză şi luă o bucată de tort în timp ce făcu un calcul 
estimativ în cap. Ceasul era fix. Opt, zero, zero. Şaisprezece ore. 
Nouă sute șaizeci de minute. Cincizeci şi şapte de mii șase sute 
de secunde. Pe urmă, gata cu ziua de naştere. 


— Ai vorbit azi? 

Mina dădu din cap. 

— Azi n-a fost o zi bună pentru aşa ceva, zise. Dar am 
ascultat. Oricum, eu de obicei nu spun nimic. Tu ştii asta. De 
câte ori nu ne-am văzut aici? 

— Da, mda, adevărat. Și în multe zile e mai bine să nu. Abia 
acum am venit, dar mă gândeam să stau în a doua jumătate. Să 
văd cum mă simt. Dacă e o zi bună pentru mine să vorbesc sau 
nu. Cafea? 

Bărbatul-cu-Câinele, așa cum îl botezase Mina, îi întinse un 
pahar de carton. Ea de fapt știa cum îl cheamă, dar prima 
etichetă pe care i-o pusese i se lipise de creier. Printre clienţii de 
bază existau chiar și Tanti-cu-Şalul-Mov, Scanianul și Fata-cu- 
Delfinul. Ea ştia și numele lor, dar prefera să-i ţină anonimi, 
impersonali. Altfel i-ar fi fost prea greu să meargă acolo dacă ei 
ar fi avut o identitate. Şi oricum, era vorba de alcoolicii anonimi. 
Mai mult, ea nici măcar nu era alcoolică, fapt care, în toţi anii 
aceştia, fusese o scuză bună pentru ea să se țină departe de 
apartenenţa la un grup care, altminteri, se închega uşor. 

Mina refuză din cap paharul din carton pe care i-l întinsese 
Bărbatul-cu-Câinele. Scârbită doar de gândul la ce putea mișuna 
atât pe pahar, cât şi în termosul de pe masă, pe care-l atinsese 
toată lumea. El ridică din umeri şi-şi turnă lui într-un pahar. 
Cafeaua avea pete uleioase la suprafață și părea slabă. N-ar fi 
băut asemenea cafea nici dacă ar fi fost sterilă. 

— De ce-ai întârziat? întrebă ea şi-i veni imediat să-şi muște 
limba. Pe de o parte nu era interesată. Pe de altă parte, poate că 
era nepoliticos să întrebe. Nu-și dădea seama. 

— Am dus-o pe partenera mea la o programare la doctor, are 
o grămadă de controale după operaţie. Are o scolioză gravă și 
stă în scaun cu rotile de doi ani. 

Mina încuviință fără vorbe. Regreta profund că întrebase. 
Prea multă informaţie personală. Slavă Domnului că Bărbatul- 
cu-Câinele nu continuă să raporteze mai multe despre iubita lui. 
În schimb, se aplecă și-i dădu câinelui un castron cu apă şi-l 


scărpină scurt după urechi. 

— Cum îl cheamă pe câine? 

Din nou. Neinteresată. Mina nu înţelegea exact de ce tocmai 
astăzi părea să simtă nevoia să umple tăcerea. Ei nici măcar nu-i 
plăcea să stea la taclale. Dar bărbatului i se lumină chipul. 

— Bosse, spuse el mândru. Are patru ani. 

Mina nu răspunse. Animalele nu se situaseră niciodată în 
zona ei de interes. Din motive evidente. Lăbuţele lui Bosse erau 
negre de la atâta mers prin fleșcăraia de afară. 

— Hei, mă bucur să te văd! 

Fata-cu-Delfinul veni la masa cu cafea și zâmbi larg spre 
Mina. Fata-cu-Delfinul era mereu exagerat de veselă. Ceea ce 
părea aproape pervers, ţinând cont de locul unde se aflau. Mina 
se făcea vinovată de multe lucruri la întâlnirile astea, dar rar de 
explozie de optimism. Pe Fata-cu-Delfinul o chema de fapt 
Anna, dar își primise numele de la tatuajul cu delfin de pe 
partea din spate a pulpei piciorului, tatuaj pe care i-l arătase 
Minei de prima oară când se întâlniseră. Mina n-o întrebase pe 
tânără dacă delfinul mai avea prieteni pe corpul ei, îi fusese 
teamă că Anna va începe să se dezbrace. Chestia e că Mina s-ar 
fi descurcat și fără să ştie de existenţa delfinului. Dar Fata-cu- 
Delfinul se dovedise a fi de un neașteptat de mare ajutor. Mina 
îi zâmbi și o salută dând din cap. 

— Mulţumesc pentru pontul de a-l contacta pe Vincent 
Walder, spuse ea. Șefa mea a acționat imediat. 

Fata-cu-Delfinul radie de bucurie. 

— Deci a ajutat cu ceva? 

— Cred, spuse Mina. Sper. 

Fata-cu-Delfinul radie şi mai tare. Minei îi era teamă să nu-și 
facă rău. 

— Dar l-ai găsit? Pe Vincent Walder? Uau, ce tare! A fost doar 
o idee din partea mea, nu-l cunosc, dar e atât de tare. Şi scuze 
din nou că am tras cu urechea la ce vorbeai. 

Mina vorbise la telefon cu Julia în pauza unei întâlniri, 
imediat după ce găsiseră cadavrul din lada cu săbii. După 
pauză o abordase Fata-cu-Delfinul. La început, Mina ezitase, dar 
propunerea Annei de a-l căuta pe Vincent fusese fără îndoială o 


mișcare inteligentă. Nu numai pentru anchetă. Mentalistul 
recalcitrant îi făcuse toată existenţa mult mai interesantă în 
ultima vreme. Mai dificilă, dar mai interesantă. Ea care nu 
dădea nimănui voie înăuntru. Care nu lăsa pe nimeni să se 
apropie. Brusc, întredeschisese ușa, și, mai mult, unui străin. 
Dar atâta vreme cât asta se întâmpla doar în gândurile ei, se 
simţea în siguranţă. Deţinând controlul. Pe urmă ar trebui pur şi 
simplu să înveţe să vorbească mai încet la telefon. 

Căţelul Bosse termină de băut apă și veni la ea cu limba 
scoasă. Ea îşi strânse pumnii încercând să-şi țină în frâu dorința 
de a da înapoi, reuşi trei-patru secunde, dar când simţi un bot 
umed pe mână nu-și putu reţine instinctul de a face rapid câțiva 
pași în spate. 

— E foarte cuminte, spuse bărbatul și-l scărpină pe Bosse 
după urechi. Mina văzu bale curgând din colțul botului 
câinelui, care îi interpretă greşit privirea drept atenţie pozitivă și 
începu să dea bucuros din coadă. 

— Mmm, spuse Mina cu privirea în continuare la Bosse și la 
lăbuțele lui negre. 

Se lăsă tăcerea din nou. Câinele făcu un pas optimist mai 
aproape. 

— Mă gândesc la un lup pentru data viitoare, zise Fata-cu- 
Delfinul. 

Mina uitase că fata e lângă ea. 

— Şi la un text cool la care nu m-am hotărât încă. Mă gândesc 
la Carpe diem. Dar poate e puţin uzat? Deşi tot e frumos, gen. 
Înseamnă trăieşte clipa. Și nu despre asta e vorba în toate? Să 
trăim clipa. Să trăim în prezent. Să fim aici, gen. 

Fata-cu-Delfinul îşi suflecă mâneca puloverului în stil college 
şi îşi arătă partea de sus a braţului. 

— Tu ştii ce părere am eu despre tatuaje, spuse Mina cu o 
privire politicoasă. Nu e sigur că acul e sterilizat cum trebuie și 
nici nu ştii cât de curat e tușul... 

— Ştiu, dar nu e cool? spuse Fata-cu-Delfinul. Te face să simţi 
că trăieşti, gen. Că nu știi niciodată ce se poate întâmpla. Îţi dai 
seama, dacă tot rahatul ăla e infectat? Şi intră în tine o bacterie 
din aia ucigașă. Carnivoră. Care începe încet să-ți mănânce tot 


brațul. 

— Living on the edge, spuse Mina sec. 

— Da! Bună propunere! Mulţumesc! Clar că ăsta e, Living on 
the edge! Uau, deci ce tare eşti! 

Mina se uita la Fata-cu-Delfinul, în încântarea ei evidentă 
legată de ceva care chiar nu fusese o propunere, iar acum era 
puţin spus nesigură cum să continue conversaţia. Simțea că 
orice ar spune ar ajunge un text jegos şi infectat pe braţul Fetei- 
cu-Delfinul. 

— E vremea să ne adunăm! strigă o voce de bărbat din uşa 
sălii. 

Mina mulțumi în sinea ei pentru salvare, zâmbi scurt şi se 
grăbi să intre. 

— Cum merge? strigă o voce din spatele lui. Ce construieşti 
acolo? 

El închise sunetul, nu auzise că intrase cineva în grajd. Fusese 
concentrat să taie cu fierăstrăul o scândură în două, fără să iasă 
aşchii. O parte se desprinse şi căzu pe jos fără ca el să apuce s-o 
prindă. O așchie urâtă ieși din scândură atunci când se 
desprinse. El ridică repede bucata de pe jos și o puse în stivă cu 
celelalte părţi, după care aruncă un cearşaf peste. Cearşaful era 
pictat cu stele și simboluri misterioase. Majoritatea erau 
inventate de el. Pe urmă se întoarse şi se uită la mama lui. 

Mama stătea în ușa deschisă a grajdului, iar soarele serii îi 
transforma silueta în aur. Trebui să mijească ochii ca s-o vadă. 

— Nu pot să spun ce fac, zise el. Atunci ţi-ai da seama despre 
ce e vorba în numărul de iluzionism. Îţi arăt după aia, când e 
gata. 

O fâşie de lumină căzu pe bancul de tâmplărie când mama se 
mută din deschizătura ușii și intră. Particule de praf se mișcau 
încet prin aer. Când soarele le atinse, străluciră ca sclipiciul. 
Sclipici magic. Mama luă o pensulă de pe banc şi flutură cu ea. 

— Măcar pot să te ajut să pictezi? zise ea și făcu o încercare să 
se uite în spatele lui. Mi se pare în continuare incredibil că poți 
să construieşti toate lucrurile astea singur. Totuşi, ai doar şapte 
ani. Ce alt copil de șapte ani mai face aşa ceva? 

— Nu e așa dificil, spuse el. Am început să fac desene. Şi sunt 
meticulos. În plus, altceva nici nu prea fac. Și e mai bine acum ca 
la început. Dar dacă vrei să ajuţi, atunci nu trage cu ochiul până 
nu termin. Şi fără zodii de data asta. 

El arătă plin de înţeles la cearșaf. 

— O să arate ca... 

— Ştiu, ca Les Vargas, zise ea. Artistul spaniol. 

Ea făcu o mişcare de dans dramatică, despre care el habar nu 
avea ce trebuia să reprezinte. 

— Las Vegas, mamă, zise el. 

Pe urmă se opri și se uită la ea. Ochii erau limpezi şi zâmbeau 


la el. Încordarea pe care o avusese în corp dispăruse. Azi era o zi 
bună. Dar realiză și că intrase într-o capcană. 

— Mamă, ai... ai glumit, nu? Nu există nimeni cu numele Les 
Vargas, nu? 

Şi-ar fi dorit ca mama să nu facă așa. Îi era greu să-şi dea 
seama când glumeau ceilalți. Ca la şcoală. Coşmar total. Dacă 
vara asta ar fi putut ţine o veșnicie, să nu mai trebuiască 
niciodată să plece de acasă! Mama şi Jane erau suficiente, era 
bine cu ele. 

Mama îi făcu ştrengăreşte cu ochiul. 

— Ai dreptate, spuse ea. Vargas a fost o glumă. OK, Las 
Vegas să fie! 

Pe urmă ridică pensula ca un avertisment. 

— Dacă mă înveţi un truc cu cărțile. Altfel, te alegi cu ceva 
spaniol. 

El râse. Nimeni nu iubea magia atât de mult ca mama. 
Aproape mai mult decât el. Dar o înţelegea. Când făcea magie, 
problemele dispăreau. Banii se puteau dubla. Lumea devenea 
altfel pentru o clipă. 

Totul era posibil din nou. 

Se întoarse şi se uită la stiva de scândură. Vedea cu ochii 
minţii cum puteau fi îmbinate într-un fel pe care doar el îl ştia. 
De acolo avea să iasă o ladă. Și din acea ladă putea să scoată 
prin magie orice. 

Orice o bucura pe mama. 


Zăpada fleşcăită lipăia sub bocancii lui Vincent, în timp ce 
trecea prin parc. Mina îl sunase și-i spusese că trebuie să 
vorbească, iar el propusese să se vadă la o plimbare, în pauza de 
prânz, prin Parcul Râlambshov. Parcul cel mare se afla la o 
distanță ușor de parcurs pe jos, față de Palatul Poliţiei, așa că ea 
nu trebuia să lipsească prea mult timp de la birou. În același 
timp, era un risc mic ca să-i observe cineva acolo. 

Așa se gândise el. Dar acum, o tânără într-o geacă de fâş bleu 
stătea pe alee, la câteva zeci de metri, şi se holba la el. Probabil îl 
recunoscuse de la televizor şi nu știa dacă să-l salute sau nu. El o 
ajută făcându-i cu mâna. Ea răspunse prin a se întoarce și a 
pleca de acolo. Nu puteai să câștigi mereu. 

Măcar vremea era de partea lui. Soarele strălucea, iar pe 
porțiunile mari cu iarbă, câinii se jucau cu stăpânii lor. Pe 
străzile din oraş se topise mare parte din zăpadă, dar în parc 
mai rămăseseră pete din loc în loc. Cinci câini, cinci stăpâni. 
Cinci și cu cinci fac zece. Imparul devenea par. 

— La mulți ani, auzi o voce în spatele lui. Mulţi ani trăiască. 

El se întoarse și o văzu pe Mina. Ziua de naştere. A naibii 
Wikipedia. Să sperăm că nu avea şi un cadou. Sau că voia să-l 
îmbrățișeze. 

— Hai să nu vorbim despre zile de naștere, zise el distant. 

Un mic zâmbet se zări pe buzele Minei, dar doar o secundă, 
după care ea redeveni rezervată, cum era de obicei. 

— Avem un caz nou. Sau mai exact, unul vechi. 

Îi întinse două poze. Cea de deasupra era un selfie de pe 
Instagram, scos la imprimantă. O tânără fericită dădea noroc cu 
camera. La masa din spatele ei, se zăreau prieteni și un morman 
de cadouri. Ale dracu' zile de naștere. 

— O chema Agnes Ceci, spuse Mina. Cam douăzeci de ani. 
Împărţea apartamentul din oraș cu cineva, tatăl ei e în Arvika, 
iar mama, decedată. Cazul a fost clasificat drept sinucidere. 

Vincent se uită la următoarea poză. Tresări. Un corp gol pe o 
masă din oţel inoxidabil. Poza era tăiată în zona capului. 

— Tot ea e. Uită-te la coapsă. 


Vincent se uită la inciziile bine conturate fără probleme. Nu 
voia să se uite la poză mai mult decât era necesar. 

— Așa cum vezi, şi ea e marcată cu o cifră. Dar cum cadavrul 
ciopârțit din cutie e marcat cu cifra trei, credeam că o victimă 
anterioară ar trebui marcată cu cifra doi. Că ucigașul urmează 
numărătoarea, într-un fel. Dar Agnes e, aşa cum vezi, marcată 
cu un patru roman. Ca și cum deja a ucis patru persoane. 

Vincent se opri brusc. 

— O victimă anterioară, ai spus? întrebă el. Adică a murit 
înaintea femeii cu săbiile? 

Mina încuviinţă şi se cuprinse cu braţele când se opri și ea. 
Geaca ei roșie nu prea ţinea de frigul care o pătrundea, în ciuda 
soarelui. Vincent se gândi. Un patru și un trei. Cifre în ordine. 
Cifre în numărătoare inversă. Era un suport statistic mediocru 
până una-alta. Deoarece, cu cât sunt mai multe cifre, cu atât e 
mai mare plaja de unde alegi și rezultatele mai credibile. Dar 
intuiţia îi spunea că are dreptate. 

— Ţi-e frig? întrebă el politicos. 

— Nu. lubesc frigul, răspunse ea scurt. 

El văzu că ea vorbeşte serios. 

— Mă pot înșela, spuse el. Dar nu cred că veţi găsi cadavre 
marcate cu unu și doi. Nu încă. 

Mina se uită la el încruntată. 

— Cred că e o numărătoare inversă, lămuri el. Crima unu şi 
crima doi nu s-au petrecut încă. Înţelegi? Patru, trei, doi, unu — 
şi poate chiar și zero. 

— De ce crezi asta? întrebă Mina și se holbă îngrozită la el. 
Adică mai pot avea loc până la trei crime? 

— Dacă nu-l oprim pe ucigaş, spuse el și începu să meargă. 
Nu pot găsi vreun alt motiv pentru o ordine inversă a 
numerelor decât acela că e o numărătoare inversă. De morţi. Nu 
văd niciun tipar sau combinaţie care să se potrivească mai bine. 
Dar există o altă întrebare, la fel de importantă, pe care trebuie 
să v-o puneţi. 

— Să ne-o punem, vrei să spui. Şi care e întrebarea? 

— E numărătoare inversă la ce? Ce se întâmplă când se 
ajunge la zero? 


Mina tăcu o clipă. 

— Dar e bolnav de-a dreptul. 

Vincent aprobă dând din cap. 

Nu sunt sigur, să știi. Cu doar două victime ca bază e doar o 
bănuială, până una-alta. 

— Apropo, și ea avea un ceas cu geamul spart, care rămăsese 
fix la ora 14, spuse Mina. 

El scoase un mormăit ca răspuns şi continuară să meargă 
tăcuți. El ar fi vrut să propună să intre să se încălzească la una 
din cafenelele de pe malul de nord al lacului, Norr Mălarstrand, 
dar Mina părea mulțumită cu parcul, în ciuda frigului. Vincent 
îşi frecă mâinile băgate în mănușile cu un deget și încercă să-şi 
ordoneze gândurile. 

— Îmi place când e frig, spuse Mina. Simt că e atât de... 
curat. Că parcă nimic murdar nu poate supravieţui. 

— În afară de criminalul vostru care umblă liber, zise el. 
Chiar e murdar. Cea nouă cum a murit? Sau, de fapt, cea de 
dinainte, cea de pe bancă? 

— Împuşcată în față, spuse Mina, iar Vincent se strâmbă 
automat. Nu trebuie să-ți faci griji, n-am mai adus și alte poze. 
Dar nu pricep de ce ucigașul vrea să arate la ce oră s-au petrecut 
crimele. Mă refer la ceasurile sparte. Nu e chiar aceeaşi oră 
pentru amândouă, dar aproape. 

Înainte ca Vincent să apuce să răspundă, un frisbee trecu prin 
aer la niciun metru de ei, cu un doberman negru după el. 
Câinele făcu un salt, prinse frisbee-ul între colţi şi ateriză exact la 
picioarele Minei și ale lui Vincent. Dobermanul se uită fericit la 
ei. Pe urmă fugi în aceeași direcție de unde venise. 

— Nu-mi plac câinii, zise Mina. 

Vincent se uită după cel care dispăruse cu prada. Prinsă în 
colți. 

— Bullet catch, zise el. 

— Ce? 

— Cea împuşcată. Și ăsta e un număr clasic de iluzionism, 
exact ca Sword box. Sau mai mult un truc decât o iluzie. Există de 
foarte mult timp, probabil de la finele secolului al XVI-lea. 
Prima descriere detaliată există într-o carte din 1631, scrisă de 


reverend Thomas Beard. Cineva din public semnează un glonţ. 
Glonţul e băgat într-un pistol și tras spre magician sau ajutorul 
lui. Care tresare și arată că a prins glonţul cu dinţii. Sau, în 
variantele de la început, în mână. 

— Cum poate fi asta un truc de magie? Sună oribil. 

— Pentru că toți ştiu că nu poţi prinde un glonţ cu dinții, plus 
că nimeni care e în deplinătatea facultăților mintale nu ar trage 
de fapt cu un pistol încărcat chiar spre artist. Deci întrebarea e: 
dacă ştim că nu e pe bune, atunci cum fac? Răspunsul e că e 
magie. Un truc foarte nepotrivit, din punct de vedere politic, ca 
să fie făcut astăzi. Și foarte periculos, există documentate 
douăsprezece cazuri de decese. Primul dintre ele, chiar al celui 
dintâi magician cunoscut a fi făcut trucul, un domn De Couleu, 
din Lorraine. A murit în 1613. Spectatorul care a primit pistolul 
să tragă s-a enervat şi l-a omorât. În mod ironic a făcut-o chiar 
cu pistolul folosit în truc. 

Mina lovi cu piciorul într-o grămadă mică de zăpadă. 

— În toate numerele de magie e vorba despre a te preface că 
omori pe cineva? întrebă ea. 

— Destul de mult, de fapt. 

El îşi drese glasul. 

— În tot iluzionismul scenic clasic este vorba în principiu 
despre a omori sau schilodi o femeie, de exemplu prin a o tăia 
cu fierăstrăul, despre a muta bucăţi de corp, despre a băga săbii 
în ea, totul pentru ca la final să se arate că ea e teafără. Faptul că 
sunt aproape mereu femei nu e întâmplător. Explicaţia e de 
obicei că ele sunt mai subțiri și mai elastice decât bărbaţii și prin 
urmare încap mai uşor în lăzi. Dar nu știu. 

— Femeile sunt deseori victimele chiar și în realitate, mormăi 
Mina pe un ton sever. 

Se aplecă și adună zăpada udă cu mănușile şi începu să-i dea 
forma unui bulgăre. 

— Eu cred că motivul se află în principal în misticism, spuse 
Vincent și se opri. Femeia poate da viață. De aceea e mai tragic 
dacă o femeie e victima într-o poveste. Din punct de vedere pur 
simbolistic, nu este ucisă numai ea, ci chiar existenţa umanității, 
pe care o reprezintă. Eu cred că subconștientul nostru înțelege 


asta pe undeva. Bărbaţii sunt mai... interschimbabili. lar când e 
vorba de realitate, atunci, da. Un mod de a face faţă la ceea ce 
nu poți atinge e, fireşte, să-l distrugi. 

— Deşi să te faci că iei viața cuiva nu sună a magie, aşa cum 
văd eu lucrurile, spuse ea. Dacă trecem peste aspectul foarte, 
misogin. Dacă eu bag o sabie în cineva și pe urmă arăt imediat 
că acea persoană nu e rănită, atunci am arătat doar că sabia a 
fost fake. Cine e impresionat de asta? 

Se ridică cu un bulgăre de zăpadă perfect rotund în mână. 
Bineînţeles că nu l-ar fi făcut mediocru. 

— Din nou, pierzi din vedere aspectul simbolistic, spuse 
Vincent şi se dădu mai în spate cu grijă, cu ochii la bulgărele de 
zăpadă. Dacă eu tai în două cu fierăstrăul pe cineva, atunci iau 
viaţa acelei persoane, nu? Ca mai apoi să arăt că persoana e vie 
și nevătămată înseamnă, cu alte cuvinte, că eu am înviat-o din 
morţi. Această magie e demonstrată de iluzionismul clasic, 
oricât de stupid ni se pare nouă că este astăzi. Puterea asupra 
morții şi a vieţii. Şi cu o femeie ca ajutor, puterea devine, în 
plus, putere asupra divinității. 

El se uită discret la ceas. Pauza de prânz a Minei se terminase 
de mult. Spera ca ea să nu-și fi dat seama de asta. Continuară să 
meargă și ajunseră curând la tufișurile de pe malul apei. 
Vapoarele care erau de obicei la debarcader încă nu veniseră, iar 
apa strălucea nestingherită. Vincent trecu mâna peste frunzele 
tufișurilor. Picături de zăpadă topită se prinseră de mănuși. 

— Deci noi căutăm pe cineva care are complexul lui 
Dumnezeu? spuse Mina. Cineva care doar a luat magia prea în 
serios și le-a omorât pe bune? Asta e evaluarea ta profesională 
asupra persoanei pe care o căutăm? Cineva înnebunit după 
putere, care vrea să se joace de-a Dumnezeu? 

— Deloc. Cele două victime pe care le-aţi găsit nu sunt nişte 
numere de iluzionism care au dat greș. Le lipseşte ultimul pas, 
învierea, intenționat. Eu cred că noi căutăm pe cineva nebun de- 
a dreptul. Şi totuşi nu tocmai. 

Mina se uită la el cu fruntea încrețită. 

— Credeam asta deja. Aici e cineva a cărui personalitate pe 
de o parte îi permite să fie suficient de rațional ca să 


construiască cutii, să planifice răpiri și să lase mesaje criptate, 
continuă el. Pe de altă parte, e suficient de dezechilibrat ca să 
acţioneze agresiv-impulsiv. Niciuna dintre crime nu pare să fi 
fost executată cu precizie chirurgicală. Pregătirile, da. Dar nu 
fapta în sine. 

— Deşi crima din ladă trebuie totuşi să spunem că a fost 
făcută cu o anumită precizie, nu? 

— Da, absolut. Dar dă sentimentul că cineva e meticulos, mai 
degrabă decât priceput. Şi simt şi o anumită lipsă de distanțare. 
Există sentimente puternice aici şi, scuze, dar trebuie să întreb, 
pentru ce e bulgărele de zăpadă? 

— Pentru cazul în care se întoarce câinele, spuse ea cântărind 
în mână bulgărele mare. 

Vincent încercă să nu pară afectat. Dar cuvintele Minei 
treziseră gânduri care nu erau binevenite în viața lui. Gânduri 
despre magie și moarte. Palme transpirate. Trebuia să se adune. 

Vincent duse mănușa la obraz și presă pe piele picăturile reci 
din tufișuri. Speră ca ea să nu observe ce face. Dar avea nevoie 
să poată gândi limpede. 

— Singurul lucru pe care-l putem face chiar acum este să 
încercăm să împiedicăm următoarele două sau trei crime, spuse 
el. Indiferent ce cred despre mine colegii tăi. Nu-mi place că 
ucigașul ne spune că se va întâmpla iar, prin numărătoarea asta 
inversă. Dar chiar asta e situația acum. Şi nici nu avem nimic 
altceva pe care să mergem. Deja m-ai implicat emoţional în toate 
astea. Ţinând cont că cele două au fost descoperite la un interval 
de doar o lună între ele, nu cred că avem mult timp la 
dispoziţie. Şi... 

Ezită. 

— Aş vrea să văd locul unde a fost găsită lada, spuse el. 

— A fost deja cercetat de tehnicienii criminaliști. Locul nu 
mai e împrejmuit. E extrem de improbabil că acolo mai există 
ceva care să nu fi fost documentat. 

— Tot aş vrea să-l văd. N-am mai făcut până acum un 
asemenea profil, dar cred în chestia asta de a merge pe urmele 
criminalului. De a încerca să simt nu numai cum sau de ce a 
acţionat, ci şi unde. Tu ai fost în acel loc? 


— Nu. Peder a fost acolo când s-a făcut descoperirea. Dar... 
Dar bănuiesc că-l pot ruga să meargă cu noi acolo. Cred că o să 
fie OK. El e puţin ca un labrador, îi iubeşte pe toți. Chiar și pe 
mentaliști. 

— Mulţumesc, spuse el. 

Tânăra în pufoaică se întorsese brusc. Stătea puțin mai încolo, 
în spatele Minei, în continuare la distanță prea mare ca el să 
vadă cine e. De data aceasta ea îi făcu cu mâna. El se prefăcu că 
nu observă. Poate că era nepoliticos, dar voia să se concentreze 
asupra Minei. 

— Te-am implicat emoţional, zici? zâmbi ea şi aruncă rapid în 
el cu bulgărele de zăpadă ud. Ce bine! 

Bulgărele îi nimeri braţul cu un sunet fleşcăit şi căzu pe jos. 

— Şi eu cred la fel, spuse el. Sau, adică, ancheta e... 

Cuvintele se stinseră în timp ce o privi în ochi. Nu știa nimic 
despre viața personală a Minei. Putea să numere pe degetele de 
la o mână de câte ori o întâlnise. Cu toate astea îi simţea 
prezenţa atât de firească. Atât de simplă. Chiar și atunci când nu 
se vedeau, ea era acolo, pe fundal, în același mod firesc precum 
oxigenul pe care-l respira sau sângele care-i circula în corp, fără 
să se gândească la asta. Nu așa relaţiona el cu oamenii noi. Din 
contră. Putea să dureze ani până să dea drumul înăuntru cuiva, 
iar ea părea la fel. Dar cu Mina era diferit. Se simţea deja foarte 
comod în prezenţa ei. 

Mina era... 

Sângele care-i circula prin corp. 

Cum de nu se gândise la asta. Asta era diferenţa dintre el şi 
un polițist adevărat. 

— Auzi, cea care a fost clasificată drept sinucidere, spuse el. 

— Agnes? Agnes Ceci. 

— Da, exact. Agnes. Avea urme de substanţe în corp? 

Mina se uită fix la el. 

— Ceva m-a deranjat la materialul legat de ancheta lui 
Agnes. Acum știu ce e, spuse ea. 


Era vreme frumoasă azi. Soarele strălucea şi zăpada începuse 
să se topească. El iubea vremea frumoasă. El iubea până și 
ploaia. Şi exact după ce ploua. Când mirosea atât de curat. Ca 
atunci când mama și tata tocmai spălaseră așternuturile pentru 
pat. Lui îi plăceau aşternuturile proaspăt spălate. Lui îi plăceau 
mama şi tata. Lui îi plăcea să-i placă, pentru că atunci când îi 
plăcea, simţea bucurie în stomac, aşa cum îi plăcea lui. 

Câteodată îl durea stomacul. Asta nu-i plăcea. Nu se 
întâmpla prea des. Dar când îl durea, îl durea mereu foarte, 
foarte tare. Mama şi tata ziceau că e din cauză că a mestecat 
chestii pe care nu trebuia să le mestece. Iar el ştia de fapt că ei au 
dreptate, dar lui îi plăcea să mestece chestii. Să simtă un gust 
nou, un sentiment nou în gură, să simtă chestii noi pe care nu le 
mai încercase cu limba, să le ruleze prin gură. Într-un fel, nu se 
putea abţine. lubea asta aproape la fel de mult cum iubea să 
tragă cu praştia. Dar doar aproape. 

— Bună, Billy! strigă el vesel. 

Se aplecă și-l salută pe micuțul cocker spaniel cu care se 
întâlnea aproape zilnic când ieșea afară. Câinele sări plin de 
entuziasm și vru să-l pupe pe faţă. ÎI lăsă. Era aşa de drăguţ. 
După ce-l scărpină pe Billy puţin după urechi, îi mulțumi 
stăpânului câinelui, așa cum făcea mereu, și continuă spre 
marginea pădurii. Să mulțumești era important. Mama spunea 
asta deseori, dar era bine, fiindcă el uita ușor. 

Ajuns la marginea pădurii pipăi cu mâna în spatele unei 
buturugi mari. Sticlele lui de plastic erau tot acolo. Uneori 
dispăreau. Atunci însemna că cineva le furase. Nu-i plăcea când 
cineva îi fura sticlele de plastic, dar el n-avea voie să le ţină la el 
în cameră, aşa că singura soluţie era să le ascundă aici. 

Meticulos şi cu grijă, le așeză pe buturugă. Trei pe fiecare 
rând. La exact aceeaşi distanță. Pe urmă merse cu spatele până 
găsi locul pe care-l marcase. Cincizeci de pași mai încolo. Locul 
devenise noroios. Era bine că-si luase cizmele. Era important să 
se antreneze din exact același loc şi exact de la aceeaşi distanţă. 
Altfel cum să ştie dacă a devenit mai bun? 


Pietrele cu care trăgea erau atent selecționate. Putea să stea 
întins ore în şir pe aleea cu pietriș din fața casei, ca să caute 
pietrele care se potriveau exact. Pe unele obișnuia să le bage și 
în gură. lubea să le sugă, iubea sentimentul de piatră aspră în 
gură. Pietrele pe care le scoase acum erau cele mai bune pe care 
le avea. Favoritele. Le cântări în mână, ca să aprecieze greutatea. 
Luă una din ele, una care, la soare, sclipea puţin. 

Scoase praştia din buzunarul din spate. Se vedea că fusese 
îndelung, întrebuințată, lemnul era tocit și deteriorat, dar aşa 
voia el să fie. Praștia se formase după mâna lui. Era ca și cum ei 
deveniseră una, el și praştia, de îndată ce punea mâna pe ea. 
Puse cu grijă piatra în catapultă. Închise un ochi, tinti... și 
trimise piatra. Nimeri impecabil, exact în mijloc, sticla care se 
răsturnă elegant pe spate. 

— Bravo! Frumos! 

El tresări. Nu văzuse că a venit cineva. Dar se bucura de 
public. Era mai interesant să tragă când se uita cineva. 

— Dar ia uite la asta! zise el și se întinse fericit când puse 
următoarea piatră în catapultă. Acum o să nimeresc capacul! 

Închise iar un ochi, ținti. Trase. Piatra nimeri exact în capacul 
verde-deschis, iar sticla căzu drept pe spate. 

— Uau! Ce bun eşti! 

Primi aplauze. El iubea aplauzele. Îi dădeau furnicături în tot 
corpul. Luă o a treia piatră. Se grăbi să ţintească și să tragă. Voia 
să profite de ocazie, cât încă se uita cineva, curând se va antrena 
iar singur, niciodată publicul nu rămânea prea mult. A treia 
sticlă căzu pe spate la fel de frumos ca primele două. 

— Chestia asta necesită un premiu! Trebuie să fii campion 
mondial la asta! Vino! Am maşina acolo. Cred că am în ea un 
premiu pe care-l poţi primi! 

Tot corpul i se încălzi de bucurie. El iubea premiile. Dar toată 
viaţa lui nu câștigase absolut niciunul. Ar fi vrut mult. Dar 
nimeni nu dădea premii unuia ca el. 

Merse bucuros. Mașina era mare. Bun. Atunci poate era un 
premiu mare. La fel de mare ca animalele acelea uriaşe de pluș 
pe care nu le câştiga niciodată la Gröna Lund. Dacă era un 
cadou la fel de mare!? 


— Intră, în spate de tot, o să vezi premiul acolo. O să ştii care 
e când o să-l vezi. 

Inima îi bătea cu putere când intră în maşină. În sfârşit. Un 
premiu. Un premiu mare și foarte, foarte frumos. 


Milda Hjort simţea cum anxietatea îi sfâșie pieptul. Ridicase 
telefonul de mai multe ori ca să sune, dar în loc de asta 
rămăsese pe scaun în spatele biroului, cu telefonul în mână. 
Peste douăzeci şi cinci de ani de meserie. Și era aproape sigură 
că făcuse puţine greșeli. Simţea responsabilitate atât pentru 
victime, cât și pentru familiile lor, simţea că meritau să 
primească răspunsul pe care-l aşteptau. Avea și 
responsabilitatea de a da poliţiei și sistemului juridic 
instrumentele de care aveau nevoie, ca ei să-i poată pedepsi pe 
cei care comiseseră faptele de care se ocupa ea. 

Dar lucrurile fuseseră cu susul în jos de la o vreme. Nu la 
serviciu. Ci acasă, acolo viața se agitase puternic. N-ar fi crezut 
că va permite ca asta să-i afecteze munca. Totuşi, acum avea 
negru pe alb că haosul de acasă se furișase și aici. Ea făcuse o 
greşeală. O mare greşeală. 

Milda se întinse după fotografia de pe birou. Unul din 
puţinele obiecte personale pe care le avea la birou. Ea credea în 
ordine şi disciplină. Acasă adoptase complet metoda KonMari și 
aruncase toate lucrurile care nu erau necesare sau care „nu o 
bucurau când punea mâna pe ele”. După divorţ, se ocupase în 
principiu singură de copii, de peste cincisprezece ani, așa că 
fostul ei soţ abia dacă avea ceva de obiectat la adresa ordinii 
stricte. 

Poza cu copiii era făcută cu câţiva ani în urmă. O plajă din 
Falkenberg, când fuseseră în vizită la sora ei. Vera și Conrad 
erau bucuroși, bronzaţi, cu părul puţin prea lung şi pistruii care 
amândurora le ieșeau în fiecare vară. Cât fuseseră copiii mici, ea 
obișnuia să dea nume pistruilor. În fiecare zi alte nume. Copiilor 
le plăcea asta. Sigur că nu fusese mereu ușor să poarte 
responsabilitatea principală asupra lor şi în același timp să pună 
energie şi pasiune în jobul ei. 

Tatăl lor se străduia și el cât putea. Cât i se părea potrivit. Dar 
ea ar fi preferat să nu facă nimic. Era destul de evident de ce 
Conrad era atât de problematic. Ea avea de gând să facă tot ce-i 
stătea în putinţă ca să aibă grijă ca el să nu ajungă ca tatăl lui, 


care nu mai muncea fiindcă era trubadur la barul acela suedez 
obscur din Las Playas în Gran Canaria. 

Dar ea se descurcase într-un fel. Oricum, aşa credea ea. 

O duceau bine, ea şi copiii. Aveau ce le trebuie. 

Acum, privind în urmă şi având toate răspunsurile, își dădea 
seama că ea poate tot nu fusese de ajuns. Sau poate fusese doar 
întâmplarea. Loteria genetică. Nu fusese ușor. Luase timp. 
Furase concentrare. Multe nopţi nedormite, când umblase pe 
afară să-l caute pe Conrad. Când pe urmă se dusese la serviciu, 
luând cu ea neliniștea și lipsa de somn, pierduse privirea ageră, 
atât de necesară în munca ei şi de care era atât de mândră. 

Nu existau scuze. Greşeala era a ei. 

Doar a ei. 

Ridică telefonul din nou pentru a forma numărul, când un 
ciocănit la ușă o întrerupse. Ea își drese glasul. 

— Intră. 

Uşa se deschise. Era Mina. Avea în mână dosarele ambelor 
victime. Milda văzuse copertele de carton prea uzate ca să nu le 
recunoască imediat. Dădu din cap și închise telefonul. Acum nu 
mai trebuia să sune. 


Peder cugeta la convorbirea telefonică pe care tocmai o 
avusese. Mina îl rugase să-i facă „un serviciu enorm” și să-i 
arate lui Vincent Walder locul crimei. 

Într-o altă situaţie ar fi ezitat. Nu ştia că Vincent era în 
continuare consultant. Dar Mina era OK. O plăcea, în plus, 
rugămintea ei însemna că și astăzi avea motiv să plece de acasă. 
Gândul era, bineînţeles, neloial faţă de soţia lui, care trebuia din 
nou să se ocupe singură de tripleți. Dar judecata lui, tocită de 
atâţia bebeluşi, făcea piruete de fericire. 

— Mă duc iar la serviciu, spuse el şi își sărută soția pe obraz. 
Să mă suni dacă ai nevoie de ceva. 

Ea arăta exact la fel de obosită precum se simţea. De trei luni, 
de când se născuseră tripleţii, niciunul dintre ei nu dormise mai 
mult de o oră neîntreruptă. Veniseră în ziua de dinaintea 
Ajunului de Crăciun. El nu avea curaj să se gândească la haosul 
de cadouri pe care-l promiteau Crăciunurile viitoare. 

Molly gângurea în braţele mamei ei și el văzu că tetina 
biberonului îi ieşise din gură fără ca Anette să fi observat asta. 
Împinse cu grijă sticla în gura fiicei sale, care începu să sugă cu 
poftă laptele-formulă. 

— Celelalte două dorm, sper să rămână aşa câteva momente 
măcar. 

El se uită tandru la Meja și Majken, care stăteau fiecare în 
coșulețul său pe podea. 

— Nu e ciudat că dorm acum, ţinând cont că au sporovăit 
toată noaptea, spuse Anette enervată. 

Peder o mângâie pe obraz. 

— Facem asta împreună. Supravieţuim. Nici n-o să apucăm 
să zicem țac-pac şi o să ne trezim cum ne uităm în urmă la 
perioada asta și râdem. 

— 'Țac-pac. Nuu, n-a funcționat. Uite că nu râd. 

— Rezistă vreo două ore, mă întorc cât pot de repede și se 
rezolvă de la sine. lar săptămâna viitoare vine mama ta să ne 
ajute. Două braţe în plus vor face miracole. 

— Nu credeam vreodată că o voi aştepta pe mama cu atâta 


bucurie. Dar probabil că nu mi-a fost niciodată atât de dor de 
cineva în toată viața mea. 

— Am avut noroc, iubito. Doar că suntem prea obosiţi pentru 
a aprecia asta. Plec acum. Dar dă un bip dacă e ceva. 

— Bip. 

— Ha, ha. Nu ştiam că m-am însurat cu o actriță de 
comedie... 

Peder clipea tare şi des din ochi când se sui în mașină. Îi era o 
frică teribilă să nu adoarmă la volan. Cu un clic deschise doza 
de Nocco pe care o luase din frigider. Probabil că era cel mai 
mare client al lor în acest moment. Băuturile energizante erau 
singurele care-l făceau să funcţioneze, chiar dacă pentru 
momente scurte. Și-ar fi dorit doar ca ei să bage cantitate dublă 
de cafeină în doze. 180 de miligrame nu erau suficiente pentru 
un părinte de tripleți. 

La radio anunțau dispariția băiatului pe care-l căutau intens 
colegii de la departamentul permanent. Robert. Zis şi Bobu. Cu 
handicap mintal şi dispărut de acasă. Probabil nu o infracțiune, 
spunea experienţa lui Peder. Cu puţin noroc, va fi găsit curând, 
rătăcind prin pădure sau cine știe, prin oraş. Odată căutaseră 
mai multe zile un copil de cinci ani care se dovedise a se fi urcat 
în trenul de Copenhaga pentru a merge în vizită la bunica. 
Nimeni nu-l oprise. Chiar fusese dus de la gară până la casa 
bunicii, cu maşina poliției daneze. Bunica sunase apoi poliția 
suedeză imediat ce băieţelul apăruse la ușa ei. 

Peder schimbă canalul pe Lugna Favoriter. După ce devenise 
și el părinte era mult mai sensibil la ştirile despre copii. Când 
viră în parcarea de vizavi de Gröna Lund îi zări pe Mina și 
Vincent care stăteau și aşteptau. Împotriva voinţei sale își 
surprinse un fel de curiozitate față de Vincent Walder. El și 
Anette merseseră la unul dintre show-urile lui Walder acum trei 
ani. Fusese impresionant și frustrant și nu pricepea nici acum 
cum putuse mentalistul să facă ce făcuse. 

Paltonul negru al lui Vincent flutura în vânt. Clasic fu 
cuvântul care-i veni spontan când îl văzu pe Vincent. Ca într-un 
film alb-negru. Gândise asta deja în Palatul Poliţiei, că aşa ar 
vrea şi el să arate. Dar pe de altă parte, Vincent nu avea, în mod 


garantat, trei bebeluşi gălăgioşi acasă. 


Peder parcă şi se grăbi spre ei. Vincent îl văzu tresărind când 
vântul puternic îl lovi drept în faţă. 

— Bună, Vincent, salută el entuziasmat și-i strânse mâna lui 
Vincent. 

Vincent zăbovi o secundă ca să simtă strânsul mâinilor. 
Uimitor de puternic, ţinând cont de cât de obosit arăta Peder în 
general. 

— Arăţi de parcă te-a călcat o mașină, spuse Mina, iar Peder 
dădu din cap aprobator. 

— Azi-noapte, tripleţii au fost treji în schimburi, spuse el. 

Vincent nu se putea abține să se holbeze. Doamne, 
Dumnezeule. Şi el considera că trei copii sunt solicitanţi, dar în 
cazul lui măcar erau zece ani între primul şi ultimul. Nu putea 
să-şi închipuie ce ar însemna trei deodată. Cel mai probabil, el 
nici măcar nu ar mai putea să se ţină pe picioare. 

— Atunci sunt impresionat că ai reușit să vii până aici, spuse 
el. Somnul e incredibil de interesant. Știi de exemplu că abia 
recent s-a descoperit ce anume face ca noi să adormim? 

— Nu... nu, nu știam. 

Peder începu să meargă spre intrarea principală a parcului de 
distracții Gröna Lund. Mina și Vincent îl urmară. 

— Două grupuri de cercetători au găsit ceea ce ei numesc 
butonul pentru somn, continuă Vincent. L-au botezat Nemuri, 
după cuvântul japonez pentru somn. 

— Aha, eu... 

— Au studiat tiparele de somn pe douăsprezece mii de 
musculițe de oțet și-au găsit o genă care conduce acest buton al 
somnului. 

— Musculiţe de oţet, deci... spuse Peder arătând spre intrare. 

Peder nu părea foarte receptiv. Ciudat. El, mai mult ca 
oricine, ar trebui să se gândească la somn înainte de toate, chiar 
în acest moment. Dar îi era cu siguranță mai greu să proceseze 
informaţia, ţinând cont de oboseală. 

— Vincent, spuse Mina încet în spatele lui. Scrie „Atenţie, 
Wikipedia!” pe tine acum. 


El încuviinţă şi nu mai spuse nimic. 

Parcul de distracţii părea sinistru în afara sezonului. Niciun 
țipăt de la Cădere Liberă. Nicio muzică de la scena mare. Niciun 
scârțâit de la punctele de atracție sau zgomotul acela monoton 
făcut de o mulțime. 

— Aici era lada. 

Peder arătă cu degetul spre un punct din fața intrării. El 
adusese chiar și pozele de la investigația tehnică şi i le înmână 
lui Vincent, care le studie în tăcere. 

— Voi aţi găsit... tehnicienii au găsit vreo urmă? întrebă el. 
Ceva care ar putea avea legătură cu crima? 

— Din câte ştiu eu, încă nu, spuse Peder și se frecă la ochi să 
scape de senzaţia de nisip sub pleoape. Au luat bineînţeles o 
grămadă de probe, dar din păcate rezultatele nu se trimit chiar 
într-un sfert de oră. Şi în etapa asta, și într-un asemenea loc, e o 
mare dificultate să știm ce poate avea o legătură cu lada sau ce 
exista deja aici când a fost adusă. 

— Clar, spuse Vincent îngândurat, mergând de colo-colo cu 
privirea fixată în pământ. Ştii, dacă dormi prea prost mult timp, 
asta poate avea efecte secundare serioase. Crește riscul pentru 
mai multe boli, memoria devine mai proastă, iar sistemul 
imunitar slăbește. 

— Mda, mulțumesc, spuse Peder și tuşi. Asta... 

— Crește şi riscul pentru Alzheimer, abuz de alcool şi 
obezitate. Fără somn riscăm şi să ni se supraîncarce creierul, 
somnul ne ajută să uităm ce nu ne e util. 

— Da, nu e că n-aş observa că n-am toate țiglele pe casă 
tocmai în perioada asta, spuse Peder. Şi se pare că e valabil și 
pentru alții, nu doar pentru mine, adăugă el încet, cu privirea la 
Mina. 

Dar Vincent îl auzi. El doar încercase să împărtășească puţină 
informaţie utilă. Dar sigur, lui mereu îi fusese greu să calibreze 
ceea ce era considerat a fi „potrivit”. Posibil să fi spus una sau 
două chestii prea mult. 

Se aşeză pe vine și cercetă pământul pe care stătuse lada. O 
bucăţică rămasă din banda adezivă folosită ca barieră flutura în 
vânt de parcă ar fi vrut să zboare de acolo. Mina stătea alături și 


se uita, cu braţele încrucișate, dârdâind uşor. Frigul o făcea să 
pară palidă, cu excepţia buzelor, care erau în continuare roşii. El 
ştia că ea nu folosea make-up. Dar dădeau senzaţia că sunt 
foarte roşii. Nu că el ar fi ştiut ce senzaţie dădeau buzele ei, 
fireşte. Îşi drese glasul și se concentră asupra solului. 

— Pe vremuri, oamenii dormeau așezați în fund, nu întinși, 
spuse el, în continuare pe vine. 

Trecu cu mănușile peste pietrele din pavaj. Când găsiseră 
lada, acolo era zăpada. Tot ceea ce nu fusese măturat de 
tehnicieni în vânătoarea lor după dovezi concludente dispăruse 
cel mai probabil odată cu iarna. Asta îi dădea lui mai puţin 
decât sperase. Trebuia să se încreadă în creierul său, că ar putea 
găsi ceva inconștient, ceva ce el nu observase. 

— De aceea vedem atât de des paturi foarte scurte la muzee. 
Medicii din secolul al XVII-lea considerau că dormitul în poziție 
întins în pat dăunează, susținând că mâncarea putea în cazul 
acesta să se miște din stomac, să treacă prin trahee și să ajungă 
la cap. Al naibii vânt, ce bate azi. 

Se ridică, iar genunchii îi trosniră tare. 

— Dar ceea ce trăieşti tu acum e o variantă extremă a ceea ce 
se numește somn bifazic. Somnul e împărțit. De fapt, înainte era 
ceva obișnuit ca oamenii să se culce la opt, să se trezească la 
miezul nopții, să stea două-trei ore, pentru ca mai apoi să se 
culce iar și să mai doarmă câteva ore. 

El se uită cu înţeles la Peder, care arăta ca un semn al 
întrebării în carne şi oase. 

— În concluzie, te tâmpești şi te îngraşi de la prea puţin 
somn, traduse Mina. 

— Aha, da, păi mulțumesc, o să-i transmit soţiei, râse Peder. 

— Cât de repede a fost găsită lada? întrebă Vincent privind 
solul din nou. 

— Dimineaţa devreme. Pasagerii care fac naveta cu vaporașul 
din sud trec chiar pe aici. 

— Probabil asta a și fost intenţia, spuse el. Să fie găsită 
repede. Plec de la premisa că n-a fost ucisă aici, nu? 

— Aşa e, am fi găsit mai mult sânge dacă s-ar fi întâmplat 
aici, spuse Peder. Lada a fost mutată aici când fata era deja 


moartă, medicul legist e convins de asta. 

Alegerea locului era la fel de spectaculoasă ca lada în sine. 
Un loc deschis, pe unde trecea lume. Criminalul a vrut să fie 
văzută. Şi cadavrul să fie găsit numaidecât, întrebarea era de ce. 
Era prea plănuit totul pentru a fi o întâmplare. 

— Persoana aceasta nu lucrează la noroc, spuse el întors spre 
Mina. Totuși riscă să transporte lada până aici. Trebuie să 
înţelegem de ce. 

Vântul puternic de primăvară trecea drept prin el. Minei 
părea că-i e şi mai frig. l-ar fi oferit cu cel mai mare drag 
paltonul lui, dar ştia că nu-l va accepta decât dacă ar fi fost mai 
întâi sablat și băgat în sodă caustică. Era mai bine s-o ducă 
undeva la căldură. Oricum terminaseră. 

— Am văzut tot ce s-a putut vedea, spuse el. Mulţumesc, 
Peder. 

Peder arăta de parcă oboseala se prăvălise dintr-odată, grea, 
peste el. Se legăna. 

— Dormi puţin în maşină înainte de-a porni spre casă, spuse 
Vincent şi puse mâna pe umărul lui Peder. Nu vrei să riști vreun 
accident. Atât capacitatea de percepție cognitivă, cât și 
capacitatea de reacție se pot diminua cu optzeci de procente de 
la oboseală. 

— Mm, nu, trebuie să ajung acasă... spuse Peder. 

— Dormi o oră. Ai copii care te așteaptă acasă acum. De ce să 
crească fără tată? Statistica pentru accidentele în care 
conducătorul auto a adormit la volan e... 

Peder ridică o mână, semn că era de ajuns. 

— M-ai convins. O să dorm o oră. Mulţumesc. 

— Eu mulțumesc, așa cum spuneam, zise Vincent vesel. 

— Doar să nu-i spui nimic soției mele. 

Peder dârdâia în vântul care-i bătea în față și se întoarse la 
maşina lui. Nu era foarte stabil pe picioare. 


Mina şi Vincent se duseră la mașina ei. Ea deschise, dar în 
momentul în care auzi bipul strident făcut de încuietoare, îi veni 
deodată o idee şi se întoarse spre Vincent. 

— Te grăbești? zise ea. Sau apucăm să bem o cafea? 

Îşi ținu respiraţia. Poate că era o propunere proastă. Dar nu 
voia să se despartă de el încă. I se păru că vede o licărire de 
bucurie în ochii lui Vincent, dar putea la fel de bine să fie 
soarele dimineţii care scosese capul și se reflecta în tabla 
mașinilor. Soarele îi făcea părul lui Vincent și mai blond, 
aproape alb şi ea se surprinse întrebându-se dacă s-o vopsi sau e 
blond natural. Indiferent de varianta, îi plăcea. 

— Clar. Hasselbacken e sigur deschisă. 

El dădu din cap spre clădirea veche și frumoasă din lemn 
care trona puțin mai sus pe coastă, chiar deasupra parcării. 
Mina încuviință, încuie maşina din nou cu mea un bip strident 
şi îşi băgă cheile de la maşină în buzunarul jachetei. 

— Tu nu porţi niciodată poșetă? o întrebă Vincent. 

— E ciudat? spuse ea şi realiză, în timp ce puse întrebarea, că 
asta era cam neobișnuit pentru o femeie. 

Începură să urce spre hotelul vechi. 

— Poşetele mi se pare neigienice, continuă ea şi dădu din 
umeri. Aduni o grămadă de chestii în ele, care stau acolo şi 
adună, la rândul lor, bacterii pe ele. 

— Nu şi buzunarele fac asta? întrebă Vincent. 

Mina ridică din sprâncene. 

— Taci, spuse ea şi își scoase repede mâinile din buzunare. 
Nu-mi da idei noi. Îmi ajung cele pe care le am deja. 

El râse. Ea era încântată de faptul că putea să vorbească atât 
de lejer despre ceea ce îi controla viața. Avea sentimentul că el 
înţelege. 

Ea nu putea, fireşte, să vorbească despre asta serios, ci doar 
să atingă superficial subiectul, pe un ton glumeţ, care sugera că 
nu e ceva grav. Ca şi cum avea doar o mică excentricitate asupra 
căreia deținea controlul total. Totuși. Era mai mult decât putuse 
să vorbească cu oricine altcineva. 


Vincent avusese dreptate. Hotelul era deschis. Se aşezară 
într-un colţ în foaier şi comandară câte o cafea la filtru. Mina 
observă că Vincent o studia atent când veniră ceștile. Şi că el 
observase ştersul rapid şi discret cu şerveţelul pe marginea 
ceştii, mișcare pe care ea o exersase până la perfecțiune. 
Colegilor ei de la poliţe le luase mult mai mult să observe asta, 
dar lui Vincent părea că nu-i scapă nimic din ce făcea ea. Ea se 
mobiliză automat, așteptând zeflemeaua care urma în situaţii 
similare la serviciu. 

Vincent luă un șerveţel şi îşi şterse și el cana în același fel. 

— Nu se ştie niciodată pe unde-au fost cănile astea, zise el pe 
un ton de parcă s-ar fi scuzat şi suflă în cafeaua fierbinte. 

Ea căută în ochii lui ceva care să semnalizeze că i se părea că 
e nebună, dar nu găsi nimic. În loc de asta, el o privea cu o față 
nevinovată. Ea luă câteva guri din cafea. Încălzea minunat după 
vântul şi frigul de afară. Vincent o făcea să simtă că și ea 
contează. Nu că ea s-ar fi aflat la periferie. Sau, dacă ea se afla la 
periferie, măcar era și el acolo cu ea. Era un... sentiment 
neobişnuit. Dar unul bun. 

— Ţi-a fost utilă cu ceva vizita asta? întrebă ea. 

— Da şi nu. Așa cum spuneai și tu, nu au mai rămas 
amprente, trece prea multă lume pe acolo în fiecare zi. Dar da, 
m-a făcut să-mi dau seama cu ce fel de autor avem de-a face aici. 
Două lucruri în special m-au frapat. Curajul de a amplasa un 
cadavru într-un loc atât de deschis. Şi faptul că nimeni n-a 
observat nimic ieșit din comun. Astea mă fac să cred că 
persoana pe care o căutăm e cineva care se pierde în mulţime. 

— Mm, spuse Mina îngândurată. 

Rămaseră tăcuți câteva momente. Vincent rupse primul 
tăcerea. 

— Cât de multe ştii despre istoria Gröna Lund? întrebă el şi 
sorbi puţin din cafea. 

— Despre Gröna? Absolut nimic, spuse ea şi dădu din cap a 
refuz către chelnerița care se apropia de masa lor. 

— E cel mai vechi parc de distracţii al Suediei, care încă 
funcționează, zise Vincent. A fost inaugurat în 1883. Dar în 1924 
a venit concurența: un parc de distracţii itinerant, numit Nâjet, 


s-a stabilit exact vizavi. 

— Acum îmi amintesc! Am auzit despre asta. Nu era parcă și 
o poveste de dragoste la mijloc? 

— Ba da, aşa e. Fiul familiei care deținea Nâjet şi fiica familiei 
care deținea Gröna Lund s-au îndrăgostit unul de celălalt. S-au 
căsătorit și au condus împreună mai întâi Nöjet, apoi Gröna 
Lund. Fiica lor, Nadja, a fost ṣefa parcului de distracții Gröna 
Lund până în 2001. 

— Romantic, spuse Mina, dar își dădu seama cât de fals 
sunase. 

Nu voise să pară ironică. Doar că romantismul nu era 
domeniul ei. Deranja ordinea. În plus, mereu ieşea cu mizerie, 
mai devreme sau mai târziu. 

— Ceea ce mi se pare cel mai interesant sunt atracțiile umane 
care existau în anii 1920, spuse Vincent uitându-se pe fereastră, 
spre silueta parcului de distracții. 

— Atracţii umane? Ca un freakshow? 

Ea se încruntă. Gândul de a expune oameni contra unor sume 
de bani, doar fiindcă erau altfel decât ceilalți, o înfuria. Se 
întreba cum ar fi botezat-o pe ea. Mina, femeia fără bacterii! Priviţi 
cum se spală! Simţiţi mirosul gelului dezinfectant! 

— La Gröna Lund, oamenii puteau să vadă un trib african, 
spuse Vincent întorcându-se din nou spre ea. Chiar și un grup 
de persoane scunde aduse din Germania, în partea de parc 
amenajată sub numele de Orașul de basm Liliput. Și, 
bineînţeles, striptease. 

— Oh, pentru întreaga familie, spuse ea pe un ton aspru. 

Ochii i se îngustau când o privea atent. 

— Dacă oamenii nu sunt obișnuiți cu ceva, atunci acel ceva li 
se pare ciudat, spuse el şi puse cu grijă ceașca de cafea pe masă. 
Oamenii cred că propriile norme sunt valabile pentru toți şi sunt 
neliniştiți de ceea ce nu le urmează regulile. Să ieşi în evidență 
din mulţime poate crea în egală măsură admiraţie şi arătat cu 
degetul. Uneori, ambele concomitent. Oamenii plătesc şi să se 
uite la mine, știi asta. Doar nu crezi că eu sunt considerat 
normal în vreun fel, nu? Că pe unul ca mine l-ar invita la o 
petrecere relaxată cu vin fiert înainte de Crăciun. Noi suntem 


unici, Mina, şi plătim un preţ pentru asta. Dar nu uita un lucru. 
Singura putere pe care ceilalți o au asupra vieţii tale este cea pe 
care le-o dai tu. Lasă-i să se uite dacă vor. De ce să nu-i lăsăm să 
plătească distracţia, dacă au chef? Şi lasă-i să vorbească. Asta n- 
are nicio legătură cu tine. 

Ea se uita la parcul de distracţii de la poalele coastei pentru a- 
i evita privirea. Clipi de mai multe ori. Cum o spusese el suna 
atât de simplu. Dar nu era simplu. Era greu. Se gândea să-i 
povestească de întâlnirile de la Alcoolicii Anonimi, dar atât de 
bine nu se cunoşteau încă. Atât de bine probabil nu se vor 
cunoaște niciodată. 

— Geniile ca noi oricum sunt întotdeauna neînţelese, adăugă 
Vincent cu un zâmbet pieziș. 

— Apreciez că ești aşa modest, spuse ea şi-i zâmbi la rândul 
său. Apropo, acest geniu a vorbit mai devreme cu Milda Hjort. 

— Milda care? întrebă Vincent, părând confuz. 

— Medicul legist. Care a făcut autopsia lui Agnes Ceci. M-a 
sunat în legătură cu semnele de pe cadavru. Îţi aminteşti că m-ai 
întrebat despre substanţe în corp? 

— Văd pe tine că va urma imediat un „dar”, zise Vincent și se 
aplecă mai în faţă. 

— A trecut ceva cu vederea, zise ea, aplecându-se la rândul 
ei. Milda nu a făcut niciun test toxicologic pe victimă. N-a luat 
probe. N-a comandat niciun test. Deși e rutină. 

— Vai, zise Vincent. 

Mina aprobă dând din cap. Disperarea Mildei fusese mare şi 
evidentă. Ea urma să fie obiectul unei anchete. Eventual cu 
consecințe. 

— Factorul uman, spuse ea. Ea... Ea trece printr-o perioadă 
grea. 

Vincent bătea cu degetele în masă. Același ritm, iar şi iar. 
Mina observă că începuse să-și miște picioarele pe ritmul pe 
care-l bătea el. Se forță să nu se mai miște. Aștepta ca el să 
prelucreze informaţia. 

— Deci ce se întâmplă acum? întrebă el încet și se opri din 
bătut. 

— Milda a luat legătura cu procurorul, iar eu am informat-o 


pe Julia despre ce s-a întâmplat. Vom cere exhumarea imediat 
ce va fi posibil şi, luând în calcul circumstanţele, cred că vom 
primi o decizie foarte rapid. Poate depunem cererea chiar azi, 
dacă avem noroc. Cadavrele se descompun rapid. Cu cât trece 
mai mult timp până se iau probe, cu atât mai mare e riscul să se 
piardă dovezi. Cu toate astea, trebuie să rezolvăm aspectele 
practice. Excavatoare. Personalul bisericii. Responsabilii cu 
deshumarea în sine. Tehnicieni criminaliști la faţa locului. 
Problema poate fi timpul de așteptare de săptămâni întregi 
pentru a găsi și mobiliza oamenii. 

Vincent se ridică şi își luă telefonul. 

— Cred că pot ajuta la două dintre puncte, spuse el. Dacă tu 
vorbeşti cu personalul bisericii unde e îngropată și rezolvi 
chestia cu tehnicienii criminalişti, eu văd ce pot să fac cu 
excavatoarele şi operatorii. 

— Nu așa funcţionează. Un asemenea serviciu trebuie 
contractat. Durează. 

— Poate pentru voi. Dar eu nu lucrez la poliție. Poţi să te faci 
că nu știi unde sun. Nu erai ocupată să faci o cerere pentru un 
permis sau ceva de genul? 

Mesele din foaier se umpluseră între timp de lume, așa că el 
se duse spre recepţia hotelului pentru a suna fără să fie deranjat. 

— Nu m-aş fi gândit niciodată că rețeaua ta de contacte 
include operatori de excavatoare, strigă ea după el, amuzată. 

— Multe nu ştii despre mine, strigă el înapoi, pe jumătate 
întors spre ea. 

Avea dreptate pe deplin. Vincent era în continuare un cod 
nedescifrat. Un cadou nedesfăcut, apucă ea să se gândească, 
după care se abţinu. Dar el o înveselea. Trecuse mult de când 
ceva sau cineva făcuse asta. Mişcă din cap şi din umeri și 
observă că nu erau încordaţi. Ea, care uneori se încorda atât de 
mult în cursul zilei, încât avea migrenă când mergea la culcare 
seara, era complet relaxată, pentru prima oară de multă vreme. 
Scoase un oftat de plăcere și mai bău din cafea, așteptându-l pe 
Vincent să se întoarcă. 

Când chelneriţa trecu pe la masa lor cu carafa de cafea pentru 
a reumple ceştile, ea mulțumi și spuse că mai vrea. Șterse 


meticulos marginea ceştii cu un alt şerveţel, înainte de a o duce 
la gură. De data aceasta nu făcu nicio încercare să ascundă 
gestul. Auzi vocea lui Vincent dinspre recepţie, dar fără a putea 
deosebi cuvintele. Zâmbi. Şi se convinse pe ea însăşi că acea 
căldură din stomac era de la cafea. 


APRILIE 


Ezitau în fața intrării în sediul poliţiei. Gunnar o ţinea pe 
Mărta cu grijă de braţ. O simţea cum tremură prin pardesiul de 
lână maroniu, care de fapt era prea gros pentru acest anotimp. 
Cu vremea de primăvară nu era de glumă. Niciunul dintre ei nu 
dăduse importanţă hainelor cu care se îmbrăcaseră. Singurul 
lucru la care le stătea gândul era neliniștea chinuitoare, 
sentimentul că ceva nu e în regulă. 

— E bine să știm că am făcut-o, zise el blând. 

Märta ezita în continuare, dar el o trase cu blândeţe după el 
pe ușa de la intrare. El ştia cum gândeşte ea. După şaizeci de ani 
de căsnicie îi simțea cele mai tainice gânduri şi acum ştia că ea 
se luptă cu instinctul de a băga capul în nisip: atâta vreme cât ei 
nu aflaseră că s-ar fi întâmplat ceva, nu se întâmplase nimic. Dar 
Gunnar știa mai bine. Stătuseră permanent cu telefoanele lângă 
ei, sunaseră peste tot, cotrobăiseră, căutaseră în memorie 
prieteni despre care de fapt nici nu ştiau cine sunt, oameni pe 
care ea îi pomenise în treacăt. Un nume pe care ei atunci nu-l 
consideraseră important, dar pe care acum doreau să-l fi reținut. 
Cineva din organizație. Nimeni nu ştia nimic. Parcă se 
deschisese pământul și o înghiţise. Și mai erau doar câteva zile 
până la Paște. Pe care mereu îl sărbătoreau împreună. 

Gunnar fusese preot mai bine de patruzeci de ani, dar la 
bătrâneţe aproape că încetase să mai vorbească cu Dumnezeu. 
Nu fiindcă nu mai credea, credința era mai puternică acum 
decât atunci când fusese un tânăr preot proaspăt licenţiat și 
entuziast. Ci pentru că Gunnar începuse să-L considere ca pe 
ceva de la sine înţeles. Presupunea doar că El se afla acolo, 
alături de el, îi urma paşii, îl veghea, fără să fie nevoie ca el să 
facă ceva în schimb. Poate că aroganţa lui era acum pedepsită. 
Singurul lucru pe care-l ştia era că încetase să se roage de când 
vaporul se întorsese fără ea. Deja atunci știuse că ea, într-un fel, 
era pierdută pentru ei. 

— Scuze, spuse el şi se apropie precaut de ghișeu. 

O tânără îl privi amabilă din spatele geamului. În mod 


obișnuit, zâmbetul ei i-ar fi încălzit inima, el se bucura de 
bucuria altor oameni şi încerca el însuşi să răspândească pe 
unde mergea câtă bucurie și speranţă îi era cu putinţă. Şi în 
meseria lui, şi în viaţa privată. Dar astăzi, în piept nu mai era loc 
pentru bucurie. Sau pentru nădejde. Știa că Mărta spera în 
continuare și își dorea atât de mult ca ea să fie cea care avea 
dreptate, iar el cel care greșea. Dar simţise tăcerea care-l lovise 
atunci când își strigase disperarea, rugăciunea lui de ajutor. 
Pentru prima dată, Dumnezeu nu-i răspunsese la rugăciuni. Nu 
mai simţea prezenţa Lui, oricât de mult se ruga. Simţea doar un 
gol. 

— Vrem să dăm pe cineva dispărut, spuse el și o trase pe 
Märta mai aproape, astfel încât femeia de la recepţie s-o vadă și 
pe ea. 

— Pe cine vreţi să raportați dispărut? întrebă femeia, al cărei 
zâmbet vesel fu înlocuit de compasiune călduroasă. 

Ea trebuie că e obișnuită cu asemenea chestiuni, se gândi 
Gunnar. Câte nenorociri n-o fi văzând și auzind ea în fiecare zi 
la serviciu! Dacă nu va înțelege disperarea lor abisală? Şi dacă 
nu-i va lua în serios? 

Märta băgă mâna în poşetă și scoase o fotografie pe care o 
așeză în deschizătura de sub fereastra de sticlă, fără să spună 
nimic. O aleseseră împreună. Gunnar făcuse fotografia. În 
parcul de lângă casa lor, în Upplands Väsby. Ea stătea cu 
băieţelul în braţe pe un căluţ din aceia de lemn care se leagănă 
pe o spirală mare. Ce veselă fusese în acea zi! 

Îi străluceau ochii, și de la soare, şi de la ceva din interior, 
ceva ce el mereu numise a fi lumina lui Dumnezeu. Ea nu fusese 
credincioasă. Nu în felul în care erau el și Märta. Poate o 
credință copilărească, diluată în ceva în care era vorba doar 
despre slujba de Crăciun și sărbătoarea pascală petrecută în 
familie. Dar ei îi plăcuse când el spusese asta, deja de când era 
mică. Că poartă lumina lui Dumnezeu în ea. Spera ca femeia din 
spatele ghișeului să vadă şi ea asta. Să înțeleagă că nimeni cu o 
asemenea lumină și cu un asemenea băiețel în brațe nu ar 
dispărea de bunăvoie. 

— Este nepoata noastră, fiica fiicei noastre, cu strănepotul 


nostru. A plecat cu un vapor într-o călătorie de câteva 
săptămâni, dar nu s-a mai întors niciodată. Şi acum am aflat că 
n-a plecat niciodată. A dispărut, aşadar, acum o lună. Linus, fiul 
ei, a stat la noi în tot acest timp. Dar are nevoie de mama lui. 

— Și nu există nimic care să indice că ar fi putut să dispară 
din proprie inițiativă? întrebă femeia. 

Acum avea un rid adânc între sprâncene şi o privire blândă 
în ochi, care lui i se păru a fi compasiune. Slavă Domnului. Ea îi 
lua în serios. 

— Trebuie să vorbim cu cineva. Din poliție, spuse Mărta cu 
voce fragilă şi se clătină pe picioare. 

Gunnar întinse instinctiv brațul şi o prinse. Inflamaţia se 
înrăutăţise în ultimele douăzeci și patru de ore. Neliniștea şi 
scleroza multiplă nu erau buni prieteni. Așteptară ca femeia să 
se uite la fotografie. După care ea încuviinţă. 

— Puteţi să vorbiţi cu unul dintre polițiștii noștri. ÎI sun 
acum. Cum... Cum o cheamă pe nepoata dumneavoastră? 

— Tuva, spuse Gunnar. O cheamă Tuva. 


Măcar aleseseră un agent de securitate care nu arăta 
musculos. Putea să se mulțumească cu atât. Pentru ca show-ul 
lui să funcționeze, publicul trebuia să fie relaxat. Mai mult decât 
atât, avea nevoie de un public docil. Sigur și bine dispus. Un 
munte de mușchi cu braţele încrucișate la piept lângă el, pe 
scenă, ar fi avut efectul invers. Dar părerea lui Umberto era că 
nu aveau de ales. ÎI salută pe bodyguard, pe care îl chema Ola. 

— Ea vine mereu după ce ies eu de pe scenă, spuse Vincent. 
Deci nu ştiu exact ce se întâmplă. Dar aparent urcă pe scenă 
imediat ce se coboară cortina și vine în zona backstage, după 
mine. 

— Şi ce vrea? întrebă Ola. 

Vincent dădu din umeri. Urcă pe scenă și inspectă recuzita 
pentru spectacolul serii. 

— N-am întâlnit-o niciodată, spuse el. Tehnicienii de scenă au 
prins-o mereu când încerca să se urce pe scenă. Nu s-a 
comportat ameninţător cu ei, dar asta nu înseamnă neapărat 
ceva. E extrem de fermă, ştie ce vrea. Săptămâna trecută am 
avut o cortină de fier la un teatru. Ea s-a furișat şi pe acolo. Cel 
mai mult mi-e teamă să nu distrugă ceva. Sau să-şi facă rău. 

Ola ridică dintr-o sprânceană. Vincent îndreptă un teanc de 
cuburi Rubik şi câteva cărți de joc cu imaginile unor 
personalități. 

— Nu sună foarte sănătos, spuse bodyguardul. 

— De aceea ești aici. 

— Dar nu înţeleg, spuse Ola cu braţele încrucișate. Stau cu 
drag aici tot restul turneului și am grijă ca nimeni neautorizat să 
urce pe scenă. Nici în timpul, nici după show. E treaba mea. Dar 
dacă vrea așa de mult să te întâlnească, de ce nu se duce pur și 
simplu la intrarea actorilor, să te aştepte acolo? Mai devreme 
sau mai târziu tot ieşi din teatru. 

Vincent şi-ar fi dorit ca Ola să nu-și fi încrucișat braţele, 
musculos sau nu. Nimic nu semnaliza „bodyguard” mai mult ca 
asta. În plus, existau studii care arătau că oamenii primesc mai 
prost informaţia din afară, de exemplu ce le spun alţii, când ţin 


brațele încrucișate. Gestul este atât de puternic asociat cu 
gânditul, încât creierul se întoarce automat înăuntru când 
brațele sunt încrucişate. Și Ola trebuia să înțeleagă. 

— Poţi să ţii asta o secundă?, zise el și-i întinse 
bodyguardului un joc de cărți cu poze de celebrități. 

Era un truc nevinovat pentru ca Ola să deschidă braţele la 
loc. 

— Şi eu am avut aceleași gânduri, zise Vincent. De ce nu se 
duce pur şi simplu la intrarea actorilor? Singurul lucru care-mi 
vine în minte e că acțiunea nu e planificată. Deşi se repetă. Ea 
vede tot spectacolul, în seara asta poate pentru a zecea oară, și 
când se termină are un impuls să se urce şi să traverseze scena, 
atât de puternic și emoţional încât o domină total. Nu se poate 
abţine. Nu a gândit asta dinainte. Dar brusc e convinsă că de 
data aceasta poate îi iese. 

ÎI privi serios pe Ola. 

— Definiția nebuniei e să faci exact același lucru ca până 
acum și să crezi că o să obţii un alt rezultat decât data trecută. 
Nu pot trage altă concluzie decât că are anumite provocări... 
mentale. În plus, am primit asta. Scoase un plic şifonat din 
buzunarul sacoului. 

— O scrisoare? întrebă Ola uimit. Lumea mai trimite așa 
ceva? 

— Deseori sunt de la persoane în vârstă, spuse el. Dar nu de 
data asta. 

Despături o jumătate din scrisoare, astfel încât Ola să poată 
citi. Era evident scrisă cu pasiune, dar mâna care ţinuse pixul nu 
fusese nici pe departe tremurată. Din contră, scrisul era aproape 
rezervat. 

Te-am văzut la ştirile de dimineață, scria. Ai fost acolo cu Jenny și 
Steffo. Şi, ca de obicei, semnalele tale către mine au fost evidente. Îmi 
doresc doar să le fi înțeles mai devreme. Ai dreptate, noi doi aparținem 
unul celuilalt. 

— Vai, spuse bodyguardul dând din cap. 

— Până la acest punct pare o persoană derutată care-și 
proiectează nevoile asupra cuiva văzut la televizor, spuse 
Vincent. Este un fenomen psihologic bine cunoscut. Nu e 


neobişnuit ca oamenii să fie convinşi că persoanele de la 
televizor, chiar și personajele fictive din seriale, le sunt prieteni 
reali. Și cu posibilitatea serviciilor de streaming, când vezi 
sezoane întregi unul după altul, devine din ce în ce mai 
obișnuit. Creierul nu e construit pur şi simplu pentru a deosebi 
între relaţiile reale şi cele inventate. Dacă în plus mai ești şi 
puţin deprimat, o asemenea relație unidirecțională poate deveni 
vitală. Ea poate chiar, ca în cazul celui sau celei care a scris 
această scrisoare, să fie percepută drept bidirecțională. 

— Deci crezi că e de la femeia care vine la spectacolele tale? 

— Nu ştiu. Poate. Şi dacă ar fi fost numai asta, nu mi-aș fi 
făcut griji. Dar asta e a doua scrisoare pe care am primit-o de la 
aceeaşi persoană. O scrisoare o poţi trimite pe fondul unei 
confuzii de moment. Dar două scrisori par un plan. Încă nu ai 
citit totul. Ceea ce urmează mă face ca uneori să nu pot dormi 
noaptea. 

El despături partea de jos a scrisorii. Ola făcu ochii mari. 

Dar după aceea nu ai mai fost la ştirile de dimineață. A trecut prea 
mult timp ca să nu fie cu intenție. În aceeaşi clipă în care eu realizez că 
suntem făcuți unul pentru altul, tu îmi întorci spatele. Nu voi tolera 
asta. 

— Nicio explicație pentru ce ar fi putut să spună cu ultima 
propoziţie, zise el. Sau cât de serioasă e amenințarea. Știu că 
poate par ca un artist din aceia plini de ei, care se pun singuri pe 
un piedestal. Nu ştiu dacă ea constituie neapărat un pericol. Dar 
nu e o persoană pe care vreau s-o întâlnesc. Plus că nimeni nu 
are voie să stea printre obiectele de recuzită pe scenă, când eu 
nu sunt acolo. 

Ola îi întinse jocul de cărţi înapoi. 

— Nu-ţi face griji că ai putea să pari îngâmfat, spuse el. Unii 
oameni chiar sunt ciudați. Am fost bodyguardul trupei de dans 
Sannex. Acolo chiar putem vorbi despre fani. Mica ta stalker-iță 
e chiar drăgălașă prin comparație. 


Julia băgă capul în biroul lui Ruben. 

— Lasă orice faci şi vino în sala de şedinţe acum, spuse ea și 
dispăru înainte ca el să apuce să reacționeze. 

El se uită la sms-ul pe care tocmai îl compunea foarte 
minuţios. 

Sofie, a fost interesant să ne vedem ieri. Din păcate, tocmai am fost 
convocat într-o misiune secretă în străinătate şi o să fiu plecat şase 
luni. Dar o să dau un semn imediat ce revin acasă, așa scrisese. Tot 
șpilul era ca el să pară indisponibil la început. Dacă ele trebuiau 
să depună eforturi, veneau mereu alergând. Funcţiona de 
fiecare dată. Trebuia doar să încheie cu ceva sexy. Poate ceva 
cum că nu era sigur că va supraviețui? 

— Ruben! strigă Julia îndemnându-l de pe coridor. 

El oftă şi ţinu apăsat butonul delete de pe ecran până dispăru 
tot mesajul. Să nu răspunzi deloc era şi asta o strategie eficientă. 

În sala de ședințe așteptau Mina, Christer și Julia. Peder 
probabil era trântit prin vreun colț şi dormea. Julia era puțin 
îmbujorată, de parcă ar fi alergat. Ceea ce și făcuse. Dar Ruben 
tot nu se putu abține să aibă fantezii cu alte motive pentru 
obrajii ușor roșii. Îi mai văzuse îmbujoraţi. Atunci când ea 
avusese mult mai puţine haine pe ea, iar el stătuse întins sub ea 
cu mâinile pe şoldurile ei. Se așeză şi lansă un zâmbet mulțumit 
în direcţia Juliei, care îl ignoră complet. 

El se întreba despre ce va fi ședința şi de ce părea aşa urgent. 
Totuși, făcuseră o trecere în revistă cu doar o oră în urmă, când 
Mina îi informase despre exhumarea lui Agnes Ceci. 

— Ştim cine e cea pe care am găsit-o în lada cu săbii; spuse 
Julia care stătea în capătul mesei. Se numea Tuva Bengtsson, 
avea douăzeci și cinci de ani și locuia în Hägersten. Rudele cele 
mai apropiate sunt bunicii din partea mamei și fiul ei în vârstă 
de trei ani, Linus. Părinţii Tuvei nu sunt prezenți și nu au fost de 
mult timp, adăugă ea ca răspuns la sprânceana ridicată a lui 
Christer. Bunicii tocmai au fost aici şi ei pot confirma şi că tatăl 
lui Linus, fostul iubit al Tuvei, se află la Londra de trei ani. 
Totuşi vom verifica asta, bineînțeles. N-am primit nicio 


informaţie despre persoane de contact, prieteni, dar știm că a 
lucrat la o cafenea, Fab Fika, care se află în Hornstull, împreună 
cu un oarecare Daniel. Niciun nume de familie. 

— Mă duc la cafenea chiar acum, spuse Mina înainte ca 
Ruben măcar să apuce să deschidă gura. 

Julia păru că ezită. Stătea cu mâinile sprijinite de masă, iar 
Ruben nu putu să nu observe cât de drăguţ şi rotund era fundul 
ei când se apleca puţin în față. Încercă să vadă marginile 
chiloților prin jeanși, dar nu văzu nimic. Sigur avea tanga azi. 
Nu l-ar fi mirat dacă și i-ar fi luat special pentru el. 

— Eşti sigură? o întrebă Julia pe Mina. Tu ești foarte bună la 
multe lucruri, dar contactele noi poate nu sunt partea ta forte? O 
să fii nevoită să vorbeşti cu oameni care nu ştiu că Tuva e 
moartă, şi nici nu trebuie să le spui asta. 

— Nu fi așa, Julia! spuse Ruben și se lăsă pe spate, cu mâinile 
la ceafă. Mina, care e atât de caldă și de pufoasă. Dar mai bine 
mă duc eu. Eu pot face pe oricine să se deschidă. Tu ştii asta. Se 
uită la șefa lui cu subînțeles. 

— Ruben, tocmai m-ai convins, spuse Julia. Va merge Mina. 

Mina încuviinţă şi se ridică în picioare. Dispăru rapid din 
sală. 

— Voi doi verificați ce mai puteți găsi despre Tuva 
Bengtsson, le spuse Julia lui Ruben şi Christer, care se ridicară și 
ei în picioare. Codul numeric personal şi alte informații le găsiți 
ca de obicei în sistemul DurTvå. 

Ruben se pregătea să iasă, dar Julia îl opri punându-i mâna 
pe braţ. Ea aşteptă până când Christer ajunse pe coridor. 

— Ruben, spuse ea încet, eu știu că tu te crezi darul lui 
Dumnezeu către femeie. Încă un asemenea comentariu Și „a 
lucra de acasă” va căpăta un sens cu totul nou pentru tine. Asta, 
dacă o să mai ai job. Ai avut deja multe șanse. Grupul acesta 
poate fi ultimul, în cazul tău. Poliţia suedeză nu cred că mai are 
de oferit şi alte cursuri de egalitate. 

Julia dădu drumul braţului lui Ruben şi ieşi înaintea lui pe 
coridor. El se holba după ea. Brusc îi pierise orice chef să se mai 
uite la fundul ei. Femeile agresive sunt ale dracu' de ne-sexy. 


Ca să ajungă la Hornstull de la Palatul Poliţiei, Mina trebuia 
să treacă peste pod, Văsterbron. Practic, era aproape, distanța 
putea fi parcursă pe jos. Dar ea luă totuşi mașina. Când ajunse 
la Hornstull văzu Fab Fika pe partea dreaptă. Soarele se 
oglindea în ferestre și era imposibil să vezi cine e înăuntru. Ea 
merse mai departe, se îndepărtă de cafenea şi o luă spre 
Gullmarsplan, de unde trebuia să-l ridice pe Vincent. ÎL sunase 
imediat ce se terminase şedinţa. Voia să vină cu ea când îl va 
întâlni pe Daniel. Ceilalți puteau să spună ce voiau. Dar el putea 
să descopere chestii în comportamentul lui Daniel care ei 
probabil i-ar fi scăpat. În toate situaţiile în care adresai întrebări 
suspecţilor, era inteligent să ai alături mai mulți observatori. Pe 
Ruben nu-l văzuse deloc în rolul ăsta. În plus, munca i se părea 
pur și simplu mai frumoasă când Vincent era alături. 

Se opri în piața din Gullmarsplan şi-l zări imediat. Era 
îmbrăcat în sacou negru și pulover negru pe gât. Pantofi maro. 
Zâmbi în sinea ei. El nu putea să arate mai mult a cititor de 
gânduri nici dacă ar fi încercat. Sau a poliţist în civil ieşit la 
pândă, după părerea ei. Trebuia să-i sugereze să schimbe 
canalul. El o văzu şi zâmbi imediat. 

— Aşadar, tipul ăsta cu care ne vom întâlni, zise el în timp ce 
urcă în maşină. E suspect? 

— Bună şi ţie, zise ea cu o privire plină de subînțeles. Ce mai 
faci? Și maşina, maşina merge bine? 

La început, el păru descumpănit. Pe urmă se încruntă. 

— lartă-mă, zise el. Clar că vreau să ştiu ce mai faci. Doar că 
păreai aşa de entuziasmată la telefon. M-ai molipsit şi pe mine. 
Dar bună. Bună, Mina! 

— Bună, Vincent. 

Ea ieşi din piaţă şi o luă înapoi spre Södermalm. Fl se tot 
mișca pe scaunul care foşnea sub el. 

— Ai... ai pus plastic peste scaune? întrebă el. 

— Ca să pot să omor lume în mașină fără să pătez. De ce crezi 
că ţi-am zis să te așezi chiar acolo? 

Vincent izbucni în râs, în timp ce ea se concentra la trafic. 


— Sorry, zise el. Deci ce crezi că o să aflăm de la colegii de 
muncă ai Tuvei? 

— Păi, nu prea multe despre Tuva, mi-e teamă. Când îi 
interogăm pe aparținători, e surprinzător cât de puţine ştiu în 
realitate despre cum trăiesc de fapt apropiații lor. Sau trăiau. 
Poveştile lor rar coincid cu ceea ce vedem noi când 
percheziționăm casele victimelor. 

— Şi ce verificați atunci? întrebă Vincent ţinându-se de 
marginea scaunului când Mina schimbă brusc banda pe podul 
Gullmars. 

— Păi, dacă nu e prea multă mâncare în frigider înseamnă că 
mănâncă des în oraș. Ceea ce devine atât un tipar previzibil, cât 
și o ocazie de a întâlni străini — ca de exemplu un criminal. Şi 
dacă ne uităm la ce produse lipsesc din frigider ne facem în plus 
o idee despre faptul că ei poate iau micul dejun sau cina în altă 
parte. Încercăm să avem puţin feeling. Instrumentele muzicale și 
tablourile pe jumătate gata pot indica un hobby. Tuva şi Agnes e 
posibil să fi fost în aceeaşi asociaţie sau să fi mers la acelaşi curs, 
unde l-ar fi putut întâlni pe criminal. Jucăriile sexuale sunt de 
asemenea un indicator bun. 

— Jucării sexuale? întrebă Vincent uimit. 

Ea dădu din umeri. Încetase de mult să se mai mire asupra a 
ceea ce putea fi găsit prin casele oamenilor. Trebuia doar să te 
mobilizezi sufletește înainte de a te uita sub pat sau în nişele din 
tăblia patului. Aproape cel mai rău era când găseau doar un sul 
de hârtie igienică. Atunci puteai fi sigur că există altceva bine 
ascuns pe altundeva. 

— Ştim că Tuva era single, zise ea. Nu am auzit ca Agnes să fi 
fost într-o relaţie. Dacă găsim jucării sexuale cu dominanţa ca 
temă, ele pot indica un stil de viață care se manifestă în cluburi 
speciale. Locuri în care ele ar fi putut face cunoștință, dar şi 
unde l-ar fi putut întâlni pe criminal. 

Vincent încuviință, îngândurat. 

— Da, abilităţile lui Sherlock Holmes poate că erau exagerate, 
zise el, dar chestia e că Brunswick a formulat deja în 1956 un 
tipar asupra legăturii între ceea ce noi alegem să avem în jurul 
nostru acasă şi cum asta îi face pe alţii să ne privească. Și 


Baumeister şi Swan au scris de atunci o grămadă despre cum 
comunicăm cu simbolurile când amenajăm locuinţa, iar în 1997, 
Sam Gosling a început să cartografieze legătura directă dintre 
diferite personalități şi obiecte specifice din dormitoarele 
oamenilor. Chiar interesant. 

Mina îi aruncă o privire rapidă. 

— Şi pe acolo pe undeva trebuie să-ți reamintesc de ce nu 
prea ai avut parte de femei când erai mai tânăr, zise ea şi intră 
pe Ringvăgen. 

Ajunse în spatele unui Volvo cu semn de şcoală de şoferi, 
care rula cu 30 la oră. Tipic. 

— Indiferent ce găsiţi, zise Vincent, există o altă piesă de 
puzzle care indică şi ea faptul că cele două fete au putut avea 
stiluri de viaţă diferite. Crimele au avut loc aproximativ în 
acelaşi interval al zilei, la ora 14 şi ora 15. Cred că asta înseamnă 
că ele s-au petrecut chiar în același tip de loc. Tuva și Agnes 
poate pur și simplu luau prânzul la același restaurant. 

Ea încuviinţă. Vincent ar fi un polițist chiar bun, în ciuda 
hainelor negre. 

— Şi mie mi-a trecut chestia asta prin minte, zise ea. Peder va 
verifica comenzile take away, care în mod garantat există în 
meniurile lor. Dacă avem noroc, poate găsim aceleași comenzi la 
amândouă. 

Văzu cu coada ochiului cum Vincent își deschise geanta și 
scoase dosarele pe care ea i le dăduse fără știrea colegilor. El 
începu să citească din rapoartele Minei. 

— Nu pot să-l pun cap la cap, spuse el îngândurat. Profilul 
acesta. Atât de contradictoriu. 

— Ai tăi ce părere au? întrebă ea. Că ajuţi poliția în secret, 
vreau să spun. 

El închise dosarele și o privi câteva momente. Ea intră pe 
Hornsgatan. Maşina Volvo viră în cealaltă direcție. În sfârșit. 
Vor fi la cafeneaua Fab Fika într-un minut. 

— În primul rând, nu ajut poliţia, spuse el. Colegii tăi polițiști 
au fost foarte clari în această privinţă. Eu te ajut pe tine. Și o fac 
cu plăcere. Dar familia... Hai să spun aşa. Lui Benjamin i se 
pare foarte palpitant. Pentru Rebecka sunt penibil, orice aş face. 


Aston e neinteresat de tot ce nu are legătură cu Lego. lar 
Maria... Maria e Maria. 

— Pot să ghicesc? Nu mă va invita la o cafea în viitorul 
apropiat. 

Mina începu să caute loc de parcare. Dacă ar fi venit într-o 
maşină a poliţiei, ar fi putut parca oriunde. Dar o mașină civilă 
era mai bună în asemenea situaţii. Nu voia să-l sperie pe Daniel 
de pomană. Găsi un loc şi opri motorul. Fab Fika era la doar 
câteva sute de metri mai încolo. 

— E un mod de a privi, spuse Vincent. Apropo de acel 
Daniel. Care e strategia? 

— Eu vorbesc. Tu priveşti. Dar fii pregătit pentru orice. 


Daniel se uita cu ochii întredeschiși pe ferestrele cafenelei din 
Hornstull. Când soarele de primăvară bătea drept înăuntru, ca 
acum, chiar vedeai cât de murdare sunt ferestrele. Tuva avea ca 
o regulă să spună nu tuturor spălătorilor de geamuri care 
treceau pe acolo, prefera să facă asta singură. lar Daniel nu avea 
nimic împotrivă, atâta vreme cât el era scutit. Dar Tuva nu mai 
putuse să spele ferestrele de multă vreme. Nu mai putuse să 
facă nimic de ceva vreme, fiindcă nimeni nu ştia unde se află. El 
oftă. Îi văzuse pe clienţi uitându-se dezaprobator la ferestrele 
murdare. O să trebuiască să se ocupe el de asta, știa. Mizeria va 
fi din ce în ce mai vizibilă, pe măsură ce înainta primăvara. Clăti 
o cârpă folosită şi începu să şteargă tejgheaua care-l despărțea 
de clienţi. Îşi văzu părul vopsit blond oglindindu-se în sticla 
tejghelei și zâmbi mulțumit. Îi plăcea. 

Uşa se deschise şi intrară un bărbat şi o femeie. Văzu din 
prima că nu sunt clienți obișnuiți. Pe bărbat parcă-l știa de 
undeva, dar nu-și dădea seama de unde. În mod clar nu era un 
client fidel. Poate de la televizor? De pe net? 

Femeia veni direct la el, în timp ce bărbatul rămase în spatele 
ei. 

— Tu eşti Daniel? întrebă ea. 

El aprobă din cap. Era drăguță, dar într-un fel parcă reținut. 
Tricoul lui negru, decoltat, păru să nu aibă absolut niciun efect 
asupra ei. În schimb, ea se holba la cârpa din mâna lui. Părea că 
se luptă să nu vomite. 

— Mina Dabiri, de la poliție, spuse ea și-i întinse mâna. Eşti 
coleg cu Tuva? 

Căcat şi la dracu’ şi pișat. Poliția. Nu putea să fie bine în 
niciun chip. El dădu drumul cârpei ca să dea mâna cu ea, dar ea 
o retrase cu viteza fulgerului de parcă avea impresia că se va 
arde. Dubioasă gagica. Trase cu ochiul la ceilalți clienți. Pe urmă 
îi făcu semn polițistei drăguţe să-l urmeze spre celălalt capăt al 
tejghelei. Bărbatul veni după ei. Of, nu. 

— A dat de necaz? întrebă el pe un ton cât mai neutru. 

Acum trebuia doar să nu spună ceva greşit. Fiecare cuvânt 


trebuia să cadă corect. Exact corect. Nici tonalitatea nu avea voie 
să fie greşită. 

Femeia schimbă o privire rapidă cu bărbatul. Știau ceva. 

— Apropo, bună, spuse el şi-i întinse mâna bărbatului. 

— Daniel. 

— Vincent, spuse bărbatul și dădu mâna cu el. 

Era ceva studiat în amănunt la felul în care bărbatul făcea 
asta, de parcă se gândea cu atenţie la cum se salutau. Daniel nu 
avea timp să se gândească la asta. Trebuia să afle ce ştiu. 
Altminteri, n-ar avea nicio șansă. 

— Tuva a fost dată dispărută, spuse polițista drăguță. 
Vorbesc cu toţi cei care i-au fost — care îi sunt — apropiați. Bunicii 
ei au zis că lucra aici, ei ne-au dat numele tău. Mai mult de-atât 
nu pot să spun. Tu ai auzit ceva? 

— Dispărută, spuse el şi respiră uşurat în acelaşi timp în care 
speră să nu se fi văzut asta. Tot ce știu e că Gunnar şi Mărta au 
sunat aici acum câteva zile. Vreţi nişte cafea? 

Poliţista dădu din cap în semn că nu, dar bărbatul acceptă 
recunoscător un espresso. 

— Îi cunoşti pe Gunnar și Märta? întrebă polițista. 

Părea uimită. 

— Vin aici din când în când cu Linus şi beau câte o cafea, 
explică el. Tuva nu s-a dus să-l ia pe Linus de la grădiniţă şi 
nimeni n-a găsit-o. Într-un final, cei de la grădiniţă au sunat-o 
pe Mărta, bunica Tuvei, care s-a dus să-l ia. Se pare ca Tuva 
trebuia sa meargă la o acțiune cu Greenpeace, Mărta credea că 
ea şi Gunnar poate s-au înșelat asupra zilei și că era rândul lor 
să-l ia pe Linus. Despre asta nu mi-au spus nimic, dar nu e 
prima dată. lar eu a trebuit să preiau toate schimburile la 
cafenea. Sunt terminat de-a dreptul. Și prietena mea nu e foarte 
bucuroasă, eu am stat la serviciu în fiecare seară de când Tuva 
nu s-a mai întors. Trebuia să plecăm în vacanță acum de Paşte, 
eu şi Evelyn. Dispărută, deci. Nu sună a Tuva. 

Lui nu-i plăcea cum bărbatul, Vincent, se ținea în fundal şi îl 
studia fără să spună nimic. Simţea că parcă are un reflector pe 
el, în a cărui lumină nu se putea ascunde nimic. 

— Şi n-ai nicio idee ce i s-ar fi putut întâmpla? întrebă 


polițista, vădit neinteresată de faptul că el pierduse mai multe 
seri la rând cu Evelyn fiindcă fusese nevoit să lucreze în locul 
Tuvei. 

— Ea n-ar dispărea niciodată de bunăvoie de lângă Linus în 
felul ăsta, spuse el. Bănuiesc că ați verificat la spitale, nu? 

Poliţista ezită o jumătate de secundă. Acolo era portița de 
care el avea nevoie. Băgă cel mai şarmant și mai nevinovat 
zâmbet. Avea nevoie s-o câştige de partea lui, avea nevoie să 
ştie. Data trecută fusese cât pe ce să iasă rău, la celălalt 
interogatoriu. Nu voia să aibă aceleași probleme din nou. Dar 
acea portiță, pe care o văzuse deschizându-se, se închise rapid la 
loc. 

— Până acum n-am auzit nimic, zise ea şi-i întinse o carte de 
vizită. 

— Dacă auzi ceva sau îţi amintești ceva, sună-mă oricând, 
spuse ea. Nu te complica cu centrala. Acesta e mobilul meu 
personal. 

Mobil personal? Flirta cu el? zâmbi pieziş ca să vadă dacă i se 
răspunde. Ea se holbă aspru la el. 

— Apropo. Aveţi camere de supraveghere aici? Există ceva 
salvat din perioada de dinainte ca Tuva să dispară? 

Daniel negă din cap. Film de supraveghere. În cafeneaua asta 
mică de căcat. Poliţista se uită dezamăgită la el câteva momente. 
Pe urmă, cei doi spuseră la revedere, bărbatul îi deschise ușa 
poliţistei și dispărură amândoi. Se uită după ei prin ferestrele 
murdare. Aşteptă să dispară de tot. Apoi își smulse geaca și ieşi 
fugind pe ușă, în cealaltă direcție. Cafeneaua era cea mai mică 
problemă a lui în acest moment. 

— Ei? zise Mina după ce intrară în mașină. 

Nu porni motorul, ci se întoarse spre Vincent. 

— Am văzut pe fața ta că e ceva. Ai vrea să împărtăşești cu 
mine? 

Vincent nu răspunse imediat, ci începu să caute în geantă. 

— Nu minte, spuse el, dar asta nu înseamnă că povesteşte 
totul. Ai observat că n-a folosit niciodată cuvântul „eu” tot 
timpul cât a vorbit despre Tuva? A apărut o singură dată, și 
atunci într-o propoziţie despre cât de mult muncește el. Să ne 


excludem pe noi înşine din discuţie e o tehnică de distanțare, se 
întâmplă deseori când ceva devine prea emoţional sau când 
mințim. 

El scoase din nou cele două dosare. 

— Atunci întrebarea e, spuse el, de ce o discuţie despre Tuva 
ar fi atât de incomodă emoţional? Cu ce îi e frică lui Daniel să nu 
fie prins? 

El îi dădu dosarele. 

— Îţi aminteşti că și Tuva, și Agnes erau singure, continuă el. 
Fără parteneri stabili. Tuva locuia singură cu fiul său, Linus, 
nimeni n-a mai văzut nici urmă din fostul iubit în ultimii trei 
ani, iar părinţii ei locuiesc şi ei de multă vreme în străinătate. 
Agnes împărțea apartamentul cu cineva care a fost interogat 
acum câteva luni. 

Mina aprobă din cap. Citise hârtiile pe care i le dăduse 
Vincent de cel puţin o sută de ori. 

— N-am spus nimic acolo înăuntru pentru cazul în care aş fi 
putut să mă înșel, spuse el. Dar nu m-am înșelat. Mina, poţi să- 
mi descrii persoana cu care locuia Agnes? 

Ea nu trebui să caute mult în memorie ca să-și amintească 
descrierea care exista la dosar. 

— aten, începu ea. Păr mare, creţ, vâlvoi, douăzeci de ani și- 
un pic, slab, dar constituţie atletică şi, destul de interesant, un 
bărbat și nu o femeie, așa cum am bănuit noi când am auzit că 
împărțea apartamentul cu cineva. Dar nicio legătură romantică, 
din câte știm. El e cel care a găsit-o pe Agnes. Şi-l chema... 

Ea făcu ochii mari când îşi dădu seama. 

Vincent dădu din cap aprobând. 

— Părul poate fi tuns şi decolorat, spuse el. 

— Pe colegul de apartament al lui Agnes îl chema Daniel 
Bargabriel, zise el. Și tocmai am vorbit cu el. 

Ea se aruncă afară din maşină şi alergă înapoi spre cafenea. 


Vincent bătu la uşa camerei lui Benjamin, fiul lui cel mare. 

— Benjamin? 

Niciun răspuns. Probabil că Benjamin avea căştile pe urechi. 
Vincent deschise ușa neinvitat, conştient că nu e în regulă ce 
face. Benjamin chiar stătea la calculator cu căștile, îmbrăcat doar 
în halat de baie. Când îl văzu pe tatăl său își scoase căştile şi 
puse jocul pe pauză. Pe ecran apăru un logo cu textul Path of 
Exile. Benjamin se uită la tatăl său cu o sprânceană ridicată. 
Cuvintele erau de evitat pe cât posibil. 

— Dar serios acum, spuse Vincent când văzu halatul de baie. 
Rolul de părinte puse stăpânire pe el, deşi Benjamin avea 
nouăsprezece ani și era suficient de inteligent cât să fi sărit peste 
un an în școala generală. Aproape că avea dreptul să decidă 
asupra propriei vieţi. Aproape. Existau totuși anumite reguli, 
atâta vreme cât locuia la părinți. 

— E aproape şase seara, continuă Vincent. Şi tu încă nu te-ai 
îmbrăcat. Când te-ai sculat, de fapt? 

— Nu ştiu, zise Benjamin. Acum două ore, poate. 

— Ai dormit până la ora patru?! Dar sunt șaptesprezece ore. 
Şi școala? 

Benjamin se uită la el cu privirea unui fiu care realizează că s- 
a maturizat fără ca tatăl lui să ştie asta. 

Vincent nu putuse niciodată să folosească acea privire, nu 
avusese niciodată un asemenea tată, dar tot înțelegea ce 
înseamnă. 

— Sunt la universitate, tată. Și ar fi şi pierdere de timp, și 
neeconomic să merg tot drumul până la Kista, când toate 
cursurile sunt postate pe net. Am văzut deja de mult prelegerea 
de azi. Şi am memorat-o. 

Vincent voia să-l întrebe pe Benjamin când şi-a aerisit camera 
ultima oară, ţinând cont că aerul de acolo amintea de animale 
moarte. Dar avea nevoie de ajutorul lui Benjamin și deja era pe 
punctul de a fi scos afară din cameră. 

Vincent trebuia să găsească o legătură între cele două victime. 
Un tipar pe care ei nu-l văzuseră. Ce avea el nevoie de la 


Benjamin, şi nu putea rezolva singur, era o înțelegere asupra 
tiparelor de viaţă ale tinerilor. Sigur că Tuva și Agnes erau cu 
câțiva ani mai mari decât Benjamin, dar intuia că lumea lor 
fusese mult mai asemănătoare cu a lui Benjamin decât cu a lui. 

Numerotarea cadavrelor, precum și ceasurile sparte îl făceau 
să creadă că existau mai multe de descoperit. Un mesaj ascuns 
în circumstanţele legate de crime. Era el bun la așa ceva, dar 
Benjamin era expert. Benjamin era cel care putea să citească fără 
efort codul binar și care putea să scrie acele programe de 
calculator de care ei puteau avea nevoie pentru a descâlci totul. 
Îi dăduse deja lui Benjamin puţinele informaţii pe care le 
primise de la Mina și spera la ce e mai bun. 

— Vrei ceva, de fapt? zise Benjamin şi dădu din cap cu 
subînţeles la jocul pus pe pauză. 

Vincent închise ușa. Restul familiei nu trebuia să audă. 

— Vreau să știu cum merge, spuse el, mută de pe un scaun o 
carte groasă despre Java și niște cărți cu reguli pentru 
Warhammer 40 000 şi se aşeză. 

— Nu am prea multe piste, spuse Benjamin, care înțelese 
direct. Eşti sigur că nu mai ai să-mi dai şi alte informaţii? 

— Din păcate, nu, spuse Vincent dând din cap. Avem numele 
lor. Tuva Bengtsson și Agnes Ceci. Știm cum arată, ce făceau și 
unde locuiau. Ştim ora la care au murit, de pe ceasurile sparte. 
Bănuim că e important. Dar asta e tot. 

Erau haine aruncate peste tot pe jos, neclar dacă erau curate 
sau murdare, iar Vincent nu avu altă variantă decât să calce pe 
ele. 

— Plus, adăugă el, că sunt marcate cu cifrele romane III şi IV. 

— Sau poate sunt doar tăieturi. 

Benjamin adună cărţile pe care le mutase Vincent și le aşeză 
în bibliotecă. Aparent, avea mai multă grijă de ele decât de 
haine. 

— Absolut, spuse Vincent. Grupul de la poliţie nu e convins 
că sunt cifre. Dar hai să presupunem că nimic nu e întâmplător. 

Benjamin se scărpină în cap. Vincent aștepta în continuare 
ziua când îl va vedea pe Benjamin băgând un pieptene prin 
părul ăla. 


— Ar fi bine să ştim dacă ele îl cunoşteau sau nu pe criminal, 
spuse Benjamin. 

Vincent izbucni în râs. 

— Da, asta sigur ar rezolva multe. Dar momentan nu avem 
nicio idee. Sau ba da. E un tip care le-a cunoscut pe amândouă. 

— Şi-atunci? 

— Aşa mă gândeam și eu. Dar l-am văzut și eu la cafeneaua 
unde lucrează. Mi-aş fi dorit să dea un vibe că ar fi psihopat, dar 
n-am avut acel sentiment. E un tip ciudat, dar cred că altceva stă 
în spate. Evident că totul e încă posibil, când ştim atât de puţine. 
Există în continuare prea multe alegeri și presupuneri, puse pe o 
temelie mult prea mică. 

— Tată, tu ştii ce zice principiul briciului lui Occam. 

— Când există mai multe explicaţii posibile pentru un 
fenomen, trebuie aleasă cea mai simplă. 

— Deci...? 

— El nu e cea mai simplă explicație. Doar pare a fi. El e, 
posibil, o parte a explicaţiei, dar nu toată. Lasă-l pe Occam acum 
şi fă-te că nu am zis nimic despre tipul ăsta. 

— OK. Verificăm totul sistematic. 

Benjamin deschise un program care semăna cu Excel, dar 
unde în partea din mijloc erau fotografiile celor două femei 
ucise. Tuva şi Agnes. Benjamin dădu clic pe feţele care se măriră 
pe tot ecranul. 

— Din punct de vedere al înfăţişării sunt total diferite, zise el. 
Deci acea pistă o lăsăm la o parte deocamdată. Trebuie să găsim 
altceva care le unește. În afară de factorul extrem de evident al 
unui prieten masculin, bineînţeles. Aţi controlat ce obiceiuri 
aveau, pe unde au umblat în lunile de dinaintea crimelor? 

— Adică GPS-urile din telefoanele lor? Am impresia că e 
procedură standard pentru poliție. Nu pentru aşa ceva are 
nevoie Mina de mine. 

Fiul îi aruncă o privire ciudată. 

— Bun. Pentru că şi dacă n-au fost în același loc, e posibil să fi 
fost în locuri asemănătoare. Ceea ce în cazul de față poate fi un 
indiciu. Şi chiar dacă n-ar fi aşa, atunci interferați cu aplicația 
aceea de sănătate care e pornită tot timpul. Poate că făceau 


sport. În cazul ăsta aveau un tipar de mişcare previzibil. 

— Aplicația de sănătate? zise Vincent îngândurat. 

La asta nu se gândise. Asta arăta clar diferența dintre 
generații. Cei de vârsta lui Benjamin se gândeau automat la cum 
înregistrează mobilul tot ce faci, chiar şi atunci când e doar în 
buzunar. Poate că nici poliţia nu se gândise la asta. Îi scrise un 
mesaj scurt Minei. Răspunsul îi ţiui în mână înainte ca telefonul 
să ajungă înapoi în buzunar. 

— Ce zice? 

El nu-i spusese lui Benjamin cui trimisese mesaj. Dar nu 
stătea cu picioarele îngropate în rufe murdare pentru că fiul lui 
era încet de cap. Citi mesajul şi râse. 

— Scrie că bineînţeles că verifică așa ceva. „Oamenii care ies 
la alergat sunt mai ușor ca niciodată de monitorizat, fiindcă 
toată lumea ascultă mai nou podcasturi.” Pe urmă scrie că ar fi 
fost totul mai simplu dacă ar fi avut telefonul Tuvei. Cred că 
emoticonul ăla zâmbind pe jumătate, de la sfârşit, e sarcastic. 

Benjamin se uită uimit la el. 

— Tuva nu avea telefonul la ea? 

— Nu. A fost găsită dezbrăcată, doar în lenjerie. 

Fiul său dădu din cap. Nu era complet imposibil ca gândul 
de a rămâne fără telefon să i se pară mai rău decât gândul de a fi 
găsit dezbrăcat şi găurit. Vocea lui Aston pătrunse brusc prin 
ușă. 

— Vreau trei linguri de O'Boy în el! tipa el furios la culme. Nu 
două! 

Vincent zâmbi. Măcar cineva din familie primea ce voia în 
seara asta. Se uită din nou la cele două chipuri care-l priveau 
din ecranul lui Benjamin. Două femei tinere care nu mai existau. 
Care fuseseră supuse la niște lucruri oribile. lar el stătea aici şi 
se întreba dacă ele mergeau la alergat. Era de-a dreptul absurd. 
Îşi mută privirea către raftul cu figurine Warhammer pe care 
Benjamin le vopsise cu grijă cu doi ani în urmă. Nu avea putere 
să privească întrebarea neexprimată din perechea de ochi de pe 
ecranul computerului. 

Uşa se deschise și Aston intră în cameră alergând, murdar de 
lapte cu ciocolată la gură. 


— Ce faceți aici? strigă el vesel. Eu şi mama tocmai am băut 
ciocolată caldă şi voi aţi pierdut momentul. 

— Altă dată să baţi la ușă! ţipă Benjamin. 

Aston se aruncă spre ecranul de pe care Agnes și Tuva 
priveau fix, de parcă nu ştiau că sunt moarte. 

— Ce-i acolo? întrebă Aston. Sunt prietenele tale, tată? 

Maria apăru în deschizătura uşii. 

— Care sunt prietenele tatei? spuse ea făcând ochii mici către 
ecran. Doamne sfinte, Vincent, nici măcar treizeci de ani nu au! 

— Maria! ţipă Benjamin, roșu la față, strângându-și mai bine 
halatul de baie pe corp. Facem o chestie! 

Vincent se dădu pe spate pe scaun și închise ochii. Nu vor 
ajunge mai departe azi. 

— Oricum, masa e gata, spuse Maria cu amărăciune. Când 
sunteți gata cu site-ul vostru de dating. 

— Deci ați băut ciocolată caldă exact înainte de masă? întrebă 
Vincent ridicând sprânceana cu subînţeles. 

Maria se holbă furioasă la el, fără să spună nimic. Ştiau 
amândoi că Aston o avea pe mama sa la degetul mic. Dar asta 
era valabil în ambele direcţii, Vincent nu avusese niciodată o 
relație atât de apropiată cu Benjamin sau Rebecka, cum avea 
soţia lui cu Aston. 

— Aşa era şi înainte? întrebă Benjamin după ce plecă Maria. 
Când v-aţi cunoscut? 

— Eu cred că nu conștientizează asta, spuse Vincent. 

— Probabil vrea să fie iubitoare și tolerantă, de fapt. Doar 
vezi cât de grijulie e cu Aston. Cel mai adesea, în orice caz. Dar 
pare că mai mult de-atât nu poate. 

— Petrece prea mult timp să-şi dea în tarot cu pendulul, 
pufni Benjamin. Mama râde de fiecare dată când îi povestesc. 

— Ai putea să încerci să fii amabil. Ea nu are intenţii rele. 

Benjamin aprobă dând din cap și se întoarse la computer, cu 
mâinile pe tastatură. Vincent se ridică să plece. 

— Încă un lucru, tată. Data crimelor. Ora exactă. Ai încercat 
să le traduci în altceva? Litere, de exemplu? 

Vincent dădu din cap afirmativ. Se gândise deja la asta. 
Crezuse că a găsit ceva când realizase că prima crimă, cea 


asupra lui Agnes, se petrecuse pe 13 ianuarie la ora 14. Asta se 
putea traduce în a treisprezecea, prima şi a paisprezecea literă a 
alfabetului, ceea ce dădea cuvântul M-A-N. Deci bărbat. Era 
ciudat, fiindcă Agnes era femeie. Se gândise dacă ucigașul în 
vreun fel voise să spună ceva despre identitatea de sex. Dar era 
o concluzie scremută şi fusese îngropată de crima asupra Tuvei, 
datată pe 20 februarie ora 15. Cifrele 20-2-15 dădeau T-B-O în 
litere. Cea mai apropiată chestie care îi venise în cap fusese To 
Be Ordered. Turbo. To Be honest. Nu avea niciun sens. 

— Da, dar nu a dus la nimic, spuse el. 

— OK, testez mai departe. Încerc să traduc binar să văd ce 
iese. Toate cifrele sunt palindromuri, dar în diferite sisteme. 
Cine ştie, poate există vreun şir de cifre din care fac parte 13-1- 
14—20-2-15 și care ne poate da ceva. Pot fi și coordonatele unui 
loc. Ca o hartă. 

— Sună logic, zise Vincent. 

Nu-l lăsa inima să-i înăbușe entuziasmul fiului spunându-i că 
ei deja testaseră și aceste posibilităţi. Şi încă aproximativ un 
milion. 

— O să fiu plătit pentru asta sau...? 

— Apropo de hartă, după părerea mea ar trebui să încetezi să 
mai stai treaz noaptea să te uiţi la National Treasure, zis el cu un 
zâmbet pieziș şi se ridică. Tu testează acolo mai departe. Dar 
mai întâi hai să mâncăm. Altminteri, Maria va fi foarte 
dezamăgită. 

— Sigur. Dar cum spuneam. Briciul lui Occam. 

— Aluzia ta a fost comunicată cu toată claritatea dorită, spuse 
Vincent. Dar tu nu l-ai văzut pe Daniel de la cafenea. Nici măcar 
nu era în stare să şteargă o tejghea. Nu zic că nu e suspect. Chiar 
acum pare extrem de implicat, dar nu va vorbi nimic. Şi în cazul 
ăsta există mai multe în spate. Asta trebuie noi să găsim. 

Când Vincent ieși pe uşă, Benjamin își pusese deja căștile la 
loc pe urechi şi revenise la Path of Exile. El îşi stăpâni un impuls 
de a-l trage de păr pe fiul său. Vincent ştia că n-are rost să-i 
reamintească de cină. 


Kvibille 1982 


Jane se opri în pragul uşii de la bucătărie. Frăţiorul stătea în 
pijama la masa din bucătărie și mânca lapte bătut. Mirosea a 
căpşune de la intrare şi cantitatea de dulceaţă care ajunsese pe 
muşamaua portocalie scotea la iveală faptul că îşi pregătise 
singur micul dejun. În timp ce mesteca, bătea foarte preocupat 
un joc de cărţi jerpelit. Jumătate din cărţi ajunsese pe podea. Ea 
nu se putu abține să zâmbească. Probabil un nou truc de magie 
care încă nu ieşea cum voia el. 

Mama stătea lângă el, în continuare în halat de baie și cu 
capul îngropat în mâini, pe masă. Zâmbetul lui Jane dispăru. 
Astăzi nu era una din zilele bune ale mamei. 

Începu să tremure când o briză răcoroasă de dimineaţă îi 
atinse picioarele goale şi își trase marginea de jos a tricoului, 
într-o încercare de a-şi acoperi coapsele. Fereastra trebuie că a 
fost deschisă toată noaptea. Întrebarea era dacă mama dormise 
la masa din bucătărie. N-ar fi prima oară. 

— Vino, spuse ea încet și-i făcu semn cu mâna frățiorului său. 

Până una-alta, mama nu scosese o vorbă, dar ea știa că nu e 
decât o chestiune de timp până va reveni la normal. Frăţiorul ei 
nu trebuia să audă acel discurs despre cum nu mai vrea ea să 
trăiască, despre cum nu e bună de nimic și despre cum nici 
măcar nu poate păstra o relație sau un căcat de serviciu. La acea 
bucată din lumea adulţilor, el nu trebuia încă să fie părtaş. 
Mama era în continuare cea mai bună prietenă a lui. Se întâmpla 
ca Jane să fie invidioasă pe el din această cauză, dar asta era 
diferența dintre a împlini curând șaisprezece ani și de a fi în 
continuare un copil. Ea avea o responsabilitate, chiar dacă nu o 
ceruse niciodată. Cel puţin, încă o săptămână. 

— Am încercat să fac sendvișurile triunghi ale mamei, la 
prăjitor, dar s-au rupt, spuse frățiorul ei nefericit. 

— E OK. Haide. Mama trebuie să se odihnească un pic. Ştii că 
ea uneori obosește. 

— N-am vrut s-o trezesc, spuse el şi răzui laptele bătut de pe 
fundul farfuriei. Pe urmă o puse pe blatul de lucru din 


bucătărie, printre restul vaselor, și se duse la Jane. 

Mama nu se mișcă. 

— Ai găsit un truc nou cu cărțile? întrebă ea, în timp ce îl 
scotea din bucătărie. 

— Da, dar nu e gata încă, spuse el. 

— Poate suni trioul de fete, să vezi dacă vor să se joace cu 
tine? 

Fratele ei oftă. 

— Le cheamă de fapt Malla, Sickan şi Lotta, spuse el. La cum 
o spui tu, sună de parcă ar fi o gașcă toantă de detective. Şi azi 
ele nu sunt acasă. 

— Şi eu sunt singură azi, spuse ea. Dar așa sunt, evident, 
mereu. Tu măcar ai prietenii tăi aici. Mie îmi lipsesc cei trei T 
din oraș. 

Ea văzu că el nu s-a prins. 

— Teatru, Tivoli şi Trafic, continuă ea. Cei trei prieteni ai mei 
din oraș. Niciunul din ei nu e aici. 

— Dar, oooh, gemu frățiorul. Acum încerci doar să pari 
adultă. Erai doar puţin mai mare decât sunt eu acum când tu și 
mama v-aţi mutat aici. La câte piese de teatru ai mers până 
atunci? Şi dacă vrei trafic, sunt suficiente camioane în fața 
fabricii de lactate. Trei de T, ha, ha. Chestia asta cred că ai citit-o 
în vreo carte. 

— Poate, spuse ea. Dar tot îmi lipsesc. 

Ea făcu o pauză şi scoase din buzunar un obiect plat din 
plastic. 

— Dacă tot suntem singuri azi, am o provocare pentru tine. 

Frăţiorului îi luciră ochii. lubea provocările ei. 

Jane îi întinse cadrul mic de plastic. În el se aflau 
cincisprezece pătrate din plastic mai mici, numerotate de la 1 la 
15. Acolo unde trebuia să fie al șaisprezecelea, era gol. În acest 
fel, celelalte bucăţi puteau fi mutate peste tot în ramă, pentru a 
schimba ordinea numerelor. 

— Bagatelă, spuse frățiorul dezamăgit când văzu puzzle-ul 
cu cifre. Mai nou, rezolv foarte repede chestii de-astea. 

— N-am spus care e provocarea, zise ea. Trebuie să pui toate 
cifrele în ordine, în afară de ultimele două, paisprezece și 


cincisprezece, care trebuie să schimbe locul între ele. 

Frăţiorul luă puzzle-ul și-l cercetă. 

— Simplu, spuse el și urcă în grabă scara spre camera lui. 

Ea se uită după el cu un junghi de mustrări de conştiinţă. 
Fusese cam răutăcioasă. Dar trebuia să vorbească în liniște cu 
mama. O să-l ia din cameră peste o oră. Scările scârţâiră tare 
când urcă frățiorul, dar acum nu mai conta dacă se trezea 
mama. Era chiar bine. 

Jane se întoarse în bucătărie. Mama își îndreptase spatele, dar 
avea în continuare fața ascunsă în mâini. Părul îi atârna lins și 
nespălat, iar cordonul halatului de baie se desfăcuse. Jane simţi 
cum se umple de compasiune și dispreţ în acelaşi timp. Nu era 
vina mamei că sentimentele ei se dădeau în carusel fără să se 
poată opri. Chiar nu era. Jane ştia că există ceva ce se numește 
factor de risc genetic pe care nu-l puteai influența și pe care 
aparent mama sa îl avea. 

Împrumutase o carte de psihiatrie de la Barbro, asistenta 
medicală de la şcoală, sub pretextul că era pentru un proiect. În 
cartea aceea scria şi despre tratamente medicamentoase. Cum ar 
fi litiul. Dar mama nu lua pastile. Ea nici măcar nu știa că e 
bolnavă. Asta făcea din Jane o prizonieră, chiar dacă nu era cu 
intenţie. Ea trebuia să fie pregătită mereu. Ori să-şi protejeze 
fratele. Ori să aibă grijă de mama. De parcă n-ar fi avut o viaţă a 
ei. 

Dar avea de gând să înceapă una. 

Jane se aşeză la masa din bucătărie şi avu grijă să evite petele 
de dulceaţă. 

— Vrei să iei micul dejun, mamă? 

Chiar trebuiau să vorbească. Dar ea ştia deja că asta nu se va 
întâmpla nici în această zi. 


Recepţia Palatului Poliţiei era plină de elevi. Păreau să fie la 
liceu. Mina înțelese că era o vizită de studiu, treizeci de 
adolescenţi de şaptesprezece ani n-ar fi intrat acolo doar fiindcă 
era frig afară. Ei obișnuiau să se întâlnească la 7-Eleven, o stradă 
mai încolo, ceea ce era foarte OK din partea ei, chiar dacă asta 
probabil îl enerva pe managerul magazinului. Dar azi erau aici, 
exact când ea și-ar fi dorit cel mai puţin. Un profesor împărțea 
elevilor ecusoane de vizitator şi încerca în zadar să-i facă să le 
prindă la nivelul pieptului. 

— Hai, bă, agibe, ia uite, aici sunt, strigă cineva care aparent 
era Tipul Cool al clasei şi care fu răsplătit cu râsetele prietenilor. 

Nu știa cum va reacţiona Vincent când va fi nevoit să se 
strecoare prin hoarda de hormoni adolescentini. Dacă îl vor 
recunoaște nu era sigur că el va aprecia asta. Dar nu avea cum 
să-l bage pe o ușă laterală. Nici nu avea vreo posibilitate să-l 
ajute să treacă pe lângă marea de oameni. Se simțea murdară 
doar uitându-se la acei tineri. Cu mănuși poate. Și vizieră. Deși, 
preferabil, nici măcar atunci. 

Se afla la o distanţă sigură, de cealaltă parte a barierelor, dar 
se convinse pe ea însăși că mirosul de transpiraţie de adolescent 
se simte până acolo şi se aşterne asupra ei, ca o pojghiţă. Vincent 
nu avea decât să se descurce singur. Poliţiei sigur nu-i strica 
puţină strălucire de vedetă. Chiar dacă era vorba despre un 
cititor de gânduri în vârstă de 47 de ani. 

Vincent apăru de partea cealaltă a mării de elevi şi făcu ochii 
mari când văzu atâția adolescenţi. Pe urmă își făcu drum prin 
mulțime, cu capul plecat. 

— Ei, Vincent! strigă cineva. 

Mina era impresionată. Oricum nu fusese sigură dacă ei ar 
recunoaşte pe cineva care nu e vedetă pe TikTok. 

— Shit, Vincent, eşti polițist de gânduri acum? strigă Tipul 
Cool. Deci n-avem nicio șansă! 

Vincent se opri şi căută să-l privească în ochi pe Tipul Cool. 

— Exact, spuse el tare şi zâmbi cu subînțeles. Am luat-o pe 
mama ta chiar azi-dimineaţă. 


Tipul Cool rămase cu gura căscată. Pe urmă explodă de râs 
și-i oferi lui Vincent un fist bump. Mina zâmbi în sinea ei. 
Persoana privată Vincent Walder avea provocări sociale 
evidente. Ca să nu spunem handicap. Dar asta nu se întâmpla 
clar în rolul de The Master Mentalist. 

Într-un final, trecu prin hoardă și ajunse la bariere. Îi făcu 
semn cu mâna și ea deschise. 

Clasa de elevi din spate părea că deja l-a uitat. Profesorul 
ridicase vocea, încercând să primească atenţia adolescenților, 
din nou în zadar. 

— Noii polițiști sunt din ce în ce mai tineri, din câte văd, zise 
el. 

— O să fii uimit, spuse ea. Dar tupeistul cu care tocmai ai 
vorbit probabil că va da la Academia de Poliție imediat ce ia 
bacul. 

Vincent dădu din cap zâmbind și o porniră spre lift. 

— Cum se face că vrei să ne vedem în Palatul Poliţiei? întrebă 
el. Credeam că prezența mea nu e apreciată aici. 

— Ar trebui să mă pot întâlni cu cine vreau eu în pauza mea 
de prânz, nu?, spuse ea. În plus, restul grupului nu e aici. L-am 
dat în urmărire pe Daniel Bargabriel după vizita noastră la Fab 
Fika. N-a mai trecut pe acasă de când a dispărut de la cafenea, 
așa că Ruben a primit misiunea să meargă cu un lăcătuș la 
domiciliul lui Bargabriel. Pe care Ruben insistă evident să-l 
numească Gargamel. 

Ajunseră în dreptul liftului, unde mai așteptau trei persoane. 
Fără să se oprească, Mina viră spre scări. N-avea de gând în veci 
să se înghesuie cu atâta lume în cutia aceea cu bacterii, existau 
totuși niște limite. 

— Bargabriel înseamnă fiul lui Gabriel, spuse Vincent, care 
avu un impuls să se oprească, dar se corectă și continuă să urce 
după ea. Ruben înseamnă în principiu doar fiu. Așa să-i 
transmiţi. Apropo, unde ne ducem? 

— Doar să-mi iau portofelul din birou, mă gândeam să ne 
ducem să mâncăm de prânz, spuse ea. 

Mina urca scara cu pași vioi în timp ce vorbea. 

— Ruben e convins că Daniel e făptașul nostru, că toată 


chestia e un fel de dramă de triunghi romantic. Sau, cum a spus- 
o el atât de virtuos, „prea multe teorii despre criminali în serie și 
ceasuri și cifre romane și căcat, Daniel le futea, practic, pe 
amândouă”. Ne-a atras atenţia că atunci când ai experiență 
îndelungată în meserie, așa ca el, ştii că soluţiile simple sunt 
mereu cele corecte. 

— Despre cât de îndelungată experiență vorbim? spuse 
Vincent ușor cu sufletul la gură, bine că nu urca zilnic scările 
din Palatul Poliţiei. 

— A făcut Academia de Poliție un an după mine. 

Râsul lui Vincent făcu ecou în casa scărilor. 

— Deci m-am înșelat în toate privințele, cu alte cuvinte. 
Ceilalți ce spun? Și chiar trebuie să urci câte două trepte? 

— Scuze. Îţi trebuie baston? 

— Nu uita că de creierul meu ești tu impresionată, spuse el. 
Nu de fizicul meu de elită. Câte etaje mai avem? 

— Două. Mai bine te odihneşti puţin, tataie. 

Vincent se opri şi se sprijini de perete. 

Mina se întoarse câteva trepte şi se aşeză lângă el, sprijinită și 
ea de perete. 

— Nici ceilalți nu sunt convinşi, spuse ea. Vedem multe 
chestii ciudate, care la final se dovedesc a fi doar simple 
ciudăţenii. Fără să însemne ceva. 

— Eu nu sunt de acord. Eu sunt din ce în ce mai sigur că e o 
numărătoare inversă. Daniel ne poate asigura intrarea. Dar nu 
mi s-a părut criminal. Chestia asta nu s-a terminat nici pe 
departe. 

Vincent se aşeză pe scară și ea i se alătură. 

— Păcat că nu sunt camere de supraveghere la cafeneaua 
unde a fost văzută ultima oară Tuva. Și nici n-a venit vreun 
martor care s-o fi văzut altundeva. Aș fi vrut să văd cine a venit 
și a intrat în ziua în care a dispărut ea. Și câteva zile înainte. La 
naiba. 

— Cafeneaua poate că n-avea camere, dar... 

Vincent își strânse sprâncenele de atâta concentrare. 

— Îţi aduci aminte cum arăta în jurul cafenelei? Vreun 
detaliu? 


Privirea lui era concentrată pe ceva care nu era acolo. Ochii se 
mișcau înainte și înapoi, de parcă se uita în jur, şi continuă să 
vorbească. 

— 7-Eleven, uşa de la intrare ca de obicei pe colțul clădirii. 
Bancă rotundă în jurul unui copac. Loc de parcare de biciclete 
arhiplin. Două restaurante. Mai multă lume la unul din ele, 
celălalt aproape gol. Toneta cu mâncare. Cinci persoane la 
coadă. Și pe cealaltă parte a străzii... Da. Era un sediu de bancă 
vizavi. Sunt aproape sigur că era Nordea. Ei au în principiu o 
securitate ridicată. Cu puţin noroc... 

— Eşti un geniu, spuse Mina și i se lumină faţa. Julia îl poate 
ruga pe Christer să facă rost de filmele de la camerele de 
supraveghere de la Nordea, el are ochi pentru aşa ceva. 

— Christer? întrebă Vincent uimit. 

Mina zâmbi. 

— Dar am încercat să spun asta. Îmi dau seama că grupul 
nostru poate că nu are chiar aura unei trupe de elită. Dar fiecare 
are părţile lui forte. A lui Christer e că are o abilitate sinistră să 
vadă tipare acolo unde nimeni altcineva nu le vede. 

— Mă regăsesc aici, mormăi Vincent. 

— Deci speranța mea e că el poate va observa dacă iese ceva 
în evidenţă, continuă ea. Cineva care e acolo prea des. Care 
poate vine regulat și care apoi nu o mai face. Da, nu ştiu. Dar 
tocmai la aşa ceva e bun Christer. Când ceva arată doar a pată 
de cerneală pentru majoritatea, el vede un fluture. 

Vincent aprobă dând din cap. 

— Două etaje ziceai? spuse el brusc și zâmbi tachinând-o. 
Rămâi superdatoare. 

Se ridică şi o luă la fugă pe scări. Dispăru din câmpul vizual 
când trecu de următorul palier. Ea îl auzi continuând în sus, 
urcând câte două trepte deodată. Nu era nimic în neregulă cu 
condiţia lui fizică. Intenţionat o făcuse să se așeze jos, lângă el. 
lar ea intrase în joc. 

— Vincent? 

Niciun răspuns. El era mult prea sus. Mina băgă mâinile în 
buzunare şi simți un obiect pătrat într-unul din ele. Portofelul. 
Uitase complet că-l luase la ea. Se uită în sus pe casa scărilor și 


zâmbi uşor în sinea ei. Trebuia pur și simplu să aştepte până se 
întoarce Vincent. 


Casa mică din Upplands Văsby îi amintea lui Christer de casa 
mamei sale. Interior dichisit, decoraţii mici peste tot, perdele 
frumos călcate, suprafeţe bine șterse. Un ceas care ticăia 
zgomotos în sufragerie. Două fotolii tocite și o canapea pe care 
abia părea să fi stat cineva. O canapea bună. Prea bună pentru a 
fi folosită. A mamei sale fusese verde cu flori mov. In zilele 
însorite, mama lui punea deasupra un cearșaf, pentru ca husa 
canapelei să nu se decoloreze de la soare. 

— Vrei cafea? 

Märta, bunica victimei, se uită la el implorând. El n-avea 
niciun chef de cafea. Cafeaua îl făcea insuportabil de voios. lar 
el nu agrea acea limpezime pe care o dădea gândurilor, i se 
părea mult mai plăcut să fie învăluit într-o ceață de oboseală. 
Dar în același timp ştia că munca necesita cafea. Rudele 
victimelor se simțeau mai în siguranță datorită familiarității 
gestului de a-i servi cafea proaspătă. Vorbeau mai uşor atunci. 
lar el putea foarte bine să ia doar câteva înghiţituri. Dacă avea 
noroc, poate era însoţită şi de ceva dulce. 

— Cu mare plăcere o cafea, mulțumesc, spuse el şi se uită în 
bucătărie. 

Gunnar stătea deja la masă. Cu privirea în jos. Nu părea chiar 
prezent, ceva ce Christer văzuse de atâtea ori la rudele 
victimelor. Acea primă fază, când ceea ce se întâmplase nu se 
aşezase încă, ci atârna în continuare la granița dintre real şi ireal. 
În timp, avea să se așeze. 

Bucătăria era plăcută. Acest cuvânt o descria cel mai bine. 
Perdele cu imprimeu cu merișoare mici. O mușama asortată. 
Begonii mici la fereastră. Crenguţe de răchită puse într-o vază 
pe masă, ca decor de Paște. Într-o ramă, un desen în tuş al unei 
păsări. Un șoim, bănuia Christer. 

— Maiestuos. 

El arătă cu degetul la tablou. Tăcerea din cameră începea să i 
se furişeze sub piele, dar nu voia să înceapă cu întrebările până 
nu se așeza Märta, după ce aducea cafeaua. 

— Şoim călător, spuse Gunnar înăbușit și își ridică privirea 


pentru a se uita la desen. Pasărea provinciei Halland. Fabricile 
de bere Falcon, le ştii. E unul dintre cele mai rapide animale din 
lume, poate să ajungă până la 320 de kilometri pe oră când 
plonjează. E un vânător fantastic. Poate vedea un porumbel de 
la o distanţă de opt kilometri. 

— Te pricepi la păsări, spuse Christer fără entuziasm în glas. 

Îi era greu să mimeze vreun interes pentru orătănii. De fapt, 
lui nu-i plăcea niciun animal. Ele doar dispăreau și mureau. 
Când era mic primise un pisoi de la unchiul său. Îl iubise pe 
pisoiul ăla. Dar într-o zi, când se întorsese de la școală, 
dispăruse. Mama i-a spus că trebuie că el a lăsat ușa deschisă și 
că pisoiul a fugit. Plânsese mai multe săptămâni. Doi ani mai 
târziu primise un iepure de la unul din iubiții mamei. Şi, destul 
de ciudat, acelaşi lucru s-a întâmplat şi cu el. De atunci începuse 
să controleze cu atenţie dacă a închis ușile în urma lui. Şi 
înțelesese că nu merita să se lege de ceva. Fie el om sau animal. 

— Sunt ornitolog semiprofesionst în timpul liber, spuse 
Gunnar cu o fărâmă de energie. De mulți ani. Am văzut 432 de 
specii de păsări. Îl urmez îndeaproape pe Bertil Svensson din 
Scania. El a văzut 459 de specii. 

— Şi câte sunt cu totul? întrebă Christer uluit. 

El nu înţelegea nici în ruptul capului plăcerea de a alerga de 
colo-colo prin păduri şi pe câmpii cu binoclul, urmărind 
păsările. 

— 507, spuse Gunnar şi tăcu. 

Christer nu ştia cât mai putea să pălăvrăgească despre păsări. 
Spre ușurarea lui, Mărta veni cu cafeaua. Și cu o farfurie cu 
fursecuri de ovăz. Se aşeză pe un scaun lângă soţul ei. 

— Trebuie să pun mai multe întrebări despre Tuva, spuse el 
cât de blând putu. Despre viaţa ei. Dar mai întâi mă întreb de ce 
voi ați dat-o dispărută și nu părinții ei. 

Märta îi aruncă o privire chinuită lui Gunnar. 

— Părinţii Tuvei, deci fiul nostru Carl și soția sa, Marie, s-au 
mutat într-o căsuţă în Franţa când Tuva avea şaisprezece ani, la 
bătrâneţe, cum au spus ei, pufni ea. De fapt, sunt tineri. Nu s-au 
mai întors de atunci. Tuva a rămas singură. lar tatăl lui Linus a 
dispărut imediat ce-a venit Linus pe lume. Ea n-a avut noroc de 


familie, Dumnezeu ştie de ce. Dar l-a avut pe Linus. Minunatul 
Linus. Și ne avea pe noi. Ea și Linus ne-au avut întotdeauna pe 
noi. Ne descurcăm cum putem. 

Märta pipăia mugurii de răchită din vază, în timp ce Christer 
aproba din cap și nota în tăcere în carnetul său. 

— Spuneţi-mi mai multe despre tatăl lui Linus, aş vrea și 
datele de contact pentru mama şi tatăl Tuvei. Dar mai întâi aș 
vrea să ştiu de ce ați aşteptat atât de mult ca s-o dați dispărută. 
Ceva legat de o călătorie? 

Gunnar se uită la Mărta cu luciri noi în privire. 

— Tuva e activistă de mediu, zise el. 

— Deci cum, se aşază pe jos în intersecţii, în semn de protest? 
întrebă Christer. 

El nu reuși să ascundă cât de puţin impresionat era. 

— Greenpeace, spuse Mărta cu severitate în glas. 

— O, drace. Old school. 

Sprâncenele lui Christer se ridicară de uimire. 

— Nu credeam că se mai ocupă cineva cu aşa ceva. Să 
împiedice vânătoarea de balene și din astea? 

— Şi din astea. Tuva e foarte activă. Asta, da, asta o are de la 
noi. 

Märta îl mângâie ușor pe Gunnar pe brat. 

— Şi noi am fost foarte activi în mişcare în anii 1970. Înainte 
de a îmbătrâni. 

Christer încercă să-și imagineze cuplul bătrân asediind o 
platformă norvegiană de foraj petrolier în marea furtunoasă. 
Cincizeci de ani înainte să aibă ca interese șoimii călători și 
crengile de salcie. Spre uimirea sa, descoperi că poate face asta. 
Gunnar şi Märta erau un cuplu pricăjit astăzi, dar era clar că 
ardea un foc undeva în ei. Nu fiindcă activismul acela avea vreo 
importanţă, evident. Oricum, toată lumea va muri. Stratul de 
ozon se va subția. Gheţurile se vor topi. Un virus mortal se va 
răspândi dintr-o nenorocită de piață agroalimentară din China. 
Pământul se va prăbuşi. N-aveai cum să schimbi asta. 

— Tuva trebuia să plece la o acţiune, spuse Gunnar. În 
asemenea cazuri e plecată două-trei săptămâni și nu ţinem 
mereu legătura cu ea, pentru că acțiunea poate fi secretă. Sau în 


mijlocul mării. Deci la început n-am considerat-o dispărută. 

— Dar Linus? întrebă Christer. 

— Linus e obișnuit. El are camera lui aici la noi. Altminteri, 
Tuva e un părinte foarte prezent, dar ea vede implicarea ei în 
problemele de mediu ca pe un ajutor pe care-l dă viitorului lui 
Linus. Deci când au sunat de la grădiniţă și-au spus că Tuva nu 
s-a dus să-l ia pe Linus, noi am crezut doar că am calculat greșit 
ziua, că ea a plecat deja şi că noi trebuia să-l luăm pe Linus. Deci 
n-am considerat-o dispărută până când s-a întors vaporul. Şi am 
aflat că n-a urcat niciodată la bord. 

Vocea o trădă pe Märta și ea îl apucă pe Gunnar tare de 
mână. 

— Ştiţi dacă Tuva avea dușmani? întrebă Christer cât de 
precaut putu. A zis vreodată ceva despre un Daniel Bargabriel? 

Märta și Gunnar schimbară iar priviri. După care Gunnar își 
îndreptă spatele. Acum avea șoimul călător de Halland exact 
deasupra capului și arăta de parcă pasărea cea mare îi aterizase 
în creștet. 

— Tuva n-a avut noroc la bărbaţi, zise el cu vocea 
tremurândă. ÎI știam pe Daniel din auzite, dar ea nu voia să 
vorbească despre el. A zis de mai multe ori că el o să-i facă rău. 

Märta îl luă de mână. 

— Cât de rău i-a făcut? întrebă ea. 

Christer mușcă dintr-un fursec cu ovăz pentru a nu 
răspunde. 


Daniel îndreptă jaluzeaua trasă în jos. O deschise. O închise 
la loc. Nu se putea hotărî cum e mai bine, să se protejeze ca să 
nu se vadă înăuntru sau să vadă rapid dacă vine poliţia. Dar era 
foarte bine să fie atent. O deschise pe jumătate şi se uită la 
parcarea din fața ferestrei. Locuinţa din Märsta era de fapt a lui 
Josef, dar îl lăsase pe el să locuiască acolo până una-alta. Josef n- 
avea nevoie de ea, iar Daniel n-avea curaj să meargă acasă la el, 
în caz că poliţia îi supraveghea apartamentul din Hornstull. De 
garsoniera lui Josef era imposibil ca ei să știe. 

Locuința era puțin spus mobilată spartan, nu exista nici 
măcar un pat, doar o saltea pe jos. Nu că ar fi fost o prioritate 
confortul somnului chiar în acest moment. Adevărul era că 
Daniel nu ştia când va avea curaj să adoarmă din nou. Dacă se 
va întâmpla vreodată. 

De când părăsise apartamentul de trei camere pe care-l 
împărțea cu Agnes, se mutase pe la totul felul de prieteni. 
Locuise destul de mult la Evelyn. Dar cei care se ocupau de 
ancheta legată de Agnes nici măcar nu-i ceruseră noua adresă. 
Bineînţeles că-l ţineau sub observaţie, asta era lesne de bănuit. 
Auzise chiar că polițiștii din Suedia nu erau ca aceia de acasă de 
la el, din Siria. Dar acești polițiști, aceşti polițiști suedezi, aproape 
că reușiseră să-l închidă pentru crimă. 

Mai întâi nu crezuseră povestea cum că el n-avea nimic de-a 
face cu moartea lui Agnes. El încercase să scoată la înaintare 
varianta sa cea mai șarmantă, cea mai nevinovată, dar ei erau 
convinși că el era implicat. Cel puţin unul dintre ei crezuse că el 
trăsese glonţul care o ucisese. Într-un final trebuiseră totuşi să-i 
dea drumul, fiindcă nu aveau nicio dovadă. lar Agnes chiar 
fusese deprimată, în ciuda tuturor lucrurilor. 

Îşi promisese lui însuşi că va evita poliţia câte zile va avea, pe 
cât posibil, indiferent unde s-ar afla. Ei nu erau de încredere. Şi 
cu toate astea, fusese neglijent. Atât de al naibii de neglijent. 

Trecuse doar o lună și-un pic între momentul în care Agnes 
fusese găsită moartă și dispariția Tuvei. El ar fi trebuit să sune la 
poliţie în legătură cu Tuva, nu bunicii ei. Atunci suspiciunile 


poate că nu ar mai fi fost îndreptate către el. Acum era prea 
târziu. Și dacă cei doi poliţişti care-l vizitaseră la cafenea nu 
ştiau deja cine e, probabil că nu avea să dureze mult până să 
găsească legătura. Poliţista drăguță nu lăsase impresia că s-ar fi 
prins de ceva, dar bărbatul ăla arăta de parcă l-ar fi recunoscut 
pe Daniel imediat. Bărbatul pe care-l mai văzuse, dar nu știa 
unde. 

Întrebarea era dacă trebuia s-o sune pe Evelyn. Să-i explice ce 
s-a întâmplat. Ea probabil se întreabă unde-a dispărut. Și îi era 
atât de dor de ea, că-l durea stomacul. Nu voia nimic altceva 
decât să stea în bucătărie la ea și să bea vin, s-o vadă aprinzând 
o ţigară și vorbind despre tot și nimic. Sau făcând ceva mai 
amuzant decât să vorbească. O vedea cu ochii minţii, se gândea 
la cum obișnuia să-l tachineze suflându-i fum în gură când îl 
săruta. 

Dar nu era o idee foarte bună s-o tragă şi pe ea în toate astea. 
Trebuia să rezolve pe cont propriu. Pentru un moment îi trecuse 
prin cap să-l sune pe Samir. Samir trecuse prin situații mai grele 
decât el, intrase la puşcărie pe bune. Pentru ceva despre care el 
susținea că nu făcuse. Daniel nu ştia adevărul, dar Samir poate 
avea niște ponturi. 

Deşi dacă poliţia i-ar verifica telefonul, acea conversaţie n-ar 
arăta bine deloc. Trebuia să rezolve situaţia singur. 

Daniel pipăi cartea de vizită din buzunar. Dacă îl căuta 
poliția, ceea ce presupunea că se întâmplă deja, ar arăta rău de 
tot dacă el ar încerca să fugă. Până una-alta, putea să vină cu 
scuze legate de dispariţia lui, spunând că i-a fost frică. O 
persoană nevinovată n-ar aștepta prea mult să contacteze 
poliţia. Tuva era totuși colega lui de serviciu, clar că ar trebui să 
fie neliniștit pentru ea. Clar că ar trebui să vrea să ajute. Cel mai 
bun mod de a evita închisoarea era poate totuşi să vină în 
întâmpinarea lor şi să meargă singur la poliţie. 

În Siria, singurul mod de a evita poliţia era să-ți iei picioarele 
la spinare şi să speri că ei nu au motociclete. Dar în Suedia poate 
cel mai bun mod de a evita poliţia era să mergi la ei? Așa cum ar 
proceda cineva nevinovat. 

Deschise jaluzeaua. 


O închise. 
Pipăi iar cartea de vizită din buzunar. 
Poate. 


Elevii dădură năvală în curtea școlii. Mina știa exact unde să 
stea ca să nu fie văzută. Stilul vestimentar era în majoritatea 
școlilor atât de unitar de parcă s-ar fi cerut uniformă şcolară. 
Puţini ieșeau în evidenţă. Dar cei care ieșeau în evidență o 
făceau cu atât mai mult. Era prima zi de şcoală după vacanţa de 
Paște, așa că nivelul de energie printre copiii care strigau și 
râdeau era semnificativ mai ridicat decât în mod normal. 

Ea se camufla bine, dar Mina nu avu nicio problemă s-o 
găsească în ceata de copii. Acum, dacă mai puteau fi numiţi 
copii la vârsta asta. Pe jumătate copii, pe jumătate adulți. Părul 
negru prins într-o coadă de cal. Geacă militărească subţire, 
verde, şi sneakeri albi. Rucsacul era un Fjălirăven Kånken 
bleumarin. Era frumoasă. Incredibil de frumoasă. 

Mina tresări când fata se întoarse. Mina știa că nu putea fi 
văzută de unde stătea, pe peronul staţiei de metrou de suprafață 
Blåsut, cu vedere la intrarea în liceul Drottning Blanka. Dar ea 
voia să-şi inducă faptul că ele se priviseră. Că se văzuseră una pe 
cealaltă. Fata părea să caute ceva, pe urmă întoarse din nou 
privirea în altă parte. 

Mina avu doar câteva minute cu ea până dispăru. Pe ușă, în 
drum spre o sală de clasă, undeva în clădire. Ore de suedeză, 
spaniolă, mate, economie. Sau ce învăţa ea. 

Trenul de metrou se apropia în spatele Minei. Ea se întoarse 
exact când trenul intră în stație. Oamenii se uitau apatici în 
pământ când urcară în tren. Evitau să li se întâlnească privirile. 
Mina se îndreptă spre ieşirea din stație. Avea maşina parcată 
puţin mai încolo. Nici măcar nu i-ar trece prin cap vreodată să 
urce în metrou. Norul de bacterii care plutea în jurul oamenilor 
care se înghesuiau în vagoane era atât de gros, încât aproape că- 
l vedea cu ochiul liber. 

Trenul plecă şi o lăsă singură pe peron. Se strădui din 
răsputeri să nu se întoarcă să se mai uite o dată la clădirea școlii. 
Nu trebuia să vadă ușa închisă ca să-şi amintească de zidul 
insurmontabil dintre ele. Simţea dorul în tot corpul. 

În drum spre ieşire, trecu pe lângă un chioșc cu afișe din 


edițiile de seară ale ziarelor. Vindeau în continuare exemplare 
pe seama tragediei lui Robert cel dispărut. Noi descoperiri, 
senzații pe prima pagină a ziarelor. Păi cum altfel. Un nou nivel 
de cinism, mai degrabă. Dar ea nu se mira. Nici măcar n-avea 
curaj să se uite în ochii veseli și amabili ai tânărului când trecu 
pe lângă panourile de reclamă galbene. Lumea putea fi complet 
hidoasă. 

Îi sună telefonul în buzunar. La început se gândi să nu 
răspundă, pe urmă îl scoase aruncând o ultimă privire spre 
școală. Discuţia a fost scurtă, dar fructuoasă. Trupul lui Agnes 
Ceci avea să fie exhumat a doua zi. 


Vincent citea cu gândul în altă parte pliantul din spătarul 
scaunului din față. Avionul spre Sundsvall era un ATR 72-500, 
conform broșurii, cu 72 de locuri pentru pasageri. Vincent 
numărase doar până la 30 când se urcase în avion, deci pur 
statistic, majoritatea nu ar trebui să aibă pe altcineva pe scaunul 
de alături. Dar bineînţeles că cineva se aşeză pe locul liber de 
lângă el. Cineva care, în plus, avea căști pe urechi, cu sunetul 
dat destul de tare cât să se audă un ritm mecanic de back beat. 

— All that she wants, cânta bărbatul de alături pe ritmul 
muzicii. 

Lui Vincent nu-i plăceau avioanele mici. Era ca și cum ai 
călători într-un sicriu supradimensionat. Începu să respire 
controlat. Trucul de a ţine claustrofobia sub control era să dai o 
sarcină părţii raţionale a creierului. De preferință una grea. În 
felul acesta,  hipocampul, acea parte care-i conducea 
sentimentele, nu primea resursele necesare pentru a-i induce 
panica. Se uită pe broșură din nou. 

72 de locuri plus 30 de pasageri făceau 102. 1 era A, 2 era B, 0 
putea să fie O. 102 devenea AOB. Ace of Base. Care în anul 1992 
a înregistrat hitul All that she wants. Se uită dezamăgit pe 
fereastră. Uneori era prea ușor. Dar claustrofobia se ținu la 
distanţă. 

Se ducea la Sundsvall să se vadă cu Sains Bergander, cel mai 
de seamă constructor de iluzii scenice și recuzită pentru numere 
de magie din Suedia. Avea la el fotografiile pe care i le 
procurase Mina. Probabil ea nu avea permisiunea să-i dea lui 
fotografiile, fiindcă el era considerat cineva din afară, dar dacă 
cineva îi putea ajuta să înțeleagă lada cu săbii, acela era Sains. 
Vincent îl știa de mai bine de zece ani. Ceea ce Sains nu ştia 
despre construirea iluziilor nu merita știut. 

O oră mai târziu, intră în hala de așteptări a aeroportului 
Midlanda și se uită în jurul lui. Patru persoane stăteau și 
aşteptau pasageri. Unul dintre ei era un bărbat de vârstă 
mijlocie în haine modeste. Dacă cineva l-ar fi observat măcar ar 
fi crezut că lucrează la primărie. lar Vincent știa că Sains 


Bergander chiar asta voia. Se apropie de el şi întinse mâna. 

— Bună, prietene, mă bucur să te văd iar, spuse el. 

Sains îi strânse mâna lui Vincent cu amândouă mâinile. Cel 
mai important truc de magie al iluzionistului era să se facă pe el 
însuşi invizibil. Puţini în afară de familia lui știau că el exista, cu 
atât mai puţin cu ce se ocupa de fapt. Sundsvall era un oraş mic, 
iar Sains Bergander era mai mult decât mulțumit să fie cât mai 
departe de centrul atenţiei oamenilor. 

Se urcară în Subarul Outback al lui Sains şi ieşiră din parcare. 

— Despre ce voiai să vorbim? zise el. Păreai foarte misterios 
la telefon. 

— De fapt, n-am voie să-ţi arăt ceea ce o să-ți arăt, spuse 
Vincent. Poate nici măcar să vorbesc despre asta. Dar știu că tu 
nu poți rezista unui secret. Și în plus, a trecut şi foarte multă 
vreme de când nu ne-am mai văzut. 

— Ai dreptate. lar eu n-am nimic împotriva vizitelor, în 
ultima vreme nu se întâmplă prea des ca cineva să vină să-mi 
bată la ușă. 

Sains viră şi parcă maşina în fața unei case pe care o folosea 
ca atelier. 

— Bun venit în însăși inima magiei, spuse el când ajunseră în 
fața ușii. 

Vincent intră într-o încăpere care amintea de un amestec de 
atelier al lui Moş Crăciun şi o hală de prelucrare a lemnului. 
Maşinării ale căror funcţii doar le putea ghici erau înghesuite 
de-a lungul pereţilor, singurele pe care le recunoscu fură două 
fierăstraie circulare şi o imprimantă 3D de mărime industrială. 
Din mașinării ieşeau ţevi groase, probabil pentru a aspira praful 
şi rumegușul, dar asta nu împiedica spaţiul să fie supraîncărcat 
cu bucăţi de lemn, balamale, vopsea și bulgări de magneţi 
subțiri aflate printre lăzile deja terminate și schelele al căror rol 
era neclar. Vincent se opri în fața unei plăci de lemn care era 
prinsă cu o frânghie din tavan. Placa atârna orizontal la nivelul 
capului și avea doi bolți obscen de groși înșurubați la fiecare 
capăt. 

— Ce-i asta? se miră el. 

— O chestie a mea, la care lucrez, zise Sains cu mândrie. Nu 


preiau comenzi pentru asta, doar ca să știi. 

Se aşeză în faţa plăcii și întinse mâinile pe lângă cap, ca să 
ajungă în dreptul bolților. 

— E o răstignire, zise el. Bolții intră direct prin mâini. E 
incredibil de realist, curg doi decilitri de sânge din fiecare rană. 
Am făcut chiar și o sutană călugărească la mașina de cusut, 
pentru cel care joacă rolul călăului. Super tare. Vrei să vezi? 

Vincent dădu din cap. Se întreba ce-ar spune Mina. Iluzie sau 
nu, dar el personal era sătul de sânge şi schilodire în această 
etapă din viaţa lui. Dar scoase mapa din plastic cu pozele trase 
la imprimantă, mută un teanc de cleme de metal de pe un banc 
de lucru și întinse imaginile. 

— Ce zici despre asta? zise el. 

Sains se aplecă deasupra pozelor. 

— E o Sword casket, zise el. Sau Sword box, depinde cine 
întreabă. Dar n-ai nevoie de mine ca să-ţi spun asta. 

Vincent dădu din cap. 

— Ai mai văzut vreuna la fel până acum? întrebă el. 

— Nu, nu chiar. Cine a construit-o? 

— Eu speram ca tu să-mi spui asta. A comandat cineva bucăţi 
pentru vreo cutie de la tine, sau știi dacă vreun alt producător a 
vândut una de curând? Poate doar o schiță? 

Sains pufni și arătă cu degetul la poze. 

— Tu crezi că eu aș permite o asemenea lucrătură neglijentă? 
Ruşine, Vincent. Tu ştii că eu fac doar ce-i mai bun. Și niciunul 
dintre ceilalți constructori pe care-i cunosc eu n-ar da drumul pe 
piață la ceva construit atât de stângaci. 

— Deci e pur și simplu făcută de cineva, acasă? 

— Mmm, nu, nici aşa simplu nu e. Când vine vorba de schițe, 
nu e așa uşor cum s-ar crede. 

— Ce vrei să spui? 

Sains se duse la un corp de bibliotecă și căută ceva. După 
câteva momente se întoarse cu trei cărți legate cu spirală. 

— Paul Osborne, Illusion Systems, din 1981, spuse el şi le 
aşeză în fața lui Vincent. Probabil cea mai importantă sursă 
pentru schițele moderne pentru iluzii. Aruncă o privire. Poţi 
construi aşa ceva? 


Vincent deschise una din cărți şi răsfoi înainte și înapoi 
printre schiţe. 

— Aş putea să încerc, zise el. 

— Şi-atunci ar ieși greșit. Cei care cumpără schițe sunt 
magicieni, dar pentru a le construi e mai bine să fii tâmplar de 
mobilă. Nu trebuie să ai doar mașinării, trebuie să înţelegi și 
materialele. Altfel, iluzia e prea apăsătoare. Sau încerci să 
înșurubezi în placaj. Sau faci altă tâmpenie. În plus, multe schiţe 
clasice sunt intenționat desenate greșit. 

Vincent ridică din sprâncene. 

— De ce să vinzi schiţe greșite? întrebă el. 

— Pentru că poți publica o iluzie şi cere drepturi de autor, 
având grijă în același timp ca nimeni altcineva să n-o poată 
pune în practică. Există certuri mari printre magicienii care-și 
iau credit pentru creaţiile altora. Modul tradiţional de a-ți însuși 
o creație e să o publici. Dar în același timp nu vrei ca alții să-ți 
copieze creația proprie şi să înceapă să facă acelaşi truc ca acela 
inventat de tine. Toţi magicienii vor să fie unici. Deci o publici, 
dar cu mici greșeli. 

— Şi ce se întâmplă dacă încerci să urmezi schițele greșite, 
după părerea ta? 

— Pur şi simplu nu merge. Pârghia nu se va deschide. Pereţii 
nu stau prinși unul de altul. Sau orice. Ce vreau să spun e că 
dacă e să construieşti acea iluzie, trebuie şi tu să înţelegi cum să 
schimbi schița ca să funcționeze de fapt. Dar asta are şi un efect 
pozitiv, fiindcă îţi pui propria amprentă pe iluzie. Și altcineva o 
schimbă în alt fel. 

Pârghia nu se va deschide. O amintire îi apăru în minte lui 
Vincent, dar o reprimă imediat. În schimb, începu să bată 
frustrat cu degetele în fotografii. 

— OK, deci această ladă nu e făcută de un profesionist, spuse 
el. Poţi să-mi spui altceva despre ea? Mai uită-te o dată, te rog. 

Sains se apropie de poze, privind cu ochii întredeschiși. 

— Hmm. E o poză veche? Fiindcă modelul este. Vechi, deci. 
Construcţia s-a schimbat destul de mult, asta amintește de cele 
construite în anii 1960. Dar... 

Sains ridică una dintre fotografii şi se încruntă. După care 


dădu drumul pozei şi-şi duse mâna la gură. 

— Vincent, cine a construit asta? spuse el cu voce slabă, 
printre degete. 

— Păi eu am întrebat asta. 

— Dar nu a fost folosită, nu? 

Sains se sprijini de bancul de lucru. Devenise livid. 

— Ce e? întrebă Vincent neliniștit. 

Sains păru că-şi mai revenise puţin şi se întinse după una din 
cărți. 

— Tocmai pentru Sword box şi Sword casket există schițe bune, 
de fapt, spuse el şi răsfoi până găsi ce căuta. În plus, sunt ușor 
de construit. Uite aici. 

Arătă cu degetul la un desen din carte. 

— Asistenta magicianului stă într-un mod foarte precis în 
cutie, raportat la găurile pentru săbii. Găurile sunt răspândite 
astfel încât să pară că acoperă toată partea exterioară, dar de 
fapt, plasarea săbiilor face ca ele să lase un spaţiu perfect pentru 
femeia din interiorul lăzii, atâta vreme cât ea nu se mişcă din 
loc. Sunt unii care au dus asta la niveluri extreme, un magician 
din Germania se pare că i-a rupt unei asistente şapte coaste plus 
maxilarul, în timpul unei reprezentații acum câţiva ani. E pe 
Youtube. Există însă întotdeauna un spațiu pentru asistenta din 
cutie. Dar Vincent... 

Sains ridică una din fotografiile aduse de Vincent şi arătă 
ceea ce era evident. 

— În această ladă nu există un asemenea spaţiu. Dacă cineva 
ar sta în lada asta ar fi perforat de săbii. Nu ai pe unde să scapi. 
Şi totuşi... totuşi văd că au pornit de la o schiţă corectă, chiar 
dacă e veche. Doar că au îndepărtat... chiar iluzia. 

Sains se holba la el. 

— Vincent. Ce e asta? 

— Asta, prietene, exact asta vreau să ştiu și eu. 


Să te uiţi la filmele camerelor de supraveghere era 
aproximativ la fel de plictisitor cu a te uita la cum se usucă 
vopseaua. Christer clipea des. Începuse să se însereze afară, iar 
birourile se goleau tot mai mult de lume. Nu era niciodată 
pustiu, mereu era câte cineva acolo, dar numărul angajaţilor 
scădea considerabil seara şi noaptea. Oamenii voiau să se ducă 
acasă la familiile lor. Un asemenea motiv Christer nu avea, dar 
tot ar fi vrut s-o ia spre casă cât mai curând. El era obișnuit cu 
singurătatea. O acceptase. 

Obţinuse filmările de pe camerele de supraveghere pentru 
cele trei zile de dinaintea dispariţiei Tuvei din iarnă. Ceea ce era 
ciudat, de fapt, pentru că asemenea material nu putea fi păstrat 
decât douăzeci și patru de ore şi, prin urmare, trebuia să fi fost 
şters de mult, fapt subliniat de cei de la bancă atunci când îi 
contactase. Dar când le spusese pentru ce îi trebuie filmările, ei 
descoperiseră, cu o uimire jucată, că un tehnician IT probabil că 
nu fusese atent şi păstrase din greșeală tot materialul pe un 
server. Puteau să aibă ce scuză voiau ei. Nimeni nu se bucura 
mai mult ca el că acele filmări existau. 

Cel puţin înainte de a începe să se uite la materialul monoton. 
Camera era evident îndreptată spre intrarea în bancă, dar se 
vedea şi cafeneaua de peste drum. Ghinionul era însă că uşa în 
sine nu se vedea, fiindcă era în afara razei camerei. Dar vedea 
trotuarul, șoseaua și chiar şi o bucăţică dinăuntrul cafenelei, 
prin geamurile mari de sticlă. Majoritatea celor care trecuseră 
prin cadru nu erau singuri. Erau cupluri care râdeau. Doi moși 
care păreau să se certe pe ceva. O femeie în vârstă cu un copil, 
probabil o bunică cu nepoțelul. 

Două femei, fiecare cu câte un chihuahua. Nu înţelesese 
niciodată trendul cu javrele alea mici. Șobolani în lesă, aşa îi 
vedea el. 

Christer mai luă câteva înghiţituri de cafea. Se strâmbă. Rece. 
Bineînţeles că era rece. Viaţa îi servea rareori cafea fierbinte. 

Continuă să se uite. Un bărbat singur pe care-l văzuse bând 
cafea dincolo de geamurile de sticlă mergea pe trotuar. Părea că 


tocmai ieşise din cafenea. Christer se aplecă mai spre ecran. Era 
ceva cunoscut la acel bărbat. Imaginea era pixelată și era practic 
imposibil să deosebească trăsături faciale. Bărbatul șchiopăta 
uşor şi chestia asta îl intriga puţin pe Christer. Dar nu putu cu 
niciun chip să găsească mai multe informaţii legat de asta nici în 
cele mai ascunse cotloane ale creierului. Mersul era atât de 
familiar, dar cu cât bâjbâia mai mult după informaţie, cu atât 
aceasta se îndepărta mai tare. 

Uneori, când nu găsea direct lucrurile sau când bâjbâia după 
vreun cuvânt pe care știa că ar trebui să-l cunoască, devenea 
neliniștit. Mama lui murise de demenţă și fusese un lung drum 
al zilei către noapte, care se derulase pe parcursul a aproape un 
deceniu. Nu era o soartă pe care Christer și-o dorea. Marea lui 
groază era ca un tinerel de douăzeci de ani fleșcăind gumă de 
mestecat să-i schimbe scutecele și să-l şteargă la fund. Aşa că, 
pentru a fi sigur, pusese bine un cartuș într-o cutie în care mama 
lui îşi ţinuse bijuteriile bune. Era acolo. Și aştepta ziua în care se 
va face util. O moarte rapidă. Și demnă. 

El derulă în urmă şi se uită din nou la bărbatul care şchiopăta 
ușor. Nu. Memoria nu voia să-i fie de niciun ajutor. Christer 
oftă, închise documentul, se ridică și-și luă geaca. Era suficient 
pentru această seară. 


Mina avea o întrunire înainte de ora la care trebuia să fie la 
serviciu. Oricum era acolo devreme deseori, dar în zilele după 
ce o văzuse pe fată nu reuşise să se arunce direct în realitatea de 
la birou. Avea nevoie de o escală mai întâi. Să aterizeze pe ceva 
moale. Se gândise să-l sune pe Vincent, dar fata era încă un 
secret pe care i-ar fi greu să-l explice. Atunci era mai bine să 
domolească sentimentul de dor cu ajutorul altui secret. 

Toţi apucaseră deja să se aşeze când ajunse ea acolo. Se furişă 
înăuntru şi se așeză pe unul din scaunele libere. Erau mereu 
prea multe scaune. Nimeni niciodată nu trebuia să simtă că nu 
are loc, că nu e binevenit. Ea salută din cap către Scanez și Tanti- 
cu-Şalul-Mov. 

Fata-cu-Delfinul avea mâneca suflecată și brațul acoperit cu 
plastic. Un tatuaj cu cuvintele Living on the edge se zărea 
dedesubt, iar pielea din jur era roşie-vineţie. Mina văzu cu ochii 
minţii, nu se putea abține, cum bacteriile ucigaşe făceau ravagii 
sub piele, mâncau și înaintau tot mai mult spre os, distrugeau 
toată materia vie. Îşi frecă mâinile de pantaloni, după care se 
ciupi discret de coapse, ca să abată gândurile. Fata-cu-Delfinul 
ridică o mână în semn de salut și-i zâmbi. Mina încercă să-i 
întoarcă zâmbetul, dar păru rigid şi nenatural. 

Bărbatul-cu-Câinele stătea vizavi de ea, alături de Bosse. Din 
punct de vedere pur tehnic ar trebui să înceteze să-l mai 
numească Bărbatul-cu-Câinele şi să-i spună Bărbatul-cu-Bosse. 
O femeie în scaun cu rotile stătea lângă el, iar Mina bănui că e 
iubita pe care o menţionase el. Bosse ciuli urechile când o văzu 
pe Mina şi înainte ca stăpânul lui să apuce să tragă lesa, el deja o 
luase la fugă, sări în sus cu lăbuţele pe genunchii Minei, 
încercând febril s-o lingă pe față. Mina se ridică panicată şi 
începu să-și şteargă frenetic pantalonii. Măcar era uscat afară, 
dar tot va trebui să-i arunce. Şi acum îi ajunsese și pe mâini. 
Bărbatul-cu-Câinele veni alergând și trase de lesă. 

— Scuze, credeam că l-am legat de piciorul scaunului. 

— Nu trebuie să-ţi ceri scuze, zise Mina rigidă. E vina mea... 
sunt... mi-e cam frică de câini. 


— Înţeleg pe deplin, e totuși un câine mare. Dar jur că e 
foarte cuminte. Şi aparent s-a îndrăgostit de tine. Dacă e să 
privim partea bună. 

— O să încerc să ţin minte asta, spuse ea și forță un zâmbet 
vag. Partea bună. 

Se aşeză la loc pe scaun, în timp ce Bosse fu condus înapoi la 
locul său. Pulsul începu încet să se așeze. Toţi se uitau la ea. Ea 
cobori privirea. Prefera să fie invizibilă. Nu voia să fie văzută, să 
ocupe loc în spaţiu. Nu acolo. Voia să asculte, să observe, să 
înveţe. Până acum, nu vorbise în fața grupului nici măcar o 
singură dată, deşi venea aici de trei ani. 

Femeia din scaunul cu rotile îi zâmbi plină de compasiune. 
Mina se făcu că nu vede. Bosse se așezase sub scaunul 
stăpânului său cu capul cel mare sprijinit pe labe şi ochii mari și 
căprui aţintiți asupra Minei. Trişti, respinşi, trădați. 

În pauză, Mina se ţinu departe de grup. Ceilalţi stăteau 
majoritatea ori în picioare, ori pe scaune, laolaltă în grupuri 
mici, beau cafea, mâncau câte un fursec şi vorbeau. Mina scoase 
telefonul, în colțul în care stătea. Deschise Candy Crush, nivelul 
douăzeci. Nenumărate ore stăteau în spatele acelui nivel, dar 
era relaxarea perfectă. Tot creierul se destindea când ea se holba 
la bomboanele colorate care se mișcau, se ștergeau, se 
înmulțeau. Exista un început, dar niciun sfârșit. 

— Şi eu vreau să-mi cer scuze pentru Bosse. 

Mina tresări când auzi vocea din stânga ei. 

— L-am primit adult, e un câine transferat din alt cămin și 
din păcate n-am reușit pe deplin să-l educăm pe cât am fi vrut 
de bine. 

Mina ridică privirea spre femeia din scaunul cu rotile, care, 
scuzându-se, îi zâmbea. Oftă fără sunet și băgă telefonul în 
buzunar. Părea că oricum nu poate scăpa de socializare, oricât 
ar fi încercat. Oamenii nu erau, pur şi simplu, buni la a citi 
semnale. Uneori visa la o lume în care oamenii au învăţat să se 
spele pe mâini temeinic şi să folosească mănuși de plastic şi 
mască facială şi în care erau amplasate peste tot panouri mari cu 
„păstraţi distanta”. 

— Chiar nu e nicio problemă, spuse ea disuasivă. 


Ea spera că femeia își va lua scaunul cu rotile și va rula în altă 
parte. Dar femeia era tot acolo, calmă. O privea pe Mina cu un 
zâmbet blând. Bărbatul-cu-Câinele veni spre ele cu două pahare 
de cafea. Unul îl dădu femeii din scaunul cu rotile și zâmbi, 
scuzându-se, către Mina. 

— Scuze, ţie nu ţi-am adus. Tu de obicei nu bei și... 

— Nu, nu, e bine. 

Bosse stătea cuminte, dar părea că ar fi vrut în orice moment 
să facă saltul către Mina și s-o lingă pe faţă. Ea se trase cu grijă 
mai în spate. 

— Nu e niciun pericol, îl ţin în lesă, spuse bărbatul și se aşeză 
pe un scaun vizavi de Mina. 

Ea lupta cu impulsul de a pleca de acolo. Nu voia să ştie mai 
multe despre ei. Nu voia să ştie cum îi cheamă. Nu voia să ştie 
unde locuiesc. Nu voia să ştie ce lucrează sau ce au lucrat. Nu. 
Voia. Să. Ştie. Ei erau periculos de aproape să intre în bula ei. Ei 
erau străini. Ea nu voia să vorbească cu străini. Doar dacă era 
pentru serviciu. Dar când nu lucra, nu vedea nicio necesitate să 
vorbească cu oameni pe care nu-i cunoştea. Acum, sincer 
vorbind, ea nu vedea nicio necesitate nici în a vorbi cu oamenii 
pe care-i cunoștea. O listă care, apropo, era foarte scurtă. Şi 
devenea tot mai scurtă pe măsură ce lumea se sătura ca ea să nu 
dea niciodată niciun semn. 

— Kenneth mi-a spus că ești polițistă, zise femeia. 

— Da, zise Mina scurt. 

La dracu'. Nume. Ea ştia de la discuţiile în grup că pe el așa îl 
chema, dar un nume era ceva prea personal, prea intim. Şi nici 
nu voia să discute despre job cu străini. Deci Kenneth, la naiba, 
acum se gândea la el cu nume, iar ceilalți auziseră din 
întâmplare când vorbise cu Julia despre anchetă, fusese un 
accident. Nu se mai întâmplase. Nu se va mai întâmpla. Uși 
antifoc solide între diferitele părţi din viaţa ei. Singurul mod în 
care ea ştia să administreze asta. Singurul mod în care ea putea 
să administreze asta. 

Mina se uită în jur. Nu se mai termină odată pauza? De fapt, 
nu trebuia să rămână la cealaltă parte a întâlnirii. Era opţional. 
Putea să plece oricând. Dar tăcerea deveni într-un final mult 


prea pătrunzătoare. Fără să se poate stăpâni, arătă cu degetul la 
scaunul cu rotile. 

— De ce stai în scaun cu rotile? întrebă ea. 

— Scolioză, spuse femeia obiectiv. 

— Da, exact, da, el... Kenneth a menţionat asta. 

Se lăsă tăcerea din nou. Mina începu să se foiască. Îl simțea 
pe Bosse mai aproape acum. Era de parcă el, centimetru cu 
centimetru, încerca uşor să se apropie de ea. Își împinse scaunul 
puţin mai în spate. La o distanţă suficientă cât să nu sară pe ea 
chestiile care mișunau în blana câinelui. Tăcerea se așternuse 
peste ei ca o pătură udă, iar Mina lua din nou în calcul 
posibilitatea de a pleca de acolo. Sau măcar de a schimba locul. 
Putea să folosească drept scuză o întrebare despre tatuaj 
adresată  Fetei-cu-Delfinul. Dar prefera să nu ajungă în 
apropierea acelui braţ. 

Îi bâzâi telefonul şi-l scoase recunoscătoare din buzunar. Citi, 
se gândi, scrise repede un mesaj și-l trimise. Când își ridică 
privirea, văzu că Kenneth şi soția lui o studiau cu fețe curioase. 
Ea se ridică şi-şi luă geaca de pe spătarul scaunului. 

— Scuze, mă cheamă la serviciu. Mă bucur că ne-am întâlnit. 

Dădu din cap spre femeia din scaunul cu rotile. Bosse o urmă 
dezamăgit cu privirea când trecu grăbită pe lângă el. Ea trecu pe 
lângă toaletă în drum spre ieșire, dar se abţinu intenționat să 
intre să se spele pe mâini. Trebuia să iasă de acolo cu mai multe 
bacterii decât atunci când intrase. Avea şerveţele umede în 
maşină. Şi gel dezinfectant. Era suficient. 


Christer oftă. Încă niște ore de holbat fără rost la filmările de 
pe camerele de supraveghere de la Nordea. Mai avea puţin și 
termina de văzut tot materialul pe care-l primise, trei zile şi trei 
nopți care se terminau exact după ora la care ştiau că Tuva ieşise 
pe ușă şi dispăruse. Spre ceea ce ei ştiau acum că fusese moartea 
ei. Dar camera nu surprinsese nicio dubă dramatică, neagră, 
care ar fi putut-o răpi, niciun agresor mascat care să vină brusc 
în fugă. Niciun monstru. Nimic care să iasă în evidenţă. 

Nu găsise nimic de valoare. Ceva la bărbatul care șchiopăta, 
care revenise pe filmare, îl rodea totuşi în continuare, dar nu 
putea face mai mult decât să aştepte până una-alta. Dacă nu-ţi 
aminteai ceva, nu-ți aminteai pur şi simplu. Ce dracu’, nu putea 
să facă vrăjitorii. Dacă asta era necesar, atunci ar fi trebuit să-l 
păstreze pe Vincent alături de ei. 

Christer închise documentul cu supravegherea video și oftă 
din nou. Următoarea sarcină, sincer vorbind, nu-l atrăgea mult 
mai mult. După ce Agnes fusese găsită moartă, cauza fiind, așa 
păruse, o sinucidere, el îl sunase pe Jesper Ceci. Pe tatăl ei. 
Charlotte Ceci, mama, murise când Agnes era mică. Jesper se 
mutase în Arvika, unde îşi făcuse o familie nouă imediat ce 
Agnes se făcuse destul de mare cât să se descurce singură. 

Christer avea experiența cea mai vastă în discuţiile cu rudele 
și de aceea el era mereu cel care le dădea vestea proastă. Colegii 
lui nu păreau să înțeleagă că și lui îi displăcea la fel de mult 
precum le displăcea lor s-o facă. Probabil că se pricepea chiar 
mai prost la asta decât majoritatea celorlalți. El putea să-i 
calmeze pe cei din jur când era necesar, dar a consola nu prea 
era abilitatea lui de top. 

Îşi amintea foarte bine discuţia pe care o avusese cu tatăl lui 
Agnes. Christer nu fusese dintotdeauna anchetator criminalist, 
aşa că în cariera lui apucase toate tipurile de discuţii. Unii 
aparținători aveau o cădere nervoasă imediat ce spunea că e de 
la poliţie. Chiar dacă suna doar în legătură cu o pisică dispărută, 
găsită moartă. Faptul că proprietarii de animale reacționau așa 
rău nu înceta să-l uimească. Ei ar trebui să ştie mai bine. Dacă el 


învățase ceva, era că animalele dispar mereu. Alţii reacționau cu 
furie la telefon şi-l acuzau că şi-a făcut prost treaba. Ca acea 
femeie de cincizeci de ani a cărei geantă Michael Kors fusese 
găsită în stare perfectă, dar fără telefonul mobil înăuntru. Până 
când lui i-a ajuns într-un final și a întrebat-o la ce telefon 
vorbește în cazul ăsta. Oamenii, ce nu era în regulă cu ei? 

Dacă avea veşti mai proaste de transmis, fireşte că 
aparținătorii puteau intra în stare de șoc. Era mai greu şi atunci 
aveau nevoie de ajutor la fața locului, iar Christer se simțea 
lipsit de putere la celălalt capăt la firului. Problema era că nu 
ştiai niciodată când sau dacă se va întâmpla, deci era greu de 
împiedicat. 

Jesper Ceci aparţinea totuşi unei alte categorii. La telefon 
păruse aproape... politicos. Ceea ce, fireşte, putea fi şi asta o 
reacţie la şoc, nu era ceva neobișnuit ca apropiații să se 
distanțeze emoţional, pentru a putea primi o veste tristă. Dar în 
cazul lui Jesper nu era vorba despre asta, după părerea lui 
Christer. Jesper avea o soţie nouă şi un fiu de cinci an în Arvika. 
Avusese extrem de puţin contact cu fiica sa din Stockholm de 
când se mutase de acolo. Când Christer sunase, Jesper vorbea 
despre Agnes de parcă era o rudă îndepărtată. Cineva cu care se 
întâlnise la o cină acum câţiva ani. Asta îi dădu lui Christer fiori. 

Şi acum trebuia să-l sune iar pe Jesper. Să-i aducă aminte că 
de fapt avusese o fiică, o fată care probabil nu-şi luase zilele. 
Christer va trebui să pună o grămadă de întrebări la care știa că 
Jesper nu avea absolut niciun interes să răspundă. La dracu’. 
Dar foarte bine, trebuia s-o facă şi pe-asta, să se termine odată 
ziua. Mâine era o altă zi. De parcă ar fi mai bună. 

Se ridică de la birou și deschise ușa care dădea în coridor. 

Unii preferau să închidă ușa când aveau de dat telefoane 
neplăcute. Christer făcea invers. Faptul că vedea coridorul şi 
asculta sunetele de acolo era o legătură foarte necesară cu restul 
realității. Nu pentru că această realitate era ceva de atârnat în 
bradul de Crăciun, dar... Oricum. Era mai bună decât micul lui 
birou. Mai mare, dacă nu altceva. 

Din cauza legislaţiei cu privire la prelucrarea datelor cu 
caracter personal, toate informaţiile despre aparţinătorii lui 


Agnes fuseseră şterse, imediat ce se prescrisese suspiciunea de 
crimă. Poliţia avea voie în prezent să păstreze datele personale 
doar în activitatea de prevenire a criminalității, iar sinuciderea 
lui Agnes nu se încadra acolo. Până acum. Dacă cineva l-ar fi 
întrebat pe Christer, ceea ce nimeni n-o făcea de fapt, el ar fi scos 
în evidenţă că GDPR era un mare căcat. Nu dăunase niciodată 
să notezi informaţii necesare despre oameni, nu? Nu înţelegea 
de ce acum brusc trebuia să fie așa de-al dracu’ de secret. Dacă 
cineva ar vrea să-i știe ultimele patru cifre din CNP, el i le-ar 
spune cu mare drag. Din fericire, găsi pe Google numărul de 
telefon de la serviciul lui Jesper. 

Făcu o căutare și găsi, pe lângă număr de telefon, şi un articol 
proaspăt pe pagina ziarului de Arvika. Jesper era activ în 
partidul Sveriges Framtid, puternic influențat de partidul 
norvegian Fremskrittspartiet, dar și mai spre extrema dreaptă. 
Câștigaseră în popularitate când începuseră să se ocupe de 
chestiuni precum aceea că oamenii care nu plăteau impozit n-ar 
trebui să primească ajutor social. Ei numeau asta pe șleau o 
„problemă de imigrație”. 

Christer se uită la fotografia lui Jesper din articol. Tatăl lui 
Agnes îi zâmbea din ecran rece, cu părul rar pieptănat pe spate 
şi sacou albastru pus în evidenţă de o eșarfă roşie la gât. Părea 
că tocmai ieşise cu iahtul pe mare. Jesper era în conducerea 
municipalității din Arvika, iar în articol era vorba despre ce 
schimbări locale vedea posibile în anul următor. Christer își 
putea imagina lejer că Jesper ar fi împărţit cu plăcere banderole 
dacă ar fi avut voie. 

Nu avu putere să citească mai mult. În loc de asta, tastă 
numărul municipalității din Arvika şi vorbi cu cineva de la 
centrală. După trei încercări i se dădu legătura corect. Jesper 
răspunse după primul bip. 

— Termină odată, ţipă el în urechea lui Christer. Ţi-am zis să 
nu mă suni aici, nu e OK. 

— Eh, bună ziua, Christer Bengtsson, de la Poliția Stockholm. 

— Vai, scuze, zise Jesper pe un cu totul alt ton. Îmi cer mii de 
scuze. Credeam că e soția mea. 

— Nu, e Christer Bengtsson, cum spuneam. Am mai vorbit o 


dată, mai demult, când... 

— Îmi amintesc, îl întrerupse Jesper. Nu a fost o discuţie care 
poate fi uitată prea curând. 

La început, Christer fu uimit că Jesper nu vorbea în dialectul 
de Värmland, deşi mai vorbise cu el înainte și ar fi trebuit să-și 
amintească asta. În plus, tocmai citise în articol că Jesper era 
născut în Halmstad. Memoria era scurtă uneori. Vocea din 
urechea lui avea un dialect clar de Halland. „Nu a fost o discuţie 
care poate fi uitată prea curând.” Chiar că. Christer ar fi putut să 
jure că un bărbat ca Jesper tocmai cu asta se ocupase de atunci. 

— Îmi cer scuze că sun din nou, spuse el. Dar au apărut 
informaţii noi legate de sinuciderea lui Agnes. Chestiunea e că 
nu mai suntem siguri că a fost o sinucidere. S-a redeschis 
ancheta. 

De data asta fu rândul lui Jesper să amuţească. 

— Ce tot încerci să spui acolo? întrebă el într-un final, pe un 
ton mult mai firav ca înainte. 

— Credem că e posibil ca fiicei tale să i se fi luat viaţa, zise 
Christer. Trebuie să întreb dacă știi ceva despre prietenii lui 
Agnes, despre dușmanii ei, dacă avea datorii la cineva, dacă era 
implicată în activități criminale... 

— Cum îndrăznești să susţii că fata mea era criminală, urlă 
Jesper în urechea lui Christer. Încă un cuvânt neîntemeiat și te 
dau în judecată, şi pe tine, și toată poliția din Stockholm, pentru 
calomnie! Scandal! Ştiai că au găsit-o într-un parc? În fața unui 
teatru blestemat? De parcă ar fi fost un spectacol! Eu n-am crezut 
niciodată că a fost sinucidere. 

Era ceva fals în vocea lui Jesper. Christer se lovi cu receptorul 
de frunte, de frustrare. ÎI sunase pe Jesper la biroul de la 
municipalitate. În cazul în care cineva le auzea discuţia, Jesper 
avea nevoie să aibă spatele liber. Ar fi dat rău dacă politicianul 
de la Sveriges Framtid avea un copil care întrecuse măsura. 
Christer nu crezu nicio secundă că lui Jesper îi păsa atât de mult 
precum suna la telefon. El ţipa doar pentru cazul în care ar auzi 
colegii. 

— N-am vrut să fiu insensibil, spuse Christer răbdător, 
înțeleg că n-ai avut control asupra traiului pe care-l ducea în 


Stockholm, luând în calcul distanţa şi perioada cât nu v-aţi mai 
văzut. Văd că eşti foarte ocupat cu cariera în Arvika. Şi apropo, 
felicitări pentru noua familie. Agnes era, până la urmă, o femeie 
adultă cu viaţa ei. 

— Atenţie la insinuări, zise Jesper rece ca gheaţa. 

Dialectul moale de Halland era în contrast puternic cu tonul 
rece. Ceva se mișca în subconștientul lui Christer. Ceva care-i 
solicita atenţia, un tipar pe care ar trebui să-l vadă. Dar se 
strecură afară imediat ce încercă să-l prindă. Îi răspunse lui 
Jesper la obiect. 

— Nu insinuez nimic. Scopul meu principal a fost doar să 
informez asupra anchetei care s-a redeschis. 

Jesper tăcu un moment. Părea că se mișcă, poate spre altă 
încăpere. 

— Acel... terorist, zise Jesper cu voce joasă. Dacă aș fi în locul 
tău aş începe cu el. 

Brusc, toată cafeaua pe care Christer o băuse în cursul zilei se 
scurse dintr-odată în vezica urinară. 

— Despre cine vorbim acum? întrebă Christer plin de zel. 

— Cel cu care locuia. Din Iran sau Siria sau ce era. Care 
trăieşte de azi pe mâine. Nici n-ar fi avut acoperiș deasupra 
capului dacă lui Agnes nu i s-ar fi făcut milă de el. Cred că-și 
dorea al dracu' de mult să pună mâna pe apartament, să fie doar 
al lui. 

— De ce crezi că e terorist? 

Christer căută febril un pix cu care să noteze. 

— Nu el personal, poate. Dar soiul lui. Ei fac orice ca să iasă 
în avantaj. Ai dracu’ vânzători de covoare. Să-i ia viaţa fetei 
mele. 

— Eu aveam impresia că erau prieteni buni, zise Christer și 
încetă să mai caute. 

Nu era sigur că avea rost să noteze discuţia. 

— Agnes, prietenă cu așa ceva? zise Jesper. Niciodată. 
Tocmai genul ăsta de atitudine naivă a făcut să avem astăzi țara 
pe care-o avem. Nereglementată. Nesupravegheată. Credeam că 
dacă cineva pricepe asta, atunci poliția o face. Dar tu n-ai ieşit 
afară, în Suedia reală, aşa pare. Nu ti-ar fi ruşine. Să mă anunțați 


când îl prindeți. 

Jesper închise. Christer oftă și se uită din nou la poza din 
ziarul de Arvika. În mod obișnuit, n-ar recomanda ca un tată să- 
și abandoneze fiica în ziua în care aceasta împlinește 
optsprezece ani. Dar fusese poate cel mai mare serviciu pe care 
Jesper i-l făcuse fiicei sale. Măcar fusese scutită de câţiva ani în 
care să asculte zilnic ce spune. 

Şi pe urmă murise. 

Daniel Bargabriel fusese deja audiat în acest context și 
eliberat. Nu părea să fie vinovat. Dar Mina spusese că el fugise 
de la cafenea şi că acum era dispărut. Nu arăta bine. Nici pe 
departe. lar bunicii Tuvei povestiseră că Tuva credea că Daniel îi 
va face rău. La naiba. 

Se așeză pe scaun și se frecă la ochi. Fusese o zi lungă. Și nu 
una dintre cele mai bune. Nu voia să minimalizeze destinul 
oribil pe care-l avuseseră Agnes și Tuva, dar toți oamenii aveau 
să moară, mai devreme sau mai târziu. N-aveai de unde şti 
niciodată cine era la rând sau când se va întâmpla. Asta era, pur 
și simplu. Uneori Christer îşi închipuia că o nălucă neagră cu 
coasă îi apărea în deschizătura ușii. Nu pentru că el voia 
neapărat să moară. Era foarte sigur că nu vrea asta. Dar ar fi 
frumos să existe puţină variaţie. Moartea. Viaţa. La dracu’. 

Porni oftând filmarea camerei de supraveghere pe 
computerul din faţa sa. Nu pentru că avea de gând să se uite din 
nou. Dar dacă rula pe ecran părea că muncește. Își împreună 
mâinile pe burtă, se dădu pe spate şi închise ochii. Christer nu 
voia să fie Daniel, nu voia să-i dea lui Jesper apă la moară. Dar 
pentru moment, totul indica în acea direcţie. Christer oftă. Chiar 
și un rasist putea să aibă dreptate uneori. 


În Srebreniţa fusese tâmplar. Crease cu mâinile sale. 
Moştenise meseria de la tatăl și bunicul său şi era de parcă toate 
cunoştinţele lor cumulate se înnobilaseră în el. Asta era în orice 
caz ceea ce bunica lui zicea mereu. Putea să se uite la o bucată 
de lemn și să vadă ce sălăşluia în ea, ce voia, în ce ar fi trebuit 
modelată. Crease atâtea lucruri frumoase cu mâinile sale. Nu 
ieșise niciodată din acele mâini ceva care să nu fie exact ceea ce 
trebuia să fie. 

Acum nu mai crea. Războiul îi luase cheful de a mai crea. 
Moartea îi întunecase viziunea pentru frumuseţe. Acolo unde 
odinioară sălășluia bucuria, acum se găsea doar o aglomerare 
întunecată, apăsătoare, produsă de amintirea războiului. Toate 
relele acestuia se aflau înăuntrul lui. Toată durerea se adunase 
în încheieturile lui, îi făcea mâinile să înțepenească doar la 
gândul de a crea ceva. 

Dar războiul îl lăsase cu un alt talent. Acela de a săpa. De a 
îngropa morţii. Pierduse socoteala câți îngropase. Acum săpa 
gropile pentru sicrie. Oameni care erau îngropaţi unu câte unu. 
Sub tutela bisericii. 

Atunci. 

Atunci ei doar aruncaseră în pământ om peste om. Cei mai 
mulți, bărbaţi. Și băieţi. Morminte adânci, cu oameni care erau 
rostogoliți în gropi ca niște animale. Sunetul de carne care 
ateriza pe carne. Cadavre jefuite de lucrurile de valoare, dacă 
existase aşa ceva. Cei mai mulţi nu aveau nimic care merita 
furat. Erau săraci. Neînsemnați. 

Uneori se întreba dacă Mladic auzea zgomotul surd și greu 
de cadavre, de acolo din celula în care stătea acum. Probabil că 
nu. Sunetul a opt mii de musulmani bosniaci aruncaţi în gropi 
ar trebui să facă ecou între pereţii celulei, dar probabil el stătea 
acolo confortabil, cu mâncare, căldură, tv. E necesară o formă 
specială de monstruozitate pentru a ucide opt mii de oameni. 

— Salut. Ove. Eu sunt cel cu excavatorul. Instruiţi-mă cum să 
sap. 

Nikola dădu mâna cu el. Bărbatul avea vreo cincizeci de ani. 


Scund, chel, cu tatuaje care acopereau scalpul. Oves minilast, 
scria pe cupa mică a excavatorului. Nikola se uită bănuitor la el. 
În Serbia, tatuajele ar fi indicat faptul că e criminal. Și că a stat 
minimum zece ani în pușcărie. Era nesigur ce însemna aici, dar 
se hotări să nu stea cu spatele la acel bărbat nici măcar o 
secundă. 

— Începi să sapi stratul de la suprafaţă, zise Nikola. Cu grijă. 
Şi preluăm eu și Emil când începem să ne apropiem de sicriu. 
De obicei sunt la o adâncime de doi-trei metri, deci nu te du mai 
adânc de un metru jumate, ca să fim siguri. 

Bărbatul cu scalpul tatuat aprobă din cap şi se duse la 
excavator. Nikola îl urmări, în continuare bănuitor, cu privirea. 

Un bărbat şi o femeie se apropiară şi chiar în spatele lor erau 
încă o femeie și un bărbat. Cei din spate erau îmbrăcaţi în haine 
de protecție. 

— Mina Dabiri, de la poliţie, zise prima femeie şi întinse 
mâna. El este Vincent Walder. 

— Eu l-am adus pe Ove, zise bărbatul de lângă polițistă. E 
bun. Şi e vecinul meu. Sau mă rog, stă în cea mai apropiată casă. 
Bănuiesc că v-a sunat, nu? 

— E criminal? întrebă Nikola. 

Era foarte bine să fie clar. Trebuie să știi cu ce oameni ai de-a 
face. Bărbatul se holbă la el. 

— Criminal? Sunt foarte sigur că nu. De ce... cum așa...? 

Nikola dădu scurt din cap, ca răspuns. 

— Bun, spuse el. Pare priceput. 

— Avem şi tehnicieni, continuă Mina și dădu din cap spre cei 
doi din spate, care vor prelua sicriul imediat ce e scos. 

Nikola încuviință din nou. Nu prea avea chef de vorbă, era 
acolo doar să-și facă treaba. Suedezii erau mult prea vorbăreţi 
uneori. Dădeau impresia că nu suportă tăcerea și că țin mereu s- 
o umple. Lui unul îi plăcea tăcerea. 

Nikola și Emil făcură câţiva pași în spate ca să nu stea în 
calea excavatorului. Nu trebuiau să vorbească unul cu celălalt. 
Erau frați. Nu de sânge, dar de pe vremea în care făcuseră gropi 
în Srebrenița nu se dezlipiseră unul de celălalt. Amândoi 
pierduseră tot. Familiile lor erau undeva în mormintele comune 


anonime. Niciodată găsiți. Niciodată identificaţi. 

Veniseră împreună în Suedia și împărțeau un apartament mic 
de două camere în Rinkeby. Nikola făcea mâncare. Emil spăla 
vasele. Existau. Ar fi prea mult să spunem că trăiau. 

Bărbatul cu scalpul tatuat manevra cu dibăcie cupa 
excavatorului și primul strat de pământ fu îndepărtat cu grijă. 
Nikola se uita cu coada ochiului la bărbatul care venise cu 
poliţista și la cât de atent studia procesul de excavare. Într-un 
fel, bărbatul îi amintea lui Nikola de fratele lui adevărat. 
Nermin fusese cel inteligent dintre ei doi. Când el crea cu 
mâinile, Nermin crea cu creierul. 

Înainte de război, fratele lui fusese profesor de matematică la 
universitate. Lui Nikola îi era adesea dor de el. Nu înțelegea de 
ce el fusese cruțat, iar Nermin, de niște decenii deja, era doar 
oseminte. 

— Ce le-ai spus tehnicienilor despre mine? o întrebă bărbatul 
pe femeie. 

Parcă uitase că Nikola e acolo. 

— Nimic, răspunse ea. Probabil că ei nu cunosc contextul 
exact din grupul Juliei. Așa că azi ești unul din echipă. Nu 
trebuie decât să intri în joc. 

Nikola dădu din cap. Toţi aveau secrete, chiar și aici. Prea 
multe secrete nu erau bune. Tocmai atunci când oamenii nu 
aveau încredere unul în celălalt se putea prăbuşi totul. Cupa 
excavatorului dădu înapoi și se opri. Se deschise uşa cabinei. 

— E bine așa? Sau intru mai adânc? 

Nikola luă lopata în mână și se apropie de groapă. Emil îl 
urmă. Se uitară în jos. Aprecie distanţa dintre suprafața solului 
și cât de adânc fusese săpat. Se uită la Emil, care aprobă dând 
din cap. 

— Preluăm noi acum, spuse el. 

Săriră în groapă și începură să sape cu lopeţile. În pieptul lui 
se treziră amintirile unui alt pământ, unui alt mort. De acum 
multă vreme. 

Dar în același timp, de acum. 

Mereu acum. 


La început nu auzi că sună telefonul. Nu până nu-i trase 
Maria un picior. 

— N-ai de gând să răspunzi? zise ea. 

El era profund absorbit de o carte despre tipare 
comportamentale şi crize de viață legate de vârstă. Autorul 
relata ce opinii, valori şi acțiuni erau cele mai uzuale în diferite 
faze ale vieții. Oamenii nu erau atât de diferiți precum credeau 
ei. La început cumpărase cartea pentru a-și înțelege familia. Nu 
voia să facă greşeala să creadă că un om de nouă ani, unul de 
cincisprezece, unul de nouăsprezece şi unul de patruzeci 
gândeau la fel. Dar începuse să suspecteze că materialul pe care 
se baza cartea nu includea și familia lui. 

De data aceasta, citea pentru a încerca să-l înțeleagă pe 
criminal. Prin acţiunile pe care le cunoșteau putea încerca să 
tragă concluzii legate de vârstă, sex şi background. Dar se 
împotmolise când văzuse că acţiunile criminalului se 
contraziceau. 

— Vincent? spuse Maria din nou, pe un ton iritat. Îți sună 
telefonul! Sau n-ai curaj să răspunzi fiindcă stau eu aici și pot 
auzi? 

El închise cartea și se uită la mobilul care se afla pe măsuța 
din faţa canapelei. 

Numele Minei lumina pe ecran. ÎI luă ca să răspundă, în timp 
ce Maria dădu ostentativ mai tare volumul televizorului. 

— Distracţie plăcută cu amanta ta, zise ea. Doar să nu-l 
trezeşti pe Aston. A avut o zi grea la școală. 

El intră în camera de lucru. Ori asta, ori să concureze cu 
sunetul de la Let's Dance pe TV4 Play. 

— Bună, Mina, zise el şi trase ușa puţin. 

— Christer a vorbit cu bunicii Tuvei, tocmai am citit raportul, 
spuse ea. 

— Aha, și maşina merge bine? 

Ce noroc că nu era un apel video. Era sigur că s-ar fi văzut pe 
el cât de mulțumit era de acel comentariu. 

— Foarte tare. Eu mă străduiesc aici să încerc să comunic la 


nivelul tău. 

— Promit să tac. 

El se așeză la birou și se învârti încet cu scaunul. 

După cum suna, Mina vorbea cu căştile pe urechi. Evident. 
Sigur nu ar fi apăsat pe difuzorul telefonului pus pe o masă și 
nici nu l-ar fi luat din buzunar să-l pună la ureche. Nu fără să-l 
spele meticulos mai întâi. Întrebarea era cât ţineau căștile, 
fiindcă și pe ele le spălase cu siguranță. Dacă i-ar cumpăra 
vreodată un cadou de Crăciun, atunci ar fi o pereche de airpod- 
uri, ca să aibă de rezervă. 

— Christer a vorbit şi cu Jesper, tatăl lui Agnes, continuă 
Mina. Ghici pe cine menționează toți trei? 

— Daniel Bargabriel. 

Îşi încercase norocul, dar era singurul nume pe care-l avea. 

— Foarte bine, mentalistule. Sigur că sunt doar indicii vagi. 
Märta şi Gunnar ziceau că Tuva nu îndrăznea să vorbească 
despre el de teamă ca el să nu-i facă rău. Jesper a susținut că 
Daniel voia apartamentul lui Agnes. Sigur că a zis asta din 
rasism, dar... 

— Dar Daniel a fugit de la cafenea dintr-un motiv. 

Mina amuţi. Se auzeau voci pe fundal. Erau din ce în ce mai 
puternice, apoi slabe din nou. Ea era bineînțeles la serviciu şi 
nimeni nu ştia că-l sunase pe el. Aşteptă ca ea să spună ceva. Îi 
plăcea să o asculte. 

— Deci profilul tău ce spune? întrebă ea după ce se 
îndepărtară vocile de pe fundal. Are dreptate Ruben? Poate fi 
el? 

El se gândea la ce văzuse când îl observase pe Daniel în 
timpul primei lor vizite la Fab Fika. Prin peretele sufrageriei, 
Tony Irving se auzea zicând ceva despre un slowfox perfect. 
Maria trebuie că dăduse sunetul şi mai tare când văzuse că nu 
se mai întoarce. Probabil va fi decapitat sau cel puţin asurzit 
când se va întoarce înapoi la ea. Dar asta era o posibilă 
problemă viitoare. 

— Când ne-am întâlnit cu Daniel, el a dat semne de 
nervozitate, dar şi că ar ascunde ceva, spuse el. Dar nimic mai 
mult. E posibil să devină violent dacă e presat mai tare. Dar nu 


am văzut niciun semn de furie reprimată. În cazul acesta, ar fi 
fost mai sarcastic sau cinic, ar fi marcat cu oftaturi în discuţie, n- 
ar fi activat orbicularis oculi... 

— Orbi... ce? îl întrerupse Mina. 

— N-ar fi dat așa din ochi. Şi stresul la care l-am supus noi ar 
fi trebuit să ducă la un fel de tic nervos al mâinilor și al feței. 
Nimic din astea nu s-a întâmplat. În același timp, e periculos să 
generalizăm de la o singură întâlnire. Doar fiindcă Daniel n-a 
fost agresiv cu noi nu înseamnă că nu poate fi în alte situații. 
Dar eu am spus și că pare a avea două feţe. Criminalul nostru. 
Una explozivă și agresivă, da, dar şi una care planifică cu calm. 
Rămâne de văzut dacă Daniel le are pe ambele. 

Mina înjură. 

— Pare că prioritatea noastră e să-l aducem pe Daniel la 
poliție imediat, spuse ea. Ori e vinovat de crime. Ori e nevinovat 
și atunci poate avea nevoie de protecție împotriva susținătorilor 
partidului Sveriges Framtid. Tatăl lui Agnes are o funcţie înaltă 
în partid şi e foarte furios. El e o persoană prea publică, nu ar 
face ceva care să se întoarcă împotriva lui. Dar e simplu să roage 
pe altcineva să pună numele și poza lui Daniel pe pagina de 
Facebook a partidului, cu îndemnul de „a face singurul lucru 
corect”. S-a mai întâmplat până acum. 

Vincent gemu şi se mai învârti o tură cu scaunul. 

— Sveriges Framtid, ce clovni, zise el. Acum o să trebuiască 
să avem de-a face și cu ei? 

— Clovni? zise Mina. Zilele tale de naștere trebuie că au fost 
foarte ciudate. Ne vedem curând. 

Ea închise. 

El mai rămase o clipă cu telefonul în mână, în timp ce-și 
aduna forțele să se ducă la Maria. Let's Dance părea că se 
apropie de final, îi auzea pe prezentatori făcând rezumatul serii. 
Se uită la ecranul mobilului, încercă să-l facă din nou să 
lumineze cu numele Minei pe el. Dar rămase negru. Trase adânc 
aer în piept, deschise uşa şi intră în sufragerie. 

— Stau aici și pot s-aud tot, izbucni Maria. lar voi faceți sex la 
telefon în camera de alături. Ce scârbos! Nu i-ar fi rușine! 

El se uită la soția lui. Sute de răspunsuri tăioase i se 


învolburau în creier, unul mai bine formulat ca altul. Unul mai 
rău pentru relaţia lor ca altul. Intr-un final nu spuse absolut 
nimic. Dar simţea o tristeţe enormă pentru unde ajunseseră. 


Daniel stătuse cât de mult posibil fără să părăsească locuinţa 
din Märsta, dar acum nu mai mergea. Trebuia să cumpere 
mâncare. Hârtie igienică. Și să stea afară măcar puţin. Se studie 
în oglinda din baie. Fusese înzestrat cu nişte petice jalnice de 
barbă, răsărite din loc în loc, și de aceea încerca mereu să fie 
proaspăt ras. Nicio umbră sexy în stilul Zac Efron n-ar fi putut 
vreodată să-i acopere obrajii. Deja vârfurile se răşchirau sălbatic. 
Părul, care-i stătea de obicei într-o frizură aparent spontană, dar 
aranjată de fapt cu mare atenţie, era nespălat cam de o 
săptămână și-i stătea lipit de cap, ca o căciulă. Îi crescuse ȘI se 
vedea la rădăcini că e șaten. Arăta ca dracu’, sincer vorbind. 

Ce noroc că Evelyn nu era acolo, i-ar fi zis că arată ca un om 
al străzii bolnav de cancer. Ea avea talentul de a spune 
oamenilor tocmai acel lucru care în orice situaţie îi călca cel mai 
mult pe bătătură. Îi era dor de ea mai mult ca oricând. Dar ea 
probabil că ar fi terminat-o cu el cât ai clipi dacă l-ar fi văzut 
cum arată acum. Nu l-ar mira să şi miroasă urât. Întrebarea era 
dacă ei ştiau. Dacă poliția era la curent unde se afla el. Nu 
fusese deloc precaut. Și fusese nevoit să mintă referitor la Tuva. 
Sau nu să mintă neapărat, dar fireşte că nu spusese tot. Ceea ce 
se putea întoarce împotriva lui. Fusese de două ori la mustață. 
Nu-și permitea mai multe erori. 

Daniel se uită în oglindă din nou. Pentru început, ar trebui să 
aibă pe el mai multe haine în afară de tricoul și chiloţii pe care- i 
purtase în ultima vreme și pe urmă să iasă odată pe uşă. Înainte 
ca situația să scape total de sub control. Dar nu putea înlătura 
convingerea că poliţia se va arunca asupra lui imediat ce va păși 
afară din locuinţă. Îi vor da o mamă de bătaie. Sau cineva o să-l 
vadă și-o să sune la 114 14 pentru a da indicii despre unde se 
află. Chipul lui va fi cu siguranţă pe afişele acelea cu „Dat în 
urmărire”, puse pe fiecare stâlp de iluminat de la locuinţă până 
la ICA. Şi asta nu fără motiv. 

— Vino-ţi în fire, îşi spuse el cu voce tare. Ei mai au și altele 
pe cap în afară de tine. 

Dar un fapt era cert. Indiferent dacă-și făcuse asta cu mâna 


lui sau nu, îi era frică să iasă afară. Și îi va fi din ce în ce mai 
frică, pe măsură ce va trece timpul. Se privi în oglindă pentru a 
treia oară. Își trecu mâna peste barba rășchirată. Își privi tricoul 
pătat. O să-l sune pe Samir. Samir sigur poate să treacă pe la el 
cu haine şi mâncare. Dar odată cu Samir vor veni și o grămadă 
de alte probleme. El va considera că e super să aibă unde să-și 
vândă pliculeţele. Iar Josef, care avea apartamentul, sigur n-o să 
fie încântat. Nu, Samir nu era, în continuare, o alternativă. 
Daniel nu mai vorbise cu Evelyn de când fugise. Dar nu voia s-o 
piardă, pentru nimic în lume. 

Evelyn era cea care lua hotărâri. 

Nu mai putea fi cel vânat, trebuia să fie cel care ataca. 
Singurul mod de-a se elibera de monstru era să-l ucidă. Pentru a 
păstra controlul, va contacta singur poliția, înainte ca ei să-l 
găsească. Şi trebuia să fie atât de convingător, încât ei să-l uite o 
bună bucată de vreme de-aici înainte. Pentru că „mereu” nu 
suna ca o perioadă bună. 

Dădu jos cartea de vizită care era prinsă de oglindă, luă 
telefonul și formă numărul de pe cartea de vizită. 

Cineva răspunse de la celălalt capăt, dar nu auzi exact ce 
spuse. Vuietul din capul lui era prea puternic, din cauza 
nervozității. 

— Bună, spuse el. Ai trecut pe la mine pe la serviciu. Voiai să 
vorbim. E vorba despre Tuva. Tuva Bengtsson. 


Kvibille 1982 


El despături desenul pe podeaua din grajd care fusese 
măturată cu atenţie, ca să nu se murdărească desenul. Îi luase 
mai multe zile să deseneze, să măsoare, să schimbe, s-o ia de la 
capăt, dar acum era în sfârşit gata. Se aşeză pe jos lângă desen și 
se uită atent la fiecare detaliu, pentru a verifica dacă făcuse vreo 
greşeală. De multă vreme nu mai fuseseră animale în grajd, dar 
tot mirosea a vacă și bălegar când se întinse pe podeaua de 
lemn. Lui Jane mirosul i se părea foarte scârbos și refuza să 
pună piciorul în grajd. Dar pe el, mirosul îl făcea să se simtă în 
siguranţă. 

Era locul lui şi al nimănui altcuiva. Probabil că petrecuse mai 
mult timp acolo, cu construcțiile lui, decât în casă. 

Cineva ciocăni şi se deschise ușa. Jane apăru în cadru, cu 
mâna pe clanţă. 

— Pot să intru? întrebă ea. 

— Da, dar ţie nu-ţi place aici...? răspunse el și se ridică în 
fund. 

— Ştiu, dar mi-am dat seama că nu sunt decât molecule de 
miros. Exersez să le interpretez. Am citit că poţi face asta. Şi 
voiam să te întreb cum a mers cu puzzle-ul cu numere. Am uitat 
de tot de el. 

El scoase rama de plastic cu cifrele din buzunarul de la spate, 
se ridică și se duse la sora lui. Încercase timp de mai multe zile 
să rezolve provocarea ei. 

— Nu înţeleg, spuse el și-i întinse puzzle-ul. Pare că... nu e 
posibil? 

— Bingo, spuse ea. Nu poate fi dezlegat. 

El se încruntă. Cum putea să fie posibilă o ordine a cifrelor şi 
nu alta? Părea că n-are sens. 

— Aşa, spuse ea. Toate cifrele trebuie să fie la locul lor 
obișnuit, în afară de 14 și 15 care trebuie să-și schimbe locul. 
Dacă începem cu una dintre celelalte cifre: care e cel mai mic 
număr de mișcări posibil pe care le poţi face pentru a termina în 
același loc din care ai început, dacă trebuie să faci cel puţin una? 


— Două mișcări. Mai întâi o mişcare într-o direcţie, oricare, și 
pe urmă iar înapoi. 

— Bun. Un număr par de mișcări. Asta înseamnă că oricâte 
mișcări faci, trebuie mereu să se încheie într-un număr par 
pentru ca o cifră să se poată întoarce în același loc. Nu te uita 
aşa la mine, e logică matematică. Dar de câte mișcări e nevoie 
pentru ca 14 să ajungă pe locul lui 15? 

— Una, spuse el. Aha. Un număr impar de mișcări. 

— Ai priceput. Bine lucrat, deşi eşti atât de mic. Întotdeauna 
va fi necesar un număr impar de mișcări pentru ca 14 şi 15 să-și 
schimbe locul. Dar e nevoie de un număr par pentru a le păstra 
pe celelalte pe locurile lor. Şi nu poţi avea impar și par în același 
timp. Prin urmare nu poate fi rezolvată. 

El dădu din cap. Nu înţelegea tot ce spune ea. Dar într-un fel 
suna corect. 

— Mie-mi place par, spuse el. Nu există vreo asociație pentru 
cei ca tine? 

— Pentru cei extra inteligenţi, vrei să spui? 

— Nuuu, pentru surori mai mari enervante. 

După care adăugă, lent: 

— Auzi, moleculele acelea pe care-ţi antrenezi tu nasul, tu ştii 
că sunt molecule de caca, nu? 

Jane se înverzi la față. 

— Câh! ţipă ea. Oo, ce scârbos ești! 

leşi în fugă din grajd, în timp ce el se schimonosea de râs. 
Râse și mai tare când o văzu cum încearcă să-și sufle nasul în 
mâneca puloverului, căutând să scoată chestiile invizibile care 
puteau fi în nas. 

Pe urmă se întoarse la desen şi scutură câteva paie care 
ajunseseră pe el. Nu era primul lui desen. Pe pereţi erau 
proiecte mari şi mici, iar el le construise pe toate. Trucurile lui 
de magie. O parte funcționau, altele nu. Allan, proprietarul 
depozitului de cherestea, știa de marele lui interes și era 
impresionat de cât de priceput devenise la construit şi schițat. 
Așa că existau mereu o placă fibrolemnoasă, scânduri şi o 
bucată de material la îndemână, când avea nevoie. Şi când nu 
existau, folosea carton de la cutiile vechi de cereale. 


Cea mai recentă schiță era totuşi altceva. Iluzia care stătea 
sprijinită de perete o inventase singur, după ce văzuse 
magicieni la televizor şi încercase să-și dea seama cum fac. Nu 
ştia deloc dacă a ghicit corect. Dar schița de pe podea, aceea era 
pe bune. 

Cu ajutorul mamei comandase niște cărți despre iluziile 
scenice, de la biblioteca din Kvibille. Durase peste o lună să le 
primească. Cărțile se dovediseră a fi în principal bibliografii cu 
poze ale unor magicieni îmbrăcaţi în paiete din cap până-n 
picioare, din diferite show-uri din Las Vegas. El sperase că va 
găsi informații despre cum îşi construiau ei iluziile scenice. Dar 
niciunul nu era aparent pregătit să dezvăluie asta. Până când 
găsise o carte cu titlul mai mult decât trist: Seria Hobby 12: 
Construieşte-ți propriul număr de magie! Aproape că nici nu voise 
s-o comande. Dar mare parte a cărţii se dovedi a consta din 
schițe de construcție pentru cele mai cunoscute iluzii. Nu-i 
venea să creadă că există o asemenea carte. O carte cu toate 
secretele. 

Era neglijent făcută, instrucţiunile nu erau scrise special 
pentru carte, ci erau niște schițe fotografiate. Probabil erau 
americane, autorul schimbase măsurile de la ţol la centimetru, 
pe marginea fiecărei fotografii. Dar nu conta. Cartea conţinea 
explicaţii pentru numărul său favorit de iluzionism: The 
Substitution Trunk. 

Celelalte iluzii pe care le văzuse constau în mare parte din 
momentul în care magicianul îşi băga asistenta într-o ladă şi pe 
urmă făcea ceva cu lada respectivă. O tăia în două, îi dădea foc, 
băga săbii prin ea. Pe urmă asistenta ieșea de acolo, cu hainele 
schimbate. Mereu i se păruse puţin ciudat. Un truc de magie 
care constă în a face rău cuiva. Timp în care acel cineva se 
schimbă de haine. Probabil era o chestie pentru adulți. 

Ceea ce deosebea The Substitution Trunk de toate celelalte 
iluzii era că magicianul şi asistenta trebuiau să treacă prin 
acelaşi lucru. Amândoi erau magicieni. Amândoi erau asistenți. 
Magicianul devenea asistent. El putea schimba locul cu 
altcineva. Putea deveni altcineva. Era o poveste mai interesantă. 

Trase cu coada ochiului la poza din cartea deschisă, care se 


afla pe podea, lângă desen. Două persoane zâmbeau și primeau 
aplauze. 

Trebuia să-și găsească o asistentă. De Jane putea să uite. Dar 
cu noile măsuri pe care le luase în calcul în schiță, mama ar 
încăpea foarte bine în cutie. Ar fi atât de surprinsă, atât de 
mândră de el. În sfârșit ar putea să facă magie singură. El 
verifică măsurile încă o dată, pentru mai multă siguranţă. 

Avea să fie cel mai bun truc al lui făcut vreodată. 


— Aţi stat până târziu la petrecerea de 70 de ani? 

Tonul lui Vincent era delicat. Trăia cu speranţa că ea va trece 
peste asta. Nu fiindcă ar fi avut şanse. Adevărul e că dacă s-ar 
întâmpla, aceasta ar fi ziua în care ar ieși să-şi cumpere primul 
său loz instant. 

Exista o şansă la 250.000 să câştige un milion, dar șanse mult 
mai bune, de una la cinci, de a câștiga ceva răzuind un loz. La 
loto, şansa de a ghici cele şase numere și de-a deveni milionar 
era de doar una la 490.860. Şi una la cincizeci pentru orice tip de 
câștig. Deci loz răzuibil va fi. Pe de altă parte, cu Bingolotto 
șansa era de unu la aproximativ 166.000 de a ajunge ori la 
Superșansă, ori la Cinci Colorate, iar pentru câștig, în mare, 
şansa era de unu la 7,7 lozuri, așa că el poate ar trebui... 

— Vincent! Tu măcar asculți când vorbesc? șuieră Maria cu 
faţa vânătă de furie. 

El clipi des şi se întoarse la realitate. Maria era mereu teribil 
de nervoasă după ce se întorcea de la o întâlnire cu familia ei. 
Plină de otrava amară pe care fraţii, surorile şi părinții ei 
continuau să i-o picure în urechi. 

Cu toate astea, inima i se făcu mică în piept când realiză că 
astăzi n-o să fie zi de loz răzuibil. Din contră. O să fie 
managementul conflictelor prin mila Domnului. Se ridică, puse 
cafea în Cuculconfetti şi se aşeză în fața ei. 

Soarele trimitea o rază aurie pe masă, ca şi cum exersa 
înaintea verii. 

— Tuturor li s-a părut foarte dubios că n-ai fost la petrecere, 
spuse Maria. Le-am explicat că ai un spectacol în aceeași seară, 
dar și mama, și tata s-au simtit lezaţi. 

— Ce neplăcut, spuse el şi observă în aceeași secundă din 
limbajul trupului Mariei că răspunsul era complet greşit. 

El putea să citească un public de opt sute de oameni, 
dispoziţiile şi nuanțele lor cele mai mărunte, şi să-i dirijeze ca pe 
o orchestră. Dar dintr-un motiv anume, nu făcea față în 
comunicarea cu câmpul minat viu care era soţia lui. Mai ales 
după ce minele fuseseră montate de părinții ei. Şi de Ulrika. 


— Neplăcut? 

Vocea Mariei urcă în falset. Avea pe masă cana favorită cu 
Pizda-Glamour, iar el se gândi încă o dată cât de prost se potrivea 
acel epitet. Erau multe cuvinte care o descriau mai bine pe soția 
lui. Majoritatea celorlalte cuvinte, de fapt. 

— Bineînţeles că n-am vrut să spun... 

Bătea ritmul cu piciorul pe sub masă, dar îşi impuse să 
înceteze. Dacă părea nervos, ea doar se va enerva şi mai tare. 
Uneori se întreba ce văzuse ea de fapt la el. De ce se îndrăgostise 
de el. El era genul total greşit pentru ea. Sau dacă era să fie spus 
invers, poate că ea era genul complet greşit pentru el. Cum 
priveai asta depindea de cine alesese pe cine. Şi care dintre ei 
doi iniţiase ceea ce în continuare se considera a fi o trădare la 
adresa familiei, de o asemenea magnitudine încât relaţiile de 
familie încă îşi lingeau rănile. 

El susținea că ea fusese cea care făcuse primul pas. Ea 
susținea că el. Poate că adevărul se afla undeva la mijloc. Maria 
concurase dintotdeauna cu Ulrika, ceea ce nu fusese chiar uşor, 
de vreme ce Ulrika avea un prost obicei enervant, acela de a face 
totul perfect. Maria era sora mai mică şi ei nu-i ieșea niciodată. 
În același timp, poate că tocmai perfecțiunea Ulrikăi făcuse ca el 
să se simtă atras de Maria. Era epuizant să încerci să te ridici la 
standardele Ulrikăi. Maria nu avea niciun standard. Oricum, nu 
în felul acela. Ea era acolo, în prezent. Deschisă. Spontană. Cel 
puţin așa crezuse el atunci. Se dovedise, bineînţeles, că imaginea 
pe care Maria o afişase se afla foarte departe de cum era ea de 
fapt. Dar când descoperise asta, deja era prea târziu. Atunci 
trădarea lor era deja publică şi stăteau împreună pe câmpul de 
luptă, înconjurați de pustiul pe care ei înșişi îl creaseră. Şi, sincer 
vorbind, nici el nu se ridicase la aşteptările pe care le avusese ea 
de la el. 

Totuşi, Maria fusese cea care luase iniţiativa să treacă granița 
interzisă. El susținea asta cu fermitate. Chiar dacă Maria nu era 
de acord. 

Starea de spirit dintre ei se crease pe parcursul unor luni 
întregi. Priviri. Mișcări. Corpuri care se atingeau ușor când 
treceau unul pe lângă celălalt. Se întâmplase în casa de vară a 


părinţilor Mariei și Ulrikăi. Ceilalţi erau plecați la scăldat. 
Vincent rămăsese cu scuza că are de lucru. Cu ce scuză venise 
Maria, asta nu ştia. Dar acolo, în bucătăria veche și ponosită de 
casă de la ţară o făcuseră prima oară. Maria se apropiase de el. ÎI 
luase în braţe, îl sărutase și pe urmă, fără ocolișuri, îi băgase 
mâna în pantalonii scurți şi-i apucase sexul tare. El o ridicase, o 
dusese în braţe în camera de oaspeţi, unde el și Ulrika obișnuiau 
să stea când veneau în vizită. Pe urmă o pătrunsese. 

Amândoi ştiuseră că atunci și acolo aleseseră un drum fără 
întoarcere. O decizie pe care şi-au asumat-o chiar cu demnitate, 
spre groaza familiei. O săptămână mai târziu, el deja cerea 
divorțul de Ulrika. 

Făcuseră sex ca nebunii în acel prim an, mai mult la inițiativa 
Mariei. Părea că vrea să-i cucerească trupul, să-l asedieze ca pe o 
fortăreață în care sora ei fusese comandant. lar el nu avusese 
nimic împotrivă. Îi plăcea să se culce cu Maria. Cu Ulrika fusese 
vorba mai mult de prestație. Cu Maria se simțea sexul mai... 
autentic. 

Dar orice fusese, se retrăsese rapid. În ultimii ani era ceva 
neobişnuit și o dată pe lună. Acum abia dacă-şi amintea când îl 
atinsese Maria ultima dată. Şi când îi permitea să se apropie de 
ea era cu acea pudicitate nou inventată și solicitarea de a stinge 
veioza. Acum i se părea o fantezie îndepărtată faptul că Maria 
odată voise să-l privească în ochi atunci când era în ea. 

— Dar Doamne, alooooo, unde ești? Ai putea măcar să te 
prefaci că te interesează cât de cât ce spun! şuieră ea. 

El nu înţelegea de ce îi era atât de greu să se concentreze la ce 
spune ea. Poate că din cauză că deseori el ştia dinainte ce-o să 
spună şi uneori spunea replicile ei încet, ca pentru sine, în 
acelaşi timp în care ea le spunea cu voce tare. 

— Tocmai ţi-am spus că trebuie să-i suni pe mama și pe tata 
ca să-ţi ceri scuze, spuse ea. O aniversare de 70 de ani nu eo 
aniversare obişnuită. Când ai de fapt de gând să începi să dai 
prioritate familiei tale? Îmi dau seama că e minunat să vii şi să 
pleci după bunul plac, dar noi, ceilalți, noi cei de aici, din 
realitate, noi nu ne prea permitem acest lux! 

— Nu vin şi plec cum vreau, spuse el obosit, am un job care 


face să fiu plecat mult seara și în weekend. Dar e job. 

— Şi-atunci asta nouă, asta cu care eşti așa de-al dracu’ de 
secretos? Cu ea, cu polițista? Și asta e tot job? 

El ştia că nu contează ce spune. Maria n-avea un dialog cu el, 
era ca de obicei doar un monolog. Dar se săturase să acționeze 
doar ca spectator, limitat la a scoate sunete potrivite pentru a 
arăta că ascultă cu atenţie. Nu de data aceasta. 

— Tu ce crezi de fapt? continuă el. Doar fiindcă am un 
reflector pe mine când lucrez, asta înseamnă gagici, droguri și 
petreceri în fiecare seară? Știi, chiar ai dreptate. Exact aşa arată 
viața mea. Dacă ai şti câte televizoare am aruncat pe ferestrele 
hotelurilor în timp ce trăgeam liniuţe de pe abdomene goale de 
fotomodele. Mai ales în Vara și în Kalmar, ştii, în localităţile mai 
mici, acolo se trage pe nas al dracu’ de tare! Bingo Rimer mi-a dat 
lista lui de contacte, abia apuc să fac față tuturor gagicilor de 22 
de ani care se aruncă la picioarele mele. 

Maria se holba la el. 

— Acum te prosteşti, spuse ea. 

— Ştiai ce implică jobul meu când m-ai ales, zise el. E 
solicitant, călătoresc mult și da, m-a făcut și persoană publică. 
Dar să spui că nu dau prioritate familiei! Când nu sunt în 
turneu, stau de fapt cu familia mai mult ca majoritatea. Care 
dintre noi e cel care-l lasă, dar îl și ia pe Aston patru zile din 
cinci? Cine e cel care i-a condus acasă pe Rebecka şi Benjamin de 
la şcoală în fiecare zi, două ore înaintea celorlalți copii? Și sunt 
aici, Maria. Tu când ai meșterit ultima oară la mașina cu 
telecomandă a lui Aston? Când ai avut o discuţie reală cu 
Rebecka? Să stai cu cana de cafea în față și să scrolezi pe 
Facebook nu înseamnă să fii cu familia. Să te afli sub același 
acoperiş nu înseamnă că ești prezentă. Și apropo, tu cine crezi că 
plăteşte pentru cănile tale artizanale de ceai, cu texte 
„amuzante”? 

El îşi trase sufletul. Nu intenționase să meargă atât de 
departe, dar în același timp... Tot ce spusese era adevărat. 

Maria se ridică cu cana Pizda-Glamour în mână. 

— Vreau să mergem la terapie, zise ea. În plus, habar n-ai cât 
de multe fac cu Aston. Tu de ce crezi că nu vrea să-și facă temele 


cu tine? 

Măcar o dată reuşise şi ea să-l surprindă. 

— Terapie, zise el precaut. Și ce ramură? 

Se afla pe nisipuri mișcătoare. Nu-şi putea imagina ceva mai 
lipsit de sens decât să bage bani şi timp în a sta în cabinetul 
cuiva care probabil deținea semnificativ mai puţine cunoştinţe 
despre psihicul uman decât el însuşi. Era ca şi cum un 
neurochirurg, s-ar duce la un ginecolog să-i dea sfaturi înainte 
de următoarea lui operaţie. O nebunie. Dar ştia că poate nu asta 
trebuia să transmită Mariei chiar în acest moment. 

— Alege tu, pufni Maria și ieşi pe hol. Am întârziat la yoga. 

Vincent aşteptă să plece. Pe urmă luă telefonul care-i vibrase 
în buzunar în ultimele trei minute. Două apeluri pierdute de la 
Mina. Și un mesaj. 

Poţi să vii la Palatul Poliției acum? Daniel e în drum spre noi. 
Vreau să participi şi tu la interogatoriu. 


ÎI conduseră într-o cameră mică din Palatul Poliţiei. El bănui 
că e o cameră de interogatoriu, fiindcă arăta ca în toate filmele 
pe care le văzuse. O masă cu două scaune, unul pe fiecare parte. 
Câteva scaune la perete. În rest, gol. Singura diferență era că 
masa era din lemn bej şi arăta a mobilier de birou din anii 
nouăzeci. Lipseau şi buclele pentru fixarea cătușelor. Daniel nu 
fusese niciodată într-o cameră de interogatoriu în Siria, dar avea 
o bănuială că acolo nu aveau mobilă de la Ikea. 

Uşa se deschise și intră polițista drăguță care-l vizitase la 
cafenea. Mina. Era cu același bărbat ca data trecută. 

— Scuze că a trebuit să aștepți, spuse ea. Nu eram amândoi 
în clădire când ai sosit. 

Bărbatul dădu din cap spre el și se aşeză pe unul dintre 
scaunele de la perete. Oare cum îl chema? Ville sau ceva de 
genul. I se păruse cunoscut deja de data trecută, iar acum 
sentimentul era și mai puternic. Dar nu ştia de unde. 

— E posibil să mă fi văzut la televizor, zise bărbatul ca 
răspuns la întrebarea pe care Daniel o pusese doar în gând. Şi 
mă cheamă Vincent. 

Aparent putea fi citit ca o carte deschisă. Acest interogatoriu 
poate nu fusese totuși o idee bună. 

— Vincent Walder ne ajută cu ancheta, spuse Mina. Nu e 
poliţist, dar ştie... alte lucruri. 

Daniel se întreba dacă Mina ştia că zâmbește când vorbea 
despre Vincent. 

— Astăzi doar va sta cu noi și va asculta, continuă ea. Nu ştiu 
dacă-ți aminteşti, dar pe mine pe cheamă Mina Dabiri. 

Îi întinse mâna. Era uscată şi puţin cojită când dădu mâna cu 
ea. Mirosea vag a dezinfectant. 

— Ba da, scria pe cartea de vizită, spuse el. 

— Voiai să vorbeşti cu noi. 

Mina se așeză vizavi de el și deschise un laptop. 

— Vrei să-ți scoţi geaca? 

El repetase ce trebuia să spună și mai ales cum trebuia să 
sune. Dacă părea prea bine pregătit, va suna nesincer. Dar dacă 


părea mult prea nervos, va suna vinovat. Trucul era să se 
situeze exact la mijloc. Să facă suficient de multe pauze, dar nu 
prea multe. Ca din când în când să se oprească în mijlocul unui 
cuvânt, ca şi cum nu ar ști exact ce să spună. Dar fără a fi 
inconsecvent din acest motiv. De aceea îşi repetase discursul cu 
atenție. Dar Vincent ăla se uita de parcă era posibil să vadă 
drept prin el. Nu îndrăznea să-și țină discursul. Trebuia să 
găsească altceva. 

— Scuze că am fugit de la cafenea, zis el. Dar m-am panicat. 
Şi geaca e subţire, e cald afară. Prefer s-o ţin pe mine. 

— De ce te-ai panicat? întrebă Mina. S-a întâmplat ceva ce-ar 
trebui să știm? 

— Cine nu s-ar panica dacă ar ciocăni poliția brusc la ușă? 
spuse el şi încercă un zâmbet, pe care-l şterse repede, după ce se 
uită spre Vincent. 

— Ultima dată când am avut de-a face cu voi, ați vrut să mă 
acuzați de crimă, zise el. Ştiţi că locuiam cu Agnes Ceci. De 
aceea am reacționat... puternic... când aţi venit. 

— Şi acum? zise Mina. Acum de ce vrem să te acuzăm? 

Era deşteaptă. ÎL lăsa pe el să conducă toată discuţia. Daniel 
dădu din umeri, sperând că arată natural. Băgă mâinile în 
buzunarele gecii. Geaca era o bună protecție, spera că nu e la fel 
de uşor să fie citit cu geaca pe el. Simţea că parcă se observă pe 
el însuși prin ochii lui Vincent. Tot ce făcea ar putea părea 
dubios. La fel, tot ce nu făcea. Nervozitatea îl cuprinse pe 
nesimţite. Clipi repede din ochi de câteva ori. Căcat și pișat. Să 
clipeşti din ochi era sigur un semn rău. 

— Bănuiesc că Tuva e în continuare dispărută, spuse el. Altfel 
n-aţi mai fi fost interesaţi să vorbiţi cu mine. Dar adevărul e că 
nu știu nimic. Abia o cunoșteam. Agnes și Tuva, în schimb, se 
cunoșteau. 

Mina deveni rigidă în tot corpul și chiar și Vincent, care era 
mai încolo, la perete, păru să reacționeze. 

— Se cunoșteau? zise Mina. Asta e ceva nou pentru noi. N- 
am auzit nimic despre asta nici când am vorbit cu cei care o 
cunoșteau pe Agnes, nici de la bunicii Tuvei. Știam că tu ai fost 
un factor comun, dar exista așadar o legătură între ele? Asta 


spui? 

El se fâstâci. El doar presupusese că ei știu. Dacă Vincent ăla 
ar înceta să se mai holbeze la el. 

— Deci, se cunoșteau, mă rog, zise el, poate că e cuvântul 
greşit. Mai degrabă se cunoşteau din vedere. Agnes a lucrat la 
cafenea înaintea Tuvei. Aşa mi-am găsit și eu jobul, Agnes mi-a 
făcut rost de numărul de telefon al Tuvei. Dar eu am făcut 
singur restul. 

— Şi amândouă te cunoşteau, zise Mina care scria intensiv la 
laptop. 

Pe urmă își ridică privirea, se aplecă peste laptop şi-l privi în 
ochi. 

— Mai întâi moare cea cu care locuieşti, zise ea. Împușcată în 
față. Și la o lună şi-un pic... dispare... colega ta de serviciu. 
Înţelegi cum arată toate astea pentru tine? Dacă ai ceva de spus, 
fă-o acum. Ca să nu fie mai rău. 

Lui Daniel i se uscă gura. Acum ori niciodată. Dacă scotea 
din el următoarele cuvinte greșit, era terminat. Ei îl vor mânca 
de viu. 

— Înţeleg cum arată, zise el. Înţeleg foarte bine. 

Avu grijă să sune îngrijorat, dar nu neliniștit. 

— Dar ce să spun? continuă el. Stockholmul nu e foarte mare. 
Așa cum am explicat deja, motivul pentru care lucram cu Tuva 
era doar că locuiam cu Agnes. 

— Şi asta îţi şterge implicarea în ce fel? 

Ea nu-l slăbea din ochi. 

— Dar priveşti din direcţia greşită! zise el, ceva mai disperat. 
Nu eu sunt numitorul comun pentru Agnes şi Tuva, Agnes e 
numitorul comun. Dacă altcineva ar fi locuit cu Agnes, atunci 
altcineva ar fi lucrat cu Tuva. E doar o întâmplare că tocmai eu 
mă aflu aici. N-am nimic de-a face cu asta. Înţelegi, nu? 

— De ce spun bunicii Tuvei că ea nu voia să vorbească despre 
tine, că îi era teamă că o să-i faci rău? De ce tatăl lui Agnes te 
indică pe tine ca suspect? 

Pentru asta nu era pregătit. Înghiţi în sec. Şi-ar fi dorit să nu 
trebuiască să povestească, Evelyn ar înnebuni dacă ar afla. Dar 
nu avea de ales. 


— Tatăl lui Agnes e rasist, dacă nu ştiați. E suspicios față de 
toți cei care nu vin din adâncul pădurilor suedeze. Legat de 
Tuva... Tuva nu voia să vorbească despre mine fiindcă aveam o 
chestie. 

— O chestie? 

— Am fost împreună, spuse el și se foi. O vreme. Dar eu eram 
și cu Evelyn. Tuva ştia că n-o s-o las pe Evelyn pentru ea. La asta 
se referea când zicea că o să-i fac rău. Emoţional. Nu fizic. N-aş 
putea niciodată... 

— Daniel, zise Vincent care tăcuse până acum. Descrie-mi un 
double lift. 

— Un double... ce? E un... o, nu nu nu, n-am avut niciodată 
un triunghi amoros cu Tuva și Evelyn, n-ar fi funcționat 
niciodată. 

Vincent se uita la el cu o privire care nu putea fi interpretată. 
Daniel era disperat să glumească despre ceva, dar realiză că cel 
mai bine era să-și țină gura. 

— O să ne jucăm un mic joc, zise Vincent. Încearcă să 
răspunzi fără să te gândești. Care e primul lucru la care te 
gândeşti când auzi cuvântul... iluzionism? 

— Eh, Harry Potter? 

— Tipar? continuă Vincent. 

— Cămașă. 

— Violență? 

— Au. 

— Cod? 

El roşi şi se uită în jos. 

— Evelyn, zise el. 

Pe urmă văzu privirea uimită a lui Vincent. 

— Scuze, n-ai zis cot? 

Vincent zâmbi pieziș. Pe urmă dădu din cap scurt către Mina. 
Despre orice o fi fost vorba acolo, se terminase chipurile. 
Expresia de pe chipul Minei deveni ceva mai relaxată ca înainte. 
Ea se lăsă pe spate pe scaun. 

— Deci tu eşti doar o victimă a circumstanțelor? zise ea. OK 
atunci. O lăsăm așa pentru moment. E posibil să fi fost la locul 
nepotrivit la momentul nepotrivit. E ceva ce vrei să adaugi la 


interogatoriul tău anterior referitor la Agnes? Vreun gând legat 
de cine i-ar fi putut pune capăt zilelor? 

— Pune capăt? zise Daniel uimit. 

— Ucis, clarifică Mina. 

El negă, dând din cap. 

— Ştii în cazul ăsta pe cineva care ar vrea să-i facă rău Tuvei? 
S-a comportat cineva ameninţător la cafenea? Cineva care venea 
acolo regulat şi vorbea cu ea? 

El respiră şi se sili să nu inspire prea repede. Poate că va 
merge totuşi bine. Dar adrenalina îi gonea în continuare prin 
corp. 

— Se întâmplă tot timpul să intre oameni prăjiți sau doar 
ciudați, zise el. Și sigur că avem clienții casei printre ei. Dar 
mare parte din cei care vin regulat folosesc cafeneaua ca pe 
biroul sau sufrageria lor. 

— Cum adică? întrebă Mina. 

— Cei care lucrează în media au mereu la ei laptopuri și căști 
de Iphone. Un client de-ai casei stătea mereu și se uita la niște 
desene dintr-o mapă. Am avut şi niște tipe tinere care tricotau 
pulovere. Seara veneau cei care joacă table. Dar nu-mi aduc 
aminte de cineva care să se fi comportat ciudat tocmai cu Tuva, 
nici printre cei normali, nici printre cei... puțin ciudați. 

— Gândeşte-te mai bine, zise Mina și dădu din cap 
îngândurată. Vezi ce-ţi vine în minte. Gândeşte-te şi dacă 
vreunul dintre clienţii... mai... originali a încetat brusc să mai 
vină la cafenea. Şi mai gândește-te o tură la Agnes. 

Ea întoarse laptopul spre el. 

— Vreau să completezi aici unde te putem găsi, zise ea şi 
arătă cu degetul la un formular de pe ecran. În afară de locul de 
muncă. O adresă și un număr de telefon. Dacă mai avem 
întrebări. Până pleci, o să verificăm dacă sunt corecte 
informaţiile. 

Îi luă câteva secunde să înțeleagă ce înseamnă. 

— Suntem gata, deci? zise el şi completă formularul rapid. Se 
simți brusc mult mai uşor, aproape chicotea. Nu aveau nimic 
pentru care să-l rețină. Chiar dacă ar fi vrut. Poliţia suedeză 
poate că totuşi era OK. 


— Aproape gata, zise Mina şi se întoarse spre Vincent care 
stătea la perete. Vincent, tu ce spui? Ai ceva de adăugat? 

Vincent se scărpină pe gât. 

— Daniel, fă-mi un serviciu, zise el. Descrie cinci obiecte care 
se află în locuinţa ta, dar unul dintre ele inventează-l. 

— Ce? zise Daniel și realiză că avea nevoie urgentă la toaletă. 
Dar eu... OK. Există, eh, jaluzele, un fierbător de apă, oglindă în 
baie, un ventilator în tavan și un birou. De ce? 

— Eram doar curios, zise Vincent. 

Mina tuși tare. 

— OK, am terminat, zise ea şi se ridică. Poţi să pleci. 
Mulţumesc că ai venit. Îți dau un semn când mai avem ceva. 

Îşi strânseră mâinile din nou, iar el dădu din cap spre 
Vincent. 

— Dacă aveţi nevoie de mine, mă găsiţi la prietena mea, 
Evelyn, zise el. Am trecut şi numărul ei de telefon. Trebuie să-i 
dau niște explicaţii. 


— A FOST interesant, zise Vincent. 

Se simţea uimitor de entuziasmat de experiența de a fi 
participat la interogarea lui Daniel. Nu era foarte diferit de ceea 
ce făcea el pe scenă cu oamenii, de ceea ce făcuse de mii de ori. 
Dar sentimentul de a fi pe bune era ameţitor. 

— Nu putem să luăm liftul? Sunt cam multe etaje de mers. 

El arătă cu degetul la ușa de oțel a liftului şi simți repulsia 
Minei lovindu-l puternic şi vădit. Ca un mormânt în mișcare. 
Dar el măcar încerca să lucreze la claustrofobia lui, pentru ca 
lumea să nu fie mult prea limitată. Nu era sigur dacă Mina 
măcar exersa. Şi dacă cineva avea nevoie de o lume mai mare, 
atunci ea era aceea. 

— Apropo, cum se face că mi s-a permis să particip la 
interogatoriu? zise el şi-i distrase atenţia înainte ca anxietatea 
cauzată de cutia cu bacterii, cum o auzise pe ea numind liftul, să 
devină prea puternică. 

— l-am povestit Juliei ce mi-ai zis la telefon despre Daniel, 
zise ea, întorcându-se spre el. Mai întâi a fost puţin surprinsă că 
ținem în continuare legătura, fiindcă n-a mai auzit nimic despre 
profilul pe care te-a rugat să-l faci. Dar a fost interesată de 
analiza ta și ţi-a aprobat prezenţa când am întrebat dacă e OK. 

Cifrele de pe displayul de pe peretele din spatele Minei 
marcau faptul că liftul ajunsese. Trebuia doar să nu forțeze. Să 
nu apese prea tare. Doar ghionturi mici, mici, în direcția corectă, 
pentru ca ea, bucată cu bucată, să-şi recucerească spaţiul vital. 
Până acum mersese bine. Nu se îndrepta spre scări, în orice caz. 

— Mulţumesc, zise el când se deschise ușa liftului. lar 
profilul o să vină, dacă-l vrea în continuare. Dar credeam că Jan 
acela v-a dat deja tot ce aveţi nevoie. 

El dădu din cap întrebător spre ușa deschisă a liftului. Mina 
ezită. Pe urmă dădu din umeri cu nonşalanţă prefăcută. 

— OK, atunci, zise ea. Ca să nu mai fii nevoit să alergi iar în 
fața mea la etajul greşit. Iar Jan sigur o să ne dea o grămadă de 
chestii. Din care cele mai multe probabil vor fi greşite. 

El intră primul şi ţinu ușa cu braţul. Reticentă și cu picioarele 


grele, Mina păși înăuntru. Se uită în jur dezgustată şi rămase 
exact în mijlocul liftului, pentru a nu atinge ceva din greșeală. 

— Pot să întreb un lucru despre interogatoriu? zise Mina. Ce- 
a fost cu întrebările alea de la final? 

— Am vrut doar să verific schimbarea lui comportamentală 
când minte. N-are niciun ventilator de tavan. 

Vincent apăsă pe butonul marcat cu „P”, iar ușa se închise. 
Liftul începu să se miște în sus, iar el îşi concentra gândurile 
asupra discuţiei, ca să nu-l năpădească senzaţia de asfixiere. 

— În cazul ăsta n-ar fi fost mai bine să pui acele întrebări la 
început? zise ea. Pentru ca apoi să poți vedea dacă minte restul 
interviului. 

— Despre asta pot oricum să trag concluzii și după. Dacă aş fi 
pus întrebările la început ar fi putut să devină suspicios și mai 
studiat cu propriul comportament, ceea ce ar fi distrus 
posibilitatea de a-i observa tiparul comportamental natural. 

Mina părea că nu mai ascultă la ce zice el. Avea mâinile 
strânse atât de tare pe lângă corp, încât i se albiseră articulațiile. 
Se uita fix la o pată de grăsime de pe oglindă. Cineva care 
folosise din belșug produse pentru păr trebuie că se sprijinise cu 
capul de ea. 

— Eu... începu el. 

Liftul se opri brusc cu o smucitură. Dar ușa nu se deschise. 
Nu era la un etaj. El încercă să apese pe buton pentru a deschide 
uşa. Dar nu se întâmplă nimic. Apăsă din nou și din nou și din 
nou. În zadar. 

— Trebuie că s-a blocat, zise Mina. 

El continuă să apese febril pe buton. Poate nu se făcea bine 
contactul. Asta era, probabil. Încercă să-și controleze respiraţia, 
dar era greu, oprirea îl luase prin surprindere. Nu putea începe 
hiperventilarea, avea nevoie să controleze transportul de oxigen 
către creier. Se uită în jur după ceva care să-i distragă atenţia, 
dar nu găsi nimic. Era închis înăuntru. 

— Auzi, nu cred că ajută la nimic, zise ea. 

El auzi vocea, dar abia dacă era conștient că ea e acolo. Ușa 
nu s-a deschis. Erau blocaţi într-o cutie de tablă și nu puteau ieşi. 

Pereţii începeau ușor să se mişte spre ei. 


I se uscă gâtul, iar aerul deveni prea greu pentru a fi respirat. 
Se dădu în spate, înspre ușă, timp în care câmpul vizual i se 
micșoră, până când văzu doar ca printr-un tunel îngust, 
înconjurat de un întuneric negru. Pereţii veneau în continuare 
mai aproape. Aproape că vedea cum oxigenul e supt din lift. 

Aer. 

Nu exista aer. 

Tot felul de steluțe și modele îi dansau în dreptul ochilor. 
Mina era ca un punct mic, departe, în tunel. Vocea ei suna 
înfundat, iar el nu se putea concentra asupra ei. Nu când pereţii 
erau pe cale să se prăbuşească peste el. 

Punctul cel mic deveni brusc mai mare. Mâinile cuiva erau pe 
umerii lui. 

— Vincent. Ascultă-mă. 

Atingerea îl stabiliză, îl sili să se concentreze. 

— Ai un atac de panică. 

Cuvintele începură să pătrundă uşor, ușor, în haosul din 
creierul său. 

— Ceea ce simţi acum e oribil, dar nu e real, zise vocea. Sunt 
hormoni, adrenalină și cortizol care-ţi gonesc prin corp şi te fac 
să te simţi aşa cum te simți. 

El încercă să respire adânc. Nu merse. Îşi puse mâinile peste 
cele de pe umerii lui. Inspiră din nou. Merse mai bine. 

— N-o să mori, zise Mina. Nu e niciun pericol. Sunt doar 
reacţii chimice care au pus stăpânire pe creierul tău. Orice 
gândești acum, nu e realitatea. 

În continuare nu putea să răspundă, se concentra la mâinile 
ei care se aflau sub mâinile lui. La pielea ei caldă. Înţelegea ce 
efort făcea ea pentru a rămâne acolo, înțelegea că ea nu luase în 
calcul că el o va atinge. Dar nu-şi retrăsese mâinile. 

— O să ieşim imediat de aici, am apăsat pe butonul de 
alarmă, zise ea. Liftul ăsta se blochează uneori, este unul din 
motivele pentru care prefer s-o iau pe scări. Dar opririle nu ţin 
niciodată mult. Așa că respiră cu mine acum. Adânc, calm. 
Respirăm împreună, Vincent... Respiră. 

El se dădu pe spate, spre ea, și făcu aşa cum îi spusese. 
Căldura corpului ei se răspândea ca un val liniștitor prin el. 


Pereţii existau și erau în continuare mult prea aproape, dar nu 
se mai mișcau spre interior. Mina îi făcuse să se oprească. Îl 
făcuse pe el să se simtă în siguranță. De mult nu-l mai făcuse 
cineva să se simtă aşa. De foarte, foarte multă vreme. 

Liftul se clătină brusc și uşa se deschise. El își umplu 
plămânii cu aer, aer proaspăt, care era mai mult decât binevenit. 
Mina era acum lângă el. El se întoarse spre ea. 

— lartă-mă. Chestia aia a fost... nedemnă. 

Mina dădu din umeri. 

— Data viitoare o luăm pe scări, nu? Poţi să exersezi terapia 
comportamentală pe mine în alte locuri decât în liftul de rahat 
din Palatul Poliţiei. OK? 

Vincent respiră adânc. Pe urmă zâmbi vag. 

— M-ai ghicit, deci. OK. Deal. 


Vincent se uita la fiica lui. Ca de obicei, ea nu se atinsese de 
micul dejun. El nu înţelegea cum supraviețuiește. Lui îi era 
mereu o foame de lup dimineaţa, o particularitate pe care şi 
Benjamin, şi Aston o moşteniseră. Mama Rebeckăi, Ulrika, era 
mai pedantă și uneori el se întreba dacă asta i-ar fi putut cauza 
Rebeckăi tulburări de alimentaţie. Dar în apărarea Ulrikăi ar 
trebui spus că ea de fapt considera că e foarte important să 
mănânci. Doar că nu orice și nu oricând. Fitnessul şi silueta 
fuseseră mantra ei. O mantra pe care Rebecka probabil o auzise 
de câteva ori prea mult în copilăria ei. 

Fiica avea telefonul alături și-i clipea în permanenţă cu 
update-uri de pe Whatsapp şi Snapchat. Gaşca de prieteni ai 
Rebeckăi simţea aparent nevoia de a se afla în permanentă 
legătură unul cu celălalt, chiar și atunci când luau micul dejun. 
Vincent oftă. Nu va înțelege niciodată chestia asta. Ca 
intenționat să nu-ţi dai niciodată timp ţie însuţi să gândeşti un 
gând al tău, să-ți dezvolți o gândire personală. Ca doar să-ţi 
fondezi opiniile pe ceea ce alții deja au considerat în ultimele 
zece secunde. Dar şi el fusese cu siguranţă la fel când avusese 
vârsta ei. Sau nu, de fapt. Era mai degrabă foarte sigur că nu 
fusese chiar așa. Dar atunci erau alte vremuri. Și alte 
împrejurări. 

— Aston, ai haine curate în baie, strigă Maria la fiul său. Să 
zici dacă ai nevoie de ajutor cu ciorapii. 

— Mamă, am de fapt nouă ani, zise Aston și ieşi din baie. Pot 
să mă îmbrac singur. 

În ziua aceea, îşi pusese pe el pantaloni de trening gri şi 
tricoul cu o pisică ce se dădea cu scuterul. I-l cumpărase Maria 
şi devenise instant bluza lui favorită. 

— Dar ești în continuare desculț, observă Maria. 

Aston îi dădu jenat ciorapii și întinse un picior. 

Vincent nu-şi putea aminti dacă Aston îl rugase vreodată să-l 
ajute cu hainele. Când termină, îi dădu lui Aston două felii de 
pâine şi untul, ca să-l întindă singur. Renunţaseră de comun 
acord la bucăţile de măr, acum câteva săptămâni. 


— Apropo de haine, nu ţi-e puţin cald în chestia aia? zise 
Maria trăgând de mâneca puloverului Rebeckăi. E sfârșitul lui 
aprilie și tu porţi în continuare mânecă lungă. 

Rebecka își smuci mâna. 

— Lasă-mă în pace! şuieră ea printre dinți și se ridică. Port ce 
vreau! 

Rebecka înhăţă telefonul de pe masă şi intră furtunos în 
camera ei. 

— Şi eu am mânecă lungă, zise Benjamin, ridicându-și 
privirea din castronul cu iaurt. Nici eu n-am voie sau cum? 

Maria roși. 

Vincent înțelegea exact cum gândeşte. Benjamin nu avusese 
niciodată stimă de sine socială, iar faptul că voia să-şi ascundă 
corpul când toţi ceilalți alergau în costume de baie pe lângă el 
nu era ciudat. El personifica clișeul adolescentului palid, 
îmbrăcat în negru, care stă la umbra unui copac — sau mai 
degrabă în camera lui, cu jaluzelele lăsate —, citind o carte, cât 
timp ce ceilalți jucau volei pe plajă. Dar Rebecka era un 
profesionist social şi deseori cea care dădea tonul în gaşca ei. 

— Poate că există un motiv pentru care nu vrea să-şi arate 
brațele, mormăi Benjamin și duse castronul în mașina de spălat 
vase, unde îl înghesui printre paharele de vin de ieri. Poate 
întrebaţi și voi odată. 

Vincent îşi umplu cana cu cafea și se duse la ușa închisă a 
Rebeckăi. 

— N-am vrut să zic acum, zise Benjamin în drum spre baie. 
Fii subtil. 

Vincent ciocăni la ușă şi intră. Fiica lui stătea pe pat, 
concentrată asupra telefonului mobil. 

— Rebecka, mă întreb dacă mă poţi ajuta, zise el. 

— N-o să mănânc nimic, dacă la asta te referi, zise ea rapid, 
fără să-şi ridice privirea din telefon. 

El dădu din cap și se așeză lângă ea pe marginea patului. 
Rebecka puse rapid telefonul pe genunchi, cu ecranul în jos, şi 
se uita la el cu sprâncenele ridicate. 

— Ştii că ajut poliţia la o anchetă. Ieri a fost audiat un suspect 
principal. Am nevoie de ajutorul tău ca să interpretez. 


— Eu? Nu tu eşti cel cu dacă-se-uită-sus-în-stânga-minte? 

— În primul rând, chestia aia e un mit. Nu există nicio 
mișcare a ochilor care să însemne automat minciună. Ce vreau 
să faci e să asculți. 

Își scoase mobilul. 

— Tu ai o reţea socială mult mai mare ca a mea, continuă el şi 
începu să caute înregistrarea în telefon. Şi eşti la o vârstă la care 
eşti acut pornită să descoperi mici variațiuni în comunicarea 
voastră. Fiindcă un pas social greșit, la vârsta ta poate fi egal cu 
ostracizarea pentru restul anului. 

Rebecka se holba la el. 

— Deci tu de pe ce planetă vii de fapt? 

Se uită la fiica sa. Despre care odată ştia totul. Acum nici 
măcar nu ştia care e îngheţata ei preferată. Asta în cazul în care 
îi plăcea îngheţata. Dar știa ceea ce se vedea clar pe chipul ei 
îngrijorat. 

— Ştiu că nu e uşor, zise el. Dacă semeni cu mine câtuşi de 
puţin, atunci mergi în vârful picioarelor când ești la școală, 
fiindcă reacţiile celorlalți sunt imprevizibile. Nu trebuie să 
răspunzi, știu că din afară eşti un geniu social. Dar îmi amintesc 
cum era cu prietenii pentru mine. Sper doar că ai tăi sunt puțin 
mai buni. În același timp, nu m-aş mira dacă totuşi nu sunt cine 
știe ce. 

Rebecka rămase tăcută câteva clipe bune. În cel mai rău caz el 
tocmai întrecuse măsura în mod magistral şi se afla la câteva 
secunde de-a fi aruncat pe brânci din camera ei. 

— Deci interogatoriul, zise ea dând din cap spre telefon. Ai 
voie să mi-l pui să ascult? 

El interpretă asta prin faptul că a fost iertat. 

— Probabil că nu. De fapt sunt uimit că m-au chemat şi pe 
mine. Dar ascultă aici. Durează doar zece minute. Şi spune-mi 
după aia ce crezi despre el. 

Vincent apăsă pe play şi o lăsă pe Rebecka să asculte tot 
interogatoriul. După care închise și șterse documentul. 

— Sigur pot fi chemat în fața procurorului pentru asta. Dar 
trebuie să ştiu. Ce părere ai? 

Rebecka se uita în podea şi părea concentrată. 


— După voce părea speriat, spuse ea. Nervos. Dar, oricum, 
știu cum sună prietenii mei când mint legat de ceva pentru care 
ar putea să și-o ia. La el n-am auzit asta. Poate că ascunde ceva, 
dar părțile acelea pe care le povesteşte cred că sunt adevărate. 

— De fapt şi eu cred la fel, spuse Vincent dând din cap 
afirmativ. 

Pe urmă o înghionti uşor pe Rebecka. 

— Deşi se uita în sus în stânga tot timpul. 

Ar fi vrut s-o cuprindă cu braţul, dar se abținu. Niciunul 
dintre ei nu s-ar fi simţit comod cu asta. Și existau alte căi de a-i 
arăta copilului său iubirea. Primi totuși un zâmbet în loc de 
răspuns, ca recompensă. 

— Dar, tată, zise Rebecka. Poliţista aceea care a condus 
interogatoriul. Cu ea lucrezi? Cum e? 

— Te referi la Mina. 

— Whatever. Ştii că e interesată, nu? S-a auzit super clar. Cea 
mai mieroasă voce imediat ce vorbea despre tine. 

Vincent simţi cum îi ard obrajii. Înţelese că roșea ca un şcolar. 

— Nu e nimic între noi, spuse el repede. 

— Știu. Tu n-ai înţelege că o femeie flirtează cu tine nici dacă 
ar scrie asta pe un panou mare şi ţi l-ar ţine în faţă. Deşi e aşaaaa 
de evident aici. Dar nu-i spun nimic mătușii Maria. 

— Nu-i nimic de spus. 

— Păi da, exact. Acum trebuie să mă duc la școală. 

Rebecka îl lăsă singur pe pat. El rămase acolo, așteptând să-i 
treacă roşeaţa din obraji. 


Era în continuare lumină afară. Era mai ușor să priveşti 
înăuntru, pe fereastră, în lunile de toamnă şi iarnă, atunci putea 
vedea toată bucătăria și camera de zi. Era și mai ușor să nu fie 
văzută când se întuneca devreme. Acum trebuia să fie mai 
precaută. 

Asta chiar dacă ştia că poate nici măcar n-ar fi recunoscută. 
Trecuseră atâţia ani. Mina nu mai era același om. Era un alt 
timp. O altă viaţă. 

Fata pe care o aşteptase răbdătoare apăru în sfârşit în dreptul 
ferestrei. Părul negru îi căzu pe față când se aplecă peste ceva la 
masa din bucătărie. O veioză o lumina din spate şi Mina o vedea 
distinct prin fereastră, deşi era la etajul al patrulea. Fata purta 
același hanorac gri cu care Mina o văzuse des. Trebuie să fie o 
piesă vestimentară favorită. Mina o văzu cum își mestecă 
distrasă un şiret de la glugă, dar fata era prea departe ca să i se 
poată vedea expresia feţei. 

Un câine începu să latre exact lângă Mina şi ea tresări. 
Câinele era un chihuahua mic și furios, purtat în lesă de o 
femeie într-un pardesiu care părea scump și mocasini cu sigla 
Gucci. 

— Stai în drum! şuieră femeia printre dinţi şi se înghesui 
brusc pe lângă ea. 

Mina se abţinu să răspundă. În cartierul Östermalm nici nu se 
aștepta la altceva. Câinele continua cearta stăpânei sale, 
rămăsese pe loc și chelălăia şi o lătra, în timp ce femeia trăgea 
de lesă. 

— Hai, Chloe! 

Într-un final, câinele o urmă reticent, dar nu fără încă câteva 
priviri răutăcioase către Mina, care rămăsese pe trotuarul de pe 
Linnegatan. 

Îşi ridică din nou privirea spre apartament. Fata nu se mai 
zărea, iar Mina simţi, ca întotdeauna, cum ceva îi împungea 
inima. Dor. Vină. Tristeţe. Nu știa exact. Probabil un amestec 
din toate astea și încă ceva. Nu clarificase niciodată asta. Și nici 
nu avea vreo intenţie s-o facă vreodată. O cutie a Pandorei nu 


era menită să fie deschisă. 

Se întreba cum arată apartamentul, camera fetei. Nu fusese 
niciodată acolo, evident. Dar îşi amintea un alt apartament. O 
altă cameră. Mult mai mici. Un apartament de două camere în 
cartierul Vasastan, la etajul al treilea. La ieșirea de la stradă se 
afla un restaurant grecesc. Cel mai bun din oraș. Dar nu putuse 
niciodată să se mobilizeze să mai meargă din nou la acel 
restaurant. Amintirile puteau face atâta rău. Rău fizic. 

Fata reapăru brusc, de data aceasta în camera de zi. Gesticula. 
Vorbea cu cineva. Se mișca înainte și înapoi. Părea o ceartă, dar 
era greu de stabilit. Dacă Vincent ar fi fost acolo, sigur ar fi 
putut să interpreteze limbajul corpului mai în detaliu. Mina se 
surprinse ridicată pe vârfuri. De parcă ar fi făcut vreo diferență 
când încerca să vadă la etajul patru. Cu toate astea, se întindea 
în continuare. 

După câteva momente, nu mai văzu hanoracul gri la 
fereastră. Mina cobori uşor călcâiele pe pământ și porni încet 
înapoi spre maşină. 


Deşi mai erau câteva zile până la Noaptea Valpurgiei®, 
vremea părea că-și închipuie că e miezul verii. Vincent n-avea 
nimic împotriva căldurii de vară, surprinzătoare, ţinând cont că 
plimbarea lui putea dura ceva. Se gândise unde ar putea să 
vorbească la telefon fără ca oamenii din apropiere să fie prea 
curioşi. Cel mai simplu ar fi fost să sune de acasă, dar nu-l 
ţineau puterile să-i dea explicaţii Mariei de câte ori vorbea cu 
Mina. 

La început se gândise să stea pur şi simplu în mașină, dar 
avea nevoie să se mişte pentru a putea gândi cum trebuie. Şi 
voia să capteze impresii. Multe impresii. Creierul avea nevoie 
de tot sângele și serotonina pe care el i le putea da. Într-un final, 
se hotărî pentru o plimbare prin Södermalm. Chiar dacă 
oamenii de pe stradă îl puteau auzi, nimeni n-ar fi putut prinde 
din zbor mai mult decât fragmente scurte din ce spunea el. 

Îşi băgă căştile în urechi şi activă noise cancelling pentru a 
omori sunetul traficului de pe Götgatan, capătul dinspre 
Skanstull. Pe urmă sună la centrala Palatului Poliţiei și ceru să 
vorbească cu Mina. Ea răspunse după două bipuri. Aşa cum 
ghicise el că va face. Aşa era ea. Conştiincioasă. 

— M-am gândit mult la profilul psihologic al criminalului, 
spuse el. Mai ales după interogatoriul cu Daniel. Ai timp? 

Lângă el, pe trecerea de pietoni, era un bărbat la șaizeci de 
ani cu părul prins în coadă şi cu țăcălie. Bărbatul făcu ochii mari 
pentru o fracțiune de secundă când îl văzu pe Vincent, apoi îşi 
reveni. Vincent văzuse acea reacție de sute de ori. Cineva care-l 
recunoştea de la televizor sau de pe scenă, dar care nu avea de 
gând să arate asta. 

— Sunt numai a ta, spuse Mina. 

El simţi cum roșeşte. 

— Stai, să pun pe înregistrare, dacă e OK, spuse ea şi făcu 
ceva la computer. Dacă te cunosc bine, o să fie mult prea mult ca 
să apuc să notez cu creionul. Sau cu cinci creioane. 

— OK. Fii atentă acum, spuse el. Așa cum ştii, am fost uimit 
de cum poate fi criminalul și atât de calculat, şi atât de agresiv 


emoțional, aşa cum am văzut. De aceea, m-am gândit că voi 
căutați pe cineva cu o tulburare de personalitate narcisistă. 
Adică atunci când te crezi superior celorlalți oameni. Când 
ceilalți nu au pur și simplu nicio valoare. Ei devin unelte pe care 
le poţi trata cum vrei. 

Lumina semaforului se schimbă în verde. Bărbatul cu coadă 
de cal trecu pe lângă Vincent şi probabil se decisese să 
îndrăznească să lase garda jos, pentru că ridică degetul mare 
când trecu pe lângă Vincent. Vincent zâmbi un mulțumesc când 
li se întâlniră privirile. Lauda costa atât de puţin. Era de ajuns 
un deget mare. Cu toate astea, oamenii nu erau deloc buni la 
asta. Îşi reaminti sieşi că şi el avea nevoie să devină mai bun. 

— O asemenea tulburare narcisistă poate explica planificarea 
studiată a crimelor, continuă el. Construirea iluziilor, răpirea 
victimelor, numerotarea corpurilor, plantarea ceasurilor sparte 
plus abandonarea victimelor în locuri specifice. Un narcisist n-ar 
avea nicio problemă cu asta, deoarece crimele nu au fost făcute 
asupra unor „oameni cu drepturi depline”, în lumea 
narcisistului există, așa cum spuneam, doar un asemenea om, 
acela fiind el însuși. 

Vincent își puse ochelarii de soare când ajunse pe cealaltă 
parte a străzii, unde lumina era mai puternică, şi trebui să se 
ferească de o femeie de vârstă mijlocie pe un skateboard cu 
motor. 

Oamenii. Să se spună orice despre ei, dar ar fi chiar plictisitor 
fără ei. Începu să meargă pe Götgatan în direcţia pieţei 
Medborgarplatsen. 

— Acea explicaţie chiar poate fi de ajuns? întrebă Mina. 

— Putem să adăugăm și o verosimilă tulburare de empatie, 
spuse el, poate creată de un defect fiziologic al creierului, 
precum un corpus amvygdaloideum atrofiat sau o conexiune 
deteriorată între cortex şi hipocamp, ceea ce ar face și mai 
ușoară comiterea de fapte de violență. În plus, e posibil ca 
făptașul să fi creat o realitate proprie în jurul crimelor. Shoko 
Asahara, cel care a dat cu gaz sarin la metroul din Tokyo şi a 
omorât o grămadă de oameni, a susținut că atunci când lua 
viaţa cuiva îi prelua păcatele şi-i conducea spre iluminare. Deci 


conform concepţiei sale asupra lumii, el nu comitea nicio crimă, 
el ajuta oamenii. Și atunci fireşte că e mai ușor să ucizi. 

Mina tăcu câteva momente bune. 

— Sună de-a dreptul extrem, spuse ea apoi. 

El ajunsese la staţia de metrou Medborgarplatsen și se 
gândea dacă să schimbe direcția spre Danvikstull sau să 
continue spre Slussen. Poate să intre în vreun magazin de 
viniluri din Mosebacke. Maria ar ofta adânc dacă s-ar întoarce 
acasă cu şi mai multe viniluri, dar el avea nevoie de o 
contrapondere la canalele radio comerciale care se auzeau mai 
tot timpul la ei acasă. În plus, tocmai plătise un canal tv care 
părea să arate doar Real Housewives of New Jersey şi emisiuni de 
genul ăsta, pentru că aşa voia ea. Alese Slussen. 

— Ai perfectă dreptate, spuse el. Nu e obișnuit. Bine 
observat. Eşti inteligentă, ca de obicei. 

El, ce spusese, spusese din inimă, altfel n-ar fi spus-o. Dar 
lauda își făcu efectul scontat, auzi prin telefon cum Mina 
zâmbea. Atât de simplu era. Totuși, bărbatul care mergea alături 
de el, pe trotuar, cu doi copii de şase ani după el, nu zâmbea. 
Unul dintre copii părea îngrijorat, iar celălalt plângea. Vincent 
îşi dădu seama că mersese lângă ei și vorbise câteva minute. 

— Tată, nu vreau să merg cu metroul acasă, protestă copilul 
care plângea. E gaz „savarin” acolo. 

Bărbatul părea că nu mai are mult şi-i trage una lui Vincent, 
care mări rapid pasul. 

— O asemenea personalitate tot nu explică acea componentă 
emoțională despre care eu cred că există acolo, spuse el cu voce 
mai joasă, timp în care se uită să vadă dacă mai sunt copii prin 
preajmă. Dacă acesta ar fi fost un film, criminalul ar fi avut o 
dedublare a personalității. Dar e neverosimil în realitate. 
Oricum, pe undeva pe-acolo mă aflu acum. 

— OK, a fost... mult, spuse Mina. Vrei să zici, aşadar, că 
Daniel nu se încadrează aici? 

Se opri brusc pe trotuar. Un cuplu care ieşise dintr-o librărie 
aproape că se ciocni de el. Vincent făcu o față jenată către ei, în 
semn de scuze, iar ei zâmbiră. 

— Cam aşa. Este exact pe dos, spuse el. Doar l-ai văzut. 


Daniel n-a arătat niciun asemenea semn, nici când ne-am 
întâlnit la cafenea, nici în Palatul Poliţiei. Gradul de narcisism ar 
avea influență, de exemplu, în perspectiva folosită atunci când 
vorbeşte. lar Daniel a folosit cuvântul „noi” mult mai des decât 
„eu”. Sigur că e egocentric, dar Doamne, tipul are douăzeci de 
ani. Cine nu e egocentric la vârsta aia? 

Aproape ajunsese la primul magazin de discuri. O parte din 
creierul lui începu să reflecteze dacă lipsea ceva din colecţia de 
acasă și ajunse la concluzia că nu. N-avea decât să se dedice 
shoppingului impulsiv. 

— Dar ai menţionat și tulburarea de empatie, zise Mina. Ca la 
psihopați. Ei se pricep să mimeze empatia, nu? 

— E posibil să simulezi omenia dacă ştii că trebuie, zise el și 
încuviință fără să se gândească că nu se vedeau la telefon, iar 
Daniel a fost foarte atent la ce a spus şi cum s-a comportat. Dar 
acea mărire de pupilă care s-a petrecut când am vorbit despre 
iubita lui nu poate fi controlată cu intenţie. În plus, în cazul în 
care comportamentul lui de până acum e ceva pe care se poate 
merge, eu nu cred că poate face planuri mai avansate decât să se 
gândească ce va mânca la cină. 

— Deci tu nu eşti de acord cu Ruben. Tu nu crezi că Daniel e 
ucigașul. 

— Să fac profilul unor infractori nu e competența mea de 
vârf, ştii asta. Și grupul știe asta. Mă pot înşela întru totul. Dar, 
după mine, Daniel e un criminal neverosimil. 

El puse mâna pe clanţa uşii magazinului și se opri puţin pe 
scară. 

— E ceva ce-l apasă pe Daniel, spuse el. Se controlează 
extrem de atent şi nu-i place contactul cu poliția. Aș vrea foarte 
mult să știu de ce. 

— Ştii, şi eu vreau. Şi mulțumesc pentru profil. O să am grijă 
să i-l dau Juliei cât mai curând. 

EI trase cu coada ochiului la discurile de vinii din vitrină. 

— Mina? zise el. Ţie ce fel de muzică îți place? 

— Eh... muzică? De ce întrebi? 

— Fără motiv. Doar am gândit cu voce tare. Ne auzim mai 
târziu. 


Închise telefonul și intră în butic. Ce noroc că Rebecka nu era 
acolo ca să audă ultima chestie. S-ar fi prăpădit de râs. 


Visa un vechi prieten. Făcea asta uneori. ÎI visa pe Lasse. De 
ce, asta nu ştia. Fusese un om care venise și plecase din viaţa lui. 
Acum multă vreme. Și alți oameni veniseră şi plecaseră. Pe ei 
nu-i visa. N-o visa nici măcar pe mama lui. Dar asta probabil 
fiindcă ea era în continuare foarte prezentă. Toate lucrurile ei 
existau în continuare în jurul lui acasă. ÎI privea din fotografiile 
de pe pereţi. Nu exista loc pentru ea în visele lui. 

Lasse tocmai se pregătea să-i spună ceva în vis, când o altă 
voce îl făcu să se îndrepte pe scaun şi să se uite buimac în jur. 

— Ce? 

Ruben stătea lângă el cu mâinile încrucișate și cu un rânjet 
larg. 

— Trăgeai un pui de somn? 

— Nu, nu, nu... Eu doar... Îmi odihneam ochii puţin. Mă 
ustură de la atâta privit la jegul ăla de film de pe camera de 
supraveghere, ore întregi. 

— Dormi, că şi Peder doarme jumătate din timp... 

Ruben ridică o sprânceană, dar după aceea adoptă o mină 
serioasă. 

— Auzi, ai informat-o pe Julia despre cine mergea la cafenea? 

Ruben arătă cu degetul la filmul de pe camera de 
supraveghere care rula, iar Christer se uita derutat între ecran și 
Ruben. 

— Ce? Cine? 

Ruben se aplecă, luă mouse-ul și dădu click ca să deruleze 
filmul puţin mai înapoi. Apăsă pe play din nou și arătă cu 
degetul. 

— Acolo. 

Arătă cu degetul la bărbatul cu mers șchiopătat, iar Christer 
simți cum i se scufundă inima în piept. Ştia că e ceva la bărbatul 
acela, o conexiune pe care ar fi trebuit s-o facă. 

— Nu trebuie să ai mustrări de conștiință, zise Ruben și-l 
bătu ușor pe umăr. Dar eu nu uit niciodată o faţă. Se ducea des 
acolo? 

— În fiecare zi. Câteva ore pe zi. 


Gândurile i se învârteau prin cap ca un şobolan stresat într- 
un labirint, goneau de colo-colo, căutau răspunsurile despre 
care el ştia că există pe undeva. Şi brusc șobolanul se opri. 
Creierul găsise în sfârşit ceea ce căuta. Ştia cine e. Alb la față se 
întoarse către Ruben. 

— La dracu’. 


MAI 


Vedran îşi freacă mâinile ca să alunge frigul. Mănuşile au 
rămas în maşină. Ce uituc! El ştie că dimineţile sunt mereu reci, 
chiar și în mai. Primele raze de soare tocmai și-au găsit drumul 
peste coamele de acoperiș ale Pavilionului pentru Grădini de la 
Halele de Comerţ cu Ridicata, la sud de Stockholm. Ceasul 
digital de la mână arată 04:45. Exact atunci trebuie să răsară 
soarele, conform INMH. Un bun început al zilei. 

Pavilionul pentru Grădini deschide la ora cinci. Dar mătușa 
Jodranka l-a învăţat deja de când era mic cât de important e să 
ajungi la timp. Și dacă lucrezi cu florile, ca Vedran, e decisiv. 
Vedran aleargă uşor pe loc, ca să-şi pună sângele în mişcare. E o 
dimineaţă foarte rece, deşi se promisese că mai târziu, în cursul 
zilei, va fi în continuare căldură de vară. Noroc că-și luase şosete 
groase. Florăria sa din Haninge nu avea așa mare concurenţă, 
dar cei care cumpărau de la el trebuiau să fie mulțumiți. Mai 
mult decât mulțumiți. Trebuiau să se întoarcă. De aceea așteaptă 
să fie primul care intră în Pavilionul pentru Grădini. Ca să 
aleagă ce e mai bun. 

Lucra cu flori de aproape patruzeci de ani, începuse înainte 
ca majoritatea celor care lucrau acum la Pavilionul pentru 
Grădini să se fi născut. În Belgrad, livrase flori chiar și pentru 
echipa de fotbal Crvena Zvezda, când aveau nevoie de buchete 
pentru câştigători. Înainte de încăierările de pe stadionul 
Maksimir, bineînţeles. Fusese o poveste ruşinoasă. Dar când se 
întâmplase, el deja se mutase de acolo. O întâlnise pe Monica şi 
iubirea fusese nemărginită. Fusese foarte evident că se va muta 
la ea, în Suedia. 

Vedran e în continuare singur acolo. Dă din cap. În cei 
patruzeci de ani n-a dormit dimineaţa nici măcar o singură dată. 
Asta s-o facă leneşii. Riscă și face câţiva paşi pe lângă fațada 
clădirii, ca să menţină corpul în mișcare. Ceilalţi, care sunt şi ei 
matinali, îl cunosc. Când apare vreunul dintre ei, ştie că el e 
primul la rând. 

Când ajunge în parcarea din faţa laturii mici a clădirii, nu e 


chiar gol. Un dulap negru e în mijlocul parcării. E acolo de 
câteva zile, a apărut în aceeași noapte în care parcarea s-a închis 
pentru lucrări. O ţeavă care trebuia montată. Se gândea la 
dulapul acela în fiecare dimineaţă în care-l vedea. Dar astăzi 
parcarea s-a redeschis. Băieţii de la antrepriza solului trebuie că 
au terminat lucrările. 

Vedran traversează şi se duce la dulap. Picături de umezeală 
strălucesc în soarele dimineţii pe el. De neînțeles de ce l-ar fi 
lăsat acolo cineva. Probabil vreun milenial dintr-ăia care-au 
primit să-l transporte și să-l lase în primul loc care-i iese în cale. 
El nu şi-ar lua niciodată un ajutor la florărie care să aibă sub 
treizeci de ani. Mucoşi din ăia speriați de muncă, cu mobilul 
lipit permanent de mâna dreaptă. Ei nu găsesc niciodată flori 
bune. 

Se apropie de dulap şi face o tură în jurul lui. E înalt aproape 
cât el și aproximativ la fel de lat. Ca o mică garderobă. E 
neglijent construit din placaj neșlefuit şi vopsit la fel de 
neglijent. O ramă metalică încadrează marginile. Trece cu mâna 
peste lemn, cu grijă să nu se înțepe în așchii. Arată aproape de 
parcă cel care l-a construit era nervos. Lemnul e mai degrabă 
rupt decât tăiat cu fierăstrăul. Mai multe cuie ies pe jumătate în 
afară şi sunt îndoite. Jenant. Se pare că nu mai există nimeni 
preocupat de meșteșugul de calitate. Suedia e o ţară bună în 
multe feluri, dar permite mult prea multă neglijență. Dulapul 
ăsta n-ar fi fost acceptat acasă în Serbia. 

Când ajunge în partea din față vede că ușa dulapului e 
despărțită în trei. Ceea ce el crezuse a fi un dulap erau de fapt 
trei cutii mari stivuite una peste alta, într-un cadru metalic, 
fiecare cu ușa ei. Cutia de la mijloc pare că ar putea fi împinsă în 
lateral față de celelalte, prin intermediul unor şine care ies din 
cadru. Împinge cutia, dar aceasta rămâne pe loc. 

Dulapul poate nu va ajunge absolut nicăieri. Poate că e 
părăsit. Vreun idiot l-a abandonat pur şi simplu acolo, în 
parcare. Probabil cineva căruia îi era ruşine de construcția asta 
neglijentă. Dar nu poate rămâne acolo. O să încurce locul. Trage 
cu coada ochiului la încheietura mâinii. Ceasul digital arată 
04:50. Are timp să tragă dulapul spre marginea parcării. Puţină 


muncă fizică nu-i face decât bine. 

În acelaşi timp ar fi o prostie să-şi forțeze spatele. Dacă 
dulapul e plin cu lucruri, o să-l lase unde e. Există nişte limite în 
cât de mult trebuie să se implice. Vedran bagă degetele sub 
marginea uşii din mijloc şi trage. Uşa cedează cu un sunet 
cleios, dar nu se mișcă din loc. Ştie exact ce cauzează sunetul 
ăla. Idiotul care a vopsit dulapul a lăsat culoarea să se usuce cu 
uşile închise. Mileniali, cum spuneam. 

La intrarea în Pavilionul pentru Grădini începuse să apară 
lume. Hala se deschide curând. Dar nu-l învinge pe el o uşă. 
Vedran trage mai tare de uşa dubei până când vopseaua 
cedează. Când uşa se deschide, îl lovește un miros înțepător de 
fier şi putregai. Face automat un pas în spate, cu mâna la nas. 

Nu e numaidecât clar ce se află în dulap. Animalul a fost 
făcut bucăţi ca să aibă loc în cutie, dar părțile sunt aruncate de-a 
valma. Cea mai mare bucată de carne arată a fi de la un porc. 
Ceva fără blană, în orice caz. Cele două părți mai mici pot fi de 
la picioarele porcului. E doar o bănuială. El lucrează cu flori. 
Habar n-are care e diferenţa dintre părțile unui animal și cum 
arată ele. Un lucru totuși e limpede. Nu de la vopsea era 
înțepenită ușa. Ci de la sânge. Atât bucăţile de carne, cât şi 
interiorul cutiei sunt acoperite de sânge. Roşeala lipicioasă e 
peste tot. Aproape de zici că a fost întinsă cu pensula. Cine face 
aşa ceva? În plus, la Halele de Comerţ cu Ridicata nu se vinde 
carne, din câte ştie el. Doar peşte şi legume. Și florile lui. 

Trebuie să se întoarcă, vor deschide pavilionul în orice 
moment. Totuși face un pas în față spre dulap. În continuare, cu 
mâna la nas. Lângă leșul de animal, în balta de sânge, se află un 
obiect. Nu l-a văzut la început, dar cineva își lăsase în cutie, în 
mod total de neînțeles, ceasul stricat. Se uită mai atent la bucata 
mare de carne. Ceva nu e în regulă. Porcii nu au pielea așa 
netedă. Senzaţia de rău i se ridică în gât, dar trebuie să fie sigur. 
Chiar i-ar fi prins bine mănușile acum. Trage cu reticență ușa de 
sus, până se deschide cu acelaşi sunet hidos, de clei. 

Trebuie să știe. 

E la fel de mult sânge în cutia de sus, poate mai mult, însă 
Vedran abia dacă remarcă asta. Singurul lucru pe care-l vede 


sunt ochii care se uită fix la el. Doi ochi căprui-castanii și foarte 
umani. 

— Jodranka, ajutor, şopti el şi păși, împiedicat, în spate. 

Senzaţia de rău îi blochează capacitatea de a gândi. 

Părul băiatului e încâlcit cu sângele care-i acoperă și fața, și 
bustul gol. Corpul e retezat la nivelul sfârcurilor. Exact cât să 
încapă în cutie. Vedran își dă seama că ce a găsit în cutia de la 
mijloc sunt resturi de bust și braţe. Şi mai există o cutie, cea de 
dedesubt. 

ÎI cuprinde groaza. 

Vedran dă înapoi tot mai repede, incapabil să-și smulgă 
privirea de la ochii holbaţi, plini de reproş. Ochi care-l întreabă 
de ce. După care vraja se rupe. Vedran se întoarce şi o ia la fugă 
spre Pavilionul pentru Grădini, mai repede decât alergase el 
vreodată. Chiar înainte de a ajunge acolo, începe să țipe. 


Soneria se auzi de patru ori, scurt. Doar o persoană suna atât 
de agresiv. Vincent deschise ușa și acolo era Ulrika, în carne și 
oase. Fosta lui soţie. Sora Mariei. De parcă viaţa nu era oricum 
suficient de complicată. Dar trebuiau să vorbească. 

— Poftim, zise el făcându-i semn să intre. 

— Despre ce voiai să vorbim? întrebă Ulrika şi-şi scoase 
ochelarii de soare. 

Direct la obiect, ca întotdeauna. Fără vreme de formalităţi. 
Pentru Ulrika, rezultatul conta. Ca să fie şi mai clar, era 
îmbrăcată în treningul ei obișnuit. La biroul de avocatură, avea 
întotdeauna haine scumpe, croite impecabil. Dar acum purta o 
bluză de trening roz şi pantaloni scurți, completate de o centură 
de care erau prinse sticle mici cu apă. El nici măcar nu trebuia să 
se uite la pantofi ca să vadă că, desigur, erau o pereche de 
Philipp Plein. Totul părea nou și scump. Nu se schimbase deloc. 

— Cafea? întrebă el. 

Ulrika își desprinse elasticele din părul foarte blond, care i se 
revărsă pe umeri. 

— Ştii că nu beau cafea. 

— Voiam doar să văd dacă s-a schimbat ceva, zise el. 

Ulrika îl ignoră și intră în bucătărie. El observă că era loc 
pentru şase sticle de apă în centura de la brâu. Una lipsea. Era 
convins că ea o luase de acolo cu gândul la el. Un număr impar, 
ca să-l dezechilibreze. Îi va fi greu să se gândească la altceva în 
afară de gaura în care ar fi trebuit să stea a șasea sticlă. Era un 
gând complet paranoic, era conștient de asta. În același timp, el 
nu întâlnise niciodată pe cineva care să-i manipuleze cu atâta 
neruşinare pe alții, şi care să fie şi bun la asta, ca Ulrika. lar ea îi 
ştia toate butoanele. 

— Unde-i soră-mea? zise ea umplându-și un pahar cu apă de 
la robinet. 

Vincent merse după ea și o aşteptă să bea. 

— Maria nu e acasă, spuse el. Consider că e mai bine ca tu și 
cu mine să vorbim singuri. 

Ea aşeză paharul pe blatul de lângă chiuvetă și-l cercetă din 


priviri pe Vincent. Când se întâlneau așa era ușor să uite cât de 
toxică fusese relația lor odată. Timpul făcea majoritatea 
lucrurilor să nu mai pară atât de periculoase, când te aflai la o 
distanţă de zece ani deja de ceea ce se întâmplase. 

Era ușor să consideri că totul fusese din vina ei, cu exigenţele 
ei inaccesibile față de prestațiile copiilor, față de cât de bună 
trebuia să fie situaţia lor financiară, față de cât de strălucitor şi 
proaspăt de curat trebuia să fie acasă, în cazul în care ar veni 
cineva în vizită, și cu cicălelile ei că niciodată nu era suficient de 
bine. Dar adevărul era că ei nu fuseseră buni unul pentru 
celălalt. El nu era bărbatul de care avea ea nevoie. Şi invers. 

Totul luase o turnură abruptă când el o alesese pe Maria în 
locul ei. Prin asta, el devenise nemernicul. Dar adevărul era că el 
și Ulrika trăiseră într-o relaţie toxică mai mulţi ani înainte de 
asta. Amândoi ştiau asta. 

— E vorba despre fiica ta, zise el. Fiica noastră. Cred că e 
posibil să aibă un comportament autodistructiv. Dar nu vrea să 
vorbească cu mine. Aș vrea s-o duc la CPCA. 

Ulrika se încruntă, părând că nu înţelege. 

— Clinica de Psihiatrie pentru Copii și Adolescenţi, explică 
el. 

— Nici nu încape discuție, pufni ea şi-şi încrucișă braţele la 
piept. Vrei s-o stigmatizezi social pe fiica noastră? 

El ar fi trebuit să știe că asta va fi reacţia ei. Totul se învârtea 
în jurul a ce vedeau și considerau alții. Ceea ce se întâmpla în 
interiorul unui om nu fusese niciodată interesant pentru fosta 
lui soție. Singurul lucru important era ce se vede din afară. lar 
ea era foarte bună la asta. El începuse de multă vreme să se 
întrebe dacă nu cumva ea avea trăsături uşor psihopate. De un 
fel de tulburare empatică era vorba, în orice caz. O calitate bună, 
poate, la firma ei de avocatură şi care sigur o ajutase să facă 
carieră. Dar era mai puţin bună pentru rolul de mamă. 

— Nu e vorba despre a stigmatiza, spuse el. E vorba despre a 
o ajuta să se simtă mai bine. Tu și cu mine nu mai suntem 
suficienţi. Există profesionişti pentru așa ceva. 

— CPCA, zise Ulrika, parcă mestecând cuvântul. Tu îţi dai 
seama cum ar arăta? Pentru ea? Pentru mine? Toţi or să afle! 


— Da, sigur, ar fi îngrozitor dacă fiica ta n-ar fi perfectă, 
spuse el şi se sprijini de masa din bucătărie. Probabil că ți se va 
cere să părăseşti țara. 

Ceva din agitația Ulrikăi îl făcea să nu se poată relaxa și aşeza 
jos. Ea îi respinse comentariul cu un gest rigid cu mâna. Unghii 
proaspăt date cu ojă, din câte văzu. Manichiură franțuzească. 
Niciodată ceva şocant, cum ar fi roşul. Sau negrul, culoarea pe 
care o prefera Rebecka pe unghiile ei. 

— Hai să nu mai vorbim despre asta, zise ea. Doar nu m-ai 
chemat aici doar să discutăm despre Rebecka? 

Ea își întinse braţele și folosi ambele mâini pentru a-și prinde 
iar părul în coadă. 

— Haide, zise ea când văzu că el pare că nu înţelege. Puteam 
să vin aici oricând, dar tu ai vrut să vin acum. Când nu sunt 
copiii aici. Când Maria nu e acasă. Apropo, tot sconcs cu 
dulceaţă mănâncă la micul dejun? Intercalate cu câte un sendviș 
cu avocado, doar ca să se păcălească pe ea însăşi cât de sănătos 
mănâncă? 

Braţele ridicate îi făceau sânii să se încordeze vizibil în topul 
roz. Vincent înțelese că asta și fusese intenţia și se blestemă că s- 
a uitat. 

— Soră-mea, completă ea când îi observă confuzia de 
moment, soția ta. 

Ulrika îşi curbă un colț al gurii în sus, într-un zâmbet 
microscopic, care o făcea să arate insuportabil de mulțumită. 

— Maria nu e chiar genul de persoană căreia să-i pese de cum 
arată, zise ea și făcu un pas spre el. Nu înţeleg ce-a fost în capul 
tău atunci. 

— Ne-am îndrăgostit, zise el, încercând să dea înapoi. lar noi 
doi încetasem să mai fim așa de foarte multă vreme. 

— Poate. Dar noi aveam altele, care înclinau balanţa spre mai 
mult decât bine, Vincent. 

Ea stătea mult prea aproape. 

— Doamne, Dumnezeule, au trecut zece ani, Ulrika. Cât o să 
mai reîncălzim ciorba asta? 

Ulrika îi ignoră întrebarea, care oricum era retorică. 

— Vii și tu la o tură? întrebă ea. 


Respirația îi mirosea vag a dulce, ca de la o băutură 
energizantă. 

— Putem să încheiem acasă la mine. Dacă mai poţi, evident. 

El se afla pe un câmp minat. Orice va spune, va fi greșit. Așa 
că tăcu. Ulrika îl apucă brusc de penis prin pantaloni. 

— Sau poate-ai îmbătrânit? continuă ea. Poate mai bine stai 
aici şi mănânci pâine cu dulceaţă cu soţia ta. 

Ea îl masa, iar el simțea cum se întărește în mâinile ei, fără a 
se putea apăra. Ar trebui să facă un pas și să se îndepărteze. 
Acum. Dar picioarele nu se mișcau. Ea îi luă mâna şi o băgă între 
picioarele ei, pe sub marginea pantalonilor scurți. Când degetele 
lui atinseră pielea ei caldă, înțelese brusc, ca fulgerat de un șoc 
electric, ce era pe cale să se întâmple. Îşi smulse mâna şi făcu un 
pas împiedicat în spate, drept în masă. 

— Exact cum credeam, pufni Ulrika şi ieşi valvârtej din 
bucătărie. Bătrân. 


Mina stătea în colțul patului ei. Cearşaful era nou, tocmai 
scos din husa de plastic. Durase cinci minute să-l netezească 
corect pe pat, ca să nu aibă cute. Întoarse cutiuţa pe care-o ținea 
pe genunchi. Satisfyer Pro 2, scria pe partea din faţă. Și acolo mai 
era şi o poză cu o femeie tânără, hotărâtă, care flutura un steag. 
The Next Sexual Revolution. Ceva despre Air Pulse Technology. 

O voce plăpândă în interiorul ei spunea că ideea asta nu era 
decât un eşec al abilității ei sociale. Că nu e sănătos să înlocuiești 
un om cu un obiect acţionat de baterii. O altă voce spunea că 
acel prim gând e plin de prejudecăţi. Erau vremuri noi acum. 
Femeia avea puterea asupra sexualităţii sale, ea ştia asta și nu 
avea de ce să-i fie ruşine. Nu avea nevoie de niciun bărbat. Tipa 
tânără de pe ambalaj o arăta foarte clar. Chiar că revoluție. 

Rupse sigiliul ambalajului. Obiectul din cutie era colorat cu 
galben și arăta mai mult a clanță de ușă din plastic, uşor de 
apucat. Cu încărcare USB. Nicio şansă ca acel plastic să o atingă 
fără a fi dezinfectat mai întâi. Se întinse după sticla cu spirt care 
se afla pe noptieră, în timp ce încerca să facă pe cearșaf cât mai 
puţine cute posibil. După ce dădu cu spirt pe partea moale a 
Satisfyer Pro 2 trecu cu degetul mare peste el. Poate prea uscat. 
Se pregătise pentru asta şi scoase uleiul de masaj, pe care-l 
comandase odată cu aparatul de masaj, şi frecă cu ulei 
cauciucul. O picătură era de ajuns. Dacă era prea uleios, nu 
putea continua. 

Nu era vorba că nu reuşise să facă niciun bărbat să fie 
interesat de ea. Era vorba că nu voia să-l aibă deasupra ei. Doar 
gândul de a trebui să se lupte cu un trup transpirat de bărbat, 
urât mirositor — ca să nu mai vorbim despre organ în sine... Ea 
se cutremură şi înghionti imaginea afară din minte înainte de a 
deveni prea clară. 

Era OK să nu vrea asta? Cel puţin nu în felul în care fusese 
înainte? Se uită din nou la femeia de pe cutie și căută un fel de 
răspuns în ochii ei. Dar femeia era prea ocupată să fluture din 
steagul ei. lar Mina realiză că femeia are dreptate. Un mâner 
auriu steril, drăguţ, câștiga competiția șapte zile din şapte. 


Singurul lucru care-i lipsea era să privească pe cineva în ochi. 
Oamenii o înțelegeau greşit. Ei credeau că ea nu vrea apropiere, 
doar pentru că nu voia să fie atinsă de focarele acelea de bacterii 
care erau mâinile lor. Dar contactul vizual era cu mult mai intim 
decât orice atingere. Ce noroc că putea să privească pe oricine în 
ochi când închidea ochii. Închise sunetul mobilului, pe care-l 
puse pe noptieră. Pe urmă îşi scoase pantalonii și chiloţii, se 
întinse pe pat și căută butonul care pornea clanţa aurie. 

Air Pulse Technology. Da da. O jumătate de oră, atât aprecia că 
va întârzia la serviciu. 

Era totuşi prima întâlnire. 


— Nu ştiam dacă o să te mai găsesc aici. 

— Am voie să lucrez în continuare la anchetă, spuse Milda. 
Slavă Domnului. Și-aşa mă simt suficient de rău din cauza 
greşelii mele, dacă ar mai fi trebuit şi să stau acasă și să mă 
gândesc numai la... 

Ea dădu din cap. Mina încuviinţă. Nu era treaba ei nici să 
acuze, nici să absolve medicul legist de vinovăţie. Pentru asta 
exista ancheta. Oamenii greșeau. Oamenii nu erau perfecţi. Era, 
apropo, unul din motivele pentru care Mina prefera să trăiască 
singură. Acesta, plus faptul că majoritatea părea să aibă o 
concepţie extrem de defectuoasă asupra a ceea ce implica igiena. 

Observase că Julia o căutase de câteva ori şi se gândise dacă 
s-o sune direct, dar se hotări ca mai întâi să vorbească cu Milda. 
Îşi băgă telefonul în buzunar. 

— Am urmărit căutarea lui, spuse Milda. 

Îi închise ochii lui Robert, care până acum fuseseră deschişi, 
şi îşi scoase mănușile de plastic. 

Se îndepărtă de masa lucioasă pe care se aflau părţile din 
corpul victimei. 

— Tu și toată Suedia, zise Mina și se apropie. 

Era ciudat să-i vadă chipul acum, aici, după ce-l văzuse pe 
reclamele la prima pagină a ziarelor, mai bine de o lună. 

— Dispar mii de oameni în fiecare an în Suedia. Robert e 
unul din acea statistică. Dar ceva la el a captat în plus interesul 
tuturor. Ca să nu mai vorbim despre presă. 

— Lipsa de apărare, spuse Mina aplecându-se peste chipul 
lui Robert. 

Cu ochii închişi, părea că doarme. Nimic de pe chip nu arăta 
ceva despre brutalitatea la care fusese supus restul trupului său. 

— Suntem mereu mai mișcați de cineva pe care-l simțim 
neajutorat, continuă ea. Robert avea douăzeci și doi de ani, însă, 
mintal, era un copil. 

— Disperarea părinţilor ne-a ajuns drept la inimă, spuse 
Milda adunând instrumentele pe care le folosise. 

Medicul legist îşi luase o pereche nouă de mănuși de plastic. 


Mina dădu din cap întrebătoare spre cutie, iar Milda i-o întinse. 
Sentimentul plasticului subțire pe piele îi făcea pielea găină de 
atâta încântare. Dacă ar fi putut, ea ar fi purtat mănuși în 
permanenţă, dar o idioțenie mare precum convenţia socială o 
ţinea departe de acest obicei. Dacă s-ar fi născut în Japonia, ar fi 
putut merge nestingherită peste tot cu mască şi mănuși, dar în 
Suedia așa ceva era considerat ciudat. Ei una i se părea singurul 
lucru care avea sens. Dar n-ar fi niciodată ceva acceptat la locul 
ei de muncă. Parcă auzea deja comentariile lui Ruben şi ale lui 
Christer. 

— Părinţii au fost înștiințaţi? întrebă Milda în timp ce primi 
cutia cu mănuși de la Mina și o așeză la locul ei pe banc. Totul 
era aranjat frumos în rânduri drepte aici. Milda păstra o 
disciplină militară în regatul ei steril. 

— Da. 

Mina răspunse scurt și nimic mai mult. Era acea parte a 
meseriei pe care o găsea cea mai grea. Faptul că fiecare victimă 
implica oameni care vor fi îndoliați. Și era treaba lor să le dea 
vestea. 

— E...? zise Mina arătând la unul dintre obiectele de lângă 
cadavrul de pe masă. 

— Da. Era în buzunarul lui din spate. Hainele au fost găsite 
în cutia de jos. 

Obiectul indicat de Milda era o praştie. Era uriaşă, din lemn 
și cu o bandă de cauciuc. Fusese şi ea descrisă când se vorbise 
despre Robert în ediţiile de seară ale ziarelor, că el deseori era 
văzut cu o praştie, că o arăta cu plăcere străinilor pentru a le 
demonstra cât de bun era la tras cu ea. Aparent putea nimeri o 
carte poştală de la o distanţă de zece metri. 

Mina își desprinse privirea de la obiect. Era ceva prea 
personal, care i se îngrămădea sub piele și ea nu voia să aibă 
ceva sau pe cineva acolo. Ea de obicei se pricepea să ţină 
aspectele personale departe de ea, oamenii, destinele, tot ce era 
personal. Dar ceva legat de Robert Berger pătrunsese prin 
carapace. Chiar și acum, cu trupul ciopârţit, chipul lui era 
liniștit, amabil. Avea chiar urma unui surâs. 

În toate fotografiile din ziare apărea râzând, cu ochi licărind 


de bucurie şi poftă de viață. Conform unui articol din 
Aftonbladet, părinţii lui îi ziceau Bobu, iar ea ura să ştie ce 
poreclă avusese cadavrul. Era prea aproape. Se forță să se 
concentreze la ce zice Milda. Munca de poliţist. Să se 
concentreze doar la munca de poliţist. Rutină. Reguli. Procese. 
Proceduri. Curat. Clinic. 

— Aşa cum vezi, e secționat în trei părți principale, zise 
Milda. les mai multe, cu brațele şi mâinile, bineînţeles. 
Suprafeţele tăieturilor sunt curate și îngrijite, s-a folosit o lamă 
foarte ascuţită. 

— Trăia când a fost secţionai? 

— Da, zise Milda și arătă cu degetul la locurile unde fusese 
tăiat corpul. A sângerat foarte mult. Inima îi bătea în continuare 
când lama a pătruns în el. Şi pe urmă avem asta, evident. 
Motivul pentru care te-am sunat. 

Ridică părul de pe fruntea lui Robert. Acolo se zărea un doi 
roman clar, incizat în pielea netedă, care se ridicase în jurul 
tăieturilor adânci. 

— Ceasul era într-una din cutii, zise Milda, arătând către 
celălalt obiect de lângă corp. Așa cum vezi, e potrivit la ora 14. 
Bateriile sunt scoase, cu toate astea, cadranul a fost spart. 

Mina simţi că se sufocă. Ceasul. Cifra doi pe frunte. Vincent 
avusese dreptate tot timpul. Era o numărătoare inversă. Ruben 
o să aibă un atac de apoplexie. 

— Ce crezi despre locul crimei? Primar sau secundar? întrebă 
Mina. 

— La asta cel mai bine pot răspunde tehnicienii care-au 
cercetat locul în care-a fost găsit. Dar dacă e acceptată o 
supoziție, atunci eu bănuiesc până una-alta că secundar, 
pornind de la ce-am văzut. 

— De ce? întrebă Mina. 

— Cutia nu pare să fi stat în cantitatea de sânge pe care 
Robert a pierdut-o. E prea curată pe dedesubt. Așa că probabil a 
fost mutată în locul unde-a fost găsită. 

Mina își luă avânt. 

— Examen toxicologic? zise ea sperând că Milda n-o va uri că 
a întrebat. 


— Se va face ca parte din autopsie. Se va preleva fiere, ținând 
cont de cât de puţin sânge a rămas în corp. Dar crede-mă. Acea 
eroare nu se va întâmpla din nou. Și i-am rugat să mute probele 
la prioritare. Și pe ale lui Robert, și pe ale lui Agnes. 

— E voie? întrebă Mina fără nicio nuanţă în ton. 

— Nu. Dar am avut mici servicii de revendicat. Şi măcar atât 
de puțin am putut să fac pentru a compensa. 

— Deci despre cât timp e vorba? 

Mina nu-și putea smulge privirea de la chipul liniştit al lui 
Robert. 

— Doar câteva zile, cu ceva noroc, chiar mai repede de atât. 
Dar nu pot promite nimic. Mai am și autopsia în sine. Doar ce 
mi l-au adus. Vrei să stai? Poţi să rămâi şi să observi, dacă vrei. 

Milda îşi puse o pereche nouă de mănuși și începu să 
pregătească instrumentele care stăteau frumos organizate pe 
masa de lângă cadavru. Chiar și un cântar era pregătit, iar Mina 
știa că acela va fi folosit pentru a cântări organele. Totul, de la 
inimă până la creier, chiar şi conținutul stomacului va fi pus pe 
cântar. Ea mai fusese la autopsii înainte. 

— Nu, mulțumesc, spuse ea. Sar peste această distracţie azi. 
În schimb, aş vrea să mă uit la cutie. 

— Sigur că da, e aici, afară, aşteaptă să plece la CNEC. 

Trebuia să dea de Julia imediat. Şi de Vincent. 

Milda încuviință, fără s-o privească, şi începu să aleagă 
instrumente. Mina o lăsă să continue în liniște şi se îndreptă 
spre ieșire. Când se întoarse din uşă văzu cum Milda îl mângâia 
pe Robert pe obraz. Era o mișcare tandră, dar și plină de durere. 


Ea prefera să lucreze singură şi se simți uşurată când plecă 
Mina. Pe fundal, pusese acum muzica veselă a unei formații de 
muzică uşoară, la un nivel potrivit cât să nu-i acopere 
observaţiile orale. Milda ştia că e un clișeu în cultura pop. 
Medicul legist care asculta un anumit gen de muzică pe durata 
autopsiilor. Cel mai adesea, operă. Dar toate clișeele aveau o 
bază reală. Muzica pe fundal dădea calm și concentrare. Simţea 
într-un fel şi că e mai demn faţă de oamenii pe care-i avea în fața 
ei pe masă. În plus, ea prefera muzică veselă, șlagăre sau dance, 
pentru a contracara prezența apăsătoare a morții. lar cei care pe 
urmă ascultau și documentau notițele ei vocale se obişnuiseră 
de mult cu zgomotul de pe fundal. 

Milda cânta Eloise cu trupa Arvingarna. Melodiile de la 
selecţia naţională pentru Eurovision aveau un loc special în 
inima ei, iar ea nu pierduse nicio ediție de când se făcuse 
suficient de mare cât să se uite la ele la televizor. 

— Îmi adun gândurile, înainte de a ieşi în oraş, în singurătate, 
cântă ea cu empatie şi pipăi cu grijă marginile tăieturilor. 

Curat. Drept. Fusese necesar un instrument ascuţit pentru a 
le realiza. Nu era loc de o lamă semiboantă aici, nu, nu. Dar 
retezarea putea totuși dezvălui ceva interesant. Desprinse 
bucăţile de os din incizie şi le duse pe o masă de lucru din oțel 
inoxidabil. Acolo, le scufundă într-o soluţie preparată din apă, 
detergent de vase și Alconox. Dacă exista ADN de descoperit, 
soluția asta era cea mai bună pentru a nu-l deteriora. 
Termometrul arăta că apa avea 55 de grade. Perfect. Ea trebuia 
să îndepărteze țesutul moale înainte de a continua. 

— Când ţi-am spus adio, am crezut că am dreptate. 

Se întoarse iar la Robert. Cu încăpățânare, îndepărta 
gândurile care o măcinau, când îl avea pe acel bărbat tânăr pe 
masa ei. Putea fi Conrad peste câțiva ani. Dacă nimic nu se 
schimba. Dacă ea nu reușea să schimbe nimic. Mângâie cu grijă 
obrazul lui Robert. Trebuia să se concentreze asupra lui. Era 
obligaţia ei. Datoria ei. 

— Mi-e dor de tine şi iată-mă aici, la uşa ta. 


Mildei îi era în continuare rușine de greşeala pe care o făcuse 
cu examenul toxicologic al lui Agnes. Nu avea voie să facă 
greşeli. Asta însemna nu numai trădarea aparținătorilor, ci, 
înainte de toate, trădarea victimei. Ea avea o obligaţie. Obligația 
de a acționa perfect, de a nu pierde nimic, de a face toate 
evaluările corecte, de a parcurge toate etapele corect. Poate că 
nu putea face toate astea ca mamă, dar la serviciu nu exista 
niciun motiv să omită ceva. Reprimă imaginea că cel întins pe 
masă era Conrad și continuă. 

— Îmi deschizi când sun? Nu vrei să rămân? 

Versurile vesele făceau ecou în suprafețele goale. Ea nu avea 
cine știe ce voce, dar publicului său nu-i păsa. Nici acustica nu 
era de fapt prea rea și o ajuta puţin în acest context. 

— leşi afară, vino la mine. 

Milda îşi îngădui să se oprească un moment. Erau proceduri 
de urmat, dar erau complicate puţin de faptul că trupul era 
împărțit în mai multe bucăţi. Majoritatea cadavrelor pe care le 
primea pe masa ei erau întregi. Tranșarea nu era foarte des 
întâlnită. 

— Eloise! Suntem mai mult decât doar amici? 

Chiui refrenul în timp ce se întinse după secator. De obicei, 
avea alături un asistent care o ajuta, dar de data asta voise să 
facă totul singură. Oricum, în timp ce lucra la cadavru totul era 
documentat amănunțit cu cameră video, plus notițele ei orale. 

— Atunci arată ce simți. Şi pe urmă, să aleagă sentimentele. 

Chiuitul ei se amesteca cu vocea lui Casper Janebrink și 
scrâșnitul secatorului care tăia prin cartilagiul moale din jurul 
toracelui lui Robert. 

Ea ridică cu grijă şi îndepărtă toracele şi expuse regiunea 
mediană a corpului. Avea colegi care preferau să taie un pic din 
coaste, dar ea n-avea niciun chef să rişte să se taie în margini de 
os ascuţite. Erau suficiente bucăţi de oase retezate în corpul lui 
Robert. 

— Eloise! 

Abia dacă mai rămăsese sânge în corp, iar ce mai rămăsese 
era coagulat. Cantitatea minimă de sânge indica faptul că ea 
avusese dreptate, Robert fusese secționat în timp ce încă era în 


viață. Lumea era aparent plină de monștri. 

Lipsa sângelui dăduse cadavrului o culoare gri-deschis şi 
însemna că nu existau pete evidente pe cadavru, ceea ce făcea 
mai grea evaluarea orei la care murise. N-avea niciun rost să 
pună picături de ochi, conţinutul de potasiu creştea în mod cert 
timp de câteva ore după survenirea morţii şi putea da un 
indiciu, dar Robert era mort de niște zile. 

— Chiar şi vânturile în altă parte pot zbura. Pentru mine tu eşti 
singura. 

Băgă mâinile în pieptul deschis al lui Robert. Observă situația 
măruntaielor şi făcu câteva fotografii. Mai bine să documenteze 
prea mult decât prea puţin. Totul arăta normal, în afară de 
inima uşor mărită, care din păcate era atât de obişnuită în cazul 
oamenilor cu sindromul Down. 

— Şi iubirea, ea e un paradis, Eloise. 

Ea bătea uşor ritmul din picior. O ajuta în mod destul de 
ciudat să-și stabilizeze mişcările mâinilor acum, când trebuia să 
desprindă organele cu grijă. Fiecare organ trebuia scos, măsurat 
și cântărit. Abia când era complet gata cu autopsia le va pune 
înapoi, pentru ca apoi să le coasă la loc, pe cât de frumos posibil, 
gata de livrat cuiva de la pompele funebre. 

— Nu e uşor când greşelile mi le număr. 

Cântări inima, rinichii, ficatul, plămânii. Totul normal. În 
afară de inimă. 

— Sunt ca o bilă într-un aparat de flipper. 

Stomacul necesita puţin mai multă muncă. Dar, cu puțin 
noroc, ultima masă a lui Robert putea da un indiciu despre locul 
unde își petrecuse ultimele ore din viaţă. 

— Mi-e dor de tine şi iată-mă aici, la uşa ta. 

Melodia rulase pe repeat şi nu fusese schimbată dintr-un 
motiv anume, iar ea o lăsase așa. Ea iubea Eloise. Fusese atât de 
îndrăgostită de Casper Janebrink atunci când apăruse melodia 
asta. Simţea în continuare puţină căldură în corp de fiecare dată 
când îl vedea pe cântăreţ la televizor. În plus, omul acela părea 
că nu îmbătrânește. Poate că avea un portret al lui Dorian Gray 
în pivniţă. De-ar şti unde se găsesc, şi-ar cumpăra și ea unul. 
Poate pe Wish sau Ebay? 


Vărsă cu grijă conţinutul stomacului într-un castron metalic. 
Mirosul era înțepător, neplăcut, dar așa ceva nu o mai afecta de 
mult. Ea nu era ca acei medici legiști care foloseau cremă 
mentolată sub nas pentru a face față mirosurilor asociate cu un 
cadavru. Exista un risc prea mare de a-ţi scăpa ceva. De 
exemplu, otrăvirea cu arsenic e scoasă la iveală de un miros slab 
de migdale, când e deschis stomacul. 

— Imi deschizi când sun? Nu vrei să rămân? 

Scormoni uşor cu degetul în conținutului stomacului. Totul 
va fi trimis la analize la CNEC în Linköping. Ea ştia că ei nu 
sunt foarte încântați când primesc conţinut de stomac, dar nu 
avea ce să facă. Totuși, ea făcea mereu singură un inventar mai 
întâi, înainte de a-i lăsa pe tehnicienii criminaliști să se ocupe de 
asta. Milda ridică din sprâncene. 

— leşi afară, vino la mine. Îmi e dor de tine. 

Ea şoptea încet versurile în timp ce pescui un ghemotoc de 
ceva închis la culoare din stomacul lui Robert. 

— Suntem mai mult decât amici? Atunci arată ce simți... 

După care amuți. 

Stomacul lui Robert era plin de păr. 


Ura faptul că avusese dreptate. Nu voia să aibă dreptate. 
Dacă ar fi greșit, Robert ar fi trăit în continuare. Era de parcă el 
provocase uciderea lui Robert insistând pe numărătoarea 
inversă. Gândul era greşit, ştia asta, era doar aşa-numitul efect 
de spotlight care îşi arăta mutra urâtă. El nu era motivul 
acțiunilor unor necunoscuţi. Dar nu se putea abține, creierul 
voia să gândească așa și atunci așa făcea. Era o programare de 
multe mii de ani căreia el nu-i putea rezista. Exista acolo pentru 
că uneori îl ajuta pe om să supraviețuiască. Dar astăzi, pe 
Vincent îl făcea să-i fie rușine. 

Urca scările cu Mina. 

— Ce cutie a fost de data asta? întrebă când ea se opri la 
etajul corect pentru a deschide ușa. 

— Mai bine vezi singur. 

Ştirea că Robert Berger fusese găsit îl întristase foarte tare. 
Din punct de vedere pur profesional, era fascinat de acea 
schimbare de cromozomi care se numea Trisomi 21. Că era 
suficient un cromozom în plus pentru a crea un cu totul alt tip 
de personalitate. El nu avea foarte mare experienţă cu persoane 
cu sindromul Down, dar toate cele pe care le întâlnise aveau 
anumite trăsături de caracter comune. Prin faptul că abilitatea 
cognitivă era diminuată, corpus amvygdaloideum predomina şi îi 
făcea să fie incredibil de ghidaţi de sentimente. Dar, prin 
aceasta, și să fie mai sinceri decât mulţi alţii. Toate sentimentele 
erau mari. Și toate sentimentele erau importante. Exista ceva 
frumos, ceva neprefăcut în asta. Știa că romantizează la greu, 
totuși... 

Diminuarea, în cazul lui Vincent, era în cealaltă direcţie. Lui 
pur și simplu îi era greu să exprime sentimente. Ştia totuși un 
lucru: de cineva atât de deschis și de receptiv ca Robert ai grijă, 
ești inspirat. Nu-l distrugi. Cel care putea face așa ceva era 
pierdut. 

— Aici, spuse Mina şi se opri în fața unui dulap înalt cât el. 

Văzu imediat ce e. 

— O, drace, zise el și îşi întoarse privirea. 


Uşile erau închise din fericire, dar el nu avea nicio problemă 
să-şi închipuie ce fusese acolo. Trei uși. Două lame. Un dulap. 
Trei doi unu. Robert fusese o numărătoare inversă în sine. 

— Lamele găsite în cutie sunt aici, zise Mina. 

— Dă-mi o secundă să-mi revin, spuse el. În orice caz, e 
Zigzag lady, asta e sigur. Adică iluzia pe care trebuie s-o 
înfățișeze. 

El își trase respiraţia şi scoase mobilul. 

— Trebuie să-i arăt asta lui Sains Bergander. Bănuiesc că nu 
pot face poze, nu? 

Mina dădu din umeri. 

— Fă câte vrei. Prin asta, eşti oficial o parte din anchetă. Julia 
îți transmite salutări. 

— OK? Ruben ce zice? 

— Nu cred că l-am mai văzut așa înverșunat în viața mea. 

El începu să facă fotografii. Era mai simplu când vedea 
lucruri sinistre printr-un ecran. Atunci putea să se concentreze 
la detalii, în loc de ansamblu. Să aibă grijă să prindă tot ce 
credea că Sains trebuie să vadă. Era însă o problemă. Ar avea 
nevoie să fotografieze şi interiorul. 


Vincent deschise mapa roz din plastic și împrăștie conţinutul 
pe birou, cu siguranță pentru a zecea oară. Cugetase toată 
noaptea la cum ar fi putut cel mai bine să convingă grupul de la 
poliţie. Și ce avea acum în faţă erau concluziile la care ajunsese. 

Nu mersese prea bine data trecută. Dar atunci el nu înţelesese 
că de fapt trebuie să-i convingă. Acum știa că puterea de 
concentrare nu era întotdeauna cea mai bună la toți cei din 
grup, aşa că el se concentrase pe imagini colorate, clare, care 
totuşi trezeau curiozitatea. Retoric, se gândea să folosească 
vechiul truc al lui Marcus Antonius, acela de a începe prin a fi 
de acord cu atitudinea lor față de el, pentru ca mai apoi să 
folosească asta ca pârghie pentru a răsturna acea opinie. 
Trebuia, de asemenea, să nu uite că situația de pornire era alta 
de data aceasta. El avusese dreptate. lar ei știau asta. 

Băgă fotografiile la loc în mapă. Fusese nevoit să adauge 
câteva fotografii de familie ca să fie un număr par de zece poze. 
Trebuia doar să fie cu băgare de seamă să nu scoată poza 
greşită. Ar fi o atmosferă neplăcută dacă ar arăta poza din 
concediul din Las Vegas, când îl duruse stomacul tot timpul și 
Aston insistase să-l fotografieze. 

Las Vegas. L era a douăsprezecea literă din alfabetul suedez, 
V era a douăzeci și doua. 1222. 12:22 se numea oră-oglindă 
triplă în formele mai evoluate ale numerologiei creștine. Lui îi 
reamintea că uitase să mănânce prânzul cu o oră în urmă. 

Se uită la ceas. Nu era vreme pentru mâncat. Trebuia să plece 
dacă nu voia să întârzie. 

Zece fotografii în mapă însemnau 1+0, adică 1. O fotografie. 
O fotografie era cea mai importantă. Dar pe aceea trebuia să o 
creeze pentru ei, în capul lor. 

Julia îl aştepta la recepţie, în Palatul Poliţiei. 

— Bună, Vincent, zise ea cu un zâmbet și-l lăsă să treacă de 
barieră. 

El o urmă la etajul al treilea, într-o sală de ședințe identică cu 
cea în care fusese prima dată. Dacă nu cumva era aceeaşi sală. 
Ceilalţi erau deja acolo. Peder. Christer. Ruben. Şi Mina. Își 


dădu seama că îl așteptau. Ruben nu se uită spre el. 

— Îmi pare rău că am întârziat, spuse Vincent. Am stat să-mi 
pregătesc prezentarea până în ultima clipă. 

Julia se aşeză lângă un bărbat pe care Vincent nu-l mai 
văzuse până acum. Ochelari cu ramă de oţel, păr rărit spre 
tâmple, vestă tricotată, verde-mușchi, încheiată la toți nasturii, și 
o înfăţişare gravă. Dacă ar exista un arhetip al înfățișării 
psihologilor, atunci acest bărbat ar îndeplini toate criteriile. 
Trebuie să fie acel realizator de profiluri pe care-l menţionase 
Mina. Jan. 

— O să împărţim totul în două, zise Julia cu o față serioasă. 
Terminăm cu desenele lui Vincent. Dar mai întâi Christer şi Jan. 
Mai exact, am avansat un pas în anchetă. Christer? 

Julia dădu din cap îndemnându-l, iar Vincent văzu cum 
Christer înghiţi în sec înainte de a răspunde. 

— Păi, m-am uitat la filmările de pe camera de supraveghere. 
De la banca de vizavi de cafenea. 

El ezita. Julia dădu din cap spre el, încurajându-l. Christer 
scoase unul din oftaturile sale adânci, caracteristice, şi continuă. 

— Mda, cum spuneam. M-am uitat pe filmările camerei de 
supraveghere. Şi-au fost o grămadă de oameni care-au trecut pe 
acolo. Bărbaţi, femei, băieţi, fete, bătrâni, tineri, câini, bebeluşi, 
chiar și un tip cu un dihor. Dar la început n-am găsit nimic care 
să mi se pară că ar ieși în evidenţă, deşi m-am uitat intens și 
atent, treaz și vigilent și... 

— Treci la subiect, spuse Julia nerăbdătoare. 

Christer oftă adânc din nou. Părea extrem de chinuit. 

— Da, o persoană mi s-a părut cunoscută. N-am putut să văd 
exact fețele oamenilor, dar el şchiopăta, şi era ceva... era ceva 
care mi se părea cunoscut. 

— Şi-atunci am venit eu și-am rezolvat chestiunea, zise 
Ruben, împreunându-şi mâinile în spatele cefei. 

— Da, da, Ruben, știu, dar continuă, Christer. 

Julia se holbă furioasă la Ruben. 

— Da, nu puteam să-l plasez corect pe respectivul, dar aşa 
cum Ruben a indicat foarte corect, el l-a recunoscut. 

Ruben se aplecă agitat în față. Răbdarea lui față de Christer se 


terminase. 

— Era Jonas Rask. 

— Ce dracu” zici? Jonas Rask? E liber? 

Peder își îndreptă poziţia pe scaun. 

— Cine e Jonas Rask? întrebă Vincent întorcându-se spre 
Mina. 

— Violator şi ucigaș, răspunse Ruben. A stat închis la 
Skogome timp de, da, douăzeci de ani minus o lună. A ieşit în 
septembrie, toamna trecută. L-au considerat reabilitat. 

Ruben făcu în aer, cu degetele, un semn de ghilimele în jurul 
ultimului cuvânt. 

Vincent încuviință. 

— Da, exact, cei la Skogome lucrează pornind de la metoda 
RECO, zise el. 

Peder arăta de parcă Vincent ar fi vorbit în grecește. 

— RECO? zise Vincent uitându-se la ceilalți pentru a-l 
sprijini. Cineva? Nu? E acronimul pentru Relaţie și Convieţuire, 
un program opţional pentru bărbaţii condamnaţi pentru 
infracțiuni sexuale. Metoda constă în participarea atât în grupe 
de lucru, cât şi la discuţii private cu psihologi. Există la cinci 
penitenciare, printre care Skogome, și s-a arătat că aceia care au 
participat în RECO au un risc de recidivă mai scăzut. Diferenţa 
s-a dovedit a fi destul de mică, evident, opt procente față de 
zece. Pe de altă parte, materialul adunat nu e suficient de vast 
pentru a fi garantat statistic... 

Bărbatul în vestă croşetată îl întrerupse. 

— Bună ziua. Scuze. Mă numesc Jan Bergsvik, spuse el şi 
întinse mâna. Dar acum am intrat pe domeniul meu. Sunt 
psiholog și am o experienţă îndelungată în a ajuta poliţia la 
anchete, cel mai adesea cu descrieri de făptaşi. Conducerea m-a 
rugat să vin aici să dau o mână de ajutor. Voi aveaţi, se pare, 
nevoie, de un specialist în profiluri. Ancheta a stagnat în această 
zonă, din câte înţeleg. 

Vincent trase cu coada ochiului la Mina şi apoi dădu mâna cu 
el. Era ca un peşte mort. Strângerea clasică de mâini a oamenilor 
care se considerau superiori celorlalți. Nici măcar nu se oboseau 
să salute cum trebuie. 


— Am lucrat de fapt la cazul Jonas Rask, continuă Jan. Sunt 
uimit că n-ai auzit de el. A trezit o mare atenţie în media în anii 
1990. Jonas era şofer de camion la una dintre cele mai mari 
companii de transport. Conducea prin toată Suedia, chiar și 
Norvegia. 

O amintire începu să iasă la suprafaţă în capul lui Vincent. 

— E cel care răpea și viola fete tinere care făceau autostopul? 
Pe două dintre ele parcă le-a şi ucis, nu? 

— Tess Bergström și Nina Richter, mormăi Christer. 

— Le-a violat, le-a sugrumat, pe urmă le-a mai violat o dată, 
zise Jan. Toate cadavrele au fost abandonate de-a lungul șoselei 
în saci de gunoi. Bucăţi. Le-a tăiat în bucăţi în camionul lui. 
Nimeni n-a observat sângele. În avantajul lui, făcea transporturi 
pentru măcelării. 

— Dar asta e un no brainer, zise Ruben exaltat. Jonas fucking; 
Rask a fost la aceeaşi cafenea la care lucra Tuva. Așa a găsit-o și 
pe Agnes. Clar, el e! 

— Hai să nu ne grăbim cu concluziile încă, spuse Julia pe un 
ton de avertisment. 

Vincent ridică cu grijă un deget. 

— Modus operandi-ul lui Jonas Rask nu pare că ar coincide, 
ce să spun, nu coincide deloc cu cel al făptașului nostru. 

Jan cel cu vesta croșetată scoase un râset ușor şi clătină din 
cap, de parcă Vincent ar fi fost un copil care a spus ceva 
caraghios. 

— Scuze, tu cine spuneai că ești? 

— Vincent a fost de curând cooptat consilier, interveni Julia. 
De probă. 

Aparent nu voia să strice relația cu Jan intrând în detalii 
despre ce făcea Vincent acolo. 

— Atunci cel mai bine e să explic de la început cum 
funcționează oamenii, în mod specific infractorii, zise Jan şi se 
uită la Vincent pe deasupra ochelarilor. Metoda tuturor 
infractorilor se dezvoltă în timp. Dar impulsul lor fundamental 
este același. Jonas Rask este un autor de mari violențe. Aveţi trei 
crime bestiale pe masă. Femei de aceeași vârstă cu cele pe care 
Rask le-a atacat anterior. Corpuri mutilate grav, exact cum făcea 


Rask. Și în plus aveţi o pistă care duce la Jonas Rask în 
persoană. Probabilitatea ca el să nu fi fost implicat e 
microscopică. 

— Sigur că tu eşti expertul, zise Vincent. Eu mă gândesc doar 
că Robert nu e femeie şi că nimeni n-a fost abuzat sexual, ceea ce 
părea a fi semnătura lui Rask. În plus, doar Robert a fost 
ciopârţit. Ce părere ai despre asta? 

Jan rămase tăcut o secundă. O mână îi alunecă inconștient 
peste nasturii vestei, de jos în sus. Gest clar de căutare a 
siguranţei. Întrebarea lui Vincent părea a fi declanșat în Jan o 
doză de cortizol, hormonul stresului. 

— Rask nu mai are, evident, impulsuri sexuale, spuse el. Cine 
știe ce-au făcut din el niște ani de pușcărie. Dar lipsa 
componentei sexuale explică și de ce acum poate ucide chiar și 
tineri bărbați. 

— Adică impulsul primar anterior al lui Rask era sexual? 
întrebă Vincent. 

— Absolut, răspunse Jan mulțumit. Chiar violența avea o 
funcţie sexualizată. Omuciderea în sine era totuşi secundară, ca 
o necesitate ca ele să nu poată povesti, chiar dacă el probabil a 
savurat și acea parte. 

— Şi acum, când sexualitatea lui a dispărut, conform celor 
spuse de tine, el şi-a găsit din senin un nou impuls în a comite 
doar fapte de violență complicate? Sunt foarte curios să aud 
cum descrii tu profilul psihologic al unei asemenea persoane. 
Mai ales că ai spus în introducere că el e mânat de același lucru 
ca înainte. Acum, acesta nu e domeniul meu, fireşte, dar nu 
reuşesc să le pun cap la cap. 

Vincent îl privi pe Jan cât de inocent putu. Psihologul căută 
susținere în ochii celorlalți poliţişti. Mina era ascunsă în spatele 
unui caiet de notițe. 

— Văd foarte clar: competența mea de expert nu e apreciată 
aici, spuse el pe urmă și-și țuguie buzele. Succes pe cont propriu 
cu ancheta. Conducerea o să afle despre asta. 

Jan își netezi din nou nasturii de la vestă și se ridică. 

— Şi pentru data viitoare poate ar trebui să-i învățați pe 
consilierii voştri şi bunele maniere, spuse el şi dispăru din 


încăpere. 

Se lăsă o tăcere de mormânt. Vincent vedea cu coada ochiului 
cum Mina încerca să nu râdă. 

— Uf, Vincent, zise ea când psihologul probabil se 
îndepărtase suficient cât să nu audă. Ţine minte că te afli în 
continuare aici din milă. 

— Hm, eu sunt de acord cu Vincent, zise Ruben și-și 
încrucișă braţele. 

Vincent se holbă la el. De când era Ruben de partea lui? Asta 
era ceva nou. 

— Vincent n-a zis niciodată că n-a fost Rask, zise Ruben. El 
doar a întrebat cum gândeşte Rask acum. Asta aş fi vrut și eu să 
ştiu. Așa, ne-ar fi mai ușor să-l prindem. 

— Aveţi dreptate într-o privință, spuse Vincent. Un calcul 
simplu al probabilității ne arată că Rask poate foarte bine să fie 
implicat. Cel puţin mai mult decât oricine altcineva în acest 
moment. Eu doar nu înțeleg de ce. 

— Ar trebui să-l localizăm cât mai curând pe Jonas Rask și să- 
l audiem, zise Julia dând din cap. Și căutarea e de fapt în plină 
derulare. Deci ce-ar fi să-l lăsăm puţin deoparte pe Jonas Rask și 
să ascultăm ce are de spus Vincent? 

Se uită curioasă la mapa roz din mâna lui. 

Vincent se întoarse spre Julia. Cel mai bine să se adreseze 
celei a cărei atitudine a semnalat restului grupului ce părere să 
aibă. Observă cum Ruben îl urmărea cu privirea, dar cum 
aceasta, pe urmă, continuă din reflex în jos și ateriză pe fundul 
Juliei. N-ar fi trebuit să-l mire, Mina spusese de mult că Ruben 
vrea să se culce cu toate. Totuși. Exista un timp și un loc... OK. 
Concentrare acum. 

— Pot să? zise el arătând spre whiteboard-ul de pe perete. 

— It's all yours, zise Julia gesticulând. 

El deschise mapa de plastic, scoase câteva fotografii și le 
prinse pe whiteboard cu nişte magneți pe care-i găsi în colțul 
tablei. Nu era întâmplător că făcea exact în același fel cum o 
văzuse pe Mina făcând. Prinzând fotografiile în acel fel, Mina 
crease în capul colegilor o asociere între acea acţiune și munca 
serioasă de poliţist. Când Vincent proceda acum în aceeași 


manieră, el spera să trezească poliţiştilor acea asociere 
inconștientă şi să facă să simtă că și prezentarea lui era la fel de 
serioasă. Avea nevoie de toată încrederea pe care o putea primi, 
dacă voia ca ei să cumpere ceea ce avea el de gând să propună. 
Dacă voia ca ei să vadă tabloul pe care el avea să-l picteze. 
Aceasta era ultima lui șansă. Privirea ușor somnoroasă a lui 
Peder era totuși în continuare la mapa roz. 

— Ca vata de zahăr, mormăi el. 

Peder îşi linse de pe degete zahărul de la o chiflă și se întinse 
după alta. 

Christer îi întinse farfuria. 

— Cred că ţi-a intrat creierul în colaps, zise Christer cu voce 
joasă. Lasă-mi şi mie o jumătate de chiflă. 

— E a fiului meu, zise Vincent bătând ușor cu mâinile pe 
mapă. Eu n-aş fi... în orice caz. 

El își drese glasul şi începu. 

— Am două lucruri pe care vreau să vi le arăt. Primul: aceste 
fotografii. Vedeţi ce reprezintă? 

În poze se vedeau nişte bărbaţi zâmbitori în costume 
strălucitoare, cu paiete. Câţiva dintre ei stăteau în fața unui 
decor scump, reprezentând un templu egiptean sau alt loc 
„exotic”, în timp ce alţii se aflau în mijlocul unui show cu lumini 
de laser și mult fum. Toţi pozau lângă diferite tipuri de lăzi mari 
și toți aveau alături cel puţin o femeie sumar îmbrăcată. 

— Colegii tăi, magicieni, zise Ruben. Şi ce? 

El îşi mutase în sfârșit privirea de pe fundul Juliei. 

— Corect. Dar mai uită-te o dată, zise Vincent. 

Ruben făcu ochii mici către poze, iar Peder se aplecă peste 
masă. 

— Ce dracu? izbucni Ruben după câteva secunde. 

— Dar e... zise Peder. 

— Exact, aprobă Vincent. Ceea ce vedeți acum sunt diferite 
reprezentații cu Bullet catch, Sword casket şi Zigzag lady. Trei 
dintre cele mai cunoscute iluzii scenice. Dar e și... 

— ...aşa cum au murit Agnes, Tuva și Robert, completă Julia. 

Ea se apropie de poze şi se uită curioasă la ele. 

— Lada cu săbii a Tuvei a fost în mod absolut un surogat de 


truc de magie, zise Vincent. Aţi fost conştienţi de asta chiar de la 
început. Uciderea lui Agnes a fost cel mai probabil tot aşa. Sau 
nu. Dar în cazul lui Robert nu mai e niciun dubiu. Infractorul 
vostru este un foarte bun cunoscător al magiei de scenă, clasică, 
suficient de mult încât să construiască propriile numere de 
iluzionism. Ceea ce ar trebui să micşoreze numărul de posibili 
suspecți cu circa 99,9 la sută. 

— Deci noi vânăm un magician criminal? întrebă Julia dând 
din cap. Ştie cineva dacă Daniel sau Rask se pricep la scamatorii 
cu cărțile de joc? 

— Acesta a fost, cum spuneam, unul dintre lucrurile pe care 
am vrut să vi le arăt, zise Vincent. Nu cred că a venit ca o 
surpriză pentru nimeni. Dar celălalt e acesta. 

EI luă un marker negru și scrise numele lui Agnes, al Tuvei și 
al lui Robert pe whiteboard. Sub Agnes scrise cifra 14, sub Tuva 
15 şi sub Robert 14. 

— Ora de pe ceasurile sparte, zise Ruben. Probabil momentul 
la care s-au petrecut crimele. Adică singurul lucru de care avem 
nevoie pentru a prinde criminalul. Am încercat să spun asta tot 
timpul. 

— Da? zise Peder. Mie mi s-a părut că tu ai zis că Daniel era 
într-un triunghi amoros cu Agnes și Tuva. 

Ruben părea că se face că n-a auzit. Se uita la fotografiile cu 
magicienii îmbrăcaţi în paiete. 

— Ăştia sunt atât de homo, zise el. 

Peder şi Christer ridicară în același timp din sprâncene, de 
uimire. Julia râse scurt. 

— Doamne, Dumnezeule, Ruben, cine mai zice homo în zilele 
noastre? spuse ea. Ai o sută de ani? În plus, să-ţi fie rușine. 

Vincent îşi muta greutatea de pe un picior pe celălalt. Era pe 
cale să-i piardă. Exact când urma ce era mai important. Acesta 
era motivul pentru care mereu refuza să ţină conferințe în fața 
elevilor de liceu. lar capacitatea lor de concentrare era oricum 
ceva mai bună decât a acestor polițiști. 

— Dar... Ruben, la ce te referi acum? Legat de ceasuri, adică 
nu, de... paiete, zise Peder ascunzând cu mâna un căscat. 

— Mi se par drăguţi, zise Christer. 


Ultima chiflă se terminase de mult, dar Peder îşi umezi vârful 
degetului arătător şi începu să culeagă bobițe de zahăr de pe 
masă. Nu părea că a dormit de când îl văzuse Vincent ultima 
dată. 

— Verificaţi orele, zise Ruben mulţumit. În principiu e 
aceeași oră de fiecare dată. Două ore identice ar fi putut fi o 
întâmplare, dar nu trei. Ori criminalul are o rutină exactă, 
făcând același lucru în fiecare zi la o anumită oră, ori victimele o 
au. Sau, cel mai verosimil, toţi o au. Acum, când avem trei ore, 
nu trebuie decât să verificăm unde obișnuiau victimele noastre 
să se afle în jur de două-trei după-amiaza. Acolo îl găsim pe 
criminalul nostru. 

Ruben își împreună triumfător mâinile la ceafă, de parcă 
tocmai rezolvase cazul pe cont propriu. 

— Ceea ce spune Ruben chiar e cea mai evidentă concluzie, 
bine lucrat, ai ajuns aici foarte rapid, începu Vincent. 

Ruben se întinse şi părea, dacă acest lucru mai era posibil, și 
mai mulțumit. 

— Şi e probabil total greşit. 

Zâmbetul mulțumit al lui Ruben dispăru fulgerător. Poate că 
era o răutate. Dar Vincent nu putu să se abțină. Ruben era totuși 
unul dintre principalele motive pentru care el fusese exclus data 
trecută. Tot ce făcuse fusese să-i dea lui Ruben o cazma, să-i 
arate unde poate săpa, iar după ce Ruben săpase groapa, sărise 
singur în ea. 

— OK, domnule a-toate-mental-știutor, zise Ruben și se 
holbă la el furios, cu privirea unui copil care tocmai a aflat că 
Moş Crăciun nu vine anul acesta. Dă-mi ceva mai bun atunci. 
Dar atunci chiar să fie mult mai bun. 

Vincent nu răspunse. În schimb, luă un marker roşu și scrise 
două date sub numele lui Agnes, respectiv al Divei, pe 
whiteboard: 13 ianuarie sub Agnes și 20 februarie sub Tuva. Sub 
Robert desenă două semne ale întrebării. Unul pentru zi şi unul 
pentru lună. Pe urmă, şterse cifrele negre pentru oră și le 
rescrise cu roșu. 

— Criminalul vrea ca noi să ştim ora crimelor, zise el. De 
unde și ceasurile. Dar el vrea ca noi să ştim mai mult decât la ce 


oră, el vrea ca noi să ştim în ce zi s-au întâmplat. Cadavrele au 
fost lăsate în locuri unde era garantat că vor fi găsite imediat. 
Criminalul a riscat mult să le transporte acolo, ar fi putut fi 
prins cu uşurinţă. Deci trebuie să fi fost important să fie găsite 
rapid, înainte de-a începe să se deterioreze, ca voi să puteți 
concluziona exact în ce zi s-a petrecut crima. 

— OK, stai, zise Christer. Criminalul vrea ca noi să ştim exact 
când acţionează el. Dar de ce? Vrea să fie prins? 

— Tocmai aceasta e întrebarea, zise Vincent. Nu există niciun 
tipar evident care să ne spună când va acţiona data viitoare. Este 
vorba despre un număr diferit de săptămâni între fiecare crimă. 
Iar orele nu sunt, aşa cum vedeţi, total identice. Deci eu cred că 
e vorba despre altceva. 

— Am cercetat dacă s-a întâmplat ceva tocmai la acele date şi 
ore în istorie, zise Mina, dar n-am găsit nimic. Bineînţeles că e 
posibil să se fi întâmplat ceva în viaţa criminalului în acele date, 
ceva important doar pentru el. Dar atunci de ce să se chinuiască 
să ne spună nouă asta, când noi oricum n-avem de unde să ştim 
toate astea? 

— Sunt de acord cu Mina, zise Vincent, şi de aceea eu cred că 
soluţia e alta. 

Făcu o pauză ca să verifice dacă are atenţia tuturor. Mina 
avusese dreptate data trecută. Era totuși ca o conferinţă. Și acum 
era în elementul lui. 

— Eu cred că data şi ora sunt părţi dintr-un mesaj, spuse el. 

— Părți? Vrei să zici că... trebuie să se lege? spuse Peder 
încet. Ca nişte piese de puzzle? 

Vincent încuviință. 

— Un mesaj pentru cine, atunci? întrebă Julia. 

— Pentru noi. Pentru voi. Dar nu-l putem înțelege încă, 
pentru că mesajul nu e complet. Crimele sunt o numărătoare 
inversă, nu? Cadavrele sunt însemnate cu cifre romane. Crimele 
patru, trei şi doi au avut loc. Se va întâmpla cel puţin încă una 
până să avem tot mesajul. 

— Cel puţin una? zise Christer îngrozit. 

— Crima numărul unu. Nu ştim ce se va întâmpla la zero. 
Dar... 


Vincent făcu încă o pauză. Îi privi în ochi pe rând. Începea să 
se apropie de punctul culminant. 

— Nu trebuie să aşteptaţi decât până la următoarea crimă, 
zise el. Nu trebuie de fapt nici măcar să știți ce înseamnă 
mesajul. Pentru că infractorul a făcut o greșeală. 

El simți cum toată camera își ținea respirația. Chiar şi Ruben 
era concentrat. Peder rămăsese cu mâna la jumătatea drumului 
în sus spre gură şi uitase de mult de zahărul care îi cădea de pe 
degete pe masă. 

— Ultima victimă, Robert, a fost lăsată într-un loc închis timp 
de mai multe zile. Cadavrul a fost acolo prea mult pentru ca voi 
să puteți garanta o dată a morţii. De fapt, voi nici măcar nu știți 
în ce lună s-a petrecut. A fost găsit pe cinci mai, aşa că e posibil 
să fi fost ucis cel târziu pe patru mai. Dar ar fi putut la fel de 
bine să se fi întâmplat cu câteva zile înainte, adică deja în aprilie. 
În cazul în care criminalul vrea să ne dea piese de puzzle ca să 
le punem cap la cap, aşa cum spunea Peder, atunci de data asta 
n-a reușit. Lipsesc ziua și luna. lar eu cred că el e foarte doritor 
să îndrepte asta, ținând cont de cât efort depune. 

Julia făcu ochii mari când înţelese brusc. Inteligentă tipă. 
Aproape la fel de ageră ca Mina. 

— Ţinem o conferință de presă, zise ea. Ca să-l momim să 
iasă. Imediat ce vorbim cu părinţii. Trebuie să facem ceva 
radical. N-am vrut să vă presez prea mult cu politica internă, 
dar vă pot spune că timpul nostru a început să se scurgă. 
Răbdarea de sus începe să se termine. Dacă nu ajungem curând 
la o decizie, ne întoarcem cu toţii la posturile noastre 
permanente şi vom vedea acest grup dizolvat într-un viitor 
foarte apropiat. Eu cred că o conferință de presă poate zgâlțâi 
copacul și aşa poate o să cadă vreun fruct. Cu marele detectiv 
opinia publică există întotdeauna o grămadă de posibilităţi către 
informaţie nouă și asta e exact ce avem noi nevoie. 

— Va atrage după sine și grămezi de dezinformare, ştii asta, 
mormăi Christer. O să intrăm cu picioarele în căcat până 
deasupra gleznelor. 

— leşiţi în media, zise Vincent, încuviinţând, fără să se 
sinchisească de ce spusese Christer. 


În fapt, el avea dreptate. Să apelezi la opinia publică era o 
sabie cu două tăișuri, dar când ceea ce aveau ei tocmai în acest 
moment putea fi asemănat cu un cuţit de bucătărie bont, 
alegerea era simplă. 

— Explicaţi că sunteţi în căutare de informaţii despre când ar 
fi putut fi lăsată o ladă neagră în fața Halelor de Comerţ cu 
ridicata din Årsta. Ziceţi că nu ştiţi. Poate că e bine chiar să 
dezvăluiţi că urmăriţi un criminal în serie, aşa cum se face în 
serialele de televiziune. Dacă profilul meu psihologic 
corespunde, cred că asta l-ar flata pe criminal. Un narcisist vrea 
să audă că e cel mai bun, fiindcă asta corespunde propriei 
concepții asupra lumii. Atunci mărim şansa ca el să dea un semn 
şi să ofere cea de-a treia piesă de puzzle care lipseşte. Chestia e 
că eu nu cred că se va putea abține. 

Peder părea că nu înţelege. 

— Dar mesajul oricum va fi incomplet, așa ai zis, spuse el, 
căscând cu mâna la gură. Doar are patru piese. Cum îl găsim 
înainte de a ucide a patra oară? 

— Facem public un număr de telefon pentru ponturi și 
sperăm că făptașul sună și dă în vileag ceva, zise Julia. Vincent 
poate să-i asculte vocea, să vadă dacă putem lua ceva de acolo. 
Putem, de asemenea, s-o suprapunem cu înregistrări cu Rask şi 
să vedem dacă el e. Putem chiar să analizăm sunetele de fundal, 
să vedem dacă ne dăm seama de unde sună. Dacă avem noroc, 
putem chiar să identificăm locul apelului. Dacă sună de pe un 
mobil, putem să-l găsim prin GPS. Începem pregătirile chiar în 
acest moment. 

Mina dădu din cap spre Vincent şi zâmbi. Se descurcase bine. 
Julia se duse la el şi-i strânse mâna. 

— A fost de neprețuit, zise ea. La conferința de presă vreau ca 
până una-alta să păstrării pentru noi informaţia despre Jonas 
Rask. Și vreau să ţinem secretă și colaborarea ta, încă o vreme. 
Dacă mă întreabă cineva, l-am văzut pe Vincent Walder doar la 
televizor. OK? 

El aprobă din cap ca răspuns. Era foarte aproape de aplauze 
la scenă deschisă din partea acestui public. 

— Mai e o chestie, înainte de a fi prea absorbiți de asta, zise 


Julia adresându-se din nou grupului. 

Peder rămase pe jumătate ridicat de la masă, vizibil nesigur 
dacă să se așeze la loc sau nu. 

— Aşază-te, îi spuse Julia cu un oftat. Da, dacă cineva dintre 
voi încă n-a citit dosarul anchetei legate de dispariţia lui Robert, 
s-o facă numaidecât. Va trebui s-o luăm din nou de la început 
acolo. Părinţii lui Robert și personalul de la Centrul Rezidenţial 
de Asistenţă au fost audiaţi de mai multe ori. Dar nu de noi. Şi 
nu după ce el... a fost găsit. Sunt alte întrebări de pus acum. Eu 
și Christer vom avea grijă să ne întâlnim cu părinţii poimâine. Şi 
ne ducem la Centrul Rezidenţial de Asistenţă imediat ce avem 
posibilitatea, după conferinţa de presă. Acum, la treabă, oameni 
buni! 

Christer aprobă dând din cap, dar nu spuse nimic. Ceilalți se 
ridicară de la masă. Julia se întoarse din nou spre Vincent şi-i 
dădu un mic ecuson din plastic. 

— Uite aici propriul paşaport. Eşti unul dintre noi acum. 


Julia trase adânc aer în piept înainte de a apăsa pe sonerie. 
Scara era frumoasă. Înaltă. Podea cu pătrăţele negre și albe. 
Stucatură. Simţea prezența sumbră a lui Christer în spatele ei. 
Pe tot drumul spre imobilul din Vasastan, el o chestionase de ce 
tocmai el trebuise să vină cu ea. Ca un copil. Julia tare ar fi avut 
chef să zică: „De-aia!” Dar se abţinuse. Era şefă și cu asta veneau 
şi anumite îndatoriri. 

Verifică din nou telefonul, rapid, înainte ca cineva să apuce să 
deschidă uşa. Jonas Rask fusese dat în urmărire generală, ea 
avea oameni care-l căutau la adresele lui anterioare și se aștepta 
să primească în orice moment un mesaj că a fost localizat. Dacă-l 
găseau pe Rask rapid poate nici măcar nu mai trebuiau să ţină 
conferința de presă. 

Se auziră paşi. O femeie elegantă deschise ușa. 

— Intraţi, spuse ea cu voce joasă și se dădu la o parte. 

Erau aşteptaţi. 

Intrară în hol. Julia nu se putu abţine să admire locuinţa. 
Exact aşa ar fi vrut să locuiască și ea. Dar ea și Torkel fuseseră 
de acord că o vilă simplă cu grădină era cea mai bună variantă, 
ţinând cont că aveau să-și clădească o familie. Când stătea acolo, 
în holul de la îngemănarea secolelor, se întreba dacă decizia lor 
chiar fusese corectă. Mai ales că locuiau în vila din Enebyberg 
de aproape cinci ani, fără să fi apărut cineva care să se poată 
juca în grădina din spate. 

— Vreţi o cafea? 

Vocea mamei lui Robert era reţinută, fără să dezvăluie vreun 
sentiment, dar marginile roşii din jurul ochilor îi trădau 
durerea. În bucătărie era un bărbat cu părul cărunt, jeanşi şi 
cămașă albă, și el elegant și cu un număr de ani mai în vârstă 
decât femeia. În ciuda cearcănelor de sub ochii lui, erau un 
cuplu frumos. 

— Cu multă plăcere cafea, spuse Julia, iar Christer aprobă 
dând din cap. 

— Thomas. 

Bărbatul întinse mâna dreaptă, iar Julia și Christer dădură 


mâna cu el. 

— Scuze. Jessica, zise femeia care începuse să prepare cafea 
ca o profesionistă, într-un aparat mare de bar, care pufăia și 
gemea. Se pare că uităm lucrurile cele mai simple. Ceea ce 
altminteri ar fi evident. Precum politeţea. Rutina. Obişnuinţe 
care înainte erau atât de importante... 

Thomas se așeză greu la o masă mare de bucătărie, din lemn, 
aflată în dreptul ferestrei, şi le făcu semn să ia loc. 

Avea o expresie ușor uimită pe chip. De parcă s-ar fi aflat în 
mijlocul unui vis. Nesigur pe ce e sus şi ce e jos. Afară și 
înăuntru. Julia recunoscu acea mimică, la fel cu a multor 
aparținători cu care vorbise de-a lungul anilor.. 

— Mulţumesc, zise Christer când Jessica îi întinse o cană de 
cafea. 

În spuma de lapte de deasupra era conturată o frunză de 
stejar şi Christer se uită derutat la Julia. Era cu totul altceva față 
de acea cafea-la-filtru-veche-reîncălzită, cu care erau obișnuiți în 
asemenea vizite. 

— Suntem proprietarii unui magazin de delicatese aici, la 
parter, zise Jessica în timp ce-i pregătea cana Juliei. Sigur l-aţi 
văzut când aţi intrat. 

Julia dădu din cap. Chiar se oprise în fața vitrinei. Mâncase 
cu ochii. Bucăţi mari de şuncă uscată atârnau la fereastră. Pata 
negra. Prosciutto. Bresaola. O roată imensă de parmezan trona 
maiestuos în compania a tot felul de brânzeturi de capră, brie şi 
cu mucegai nobil. Nu ştia numele nici măcar unei mici părți din 
ele, dar îi lăsase gura apă doar când le văzuse. 

— Moștenire de familie, zise Thomas și dădu din cap când 
Jessica se uită întrebătoare la el, după ce îi dădu Juliei cana ei. 

A Juliei avea o inimioară în spumă. 

— Familia lui Thomas e familie de brânzari de trei generaţii, 
explică Jessica şi se aşeză cu ei la masă. 

Nici ea, nici Thomas nu-și luaseră cafea. Judecând după 
obrajii lor căzuţi, Julia bănuia că abia dacă mâncaseră sau 
băuseră ceva de zile întregi. 

— Da, eu obișnuiam să glumesc că în loc de un rege, m-am 
ales cu un Reggiano, zise Jessica. 


Niciunul dintre ei nu zâmbi. Gluma rămase atârnată în aer, 
pentru ca mai apoi să se dizolve și să dispară. Nu mai exista 
râset în acest cămin. 

— Luaţi, cantucci, zise Thomas şi împinse un castron spre ei. 

Julia iubea micile pâinici italieneșşti, uscate, cu migdale. Dar 
era greu să porți o discuţie serioasă în timp ce mâncai pâine 
uscată, așa că se abţinu. Christer luă totuși cu bucurie trei 
deodată şi prima muşcătură scoase un sunet scrâşnit, zgomotos. 
Julia se uită enervată la el și el o privi la rândul lui, părând că nu 
înţelege. 

— E adevărat? întrebă Thomas cu vocea tremurându-i. 

Se uita în jos, la tăblia mesei, când întrebase. Lemnul purta 
mărturia unor vremuri mai fericite. Cerculeţe de la pahare cu 
vin roşu. Pete galbene lăsate poate de feluri de mâncare indiene, 
cu turmeric sau curry. Cine. Familie. Prieteni. Râsete. 

— Ce anume? zise Julia, deși ştia ce urma s-o întrebe. 

Ea își mobiliza toate forțele. Se obligă pe ea însăşi să se 
gândească la altceva și nu la băiatul cu zâmbetul larg, a cărui 
imagine fusese văzută în faţa fiecărui magazin, benzinărie şi 
chioșc în ultimele săptămâni. 

— Că nu era... întreg... când l-au găsit. 

Julia încerca să se gândească la florile care erau aproape să 
înflorească în grădina de acasă. La patul pe care Torkel îl făcuse 
și care era în continuare gol. La sentimentul de la injecţiile care-i 
intrau în partea moale a stomacului. Depresia care venise la 
pachet după ce tratamentul cu hormoni îi scăzuse estrogenul. 

Christer ronţăia în continuare dintr-un cantucci şi o cioară 
croncănea la fereastra deschisă, într-unul din copacii mari din 
curtea interioară. Julia se forță să răspundă. 

— E adevărat, zise şi văzu cum Jessica se prăbuşește. 

— Şi acum vreţi să spuneţi asta întregii lumi? 

— Dacă ni se permite. Dar vă respectăm, evident, hotărârea 
dacă voi... 

— Faceţi tot ce e necesar pentru a-l prinde pe bolnavul care a 
făcut asta, zise Jessica cu o voce de piatră. 

Julia tresări la schimbarea bruscă și rămase iar fără glas. 

— Povestiţi-ne despre Robert, zise ea apoi. 


Chipul Jessicăi se lumină. Aruncă repede o privire soțului ei. 
Schimbară un zâmbet scurt. Aveau în ochi expresii de veselie și 
fericire. 

— Ne-am căsătorit de tineri, dar a durat câțiva ani până să 
vină Robert. Eu aveam douăzeci și cinci de ani. Micul nostru 
miracol. 

Ea întinse mâna spre soțul ei și îl luă de mână. Julia văzu cum 
el îi strânse mâna atât de tare, că trebuie s-o fi durut. Afară, 
cioara se apucase iar să croncăne. 

— Bobu era cel mai cuminte, mai amabil și mai iubitor suflet 
care a venit vreodată pe acest pământ. 

Vocea lui Thomas se rupse. El îşi adună forțele și continuă. 

— Băiatul acela ne-a dat multă bucurie în fiecare zi. Dar... 
Dar când s-a făcut mai mare n-am mai putut avea grijă de el în 
acelaşi fel. Nu-l puteam ţine sub observaţie zi și noapte, iar el 
avea nevoie de asta. De mai multe ori a plecat de unul singur, 
uneori în miezul nopţii, da, puteţi vedea cu siguranţă că există 
mai multe anunţuri în care-l dădeam dispărut pe Bobu, pe 
Robert adică. Prin urmare, de aceea la început n-am fost foarte 
neliniștiți. În orice caz, nu mai mult ca de obicei. Dar apoi... 
Când zilele au trecut... 

Christer se întinse spre castron și mai luă un pumn de 
cantucci. Julia îl lovi ușor cu piciorul pe sub masă. Părinţii lui 
Robert nu părură să observe asta. 

— Frați mulţumiţi cu căminul la care locuia? 

Christer fu cel care întrebă asta și Julia îl privi uimită. 

I se păruse mai concentrat pe cafea și biscuiţi decât pe ce se 
vorbea. 

— Foarte mulțumiți, spuse Jessica. Era acolo de cinci... nu, 
staţi puțin, de șapte ani. Timpul trece așa repede! Personalul e 
minunat. Mergem să-l vizităm în fiecare zi şi el vine acasă și stă 
aici în fiecare weekend. E ocrotit. Iubit... 

Ea suspină dintr-odată şi Thomas îi strânse din nou mâna 
tare. Brăţara subţire din argint zornăia uşor de fiecare dată când 
mișca mâna, iar Julia văzu că avea o plăcuţă gravată cu Robert. 
Jessica observă că se uită. Dădu drumul mâinii lui Thomas şi 
ridică braţul cu lănţișorul. 


— Cadoul meu de ziua mamei de anul trecut, de la Robert. 
Şi-a economisit banii săptămânali şi l-a rugat pe Thomas să 
meargă cu el să-l cumpere. 

— E frumos, zise Julia. 

Gândul apăru fără ca ea să-l poată împiedica. Se întreba dacă 
ea va fi vreodată sărbătorită de ziua mamei. Îndepărtă gândul la 
fel de repede cum venise. Îngrijorările ei erau neînsemnate prin 
comparaţie. 

— Ştiţi pe cineva care să fi avut ceva împotriva lui Robert? 

— Nu, nu, nu, pe nimeni, zise Thomas dând vehement din 
cap. Toţi îl iubeau pe Bobu. lar el iubea pe toată lumea. N-am 
întâlnit nici măcar un om pe care să nu-l fi încântat. 

— O ţii minte pe femeia a cărei fereastră a spart-o din 
greşeală cu praştia? zise Jessica izbucnind în râs. Cea de vizavi 
de grădină? Conflictul s-a terminat cu ea invitându-l la prăjituri 
ȘI SUC. 

— Îmi amintesc. 

Thomas zâmbi și aprobă dând din cap. Își ridică privirea şi o 
întâlni pe a Juliei. 

— Există mii de asemenea istorii despre Robert. El era lumina 
noastră. Bucuria noastră. Da, s-a născut cu un handicap, sau mai 
degrabă cu ceea ce lumea se încăpățânează să numească 
handicap, în necunoştință de cauză. Dar credeți-mă. Lumea ar fi 
un loc mult mai bun dacă toţi ar fi ca Robert. El era perfect. 

Cu colțul ochiului, Julia văzu o fotografie înrămată, cu Robert 
în picioare, pe bufetul de lângă perete. Aceeaşi fotografie care 
fusese pe primele pagini ale ziarelor. Ea se întreba cum ar 
reacționa ea dacă ar avea un copil cu sindromul Down. Avea 
patruzeci şi doi de ani acum. Nu era improbabil. Dar 
probabilitatea devenea mai mare cu fiecare an care trecea. Se 
întreba ce-ar spune Torkel. 

— O să vorbim şi cu cei care lucrează la căminul lui Robert. 
Mai e şi altceva ce aţi vrea să adăugaţi? zise Christer uitându-se 
mirat la ea când observă că a amuţit brusc. 

— Era naiv, zise Thomas. Ar fi urmat cu bucurie pe oricine, 
oriunde. 

Thomas ezită înainte de a continua. 


— Aveţi vreun suspect? 

Julia dădu din cap afirmativ. 

— Un autor de fapte violente și recidivist. Suntem pe urmele 
lui chiar acum. 

— Trebuie... trebuie să promiteţi că-l veţi prinde, zise el 
încet. Noi cum o să... noi cum o să putem trăi altfel? 

Julia se ridică. Se gândea la ce-ar trebui să spună. Ea ar trebui 
să ştie. Auzise aceeaşi rugăminte de multe ori până atunci. 
Rugămintea ca o încheiere. Rugămintea ca eliberare. Pedeapsa 
care avea să îndrepte totul. Dar știa că nu poate face o 
promisiune pe care nu știa dacă o poate ţine. După ce puse cana 
de cafea în chiuvetă şi deschise gura să răspundă, Christer i-o 
luă înainte. 

— Din păcate nu putem promite asta, zise el. Dar putem 
promite că vom face tot, tot ce ne stă în putere. Şi el pare un 
băiat deosebit. Bucuraţi-vă de momentele frumoase. Amintirile 
voastre frumoase. Nu lăsaţi ca ele să vă fie luate. 

Julia îl privea uimită. Christer, care de obicei considera viața 
un chin și moartea o eliberare. Probabil cel mai bine era să-i 
miroasă discret respirația după ce vor fi ieşit de aici. 

Când plecară, Thomas și Jessica rămaseră aşezaţi la masa din 
bucătărie. Ultima imagine pe care Julia o văzu înainte să se 
închidă ușa fu cu cei doi care se țineau în continuare de mână. 


Kvibille 1982 


Jane o găsi pe mama sa în capătul gazonului, exact acolo 
unde începea pădurea. Stătea la umbra copacilor şi curăța 
buruiana. Jane ar fi vrut să întrebe ce rost are să curețe păpădia 
unde oricum creștea pădure, dar știa că acea discuţie n-ar duce 
nicăieri. 

— Cum merge? întrebă ea în schimb şi se aşeză pe vine lângă 
mama ei. 

Mama ei curățase păpădia pe o linie exactă, dreaptă. 

— Nu pot spune că se vede vreo mare diferenţă. 

Mama își îndreptă spatele, care pârâi. 

— Au. Dar îmi place să am ceva de făcut. Apropo, te-ai uitat 
la fratele tău? 

— A plecat cu bicicleta cu fetele alea trei din clasă, zise Jane și 
smulse o frunză de păpădie. Probabil că sunt pe undeva şi se 
giugiulesc. 

— Jane! zise mama cu groază în glas. Au șapte ani! În plus, pe 
„fetele alea” le cheamă Malla, Sickan și Lotta. Ar trebui să te 
bucuri că fratele tău are prieteni. 

— Să fiu surprinsă, ar fi formularea corectă, mai degrabă. 

Jane studie frunza de păpădie, după care muşcă încet din ea. 

— Ştii că pot fi mâncate, nu? zise ea. Păpădiile. Dacă nu vrei 
să le îndepărtezi, adică. 

— De ce-aș vrea eu să mănânc păpădii? zise mama 
ştergându-şi sudoarea de pe frunte cu dosul mâinii, care în 
schimb îi lăsă o dungă de pământ deasupra sprâncenelor. 

Jane dădu din umeri. 

— Conţin o grămadă de fier, potasiu şi magneziu. 

— Și cum se face că ştii asta? Iu, care nu prea participi la 
clubul fanii pădurii. 

— De ce nu ştii tu asta? Ştii măcar că numele păpădiilor în 
franceză e piss-en-lits, care înseamnă pipi-în-pat, fiindcă au 
puternice proprietăți diuretice? 

— Puternice proprietăți diuretice, o imită mama pe un ton de 
superioritate. Uneori mă întreb fata cui ești. Eşti prea isteață 


pentru locul ăsta. 

Aia era! Deschizătura pe care o așteptase. Mama băgă o 
unealtă de metal lângă frunzele următoarei păpădii și începu să 
meșterească. Jane trase adânc aer în piept. Acum. Trebuia s-o 
spună acum. 

— Apropo de mine şi de locul ăsta, zise ea, n-ai uitat că plec 
peste opt zile. 

— Ştiu. 

Mama scoase păpădia cu rădăcini cu tot. 

— Te duci în vizită la Ylva în Dalarna. Am vorbit despre asta. 
Mama Ylvei pare în ordine, nu sunt câtuşi de puţin neliniștită. O 
să fii plecată două săptămâni. 

— Nu e doar asta, zise Jane. 

Zi-o acum, zi-o acum, zi-0o acum. 

— Când mă întorc acasă, e ca să-mi fac bagajul, zise ea și-și 
tinu respiraţia. 

Mama se opri în mijlocul unei mișcări şi-şi ridică privirea din 
gazon. 

Jane trebuia să continue, să spună totul dintr-odată, acum cât 
mai avea curaj. 

— O să mă mut, zise ea. Nu mai pot sta aici, la ferma asta. 
Vreau să fac chestii. Să locuiesc într-un oraș. Să-mi fac prieteni. 
Să studiez. Eu... eu nu mai am putere să mai rămân aici. 
Înnebunesc aici. 

Mama se uita la ea fără să spună nimic. Jane începu să 
clipească des, ca să împiedice lacrimile. Nu trebuia să plângă. 
Nu trebuia. Atunci n-ar mai putea să plece. Atunci mama ar 
câştiga. Se uită în sus la cerul albastru, senin, şi clipi din nou. 
Cerul era atât de gol. Ea nu avea nevoie de goliciune, ea avea 
nevoie de contrariul său. Și asta probabil n-ar avea niciodată 
aici, la fermă. 

— Nu-ţi face griji, zise ea. Am în principiu şaisprezece ani. 
Mă descurc. Deja mi-am aranjat unde să stau. 

— Nu pentru tine îmi fac eu griji, zise mama încet. Ci pentru 
mine. Tu mereu ai fost cea puternică dintre noi două. Cea 
deşteaptă. Tu știi lucruri, cum ar fi că faci pipi de la păpădie și 
cum se calculează chestiile și... Eu abia reușesc să pun mâncare 


pe masă. Fără tine aici... fratele tău e în felul lui special... n-o să 
fac faţă. 

Mama se uită din nou în jos, la iarbă. 

— Dacă pleci, îmi iau zilele, zise ea. 

Aerul dispăru din plămânii lui Jane. Simţea că parcă o lovise 
cineva în piept. Credea că mama se va enerva, îi va interzice, va 
începe să plângă, va avea o criză de depresie, orice. Dar nu asta. 
Furia începu brusc să crească în ea. 

— Să te ia dracu’, zise ea. Şi tu ar trebui să-mi fii mamă? 
Chestia asta e șantaj. Nu pot să am grijă de viaţa ta în locul tău. 
Trebuie s-o am pe-a mea. Şi nu rămâi singură. Fratele meu nu e 
aşa fragil cum crezi tu. Şi dacă tu chiar nu te descurci singură, 
poate e vremea să-ţi găseşti pe cineva care să vrea să stea aici cu 
tine. Fiindcă eu nu vreau. 

Jane se ridică și se uită la mama ei, care se uita în continuare 
în jos, în iarbă, la linia ei perfectă de buruiană curățată. Părea 
atât de mică. Atât de lipsită de coloană vertebrală. Jane 
procedase corect că-i spusese. Trebuia să plece de aici. Altfel s- 
ar fi prăbușit. Exact ca mama. 


Peder aştepta neliniştit în faţa uşii toaletei, în timp ce de 
cealaltă parte a ușii se auzea de parcă soția lui urma să-şi dea 
suflarea. 

— Iubito, cum îţi e? strigă el cu urechea lipită de lemnul 
vopsit în alb. 

O mormăială chinuită ajunse la el, ca răspuns. Cam după un 
minut, Anette descuie ușa. Era lividă. 

— Dă-te înapoi, zise ea fluturând din braţe spre el ca să 
păstreze distanța. Am luat norovirus. Gripă de iarnă, pe care eu 
o fac vara... Oricum, tu şi tripleţii nu aveţi voie să vă apropiați. 

Părul lung îi atârna în șuviţe ciufulite și mirosul din baie îl 
făcu să închidă rapid uşa după ea. 

— Nicio problemă, iubito, zise el, te înfășurăm în folie de 
plastic. E bine pentru tripleţi să simtă ceva rezistență la mestecat 
când o să fie alăptaţi. 

Anette îşi dădu ochii peste cap și luă o sticlă de dezinfectant 
din baie. El își ținu respiraţia. Şi-ar fi dorit ca ea să nu fi deschis 
uşa de la baie din nou. Ea pulveriză și șterse clanța pe ambele 
părți. 

— Vorbesc serios, zise ea. Toaleta asta e acum off limits. E 
doar a mea. Dacă nu ai senzaţia acută că-ți vine constant să 
vomiți şi să faci caca pe tine. 

Peder făcu câţiva pași în spate cu un șoc jucat în privire. 

— Fluide corporale? Avem așa ceva în familia asta? Tripleţii, 
care sunt atât de sterili. 

El o trase pe soţia sa lângă el și-i mângâie părul ciufulit. 
Anette era prea obosită pentru a protesta. 

— Propun să te baricadezi aici înăuntru, zise el şi-o conduse 
în dormitor. Îţi aduc Ipad-ul. Nu ieși până nu te însănătoşești 
sau ai văzut tot pe Netflix, oricare dintre ele va fi prima. Eu și 
fetiţele luăm camera de zi. Putem construi o căsuță. Dacă le e 
dor de mama pot să le spun că ne-ai părăsit. 

Anette zâmbi uşor. 

— Poţi să te gândeşti la ceva sex de recunoștință, după, spuse 
ea privind patul plină de dorinţă. Peste un an sau doi. 


— În cazul ăsta trebuie să-mi verific de două ori agenda să 
văd dacă sunt liber atunci, zise Peder și aduse câteva perne. 
Trebuie doar să sun la serviciu să explic că intru câteva zile în 
concediu de îngrijire a copiilor. 

Scoase telefonul, în timp ce Anette se așeză cu grijă pe 
marginea patului. Chiar părea bolnavă. El poate ar trebui să 
profite de ocazie s-o roage pe Mina să le dea câţiva litri de 
dezinfectant pentru mâini. Sub niciun chip nu voia să se 
îmbolnăvească aşa tare ca soţia lui. 

— Auzi? zise ea. Sigur că încerc să alăptez cât pot, dar cu 
mâncarea cum o să faceţi? 

Peder se mușcă de limbă. Chiar n-ar trebui. Ea nu l-ar ierta 
niciodată. Dar era liber la poartă. 

— Putem mânca hamburgeri îmbibaţi de ulei, zise el trăgând 
de fiecare cuvânt. Din ăia care lucesc de grăsime topită. Sau 
supă neagră. Ştii tu, cu sânge şi sare. Cu niște găluşte în ea. 

Anette se holba la el. Pe urmă ieși valvârtej din dormitor și 
intră din nou în baie. 


— Peder era la telefon, zise Julia celor din sala de conferințe. 
N-o să poată participa la interceptarea telefoanelor. Anette e 
bolnavă, aşa că el trebuie să stea cu copiii. 

Ruben nu era mirat. Câtuşi de puţin, de fapt. Ar fi pus pariu 
că Peder n-o să mai reziste mult. „Anette, bolnavă.” l-auzi! Mai 
degrabă Peder era cel care avea nevoie de o pauză. Sigur stătea 
acum la Riche, în Stureplan, la un lunch after-work prelungit. 
Probabil că erau o grămadă de femei care dintr-un motiv sau 
altul nu trebuiau să se întoarcă la birou după prânz și care în 
schimb stăteau şi sorbeau din vreun cava, imediat ce bătea de 
ora două. Și asemenea femei s-ar aprinde tare de la faptul că 
Peder e polițist. Ruben avea experienţă cu aşa ceva. Uniforma 
era cel mai bun lucru din toate, dar nu dădea așa de bine la 
restaurant. Îmbrăcat civil era foarte OK, dar cireașa de pe tort 
era dacă o cătuşă se zărea pe sub sacou. Atunci ele parcă 
înnebuneau. Verigheta de pe deget nu mai conta în situaţia asta. 
Nu-l invidia pe Peder pentru asta, din contră. Anette nu prea 
era ceva de dorit în pat, momentan. Posibil, pentru multă vreme 
de-aici înainte. 

— Are grijă singur de cele trei fetițe? întrebă Christer dând 
din cap. Bietul om. O să fie o umbră a fostului Peder când se va 
întoarce. Sau e deja asta. O umbră a unei umbre. 

Christer se lăsă pe spate, scaunul pârâi, iar el oftă adânc. 

— Cineva poate ar trebui să meargă acolo să-l ajute, mormăi 
el. 

Dacă era aşa iubitor de copii, să se ducă el acolo. Scutecele 
erau ultimul lucru de care Ruben avea nevoie în viaţa lui. 

— În orice caz, acum suntem cu unul în minus, continuă 
Julia. 

Avea pe ea un sacou și un fel de pantaloni de costum, largi de 
la fund în jos. El bănui că îi purta pentru că o făceau să arate 
mai mult a șef. El unul o prefera în fustă. Sau jeanşi mulați. Dar 
nu puteai să ai mereu totul. 

— Ruben, tu îţi faci tura cu Vincent, zise Julia. 

— Eu şi magicianul? pufni el. A match made in heaven. 


— Poate ne salută din mers dacă-i mai zici așa, spuse Mina. 
Magician, adică. 

— Zău? zise Ruben băgând o voce exagerat de optimistă. E 
bine de ţinut minte. 

Mina nici măcar nu se uită la el. La naiba, ce greu era să 
flirtezi cu ea. 

— Deci aşa, zise Julia adunându-și hârtiile. Jonas Rask e în 
continuare de negăsit, aşa că voi ține conferința de presă peste 
două ore. N-o să menţionez nici colaborarea lui Vincent la 
anchetă, nici că îl căutăm pe Jonas Rask. Încă n-avem nicio 
dovadă împotriva lui, doar indicii. Aș fi recunoscătoare dacă 
nici voi n-aţi spune nimănui ceva off the record — sau on în cazul 
ăsta. Conferinţa se va transmite live pe toate canalele noastre de 
social media și la televiziunile pe care am apucat să le chemăm. 
După care stăm pe baricade lângă telefon, cât timp e nevoie. 
Ruben şi Vincent, voi luaţi primul interval. 

El deschise gura, dar Julia ridică un deget, semn să tacă. 

— A match made in heaven, cum spuneai și tu, zise ea. De fapt, 
made of me. Vincent e unul de-ai noștri acum. 


Stăteau lângă zidul de piatră de sus, de pe culmea pe care se 
afla Fjällgatan. De acolo puteau vedea tot centrul vechi, 
Skeppsholmen și părți din Djurgården. Priveliştea era fantastică. 
Când vedeai oraşul de la distanță, aproape că puteai să-ți abați 
gândul de la toată mizeria, toate gazele de eşapament şi toți 
oamenii jegoşi. De la distanţă, strălucea. Aveau o priveliște bună 
și asupra parcului de distracţii Gröna Lund, unde fusese găsită 
Tuva. Dar Mina încerca să nu se gândească la asta, ci doar să 
privească parcul de distracții pentru ce era el. 

Fusese propunerea lui Vincent să facă o plimbare pentru a 
discuta despre caz, fără ceilalți din grup. Mergeau deja de o oră, 
trecuseră de zeci de ori prin totul, răscoliseră şi întoarseră pe 
toate părţile tot ce ştiau până acum sau ceea ce credeau că știu. 

— Ce planuri ai pentru vară? întrebă Vincent din senin, cu 
privirea aţintită la priveliște. 

Mina se uită mirată la el. 

— Planuri? Doar știi că suntem în mijlocul unei anchete, nu? 

— Da, doar că mă gândeam, vine iunie acum și... 

EI îşi drese glasul și amuţi, de parcă nu mai ştia ce să spună. 

— Vincent. Asta a fost o încercare de discuţie de 
complezență? 

Mina abia îşi reținea zâmbetul. 

— Poate. Mă gândeam că am vorbit deja atâtea despre 
anchetă. 

— Ce bine că te ţii în priză. 

Ea se întoarse cu spatele la priveliște şi se sprijini de zidul de 
piatră, dar nu înainte de a așeza o sacoșă de plastic de la Coop, 
pe care o avea la ea, între spate şi zid. Soarele îi încălzea faţa. 
Noii ochelari de soare picau la tanc. 

I se păru că vede pe cineva cunoscut, dar persoana se întoarse 
cu spatele când Mina o zări şi o luă în cealaltă direcţie. Se 
înşelase. 

— Apropo de anchetă, zise ea. Nu știu dacă e o idee bună să 
mergi la conferința de presă. Dacă te recunoaşte vreun jurnalist 
și începe să-ţi pună întrebări despre ce faci acolo, asta poate 


distrage atenţia de la mesajul pe care vrem să-l transmitem. 
Julia a fost clară că nu vrea să spună că tu ne ajuţi. 

— Sunt doar puţin curios cum decurge o asemenea conferință 
de presă în realitate, zise el. 

Ea închise ochii în spatele ochelarilor de soare. 

— O să facem publice anumite detalii, iar pe altele le vom 
ţine pentru noi. Din cele pe care numai criminalul le cunoaște. 
În felul acesta putem sorta declaraţiile false de cele adevărate. E 
mult mai obişnuit decât se crede ca oamenii să sune şi să 
recunoască tot felul de chestii pe care nu le-au făcut. Peste 
șaizeci de persoane, de exemplu, au recunoscut crima asupra lui 
Palme. 

Ea își scoase ochelarii şi lăsă soarele să o încălzească. Îi plăcea 
când era frig, pentru că simţea totul atât de curat. Dar căldura 
dădea un sentiment de... viu. Doar să nu transpire. Acum era 
numai bine, cu o briză răcoroasă care adia ușor peste faţă. 

Începură să meargă din nou. 

— În acest caz, spuse Vincent, propun să vă dați naivi 
referitor la „piesele de puzzle”, ca să-l citez pe Peder. Datele și 
orele crimelor trebuie să fie un cod, nu-mi imaginez că poate fi 
altceva. Dar nu trebuie să dezvăluiţi că aţi înţeles asta. 

— Nu, așa e. 

Mina amuţi o clipă. Pe urmă se uită la Vincent cu coada 
ochiului. 

— Rask? Tu ce crezi? 

— N-a fost evident? zise Vincent şi lovi cu piciorul o piatră 
care ricoșă mai încolo. Am senzaţia că scârțâie. Nu coincide, pur 
și simplu. Rask e un infractor cu impulsuri sexuale, nu am 
absolut niciun sentiment că a existat vreun motiv sexual în 
legătură cu victimele noastre. 

— Nu înseamnă neapărat că ele nu există. În sex nu e vorba 
numai despre acţiuni explicite. Mulţi bărbați pe care i-am 
întâlnit în profesia mea au făcut uz de violență, putere, 
superioritate, durere, groază, frică. 

— Suntem o specie căreia ar trebui să-i fie rușine pentru ce 
face lumii. 

— Femeile pot provoca și ele nenorociri. Nici de asta n-am 


fost scutită. Dar bărbaţii înseamnă violență pe o cu totul altă 
scală. Ce vreau să spun e că noi nu putem spune cu siguranţă că 
nu există un element sexual în motivaţia acestor crime. 

Vincent aprobă dând din cap. 

— Ai perfectă dreptate. Eu nu exclud nimic. Nu ne permitem 
aşa ceva. Dar nici pe Jonas Rask nu-l simt suficient de... rafinat, 
ăsta e poate cuvântul pe care-l caut. Deci sunt mai mulți factori 
care mă fac să mă simt nesigur că pe el ar trebui să ne 
concentrăm forțele. 

Mina nu răspunse. Discuţia despre sex îi trezise gânduri pe 
care era deja preocupată să şi le reprime. Sexul ca supremație. 
Sexul ca putere. Ea avea o experiență mult prea personală cu 
asta. Dar, gata, se terminase. Nu se va mai întâmpla niciodată. 
Prin comparaţie, Satisfyer Pro 2 era cel mai bun prieten pe care-l 
avusese vreodată. 

Merseră în tăcere câteva momente. O tăcere surprinzător de 
confortabilă. Pe urmă Vincent ridică mâna și arătă cu degetul, 
privind cu ochii pe jumătate deschiși în soare. 

— Uite, acolo ne-am căsătorit, eu şi Maria. 

Ea se întoarse și încercă să vadă unde arată el cu degetul. 

— La Gröna Lund? 

— Nu. Vezi insulița aceea mică de lângă? Kastellholmen. 
Familia ei a refuzat să vină. 

Mina izbucni în râs. 

— Luând în calcul ce suișuri și coborâşuri au fost în căsnicie, 
Gröna Lund ar fi fost, cred, mai potrivit. 

Ea văzu o clădire roşie, lungă, pe o insulă mică în faţa lor. 
Trebuie că la ea a arătat. Părea foarte frumoasă. Dar el avea 
dreptate, Gröna Lund ar fi fost mai amuzant. 

— Vincent, tu ştii chestia aia cu exersatul discuţiilor de 
complezenţă, zise ea şi veni mai aproape de el. Tu eşti foarte OK 
și la discuţii obișnuite. 

— Doar la unele. 

Ea zâmbi și se uită din nou la oraș. Undeva sub ei era un 
criminal care aștepta următoarea ocazie. Ea și Vincent nu aveau 
altă soluție. 

Trebuiau să i-o ia înainte. 


EI se sprijini de perete şi își încrucișă mai întâi picioarele, pe 
urmă braţele. Îi promisese Minei să se țină departe de ochii 
lumii. 

— Ale dracu” hiene, zise Ruben care stătea lângă el, în fundul 
sălii. 

— Îşi fac meseria, zise Vincent obiectiv. 

Ruben părea să-i fi acceptat locul în grup, cel puțin pe 
moment. 

— Uşor de spus pentru tine. Pentru noi, ei sunt cel mai 
adesea doar o circumstanță agravantă. Și cred că acel telefon 
pentru informaţii la care trebuie să răspundem n-o să dea nici 
măcar un jeg, de căcat. 

— Înţeleg cum gândești, dar în același timp e nevoie de 
corpul jurnaliştilor, a patra putere în stat, ca o contrapondere la 
guvern şi parlament. Altfel, poate lua ființă o putere 
polițienească mult prea dominantă care... 

— Da, da, totuşi Suedia nu e vreun jeg de republică 
bananieră, zise Ruben iritat şi se uită cu furie la Vincent. 

— Aşa e, chiar ar fi ciudat, spuse Vincent cu privirea aţintită 
la pupitru. Expresia republică bananieră s-a referit la început la 
Honduras, care era dependentă de exportul de banane, fapt care 
a dat companiei americane United Fruit Company influență 
politică. Expresia a devenit pe urmă sinonimă cu țările din 
America Latină, dependente de un număr mic de produse de 
export, cu un guvern corupt sau junta militară, și unde statele și 
companiile străine au mare influență. Deci e... 

Vincent se întoarse, dar Ruben nu mai era lângă el. Ridică din 
umeri. Unii oameni nu erau interesați de cultura generală. 

Un murmur se răspândi în sala mare de adunări din Palatul 
Poliţiei. Ceasul bătuse ora la care trebuia să înceapă conferința 
de presă, iar contingentul de jurnalişti era uriaș. Văzu siglele 
celor două mari ziare de seară, restul dragonilor grei din media 
care scoteau ediţii de zi, TI, câţiva din presa locală şi diverse 
media noi ale căror nume nu le recunoştea. Microfoane, camere 
de filmat, reportofoane, telefoane mobile, dar și obişnuitele și 


respectabilele carneţel și pix. 

Julia intră şi se aşeză la pupitru. În spatele ei existau panouri 
mari cu sigla poliției. Era îmbrăcată în uniformă, așa cum n-o 
mai văzuse până atunci. Îi stătea bine. Avea o strălucire reținută, 
care se potrivea cu hainele stricte ale poliţiei, iar părul ei blond 
se asorta frumos cu uniforma albastră. Avusese mereu senzația 
că e ceva trist în limbajul corpului ei. Ca o margine de tristeţe 
care-i contura întreaga ființă. 

Ea îşi drese glasul, iar rumoarea din sală se stinse. El o 
observă brusc pe Mina, care stătea ușor ascunsă în față, în 
partea dreaptă. ÎI mira că nu o văzuse până acum, el de obicei 
pe ea o vedea prima într-o cameră. Se pricepea să stea 
nemișcată. 

— Vreau să vă urez bun venit la conferința de presă de azi, 
referitoare la crimele despre care credem acum că au fost comise 
de unul și același autor, începu Julia. Vă rog să respectați 
regulile în vigoare, să nu vorbii până nu primiţi cuvântul și să 
mă lăsaţi să-mi duc ideile până la capăt. 

Nimeni nu comentă nimic, iar Julia continuă, după ce își 
aruncă repede privirea pe hârtiile pe care le avea în faţa ei, pe 
masă. 

— Avem motive să credem că poliția caută acelaşi făptaș 
pentru crimele comise asupra următoarelor persoane: Tuva 
Bengtsson, Agnes Ceci și Robert Berger. 

Un murmur se iscă din nou în sală și Julia ridică enervată din 
sprâncene. Așteptă să se facă liniște la loc, înainte de a continua. 

— Avem nevoie de ajutorul populaţiei pentru a-l identifica pe 
făptaş. În momentul de faţă avem nişte piste asupra cărora nu 
putem da detalii şi ne propunem, în situația dată, să fim 
deschişi față de orice tip de informaţie care ar putea avea o cât 
de mică legătură cu aceste crime. Unul dintre lucrurile la care 
avem nevoie de ajutor este dacă există vreo conexiune între 
victime. Avem, de asemenea, un motiv bun să credem că 
ucigașul va acționa din nou. 

Murmurul crescu într-o cacofonie revoltată. Se declanșară 
bliţuri de aparate foto, reporterii începură să strige întrebările 
direct și să fluture din mâini. Cu coada ochiului, văzu cum Mina 


se holbează cu furie la jurnaliști. Lookul încrâncenat o prindea 
bine. 

— Linişte! urlă Julia și jurnaliştii, reticenţi, se temperară 
totuşi şi o lăsară să continue. Ceea ce știm despre crime și 
putem spune în această etapă e că au fost aranjate ca niște 
numere de magie care în mod deliberat au dat greș. De 
asemenea, nu pare că victimele ar fi fost ucise acolo unde-au 
fost găsite, ci că au fost transportate de la locul originar al 
crimei. Avem motive să credem că a fost necesar un mijloc de 
transport spaţios pentru o asemenea încărcătură, şi nu un 
autoturism personal obişnuit. Poate un fel de dubă. Dar acestea 
sunt până una-alta doar speculaţii. Bănuim că victimele au fost 
sedate și că asta e clar o componentă a executării actului, ținând 
cont de violenţa faptelor. Avem, de asemenea, nevoie de ajutor 
pentru a stabili data celei de-a treia crime, cea asupra lui Robert 
Berger. Robert a fost găsit pe cinci mai în parcarea Halelor de 
Comerţ cu Ridicata din Årsta, în Stockholm. Dar din păcate nu 
putem stabili data faptei, ţinând cont că trupul stătea în parcare 
deja de câteva zile când a fost descoperit. De aceea, căutăm 
informații şi despre asta, poate cineva a văzut ceva. Am alocat o 
linie telefonică specială pentru public, vedeți numărul pe 
ecranele de aici, din față. 

Ea oftă adânc. Se uită fără să se grăbească la marea de scaune 
pline de reporteri şi fotografi şi dădu din cap spre un bărbat la 
vreo patruzeci de ani care ținea un microfon cu sigla Expressen. 

— Ce anume vă face să credeţi că mai sunt plănuite și alte 
crime? Și avem, cu alte cuvinte, de-a face cu un criminal în 
serie? Cineva cunoscut? 

Julia nu răspunse direct, își luă timp pentru a-și gândi 
formularea. 

La suprafață părea pe deplin calmă, dar Vincent putu să 
observe fără dificultate micile semne de stres. Cum se sprijinea 
în piciorul drept pe care-l ţinea mai în faţă, de parcă era pe cale 
să plece de acolo. Cum aproape că încetase să mai clipească, dar, 
în schimb, avea niște zvâcniri imperceptibile în colțul ochiului. 
Cum mâinile ei împreunate se odihneau aparent relaxat de 
pupitru, dar vârfurile degetelor mari se frecau discret unul de 


altul pentru a frâna fluxul de cortizol din organism. 

— Este unul dintre aspectele pe care nu le pot detalia, spuse 
Julia. Dar avem argumente solide să credem că așa e. Doar atât 
pot spune. 

Mai multe mâini ridicate. 

Julia dădu din cap spre reporterul TT, o femeie tânără. 

— Ce trucuri de magie au fost folosite? Privitor la 
descoperirea de la Gröna Lund s-a vorbit despre o ladă? 

— Nici aici nu pot intra în detalii. 

Reporterul TT continuă să întrebe. 

— Credeţi că e cineva care are o legătură personală cu magia? 
Cineva cu acest background? 

— A verificat cineva dacă Joe Labero are alibi? strigă cineva și 
atrase râsete răzlețe. 

— Sau Brynolf & Ljung? continuă un alt glumet. 

Ridul dintre sprâncenele Juliei se adânci. Mina părea 
nervoasă. Vincent fu din nou surprins cât de frumoasă e. De 
fapt, îi era greu să-şi desprindă privirea de la ea. 

— În acest moment, nu putem porni războaie împotriva 
eventualilor suspecți, zise Julia. Dar un profil al făptașului e în 
curs de realizare. Totuși nu cred că se va potrivi nici cu Joe 
Laber, nici cu domnii Brynolf şi Ljung. 

Umorul frust, de jurnalist, nu părea că a afectat-o. 

— Poate căutăm vreun fel de Houdini suedez... criminalul- 
Houdini! strigă entuziast un tânăr jurnalist de la GP şi stârni 
câteva râsete estompate. 

Dar Vincent observă că majoritatea jurnaliştilor luau frenetic 
notițe. Numele acela va prinde incontestabil, pentru că a patra 
putere în stat mereu părea să considere că un criminal în serie 
avea nevoie de o poreclă care să sară în ochi. 

Julia doar continua să zâmbească. Din ce în ce mai rigid. 

Vincent înțelese. Trebuia să păstreze relaţiile bune cu 
jurnaliștii. Oricât de lipsită de gust i se păruse gluma, Julia avea 
nevoie să-i facă să o placă, era singurul mod de a păstra 
controlul asupra poveștii. Altminteri ar putea scrie orice. 

— Nu voi mai răspunde la alte întrebări acum. Avem nevoie 
de ajutorul populaţiei, iar numărul la care se poate suna îl 


vedeţi, așa cum spuneam, pe ecrane. Va fi și pe pagina poliţiei, 
plus pe Instagramul şi Facebookul nostru. 

Cacofonie din nou, mâini ridicate, întrebări ţipate. Dar Julia 
întorsese spatele jurnaliștilor şi se îndreptă spre Mina. 
Dispărură amândouă prin dreapta, iar Vincent îşi lungi gâtul 
încercând s-o vadă pe Mina cât de mult posibil. Când dispăru 
complet, el se furișă discret afară pe ușă. Altfel era doar o 
chestiune de timp până ar fi fost recunoscut. Şi acele întrebări 
Julia nu trebuia să le primească. Trebuia să se grăbească și 
pentru a se vedea cu Ruben la telefonul pentru informații. 


— Cum funcţionează chestia asta? se miră Vincent încercând 
să priceapă ce vedea pe ecranul computerului din faţa sa. 

Camera în care el şi Ruben se aflau era plină de echipamente 
tehnice ale căror funcţii doar le putea ghici. Ecranul din faţa lor 
nu arăta totuşi prea avansat din punct de vedere tehnic, amintea 
mai degrabă de Microsoft Excel. 

— Localizăm apelurile cu acest program? întrebă el încercând 
să ascundă cât de aproape copilăresc de amuzat era de toată 
situația. 

Sigur că ar fi fost mai bine dacă unul dintre pereţi ar fi fost 
acoperit cu ecrane care să arate cifre și imagini misterioase de la 
drone-spion, exact ca în filme, dar nu puteai avea totul, nu? 

— Avem această centrală telefonică, zise Ruben. Toţi cei care 
sună la telefonul ăsta sunt înregistraţi, dar noi doi vom asculta 
ponturile pe care ni le dau ei în timp real. Bineînţeles că nu 
funcţionează dacă sună mai mulți concomitent, dar de obicei nu 
e mare îmbulzeală. Dacă auzim ceva care pare câtuși de puțin 
suspect, de exemplu cineva care are vocea ca Rask, marcăm acea 
convorbire. Așa. Doar atât și nimic altceva. 

Ruben dădu click pe un rând din document, care se înroşi. O 
centrală telefonică. Nu era chiar Boume. Lui Vincent îi era greu 
să-şi ascundă dezamăgirea. 

— Dar localizarea? întrebă el. 

— Acolo suntem futuți în cur juridic, zise Ruben şi se duse la 
filtrul de cafea care era pe o masă de lângă uşă. 

Ruben turnă cafea într-un pahar pentru el, pentru Vincent 
nimic, dar el simţi după miros că mai bine zice pas. Cafeaua 
aceea nu avusese o copilărie fericită. 

— Decizia de a avea voie să localizezi se ia în instanţă, 
continuă Ruben în timp ce ștergea cafeaua pe care o vărsase pe 
masă. Dar pentru a primi un asemenea permis trebuie să 
indicăm pe cine vrem să localizăm. lar noi nu ştim asta. 
Deoarece tocmai pentru asta suntem aici, să aflăm. E clar, în 
secunda în care avem o convorbire suspectă, putem să-l sunăm 
pe procuror şi să le cerem lor să ia o decizie. lemporară, ca să 


localizăm imediat. Dar mă îndoiesc că vom apuca să facem asta 
până la finalul convorbirii. Putem localiza, din punct de vedere 
pur tehnic putem primi acea informaţie în aceeași secundă în 
care suntem sunati, dar n-avem voie. 

— Atunci care-i faza, de ce ne mai aflăm aici? întrebă Vincent. 

Ruben se așeză pe scaunul de lângă el. 

— Drace, ce caldă e, zise el suflând în pahar. Pentru că pe 
urmă vom solicita listele cu traficul mobil de la toți operatorii. 
Apropo, ăsta e încă un lucru pentru care mai întâi avem nevoie 
de aprobare de la tribunal. O să dureze câteva săptămâni să 
primim listele, dar ele ne vor da informaţii despre cei care-au 
sunat aici. Dacă apucăm să primim listele înainte de-a fi șterse, 
evident, ceea ce se întâmplă după două luni. Am zis că suntem 
futuţi în cur? 

— Ai zis că listele sunt cu traficul mobil, zise Vincent. Deci 
când voi aveţi informaţia, puteţi vedea în ce locuri au fost 
telefoanele acelea, verificând la ce maștere mobile au fost 
cuplate? 

— Noi le numim staţii-bază. Dar exact așa, cititorule de 
gânduri. Putem ajunge foarte aproape. Numai că listele alea 
sunt un coşmar, aşa că n-are decât să se ocupe de ele 
Departamentul de analiză. Peder o să primească şi el o copie să- 
și bage dinții în ele. 

Liste de trafic. Dacă ar avea acces la ele, i le-ar putea da lui 
Benjamin. Lui i-ar plăcea mult. Dar probabil Departamentul de 
analiză se lăsa şi mai greu convins decât Ruben. Pe Peder l-ar 
putea eventual convinge. Alternativ, să le copieze pe furiș cât 
dormea Peder puţin. Dar, dar. Listele puteau fi o grijă ulterioară. 

— Deci suntem aici pentru a observa ce convorbiri pot fi 
demne de localizat, constată el. După ce vă primiţi listele. 

— Ura, uite-l, mă, cum învaţă! Mda, o să ascultăm. Deşi e 
clar, dacă tot eşti aici, ai putea să le citeşti gândurile. Oricum, 
am impresia că Julia așa speră. 

Ruben scoase un râs sec. Vincent ştia că observaţia era 
retorică. Dar tot avea de gând să răspundă. Ruben trebuia să 
înțeleagă că se aflau de aceeaşi parte a baricadei. 

— Poate nu să citesc gânduri, zise Vincent. Dar pot fi găsite și 


alte chestii doar ascultând. De exemplu, e mai simplu să 
identifici un psihopat prin cuvinte. Psihopaţii se pricep să 
simuleze sentimente pe chip şi prin limbajul corpului, dar 
ratează vorbirea. Ei accentuează cuvintele neutre în același fel ca 
pe cele sensibile. De asemenea, ei pot povesti întâmplări 
mărunte, precum ce-au mâncat la micul dejun, în aceeași 
propoziţie în care dezvăluie o infracțiune gravă. Şi rar vorbesc 
despre altcineva în afară de ei înşişi și le place să folosească 
timpul trecut, pentru a se distanța. Dar în afară de psihopatie 
putem să ascultăm și schimbările din... 

Ruben îl opri ridicând o mână. 

— Sigur o să fie bine, zise el şi se uită la ceas. Conferinţa de 
presă ar trebui să fie deja pe paginile de internet ale tuturor 
ziarelor. O variantă mai scurtă tocmai a fost publicată în social 
media, alături de numărul de telefon. Așteptarea a început. 

— Cât aşteptăm? 

— Cât e nevoie. 


Primele zece convorbiri au fost un amestec de încercări 
evidente de a primi atenţie și oameni care chiar voiau să ajute, 
dar nu aveau cu ce. Nimic despre care să aprecieze că ar merita 
o analiză mai îndeaproape. După ce, momente bune, ascultase 
în mare doar vorbe în vânt, Vincent cedă într-un final şi-şi luă și 
el o cană pe care-o umplu de la filtrul de cafea. 

Trei căni mai târziu, ascultarea telefoanelor era deja cel mai 
puţin interesantă chestie la care luase parte. Ruben nu vorbea 

rea mult, mai mult stăteau tăcuţi așteptând să sune telefonul. 
Intr-un final, Ruben își îndreptă spatele cu un geamăt. 

— Mă gândesc să dispar un pic, zise el. Chestia asta nu ne dă 
NIMIC. 

— Să dispari? Unde? 

Ruben ridică din umeri. 

— Să joc padel, poate. De obicei sunt mai mult tipe de 
douăzeci și cinci de ani în sală la ora asta, gagici cu pantaloni 
din ăia de yoga mulaţi, ştii tu. Orice, numai să nu stau aici. 

Ruben se ridică și-și luă geaca de pe scaun. 

— Te descurci singur, zise el. Mă întorc peste vreo oră. Mă 


suni dacă apare ceva. 

Vincent era prea stupefiat ca să răspundă. El era panicat și 
când Ruben îl lăsa singur în cameră. Nicio şansă să fie permis 
să-l lase singur cu tot echipamentul acela sensibil. Trebuia s-o 
caute pe Mina s-o întrebe dacă poate veni acolo. În plus, ea ar fi 
o companie mult mai bună. 

Luă telefonul să-i dea un mesaj, când simbolul pentru intrare 
apel de pe ecranul computerului își schimbă culoarea de la roşu 
la verde. Mesajul înregistrat care spunea că cel care suna 
ajunsese la telefonul poliției unde se puteau oferi ponturi se 
încheie şi i se dădu legătura. 

— Sunt extrem de dezamăgit de incompetenta voastră, zise o 
voce de bărbat iritată. Chestia asta e pur și simplu bătaie de joc. 

Încă un nebun care voia să se plângă. În jumătate din toate 
convorbirile fusese vorba despre cum poliţia nu reușea să-și 
facă treaba. Vincent începu s-o caute pe Mina în lista cu numere 
favorite din telefon. 

— Robert a murit pe trei mai, zise vocea. E evident pentru 
oricine, nu? Trei mai. 

Degetul lui mare se opri pe telefon. Ce tocmai spusese 
bărbatul? Extrem de puţine dintre celelalte discuţii fuseseră 
specifice şi nimeni nu vorbise despre o dată exactă. Vincent se 
aplecă peste birou și mări sunetul boxei de lângă ecran. 

— Sunt deprimat de nivelul inferior cu care tratați chestia 
asta, continuă bărbatul, acum și mai iritat. 

Deşi era revoltat, totuși pronunţa fiecare silabă cu acuratețe. 
Ca și cum era important să fie corect. Vocabularul indica de 
asemenea că el îl desconsidera pe cel cu care vorbea, că se punea 
deasupra lui. Posibilă tulburare narcisistă de personalitate. 
Mulţi sunaseră și pretinseseră că ei sunt criminalii, dar el îi citise 
cu ușurință pe toţi. De data aceasta era altfel. Creierul lui 
Vincent înălțase toate steagurile roşii fără a se sinchisi să explice 
ce semnale a adunat. Vincent era convins. Persoana cu care 
vorbea era chiar criminalul. Cel pe care-l căutau era atât de 
aproape, încât îl putea auzi respirând. Dar nu avea nicio idee 
dacă e Rask. 

— Retardul poate a tras puţin de timp, zise bărbatul, brusc pe 


un alt ton. Dar voi știți când a murit. Chiar n-aţi înţeles ce 
înseamnă ceasurile stricate? 

Vincent avea o sută de întrebări pentru bărbatul de la telefon. 
Ce însemna numărătoarea inversă. Pentru cine era. De ce tocmai 
iluzii scenice. Dar nu putea face altceva decât să asculte. 

— Trebuie să faceţi o treabă mai bună decât asta, zise 
bărbatul şi închise telefonul. 

Vincent se holba la ecran. 

Cu mare precauție mișcă cursorul mouse-ului peste fila Excel 
și marcă apelul cu roşu. După care realiză că Ruben nu-i lăsase 
numărul lui de telefon. 


— Data e, cu alte cuvinte, la fel de importantă cum credeam, 
zise Vincent gânditor. 

Mina şi Vincent stăteau în sala de conferinţe şi aveau în fața 
lor tabla cu tot ce adunaseră legat de anchetă. 

— Da, zise ea în timp ce-și picură gel dezinfectant pe mâini și 
se frecă bine. Cineva a fost foarte grijuliu ca noi să primim toate 
orele şi datele corect. 

Mâinile se cojeau când le atingea, alcoolul le usca atât de 
mult, încât se formau crăpături mici în ele. Dar era un preț pe 
care era obligată să-l plătească. Ţinu întrebătoare sticla spre 
Vincent. Iniţial, el păru că e pe cale să zică nu, pe urmă dădu din 
umeri și întinse mâinile ca ea să-i poată turna puţin în palme. 

— Nu înţeleg totuşi cum se încadrează Robert aici, continuă 
el în timp ce-şi freca mâinile. 

Mirosul iute de alcool se risipi în camera mică de conferințe. 
Era un miros încântător. 

— Nu, nici eu. Există o conexiune naturală între Tuva şi 
Agnes şi am intervievat temeinic familia lui Robert. Dar nu 
găsim nimic. Absolut nimic. Julia a luat legătura telefonic cu 
personalul de la Centrul Rezidenţial de Asistenţă și nici asta n-a 
dus la nimic. Ea și Christer sigur că vor merge acolo şi vor vorbi 
cu ei personal, ca să fie siguri. Robert nu se încadrează în tipar. 

— Mm... 

Vincent se învârtea cu scaunul, aşa că era întors cu fața drept 
spre tablă. 

— Ce nu pot eu să pun cap la cap în cazul ăsta, zise el. Sunt 
prea multe lucruri care bat la ochi, care se contrazic singure. 
Până și eu știu că un criminal în serie se menţine la aceeași 
categorie de victime. Nu trebuie să fii polițist pentru a şti asta, e 
suficient Google. Tuva şi Agnes am putea spune că au multe 
asemănări. Două fete tinere. Dar Robert? Robert n-are ce căuta 
acolo. Ca în Cinci furnici sunt mai multe decât patru elefanți, cu 
Brasse care se joacă „Cine nu se potriveşte?”. În cazul ăsta, 
Robert e cel care nu se potriveşte în mod absolut. În plus, el 
avea o rețea de contacte extrem de limitată. Nicio viață socială 


în afară de familie și oamenii de la Centrul Rezidenţial de 
Asistenţă. El se învârtea în cercuri foarte strâmte. Spre deosebire 
de Tuva, de exemplu, care întâlnea un număr mare de oameni în 
fiecare zi la serviciu. 

— Apropo de asta, am primit un pont despre unde se poate 
afla Jonas Rask. Una dintre fostele sale soţii a auzit că locuieşte 
într-o rulotă pe lângă Stockholm, dar n-am localizat încă unde. 
Există diferite grupuri de spaţii de locuit acolo, dar e posibil și 
să se fi izolat pe undeva. Simt în orice caz că am început să ne 
apropiem. Îl vom avea curând. Poţi să-l întrebi atunci. 

— Probabilitatea zice, cum spuneam, că e foarte posibil să fie 
implicat, zise Vincent şi-şi întoarse privirea de la tablă spre ea. 
Dar nu ştiu. Nu mă pot împiedica să cred că Jan Bergsvik, 
psihologul vostru criminalist, o ia pe arătură. Nu se leagă, pur și 
simplu. 

Simţea că ochii lui de un albastru glaciar vedeau drept prin 
ea. Ea își cobori privirea. 

— Oamenii fac lucruri ciudate, care nu pot fi înțelese, zise ea. 
Dar munca poliției e deseori banală. Soluţia simplă e cel mai 
adesea cea corectă. Chiar e o întâmplare că un bărbat care a ucis 
două fete și a violat şi mai multe a fost văzut peste tot, plus la 
cafeneaua unde lucra Tuva? 

— Dar niciuna dintre victime nu a fost violată, obiectă 
Vincent. 

— Cine ştie. Rask a stat douăzeci de ani la pușcărie. Poate că 
nici măcar nu mai are libido. Acţiunea de a le ucide și de a 
ciopârți trupurile poate funcționa ca un substitut psihologic. 

Vincent o privi surprins. 

— Mai ştiu şi eu câte ceva, spuse ea clipind. 

— Mm, zise el, dar ea auzi că nu e de acord cu ea. Parcă ești 
Jan. 

Ea îl lovi cu piciorul. 

— Poate că Jonas Rask e cel care-a sunat să ne spună despre 
dată, zise ea, dar simţi, cu fiecare cuvânt, cum se îngropa tot mai 
adânc în mlaştina improbabilității. 

— Da, ba da, e posibil. Cum lucraţi mai departe cu acel apel 
telefonic? 


O musculiță de oțet dădea târcoale platoului cu fructe, iar 
Mina înghiţi câteva regurgitări acre de scârbă, înainte de a-i 
putea răspunde lui Vincent. Scoase sticla de dezinfectant și 
turnă un clic mare în mână. Se gândea dacă ar putea nimeri 
musculița cu dezinfectantul, dar șansa era probabil mică. 
Vincent îi aruncă o privire în fugă. Pe urmă se ridică, luă 
fructiera și o scoase din cameră. Se întoarse cu mâinile goale și 
se aşeză ca şi cum nu s-ar fi întâmplat nimic. Mina simţi cum îi 
dau lacrimile, înghiţi febril şi-şi drese glasul. 

— Când trebuie să pleci? 

Vincent se uită la ceas. 

— Avionul spre Malmö pleacă peste două ore. Deci, destul de 
curând. 

Ea n-ar fi vrut ca el să plece încă. Nu mai apucaseră să se 
vadă cum trebuie de dinaintea conferinței de presă. Dar cum s-o 
spună? Oricum ar fi formulat, ar fi dezvăluit mai mult decât şi- 
ar fi dorit. Își menţinu faţa neutră. 

— Atunci cel mai bine e să ne continuăm treaba. 


Kvibille 1982 


— Pot să intru mai repede? Mor de curiozitate, zise mama 
râzând. 

Vocea era clară, de parcă s-ar fi aflat înăuntru, în grajd, şi nu 
de cealaltă parte a uşii. 

— Mai stai doar puţin. Imediat. 

El își îndreptă cămașa şi se încruntă. Spera că gândise corect, 
că va ieși bine. Mama fusese atât de supărată de când plecase 
Jane. Aproape că nu vorbise deloc cu el de atunci, în afară de 
momentele în care îi tăia triunghiurile de pâine prăjită la micul 
dejun şi-i explica cât de important era să facă la fel de fiecare 
dată. În rest, fusese parcă absorbită complet de liniile ei de 
buruiană. Avea chiar și un plan pentru ele pe frigider. Sigur că 
era o schiță făcută de mână cu stilou cu cerneală, pe o pagină 
din cartea de telefon. Totuși. Era un desen. 

Malla, Sickan și Lotta îl văzuseră și li se păruse foarte ciudat. 
Aparent, părinţii lor nu făceau așa ceva. Dar el înțelese cât de 
important era să fii meticulos. lar el chiar spera că fusese așa. 
Dacă era ceva de care mama avea nevoie, atunci era să se bucure 
din nou. Dacă asta nu ajuta, el nu mai ştia ce altceva putea să 
facă. 

Îşi drese glasul şi deschise apoi uşa, ceremonios. Optimismul 
lucea în ochii mamei când păși peste prag și intră în atelierul lui 
magic. Făcu câţiva pași înăuntru şi se opri brusc când văzu ce 
construise. 

— Dar, dar... e de-a dreptul... Oooooohh! 

Era cea mai mare ladă pe care o făcuse vreodată. Îi ajungea 
mamei aproape până la mijloc. Şi avea roți, pentru a putea fi 
învâlrtită şi văzută din toate părțile. 

El deblocă frâna uneia dintre roți şi apoi roti lada dramatic. 
Simţea vopseaua albastru-închis în continuare umedă pe degete. 

Mama își duse mâinile la gură de admiraţie. El respiră 
ușurat. Își făcuse griji de pomană. Și, în plus, mai avea o 
surpriză. Când roti la vedere partea din spate a lăzii, se dovedi 
că nu era vopsită. În schimb, el lipise cu bandă adezivă o hârtie 


cu textul Loc rezervat pentru Les Vargas. 

— Trebuie că am fost o sfântă în viața anterioară, zise mama 
ştergându-se la ochi cu palmele. Altfel nu ştiu ce-am făcut ca să 
te merit. 


— Deci cum funcționează? întrebă ea după ce termină de 
vopsit. O să-mi zici sau... 

Pictase steluțe și pe partea aceasta. 

— Trebuie să-ți spun, fiindcă o să-mi fii asistentă, zise el şi 
deschise lada. Dacă nu te-ai răzgândit? 

— Nu, nu, nu, nu vreau nimic mai mult. Îţi dai seama, eu o să 
fac magie! 

Aburii vopselei îl ameţeau. Poate că n-ar fi trebuit să închidă 
ușa. Dar acesta era secretul lor. Nimeni altcineva n-avea voie să 
vadă. Nu că ei ar fi primit de obicei vizite, dar oricum. 

— Mai întâi te bagi în ladă, zise el. De fapt trebuie să ai cătușe 
şi să fii și într-un sac, dar n-am sac. Și nici cătușe. 

— Slavă bunului Dumnezeu pentru asta, râse mama. 

— Pe urmă încui lada pe dinafară cu un lacăt şi mă așez pe 
capac. În acest timp, tu te furișezi afară prin ușița secretă din 
partea din spate a lăzii și te ascunzi în spate. 

— N-am văzut nicio ușiţă secretă! 

Mama lui păru dintr-odată neliniștită. 

— Acesta e trucul, zise el zâmbind. E ascunsă în model. 

El arătă ușa secretă din partea din spate a lăzii, ascunsă în 
cadrele pe care le vopsise. 

— Am atârnat ţesături pe acest inel de hula-hoop, continuă 
el. Eu stau deasupra lăzii, în inel, și-l ţin în jurul meu, astfel 
încât țesătura să mă acopere de tot, pe toate părţile. Tu intri într- 
o gaură din spatele țesăturii, te așezi lângă mine şi iei inelul. Eu 
ies pe furiş din gaura din țesătură și mă furișez pe ușița secretă 
în ladă. Pe urmă tu dai drumul inelului. Atunci tu o să fii cea 
care stă pe ladă și eu cel ghemuit înăuntru. O să pară că în mod 
magic am schimbat locurile. Sau că ne-am transformat unul în 
celălalt. Eu am devenit mama. Tu ai şapte ani. 

Mama trecu cu mâna peste ușa secretă. 

— E foarte bine construită, spuse ea. 


— Am avut schițe bune. Dar trebuie să exersăm mult, trucul 
în sine constă în a face totul rapid. Jane n-o să înţeleagă nimic. 

O umbră neagră trecu peste ochii mamei. El se mușcă de 
buze. N-ar fi trebuit s-o pomenească pe Jane. Frăţior prost, 
prost. Mama era în continuare supărată că sora lui plecase la 
prietena ei din Dalarna. Chiar dacă trecuseră două zile de când 
plecase. Două zile erau o veșnicie. Şi-ar fi dorit ca mama să se 
concentreze pe altceva. Cum ar fi, să se antreneze la acel truc de 
magie cu el. 

— Lada nu e foarte spațioasă, zise ea de parcă i-ar fi citit 
gândurile. Eşti sigur că încap? 

— Asta e o parte a iluziei. E mai mare decât pare. 

El arătă desenul în același timp în care silabisea pentru sine. 
J-a-n-e conţinea patru litere. Ea era plecată pentru paisprezece 
zile. Patru plus paisprezece făceau optsprezece. De optsprezece 
ori trebuiau să repete trucul. După aceea, Jane va veni acasă, iar 
mama va fi bucuroasă din nou. 

— Stai în ladă cel mult o jumătate de minut, zise el, după care 
te strecori afară și schimbăm locurile. 

— O jumătate de minut, zici. 

— Cel mult. 


Vincent stă pe canapea în cabina actorilor. Vocea de la telefon 
continuă să facă ecou în capul lui pe repeat, aşa cum făcuse încă 
de la începutul convorbirii. 

Spectacolul serii avusese loc în sala de concerte de la Malmö 
Live. E întotdeauna puţin dificil să-și facă show-ul în spaţii 
pentru concerte, cel mai adesea trebuie blocate rândurile din 
spate. Altminteri, cei care ar sta acolo ar fi prea departe de 
scenă. El vrea ca tot publicul să-l poată vedea cât mai bine şi el 
să vadă tot publicul la fel de bine. Dar şi aşa, cu locuri blocate, 
tot fuseseră şase sute de persoane la spectacolul din acea seară. 
Ceea ce e foarte bine, luând în calcul că e sfârșitul lui mai. 
Terasele sunt marele lui concurent când se apropie lunile de 
vară. 

Nu şase sute, se corectează el. Cinci sute optzeci şi şase. El 
simte cum creierul vrea numaidecât să pornească pe urma 
acelui gând şi îl lasă s-o facă, în timp ce îndreaptă sticlele de 
Loka nedeschise, de pe masa din faţa canapelei. Toate etichetele 
în aceeași direcţie. E tentat să-i trimită lui Umberto o poză cu 
textul fapădelarobinet, dar renunţă. 

Cinci sute optzeci şi şase. 

5+8+6 fac 19, 1+9 fac 10, 1+0 înseamnă 1. 

586 e şi o melodie de pe cel de-al doilea album al celor de la 
New Order. E cântecul acela ciudat în care au băgat bucăţi din 
Blue Monday, singura melodie ascultabilă a celor de la New 
Order. Monday înseamnă luni, care e prima zi a săptămânii. 
Cifra 1 din nou. 

Conform numerologiei, 1 reprezintă creativitatea și creaţia. 
Dacă ar fi să se autoflateze, atunci ar spune că 1, ca cifră, îi 
descrie extrem de bine spectacolul. Cifra 1 e de asemenea 
considerată un număr masculin. El bănuiește că asta e din cauza 
formei ei de falus erect, o dovadă că numerologia e în mod 
plauzibil creată de bărbați. Un număr masculin mai aproape de 
realitate ar fi 9. 

Care alături de 1 e, evident, 19, suma pentru 5+8+6. 

Cinci sute optzeci şi şase. 


Dar 1 reprezintă și singurătate, individul în sine. Care 
momentan stă singur pe o canapea neagră tocită în Malmö. Îi e 
dor de Mina. 

De Mina? 

Nu de Maria? 

Bineînţeles că îi e dor și de copiii lui. De familia lui. Dar, da, îi 
e dor de poliţista ciudată. Foarte mult. Nici măcar n-a întrebat-o 
dacă până la urmă a rezolvat cubul Rubik pe care i-l dăduse. El 
unul se luptă cu puzzle-ul pe care criminalul i l-a prezentat la 
telefon. 

Dar voi ştiţi când a murit. Chiar n-aţi înteles ce înseamnă ceasurile 
stricate? 

Sigur că e evident că acele ceasuri indică momentul morții. 
Dar el nu poate să nu se gândească că ucigașul a vrut să spună 
ceva mai mult. 

Trei ceasuri. Trei victime. Două femei. Un bărbat. 

3321. 

Izbucneşte în râs. Dacă nu-și amintește greșit, e codul clearing 
al băncii Nordea. Probabil nu asta are în minte ucigaşul. 

Dar măcar a putut face o analiză a persoanei care a sunat, 
bazată pe tonalitatea vocii şi vocabular. l-a promis Juliei să 
raporteze în faţa întregului grup, de îndată ce se întoarce la 
Stockholm. Să sperăm că îl vor asculta încă o dată. 

Se ridică în picioare, se duce la chiuvetă și lasă apa să curgă 
până se răceşte ca gheaţa. Se stropeşște pe față. De ajuns pentru 
seara asta cu gândurile care-l distrag. De fapt, îi fusese greu să- 
şi menţină concentrarea şi în timpul spectacolului. O femeie din 
public îl strigase Dumbledore, ceea ce trezise multe râsete. Dar 
îl dusese cu gândul la audierea lui Daniel, care asociase spontan 
magia cu Harry Potter. 

Daniel e un criminal neverosimil în comparaţie cu Rask. Dar 
el a spus ceva la interogatoriu, ceva peste care Vincent trecuse în 
acel moment, dar care îi rămăsese undeva în minte şi-l rosese de 
atunci. 

Se şterge pe față cu un prosop şi se uită în oglindă, de parcă 
ar încerca să vadă în străfundurile minţii sale. Este acolo, 
undeva, înăuntru. Ceva important. Trebuie să afle ce e. Și 


probabil că vor trebui să se întâlnească cu Daniel Bargabriel din 
nou. 


Daniel stă în faţa ușii blocului lui Evelyn și se uită în sus spre 
fațadă. E târziu și strada e întunecată, dar la fereastra bucătăriei 
ei de la etajul doi e lumină. Arată ca o carte poștală: fațada 
galbenă de clădire de sfârşit de secol și o singură fereastră 
luminată. S-a făcut de râs. Ştie asta. Dar nu e aşa ciudat că s-a 
ținut departe de poliție. El ştie cum e. Dacă nu ești la fel de alb 
ca ei, riscul să fii băgat la răcoare e mult mai mare. Samir știe cel 
mai bine. Nu contează dacă ai făcut ceva sau nu. 

Așa cum stă în fața uşii de la intrare, unghiul e prea înclinat 
ca să poată vedea pe fereastră, dar știe că ea stă acolo sus, de 
cealaltă parte a geamului, și îl așteaptă. A fost plecat de lângă ea 
prea mult. Credea că va face poliția să-şi piardă interesul pentru 
el. Dar Vincent ăla vede atât de bine totul... Probabil că Daniel e 
mai suspect decât a fost vreodată până acum. Doar fiindcă n-a 
vrut să dea de necaz. Are nevoie de ajutorul lui Evelyn înainte 
ca toate astea să o ia razna. Nu e vinovat de nimic altceva decât 
că-i e frică. Nimeni nu-i poate reproşa asta. Samir știe cel mai 
bine, cum spuneam. 

Dar nu vrea doar ajutorul lui Evelyn. Fl o vrea pe ea. Îi e dor 
de ea. Ei obişnuiesc să înceapă serile în bucătăria ei, unde 
vorbesc despre toate lucrurile posibile, deseori la un pahar de 
vin sau o bere. Evelyn fumează în faţa ferestrei deschise. Altfel, 
ea nu fumează, dar după două pahare de vin, îi place să stea la 
fereastra bucătăriei, cu o ţigară aprinsă. În bluza ei în carouri, 
atât de decoltată, că se întâmplă să-i alunece în jos și să-i 
dezgolească umerii. 

Spune că asta o face să se simtă ca la Paris sau la Roma și nu 
într-un Stockholm căcăcios de corect. Mai ales primăvara. 
Atunci ea ar prefera să fie oriunde, numai în acest oraş nu. 

El n-a înţeles niciodată asta, lui Stockholmul i se pare frumos 
primăvara. Şi-apoi, el n-a fost nici la Paris, nici la Roma. După 
acele discuţii, ei de obicei i se încețoșează privirea şi-l trage în 
dormitor. Uneori încep deja din bucătărie. Ea are gust de fum și 
vin şi primăvară şi dorință. Totul e previzibil, dar lui îi place. 
Simte că e ce trebuie. Romantic. 


Seara de început de vară era călduroasă. Putea la fel de bine 
să fie la Paris. De ce nu? El oricum își dăduse singur foc la valiză 
la cafenea, dispărând pur şi simplu, deci ar putea foarte bine să 
plece undeva împreună. Dacă îşi golește conturile, banii ar 
trebui să ajungă cel puţin un weekend pentru amândoi. Trebuia 
să fi făcut asta acum multă vreme. Ea va fi atât de fericită. 

Dar există lucruri pe care trebuie să le explice mai întâi. De ce 
a dispărut. De ce nu i-a răspuns la mesaje. Că Tuva a dispărut. 
Speră să-l poată ierta că nu a dat niciun semn, speră ca ea să 
înţeleagă că i s-a făcut frică atunci când a venit poliţia. Speră că 
ea nu a încetat să-l iubească. 

Sunt multe lucruri la care are nevoie să spere. 

Ei o să-i apară acel rid de îngrijorare pe frunte. Poate chiar o 
să-şi strângă buzele. Dar el o va săruta pe gură, oh, cât de dor îi 
e să-i cuprindă din nou chipul cu mâinile. Respiră adânc, se 
duce la uşă şi începe să tasteze codul, când aude o voce în 
spatele său. 

— Daniel? 

În spatele lui e un bărbat necunoscut, la vreo treizeci de ani. 
Păr negru, costum albastru. 

— Daniel, tu eşti, nu? zice bărbatul. Locuiai cu Agnes, nu-i 
aşa? 

El nu răspunde. Agnes e ultima persoană din lume de care 
vrea să i se amintească în acest moment. 

— Sebastian, zice bărbatul cu un zâmbet și-i întinde mâna. 
Sunt prieten cu Agnes. Sau am fost. Înainte, da, ştii tu. Cred că 
noi doi ne-am întâlnit la o petrecere cândva. 

— Poate, răspunde Daniel ezitând. 

E convins că nu s-au mai văzut niciodată. 

— Aici stai acum? zise bărbatul și se uită în sus la bloc. 

— Nu, prietena mea locuieşte aici. 

Sebastian, așa cum se pare că-l cheamă, izbucnește în râs. 
Tare. 

— Ce repede te-ai mișcat! Agnes e moartă doar de, cât, patru- 
cinci luni? Şi la ce fereastră e noua ta iubită? 

— Nu e nouă. lar eu și Agnes nu eram împreună. Doar 
stăteam în chirie la ea. 


— Yeah, right, zice Sebastian clipind din ochi. 

Daniel se încruntă. Nu-i place chestia asta. Nu trebuie să se 
apere în fața acestui individ. Dar s-a săturat să fie acuzat de tot 
felul de lucruri. Dacă insul ăsta ar putea pur și simplu să 
dispară! Evelyn e acolo, sus, în bucătărie. Sigur a turnat deja vin 
pentru el. A aprins o ţigară. A început să se gândească la Paris. 
Poate s-a îmbrăcat cu bluza în carouri în care e aşa de-al naibii 
de drăguță. Pentru el. lar el e tot aici, jos, în stradă. 

— Scuze, dar am întârziat, zice el şi începe să tasteze codul 
din nou. 

Sebastian îl cuprinde de după umeri și-l trage de lângă 
interfon. 

— Oricum, e foarte bine ce s-a întâmplat cu Agnes, zice 
Sebastian cu calm. 

Daniel încremenește. 


Vincent se lasă pe spate pe canapeaua din cabina actorilor și 
închide ochii. Se gândeşte la interogatoriu şi la ce a spus Daniel. 
În orice caz, Daniel nu ştia nimic despre magie, asta era sigur. El 
crezuse că un double lift, când ridici adică două cărți de joc dintr- 
un set de cărţi, astfel încât să pară că e una, e o formă de sex în 
grup. Lui Vincent îi fusese greu să rămână serios. 

Daniel arătase de asemenea o neliniște vădită față de 
posibilitatea ca ei să nu-l fi crezut când povestise despre relaţia 
cu Agnes și Tuva. Dar că Daniel le-ar fi cunoscut pe amândouă 
din pură întâmplare era, într-un fel, atât de neverosimil, încât 
era mai simplu să crezi că altceva era la mijloc. Pe de altă parte, 
statistic vorbind, era la fel de neverosimil să presupui, într-o 
anchetă, că nu s-ar putea întâmpla așa ceva. Toate variantele 
posibile se vor întâmpla la un moment dat. Asta nu înţeleg 
oamenii când susțin că „trebuie să însemne ceva” faptul că 
întâlnesc pe stradă o veche cunoştinţă exact în momentul în care 
se gândesc la acea persoană pentru prima oară în mai mulţi ani. 

Vincent oftează. Dacă se corelează numărul de persoane pe 
care cineva le întâlnește în viața sa cu numărul de gânduri pe 
care acel cineva le are pe zi, în principiu e imposibil ca cele două 
variabile să nu se intersecteze o dată. Nu la toţi oamenii, dar la 
suficient de mulţi. Nu e „incredibil”, din contră, e foarte 
probabil. 

Iar în limbajul corpului sau în microexpresiile feţei lui Daniel, 
nu existase niciun semnal care să indice faptul că nu spunea 
adevărul despre Tuva și Agnes. 

Vincent deschise ochii. Nu în acest fel o să-și amintească ce 
vrea să-şi amintească. Trebuie să sape printre informațiile pe 
care creierul nu le-a înregistrat conștient. Amintiri pe care el nu 
ştie că le are. Există doar un mod de a ajunge la ele. Trebuie să 
se autohipnotizeze. 

Se ridică şi încuie uşa ca să nu sperie personalul responsabil 
cu curăţenia în caz că ar intra peste el, asta pentru Umberto. 
După care se întinse pe podea și se uită fix în tavan. Obișnuieşte 
să folosească autohipnoza ca să adoarmă când Maria stă întinsă 


în pat și citeşte cu lampa ei de citit inutil de puternică, dar de 
data aceasta nu are voie să adoarmă. Mai degrabă trebuie să 
alunece pe toboganul subconştientului său. Vincent se uită în jur 
și memorează: 

— Scaun, roşu, picioare metalice, mormăie el. Perdea, 
înflorat, oribil. Banchetă, albastru, MDF. Susur în ventilaţie, aud 
maşini afară și agregatul minibarului zumzăie. Covorul de sub 
mine e moale, podeaua tare, temperatura ridicată. 

Pe urmă închide ochii. 


Bărbatul pe care-l cheamă Sebastian râde din nou. Râsul e 
amabil, dar brațul cu care-l ţine pe Daniel transmite altceva. 

— Agnes nu prea apăra familia albă tradiţională, zice 
Sebastian. Deci, într-un fel, tu ne-ai făcut un serviciu. Foarte 
bine că am scăpat de o mizerie ca ea. Ce crezi că a dat-o pe 
spate, marea pulă siriană? 

Sebastian îl mângâie provocator între picioare, peste 
pantaloni. Daniel încearcă să se smucească, dar Sebastian îl ţine 
foarte tare. Gâtul îi e uscat ca un deșert. Nu poate răspunde nici 
dacă ar vrea. Asta nu se întâmplă. Nu se poate întâmpla. 

— Aceeași pulă cu care tu acum murdărești altă femeie 
suedeză? continuă Sebastian. Nu prea cred, Daniel. Sau cum s-o 
fi pronunţând în limba ta blestemată. 

Sebastian îl îmbrânceşte de lângă ușa blocului. Departe de 
Evelyn. Departe de siguranţă, de lumină. Cât pe-aci să-și piardă 
echilibrul, dar se redresează repede. Dacă o să cadă, s-a 
terminat. Fereastra de la bucătăria lui Evelyn luminează 
primitoare, cam la un metru deasupra lui. El încearcă s-o forțeze 
să deschidă fereastra, cu puterea gândului. Uită-te pe geam. Sunt 
eu. 

Patru bărbaţi în geci bomber ies brusc din umbrele de pe 
cealaltă parte a străzii. Literele SF strălucesc ca niște fulgere albe 
pe brațul lor drept. Nu au nimic de-a face cu sigla 
Cinematografiei Suedeze, Sveriges Film. Nimic de-a face cu o 
distracţie de familie, plăcută, la cinematograf. SF de pe braţele 
bărbaţilor au alt font și reprezintă abrevierea de la Sveriges 
Framtid. 

Dacă înainte nu-i fusese frică, acum îi era. A auzit de ei. 
Sveriges Framtid, Viitorul Suediei, se dă a fi partid, dar de fapt 
sunt doar huligani cu o siglă. Josef i-a povestit ce-i făcuseră 
vărului său. O lovitură în moalele capului fusese de ajuns ca 
vărul să trebuiască să poarte sac stomic pentru restul vieţii. 
Avea cincisprezece ani. Şi fusese doar unul dintre acei idioţi 
rasiști. Acum erau cinci. 

În afară de acei bărbaţi, strada e pustie. Dar tot poate striga 


după ajutor. 

Poate Evelyn îl aude prin fereastra închisă. 

— Evelyn! ţipă el. Sună la poliţie! 

Cuvintele sunt ca retezate când Sebastian îi dă un cap în nas. 
Daniel urlă când chipul i se transformă în durere pură. Câmpul 
vizual îi e acoperit de modele în culori derutante şi, în același 
timp, ochii i se umplu de lacrimi. Nu vede nimic, nu aude 
nimic. Doar un vuiet în urechi. Şi durerea. Ca și cum cineva l-ar 
fi lovit cu un baros. Nu poate respira. Sângele de la nasul spart 
îi umple gura și i se prelinge în jos, prin gâtlej. 

Se dezechilibrează. E imponderabil. Să nu cazi. Orice s-ar 
întâmpla. Clipeşte pentru a-şi reține lacrimile și vede că bărbații 
sunt în faţa lui. Doi dintre ei țin câte o rangă de fier în mână. 

— Am auzit că poliţia ţi-a dat drumul, zice Sebastian 
ştergându-şi de pe faţă, cu o batistă, sângele lui Daniel. Dar e 
OK. Facem noi curăţenie în urma lor. 


Vincent înoată de colo-colo, adânc, prin amintiri. E înapoi în 
sala de interogatoriu. Dar când creierul în mod normal sortează 
şi stabileşte priorități printre diverse impresii, tot ce se întâmplă 
e acum la fel de important. Este copleșit de culori, cuvinte și 
mișcări. E un tsunami de impresii care ameninţă să-l înece. 
Trebuie să sorteze. Să găsească ce iese în evidenţă. 

Cuvintele lui Daniel. 

Trebuie să se concentreze asupra cuvintelor lui Daniel. Mai 
ales asupra părților de care nu i-a păsat mai devreme. 

Agnes şi Tuva se cunoşteau între ele. Nu. Nu asta. 

Tatăl lui Agnes e rasist. 

Nu. În continuare, tot ce-şi amintise deja. Trebuie să găsească 
fisurile, petele albe din memorie. 

Se întâmplă tot timpul să intre oameni prăjiți sau doar ciudați... 
sigur că avem clienţi ai casei printre ei. 

Acolo undeva. Acolo a zis Daniel ceva. 

„..majoritatea folosesc cafeneaua ca pe biroul lor... cei care lucrează 
în media au laptopuri... 

E aproape acum. 

Un client al casei stătea mereu şi se uita la nişte schițe într-o mapă. 

Acolo era. Schiţele nu stau de obicei în mape. Sunt prea mari. 
Dar Vincent a văzut schiţe într-o mapă chiar de curând. La Sains 
Bergander. 

Deschide ochii, nu se sinchiseşte să se scoată ușor din 
hipnoză şi simte cum creierul luptă pentru a accelera la viteza la 
care Vincent îi solicită să funcţioneze. 

Daniel a văzut un client al casei uitându-se pe schiţe. 

Vincent poate pune pariu că erau schiţe pentru iluzii scenice. 
E de la sine înţeles acum, când se gândește la asta. Ruben avea 
dreptate într-o privinţă: criminalul vizita cafeneaua regulat 
pentru a o pândi pe Tuva și a-i învăţa rutina, înainte de a trece la 
atac. 

Daniel știe cum arată criminalul. Poate chiar și cum îl 
cheamă. Vincent își smulge geaca unde are telefonul mobil, 
bâjbâie la el o secundă, după care găseşte numerele favorite şi 


apasă pe numărul Minei. Blestemă faptul că munca lui obişnuită 
îl obligase să fie atât de departe de centrul evenimentelor. 
Trebuiau să-l găsească pe Daniel cât de repede posibil. 


Unul dintre bărbaţi îşi învârte ranga de fier spre Daniel, care 
îşi ridică automat braţele spre cap pentru a se apăra. Mare 
greşeală. Lovitura nimerește antebraţele ridicate şi rupe ambele 
oase. El ţipă tare şi se îndoaie în față. 

Evelyn. Trebuie că a sunat deja la poliţie. Ea vede ce se 
întâmplă? Stă la fereastră și se uită, îi e frică s-o deschidă? 

— Ajunge, geme el. Ajunge. Am priceput. 

Următoarea lovitură îl nimereșşte în spate și-i rupe cel puţin o 
coastă. Probabil mai multe. Nu mai poate ţipa și-l doare când 
respiră. Bucăţile de oase probabil i-au înțepat plămânul. 

Incearcă să se dea în spate din calea bărbatului, dar nu e în 
stare să fugă nicăieri. Ei par aproape amuzați. Loviturile se 
succedă rapid, dar e de parcă terminaţiile nervoase au fost 
supraîncărcate cu semnale de durere. Creierul nu le poate 
prelua și sorta pe toate. Tot ce a rămas e sentimentul că arde. 

Vor înceta curând. 

Doar el şi Evelyn trebuie să meargă la Paris. 

O pauză de lovituri. Poate sunt mulțumiți acum. Şi-au 
transmis mesajul. 

— Un, doi, trei! 

Doi dintre bărbaţi numără, după care ambele răngi îl lovesc 
peste rotule. Cade în față în timp ce încearcă să urle, dar iese 
doar un şuierat. Aterizează pe braţele rupte și cade cu fruntea 
de asfalt. Șocuri de la milioane de volţi îi ajung în creier, iar 
fulgere albe îi acoperă vederea. 

Evelyn îl cuprinde de după gât cu mâna în care ține tigara şi-l 
sărută în timp ce-i suflă fum în gură. 

Continuă să ardă în timp ce bărbaţii lucrează la el în tăcere. 
Aude bubuitul surd al bocancilor care-l lovesc. E prea mult, 
durerile se așază într-o stivă, îşi așteaptă rândul. 

Fereastra aprinsă a lui Evelyn deasupra lui. Atât de aproape. 
Încearcă să strige, dar din gura lui nu iese nici de data asta decât 
un şuierat. Dacă ea ar putea să se uite afară! Să-și aprindă ţigara 
aia! Dar ştie că ea îl aşteaptă pe el pentru asta. 

Bluza ei care alunecă şi-i dezgoleşte umărul, un umăr care 


este o promisiune de mai mult. 

Sunt aici. Vreau să mă vezi. Sună la poliţie. 

Paris, Evelyn, Paris. 

Un bocanc foarte puternic în stomac și el se chirceşte din 
reflex în poziție de făt. Şutul forțează coastele rupte să intre și 
mai bine în plămâni. Un fluid acru porneşte din stomac și e 
presat în sus pe gât şi iese prin colțul gurii. 

— Vomiţi pe încălțămintea mea, scârbă, zise bărbatul cu 
bocancul şi-i trase cu șutul în rotulă. 

Bucăţile de os din genunchiul rupt se mută de la lovituri și el 
e aproape să-şi piardă cunoştinţa. Un întuneric care-i dansează 
în fața ochilor. Lipsă de oxigen, gândeşte el detașat. 

De ce nu vine poliția? 

Brusc, loviturile încetează. O schimbare în aer. El știe ce 
înseamnă asta, ce urmează. Ceea ce nu se poate întâmpla. 

— Rândul tău, Sebastian, zice unul dintre bărbaţi. Termină 
aici și acum. 

El închide ochii. 

Se concentrează la Evelyn. 

Ea are o sticlă de bere care-i atârnă nonşalant între degetul arătător 
şi cel mijlociu. 

O durere infernală, iar el se concentrează la cum își înclină ea 
capul când îi zâmbeşte. 

Cum arată ea când se trezesc goi împreună. 

Cum miroase ea când îl sărută. 

Fum şi vin. 

Paris. 

Nemernicii de rasişti nu i-o pot lua niciodată de lângă el. 

El păstrează imaginea lui Evelyn în timp ce Sebastian sare în 
sus şi aterizează cu ambele picioare pe capul lui. 


IUNIE 


— Bine aţi venit! 

Un bărbat pe la un treizeci de ani incert, cu un vibe clar de 
hipster, le deschise ușa de sticlă. Christer se uită în jur. Arăta 
chiar plăcut. Luminos, curat, confortabil. Nu ca urgenţele de 
psihiatrie pe care le vizita la intervale regulate în interes de 
serviciu. Acelea erau mai degrabă reci, jegoase, pline de 
anxietate şi țipete îndepărtate care făceau ecou între pereţi. Dar 
așa cum Julia îi precizase în mașină, acesta era un centru 
rezidenţial de asistență. Nu era un loc pentru pacienţii de 
psihiatrie. 

Ceea ce el ştia foarte bine. Dar i se părea amuzant s-o 
tachineze uneori şi să vadă cum i se încreţește nasul uşor 
pistruiat. Julia era un şef bun. Chiar dacă ea probabil nu credea, 
el o plăcea, dar ascundea bine asta. Doar că avea nevoie să-și 
scoată acel băț din fund din când în când. 

Hipsterul îi conduse într-un birou mic. Masa de scris era 
curată şi îngrijită şi biblioteca plină de cărți pe rânduri drepte. 
Literatură de specialitate. Un steag LGBTQ+ și o fotografie cu 
hipsterul îmbrăţișând un alt hipster erau pe pervazul ferestrei 
din spatele biroului, lângă un ghiveci cu o plantă simandicoasă. 
Păi sigur că da. Radarul lui Christer de depistare gay era foarte 
fin şi-l ghicise pe Hampus Norlén imediat ce-l văzuse 
deschizând uşa. 

El unul nu putea înţelege chestia cu două penisuri în acelaşi 
pat, asta sfida totuși orice formă de biologie logică. Ce era mai 
acceptabil? Două şuruburi sau un șurub şi o piuliță? Răspunsul 
era evident. Dar credea în acelaşi timp că fiecare poate să fie 
fericit în felul lui. Atâta vreme cât nu fluturau cu dildouri în fața 
familiilor cu copii venite la parada Pride, ci își vedeau de treaba 
lor. Așa cum făcuse Lasse. 

Lasse. 

Doamne, Dumnezeule, cât era de-atunci? Trebuie să fi fost 
acum patruzeci de ani. Lasse fusese cel mai bun prieten al lui în 
adolescență. O vreme, când aveau vreo douăzeci de ani, chiar 


locuiseră împreună. Împărţiseră totul timp de câţiva ani. Așa că 
nimeni n-a fost mai uimit decât Christer când Lasse s-a dovedit 
a juca în cealaltă echipă. Își amintea că se îmbrăţişaseră deseori. 
Aveau o asemenea relaţie, Lasse era un băiat plăcut. Dar nu 
însemnase nimic. Pe urmă devenise mai greu, după ce aflase. 
Într-un final, au pierdut legătura. 

— Condoleanţe, zise Julia şi se aşeză pe unul dintre cele două 
scaune pe care Hampus le pusese în fața biroului. 

Christer se așeză pe celălalt. Hampus mulțumi înclinând 
capul şi se așeză pe scaunul său. 

— Am sperat până în ultima clipă, zise el cu o voce gâtuită. 
Speranţa e ultima care ne părăseşte. Chiar dacă ne temeam de ce 
e mai rău. Dar dacă e adevărat ce am auzit, atunci cel mai rău 
lucru pe care ni l-am putut închipui nu e nici măcar pe aproape 
de... 

Vocea i se rupse şi se întoarse rapid să se şteargă la ochi. 

— Din păcate, nu putem comenta nimic legat de anchetă, zise 
Julia pe un ton calm. 

Se lăsă tăcerea. O muscă grasă bâzâia într-un colț și încerca 
disperată să iasă prin sticlă, fără a înțelege de ce stătea ceva între 
ea și libertate. 

— Cât timp a locuit Robert aici? rupse Christer tăcerea şi se 
aplecă puţin în față. Scaunul era oribil de incomod şi-l dureau 
deja fundul și spatele. 

— De când avea cincisprezece ani. 

— Ne-am întâlnit cu părinţii lui, spuse Julia. Au vorbit foarte 
frumos despre voi. 

Hampus încuviinţă. 

— Da, avem o colaborare bună cu ei. Şi Bobu e un tip mişto. 
Era. Calm, niciodată agresiv. Alte persoane care stau la noi au 
probleme mari cu agresivitatea și de aceea nu pot locui acasă. 
Cu Bobu nu era așa. Numai că fugea deseori și nu putea fi lăsat 
nesupravegheat nici acasă. Aşa că a combina un serviciu cu a-l 
supraveghea în permanenţă nu a mers pe termen lung. Atunci 
am intervenit noi. Din punctul nostru de vedere, noi am 
împărţit cu părinţii responsabilitatea pentru Bobu. Custodie 
comună, cum s-ar zice. 


Hampus zâmbi în barbă. Christer își scărpină bărbia. El unul 
se menținea proaspăt bărbierit. Așa făcuse mereu. Mama lui îl 
învățase de mic că nimeni n-are încredere într-un bărbos. În 
plus, vara ţine de cald și pare că te mănâncă al naibii de tare. Ca 
să nu mai vorbim de toată mâncarea care probabil se opreşte 
într-un tufiş atât de stufos. Christer își mută enervat privirea de 
la barba lui Hampus la musca din colţul ferestrei. A naibii, ce 
zgomotoasă era. 

— Poţi să ne povestești puțin despre Robert? Despre Bobu? 
zise Julia, părând total neafectată de bâzâitul sonor al muștei. 

— Da, Bobu... ce tip. 

Lui Hampus i se lumină faţa și-i sclipiră ochii. 

— Cel mai amuzant din lume, zise el. Ne uitam împreună la 
episoade vechi din Jackass. ÎL distrau. Şi iubea mâncarea. Trebuia 
să fim foarte atenţi cu meniul zilnic, fiindcă altminteri ar fi putut 
lejer să ajungă la două sute de kilograme. N-am văzut niciodată 
pe nimeni căruia să-i placă atât de mult să bage mâncare în 
gură. 

— Apropo de asta, zise Christer. Părinţii lui au menţionat 
ceva despre o tendinţă de-ale lui de-a băga în gură şi altceva în 
afară de mâncare. 

Privirea îi trecu fără să vrea peste fotografia cu Hampus și 
iubitul lui. Spera ca Hampus să nu fi înţeles greșit sensul a ce 
spusese el despre băgatul chestiilor în gură... Nu voia să pară 
plin de prejudecăți. 

— Da, o chestie ciudată. Noi eram mereu puţin neliniștiți că 
lui Bobu i-ar putea rămâne ceva în gât. Băga tot în gură. Plante, 
pământ. Granule de argilă. Pietriș. You name it. 

Vorbăria despre tot ce mergea băgat în gură nu-l ajută pe 
Christer câtuși de puţin. O imagine apăru pe retina lui înainte ca 
el să apuce s-o reprime. Hampus cu penisul celuilalt bărbat în 
gură. El se scutură puternic pentru a îndepărta gândurile. 

— Şi când fugea? întrebă Julia. 

Părea rece și neafectată, deși în cameră era sufocant de cald. 
Christer simţea cum îi curge transpiraţia pe şira spinării şi cum i 
se lipește cămaşa de şale. Musca ridică nivelul decibelilor, în 
încercarea ei de evadare prin geam. 


— Da, asta era marea problemă cu Bobu, zise Hampus. Îi 
plăcea grozav să plece la drum pe cont propriu. Aveam un 
sistem prin care unul dintre noi îl ţinea mereu sub 
supraveghere, dar el era un nemernic șiret, aşa că într-un fel sau 
altul tot reuşea să se furişeze. Cu praştia la el. Oriunde era 
Bobu, era şi praştia. N-aveţi idee cât de iscusit devenise cu 
chestia aia. Obișnuia să-i distreze pe ceilalți locatari cu 
demonstraţii. Putea să „împuşte” capacul unei sticle fără ca 
măcar să răstoarne sticla. O nebunie, de-a dreptul. 

Hampus dădu din cap. Pe urmă se întoarse și, cu o mișcare 
cu mâna, rapidă şi cuprinzătoare, omori musca. 

— Scuze, dar nu mai suportam, zise el. 

Christer încuviinţă, recunoscător. 

— Cum a fugit de data asta? întrebă. Şi cât dura până 
descopereaţi că a plecat? 

— Descopeream imediat. Era dimineaţă, pe la zece, și, 
culmea, eu trebuia să-l supraveghez, numai că unul dintre 
ceilalți locatari a alunecat pe scară, așa că m-am dus acolo să 
văd ce s-a întâmplat. Totul era OK şi m-am întors după cinci 
minute. Dar Bobu deja nu mai era acolo. La început, nu ne-am 
făcut prea multe griji. El dispare, cum spuneam, una-două, dar 
îl găsim mereu. Dar... Dar nu și de data asta. Când a început să 
se însereze şi-am văzut că tot nu-l găsim, i-am sunat pe părinți. 
Şi-am decis de comun acord să-l dăm de îndată dispărut, să 
anunțăm poliția. Slavă Domnului că voi ați luat chestia asta 
imediat în serios. 

— A existat în dimineața aceea ceva care să-ţi fi atras atenţia? 
Poate ai văzut pe cineva în apropiere, cineva care nu avea ce să 
caute aici? Orice ai gândit atunci? 

Hampus cugetă temeinic la întrebare. Pe urmă dădu lent din 
cap şi gesticulă din mâini. 

— Nu... Nu, totul era ca de obicei. Nu mi s-a părut nimic 
neobişnuit. Sigur că au trecut o grămadă de oameni și mașini pe 
aici prin față, dar aşa e mereu. Nimic sau nimeni care să-mi 
atragă atenţia. 

— Bobu s-ar fi dus cu un străin? întrebă Julia, căreia în sfârșit 
îi apăruse o urmă de sudoare pe buza superioară. 


Christer era mulțumit. Era un semn că totuşi era și ea un om 
și nu un robot cu sistem AC încorporat. 

— Da, cu bucurie. Bobu iubea pe toată lumea. Credea numai 
de bine despre toți. Și n-am întâlnit niciodată pe cineva care să 
nu-l iubească pe Bobu. Nu puteai să nu-l iubeşti pe Bobu. 

După voce, părea din nou că i se opresc vorbele în gât. 
Hampus se uită în jos, la genunchiul său, şi-şi împreună mâinile 
pe birou. Julia se ridică. 

— Cred că e suficient, deocamdată. Dar cu permisiunea 
voastră vom reveni dacă mai avem alte întrebări. 

— Nu trebuie decât să daţi un semn, zise Hampus și se ridică 
pentru a da mâna cu ei. 

Christer ezită. Vedea cu ochii minţii ce obișnuia Hampus să 
apuce cu mâinile acelea. În spatele uşilor închise. Dar dădu 
mâna cu el. Totuşi, nu era contagios. Strângerea de mână a lui 
Hampus era în mod surprinzător puternică, deși mâna era 
moale și catifelată la atingere. Christer îi ţinu mâna strânsă mai 
mult, ca să-i arate cât de afectat era. 


Camera era doar pe jumătate plina. Vremea era prea 
frumoasă ca să vrei să stai în miezul zilei într-o sală de adunări 
şi să-ți recunoști păcatele. Sau viciile. Depindea cum alegeai să 
le numești. Mina fusese aproape să spună pas. Dar, tocmai când 
începea să simtă că nu mai are nevoie să meargă acolo, că e gata, 
ştia că are cea mai acută nevoie de asta. Aşa că se dusese. 

Se uită în jur. Fata-cu-Delfinul stătea pe locul ei obișnuit. Și 
deşi Mina era la o oarecare distanţă, îi văzu pe braţ clar conturat 
un lup, cu textul Living on the edge deasupra. Chiar și Carpe diem 
fusese considerat suficient de semnificativ şi-i acoperea tot 
antebraţul. Evident. Ce original. Poate că ar trebui s-o reboteze 
Fata-cu-Delfinul-şi-Lupul. Sau Fata-Platitudinilor. 

Kenneth și soţia sa în scaun cu rotile erau și ei acolo. 
Bineînţeles. Și câinele lor. Basse? Bosse? Da, Bosse. Câinele o 
studia interesat, de acolo de unde stătea, lângă scaunul cu rotile, 
dar se ridică entuziast când privirea Minei îi întâlni privirea. Ea 
îşi întoarse repede capul. Nu voia atenţia câinelui și spera că 
lesa era legată de ceva, aşa încât să nu poată veni la ea. Nici 
măcar nu voia să se gândească ce mișuna prin blana aceea. 

Deşi era doar începutul lui iunie, era apăsător de cald. 
Căldura timpurie care lovise orașul nu părea să aibă în plan să 
se domolească, iar picăturile de transpiraţie îşi căutau calea în 
jos pe sub talia pantalonului. 

Mina rezistă impulsului de-a se ridica, de-a ieși, de-a merge 
acasă şi de-a intra în pas alergător sub duş. Fremăta de 
neplăcere din pricina transpiraţiei, simţea de parcă mizeria din 
interior se înghesuia şi ieşea la suprafață, prin piele. Vara, ea 
făcea duș de două ori mai des decât iarna. Dacă era după ea, ar 
fi făcut duş cel puţin o dată pe oră când era cald, dar în cazul 
acesta ar fi fost destul de complicat să se mai ocupe și de 
altceva. 

Kenneth îi făcu semn cu mâna, puţin absent. Soţia lui dădu 
din cap în semn de salut. Mina realiză că habar n-are cum o 
cheamă pe femeie. Poate ar trebui să întrebe. Să fie politicoasă. 
Dar voia să evite să facă cunoştinţă cu prea mulți dintre cei care 


se adunau acolo. Deja făcuse o excepţie cu Bosse. 

Femeia din scaunul cu rotile părea obosită. Palidă. Şi îi era 
cald, transpiraţia îi curgea abundent de pe frunte în ochi. Clipea 
şi ridica din când în când mâna ca să șteargă picăturile sărate. 

Vocile se auzeau adormitoare. Își împărtășeau, pe rând, 
experienţele. Se întorceau pe faţă şi pe dos pe ei înșişi. Succes. 
Înfrângere. Tragedie. Triumf. Unii erau la începutul călătoriei, 
alţii erau pe drum de multă vreme. Câţiva aveau privirea 
luminată a celui tocmai mântuit, încă nu dăduseră de prima 
piedică. Încă nu ştiau că drumul înainte nu era drept, aşa cum 
părea mereu la început. 

Îi invidia. Ea una se identifica mai mult cu fermitatea obosită 
a veteranilor. Era mai realistă. Realism construit pe experiența 
celor care deja au eșuat. Şi s-au ridicat din nou. Şi iar au eşuat. Şi 
iar s-au ridicat. Era privirea cuiva care vedea înaintea sa un 
drum întortocheat, dar acceptase că acela e drumul pe care 
trebuie să meargă. 

Dădu involuntar din cap. Deschise ochii apoi, de parcă nu 
ştia că fuseseră închiși. Fără să-și dea seama, moţăise de la 
căldură. Se uită în jurul ei ca să vadă dacă observase cineva că 
ațipise. 

Tresări. Ceva nu era în regulă cu soția lui Kenneth. Pielea era 
de un alb spongios şi respira cu icnete scurte, violente. Chiar și 
Kenneth sesizase că ceva nu e în regulă și-i spunea ceva cu voce 
joasă, dar ea doar nega vehement din cap. 

Mina ezită. Pe urmă se duse cu pași mici până la ei şi se aşeză 
pe vine în fața femeii. Bosse se ridică fericit şi începu să 
smucească lesa ca să ajungă la ea. Mina se dădu în spate 
instinctiv. 

— Cum te simţi? întrebă ea aruncând rapid o privire spre 
Kenneth. 

— Nu vrea să sun la salvare, răspunse el cu un glas care trăda 
panică. 

Soţia lui respira anevoie, părea că nu poate răspunde, în 
schimbă, dădu din nou din cap. Mina scoase telefonul. 

— Nu contează. Trebuie să ajungă la spital. Imediat. Sun. 

Kenneth păru ușurat, dar soţia lui dădea vehement din cap. 


Mina o ignoră. Bosse gâfâia de la căldură, cu limba scoasă. Părea 
că nu înțelege că ceva nu e în regulă cu stăpâna lui, aşa că își 
canaliza toată energia entuziastă asupra Minei. Ea vorbi scurt la 
telefon. Se identifică drept polițistă, dădu adresa clădirii şi 
descrise situația. Menţionă şi că femeia care avea nevoie de 
ajutor era în scaun cu rotile. 

Ceilalți din grup abia acum observară că e pe cale să se 
întâmple ceva. Fata-cu-Delfinul îşi freca mâinile și se holba 
neliniștită la Mina. 

Mina încheie convorbirea. 

— Sunt pe drum, zise ea apoi. 

— Mulţumesc, spuse Kenneth. Nu face aşa de obicei, ea 
mereu a... 

Vocea îi deveni neclară, apoi continuă să mormăie pentru 
sine. Probabil se afla în stare de şoc. Mina era pe cale să pună o 
mână de consolare pe braţul lui, dar se abţinu. El arăta la fel de 
transpirat precum se simțea şi ea. Soţia lui Kenneth părea 
panicată, iar respiraţia îi devenea din ce în ce mai greoaie. Chiar 
şi Bosse păru acum să înțeleagă că ceva nu e în regulă. Îşi puse 
capul pe genunchii stăpânei și începu să plângă. Ea îl mângâie 
stângace pe cap, luptând în continuare cu respiraţia. 

Mina vorbea liniştitor, cu urechile ciulite după sunetul de 
sirene. Nu trecură multe minute până când îl auzi și ieși afară ca 
să întâmpine ambulanţa. Pe urmă totul decurse rapid. 
Paramedicii intrară în grabă cu targă şi echipament și toți cei din 
cameră se ridicară în picioare. Stăteau tăcuți, uluiți, urmărind cu 
atenţie ce se întâmplă. Infirmierii o ridicară pe soţia lui Kenneth 
pe targă, iar el o ţinu în tot acest timp de mână. Mina ieși după 
ei afară şi văzu cum urcară targa rapid şi eficient în ambulanţă. 
Kenneth urcă şi el, fără să dea drumul mâinii soţiei sale. Exact 
înainte ca uşile să se închidă, strigă către Mina. 

— Bosse! Te rog, ai tu grijă de Bosse. 

Mina se uita fix la ambulanţa care pornise cu viteză și 
sirenele aprinse. În spatele ei, în local, se auzea Bosse lătrând 
fericit. 


Un urlet de abis primordial se auzi dinspre camera de lucru 
şi o făcu pe Rebecka să tresară atât de tare, încât își scăpă 
paharul cu apă. Vincent încercă să-l prindă, dar paharul se 
sparse de plăcile de clincher. Apa formă o băltoacă mare, în care 
aproape pluteau cioburi de sticlă. El tocmai se întorsese acasă de 
la Malmö şi găsise totul ca de obicei. 

— Vincent! ţipă Maria ieşind valvârtej din camera de lucru, 
stacojie la față. Parcă trebuia să scapi de drăcovenia aia. 

Aston, care stătea şi construia lego pe podeaua din camera de 
zi, începu să plângă când auzi ce nervoasă era mama lui. 

— Mama nu e nervoasă, zise Maria încercând să se calmeze, 
oricum nu pe tine, iubitule. Doar o să-l strâng de gât pe tatăl 
tău, care-o lasă pe mama ta să creadă că e atacată și să facă, din 
cauza asta, infarct. 

Vincent era pe picior de plecare. El convocase pentru prima 
oară grupul la întâlnire şi nu voia să întârzie rămânând blocat în 
trafic. Spera că deja îl găsiseră pe Daniel. Mina avusese telefonul 
închis ieri-seară, probabil că se culcase devreme, dar el îi 
trimisese mesaj că e important să vorbească din nou cu Daniel și 
că el unul vine cu drag la discuţia de azi. Sau imediat ce ei îl vor 
aduce pe Daniel la sediu. Trebuiau să afle cu ce fel de schițe 
stătuse clientul acela la cafenea, iar Daniel urma să vadă dacă le 
poate recunoaște. El avea şi să confirme dacă acel client era sau 
nu Jonas Rask, dacă ei îi arătau o poză cu el. Gândul îi provoca 
exaltare. „Vincent Walder, detectiv particular!” 

Dar el ştia exact ce se întâmplase cu Maria în camera de 
lucru. Compania de producţie tipărise o siluetă de carton în 
mărime naturală, ca reclamă pentru cel mai recent serial de 
televiziune al lui. O siluetă de carton care-l reprezenta pe el 
însuşi. Maria o botezase instant Drăcovenia, când venise acasă 
cu ea. Personal, i se părea chiar elegantă. Îi promisese s-o 
arunce, dar nu-l lăsase inima s-o facă. Câţi puteau să se laude cu 
copia lor în mărime naturală? Dacă era să fie foarte sincer, lui i 
se părea de-a dreptul cool. În plus, cum ar putea s-o distrugă? 
Totuşi era el. Din punct de vedere psihologic exista ceva 


profund de neliniştitor doar în gândul de a se arunca pe sine 
însuși. Citise de fapt, cu puţin timp în urmă, un tratat incredibil 
de interesant despre psihoterapia autostructurantă. Un fir roşu 
în tratat era istorisirea lui Ovidiu despre Narcis. Iubirea de sine 
şi fascinația pentru propriul eu ar fi fost adânc ancorate în 
psihologia umană. Chiar şi Freud a avut, evident, un cuvânt 
pentru această fascinaţie a recunoașterii — Verliebtheit. 

— Ai grijă, calci pe cioburi, îi zise el Mariei când aceasta 
porni spre el cu o viteză alarmant de mare. 

— Cât de mare este egoul tău? întrebă ea. De-ţi trebuie și o 
copie de-a ta în camera de lucru! Ce faci de fapt cu ea, vă 
masturbaţi împreună când noi nu suntem acasă? 

— Maria! ţipă Rebecka îngrozită. Vino, Aston, hai să 
construim în camera ta. 

— Mi-e frică când se enervează mama, zise el nefericit. 

Chipul Mariei schiță o expresie chinuită. Vincent știa că 
asupra lui va fi aruncată vina și pentru Aston. Rebecka trecu 
precaută pe lângă cioburi şi băltoaca de apă și intră în camera 
de zi. Acolo își luă ostentativ fratele mai mic de mână, strânse 
câte piese de lego putu şi închise ușa în urma lor. Fără să arunce 
o privire spre tatăl său şi spre mătușa-mamă vitregă. 

— Scuze, zise Vincent. Dar nu înţeleg cum de te sperii în 
continuare la fel de tare. Doar ştii că e acolo. 

Maria își țuguie buzele. 

— lar eu nu înţeleg fascinația ta pentru chestia aia. 

— Verliebtheit, zise Vincent. 

Maria se holba la el. 

— Arunc-o, zise ea, uitându-se adânc în ochii lui. 

— Promit, spuse el și scoase cârpe și mătură. 

Se pare că va întârzia câteva minute. 


Mina se uită la câine cu privirea încordată. Bosse părea că nu 
mai fusese spălat de multă vreme. Și în mod garantat nu i se 
făcuse duș cu vreo soluție antibacteriană. În schimb, părea 
bucuros. Foarte bucuros. Coada bătea un solo ritmic în asfalt şi 
crea vârtejuri de particule de mizerie care mai apoi se cuibăreau 
în blană. 

Vincent convocase tot grupul la o întâlnire după prânz. Voia 
ca ei să vorbească din nou cu Daniel, care ar putea deţine o 
informaţie importantă. Mina găsise azi-dimineaţă un apel 
nepreluat și un sms de la Vincent, dar nu apucase să-l 
contacteze. Așa că acum trebuia să se întoarcă urgent la serviciu. 

Se uită la câine din nou. 

Pur și simplu nu mergea. 

Trebuia să rezolve asta în alt mod. Dar cum? Deja cerşise, 
implorase şi chiar încercase să facă pe vreunul dintre cei aflați în 
sala de adunări de la AA să-l ia. Dar nimeni nu voise să facă 
fapta bună a zilei. Nu putea să-l abandoneze pur și simplu. 
Oricât de murdar și infectat cu bacterii ar fi fost, Bosse era totuşi 
o ființă vie. 

Măcar avea noroc că era o distanță ușor de parcurs pe jos 
între AA şi Palatul Poliţiei. Îşi imagina cu groază ce s-ar fi 
întâmplat dacă ar fi trebuit să ia maşina. L-ar fi legat fedeleș pe 
maşină? L-ar fi acoperit cu folie? Dacă el ar fi țopăit în mașina ei, 
i-ar fi distrus-o pe veci. 

Trebuie să-l sune pe Vincent să-i spună că întârzie puţin. 
Scoase telefonul, dar înainte să apuce să sune, apăru un mesaj 
pe ecran. De la Milda, medicul legist. Curioasă, Mina deschise 
mesajul, în timp ce Bosse își continua soloul de tobe cu coada. 
Venise rezultatul de la probele toxicologice. Era un record de 
celeritate, dar ea bănuia că Milda implicase toate contactele pe 
care le avea la CNEC pentru a compensa eroarea de la autopsia 
lui Agnes. Mina citi și băgă telefonul în buzunar. Trebuia să 
plece. 

ÎI fixă pe Bosse cu privirea. Avea o sticlă nouă de dezinfectant 
în buzunar. Dacă nu-şi vedea de treaba lui, o să i-o toarne pe 


toată în cap. 


Vincent tocmai dădea să intre pe ușa Palatului Poliţiei, când 
văzu un golden retriever mare venind spre el în viteză. Ceea ce-l 
făcu să se oprească fu însă ce văzu după. Trăgând de lesă, în 
urma câinelui venea Mina. 

— Fii cuminte, ţipă ea. 

Vincent se așeză pe vine şi aşteptă câinele. Când ajunse în 
dreptul lui, întinse mâna câinelui, să i-o miroasă. Dacă îl va 
linge pe față, probabil că Mina va insista asupra plexiglasului 
între ei de acum încolo. Câinele chelălăi de fericire când avu în 
sfârşit voie să adulmece. După o examinare minuțioasă a mâinii, 
îi linse degetele, unul câte unul, și păru că se mulțumește cu 
asta. 

— Tu vorbeşti și cu câinii? zise Mina gâfâind după pasul 
alergător. 

El se ridică şi luă dezinfectantul pe care Mina îl scosese din 
buzunar și i-l întinsese. 

— Doar cu accent puternic. Dar nu mi-a dat impresia că m-a 
înţeles greu. 

El se spălă pe mâini atent, mai mult de ochii ei. Câinele se 
uita fericit în sus la el. 

— Un câine?! E ceva ce nu mi-ai povestit? 

— ÎI cheamă Bosse şi am grijă de el și acum nu mai vorbim 
despre asta. Care-i treaba cu Daniel? 

Mina îi aruncă o privire care explica limpede că avea de gând 
să-l ucidă dacă va menţiona măcar în treacăt existenţa lui Bosse, 
câinele de lângă ea. EI îi luă lesa din mână, fără să se uite la 
Bosse, care scoase un lătrat vesel. Femeia începu să respire mult 
mai uşor. 

— Daniel a zis o chestie la interogatoriu. Un client de la 
cafeneaua unde a lucrat obișnuia să stea acolo şi să studieze 
schițe. Atunci n-am înțeles, dar cred că Daniel l-a văzut pe 
criminal. Poate nu doar o dată, ci de mai multe ori. Următoarea 
crimă va avea loc mâine. Sau în miezul verii. Sau al toamnei. 
Sau peste un sfert de oră. Nu ştiu data exactă, pentru că încă n- 
am descifrat codul. Dacă se mai petrece o crimă, atunci va fi 


vina mea și nu ştiu dacă pot trăi cu asta. Dar dacă-l găsim pe 
Daniel, îl găsim, cu puţin noroc, și pe criminal. Înainte de a 
apuca să lovească din nou. 

Bosse scoase un lătrat, de parcă ar fi aprobat. 


— Nu, Bosse! Nu coșul de gunoi! Nu, Bosse, nu ai voie chiflă! 
Lasă! Şezi! Adică mergi! O luăm încolo! Ce dracu”! Al naibii 
câine, greu de cap! Încolo, am zis! 

Mina încerca să-l conducă pe Bosse spre sala de ședințe, cu 
rezultate mixte. Vincent se lăsase păgubaș şi-i predase lesa deja 
de când intraseră în clădire. Ea bănuia că lui i se pare pur și 
simplu mai amuzant să privească. 

Uşa sălii de ședințe se deschise și Christer băgă capul cu o 
față buimăcită. I se măriră pupilele când îl zări pe Bosse. 

Câinele îl zări și el pe poliţist, în același timp, și începu să dea 
sălbatic din coadă. Christer se așeză pe vine în fața câinelui, 
exact cum făcuse și Vincent. Ce era cu bărbaţii şi câinii, de fapt? 
Ea, una, era în mod definitiv o iubitoare de pisici. Nu că un 
animal, vreodată, avea să-i treacă pragul casei, dar dacă ar fi fost 
obligată să aleagă... Măcar pisicile aveau puţină demnitate, spre 
deosebire de câini. Ca exemplu edificator, furtuna aurie tăbări 
pe Christer de parcă tocmai își întâlnise cel mai bun prieten pe 
care-l avusese vreodată. 

— Ei, bună, băiatule! îl alintă el. Ce frumos ești! Da, ce bine e 
să fii scărpinat după ureche. Da, aşa, da... 

Câinele îi lingea cu entuziasm fața lui Christer, iar el nu 
părea să aibă ceva împotrivă. Mina privea îngrozită, în timp ce 
Vincent era tot un zâmbet. Într-un final, Christer se ridică 
chinuit, cu genunchii trosnindu-i sonor. 

— Tu nu urai animalele? întrebă ea perplexă. 

— Ce? Nu! Cine-a zis asta? zâmbi Christer. E un coleg nou? 
Noul Vincent? Oricum, se asortează amândoi la culoarea 
părului! 

Mina îl fixă furioasă cu privirea, după care se uită în jur cu 
lesa în mână. Era o masă pe coridor. Poate că era suficient de 
grea ca să-l țină în loc pe Bosse. Ea ridică unul din picioarele 
mesei şi băgă cu migală bucla lesei sub el, astfel încât câinele să 
nu ajungă nicăieri. 

— Nu întreba. Trebuie să am grijă de el puţin. 

Vincent îi ţinu ușa sălii de şedinţe şi ea intră. 


— Christer! Vii? 

— Da, da, da, ce mă mai baţi la cap, zise Christer, care se 
aşezase să se joace iar cu câinele. 

Mângâie cu putere blana aurie o ultimă dată, după care intră 
după ei. 

— Nu înţeleg cine ar fi putut să spună că mie nu-mi plac 
câinii, mormăi el. Doar oricine vede cât de frumos e! 

Privirea câinelui era şi uimită, și tristă când Mina închise ușa 
de sticlă și-l lăsă singur afară. Își clătina capul, înainte şi înapoi, 
fără să înțeleagă, iar chelălăitul lui trist se auzea prin ușă. Ea îl 
ignoră. 

În sala de şedinţe, aşteptau Peder şi Ruben. Julia se pare că 
nu ajunsese încă. Peder și Ruben auziseră în mod garantat 
gălăgia de afară, iar ea se holba furioasă la ei, mai ales la Peder, 
care acum era tot un zâmbet și-i făcea câinelui semn cu mâna. 

— E un câine, zise ea cu un oftat. ÎI cheamă Bosse. Să sperăm 
că scap de el în curând. Începem? 

— O așteptăm pe Julia, spuse Ruben. 

Ea se aşeză ostentativ cu spatele la Bosse, scoase un pachet cu 
șervețele umede antiseptice și se șterse atent pe mâini. Se 
cutremura la gândul că Bosse, cu cea mai mare probabilitate, 
stătea cu botul lipit de sticla din spatele ei și lăsa urme. 

Aşteptară în tăcere un minut, timp în care și Christer, și 
Peder îi tot făceau cu mâna lui Bosse prin peretele de sticlă. 

— Apropo, Anette e mai bine acum, nu? Asta ținând cont că 
ai venit, întrebă Ruben, clipind spre Peder. 

— Daa!? zise Peder nedumerit. 

— Cred că Ruben te suspecta că tu de fapt trăieşti tot felul de 
aventuri prin oraş și că Anette ar fi fost doar o scuză, zise 
Christer. 

— Ba n-am zis asta! izbucni Ruben. 

— Nu, dar noi, care te cunoaștem, îţi auzim gândurile foarte 
clar, oftă Christer. 

Peder băgă mâna în geanta de lângă scaunul lui și scoase o 
băutură energizantă. Doza scoase un șuierat vioi când o 
deschise. 

— Ăsta e cel mai aventuros lucru pe care-l trăiesc acum, zise 


el ridicând doza spre Ruben în semn de noroc. 

Julia intră pe ușă. 

— E un câine aici, afară, începu ea, dar amuţi când văzu 
privirea Minei. OK. Începem? Eu şi Christer am fost azi- 
dimineaţă la căminul la care stătea Robert, dar n-am obținut 
nimic. Cum Vincent e cel care a convocat această ședință, îi dau 
cuvântul. 

Vincent își drese glasul. 

— Aşa cum ştiţi, după conferința de presă ne-a intrat un apel 
prin care ne-a fost indicată data crimei ca fiind trei mai. Cred că 
acea informaţie e autentică. Mai devreme, eram convins că avem 
de-a face cu cineva a cărui personalitate are două fețe, un fel de 
doctor Jekyll și mister Hyde, dacă ar fi să exagerăm puţin. În 
acest caz, Hyde a fost cel care-a sunat. Era corect şi cu adevărat 
indignat, timbrul acela legănat în voce ar fi fost greu de 
falsificat, dacă nu ai fi fost actor profesionist. În plus, hybrisul!: 
pe care-l implică acțiunea aceasta, de a suna la poliție, coincide 
perfect cu aroganţa pe care făptaşul a arătat-o până acum. De 
aceea sunt convins că cel care a sunat era criminalul în 
persoană. 

Bosse începuse să împungă cu capul în fereastra de sticlă și 
chelălăia tare. Mina îl ignoră și-i făcu semn din cap lui Vincent 
să continue. 

— Era Rask? întrebă Peder. 

— Înregistrările pe care le avem cu Jonas Rask sunt prea 
vechi pentru a fi siguri, zise Julia. O voce se schimbă în timp. 

— Vocabularul nu indică asta, spuse Vincent. Am ascultat 
interviuri vechi cu Rask și nu așa vorbește el. În același timp, 
cuvintele celui care a sunat erau atent alese. E posibil să fi avut 
un scenariu. Oricine poate citi așa ceva cu voce tare, chiar şi 
Rask. Dar intonaţia părea diferită. 

Bosse împungea capul atât de tare, încât ușa de sticlă zornăia 
și chelălăitul se transformase acum într-un sunet care mai mult 
amintea de un lup care urlă la luna plină. 

— Ce dracu’ are! ţipă Mina enervată şi se întoarse spre uşa de 
sticlă. 

— Doamne, Dumnezeule, vrea doar să intre și să stea cu noi, 


zise Christer calm şi se ridică. 

— Nu-i da drumul înăuntru. 

Christer se făcu că n-aude şi deschise ușa de sticlă. Bosse se 
smuci din lesa de sub piciorul mesei și intră glonţ în sală. Alergă 
imediat în jurul mesei şi-i salută pe toți, adulmecă şi linse. Într- 
un final se aşeză între Peder şi Christer. Mina se ștergea frenetic 
pe mâini cu încă un şerveţel umed. Ea era singura care nu fusese 
atinsă de câine. 

— Circ nenorocit! mormăi ea. 

— Aşadar, convorbirea telefonică, să revenim la ea, continuă 
Julia. Cel care-a sunat a dat vreun indiciu? 

Vincent se gândi bine. 

— Nu. Ba da, unul. E clar că vrea să fie, dacă nu prins, atunci 
măcar înţeles. Voi ştiţi că eu tot timpul am văzut zilele şi lunile 
ca părţi ale unui mesaj. Acum nu mai există niciun dubiu. E 
foarte important pentru el ca noi să avem toate piesele, să 
înţelegem mesajul. Dar n-am nicio idee de ce e atât de important. 

Mina încerca să proceseze ceea ce el tocmai spusese. Știa deja 
în mare despre ce e vorba, dar era altceva să le audă așa, 
adunate, şi împreună cu ceilalți din grup. Când ea și Vincent 
vorbeau singuri, ea le vedea drept posibile teorii, dar în sala de 
ședințe deveneau realitate. Văzu pe chipurile celorlalți că ei nu 
se mai îndoiau câtuși de puţin în privinţa lui Vincent Walder. 

— Pare că putem închide linia telefonică pentru informații, 
zise Julia. Am primit ce aveam nevoie. Celelalte apeluri care au 
intrat n-au fost de interes. Ruben? Peder? Ceva de adăugat? Am 
putut localiza apelul? L-am putut analiza? Listele au dat ceva? 
Tehnicienii au găsit vreun sunet de fundal care poate fi de folos? 

— Lucrăm intens la asta, dar încă nu avem ceva mai concret. 
Aşteptăm informaţii de la operatorii de telefonie mobilă, plus o 
analiză tehnică de voce pentru comparaţia cu Rask. Şi analiza 
sunetelor de fundal e în plină desfăşurare. 

Vocea lui Ruben suna, ca întotdeauna, de parcă întrebarea 
care i se pusese era o acuzaţie. 

— Atunci e rândul meu, zise Mina şi dădu din cap rezervat 
către Ruben. Milda m-a sunat exact când veneam încoace. A 
primit rapoartele toxicologice. Nu numai pentru Agnes, ci și 


pentru Tuva şi Robert. 

Făcu o pauză retorică. Voia să tragă de timp, savura efectul 
pe care-l creau vorbele ei. 

— Chetamină, zise ea. 

— Chetamină? întrebă Ruben uimit. 

— Chetamina e un anestezic folosit la operaţii, explică Mina. 
Există sub formă de pulbere, tablete şi fiole. Uşor de 
administrat, chiar și celor reticenți. 

Christer îl scărpina pe Bosse pe burtă, cu gândul în altă parte. 
Câinele se întinsese pe spate, cu labele în sus, urechile crăcănate 
ca niște evantaie și un rânjet caraghios. 

— Chetamina e şi un aşa-numit drog disociativ, exact ca 
gazul ilariant și PCP-ul, completă Vincent. Printre consumatori 
este numit Ket, Kitkat sau Special-K. Ca cerealele pentru micul 
dejun. Dar ăsta e, exact cum spune Mina, un anestezic, chiar 
dacă e atât de puternic încât poate provoca halucinații, delir, 
creșterea pulsului şi vedere dublă. Chestiunea e că această 
chetamină este folosită medicinal atât pe oameni, cât și pe 
animale. 

Vincent tăcu. Toţi îl priveau. 

— Ar trebui să-mi fac griji că te pricepi atât de bine la astea? îi 
șopti Mina. 

— Versiunea scurtă este aşadar că asta s-a folosit pentru a le 
anestezia pe victime, zise Ruben. 

— Consumatorii numesc asta „a cădea în gaura-K”, zise 
Vincent. 

— Avem, așa cum spuneam, trei victime cu chetamină în 
corp, zise Mina și-și drese glasul. Probabil pentru a le face mai 
uşor de manevrat. Sau pentru a amplifica experiența de coşmar 
în care se aflau. Poate un amestec din ambele. 

— Cât de des întâlnit e drogul ăsta? întrebă Julia. 

— Am sunat un coleg de la grupul de investigaţie pentru 
narcotice când... mă plimbam... încoace, zise Mina ignorând 
faţa amuzată a lui Vincent. 

Nu prea fusese o plimbare. Mai degrabă Bosse o trăsese 
energic. Doar o sanie îi lipsea. Vincent încerca probabil să-și 
imagineze acea discuţie la telefon şi câte înjurături îndreptate 


către Bosse putuseră să-i ajungă colegului la urechi. 

— Există pe stradă, zise ea. Chetamina. Poate că nu e cel mai 
obișnuit drog, dar există. În sistemul de sănătate obișnuit, e 
prescris de unii medici ca medicament antidepresiv, dar nici 
asta nu e prea uzual. Pe urmă este folosit de veterinari la 
intervenții chirurgicale pe diferite animale. Pisici, câini, cai, 
rozătoare, maimuțe, jderi, păsări de pradă și papagali. 

— Ştia cel de la investigaţii toate astea, despre animale? 
întrebă Ruben. Ce dracu’, nu prea au legătură. 

Mina oftă. 

— Nu, asta am găsit pe Google. 

— În timpul plimbării? întrebă Vincent cu o față inocentă. 

— Da. În timpul plimbării. Doamne, Dumnezeule. Parcă 
explic unei grupe de grădiniţă. 

— Copiii! Eu stau cu copiii! E rândul meu! ţipă Peder şi sări 
în sus din starea de moțăială. 

Lovi doza cu băutură energizantă, pe jumătate plină, și 
aceasta se răsturnă. Se formă o băltoacă pe masă, în fața lui. 

— Eu cred că la Peder în corp se produce chetamină în mod 
natural, zise Ruben. Cine dracu' adoarme în timp ce bea băutură 
energizantă? 

— Mă dau bătută, zise Mina şi se aşeză cu un oftat în capătul 
mesei. 

Bosse se ridică și avu o tentativă să se ducă la ea, dar Christer 
apucă lesa și-l ținu. Ce noroc pentru el. Era etajul trei. Mina era 
clar pregătită să-i dea acelui câine prima și ultima lui lecţie de 
evadare. 

— Un ultim lucru, zise Vincent. Daniel a spus ceva la 
interogatoriu. Un client de-ai cafenelei unde lucra obișnuia să 
studieze schițe. Atunci n-am înţeles. Dar cred că e posibil să-l fi 
văzut pe criminal. Poate nu numai o dată, ci de mai multe ori. 
Daniel poate fi cheia noastră la identificarea criminalului. Dacă 
Rask e cel pe care l-a văzut, atunci n-ar trebui să aibă nicio 
problemă în a-l recunoaște. De aceea i-am propus Juliei să-l 
aduceţi iar aici pe Daniel, imediat. Putem rezolva asta foarte 
repede. 


— L-am dat în urmărire de azi-dimineaţă, zise Julia. Dar o să 


văd dacă putem face mai mult. 

Cineva ciocăni la ușă şi un bărbat băgă capul înăuntru. Mina 
nu era sigură cum îl cheamă pe bărbat, ştia doar că are legătură 
cu serviciul de salvare. 

— Scuze, voi l-aţi dat în... vai, ce câine frumos! 

— Voiai ceva? întrebă Mina rece. 

— Da, exact, da, voi l-aţi dat în urmărire pe un Daniel 
Bargabriel, nu? 

— Da, de fapt tocmai vorbeam despre el, spuse Julia uimită. 
Trebuie să-l aducem aici pentru niște întrebări, cât de repede 
posibil. 

— E mai dificil, spuse bărbatul. Sau, mă rog, e deja aici. Dar l- 
am pus la rece. 

— La rece? întrebă Vincent nedumerit. 

— E mort, zise Mina încet şi îşi cobori privirea în podea. 

Până şi Bosse observă că ceva e în neregulă și chelălăi. 

— Mă gândeam doar că vreţi să știți, zise bărbatul și închise 
ușa. 


Vincent se oferise să meargă să cumpere nişte cafea 
adevărată, în locul celei din sala de ședințe, pe care Ruben o 
numea zoaie de cafea. Adevărul era de fapt că avea nevoie de 
un motiv să părăsească clădirea. leşi prin față, înconjură colțul şi 
se sprijini apoi de zid. Respiră adânc. Daniel nu putea fi mort. 
Doar ce-l întâlnise pe Daniel, vorbise cu Daniel. ÎI audiase. 

Faptul că totul era pe bune îl afecta din plin. Ceea ce se 
întâmplase cu Tuva şi Agnes era îngrozitor, dar ele mereu 
fuseseră niște nume pe hârtie, imagini într-un computer. Robert 
fusese cineva despre care citise în ziare. Niciunul dintre ei nu 
existase ca persoană în carne şi oase în preajma lui. Se putuse 
raporta la ei foarte rațional şi obiectiv. Se putuse distanța. Dar 
acum era altceva. Acum era vorba despre cineva care-i oferise 
cafea. La dracii dracilor! Continua să-şi controleze respiraţia, 
până când adrenalina şi cortizolul vor fi început ușor să-i iasă 
din corp. Pe urmă, se îndreptă cu paşi grei spre cafeneaua pe 
care i-o recomandase Julia. Unde aveau reducere cei de la 
Poliţie. 

Cumpără cafea pentru toată lumea şi, cu Peder în minte, toate 
produsele de patiserie care mai rămăseseră în cafenea. 

Când se întoarse, atmosfera din sala de ședințe era la fel de 
apăsătoare precum o lăsase. Bosse stătea întins cu botul pe labe. 
Îi aruncă lui Vincent o privire nefericită, fără să ridice capul. 
Câinii aveau voie să mănânce chifle cu zahăr? Poate știa 
Christer. 

— Ce-am pierdut? zise el, punând pungile de hârtie pe masă 
și scoțând ce era în ele. 

Ei primiră cafeaua cu recunoștință. Când chiflele frumos 
mirositoare fură scoase din pungă, se auzi un lătrat pofticios 
dinspre podea. 

— Poţi să primeşti şi tu puţin, zise Christer şi rupse o bucată 
dintr-o chiflă pentru Bosse și i se adresă în continuare ca unui 
bebeluș. Dar aluatul nu e bun pentru tine. Așa că primeşti doar 
o bucăţică mică, mică. Altfel o să te doară stomăcelul, înţelegi 
tu, micuțule. 


— Suspectaţi vreo legătură între moartea lui Daniel și 
celelalte crime? întrebă Vincent. 

— Există declaraţia unui martor, zise Julia dând din cap. 
Tocmai am primit o copie. Nişte persoane cu emblema Sveriges 
Framtid pe haine ar fi fost văzuți fugind de la faţa locului. 

— Atacurile asupra oamenilor nevinovaţi se petrec mai des 
decât am crede, zise Ruben. Lumea e un loc nedrept. Dacă nu 
sunt rasiștii în acțiune, atunci sunt femeile. 

— Sigur că vom urmări cu atenţie ce urmează, continuă Julia 
pe un ton sever şi cu o privire enervată spre Ruben, dar nu cred 
că trebuie să sperăm prea mult. Orice sau pe oricine ar fi văzut 
Daniel, n-o să aflăm probabil niciodată. Ce putem face cât 
aşteptăm să-l găsim pe Rask e să încercăm să ne dăm seama care 
va fi următoarea armă a crimei, adică următorul truc de magie. 
Nu că ne poate ajuta să împiedicăm ceva, la cum stă treaba. Dar 
poate ar fi bine să ştim la ce să ne aşteptăm dacă nu rezolvăm 
asta. 

— Ce vrei să spui? întrebă Peder și dădu pe gât băutura 
energizantă care nu apucase să se verse. Terminase deja cafeaua 
din paharul to go. Puse doza goală pe masă şi scoase una nouă 
din geantă. 

— Tu chiar o să bei şi cafea, şi două... începu Mina, dar amuţi 
când Peder își întoarse privirea obosită spre ea. 

— Vreau să spun, răspunse Julia, în ce alte lăzi bagă 
magicienii oameni, astfel încât să pară că au murit? Mai există şi 
altele în afară de ce-am văzut noi? 

Ochii tuturor se îndreptară spre Vincent. El îşi trecu mâna 
peste bărbie, în timp ce se gândea. Uimit, simți un început de 
barbă zgâriindu-i degetele. Trebuie să fi trecut mai multe zile de 
când nu se mai bărbierise. Atipic pentru el. Un semn de stres. Să 
nu uite să se bărbierească după ce ajunge acasă. Sau nu. Dacă se 
bărbierea seara, nu mai trebuia s-o facă în dimineața următoare, 
adică exact acea parte a zilei în care se bărbierea de obicei. Și- 
atunci când ar trebui s-o facă data viitoare? Toată rutina se va 
duce naibii. 

Daniel era mort. 

ÎI apuca durerea de stomac doar când se gândea la asta. 


Trebuia să nu uite să se bărbierească mâine- dimineaţă și gata. 

Dar Julia pusese o întrebare bună. Toţi se aşteptau ca el să 
spună ceva. Chiar și Bosse se uita la el cu ceva în privire care 
semăna a aşteptare. Sau era doar speranţa de a primi ceva bun. 

— Mi-e teamă că există mai multe, zise el. Numerele de 
iluzionism în care pare că mor sau sunt schilodiți oameni nu 
sunt neobișnuite, din contră. Acum îmi dau seama că 
majoritatea sunt așa. Marele clasic e, firește, Sawing a lady in half. 
Femeia tăiată în două cu fierăstrăul. Horace Goldin și P.T. Selbit 
s-au certat care din ei a făcut primul asta, pe la începutul anilor 
1920. Dar probabil acest număr de iluzionism e de la începutul 
secolului al XIX-lea. Iniţial, asistenta era tăiată în două într-o 
ladă. Apoi Goldin a îndepărtat lada şi-a folosit un fierăstrău 
circular mare. O grămadă de sânge artificial. De-a dreptul lipsit 
de gust, dacă mă întrebaţi pe mine. Există şi variante cu două 
asistente care sunt împărţite şi apoi schimbă partea de jos a 
corpului între ele, sau Janet box, unde nu două bucăţi, ci nouă 
sunt tăiate. Asemeni acelui cal feliat al lui Damien Hirst 
aproximativ, dacă l-aţi văzut. Dar, da, o variantă a femeii tăiate 
în două cu fierăstrăul ne-am putea aştepta să vedem. 

— Şi altceva? întrebă Julia. 

Arăta cam palidă după comparaţia lui cu calul feliat. 

— Păi, Origami box poate? Asistenta intră într-o ladă care este 
pliată rapid până e mult prea mică pentru a avea loc un om în 
ea. 

— Nu pare în mod neapărat că ar muri cineva de la asta, zise 
Christer scărpinându-l pe Bosse după urechi. 

Câinele începuse să lingă băutura energizantă care se 
prelingea de pe masă. 

— Lada devine mică, aproximativ cât capul tău, zise Vincent. 
Şi pe urmă evident că e băgată şi o sabie prin ea. 

— În iluziile scenice pare deseori că e vorba despre un bărbat 
care străpunge o femeie, zise Julia. Chiar toți magicienii au 
penisuri aşa mici? 

Peder tuși în doza cu energizant din care tocmai băuse, iar 
Ruben se înroşi foarte tare la față. Deschise gura, părând că 
intenționează să apere tot neamul bărbătesc, dar o închise la loc 


când văzu cum se uită Julia la el. 

— Sau e vorba despre a demonstra puterea asupra vieţii și 
morții, zise Vincent. Deşi poate e același lucru. Şi era să uit: 
Crusher. Lada cu asistenta care pare că e strânsă într-o menghină 
până devine plată. 

— Plăcut, zise Christer. Cred că începem să ne facem o 
imagine clară. O să fie multe lăzi de căutat. 

— Mda, nu e chiar așa simplu, zise Vincent. Nu toate 
numerele de iluzionism au lăzi. Cum ar fi Impaler, unde 
asistenta se balansează, la orizontală, pe un vârf de sabie. Arată 
de parcă plutește pe sabie. Până cade peste ea și sabia îi 
penetrează corpul. 

— Mor! zise Julia. Eu până acum glumeam, dar mai multă 
simbolistică a falusului nu poate exista! 

— Atunci poate te-ar distra să știi că tocmai acel număr de 
iluzionism magicianul îl execută cu plăcere singur, zise Vincent 
cu un zâmbet pieziş. Nu ştiu ce-o să găseşti aici. 

Băutura energizantă părea să-şi facă efectul, pentru că Bosse 
se scutură brusc şi alergă apoi fericit două ture în jurul mesei, 
spre groaza evidentă a Minei și încântarea lui Peder. Când trecu 
pe lângă Christer pentru o a treia tură, acesta îl apucă de blană. 

— Şezi aici, acum, Bosse, zise el ferm. 

Câinele îl ascultă imediat, se așeză lângă Christer și se uită 
fericit în sus la el. 

Vincent nu se putu abţine să se întrebe dacă vreunul dintre ei 
ascultase un cuvânt din ce spusese el până atunci. El unul 
încerca în continuare să digere vestea despre Daniel. Dar 
probabil că munca de poliţist te călea. 

— Impaler, zise Peder. Crusher. Zigzag lady. Origami box. Sword 
box. Trucurile de magie sună mult mai cool în engleză. „Lada cu 
săbii” nu are chiar același impact. 

— Ai terminat cu iluziile, Vincent? întrebă Julia. 

— Nu chiar, zise el dregându-și glasul. Pentru că există, 
fireşte, şi numere de iluzionism unde moartea este doar o 
ameninţare dacă magicianul eşuează. Ca în Table of death. 

El îi aruncă o privire lui Peder, care păru aproape că se 
amuză copilăreşte de numele iluziei. 


— Magicianul e legat de o masă și trebuie să apuce să se 
elibereze înainte ca un disc mare cu săbii să cadă pe el și să-l 
străpungă. Sau trebuie să se elibereze dintr-o cămaşă de forță, 
atârnat cu capul în jos peste ceva periculos, și de preferință legat 
cu o funie care arde. Şi pe urmă, evident, favorita lui Houdini, 
The Water Torture Cell. Marele iluzionist, încătușat și atârnând cu 
capul în jos, trebuia să scape de la înec dintr-un rezervor cu apă, 
care în plus e închis cu lacătul pe exterior. 

— Dar asta îmi place mai mult, zise Peder și stivui cu grijă 
noua lui doză goală peste cea de dinainte. Omul care-și 
depăşeşte limitele. 

Peder vorbea mult mai repede acum. Doza triplă de cafeină 
începea chipurile să-și facă efectul. 

— Exact așa, zise Vincent. Unul dintre motivele pentru care 
Houdini a ajuns atât de mare a fost că el a activat într-o 
perioadă în care situația economică era grea şi cei mai mulți 
oameni erau neliniştiți pentru cum se vor descurca. Atunci, 
apare un bărbat scund, evreu, care nu numai că, încătușat şi 
literalmente claustrofob, în cazul lui chiar așa era, încearcă să 
depăşească un mediu mai mult decât ostil şi-i reuşeşte mereu. 
Eu cred că mesajul pozitiv pe care l-au transmis trucurile lui 
Houdini e posibil să fi salvat sănătatea mentală a mai multor 
oameni în timpul depresiunii din anii 1920. 

— Vincent, a fost mai multă informaţie decât m-aș fi aşteptat, 
zise Julia. Sau de care aș fi avut vreodată nevoie. Sau de care să 
avem timp. Dar mulțumesc. Poţi să fii amabil să scrii toate astea 
într-un e-mail, de preferință ceva mai concis? Şi verifică 
împreună cu contactele tale dacă e necesar ceva specific pentru a 
construi majoritatea iluziilor. Un anumit material, balamale 
speciale, ce știu eu. Încearcă să găsești un numitor comun 
pentru cât mai multe dintre ele. Transmite apoi acea informaţie 
lui Peder, care va suna pe la depozite de cherestea, recuziteri 
sau ce-or mai fi, ca să verifice dacă cineva a cumpărat lucruri 
care să indice faptul că ar construi o iluzie. Mina, tu ai putea să 
verifici partidul Sveriges Framtid, să vezi dacă-și asumă 
responsabilitatea pentru Daniel sau dacă se vor dezvinovăţi. Şi 
sper din suflet că mass-media va înceta să folosească denumirea 


penibilă „Criminalul-Houdini” în legătură cu făptaşul. Dar 
cerem presei prea mult, bănuiesc, să fie puţin rezonabilă şi să 
înceteze vânătoarea ieftină de ediţii speciale şi clickuri. 

Se făcu din nou tăcere în cameră. Vincent bănuia că toți se 
gândesc la același lucru. Planul Juliei părea sortit eșecului. Un 
gând începu să se joace de-a v-aţi ascunselea în capul lui, dar 
imediat ce crezu că l-a prins, se ascunse din nou. Era ceva în ce 
spusese ea, ceva cu a construi... 

— Știu ce gândiţi, zise Julia. E un plan prea amplu. Şi 
probabil că nu va duce nicăieri. Dar fără Daniel și în așteptarea 
lui Jonas Rask nu știu, sincer vorbind, ce am mai putea face în 
momentul ăsta. Peder, tu te pricepi să despici firul în patru. 

A construi... 

Sains Bergander zisese şi el ceva despre a construi. Despre 
faptul că a fost nevoit să refacă schița construcţiilor. Vincent 
realiză brusc ce însemna asta. Îl căutase pe Sains din nou, 
imediat ce fotografiase lada în care-l găsiseră pe Robert. Dar 
Sains nu răspunsese. Şi, în plus, explicase deja o dată că nu ştie 
cine a construit lada cu săbii a Tuvei. 

Dar Vincent pusese întrebările greşite. Sains ştia mai multe. 
Vincent luă telefonul şi sună direct. Ajunse la un robot. 
Telefonul lui Sains era închis. La naiba. Trebuia să dea de Sains 
cât mai repede posibil. 


Panica se intensifica tot mai mult, pe măsură ce se apropia de 
apartament. Doar să se afle într-un taxi și, în plus, cu un câine 
provoca suficientă anxietate încât respirația Minei să devină 
rapidă şi superficială. Vincent era lângă ea și o ajuta să 
controleze respirația. Bosse era plasat tocmai în spatele taxiului, 
model combo. 

— Inspiră şi numără până la patru, zise Vincent și respiră cu 
ea. Ţine-ţi respirația până la patru. Și acum expirăm până la 
patru. Calm. 

Respirară de câteva ori împreună. Apoi, ea simți cum sângele 
începe să se oxigeneze din nou și că era mai uşor să gândească 
de când adrenalina nu mai gonea nestingherită în creier. 

Trecură prin rondul din Gullmarsplan şi ea aproape că putea 
simţi cum se apropie de apartamentul ei, oaza ei curată şi lipsită 
de bacterii. Locul ei de refugiu, locul unde, cel puţin pentru 
scurte momente, se putea simți curată. Acum se terminase cu 
asta. Casa ei avea să fie invadată de toate particulele, de toți 
bacilii, microorganismele și tot felul de chestii dezagreabile pe 
care Bosse le purta pe corpul său acoperit cu blană, iar ea nu 
avea ce face. 

— Al cui e câinele, de fapt? întrebă Vincent. Căci presupun că 
nu e al tău. 

Ea dădu din cap vehement. 

— Al unei... prietene... care a ajuns la spital. Am fost nevoită 
să am grijă de el. S-a întâmplat puţin cam repede. 

Ea făcu o pauză. O deranja să ceară ajutor. Era un semn de 
slăbiciune să nu te descurci singur. Să nu fii un fort 
inexpugnabil de autonomie pe toate planurile vieţii. Să ceri 
ajutor însemna să dai drumul cuiva înăuntru. De aceea nu 
întrebase pe niciunul dintre colegi. Să le ceară lor ajutor ar fi 
sugerat o amiciţie care nu exista. Ea nu lua cina acasă la ei. Ea 
nu-i întreba despre viața lor privată. Uneori, ei povesteau 
oricum, parcă nici măcar nu observau că ea nu răspunde 
niciodată, nu comentează niciodată şi, înainte de toate, nu dă 
niciodată înapoi ceva despre ea însăși. Ea ştia la ce se poate 


ajunge dacă s-ar deschide. Dar acum nu avea de ales. 

— Poţi... poţi să-l iei tu pe Bosse? zise ea. Aș putea să fac un 
tort pentru copiii tăi, în semn de recunoștință. Sau nu, n-aş 
putea. Dar pot să le ofer unul... cumpărat? 

Acum veni rândul lui Vincent să dea din cap. 

— Aş fi făcut asta cu plăcere, spuse el. Lui Bosse i-ar plăcea 
mult, cred, pădurea din fața casei mele. Dar Maria e alergică la 
păr de animale. N-ar fi prea bine, ţinând cont de cât păr lasă 
câinele ăsta. 

Era ultimul lucru pe care Mina ar fi vrut să-l audă. Nu 
trebuia să se întoarcă pentru a vedea vârtejul de nori de păr 
căzut din blana câinelui. lar în blană existau cu siguranţă și o 
grămadă de alte fiinţe vii. Închise ochii strâns și se cutremură. 

— Nu mai ai pe cine să întrebi? 

Ea întoarse capul. 

— Nu e ca şi cum am planificat să fie așa, zise ea încet. Nu m- 
am decis de pe o zi pe alta să fiu singură. Slujba... Slujba e 
familia mea. 

Mina amuţi. Nu pricepea ce e cu Vincent care o făcea mereu 
să spună cu mult mai mult decât ar fi intenționat să spună. 
Decât obișnuia să spună. 

Odată, pe vremuri, ea avusese prieteni. Avusese chiar și 
familie. Dar întâmplările vieţii se aliniaseră asemenea unui 
colier de perle care, exact ca drumul de aur al lui Dorothy spre 
Oz, o condusese neînduplecat într-o singură direcţie posibilă. 
Unul după altul, ea îi îndepărtase pe toți. Conştient sau 
inconştient, nu știa. Dar slujba îi era suficientă, nu mai avea 
nevoie de nimic. 

Dădu din umeri, cu ochii ațintiți la podeaua taxiului. 

— Viaţa doar s-a întâmplat. Probabil că n-am avut niciodată 
sentimentul că pot controla ceva din ceea ce se întâmplă... 

Vincent stătea tăcut lângă ea. Ea era recunoscătoare că nu 
zice nimic. 

Taxiul se apropie de casa Minei, iar pulsul începu să i se 
accelereze tot mai mult. 

Bosse lătra de la locul lui din spaţiul deschis pentru bagaje, 
iar șoferul se uita la el enervat prin oglinda retrovizoare. Mina 


se apucă de piept. Se simţea captivă, înțepenită. Nici măcar nu 
avea un nume de familie, cu atât mai puțin un număr de telefon 
al stăpânilor lui Bosse. La AA se folosea doar prenumele și 
uneori nici măcar acesta. Kenneth. Şi soţia lui. Atât știa. În 
adâncul ei, sperase că ei deja o căutau pentru a-l lua înapoi. Că 
soția lui Kenneth se refăcuse rapid şi că acum ei erau în drum 
spre casă şi voiau să-şi ia imediat câinele. Dar niciun semn de 
viață. Oricum, lor le-ar fi mai ușor s-o găsească pe ea, după 
calculele ei. Știau că e polițistă şi că o cheamă Mina. Era un 
nume neobișnuit, iar ea era singura polițistă din Stockholm cu 
acest prenume. Poate că ei erau la ușa ei și așteptau? Dar nu, 
când taxiul viră după colţ și se opri la adresa ei, nu era nimeni 
în faţa uşii de la intrare. 

Poate Fata-cu-Delfinul știa cum ar putea Mina să dea de ei, 
dar cum s-o găsească? Singurul lucru pe care-l ştia despre ea era 
că o cheamă Anna. 

Panica se intensifică. Bosse lătra și se arunca înainte şi înapoi 
în portbagaj. 

Ea ieși din maşină cât de repede putu. 

— Eu mă duc cu taxiul în continuare spre casă, spuse 
Vincent. 

— Cât îţi datorez? întrebă ea în timp ce trăgea cât mai adânc 
în plămâni aerul proaspăt şi călduţ. 

— Chitanţa o să intre în contul Showlife Productions. Nu că 
Umberto ar şti asta, dar oricum. 

Şoferul de taxi se dădu jos pentru a deschide ușa de la 
portbagaj și a-i da drumul afară lui Bosse. Câinele sări sălbatic și 
bucuros în jurul Minei, care încerca disperată să-i pareze 
săriturile, ca să n-o atingă. Lesa îi atârna în jurul corpului, iar 
șoferul de taxi luă ostentativ, cu o față acră, mânerul lesei și i-l 
întinse. După câteva secunde de ezitare, ea o luă. 

Ce prostie. 

Ce prostie ireparabilă. 

Dar nu avea decât să strângă din dinți acum. Stai, şezi aici. Ea 
tastă codul de la interfon, deschise uşa, intră în scara blocului şi 
urcă în apartament, în timp ce taxiul pleca cu Vincent. Scoase 
cheile lent din buzunar şi bâjbâi cu ele în broască, după care 


auzi pocnetul care marca faptul că ușa putea fi deschisă. Încă 
mai avea timp să se răzgândească. Să-și păstreze bula intactă. 
Dar ea pusese mândria înaintea sfinţeniei căminului său şi acum 
nu mai exista nicio cale de întoarcere. Mina apăsă clanţa. Bosse 
ajunse repede în fața ușii, își băgă botul prin deschizătură şi, 
înainte ca ea să clipească, el deja se înghesuia să intre. 

Era ca o explozie drept în mijlocul unui domeniu alb, 
luminos și închis. În doar câteva secunde, el adulmecase deja în 
camera de zi, în dormitor, bucătărie, baie, se frecase de 
suprafeţe, lăsase în urma lui păr care se ridica în vârtejuri prin 
aer, pentru ca mai apoi, încet, încet, să cadă pe podea. Mina se 
holbă la un smoc de păr care deja se lipise de partea laterală a 
canapelei. Alaltăieri doar ce trecuse peste canapea cu bandă 
adezivă înfăşurată în jurul mâinii, pentru a îndepărta câte 
particule de praf era posibil. Acum particulele erau cel mai mic 
necaz al ei. 

Închise ușa după ea. Simţi lacrimile ţâșnindu-i din ochi. De la 
panică, pieptul i se ridica și cobora spasmodic. Bosse păru să 
simtă că ceva nu e în regulă. Se întoarse alergând și se aşeză cu 
urechile ciulite în fața Minei, acolo unde rămăsese ea, pe 
covorul din hol. Mina nu suporta gândul că ieşeau chestii din el, 
că mișunau pe canapeaua ei, pe podeaua ei, pe cuvertura de pe 
patul ei, pe covorul ei din sufragerie, pe masa ei din bucătărie, 
pe podeaua ei din baie, pe dușul ei, pe frigiderul ei, pe cafetiera 
ei, pe hainele ei, pe... 

Deschise uşa şi se aruncă afară din apartament. Bosse ieşi 
după ea prin uşa deschisă. Ea închise repede, se aşeză cu spatele 
lipit de ușă şi apucă bine lesa. Cu mâini tremurânde, scoase apoi 
telefonul. Mândria va fi sacrificată total de data aceasta. 


Vincent rămase în picioare în mijlocul bucătăriei, cu mobilul 
în mână. Discuţia pe care tocmai o avusese fusese neașteptată. 
Se duse în camera de zi în timp ce încerca să-și pună ordine în 
gânduri. 

— Ce-i cu faţa aia? zise Maria de pe canapea. Mina nu mai 
vrea să facă sex cu tine la telefon? 

Ea molfăia la niște jeleuri gumate dintr-o pungă. Bomboanele 
erau foarte OK atâta vreme cât erau vegane, după Maria. Nu că 
ea ar fi fost vegană. Dar aparent erau mai sănătoase. Pe el nu-l 
lăsase inima să-i spună că şi zahărul provenea tot de la o plantă. 

— Nu, tocmai am vorbit cu Ulrika, zise el. Sora ta. 

— Nu ştiu cine e. 

Maria băgă un jeleu roșu și unul verde în gură. I se părea că 
au gust mai bun așa, combinate. 

— Vrea să ne vedem, zise el. Şi să vorbim despre Rebecka. 
Cred... părea că de fapt m-a ascultat. Şi-a fost cu Rebecka la 
CPCA. 

Maria mototoli punga cu un foșnăit agresiv, dar nu spuse 
NIMIC. 

— Nu părea deloc enervată și fermă, cum e de obicei, 
continuă el. Din contră. Cred că de fapt a cântărit mai bine. 

— Nu-mi place că te vezi cu sora mea, zise Maria. Tu ştii că 
ea n-a renunţat la tine. Nici măcar nu și-a schimbat la loc 
numele de familie. 

El dădu din mâini a frustrare. Ar fi trebuit să-şi dea seama că 
asta va urma. 

— Numele și l-a păstrat pentru Rebecka şi Benjamin, zise el. 
Doar ştii asta. Şi trebuie să mă văd cu ea din când în când. 
Totuşi, e mama a doi dintre copiii mei. Trebuie să ne sfătuim în 
diferite chestiuni. Nu vreau ca Rebecka și Benjamin să fie tratați 
superficial. Tocmai acest lucru necesită, în plus, consimțământul 
scris şi de la ea, şi de la mine, pentru a se putea întâmpla. 

Maria deschise punga din nou și băgă în gură trei jeleuri 
deodată. El nu văzu ce culori erau. 

— Tot nu-mi place, zise ea. În calitate de mamă a unuia 


dintre cei trei copii ai tăi. Și când vă vedeți? 

— Peste o lună. Avocat ocupat, ştii tu. Şi ne vom vedea în 
oraș. Teren neutru. Ea iese la cină cu o gașcă de prieteni, aşa că 
ne vedem să vorbim înainte. 

— Aha. Distracţie plăcută, atunci. N-o să te aștept trează. 

— O să ne vedem la ora șapte. 

Maria dădu din umeri și începu să caute telecomanda 
televizorului, care dispăruse printre pernele de pe canapea. În 
mod evident, discuţia se terminase. 

Vincent oftă. Încă o dată, o discuţie cu soţia lui se terminase 
cu el simțind că a făcut ceva greşit, fără a şti exact ce. 

— Eşti fericită? întrebă el brusc. 

Nu era planificat, nu știuse că acele cuvinte îi vor ieși pe gură 
până nu le auzise singur. Şi atunci era prea târziu ca să le 
retragă. 

— Ce-ai zis? întrebă Maria uşor absentă. 

Ea îşi întoarse capul pe jumătate spre el, dar fără să-şi ia ochii 
de la televizor, unde se cânta genericul emisiunii Căsătorit la 
prima vedere. Ştia că se uită pe SVT Play. Putea să pună pe pauză 
oricând, dacă într-adevăr ar fi vrut să vorbească cu el. Dar ea 
preferă să nu o facă. 

— Nimic, zise el. 

Adevărul era că nu ştia cum să continue. 


Peder era în drum spre casă când îl sunase Mina. Dar 
întorsese maşina imediat. Mina să ceară ajutor, asta nu era ceva 
obișnuit. Şi să o facă într-o chestiune privată, asta nu se 
întâmplase niciodată, oricât ar fi încercat să-și amintească. Era 
ca şi cum cometa Halley s-ar fi întors deja după numai treizeci și 
cinci de ani. Dar el o plăcea pe Mina. Și auzise disperarea din 
glasul ei. Aşa că, oricât de mult s-ar fi grăbit de fapt, întorsese 
maşina. El nu fusese niciodată acasă la ea, dar fu uşor să 
găsească adresa cu GPS-ul. 

— Bună. 

Mina îi făcu un mic semn vlăguit cu mâna când el ieşi din 
maşină. Ea se ridică de pe trotuar, ridică punga de plastic pe 
care stătuse și se îndreptă spre el cu pași fermi, ținând temeinic 
de lesa lui Bosse. Câinele începu să țopăie bucuros cu limba 
scoasă când îl văzu pe Peder, care-i răspunse cu un zâmbet larg 
conturându-i-se pe chip. 

Era ceva la câinii golden retriever care făcea să-i trepideze 
stomacul de fericire. Erau atât de deschişi din fire, mai mult 
decât orice în viaţa asta. Dacă ar fi putut să se reîncarneze într- 
un animal și să aleagă care, fără ezitare s-ar întoarce ca golden 
retriever. 

— Mulţumesc, zise Mina întinzându-i lesa. 

Peder doar încuviință. N-avea de ce să facă mare caz de 
faptul că ea îl căutase. 

— Sună-mă dacă stăpânii dau de veste, zise el deschizând o 
uşă din spate, ca Bosse să sară înăuntru. 

Văzu că ochii Minei erau aţintiți asupra câinelui aflat pe locul 
din spate şi că-i tremurau uşor mâinile. Bănuia ce gândește ea. 
Dar pe el, părul de câine nu-l afecta câtuși de puţin. De mult nu 
mai considera mașina Volvo a lui şi a Anettei drept un vehicul 
igienic. Niciunul dintre ei nu era chiar genul care păstrează 
curăţenia, iar de când veniseră tripleţii, renunţaseră de-a 
dreptul. Cu coada ochiului văzu cum Bosse lingea scaunul, 
exact în locul unde vomitase Molly alaltăieri. Realiză totuşi că 
cel mai înţelept era să nu transmită mai departe acea informaţie 


Minei. 

— Dau un semn imediat ce sună, zise Mina. 

— Apropo, spuse el și se opri înainte de a intra în mașină, era 
să uit. Am trecut pe la Fab Fika în Hornstull. M-am gândit că 
dacă Daniel a văzut pe cineva suspect, atunci poate l-a mai 
văzut şi altcineva. Dar nimeni n-a văzut acolo vreun client cu 
schițe. 

— Bineînţeles. 

— Înţeleg de ce. Cei care lucrează acolo chiar și pe mine m-au 
văzut abia după cinci minute. Erau foarte prinși într-o 
conversaţie. Clienţii nu erau în mod evident o prioritate. 

El dădu din cap. 

— Tinerii din ziua de azi şi chestii de genul ăsta, zise el. 

— Cele trei fetițe ale tale sigur nu vor fi niciodată aşa, spuse 
Mina şi zâmbi. 

— Mda, o să fie şcoală de bune maniere la mine-acasă. 
Bebelușul care nu învaţă să-i dea un cappuccino tatei în trei 
minute o să aibă de-a face cu câinele. lar în spumă trebuie să fie 
desenat portretul meu. 

Se urcă în mașină și Mina ridică o mână în semn de rămas- 
bun. 

După ce porni, o văzu prin geamul mașinii îndreptându-se 
spre uşa blocului cu spatele mult mai drept decât îl avea când 
sosise el acolo. 

O oră jumătate mai târziu, era acasă. Fiindcă întorsese, 
nimerise în traficul cel mai infernal și drumul durase de două 
ori mai mult ca de obicei. Bosse dormise buștean pe bancheta 
din spate, dar imediat ce Peder intră pe alee și opri maşina, se 
ridică și se uită curios în jur. 

Zbură din mașină când se deschise ușa, Peder abia a reușit să 
apuce lesa înainte ca el s-o ia la goană. Şi pe-acolo pe undeva, pe 
aleea din fața casei, Peder își dădu seama că asta nu fusese 
poate una dintre cele mai bune idei ale sale. Acel sentiment se 
confirmă când deschise ușa de la intrare și fu întâmpinat de 
vocea Anettei și o cascadă de reproşuri venite din baie. 

— Eu nu mai pot, îmi dau demisia, n-au dormit un minut 
toată ziua, ba nu, exact, un minut au dormit, dar n-au dormit 


minutul ăla în același timp, iar eu n-am dormit nici azi-noapte, 
ştiu că trebuia să te trezesc, dar tu, să mă ia dracu’ dacă tu n-ai fi 
în stare să dormi și în toiul unui război mondial și eu oricum 
eram trează și n-am putut să adorm la loc, aşa că acum sunt în a 
douăzecea mea oră trează, iar Molly tocmai a vomitat pe Meja și 
exact după ce le-am schimbat pe amândouă, Majken a făcut caca 
şi i s-a scurs prin scutec, deci acum trebuie s-o schimb din nou și 
să mă ia dracu’, eu nu la asta am dat sign up, eu trebuia să stau 
cu un copil, un copil nemernic, în braţe, și să arăt ca una dintre 
vedetele alea de pe coperţile revistei Mama şi să fiu fabuloasă și 
maternă, în timp ce sorb dintr-un latte și mănânc o biluţă 
nenorocită cu seminţe de chia, nimeni nu mi-a zis nimic despre 
iadul ăsta cu căcat şi vomă, dacă o singură chestie mai iese pe 
dos azi, o să sar de pe pod, de pe Văsterbron, ai auzit, Peder, 
încă o singură chestie şi sar. 

Bosse chelălăia și trăgea de lesă, dar Peder îl scoase repede pe 
uşă şi o închise cu grijă în urma lui. Scoase telefonul și-i trimise 
un sms lui Anette, scriind că au primit o alarmă şi că trebuie să 
plece iar. Pe urmă verifică o adresă. Pentru o clipă, se gândi să 
sune. Dar pe urmă băgă telefonul în buzunar. 

Cel mai bine fără avertisment. 


Muzică în surdină, dar ciudată, se auzea prin ușa lui 
Benjamin. Vincent stătea cu mâna ridicată pentru a ciocăni, dar 
se opri. Încerca să înțeleagă ce aude, să găsească referințe 
muzicale pe care să le poată folosi în discuţia cu fiul său, pentru 
menţinerea în bune condiţii a relaţiei lor. N-avea nicio ambiţie 
să fie un aşa-zis tată cool. Era o categorie de oameni pe care cu 
greu o suporta, mai ales pe cei care simțeau nevoia să scoată în 
evidenţă cât de „soft” şi de „mișto” sunt ei. Mai ales în relaţia cu 
copiii lor. Însă întotdeauna era mai simplu să vorbească despre 
lucruri serioase abia atunci când aveau un subiect comun pe 
care-l puteau discuta. 

În plus, interesele şi gustul muzical ale copiilor erau o 
provocare. Ei probabil nu se gândeau la asta, dar datorită lor, el 
avusese experiențe pe care altminteri nu le-ar fi avut. Şi modul 
de departe cel mai bun pentru a ţine creierul antrenat era să-i 
dea regulat impulsuri neașteptate. Era o enigmă cum de nu 
înțelegeau toţi asta. Majoritatea părea să facă același lucru în 
acelaşi fel toată viaţa și să fie mulţumită de asta. Vincent chiar n- 
ar putea niciodată să priceapă lucrul acesta. 

Lipi urechea de uşă. Nu era foarte sigur ce părere are despre 
alegerea muzicală a lui Benjamin pe ziua respectivă. Nu că ar fi 
sunat rău, dar îi lipsea un context pentru a o plasa. Cel mai 
apropiat la care putu ajunge fu muzica de circ. Asta dacă tot 
ansamblul de acrobaţi ar fi format din criminali cu topoare. Un 
circ de criminali. Înainte de a apuca să-și reprime acest gând, 
capul i se umplu cu imagini despre cum ar putea arăta un 
asemenea circ, cum mirosea probabil la manej, ce scria pe afiş. 
Cum suna circul, asta ştia deja. Bătu de șase ori la ușă, două 
bătăi în trei ture, şi senzaţia de lemn în articulaţii îl aduse înapoi 
la realitate. Vincent nu primi nicio reacţie dinăuntru, așa că 
deschise ușa şi păși înăuntru aruncând o privire rapidă la 
computerul lui Benjamin, unde pe Spotify cânta o trupă cu 
numele The Tiger Lillies. Trei bărbaţi palizi machiați ca niște 
demoni, cu gambete, făceau niște grimase ciudate. Deci nu 
ghicise deloc greșit. 


Benjamin era întins pe pat cu un laptop pe burtă. Avea căști 
pe urechi şi era adâncit într-o prelegere pe Youtube. Probabil 
nici nu auzea muzica. Abia când Vincent se aşeză pe marginea 
patului reacţionă. Benjamin puse filmul pe pauză şi îşi ridică 
privirea, dar păstră căştile pe urechi. 

— La ce te uiţi? întrebă Vincent. 

— Super interesant. Imaginează-ţi că faci parte dintr-un grup 
de soldaţi care-a fost învins de duşman şi în loc să fiți luaţi 
prizonieri, vă gândiţi, ar fi mai bine să vă sinucideţi colectiv. 
Dar din motive religioase nu aveţi voie să vă luaţi singuri viața. 

— Benjamin, ar trebui să-mi fac griji pentru tine? spuse 
Vincent şi se încruntă. Asta sună a fanatism. 

— Nu sunt terorist, oftă Benjamin. E o problemă de 
matematică. Aparent s-a întâmplat pe bune, cu soldaţi evrei 
capturați de romani. Imaginează-ţi că ești unul dintre soldați şi 
că vă aşezaţi într-un cerc. Tu îl omori pe cel din stânga ta. Şi aşa 
mai departe. După câteva ture, toţi vor fi morți. În afară de unul, 
evident, care e obligat să supraviețuiască. Dar hai să spunem că 
vrei să fii cel care supraviețuiește. Dacă ştii cine începe să ucidă 
și ştii numărul de locuri, la câte locuri de la cel care începe să 
ucidă trebuie să te aşezi pentru a fi cel care supravieţuieşte? 

— N-ai şi ceva mai greu de-atât? întrebă Vincent. Dar 
matematica din spate e interesantă. Atunci când în cerc sunt 
persoane al căror număr e puterea lui doi, mereu 
supraviețuiește cel care începe, deci cel care stă pe locul 
numărul unu. Deci singurul lucru care trebuie făcut pentru a 
supraviețui, indiferent de câți stau în cerc, e ca mai întâi să 
calculezi numărul de persoane şi să ridici la puterea a doua. De 
exemplu, să spunem că sunt nouăsprezece persoane. Atunci 
dăm la o parte şaisprezece. Pe urmă luăm doar ce-a rămas, trei 
în cazul nostru, deşi dublăm, fiindcă turele sar peste fiecare a 
doua persoană, deci peste cei care mor. Şi pe urmă se adaugă 
asta la poziţia de start, care e unu. Unu plus trei plus trei. Fac 
șapte. Deci din nouăsprezece persoane, cel de pe locul şapte 
supravieţuieşte. 

Benjamin dădu din umeri. Vincent se aștepta la puţin mai 
mult entuziasm față de răspunsul lui elegant, dar cum Benjamin 


era adolescent, putea să ia ca pe un compliment faptul că măcar 
era în continuare treaz. 

— Apropo de oameni care se ucid între ei, zise Benjamin, 
cum merge cu Criminalul-Houdini? Aţi ajuns undeva? 

— Te rog, nu-i spune așa, zise Vincent și îşi ridică picioarele 
pe pat și își sprijini spatele de perete. Crimele acelea chiar nu au 
nimic magic. lar ancheta e și mai puțin magică. Și când venisem 
şi eu în sfârșit cu ceva concret, s-a terminat abrupt. 

— Ce s-a întâmplat? 

— Tipul a murit. 

Vincent văzu cum fiul lui se făcu livid. Benjamin închise 
laptopul şi se aşeză lângă Vincent. 

— Am încercat să dau iar de Sains, referitor la lăzi, zise 
Vincent. Dar nu mai răspunde nici la telefon, nici la e-mail. Ştiu 
că el are tendinţa să se izoleze cu totul când e implicat într-un 
proiect mare. N-am altceva de făcut decât să-l aștept. Dacă-l bat 
prea mult la cap, poate nu mă mai ajută deloc. lar lăzile sunt tot 
ce am în acest moment. Deși cred în continuare că există un 
mesaj în datele și orele crimelor. Dacă n-ar fi importante, de ce 
să fi lăsat ceasurile sparte? De ce să sune la poliție și să rişte să 
fie localizat, doar ca să aibă grijă ca noi să avem data corectă 
pentru Robert? Clar, e ceva care ne scapă. 

Benjamin se duse la computer şi puse Spotify pe pauză. 

— Apropo, când are loc următoarea crimă? Cât timp aveţi la 
dispoziţie ca să rezolvaţi asta? 

— Nu ştiu mai multe decât tine și încetează să mai fii așa 
exaltat. În cazul în care criminalul apucă să lovească din nou 
doar fiindcă eu sunt prea încet de cap, chiar n-ai de ce să fii 
euforic. 

Benjamin dădu click pe documentul la care începuseră să 
lucreze cu câteva luni în urmă şi-l deschise. Era frustrant de gol, 
în afară de cele câteva puține date fundamentale pe care le 
aveau. Benjamin gândi cu voce tare. 

— Înainte de toate nu ştim câte cifre intră în fiecare bit de 
informaţie din cod. Adică avem zilele, lunile și orele. Dar avem 
şi cadavrele numerotate. E inclus numărul în cod? Crima asupra 
lui Agnes s-a petrecut pe treisprezece ianuarie la ora 14. Deci 


avem 13-1-14. Sau poate 14-13-1. Dar Agnes era şi marcată cu 
cifra 4. S-o includem și pe asta? E codul 4-14-13-1? Sau patru 
trebuie să fie la final? Vezi cât de derutant e? 

Vincent se uită la ecranul de pe biroul lui Benjamin. Se 
aşezase pe ceva tare și dădu pătura la o parte ca să îndepărteze 
obiectul. Gândul că fiul lui poate a ascuns intenționat ceva sub 
pătură îi apăru în minte, dar mișcarea mâinii era deja pornită și 
nu mai putea fi oprită. Sub pătură era o carte cu titlul Applied 
Cryptography. El nu se putu abține să zâmbească. Era foarte clar 
pornografie, chiar dacă una de un soi mai aparte. 

— Criminalul vrea ca noi să rezolvăm cazul, zise el. N-ar face 
toate astea prea dificile pentru noi. Datele şi orele aparțin 
aceluiași tip de informaţie. Sunt date de calendar, însă 
numerotarea, nu. Sunt în continuare convins că e o numărătoare 
inversă şi nimic altceva. lar în ceea ce priveşte ordinea, dacă tu 
ar fi să indici o oră şi o anumită dată, cum ai spune? Zi-mi când 
eşti născut. 

— Sunt născut pe unsprezece noiembrie, la ora 23:03... Ah. 
Pricep. 

— Exact. Tu zici ziua, luna şi pe urmă ora. Asta e ordinea ta. 

— Înţeleg ce zici, Maestre Mentalist. 

Benjamin ridică exagerat o sprânceană când spuse ultimele 
două cuvinte. 

— Nu ştiu, zise Vincent. Încep să suspectez că și copiii mei 
sunt la fel de deştepţi ca mine. 

— Mai deştepţi, zise Benjamin, făcându-se că tuşește. 

Benjamin închise documentul și ecranul se făcu negru. Pozele 
cu Agnes, Tuva și Robert se conturau pe muzică din Star Wars. 
Darth Vader's theme. Se învârtea pe scaun, părând insuportabil de 
mulțumit. Vincent nu ştia dacă să-l laude pe fiul său pentru 
prezentarea Powerpoint sau să fie îngrijorat. Sub poze apăreau 
acum datele crimelor cu sclipici, împreună cu titlul „Vânătoarea 
Criminalului-Houdini”. 

— Chiar ţi s-a părut potrivit sclipiciul? zise el. 

— Păi ce, e sclipici roşu! Dar acum taci, tată. Mai bine fii atent 
aici. Avem următoarele: crima asupra lui Ag- nes, 13-1-14. 
Tuva, 20-2-15. Robert, 3-5-14. Am încercat să gestionez datele 


și orele matematic. Să le adun, să caut secvențele numerice și așa 
mai departe. N-am obţinut nimic. Că ar fi un cifru, ăsta a fost 
primul lucru pe care l-am încercat împreună, așa că am tăiat şi 
asta. Într-un final am încercat să traduc cifrele în alte formate, 
precum frecvența luminii, frecvenţa radiaţiilor sau frecvență 
radio, măsură de lungime, coordonate, dar n-am obţinut nimic. 
Bănuiesc că asta e din cauză că mesajul nu e complet. Vă 
lipseşte în continuare a patra piesă de puzzle, și anume chiar 
acea crimă pe care încercați s-o împiedicaţi. 

— Mmm, zise Vincent îngândurat. 

El arătă cu degetul la computer. 

— Introdu secvențele numerice cu datele şi orele în Google. 

Benjamin făcu cum spuse el. 

— Ce ciudat. Toate secvențele sunt și coduri poștale. Ale 
unor orașe din străinătate. 

Vincent se aplecă foarte interesat. 

— Coduri poștale? Pentru ce orașe? 

— Blainville, Washington și Mexico din New York. E cu 
siguranţă doar o coincidență. 

— Scrie toate trei toponimele în Google, ca o căutare comună, 
zise Vincent. 

Ceva se mișca în stomac, oricum s-ar fi numit, instinct, 
presimţire, dar îi spunea că se aflau pe pista corectă. Benjamin 
scrise „Mexico Blainville Washington” şi apăsă pe căutare. 

— Să vedem, zise el. Mai întâi avem niște planificatoare de 
călătorii pentru deplasarea între aceste orașe, dar sunt 
autogenerate, deci putem sări peste ele. Pe urmă vin trei cărți. 
Gulf of Mexico Origin, un Mollusca-ceva, plus Mammals of Mexico. 
Ciudat. Ultima carte are chiar şi o referință specifică de pagină, 
deja din rezultatele căutării. 

— Asta, zise Vincent arătând cu degetul la ultima. Asta bate 
la ochi. Prea specifică. Verific-o. 

Era ceva foarte cunoscut cu cartea aceea. Mult prea cunoscut. 
Benjamin dădu click pe linkurile cu cele trei cărți şi le compară. 

— Ai dreptate, zise el după câteva secunde. Uite aici. 
Celelalte cărți par a avea cuvintele căutate răspândite peste tot 
prin text. Dar ultima le are doar la una. Pagina 873. 


Benjamin dădu click pe linkul cu Mammals of Mexico şi 
Google arătă un pdf cu pagina de carte în cauză, cu cele trei 
cuvinte căutate marcate cu galben. Dar Vincent nu se sinchisi de 
ele. El rămăsese cu gândul la mamiferele din Mexico. Atât de 
incredibil de familiar. După care privirea i se fixă asupra 
numărului de pagină. 

— Pagina 873, zise Vincent şi arătă cu degetul la număr. E o 
dată. Opt a şaptea. Opt iulie. Și cum celelalte crime s-au petrecut 
la orele 14 și 15, e rezonabil să credem că ultimul trei înseamnă 
trei după-amiaza. Ora cincisprezece. Nu poate fi o întâmplare. 
Cred la fel ca tine că ucigașul a vrut să ne ușureze munca. 
Greșeala noastră a fost că am gândit prea complicat. O căutare 
simplă pe Google era tot ce trebuia ca să obținem ultima dată. 

Vincent se sprijini mulțumit de perete. Ar trebui s-o sune pe 
Mina imediat. Dar ceva îl rodea. Mai era ceva. 

Opt iulie. 

Nu, era altceva. 

Lui de obicei îi era uşor să caute în banca lui cu amintiri şi să 
găsească ce avea nevoie. Dar asta necesita să fi memorat 
amintirea de la început. Opt iulie era o amintire prea veche. De 
acum foarte multă vreme. Când era mic. Animale în Mexico... 

Un leopard îi arătă dinţii lui Vincent de pe ecran. El văzuse 
acea carte înainte. 

Iarna trecută. 

La biroul lui Umberto. 

Pentru că... 

Pentru că cineva îi trimisese cartea. 

leşi valvârtej din camera fiului său şi intră alergând în camera 
de lucru. 

— Şi când o să fiu plătit pentru asta? strigă Benjamin după el. 
Te-am ajutat de fapt să găseşti soluția! 

Într-un dulap, Vincent păstra cărți pe care le primise cadou şi 
pe care n-avea de gând să le citească niciodată, dar pe care nu 
putea să le arunce. Pur și simplu, cărţile nu se aruncă. Nu-i luă 
mult timp să găsească ce căuta. O cărămidă de carte, cu un 
leopard pe copertă, așa era. Mammals of Mexico de Gerardo 
Ceballos. Aceeași carte pe care tocmai o văzuse în computerul 


lui Benjamin. 

Avea mâinile atât de transpirate, încât cartea grea îi alunecă, 
dar o prinse şi răsfoi febril până la pagina 873. Ajunse la pagină 
şi aerul i se opri în gât. Pe toată pagina erau linii trasate cu pix 
roșu. Arăta de parcă cineva încercase să facă să pară că 
sângerează cartea. Răsfoi înainte şi înapoi, dar nici o altă pagină 
nu era mâzgălită. Printre linii erau pictate puncte roşii mai 
groase, dar nu ele îi tăiară respiraţia. Ci literele de alături. 
Literele roşii. Umplute de mai multe ori, cu un scris de mână 
hotărât. Citi mesajul de mai multe ori. 


Bună, Vincent, 

Aş fi grav dezamăgit în cazul în care ai crezut că opt iulie e data 
unei noi crime. Chiar nu-ți aminteşti? Trebuie să priveşti mai bine 
de atât, dacă vrei să mă găseşti. 


Aerul tot nu ajungea să parcurgă tot drumul până la plămâni. 
Totul era prea mare pentru ca mintea lui să poată cuprinde. 
Trebuia să spargă totul în bucăți manevrabile ca să nu 
înnebunească. Cineva îi trimisese o carte cu un mesaj. Şi o 
trimisese cu o lună înainte ca prima crimă să aibă loc. Două luni 
înainte ca el să o întâlnească pe Mina la teatrul din Găvle. Cu 
mult înainte ca el să fie cooptat în anchetă. 

Într-un fel, în toate astea era vorba despre el. 

Întotdeauna fusese vorba despre el. 

Fără ca el să înțeleagă în ce fel. 

Şi asta îl îngrozea. 


Christer își contempla îngândurat biblioteca. Se gândea cu ce 
carte de pe „noul raft” să înceapă. Cea nouă a lui Anders de la 
Motte? Sau cea a lui GW? Se lăsase convins de vânzătoarea de la 
Akademibokhandeln să cumpere şi un thriller polițist, romanul 
de debut al actorului ăluia, Alexander Karim. Dar după ce-o 
răsfoise puţin, stătea în dubiu. Călătorii în timp și rahaturi. Nu, 
lui îi plăceau romanele polițiste care respectau tradiţiile. Peter 
Robinson. El chiar știa cu ce se mănâncă. Şi Håkan Nesser. Nu 
mai apăruse vreo carte nouă despre Van Veeteren de mult timp, 
dar puteau fi recitite, ceea ce Christer făcea la intervale regulate. 

Prefera romane polițiste cu eroi bărbaţi. Pe muierile din 
romanele polițiste le găsea exasperant de enervante. Da, iar 
autoarele de romane polițiste i se păreau oribil de enervante 
chiar şi ca oameni. O grămadă de opinii încolo şi încoace despre 
una şi alta despre care nu au niciun habar. Acum, serios 
vorbind, şi Leif G.W. Persson avea câte ceva de spus despre 
aproape orice. Dar ce căcat? Leif G.W. Persson era Leif G.W. 
Persson. Și vinul lansat de el era bun. 

Totuşi, majoritatea eroilor bărbaţi din serialele polițiste nu 
beau vin. Ei beau whisky. Christer încercase să înveţe să bea 
whisky tocmai din acest motiv. Timp de vreo două luni se 
chinuise în fiecare seară să termine un pahar cu whisky. Treptat, 
cu tot mai multă gheaţă în el, ca să reușească să ajungă la fund. 
Ultimul fusese un pahar de gheaţă cu o înghiţitură mică de 
whisky în ea. Pe urmă renunţase. 

De fapt, nu băutul de whisky şi posibilul alcoolism îl 
atrăgeau la comisarii criminaliști din grămada de romane 
polițiste pe care le citea permanent în timpul liber. Ci 
melancolia. Singurătatea. Problemele în construirea unei relaţii 
sănătoase. Simţea că este unul de-ai lor. Ca şi cum ar fi putut fi 
şi el acolo, în paginile cărţilor, ca erou de roman poliţist. În 
permanenţă gânditor. În permanenţă împotriva curentului. Dar, 
sincer vorbind, tipii din cărți munceau o idee mai mult decât era 
el dispus s-o facă. Poate cu excepţia lui Evert Bäckström. Dar 
Kurt Wallander, Van Veeteren, Martin Beck, Alan Banks şi 


Mikael Blomkvist... Vai de mine, ce mai trăgeau! Asta și 
whisky-ul erau două lucruri care simțea că nu prea i se 
potrivesc. 

Cel mai mare idol al lui era totuși Harry Bosch. Aveau multe 
în comun, din ce constatase de-a lungul anilor în care citise 
despre eroul lui Michael Connell. Deja în prima carte despre 
Bosch simţise că îşi găsise geamănul în lumea romanelor 
polițiste, alter ego-ul său. Aproape că-i dăduseră lacrimile. 
Fusese de parcă şi-ar fi găsit un frate pierdut de mult. Sigur că 
existau o grămadă de deosebiri. Mama lui Harry Bosch era 
prostituată. Mama lui Christer era ca o fată bătrână, pudică, cu 
doar câteva relaţii platonice. Mama lui Harry a fost ucisă brutal. 
Mama lui Christer a murit în somn de la un stroke. Harry Bosch 
era soldat în războiul din Vietnam. Christer a făcut armata ca 
soldat necombatant în divizia K3 din Arboga. 

Totuși. 

Destul de multe asemănări încât să-l facă pe Christer să se 
simtă comod cu acea comparație. Casa lui. Casa părintească pe 
care o moştenise de la mama lui. Amplasată pe o coastă abruptă 
cu vedere la strâmtoarea Skurusund. lar pe Harry îl chema de 
fapt Hieronymus, după un pictor olandez. Al doilea prenume al 
lui Christer era Engelbert. După marele idol al mamei sale, 
cântărețul Engelbert Humperdinck. Harry Bosch era stângaci, și 
Christer era la fel, şi aveau chiar și aceeași înălțime. Şi, la fel ca 
Harry Bosch, şi el iubea jazzul. Sincer vorbind, el începuse să 
asculte și învățase să iubească jazzul tocmai datorită preferinţei 
lui Bosch pentru acest gen muzical. Mersese cu mult mai simplu 
decât cu whisky-ul. Acum se auzea Time after Time, cu Chet 
Baker, încet, pe fundal. El şi Harry. Atât de asemănători. Atât de 
incredibil de asemănători, constată Christer mulțumit, uitându- 
se în zare, la panoramă. 

Sună la ușă. Cine putea fi? Christer se ridică din fotoliul cu 
recliner. 

La ușă era Peder, cu Bosse în lesă. 

— Tu eşti? zise Christer derutat. Credeam că Mina o să vină 
cu câinele. 

— De ce să crezi că Mina o să vină cu câinele? întrebă 


Christer uimit. De unde știai...? 

Christer nu răspunse. Cum putea Peder ca măcar să întrebe 
ceva atât de cretin. Cineva chiar crezuse pe bune că Mina va 
reuși să țină câinele la ea? Doamne, Dumnezeule! Ultimul idiot 
aparent încă nu se născuse. Christer făcu un pas în lateral și-i 
făcu semn cu mâna să intre în hol. Un sac mare cu hrană pentru 
câini era deja sprijinit de perete. 

— Am cumpărat cea mai rafinată mâncare pentru câini, două 
castroane și o pernă pe care să doarmă. 

Se aplecă și desfăcu lesa de la gâtul lui Bosse. Căţelul dădu 
imediat năvală în sufragerie şi începu să cerceteze tot. 

— Dar cum ai știut că tocmai tu... zise Peder consternat, cu 
gura căscată. 

Christer dădu din umeri. 

— Eu eram singura alegere logică. Dar, ca de obicei, nimeni 
nu se gândeşte la mine ca la o primă alegere. 

În spatele lui, se schimbase melodia, se auzea acum Who can I 
turn to, cu George Cables. 


Kvibille 1982 


Se uita la cele trei prietene care erau pe bicicletă chiar în fața 
lui. Drumul cu pietriș îi ducea la micul lac în care obișnuiau să 
se scalde. Când ajungeau, Malla, Sickan și Lotta se aruncau 
urlând în apă și pe urmă îl tachinau fără milă, pentru că el nu se 
băga în apă. Dar nu făcea nimic. Ştia că ele nu vorbesc serios 
când îl tachinau și îl stropeau cu apă, acolo unde obişnuia el să 
rămână, la marginea pădurii. În schimb, întunericul din lac era 
înfricoşător la modul cel mai serios. Jos, în adâncuri, putea 
exista orice. Și dacă nu puteai vedea, cum să ştii când era gata să 
te tragă în jos? 

Pietrişul huruia sub roţile bicicletelor. Era puţin cam cum se 
simţise el în ultima vreme. Ca și cum ceva acolo, departe de tot, 
în adâncuri, ameninţa să-l tragă în jos. O umbră întunecată 
dinăuntrul capului lui. Avea nevoie de Malla, Sickan şi Lotta. 
Prietenele lui care făceau lucruri obişnuite, normale. Care-l 
tratau ca și cum era normal. 

— Hei, Mini-Yoda, strigă Lotta din spatele lui. Apasă tare pe 
pedală! 

El era îmbrăcat cu un tricou pe care Jane nu-l mai purta, cu o 
figură verde, care părea foarte bătrână. El nu văzuse Războiul 
stelelor de care vorbea toată clasa, dar cunoştea personajele din 
auzite și ştia că ar fi fost mai cool să-l aibă pe tricou pe Luke 
Skywalker sau pe Chewbacca. Chiar şi cel rău, Darth Vader, ar fi 
fost mai bun. Dar Jane îi spusese că Yoda era cel mai tare, fiind 
cel mai inteligent dintre toți. 

— Oricum, sunt mai înalt decât tine, strigă el, dar fetele deja 
dispăruseră după o cotitură. 

Acceleră ca să le prindă din urmă. Mantia pe care se dusese s- 
o ia din casă când trecuseră fetele pe la el era mototolită pe locul 
pentru bagaj. Yoda era pentru tonţi. Azi, el era Chewbacca. 

După ce se scăldară, se întinseră fiecare pe prosopul ei ca să 
se usuce. El se dezbrăcase în chiloți ca să intre în apă, dar se 
răzgândise în ultimul moment, așa cum ele știau că va face, de 
altfel. Era însorit şi cald și începuse să i se facă foame. Își dorea 


să fi luat la el câteva dintre sendvișurile triunghi ale mamei. 

— Crezi că mama ta a observat c-ai şters-o? întrebă Lotta. Noi 
am încercat să fim discrete, dar poate că tot a observat ceva. 

Oh, nu. 1 se răci tot corpul. N-ar fi trebuit să se gândească la 
chestia aia cu sendvișurile. Atunci cu siguranţă ea n-ar mai fi 
întrebat de mama. 

— Dar era acasă? întrebă Malla. N-am văzut-o 

— Se odihneşte, zise el. Ştiţi voi. Aşa că foarte bine că n-am 
făcut gălăgie. 

Măcar era aproape adevărat. Prietenele dădură din cap în 
semn de aprobare. Ele ştiau că mama lui avea zile din acestea 
uneori. Zile în care avea nevoie de odihnă, zile când era mai 
bine ca ea să nu stea cu ei. Zile când ea părea o umbră 
întunecată. 

— Vrei să mănânci la noi azi? întrebă Sickan. Mama face 
mereu prea multă mâncare. 

El văzu cum lumina soarelui strălucea în picăturile de apă de 
pe abdomenul ei. Ușurat, descoperi că picăturile sunt prea 
multe ca să le poată număra. 

— Nu cred că... 

— Mama ta nici măcar n-o să observe că eşti plecat, zise 
Malla. Tu ştii asta. Eu zic să mâncăm cu toţii acasă la Sickan! 

Lotta scoase un urlet de bucurie, iar Sickan izbucni în râs. 

— O să moară mama! râse ea. Ne ducem la mine imediat ce 
ne uscăm. 

El ştia că lipsa lui de acasă n-o să rămână nepedepsită. Mama 
îl aștepta. Îi zisese că se duce doar să ia o chestie. În schimb, 
plecase cu prietenele lui. Dar chiar acolo și atunci, în lumina 
soarelui, pe iarba de pe malul micului lac, pentru prima oară în 
viața lui nu-i mai păsa foarte tare de asta. Pentru o clipă, 
întunericul din lac nu mai era chiar la fel de negru. 


Îşi mai turnă un deget de Balvenie Portwood. Al treilea pahar 
la rând. Whisky-ul de douăzeci și unu de ani, favoritul lui din 
ultimul timp, era de fapt ca şi aruncat pe apa sâmbetei, pentru 
că în seara asta ar fi putut la fel de bine să bea alcool sanitar. Sau 
orice pentru a-şi calma nervii. O voce plăpândă din interior îi 
spunea că efectul calmant al alcoolului era de-a dreptul 
neglijabil în raport cu paranoia pe care tot alcoolul o putea trezi, 
dar nu-l ţineau puterile să fie rațional. Şi era prea bătrân ca să 
fumeze iarbă. 

Mammals of Mexico era în fața lui, pe biroul din camera de 
lucru. Vincent închisese cartea, n-avea niciun chef să vadă 
mesajul din nou. Când Maria se dusese la culcare, el spusese că 
mai are puţin de lucru. Rebecka și Benjamin nu sosiseră încă 
acasă. Copiii lui mai mari își luau în mod clar libertăţi legate de 
ora până la care aveau voie să stea afară. El stinsese lampa din 
tavan și păstră doar veioza slabă de pe birou. 

Se învârtea cu scaunul înainte și înapoi, dintr-o parte în alta. 
Adevărul era că nu ştia ce trebuie să facă. S-o contacteze pe 
Mina, bănuia. Să sune la poliție. Dar ce să spună? Că primise de 
la criminal un mesaj, care ar fi putut fi găsit doar dacă aveai un 
creier ciudat ca al lui? Învârti paharul de whisky și văzu cum 
lichidul de culoarea chihlimbarului se mişca încet. El bea 
Balvenie, fără gheaţă, spre deosebire de Lagavulin, în care 
punea câteva cuburi. Dar rămăsese reflexul de a învârti paharul 
pentru a auzi gheața zornăind. 

Cum ar reacționa Ruben dacă i-ar povesti că mesajul însemna 
că ucigașul, sau, în fine, cineva care cunoștea datele crimelor 
înainte ca acestea să se petreacă, ştia că Vincent va fi cooptat în 
anchetă, înainte ca el însuși să aibă măcar habar de asta? Ruben 
ar crede probabil că în sfârșit creierul mentalistului se prăjise. 
Ruben, da. Era un bărbat cu demoni. Se întreba cât de conștient 
era acest Casanova al Palatului Poliţiei de comportamentul său. 
Experienţa lui Vincent cu masculii alfa de felul ăsta era că sub 
carapacea de macho se ascundea ceva foarte fragil. Nu pentru că 
era rolul lui Vincent să atragă atenţia asupra acestui lucru, 


probabil s-ar alege cu o vânătaie sub ochi, dacă ar încerca. Dar 
poate că era timpul ca cineva nu numai să-i vorbească, ci să-l și 
asculte pe Ruben. 

Bău o gură de whisky şi simţi cum îi calmă şi-i înfierbântă în 
egală măsură gâtul. Închise ochii. Încercă să se concentreze 
exclusiv asupra senzațiilor gustative şi olfactive câteva secunde. 
Dar nu funcţionă. Vedea în fața ochilor doar textul roşu din 
cartea aia blestemată cu leopard. Deschise ochii din nou. 

Mesajul trezea, firește, o întrebare interesantă. Şi anume cine 
ar fi putut şti, sau cel puţin bănui, că el va colabora cu poliția. 
Nu-i veniră în minte decât două persoane. Mai întâi Julia, care 
aprobase ca Mina să ia legătura cu el. Și pe urmă, chiar Mina. 

Mina știuse. Mina era cea care avusese grijă ca el să devină 
suficient de curios pentru a accepta. Dacă altcineva și nu Mina l- 
ar fi contactat în acea seară în Găvle n-ar fi fost, probabil, mai 
mult decât o întâlnire politicoasă şi un nu hotărât. Dar Mina nu 
se lăsase. 

EI dădu pe gât restul de whisky şi turnă un alt pahar. 

Nu putea să fie Mina. 

Nu avea voie să fie Mina. 

Gândul era absurd. El o cunoștea. Sau, de fapt, nu. Dar își 
închipuia că știe cum funcționează ea. Doamne, Dumnezeule, îi 
putea simţi prezenţa chiar şi când nu era acolo. Ea se mutase în 
el. 

Nu Mina trimisese cartea. 

Dar dacă. 

Dacă Mina trimisese cartea? 

Simţi o răceală în tot corpul și respinse gândul nepoftit. Era 
prea neplăcut ca să rămână un timp mai îndelungat. Pentru că 
dacă era adevărat, atunci totul se prăbușea. 

Se va ocupa de acea pistă a gândurilor mai târziu. Dacă el 
presupunea că nu e Mina, cine putea fi atunci? 

Îi era foarte greu să creadă că venea de la Julia. Mai 
rămânea... nimeni. 

Se ridică şi începu să meargă înainte și înapoi prin camera 
mică. Trebuia să mărească fluxul de sânge spre creier pentru a 
putea gândi mai bine. Dar era prea neliniștit pentru a se întinde 


pe podea. 

Se întoarse în amintiri înapoi, la prima întâlnire. 

Seara în Gävle. 

Mina stând în faţa lui. 

La bar, cei din Helsingborg; veniţi la conferinţă. 

Paiul ei de băut. 

Hamburgerul lui. 

Şefa mea a aprobat să luăm un consultant extern. 

Mi s-a dat un pont să te contactez. 

Un pont. Dar nu neapărat de la Julia. Dacă nu de la Julia, de 
la cine? Aici era ceva despre care trebuia s-o întrebe. În secunda 
în care ar povesti despre mesaj și carte ar fi implicat personal în 
anchetă, într-un fel pe care nu și-l dorea. Prefera să amâne cât 
mai mult posibil. Dar nici nu voia să pună piedici anchetei. Din 
contră. Avea o crimă de oprit. 

Puse dopul la sticlă şi o duse în dulapul din bucătărie. Pasul 
unu era să afle cu cine vorbise Mina, să găsească pe cel sau pe 
cea care-i propusese implicarea lui. 

Pe urmă putea povesti despre carte. 

Cartea pe care Mina nu avea voie să o fi trimis. 


IULIE 


Milda ştia din experienţă că cel mai bine era să rezerve mai 
mult timp pentru o vizită la bunicul său. Bunicul Mykolas și 
mama erau din Grecia, în timp ce tata era din Lituania. Milda 
era numele unei zeițe lituaniene a iubirii, din perioada păgână. 
Cu alte cuvinte, ea era o intersecție spectaculoasă. Lituaniancă- 
grecoaică, crescută în Suedia. Combinaţie imbatabil de ciudată. 

În plus, ea considera că originea numelui era ironică. Iubirea 
nu era ceva de care să fi avut parte prea mult în viață, în orice 
caz dacă iubirea se referea la cea a bărbaţilor. Căsătoria ei fusese 
una mai mult de maniera cotidian-practic, iar ieșirile la întâlniri 
de după căsătorie, inexistente. Evident că se înregistrase pe 
Tinder şi-şi făcuse profil acolo acum mai bine de un an, într-o 
seară în care băuse prea multe pahare de vin acasă, pe canapea. 
Dar nici măcar nu mai intrase acolo să verifice. Ce auzise de 
Tinder nu era chiar înălțător. Exista și riscul să-l găsească acolo 
pe tatăl copiilor. 

— Bunicule? strigă ea când intră în casă, fără să primească 
răspuns. 

Găsise ușa de la intrare, ca de obicei, descuiată, dar ea ştia 
din experiența de ani întregi că n-ar avea rost să-l tragă de 
urechi. Încrederea lui în bunătatea inerentă a umanităţii era 
înduioşătoare. Dar periculoasă de moarte. Nu mai departe de 
săptămâna trecută primise un bătrân pe masa de autopsie, 
omorât în casa lui, în urma unui jaf. Doi tineri îl torturaseră şi-l 
omorâseră în bătaie pe bărbat, pentru impunătoarea sumă de 
cinci sute șaptezeci de coroane. 

Trecu prin bucătărie și camera de zi, spre uşa din spate, care 
dădea în grădină. În sera lui iubită. 

Nu strigă când ajunse pe mica terasă din lemn. În schimb, se 
opri câteva minute și-l privi atent, înainte ca el s-o vadă. Câte 
ore petrecuse aici când era mică! În grădina căsuţei roșii din 
Enskede, vecină cu Pădurea Enskede. Sera o primise de la ea, 
cadou de ziua lui de naștere, când împlinise șaizeci de ani. Era 
micul lui paradis. 


Milda îl văzu mișcându-se înainte și înapoi de cealaltă parte a 
pereţilor de sticlă. Uda puţin ici şi colo, pipăia pământul ca un 
profesionist, rupea delicat câteva frunze moarte, vorbea cu 
plantele sale care creșteau frumos sub supravegherea lui. Ea ştia 
ce se află acolo. Roșii, chili, ardei gras şi zucchini. Chiar şi 
pepene roșu reuşise să planteze. Nimic nu era imposibil pentru 
bunicul Mykolas. 

Într-un final, el o observă. Se lumină la faţă și-i făcu semn cu 
mâna să vină. Ea simţi un surâs luminându-i tot chipul şi o luă 
grăbită pe un mic povârniş care ducea la seră. 

— Bună ziua, bunicule! 

ÎI îmbrăţișă și simţi mireasma de roșii coapte, pământ și 
iubire. Știa că iubirea de fapt nu are miros. Dar dacă ar fi avut, 
ar fi mirosit ca bunicul Mykolas. 

— Uite! zise el cu mândrie în glas. Uite ce frumoase sunt 
florile de zucchini! O să culeg câteva să le prăjesc, știu că-ți plac 
mult, iar restul or să devină niște zucchini frumoşi-frumoşi. 

Făcea gesturi ample cu mâna peste micul său regat și ea 
ascultă cum povesteşte despre fiecare plantă în parte şi despre 
stadiul procesului de creştere în care se afla. Îi plăcea mult asta. 
Ştia că fratele ei mai mare număra zilele până când bunicul 
Mykolas avea să moară şi să le lase moștenire casa din Enskede. 
Pentru a fi de îndată scoasă la vânzare. Ea una avea un nod în 
gât doar la gândul că bunicul nu va exista întotdeauna aici, 
meșterind în sera lui. Erau foarte diferiți, ea și fratele ei. 

— Ce mai face Adi? întrebă bunicul de parcă i-ar fi citit 
gândurile. 

Adi însemna lup în lituaniană. Era un nume potrivit pentru 
fratele ei. 

— E bine, minţi ea. 

Niciodată nu era bine când venea vorba de Adi. Mereu avea 
câte o combinaţie în derulare despre care credea că o să-l 
îmbogăţească. 

Rareori era cât de cât legal. Puteai crede că un an de 
închisoare pentru fraudă la asigurări ar fi trebuit să-l înveţe 
ceva. Dar nu. Adi era incorigibil. Și ca fiu mai mare şi lumina 
ochilor mamei și tatei, el era, de asemenea, perfect convins de 


excelența sa. 

— Dar Vera şi Conrad? 

Văzu în privirea bunicului său că n-are rost să mintă despre 
copii. Aşa că nu răspunse. 

— Tu ştii, Conrad poate veni oricând să stea la mine, spuse el 
grav. Poate fi bine pentru el să schimbe mediul, mai ales acum, 
în vacanţa de vară. În plus, în casa asta nu există nici măcar o 
picătură de alcool. Poate sta cât vrea, oricum am nevoie de 
ajutor cu recolta, când o să se precipite totul. 

— Mulţumesc, dar e la tratament. Trebuie să stea acolo toată 
vara. După aceea, poate. 

Expresia rănită din ochii bunicului o făcu să-şi muște limba. 
Ea alesese un cămin anonim pentru fiul său, în loc să se 
adreseze familiei. Nu așa făceai în lumea bunicului Mykolas. 

— Cred că i-ar plăcea să stea aici, spuse ea și puse mâna pe 
mâna lui. Trebuie doar să poată. 

Chipul bunicului se lumină din nou cu un surâs. 

— Da. Vino, zise el, pun de cafea. 

leşi înaintea ei din seră şi coborî puţin chinuit mica treaptă de 
lemn dinspre panta care ducea spre casă. O durea să-l vadă 
mișcându-se poticnit, el mereu fusese un bărbat puternic, în 
continuă mișcare, în permanenţă activ. La cap nu era nimic în 
neregulă, creierul îi mergea brici şi după o viață lungă ca 
profesor de biologie, era exact cel cu care avea nevoie să 
vorbească. 

— Aşa deci. Tu ştii deja că mi-e drag să treci pe la mine şi nu 
trebuie să vii cu vreun motiv anume. Dar văd pe tine că e ceva. 
Ce ai pe inimă, fetița mea? 

Cu musca pe căciulă, ea acceptă o cană cu cafea proaspătă. 
Apoi se întinse după o pungă pe care o adusese. Ar trebui să 
vină aici mai des. La asta se gândea de fiecare dată când se 
vedea cu el. Dar viața intervenea mereu, într-un fel, între ei. 

— Am avut un băiat pe masa de autopsie acum ceva vreme, 
zise ea. Ucis brutal. Şi-am găsit asta în stomacul lui. 

Îi întinse punga cu fermoar lui Mykolas, care o luă serios. Se 
așeză în fața ei la mica masă din bucătărie, de sub fereastra care 
dădea la drum, și examină conținutul cu atenţie. 


— Pot? 

Ea dădu din cap afirmativ. 

El deschise punga, mai întâi mirosi în ea și apoi scoase 
conţinutul. Un smoc de păr. Era o parte din părul care fusese 
găsit în stomacul lui Robert. Marea parte ea o marcase, conform 
protocolului, și o trimisese la CNEC pentru analiză. Dar știa că 
backlog-ul lor era lung şi chinuitor de lent, cel mai probabil avea 
să dureze cam o lună până să primească răspuns. Era ceva, atât 
cu acest caz, cât și cu acest băiat, care făcea ca ea, contrar 
obișnuinței, să vrea să primească un răspuns mai rapid decât 
putea da administrația medico-legală suedeză. Bunicul făcuse o 
pasiune pentru sera sa la bătrânețe, dar ea nu mai întâlnise 
niciodată în cariera ei un biolog mai competent. Nici zoolog, la o 
adică. 

— Cred că știu ce e. Dar trebuie să mă uit la el la microscop, 
ca să fiu sigur. Așteaptă aici. Bea-ţi cafeaua. Mă întorc imediat. 

Bunicul Mykolas se ridică şi ea observă că el se strâmbase de 
durere când făcuse mișcarea. Milda începu să bea cu înghiţituri 
mici din cafeaua ei, privind în acest timp pe fereastră. lubea 
Enskede. Ea copilărise în Bagarmossen, nu era nimic în neregulă 
cu locul acela, dar Enskede avea un șarm și o graţie primitoare, 
ca-n vremurile de demult, aici se simțea ca acasă. Poate că n- 
avea nimic de-a face cu zona, ci mai degrabă cu faptul că acolo 
locuia bunicul. Și totuși. Vechile tufişuri de trandafiri. Liliecii 
care-și risipeau mireasma pe toată strada în zilele de primăvară- 
vară. Copiii care se jucau pe stradă, aşa cum se jucau copiii 
odinioară. 

Un bărbat mic de statură trecu prin faţa ferestrei şi i se păru 
că-l recunoaște, că e cineva cu care se jucase când era mică, dar 
nu era sigură. Când ridică mâna în semn de salut, el deja 
apucase să treacă. 

— Da, da, aşa e! 

Bunicul se întoarse cu o față mulțumită și se aşeză pe scaunul 
de vizavi. Cu aceeași expresie schimonosită pe față. Milda își 
aminti că trebuie să-l oblige cât mai repede pe bătrânul căpos să 
meargă la un control medical. 

— E aşa cum credeam. Părul aparține unui animal din familia 


Neovison vison. Vison este și cuvântul francez pentru animalul 
ăsta. 

Făcu o pauză. Ea ştia că n-are rost să-l grăbească. Acesta era 
momentul bunicului pe scenă și savura fiecare cuvânt. Ei nici 
măcar nu-i trecea prin minte să-l priveze de această plăcere. Așa 
că mai luă o înghiţitură de cafea și-l contemplă, optimistă, în 
tăcere. 

— Acest animal este originar din America de Nord, aparține 
familiei cordatelor, încrengătura vertebrate. Clasa mamifere. 
Evident. Ajung până la 30-45 de centimetri, exclusiv coada, care 
poate avea circa 13, până la 23 de centimetri. Masculul 
cântărește între 1 și 1,5 kilograme, în timp ce femela cântăreşte 
doar vreo 750 de grame. Soiul de crescătorie poate totuşi cântări 
mai mult decât cel sălbatic. 

Milda aprobă dând din cap. Începea să bănuiască despre ce 
animal este vorba. Dar îl lăsă pe bunicul său să continue. Era în 
elementul lui și ochii îi scânteiau de fericire. 

— Înainte, animalul era plasat în aceeași grupă cu dihorul, în 
familia mustelidelor, dar studiile genetice au indicat diferenţe 
atât de mari, încât în prezent deseori sunt plasați fiecare în 
familia lui. Acesta, dragă Milda, e, aşadar, păr de la un vizon! 

El ridică triumfător smocul de păr spre ea. Ea aprobă dând 
din cap. 

Deja ghicise asta acum câteva momente. 

— Se poate în vreun fel să limităm de unde anume poate 
proveni părul acestui vizon? Vreun soi special care crește într- 
un loc anume din Suedia? 

— Nu, din păcate. Există două soiuri distincte despre care se 
vorbeşte de obicei. Vizonul sălbatic şi cel de crescătorie, care 
trăieşte în ferme de vizoni. Da, știi sigur toate controversele din 
jurul obiceiurilor de la fermele de vizoni. Dar nu e nicio 
diferenţă între blana celor sălbatici și a celor de crescătorie. 

— Eu nici măcar nu mai credeam că există ferme de vizoni, 
dacă e să fiu sinceră. 

Milda se ridică şi aduse cana de cafea ca să umple ceştile 
amândurora. 

— Ei, cum, există în continuare. N-am idee câte şi pe unde 


sunt, dar asta sigur se poate găsi pe internit. 

Milda zâmbi uşor. Bunicul Mykolas nu era vreun fan al 
tehnicii moderne şi se încăpățâna să nu înveţe cuvintele cum 
trebuie. 

— Unde se găsesc cei sălbatici? În ce mediu? întrebă ea în 
timp ce se aşeză la loc. 

Pe stradă, câţiva copii începuseră să joace bandys; iar 
strigătele lor vesele se auzeau cristaline prin fereastra 
întredeschisă. 

— Vizonul stă de preferință în preajma apelor. Lacuri, 
cascade, estuare. Se hrănește cu pește, raci, broaște şi alte 
animale mici. 

Milda aprobă dând din cap, în timp ce se gândea intens. Păr 
de vizon. In stomacul lui Robert. Ce putea însemna asta? Avea 
vreo însemnătate? Ei bine. Nu era treaba ei să afle asta. Putea să 
predea pur şi simplu ceea ce a găsit şi să facă ceilalți restul. Îi 
zâmbi bunicului. 

— Mulţumesc. A fost de mare ajutor. Spune-mi acum. Ce 
experimente ciudate ai în derulare sus, în seră, anul acesta? 

Bunicului Mykolas i se lumină toată fața. El puse atent 
smocul de păr înapoi în pungă, îi închise fermoarul și își sprijini 
coatele de marginea mesei, cu vârfurile degetelor împreunate. 

— Vezi tu, m-am gândit ca anul ăsta să mă joc puţin cu 
hibrizi şi să văd dacă pot fi combinate două soiuri de morcov, 
London Torg cu Early Nantes, cred că ar ieşi un rezultat drăguţ. 
Mă gândeam chiar să încerc să încrucișez două din soiurile mele 
de trandafiri. Cred că poate ieși ceva foarte frumos dacă 
încrucișez Rugelda și Dream Sequence, da, e cel care se numeşte 
și Astrid Lindgren. Rugelda e, așa cum sigur știi, un hibrid de 
Rosa Rugosa, iar Dream Sequence e un floribunda. Deci cred 
că... 

Milda îl privea cu atenţie cum vorbea fericit despre hibrizii 
lui. Încă o dată își spuse să nu uite să-l viziteze mai des. Și să-l 
ducă la cabinetul medical din Dalen, cu forța, dacă va fi necesar. 


Vincent balansa cele două farfurioare cu tort Prinţesa până la 
masa unde aștepta Sains Bergander. Una dintre bucăţile de tort 
se răsturnă când le puse pe masă. Se gândi s-o aşeze la loc, dar 
renunță. În schimb, se duse la cafetiera care se afla pe o masă în 
mijlocul localului. 

— Cum o vrei? întrebă el peste umăr. 

— Neagră ca sufletul, răspunde Sains. 

— Da, păi, când construieşti răstigniri ca hobby înțeleg că aşa 
simţi, zise Vincent. Se întoarse la masă cu două căni de cafea. 
Mulţumesc că ţi-ai luat din timp să te vezi iar cu mine. Şi-mi cer 
scuze că te-am bătut la cap. 

Încă n-o sunase pe Mina. Nu avea curaj. Așa că atunci când 
Sains se dovedi a fi în oraș, profită de ocazie ca să-l întâlnească 
şi să se concentreze pe altceva în afară de carte. În plus, chiar 
avea nevoie să discute cu constructorul. 

— Îmi face multă plăcere, zise Sains. Îmi pare rău că am fost 
greu de găsit, am avut de terminat o comandă mare. Dar măcar 
ai fost scutit de un drum până la Sundsvall. Sunt în oraș ca să- 
mi ajut fratele cu o iluzie, înaintea unei reprezentații la tv. Nu 
prea ne iese mărimea flăcărilor. 

Vincent dădu din cap. Magicienii. 

El şi Sains erau la Vete-Katten, marea cofetărie din centrul 
orașului Stockholm. Ca de obicei, era plin de turiști acolo, ceea 
ce însemna că era mai ușor să vorbească nestingheriți. Toţi 
magicienii ştiau că cel mai bun loc să ascunzi un secret era acolo 
unde oricine îl putea vedea. 

Se holbă la straturile vizibile din bucata de tort răsturnată. 
Blat de tort. Cremă de vanilie. Dulceaţă de zmeură. Frişcă. 
Marţipan. Cinci straturi. La naiba. Dar era zahăr farin deasupra. 

Respiră uşurat. Cu zahăr cu tot, erau șase straturi. 

Tocmai văzuse o prelegere a matematicianului Eugenia 
Cheng, în care folosea coptul pentru a explica teoria categoriilor. 
Ea sigur ar putea să transforme bucata de tort într-o teoremă 
matematică. În mod obișnuit, asta l-ar fi distrat. Dar acum se 
întreba cum arătase Robert în secțiune transversală, după ce 


fusese tăiat în trei în lada Zigzag lady. Straturi de ţesuturi de 
grăsime și sânge. Amintea de tortul Prinţesa? Cu pielea ca 
marțipanul? El împinse prăjitura mai încolo. 

— Dar aş fi putut la fel de bine să vin acasă la tine, zise Sains. 
Chiar dacă aici e, evident, plăcut. 

— Nu, nu e chiar un subiect de discutat acasă la mine, zise 
Vincent. E mai bine aşa. Şi știu că te grăbeşti, așa că trec direct la 
subiect. Îţi aduci aminte iluzia pe care ţi-am arătat-o atunci, lada 
cu săbii? 

— Cea construită ciudat, zise Sains și dădu din cap afirmativ. 

Sains luă o furculiță, o băgă în bucata lui de tort şi duse o 
bucată considerabilă la gură. Straturi de grăsime și sânge. 
Vincent închise ochii strâns. Aparent, Sains nu auzise de 
conferința de presă, deși era legată de domeniul lui profesional. 
Preţul de a fi un inventator genial era că legătura lui Sains cu 
lumea din jurul lui nu era mereu cea mai puternică. 

— Ceea ce nu știi, continuă Vincent, e că lada a fost folosită 
pentru o crimă. Și e mai rău de atât. S-au mai găsit încă două 
victime care-au fost ucise cu ceea ce par a fi iluzii scenice. 

Lui Sains îi rămase bucata de tort în gât și începu să tuşească 
violent. Vincent se grăbi să-i aducă un pahar cu apă. El bău 
recunoscător, puse pe masă paharul gol şi se şterse cu grijă la 
gură cu un şerveţel, de parcă încerca să obțină mai mult timp de 
gândire. 

— Ce spui acolo, zise el apoi. Crime? Pe bune? Cum adică „s- 
au mai găsit”? Cine le-a găsit? 

Vincent se uită în jurul lui să se asigure că nimeni nu se uita 
la ei după atacul de tuse al lui Sains și scoase apoi fotografiile 
din mapă. 

— Ajut poliţia la o anchetă, zise el. Detaliile sunt secrete, 
evident, chiar dacă am ieșit în mass-media cu acest caz. Se pare 
că avem de-a face cu cineva nebun de-a binelea. Adică uită-te la 
pozele astea. 

El mută cănile de cafea și paharul pentru a face loc şi 
împrăștie pozele pe masă. N-ar fi trebuit să le mărească în 
format A4. Erau puţin cam vizibile pentru restul clienților. Dar 
detaliile trebuiau să fie clare. Sains puse prăjiturile pe masa 


goală de alături. Şi lui îi pierise în mod evident apetitul. 

— Aici e lada cu săbiile, zise Vincent și arătă cu degetul. Aici 
sunt săbiile, nu știu dacă ţi le-am mai arătat. Şi aici, patru poze 
care reprezintă lamele şi lada pentru un... 

— Zigzag lady, spuse Sains. Nu e greu de ghicit ce s-a petrecut 
în ea. Hidos. 

— Pe mine mă apucă claustrofobia doar să văd oameni 
băgându-se în lăzi din alea în mod obişnuit, zise Vincent. Nici 
măcar nu-mi pot imagina ce trebuie să fi simţit băiatul pe care l- 
au găsit în ea. 

Sains se uita la el cu o mimică ciudată. 

— Eu cred că înghesuiala a fost ultimul lucru la care s-a 
gândit când a fost închis în ladă. Dar ziceai că au fost trei iluzii, 
care a fost a treia? 

— Bullet catch. 

— Oh, la dracu'. Mulţumesc că n-ai adus o poză și cu aia. 
Sains se uita la fotografii și le întorcea pe o parte și pe alta. 
Pozele ar fi putut reprezenta recuzită nevinovată de scenă, dacă 
lăzile şi tăișurile n-ar fi emanat răutate doar prin existenţa lor. 
Nicio persoană zdravănă la cap n-ar confecționa așa ceva. 

— Ce vrei să spun? zise Sains. N-am mai mult decât ţi-am zis 
data trecută. 

— Poate că nu. Dar atunci am pus accent mai mult pe 
întrebarea dacă cineva a comandat o ladă sau schițe de la tine 
sau altcineva. Nu mi-am dat seama că soluția poate există în 
construcția în sine a iluziilor. Atunci aveam doar o ladă ca punct 
de pornire, singurul lucru pe care l-ai putut spune atunci a fost 
că e făcută neglijent. Dar acum avem două. Tu mi-ai explicat că 
deoarece sunt necesare atât o mare măiestrie artizanală, cât și o 
cunoaștere solidă a magiei, atunci sunt puţini cei care de fapt 
pot construi iluzii. 

— Da, nu suntem mulți cei care stăpânim ambele domenii, 
zise Sains şi aprobă dând din cap, gânditor. 

— Poate că mă înşel, zise Vincent, dar îmi imaginez că toți cei 
care creează ceva au un stil personal, că-și pun amprenta pe 
ceea ce fac. Sau, în acest caz, pe ceea ce construiesc. Chiar dacă 
urmează o schiță, oricum vor face „chestia lor”. Așa e? 


— Semnătura lor, încuviință Sains. Spunem că cel care 
construieşte își pune semnătura. 

— OK. Deja am constatat că aceste lăzi nu sunt construite de 
un profesionist. Aşa că ele poate nu au o amprentă profesională, 
ca o siglă. Dar poate că totuși există una. Cele două iluzii din 
fotografii sunt construite de aceeași persoană. Observi ceva 
comun la ele? Poate un detaliu pe care doar tu îl poţi vedea, dar 
care poate da un indiciu asupra celui pe care-l căutăm. 
Semnătura cui o poartă lăzile acestea? 

Un grup de cinci persoane trecu pe lângă masa lor. Turişti 
olandezi, după limba pe care o vorbeau. Toţi în tricouri cu 
imprimeuri, identice. Sigur făcute artizanal, cu un slogan care 
spunea că ieşiseră să călătorească prin Europa. Vincent puse 
rapid mâna peste poze, dar nu suficient de rapid. O tânără le 
zărise şi se opri. 

— Oh my god, zise ea într-o engleză perfectă. Are you guys 
building magic tricks? Awesomel!is) 

— Thank you, zise Sains zâmbind. Not many would have 
recognized ît.7) 

Ce-l apucase? Vincent voia ca femeia să plece, nu să fie 
cooptată într-o discuţie. Nu l-ar mira dacă Sains i-ar oferi şi tort 
Prințesa. Curând vor avea în jurul mesei restul de olandezi, în 
tricourile lor identice. 

— Well, magic is for nerds, zise femeia. Got to go.18} 

Ea alergă după grupul ei, în timp ce-i strigă lui Sains peste 
umăr: 

— Us nerds need to stick together!is) 

Vincent îşi încrucişa braţele şi aşteptă să iasă olandezii. 

— Ai terminat? zise el pe urmă. 

— Îmi cer scuze. Dar rar primeşti laude de la cineva sub 
cincizeci și cinci de ani. Apropo, îţi mai mănânci prăjitura? 

Vincent negă din cap, în timp ce Sains aduse înapoi şi 
prăjitura lui, și pe a lui Vincent, și mâncă ce rămăsese. 

— În orice caz, zise el printre înghițituri. Ai dreptate că dacă 
cele două lăzi au fost construite de cineva pe care-l ştiu, ar 
trebui să văd asta. Dar nu văd așa ceva. 

Sains mestecă îngândurat. 


— Vincent, tu ignori un lucru, zise el şi înghiți. Chiar dacă e 
neobişnuit ca o singură persoană să aibă competenţe bune şi în 
iluzii, şi în meșteșug, e destul de neobișnuit ca noi să știm ce 
face fiecare... 

Vincent înţelegea unde voia să bată Sains. Ar fi vrut să se 
apuce cu mâna de frunte. Cum a putut fi atât de bătut în cap. 

— ...deci nu e câtuși de puţin neobișnuit ca două persoane să 
știe fiecare chestia lui, zise el, continuând fraza lui Sains. Un 
magician e bun la iluzii. Şi un meşteşugar e bun la construit. 

Vincent îşi acoperi fața cu mâinile, voia să închidă pentru un 
moment lumea din jurul lui. 

— Sunt doi, spuse el din palme. Am gândit prea 
convențional. Nu există un singur criminal. Sunt două persoane 
care lucrează împreună. Ceea ce explică faptul că mie mi s-a 
părut că văd două personalități diferite exprimate în crime. 
Una, care planifică rațional, şi una emoţional de violentă. M-am 
chinuit să le compilez într-o imagine unitară asupra ucigașului, 
fără să reuşesc. Nu e ciudat deloc. N-a fost niciodată doar unul. 

Îşi lăsă mâinile să cadă pe genunchi şi-l privi pe Sains, care se 
uita în continuare foarte atent la poze. 

— Vincent, zise Sains încet. O singură persoană poate acționa 
nebunește. Poate comite fapte de violență iraționale, de 
neînțeles pentru toţi ceilalți, dar care într-un creier bolnav par 
complet rezonabile. Dar două? Două persoane trebuie să se 
coordoneze. Să-şi distribuie sarcinile între ele... 

Sains împinse fotografiile cu vârfurile degetelor, de parcă l-ar 
fi putut contamina dacă ținea mâna pe ele prea mult, şi le puse 
cu grijă înapoi în mapă. 

— Nu vânaţi un singur nebun, zise el. Vânaţi doi monştri. 

— Folie à deux, zise Vincent încet. O psihoză, o nebunie 
împărtăşită de două persoane. Pe care eu nu le găsesc. 

Se uită pe fereastră, afară, la lumea obişnuită, unde oamenii 
mâncau îngheţată în soarele verii și nu trebuiau să se gândească 
la crime bestiale și coduri indescifrabile. 

— Pentru că n-am fost suficient de inteligent. Următoarea 
viaţă pe care o vor lua va fi greşeala mea. Prostia unei persoane 
şi nebunia a două. Folie à trois. 


Trase din sprayul nazal cât de adânc putu. Pe urmă se 
mobiliză sufletește pentru pasul următor. Era îngrozită de 
fiecare dată când ea, din voință proprie, începea să-şi bage acul 
în propria piele. Julia primise sfatul să vizualizeze scopul. Și 
încerca de fiecare dată. Inchise ochii. Văzu un bebeluș viu în fața 
ei. Băiat sau fată, nu conta. Perișori de bebeluș. Copănele grase. 
Râs gângurit care începea de jos de tot din gât. Se ancora la 
dorul ei cât de tare putea. 

Dar fără folos. În continuare, îi era la fel de frică de injecții. 
Acasă o putea ajuta Torkel, dar el nu prea putea să plece de la 
serviciu în cursul zilei, ca să vină să-i facă ei injecții. Injecţiile lor, 
aşa cum zicea asistenta mereu, foarte prompt. Julia se întreba 
cum dracu’ puteau fi injecţiile lor, când pielea ei era cea în care 
trebuia să intre acul. Dar acesta era doar una dintre miile de 
absurdități legate de procedurile prin care treceau de vreo doi 
ani. 

Îşi luă avânt din nou. Își ciupi tare pielea din talie, căută un 
loc bun și încercă să ţină acul cât mai nemișcat, deşi mâna ei nu- 
și dorea nimic altceva decât să tremure cât mai tare. 

Un ciocănit la ușă o făcu să tresară și se înțepă aproape din 
greşeală. Cu grijă, puse atât injecţia cu hormoni, cât şi sprayul 
nazal pe masă, în spatele unei rame cu fotografia de la nunta ei 
şi a lui Torkel, își trase la loc cămaşa ridicată, o băgă în 
pantaloni și se duse să deschidă. 

— Bună. Deranjez? 

Era Milda Hjort. Julia cântări alternativele. Trebuia să facă 
injecţia extrem de repede. Dar Milda nu era niciodată 
plictisitoare. Şi n-avea niciun motiv bun s-o trimită la plimbare. 
Plus că putea fi ceva important. 

— Nu deranjezi deloc, zise Julia şi-i făcu loc să intre. 

Aruncă rapid un ochi la biroul ei ordonat. Spre ușurarea ei, 
injecţia din spatele ramei nu se vedea. 

— la loc. 

Julia indică cu mâna singurul ei scaun pentru vizitatori, de 
parcă ar fi existat alternative. 


Auzi cât de profesional sunase vocea. Detașat. Lipsită de 
dorul de a avea copii, vise spulberate și amintiri cu fetuşi morți 
care ajunseseră din pântecele ei direct într-un castron metalic. 
„Incapabili de viață”, aceasta fusese expresia folosită. 

Julia realiză că Milda o studia și înțelese pentru un moment 
că își pierduse controlul asupra expresiei faciale. Când se aşeză 
pe scaunul ei, momentul fusese depășit, iar privirea era din nou 
tăioasă, expresia concentrată. 

— Ce ai pentru noi? întrebă privind-o curioasă pe Milda. 

Rolul şi sarcina Mildei erau fascinante. Ţelul Juliei era ca 
înainte de toate să se asigure că semenii ei rămân în viață. Chiar 
și în cazurile de crimă vedea asta ca pe sarcina ei principală. 
Scopul găsirii făptașului era, până la urmă, să se asigure ca nu 
cumva și mai multe persoane să cadă pradă aceluiași infractor. 
Milda, în schimb, intra în acţiune într-o fază în care decedatul 
era cea mai importantă sarcină de lucru. Ea își petrecea, de 
altfel, mai mult timp cu morții decât cu viii. Julia se îndoia că ea 
una s-ar descurca să lucreze cu ceea ce devenise un scop în viață 
pentru Milda. În schimb, avea un respect enorm pentru munca 
ei. Era necesară. Morţii puteau vorbi. Văzuse asta de fiecare dată 
în cazurile la care lucrase de-a lungul anilor. Medicul legist era 
o piesă de puzzle importantă în fiecare anchetă. 

— E vorba despre crima asupra lui Robert Berger. 
Extrapolând, și despre crimele asupra Tuvei Bengtsson și a lui 
Agnes Ceci. Dar Robert e cheia către o piesă de puzzle 
importantă. Cred. Sper. 

Milda se fâțâia deranjată pe scaun. 

— Ai întreaga mea atenţie, spuse Julia interesată şi se aplecă 
peste birou. 

Dărâmă din greșeală rama cu fotografia de la nuntă, dar reuși 
rapid s-o așeze la loc. 

Milda își drese glasul. 

— Aşa cum știi, Robert avea o înclinaţie să bage lucruri în 
gură, zise ea. Mânca în permanenţă ce nu era tocmai destinat 
consumului. Nu e așa neobișnuit cum s-ar putea crede. Și când 
l-am deschis, Robert avea o cantitate mare de păr în stomac. 

— Neplăcut, zise Julia strtâmbându-se. 


Îşi imagină gustul de păr în gură și simţi cum i se întoarce 
stomacul pe dos. 

— Da, dar poate spre norocul nostru. Nu e treaba mea să trag 
concluzii, eu raportez doar ce găsesc. Dar e posibil ca ucigaşul să 
aibă un fel de legătură cu o... fermă de vizoni. 

Julia făcu ochii mari la ea. 

— Fermă de vizoni? Mai există așa ceva? 

— Da, nici eu nu credeam. Dar, da, de fapt au rămas câteva 
ferme de vizoni în Suedia, chiar dacă organizaţiile pentru 
drepturile animalelor luptă să le închidă. 

Julia amuţi. 

— Mă bazez pe două lucruri, zise Milda și se aşeză mai drept 
în scaun înainte de a continua cu înflăcărare. În primul rând, noi 
am găsit, așa cum știi, urme de chetamină în toate victimele. În 
al doilea rând, părul din stomacul lui Robert era de vizon. Poate 
proveni de la animale sălbatice, evident, dar nu cred asta. 
Chetamina este folosită mai exact, printre altele, tocmai pentru a 
anestezia vizonii. Aproape că aș pune pariu că Robert a fost ucis 
la o fermă de vizoni. Şi în cazul acesta, probabil că şi celelalte 
victime. 

Julia se lăsă pe spate pentru a digera cele tocmai spuse de 
Milda. Informaţiile primite i se învârteau în cap, căuta 
conexiuni, căi, adevăruri. Dar până una-alta totul era un haos 
mult prea mare. O fermă de vizoni nu era încă o idee de care să 
se agațe. 

— O să discut asta cu grupul, zise ea și se ridică. 

Era o chestiune care nu suferea amânare. Milda se ridică şi 
ea. După care păru că ezită. 

— Îţi faci injecţiile singură? întrebă ea precaut. 

— Scuze? spuse Julia şi se opri în mijlocul unei mișcări. 

— Am auzit, se zvoneşte că sunteți în mijlocul unor... 
proceduri. Te descurci singură cu injecţiile sau vrei ajutor? Îţi 
pot face eu injecţia. 

Julia simţi un nod în gât. Ura să afle că oamenii ştiau și 
vorbeau. Dar în Palatul Poliţiei nu existau secrete, ar fi trebuit să 
știe asta după atâta vreme. Se întinse încet după seringa din 
spatele ramei foto. l-o dădu Mildei și îşi scoase cămașa din 


pantaloni. Simţi cum o cuprinde ușurarea. 
Nu o duru deloc când Milda îi făcu injecţia. 


Vincent stătea în faţa televizorului cu telecomanda în mână. 
Ştia că e un dinozaur deja, la doar 47 de ani. Nimeni nu se mai 
uita în prezent la televiziunea normală. Dar lui îi plăcea că 
programele erau la o anumită oră. Dacă nu le vedeai când erau 
difuzate, pierdute erau. 

Sigur, marea parte putea fi găsită pe internet, deci în 
principiu era chiar imposibil să pierzi ceva. Dar tocmai asta era 
problema. Era complet conștient că el e doar o victimă a 
principiului psihologic al  disponibilităţii: ceea ce este 
indisponibil este de aceea mai interesant şi mai atractiv. Dar 
lumea modernă îi arătase limpede că principiul funcționa și în 
cealaltă direcție. Când totul era disponibil, nimic nu mai era 
interesant. lar Vincent nu avea timp pentru ce nu era interesant. 

Observă că era o linişte neobișnuită în casă. Vocea lui 
Benjamin se auzea neclar prin ușă, ceea ce însemna că e online. 
Că Benjamin de fapt avea prieteni, chiar dacă unii invizibili, era 
în continuare uimitor. Aston dormea, parcă pentru prima dată 
mulțumit, Rebecka era pe undeva pe afară, iar Maria... De fapt 
nu ştia ce face Maria. Bănuia că e întinsă în pat şi că citeşte o 
carte plină de revelații despre cum să trăieşti o viață plină de 
sens. Maria iubea asemenea cărți. Le devora de-a dreptul. Unii 
citeau cărți de bucate fără să prepare măcar o rețetă. Alţii 
rădeau literatura despre antrenamente fără să se miște câtuși de 
puţin. Aşa era şi Maria cu volumele de dezvoltare personală. În 
loc ca de fapt să aplice ceva din toate acele sfaturi despre care 
citea, era mai simplu să deschidă o carte nouă. Şi pe urmă să 
dea vina pe acea carte când viaţa continua să fie la fel. 

OK, asta poate a fost puţin răutăcios. Dar îl enerva biblioteca 
de pe noptiera soţiei sale, unde fiecare titlu promitea să 
dezvăluie Secretul nu-ştiu-pentru-ce sau Codul pentru altceva. 
Pufni. Cei care scriau asemenea cărți nu ştiau nimic nici despre 
coduri, nici despre viaţa reală. 

Un zgomot îi întrerupse gândurile. Ceva la fereastra din 
camera de zi. Își ridică privirea şi apucă să vadă o siluetă chiar 
înainte de a dispărea. Sau? Era seară, încă era lumină afară, dar 


pădurea din preajma casei umbrea gazonul din fața ferestrei. 
Lămpile solare pe care le montase de-a lungul aleii pietruite 
care ducea la ușa de la intrare nu erau suficiente pentru a 
lumina toată partea din față a terenului. Închise televizorul, se 
duse la fereastră și se uită afară. 

Nimic. 

Unul dintre tufișurile de la marginea gazonului se mişca, de 
parcă ceva sau cineva ar fi trecut prin el în drum spre pădure. 
Probabil o căprioară. Când se mutase la ţară, învățase repede cât 
de puţin speriată era natura de om. Se întreba cât o fi stat acolo 
să-l studieze prin fereastră. Căprioara probabil că se întrebase ce 
face el acolo, în mijlocul pădurii ei. 

Observă două pete de grăsime la nivelul ochilor, pe fereastră, 
și încercă să le frece cu mâneca tricoului. Dar petele erau pe 
dinafară. Aveau forma a două semiluni. Își puse mâinile ca un 
binoclu şi le puse pe pete. Mâinile se potriveau perfect în 
amprente. Ca și cum s-ar fi uitat prin ele. Sau în ele, din câte își 
dădu seama. Cineva stătuse în același fel de partea cealaltă. Și, 
în mod clar, nu era o căprioară. 

Cineva ciocăni la ușă, iar sunetul neașteptat, strident, 
aproape îl făcu să tipe. Încă un ciocănit. Se duse și deschise cu 
băgare de seamă, nesigur de ce îl aştepta acolo. În fața ușii era 
Mina. 

— Vai, bună, spuse el, fără să-și poată ascunde uimirea din 
glas. Tu mă spionezi? 

— Spionez? zise ea. Nu, doar că n-am vrut să sun, gândindu- 
mă că poate doarme Aston. 

— Aha... A fost cineva aici... 

Începu să arate cu degetul spre pădure, dar se opri când văzu 
ce față face Mina. 

— S-a întâmplat ceva? întrebă el. 

leşi pe scara din faţa casei şi închise ușa după el. 

— Nu, mă gândeam doar... zise Mina cu voce mică, de parcă 
nu avea deplină încredere în ceea ce urma să spună. Mă 
gândeam doar că poate facem ceva. 

El nu ştia ce să spună. Se uita la femeia din fața lui. Mina era 
specială. Dar nu un spectacol de teatru, cum considera 


majoritatea celorlalți. Şi el aprecia asta. Trebuie că a fost 
necesară o doză zdravănă de curaj ca să vină acasă la el. Să riște 
un „nu”. Mai ales ţinând cont de ce-i mărturisise în taxi. Cum a 
putut el crede vreodată că ea, cu tot ce era ea şi cu ce se lupta ea, 
ar fi putut trimite cartea? Ar fi vrut să se ia singur la șuturi. Cât 
de insensibil putea fi? Un sunet îl făcu să arunce o privire rapidă 
înăuntru prin deschizătura uşii din spatele lui. Dacă Maria ar 
vedea-o pe Mina, s-ar declanșa iadul. 

— Mă gândeam că aş putea să fac cunoștință cu familia ta, 
zise Mina. Acum, când lucrăm împreună atât de mult. 

— Nu e o idee bună, zise el, nu în seara asta. 

Mina făcu un pas în spate, să se îndepărteze de el. El nu-i mai 
putea vedea chipul clar, dar umerii lăsaţi spuneau tot ce avea 
nevoie să ştie. O rănise foarte tare. Ea tocmai primise acel „nu” 
de care îi era atât de teamă. 

— E o idee bună să facem ceva, se grăbi el să spună, o idee 
foarte bună. Eu mă referisem la familia mea. Maria e puţin 
instabilă azi şi chiar şi în situații normale e extrem de geloasă 
din fire. Dacă te-ar vedea așa când nu se simte confortabil cu ea 
însăşi... 

— Ce vrei să spui cu „aşa”? zise Mina. E ceva în neregulă? 

Vincent o privi. Nu, chiar nu era nimic în neregulă. 

Părul negru prins în coada austeră îi accentua, împreună cu 
puloverul polo alb, atât trăsăturile, cât și personalitatea. Suma 
era mai mult decât părţile, într-un fel care-i tăia respirația. Spera 
ca asta să nu se vadă prea mult și făcea totul pentru a nu se uita 
la gura ei roșie când vorbea. În plus, el era aparent într-o nevoie 
mai mare de companie decât îşi dădea seama, ţinând cont că 
adineauri era sigur că cineva îl pândeşte. Clar că fusese o 
căprioară. 

— Adică, vrei să zici, are Maria vreun motiv să fie geloasă? 
continuă Mina. 

O mişcare în colțul gurii ei, parcă un surâs. Dar nu era sigur. 
Putea fi o umbră. 

— Geloasă pe tine? zise Vincent și realiză că roşise. Deci ea... 

— Clar că nu pe mine, îl întrerupse ea. Doar nu ne-am dat 
întâlnire vreodată... Întrebam dacă are motiv să fie geloasă, aşa, 


în general. Obișnuieşti să ai aventuri cu alte femei? 

Ei bine, iat-o, ea era! Acea Mina care-i trezise curiozitatea 
încă din acea primă seară din Găvle. Mina aceea aproape 
stângaci de sinceră, fără fineţea socială pe care o cereau 
conveniențele, dar care putea fi atât de definitiv epuizantă. Mai 
ales dacă nici celălalt, la fel ca el, nu are înclinaţie spre 
socializare. Mina îl făcea, poate pentru prima dată, să se simtă el 
însuși. Fără să fie nevoie să joace un rol doar pentru că asta 
doreau ceilalți de la el. Se uită la mâinile ei. Nu păreau uscate. 
Trebuie că s-a dat cu cremă. O mireasmă vagă de vanilie îi 
ajunse la nas. 

— Nicio aventură, zise el. Ba da, odată am avut o aventură 
când eram căsătorit. Dar a fost cu ea. Cu Maria. Şi pe urmă am 
divorțat și m-am căsătorit cu ea. 

Mina aproba din cap lent, de parcă înțelegea. 

— Plecăm, zise el şi închise ușa. Maria e probabil cea mai 
bună mamă din lume, dacă te uiţi la ea şi la Aston. În rest, 
comunicarea în casa asta poate fi hai să-i spunem epuizantă. Îi 
trimit mesaj să-i spun că m-ai chemat tu. E adevărat, nu? 

— Deşi trebuie să promiţi că nu vom discuta despre serviciu, 
la altceva nu m-am mai gândit de mai multe luni, zise ea și-l luă 
de braţ. Oamenii normali au concediu acum. În seara asta, luăm 
Și noi o pauză. 

Braţul era rigid şi mersul la braț era chiar incomod. Foarte 
clar, un gest neobișnuit pentru ea. Dar el aprecia strădania. 

— Deal. Ne ţinem de discuţii banale, nevinovate, despre aşa- 
zisele mele aventuri și infidelităţi și despre soția mea geloasă. 

O luară pe aleea pietruită ce străbătea micul petic de iarbă 
din faţa casei şi ieşiră pe drumul care șerpuia în față. Era o seară 
luminoasă, iar căldura verii încă se mai simțea în aer. 

El se opri la căsuţa poştală. Ceva lipsea. Inaintea unuia dintre 
spectacolele lui mai vechi, Umberto comandase nişte mici 
plăcuțe metalice autoadezive cu textul „Citirea gândurilor 
interzisă!”, ca o campanie publicitară. Vincent lipise una dintre 
ele pe cutia poştală, când se mutaseră aici. Acum, plăcuța 
dispăruse. Probabil era prin iarbă pe undeva. Îi era greu să 
creadă că o luase cineva, probabil numai lui i se părea plăcuța 


aia, în continuare, amuzantă. Dar căsuţa poștală era puţin mai 
plictisitoare fără ea. 

— E foarte liniște aici în Tyresö, zise Mina. Parcă am fi la ţară. 
A trebuit să pun GPS-ul ca să nu mă rătăcesc. Am simţit că 
civilizaţia s-a terminat acum cinci kilometri. 

Vincent râse. 

— N-are rost s-o ascundem sub preş. E la ţară. Dar mie-mi 
prieşte. Nouă ne priește, voiam să zic. Când sunt plecat în 
turneu, întâlnesc atât de enorm de mulți oameni... De aia e 
frumos să mă întorc aici, unde sunt două sute de metri până la 
primul vecin. Da, l-ai cunoscut. Ove, cel cu excavatorul. Aston 
are şi el o grămadă de spaţiu verde pe care să-l exploreze, iar 
autobuzul spre școala copiilor pleacă chiar de pe stradă, puţin 
mai încolo. Dar destul cu astea. Cum e cu tine, tu te simţi bine în 
apartamentul tău din Årsta? 

El îşi dădea seama cât de puţine știa încă despre Mina, deşi 
lucrau împreună de cinci luni. Şi cât de multe voia de fapt să 
ştie. Dar cum suna principiul psihologic al accesibilităţii? „Ceea 
ce e inaccesibil devine, de aceea, mai interesant și mai atractiv.” 
Termină! Nu era el genul ăla. Sigur că Mina era o persoană 
mereu fascinantă şi, în plus, foarte atrăgătoare. Se bucura că 
intrase în viața lui. Dar aveau o relaţie de serviciu matură, 
profesională. Care poate era pe cale să devină o relaţie de 
prietenie. Şi era chiar suficient așa. 

Maria, bineînţeles, era oricum geloasă. Era inevitabil. Dar pe 
de altă parte, ea era geloasă și când Vincent vorbea cu Liv, la 
casă, la ICA. Liv, care are cincizeci şi cinci de ani și e căsătorită 
cu Corinne care se ocupă de frigiderele cu lactate. Dar nimic din 
toate astea nu conta. 

Şi-ar fi dorit ca Maria să aibă o imagine de sine mai bună. Ca 
măcar una dintre acele cărți s-o ajute. De vreme ce el eşuase atât 
de lamentabil. 

— Da, e bine, zise Mina și dură o secundă până când el își 
aminti ce întrebase. 

— Am de fapt o întrebare legată de serviciu, zise el ezitând. 
Dar promit că e singura. Ştii, când ne-am văzut în Găvle, tu ai 
zis că cineva îţi vânduse pontul să iei legătura cu mine. Cine a 


fost? 

Mina se opri în mijlocul unui pas și se întoarse spre el. 

— De ce vrei să ştii? zise ea. 

— Promit să-ți spun de ce întreb. Doar că nu chiar acum. Dar 
poate fi important. 

Ea continuă să-l privească câteva momente bune. Aparent, se 
gândea ce să spună. 

— Am... am fost cu o prietenă la Alcoolicii Anonimi, zise ea. 
Ca susținător. 

La asta nu se așteptase. Dar toate informaţiile pe care le putea 
primi erau importante. Răspunse doar dând din cap afirmativ. 

— Am întâlnit-o acolo. O cheamă Anna. Ea mi-a dat pontul 
despre tine. Singurul lucru pe care-l ştiu despre ea, în afară de 
faptul că te cunoaște, e că are un tatuaj cu un delfin pe gambă. Și 
un lup pe braţ, și câteva alte tatuaje. Dacă vrei s-o găseşti, 
trebuie să stai ca un stalker în fața localului de întâlniri din 
Kungsholmen. Pot să-ți dau adresa. 

Ea menţinu contactul vizual câteva secunde, ca și cum 
aştepta să vadă ce are el de spus. 

— Anna, zise el și zâmbi. Delfin. Kungsholmen. Mulţumesc. 
Gata cu serviciul acum, pe cuvânt de onoare. 

Ea ridică un deget arătător, iar pe celălalt îl băgă în buzunar. 
Îşi scoase telefonul. El nici măcar nu auzise că începuse să 
vibreze. 

— E Julia, zise ea arătându-i displayul. N-am ce face, 
răspund, altfel serviciul ne va urmări. Bună, Julia! 

Mina amuţi rapid şi păru că ascultă cu atenţie. 

— Ferme de vizoni, pe bune? zise Mina după câteva 
momente. OK, mulțumesc pentru informaţie. 

Închise și băgă telefonul la loc în buzunar, dar el apucă să 
vadă cum ea mai întâi opri vibraţiile și-l puse pe silențios. 

— Deci, tot trebuie să muncim? zise după ce Mina închise 
telefonul. Părea important. 

Mina dădu din cap. 

— Sunt la fel de frustrată şi neliniştită ca tine în legătură cu 
următoarea crimă care va avea loc, spuse ea. Dar în seara asta 
nu cred că vom prinde niciun criminal. Milda a găsit o legătură 


între crime şi ferme de vizoni. Și-am văzut e-mailul tău când 
veneam încoace, că probabil nu e un singur ucigaș, ci doi, care 
colaborează. 

— Da, deşi asta nu schimbă semnificativ profilul psihologic, 
zise Vincent. Mai degrabă devine mai inteligibil. Dar dacă sunt 
doi, atunci au o capacitate neplăcut de bine dezvoltată de a 
planifica raţional acțiuni agresive pe o perioadă lungă. Poate 
chiar foarte lungă. 

Mina încuviință. 

— Dar asta nu ne apropie de găsirea lor, zise ea. Oricum, nu 
în seara asta. 

El aprobă dând din cap şi ea se uită la ceasul de la mână. EI 
aprecia că ea are ceas. În zilele noastre, era mult prea obișnuit să 
foloseşti doar mobilul pe post de ceas. Pe de o parte, un ceas la 
mână era mai elegant şi, pe de altă parte, el nu suporta lipsa de 
autocontrol care ieşea la iveală când oamenii rămâneau automat 
înțepeniţi în social media de fiecare dată când se uitau să vadă 
cât e ceasul. 

— E prea târziu să trimitem pe cineva în seara asta să verifice 
fermele de vizoni, zise ea, oricum n-ar găsi pe nimeni acolo. 
Facem asta mâine-dimineaţă. ÎI trimitem pe Ruben. În seara 
asta, tu și cu mine putem încerca să ne gândim la altceva, măcar 
o dată. 

— Julia s-a culcat cu Ruben, nu? întrebă el. 

— Taci, nimeni nu ştie nimic despre asta, zise ea. În afară de 
toți cei din Palatul Poliţiei care-au fost atunci în croaziera aceea 
de Crăciun, bineînţeles. Dar asta a fost cam acum cinci ani. Mai 
mult chiar. De ce întrebi? 

— Ruben mă interesează. Suprafaţa aceea pe care o afișează, 
de a fi un dar de la Dumnezeu pentru femei, mai ceva ca Björn 
Ranelid. Există multe sub acel înveliş. 

Mina se strâmbă. 

— Asta-i treaba ta, zise ea. Apropo, unde mergem? 

— Nu ştiu, dar e chiar frumos afară, zise el şi evită o băltoacă. 
Tu la ce te-ai gândit? 

— Nici eu nu ştiu, spuse ea. Nici măcar nu știam dacă vrei să 
te vezi cu mine. Dar aș prefera cât mai departe de pădure. Am 


văzut-o suficient. 

El suspecta că Mina făcea tot ce-i stătea în putință să nu-şi 
imagineze toate acele mici vietăţi care mișunau printre copaci și 
frunze. Probabil cel mai bine era să nu spună nimic despre 
muşuroiul mare de furnici pe lângă care tocmai trecuseră. 

— Păi, atunci dacă nu lucrăm, poate... poate mergem la un 
film? zise el îmbrăcând în cuvinte prima idee care-i trecu prin 
minte. 

Ea râse scurt și se uită în sus spre el cu un zâmbet pieziș. 
Definitiv un zâmbet, de data aceasta. 

— La film? Cum se face la o întâlnire? 

El roşi. La naiba. Aşa de departe nu gândise. 

— Nu, clar. lartă-mă. Ţie ce-ţi place să faci? 

— Îmi place să mă antrenez, spuse ea. Și să joc biliard. Sunt 
foarte bună la biliard. Dar merg cu plăcere la film cu tine. De 
mult n-am mai văzut un film. 

Ea îl îmbrânci cu cotul în lateral. 

— Acum, dacă Maria oricum se va oripila, măcar să-i dăm 
motiv. 

Luară mașina Minei până la cinematograful Filmstaden din 
shopping centerul Soderhallarna. El nu spuse prea multe în 
mașină, era greu să vorbească stând lângă ea fără să-i poată 
vedea expresia feţei. Rezultatul fu un drum cu maşina în tăcere. 
Când plăti în aplicaţia parcării, se obligă să nu ajusteze timpul 
într-o sumă cu soţ, în defavoarea uneia fără soț. Nu voia să facă 
nimic care să pară prea ciudat. 

Ajunşi în Filmstaden, cumpărară bilete la un film de care 
niciunul dintre ei nu auzise și intrară în  foaierul 
cinematografului. În spatele caselor, erau dulapuri de sticlă cu 
popcorn în pahare mari de carton. El se îndreptă către cea mai 
apropiată casă, dar se opri. Ar trebui să cumpere suc și 
snackuri? Sau n-ar trebui? Dacă le-ar lua, atunci ar fi o întâlnire? 
Nu era foarte sigur care sunt regulile. 

Se întoarse ca s-o întrebe pe Mina și descoperi că nu mai e 
lângă el. Se oprise câțiva metri mai în spate, îngheţase parcă, cu 
privirea ațintită asupra paharelor de popcorn. Era palidă la față. 
Pe urmă, ochii îi trecură jucăuşi într-o parte, la automatele de 


suc și grămezile de paie împrăștiate. Pupilele mărite și 
maxilarul încordat dezvăluiau panica efervescentă dinăuntrul 
ei. 

Era un idiot. 

Orice angajat şi oricât de mulți vizitatori ar fi putut atinge 
popcornul din paharele deschise. Sute de oameni nespălați pe 
mâini scotociseră printre acele paie. Ca să nu mai vorbim despre 
toți cei care stătuseră deja pe scaunele pe care aveau să se aşeze, 
sau despre sucul vărsat care risca să li se lipească de tălpile 
pantofilor înăuntru, în sala cinematografului. Cum a putut el 
crede că ei o să-i placă asta? 

— Mina, zise el şi-i atinse cotul cu băgare de seamă. Plecăm 
de aici. 

Ea reacţionă la atingere cu o tresărire, dar se uita în 
continuare fix la dulapurile cu popcorn. 

— Dar am plătit biletele, zise ea. 

Apoi începu să-și frece mâinile, ca și cum le-ar fi spălat. 
Deveniseră uscate și zgrunțuroase din nou. 

— Nu putem pleca de aici, zise ea, dacă am plătit. 

— Ba sigur că putem. Am plătit ca să facem cum vrem. Doar 
fiindcă am luat mâncare, nu înseamnă de fapt că trebuie s-o și 
mâncăm pe toată. Întotdeauna putem alege. Toţi părinţii 
greşesc. 

Apucând-o cu grijă de braţ, o scoase din cinematograf. Ea 
începu să respire mai ușor imediat ce întoarseră spatele 
foaierului. Intrară în shopping center, în labirintul de 
restaurante adiacente cinematografului. 

— Aşază-te aici, zise el arătându-i cel mai apropiat loc de 
servire. Comandă-ţi ceva de băut. Ai nevoie. Vin şi eu imediat. 

Fără să aştepte răspuns, ieși alergând din shopping center și 
intră la Coop, care era exact alături, în timp ce se blestema 
pentru nechibzuinţa lui. 

Trei minute mai târziu era înapoi. Mina stătea la o masă în 
fundul localului. Era o bere pe masă, în faţa lui. O Cola Zero în 
faţa ei. Sticla părea neatinsă. 

— Uite, zise el şi-i întinse un pachet sigilat cu paie pe care 
tocmai le cumpărase. Am bănuit că nu ţi-ai luat la tine azi. 


Mina păru că e gata să izbucnească în plâns. 

— lartă-mă, începu ea. Nu vreau să mă crezi nebună, încerc, 
doar că e atât de... 

Dacă începea să plângă, el nu știa ce-ar trebui să facă. Erau 
cinci paie în pachet. La raft erau șapte pachete. Treizeci şi cinci 
de paie în total. Mina probabil nu avea mai mult de treizeci și 
trei de ani. Lipseau două între treizeci şi cinci și treizeci și trei. 
Câte un pai pentru fiecare dintre ei. Dădea doi. Chiar nu voia ca 
ea să înceapă să plângă. 

— Am văzut, zise el. Tu eşti ultima persoană din lume care o 
să facă gripă. Nu e rău deloc. 

Mina zâmbi recunoscătoare, deschise pachetul cu paie și băgă 
unul în sucul ei. Se uită la el şi după aceea băgă unul şi în berea 
lui. 


Nu era foarte târziu când Vincent se întoarse acasă, dar 
familia dormea deja. Aston obișnuia să se stingă de epuizare în 
jur de ora opt, Maria prefera să meargă la culcare la cel târziu 
nouă și jumătate, iar adolescenţii cam o oră mai târziu. El unul 
îşi avea perioada cea mai creativă între zece seara și două 
noaptea, aşa că a veni acasă ca acum, la miezul nopții, era ideal. 
Mai avea încă două ore în care era vigilent şi eficient. 

Dar nu în seara asta. Mintea era prea plină de gânduri, la 
Mina şi la tot ce vorbiseră. Se spălă pe dinţi şi se furișă în 
dormitor, cu grijă să n-o trezească pe Maria. Dacă se trezea, l-ar 
întreba cu obișnuita ei voce acuzatoare de ce se întorsese acasă 
la miezul nopții, iar el n-avea puterea să fie nevoit să se apere. 

Se dezbrăcă fără să aprindă nicio veioză. Ciorapii și chiloţii 
împăturiți şi aruncaţi pe jos. Erau haine de spălat. Celelalte 
haine, care puteau fi purtate în continuare, pe comodă. Când 
ochii începură să se acomodeze cu întunericul, văzu o umbră pe 
noptiera Mariei. Teancul ei de cărți. Exact ca soţia lui, nici el nu 
ştia prea multe despre cum funcţionează viaţa. Şi exact ca soția 
lui, nu avea cum să învețe asta din câteva cărți. Diferenţa era că 
el ştia asta. 

Dar începea să înveţe. 

Mina începea să-l învețe. 


Mora 1982 


Jane stătea pe un scaun în hol la Ylva. Pe comoda de lângă ea 
era telefonul familiei. Jane stătea cu mâna pe receptorul gri, fără 
să-l ridice din furcă. Să sune acasă sau să nu sune acasă. Asta 
era întrebarea. Îi fusese teamă că mama va suna în fiecare zi, de 
vreme ce-i spusese că plecase să-și viziteze prietena, sau chiar 
de mai multe ori pe zi, ca s-o întrebe ce mai face și când are de 
gând să se întoarcă acasă. Părinților Ylvei le spusese că mama ei 
putea fi puţin maniacă și îşi ceruse scuze anticipat pentru ceea 
ce credea că se va întâmpla. 

Dar mama se comportase uimitor de bine. Sunase doar în 
prima zi. Şi atunci doar ca să verifice că Jane a ajuns cu bine şi că 
totul e în ordine. După care nu mai dăduse niciun semn. Deși 
trebuie că îi e incredibil de greu să se abţină. Dar era un lucru 
bun. Mama poate că își dăduse seama că ea se descurcă 
minunat. Exact așa cum Jane gândea logic în urmă, când 
reconstruia numerele de magie ale fratelui său, şi mama poate 
că realizase că nu Jane o ţinea la suprafaţă, în ciuda tuturor 
lucrurilor. Poate că nu va fi nicio problemă să se mute. 

Totuşi stătea şi ținea receptorul telefonului, în timp ce mâna 
transpira din ce în ce mai tare de la plasticul gri. Fiindcă simţea 
că ceva e în neregulă. Foarte în neregulă. Nu putea s-o explice, 
nu era un sentiment rațional. Probabil era doar ridicolă. 
Probabil conștiința ei încărcată era cea care o bântuia. Ar fi 
trebuit mai degrabă să fie bucuroasă decât îngrijorată că mama 
nu-și urma obişnuitul ei tipar pe care-l avea programat în ea. 

Şi în același timp. Intuiţia îi spunea că ceva nu e cum trebuie. 
Ceva acolo, acasă. Răsucea între degete firul telefonului. Dacă ar 
suna şi ar arăta că e neliniștită, mama ar ruga-o să vină acasă 
direct. Dacă nu suna, va avea în continuare un nod irațional în 
stomac. 

Mută receptorul în cealaltă mână, se şterse de transpiraţie pe 
pantaloni și formă numărul de acasă. După câteva secunde de 
pârâit şi pocnete în ureche, primi legătura. Când în sfârșit sună 
la celălalt capăt, semnalul era la fel de slab și firav de parcă suna 


în celălalt capăt al pământului. După cinci semnale, cineva 
răspunse. 

— Familia Boman, alo? 

— Salut, frate! Jane la telefon! 

Tăcere. Ştia că frățiorului ei nu-i plăcea să vorbească la 
telefon. Ea trebuia să conducă discuţia. 

— Ce mai faceţi? întrebă ea. 

— Bine. La micul dejun. 

Ea zâmbi în sinea ei. Totul era bine. Nodul din stomac nu 
avea decât să se aşeze în colţul ruşinii. 

— Lasă-mă să ghicesc, zise ea. Triunghiurile de pâine prăjită 
ale mamei? 

— Da, fără margini. Cu ou feliat. Ştii tu... 

— Rutina e importantă. 

— ...rutina e importantă. 

Râseră amândoi în același timp. 

— Pot să vorbesc cu mama? Dacă a terminat cu sendvișurile 
tale? 

— Mnu, nu poate vorbi chiar acum. 

— E... o zi... din acelea? zise ea coborând vocea. Te descurci? 

— Nu, doar că nu-i aici. Sunt OK. 

Măcar mama era suficient de sănătoasă cât să pregătească 
micul dejun. Deci așa. Neliniștea nu fusese decât conștiința ei 
încărcată. Şi atâta vreme cât nu vorbea cu altcineva în afară de 
fratele ei, mama n-o putea ruga să se întoarcă acasă. 

— Apropo, tu nu construiai un truc de magie secret, înainte 
să plec eu? zise ea. Mama zicea că poate participă şi ea într-un 
fel sau altul. O să-mi arătaţi când vin acasă? 

Se lăsă tăcerea la celălalt capăt. Ea apăsă receptorul de ureche 
ca să audă dacă el mai e la telefon. Se auzi o respiraţie slabă. Lui 
nu-i făcea plăcere să vorbească despre secretele lui. Atunci se 
ducea toată magia, așa cum obişnuia el să spună. Dar nu era 
nevoie să fie atât de colosal de iritabil. 

— Nu-ţi face griji, zise ea. Mama nu mi-a dezvăluit nimic. 

— Nu mai vreau să vorbesc acum. Vreau să mănânc. Se 
răcesc sendvișurile. 

— OK, frate. Ne vedem peste o săptămână. Salut-o pe mama. 


El închise înainte ca ea să apuce să termine de vorbit, îşi 
desfăcu degetele din cablu și puse receptorul în furcă, în timp ce 
vorbiseră i se păruse că totul e bine. Dar acum, neliniștea reveni. 
Frăţiorul ei avusese o voce ciudată spre final. Ar trebui să 
meargă acasă. Să verifice dacă totul e bine. 

— Termină, Jane, îşi zise ea cu voce tare şi dădu din cap. 

Mama ei era cea mai manipulatoare ființă pe care-o întâlnise. 
Mama era expertă în a-și înfige ghearele în oameni, până nu mai 
rezistau. Acele gheare erau, se pare, mai adânc înfipte în Jane 
decât își dăduse seama. Fără ca măcar să fie nevoie să facă ceva, 
mama o făcea să vină acasă. Dar nu de data aceasta. De data 
aceasta, Jane avea de gând să câștige. 

Îşi luă sacoşa cu care fusese la scăldat ieri și ieși prin spatele 
casei. Ylva era întinsă pe o pătură în iarbă și citea o carte. 

— Ylva, zise ea. Ce zici, ne ducem să facem o baie? 

— Ai rămas atââât de în urmă, zise Ylva și se ridică de pe 
pătură. 

Ea își pusese deja costumul de baie. 

— Cine ajunge ultima e un ou stricat! strigă Jane și o luă la 
fugă spre biciclete. 

N-avea de gând să se întoarcă acasă până nu voia chiar ea 
asta. 


Poate pentru a o suta oară, Ruben se întinse după 
schimbătorul de viteze, doar ca să descopere că nu e acolo. Şi 
pentru a o suta oară regreta că nu-şi luase Chevroletul Camaro. 
Schimbător automat, ce porcărie. Totuşi nu era handicapat. Dar 
fermele de vizoni îi sunau a noroi, mizerie industrială şi 
ghemotoace de păr de animale peste tot. Nu era ceva la care 
voia s-o expună pe Ellinor, aşa cum îşi botezase el mașina. Când 
cineva îl întreba de nume, făcea referire la un film de acţiune 
vechi, cu Nicolas Cage. Motivul adevărat îl privea doar pe el. 

Ellinor tocmai fusese la service şi chiar în acest moment 
strălucea proaspăt lustruită sub o prelată, în garaj. Vecinii cu 
care împărțea garajul evident că-l tachinau pentru prelată, dar ei 
n-aveau decât să vorbească, la cât de jegoase erau mașinile lor. 
El n-avea de gând să lase particulele de grăsime din aerul din 
garaj să se apropie de lacul ei alb. 

Așa că luase mașina de serviciu de data aceasta. Era de ajutor 
și că scria POLIŢIA pe mașină atunci când se ducea în vizită, 
neinvitat. Se folosea rapid de nervozitatea pe care o trezea 
maşina. Dar în ciuda tuturor, ziua fusese pierdere de vreme 
totală. Exact cum bănuise. La trei ferme de vizoni apucase să 
meargă până acum și intenţiona să meargă şi la a patra, după 
care era suficient. 

Până una-alta, planul era doar să se uite să vadă ce e pe acolo. 
Să încerce să-şi facă o impresie despre măsura în care fermele de 
vizoni chiar se pretau la a fi un loc în care cineva ar putea ţine 
oameni prizonieri, poate chiar şi ucide, fără a fi prins. Dar 
locurile pe care le vizitase nu aveau nici măcar un centimetru 
pătrat liber. Erau vizoni peste tot. Mii, presați în sisteme 
automatizate care permiteau unei singure persoane să se ocupe 
de ei. Abia dacă era loc pentru animale, cu atât mai puţin pentru 
un atelier de tâmplărie discret, dar ucigaș. 

Ultima fermă pe ziua de azi era pe insula Lidö, în arhipelagul 
Norrtälje, ceea ce necesita trecerea cu bacul. Imediat ce ajunse la 
bord, închise motorul şi cobori din maşină. Vântul îl trăgea de 
sacou și de păr. Aerul proaspăt era foarte binevenit. Mirosise ca 


dracu’, sincer vorbind, la fermele acelea. Ştia că multă lume e 
revoltată de cum sunt tratate animalele, industria de vizoni nu 
era o ramură economică populară pentru cei care se considerau 
conștienți. El îi înțelegea într-un fel, ceea ce văzuse azi nu-l 
umpluse chiar de bucurie. 

În același timp, dacă voiai să te plângi că ceva nu merge bine, 
existau mulți oameni care chiar aveau nevoie de ajutor, mai 
înainte de a te apuca să-ți pese de animale. Dacă voiai să ajuţi, 
puteai să alegi cum. Puteai să devii poliţist şi să te faci util. Sau 
te puteai înscrie într-un partid de stânga şi să ieşi la 
demonstrații. 

După un sfert de oră, bacul ajunse la destinaţie, iar Ruben se 
aşeză la loc în mașină, în același timp în care îi sună telefonul. 

— Ruben Hook, răspunse el la sistemul handsfree al mașinii. 

— Bună, Ruben, Vincent sunt. Cum merge? Am auzit că eşti 
prin ţară şi urmărești o pistă, ceva despre o legătură cu fermele 
de vizoni? 

Vincent? Nu era chiar primul om la care se gândise că l-ar 
suna. Mina dăduse, se pare, din casă. Ea părea convinsă că 
„magicienașul” acela făcea o treabă mai bună decât poliția. 
Sigur voia doar să şi-o tragă. Înfăşurată în folie alimentară. Râse 
în sinea lui de imaginea care-i apăru în minte. 

— Dacă e să fiu sincer, e o pierdere totală de vreme, zise el şi 
porni motorul. Mă îndrept spre ultima locaţie acum. Sper că nu 
vom face vizite şi în baza altui conținut din stomacul lui Robert. 
O să avem chiar multe Mc Donald's-uri la care să ne ducem, în 
cazul ăsta. 

Maşina se scutură când bacul acostă la mal. 

— Cum se face că mă suni? zise el în timp ce bariera se ridică 
pentru a putea trece. 

— Voiam să vorbesc cu tine despre o chestie fără ca ceilalți 
din grup să audă. 

Mai erau doar două mașini pe bac. El le depăși uitându-se 
concomitent pe harta din aplicaţia telefonului. Ferma de vizoni 
nu era departe de staţia feribotului. Chiar voia ca această zi să se 
termine odată. 

— Nu ne cunoaștem, continuă Vincent. Dar te-am studiat. Te- 


am ascultat cum vorbeşti. Atitudinea ta față de femei. Cât a 
trecut de când te-a părăsit? 

Ruben scoase un fluierat și coti spre marginea drumului. Cele 
două mașini pe care tocmai le depășise trecură pe lângă el 
claxonând enervat. Aproape înainte de a opri, începu să 
scormonească în buzunar după airpod-uri. Chestia asta era prea 
personală ca să audă cineva din greșeală. Sigur că nu mai era 
nimeni în mașină, dar oricât. 

— Ce întrebarea dracu’ mai e şi asta, zise el după ce îşi puse 
căștile fără fir. În primul rând, habar n-am la ce te referi, și în al 
doilea rând, e mult prea personal. Cine te crezi? 

— Nu vreau să pară că-mi bag nasul, zise Vincent. Dar 
recunosc o inimă zdrobită când văd una. Spun asta pur obiectiv. 

El nu ştia ce să spună. Nu voia s-o recunoască, nici faţă de el 
însuşi, nici faţă de altcineva. Dar mentalistul ăla blestemat avea 
dreptate, în ciuda lipsei lui totale de finețe socială. Ruben n-avea 
niciun chef să se gândească la asta. Nici acum, nici mai târziu. În 
femei nu puteai avea încredere și cu asta, basta. 

— Îmi pare rău că sunt atât de direct, zise Vincent, pe un ton 
care, din fericire, n-avea nimic a face cu o simpatie lipicioasă. 
Dar eu cred că tu vrei ca lumea să vorbească cu tine în alt fel. Şi 
prefer să mă înșel și să fiu considerat un idiot insensibil decât să 
te văd simţindu-te atât de rău în continuare. Presupunând că 
am dreptate că te simţi rău. 

— Sună de parcă ai vrea să mă iei de bărbat, pufni Ruben și 
porni iar maşina. Ce-ţi pasă ţie de cum mă simt eu, poți să-ți 
bagi picioarele în asta, nu? 

Zărise ferma de vizoni puțin mai încolo. Probabil exista un 
drum lateral din șoseaua pe care era, care să-l ducă la o parcare 
din fața clădirii principale. Mai avea până acolo cam un minut. 

— Nu vreau. Sau, eu... 

— Deci ai de gând să fii terapeutul meu acum? îl întrerupse 
el. 

— Deloc, zise Vincent. Nici măcar nu vreau să ştiu dacă am 
sau nu dreptate. Dar, Ruben, tu când ești bun, eşti bun. Din 
câte-am înţeles de la colegii tăi. Chestia asta a doua, asta pare să 
te deranjeze. Capacitatea ta are de suferit. 


Ruben parcă maşina poliţiei și ieşi. La celelalte ferme auzise 
deja din parcare sunetele inconfundabile de activitate în plină 
desfășurare. Animalele necesitau hrănire, aer condiţionat, bandă 
rulantă pentru transport. Ca să nu mai vorbim de animalele în 
sine. Toate astea scoteau sunete. Bănuia că ferma fusese închisă. 
Se întâmpla cu tot mai multe dintre ele, din câte înțelesese. 
Bănuiala era confirmată și de cât de părăsită arăta clădirea. Zări 
apă la vreo zece metri în spatele fermei. Era aproape paşnic, 
dacă n-ar fi fost mirosul. Era chiar mai rău ca în celelalte locuri. 
Dacă nu existau animale aici, atunci existaseră până de curând. 
Din locurile pe care le vizitase astăzi, acesta era primul care 
măcar în teorie ar putea îndeplini cerinţele unui loc al crimei 
retras. 

— Dar comportamentul tău îi tulbură pe colegii tăi, continuă 
Vincent, întrerupându-i gândurile. Spun toate astea, fără a te 
judeca. Dar văd cum ceilalți reacționează la comentariile şi 
privirile tale. Ție poate ţi se pare un jargon amuzant și ce știu 
eu, poate chiar e. Dar pe ei îi dezechilibrează. Îi face să comită 
greşeli. Eu nu judec. E doar o constatare obiectivă. 

O constatare obiectivă? Ce om sub o sută de ani vorbea așa? 

— La Mina te referi acum? zise Ruben. 

Un bărbos la vârsta pensiei ieşi din ce arăta a fi o casă de 
locuit de lângă fermă. Doamne, Dumnezeule, moșul locuia 
acolo? Practic, chiar în ferma de vizoni? Ruben nu spera decât 
că moșul își pierduse mirosul acum multă vreme. 

— Cum spuneam, nu e treaba mea, zise Vincent. Dar cred că 
e o situație nefericită dacă voi, ca grup, nu funcționaţi la 
capacitate maximă, ținând cont de unde vă aflaţi cu ancheta. 

Măcar nu se inclusese și pe el și nu spusese „unde ne aflăm cu 
ancheta”. Tot era ceva. Pe gazonul de lângă casă se afla o mobilă 
de grădină din lemn alb, spre care se îndrepta acum bărbatul. 
Ruben putea să vadă de departe că vopseaua de pe mobilă era 
coșcovită. O femeie stătea pe unul din scaune. Bărbatul îl zări pe 
Ruben și schimbă direcţia spre el. 

— Pot să te ajut? spuse bărbatul când ajunse la mașina 
poliţiei. 

Ruben îi făcu semn la căști, să-i arate bărbatului că e într-o 


convorbire. 

— În plus, Ruben, eu personal aș prefera ca tu să te simți 
bine, încheie Vincent. 

— Vincent, stai o secundă, spuse el şi se întoarse apoi către 
bărbat. 

— E ferma ta? 

— A mea şi a soţiei mele. 

Bărbatul arătă cu degetul la femeie. 

— Sau a fost, în orice caz. Acum, mi-e teamă că n-a mai 
rămas prea mult. Activiștii au intrat şi-au „eliberat” vizonii. N- 
am reușit niciodată să-i prindem şi să-i băgăm la loc. A trebuit 
să-i concediem pe Goran şi pe Martin, angajaţii noştri, şi să 
închidem activitatea. E în continuare neobișnuit de plin de 
vizoni şi pe insula asta şi pe insulele de lângă. Vizonii sunt buni 
înotători, ştii asta, zise bărbatul râzând. Am reclamat la poliție, 
dar nu s-a întâmplat nimic. Ai venit în legătură cu asta? Chiar ar 
fi timpul ca poliția să se ocupe de toate astea. M-aș bucura să-i 
văd pe activiștii ăia plătind cândva. 

Ruben dădu din cap afirmativ. 

— Ştii dacă ați mai avut şi alți oaspeţi nepoftiți pe aici? 
întrebă el. În afară de activişti? 

— Aici, în larg? râse bărbatul și făcu ochii mari. Asta e o 
insulă mică. Bacul cu care-ai venit e singurul drum care duce 
încoace, asta dacă n-ai barca ta, evident. Am fi auzit dacă ar fi 
fost cineva aici. Aşa că nu, nicio petrecere sălbatică aici, sau la ce 
te-ai gândit. 

Bărbatul chicoti. 

— Fără vizoni nu mai suntem interesanţi nici măcar pentru 
activişti, continuă el. Aici nu vine nimeni dacă n-are o treabă 
directă. Ne bate gândul să vindem și să ne mutăm în 
Herrijunga. Familia, înţelegi tu. 

Ruben zicea hm și lua notițe. Încă o fundătură. Pe insula 
aceasta nu se întâmplase ceva mai palpitant în afară de 
vopseaua care se desprindea încet de pe fațada casei. Dar ei 
chiar ar trebui să facă ceva cu mirosul. 

— Dacă îţi aduci aminte să fi văzut pe cineva aici, să mă suni, 
zise el și-i dădu bărbatului cartea sa de vizită. 


Bărbatul încuviinţă și luă cartea de vizită. Pe urmă se întoarse 
şi se duse la mobila de grădină și la soția sa. Ea îi făcu cu mâna 
lui Ruben. 

El se aşeză din nou în maşină și își reactivă căștile. Făcu cu 
mâna cuplului de bătrâni şi ieși din mica parcare, înapoi spre 
drum. 

— Vincent, m-am întors, zise el în căşti. Ce încerci să spui, de 
fapt? 

ÎI surprindea că nu simte niciun pic de iritare. De obicei, 
pălăvrăgeala despre sentimente şi oamenii care încercau să 
scormonească înăuntrul lui erau cele mai rele lucruri pe care le 
ştia. Dar mentalistul ăla se pricepea, era nevoit să recunoască. 
Ceva din Ruben nu voia nimic mai mult decât să continue să 
vorbească cu el. 

— Începusem să cred că ai închis, zise Vincent. Dar mă 
gândesc așa. O să-ți trimit prin sms un număr de telefon. E al 
unei persoane cu care e bine să vorbeşti despre așa ceva. Una 
dintre cele mai bune, de fapt. la legătura cu ea. Eu n-o să știu ce 
alegi să faci și nici nu vreau să știu. Dar ar trebui să înţelegi că 
eşti apreciat și plăcut de colegii tăi. Le pasă de tine. Când nu te 
comporţi ca un idiot. 

Ruben nu zicea nimic, doar conducea în jos, spre bac. Vocea 
moale a lui Vincent rămăsese suspendată în el. El voia să 
povestească. El. Voia. Să povestească. 

— Sunt unsprezece ani în curând, zise el apoi. O chema 
Ellinor. A fost ultima oară când am avut încredere în cineva. Nu 
că ar fi treaba ta. 

Ultima chestie n-o spusese serios. Dar Ruben cel obișnuit se 
zvârcolea înăuntru în semn de protest față de această discuţie, 
căreia i se opunea cu întreaga sa ființă. Deşi mai departe de atât 
nu reușea totuşi să meargă. Ceva s-ar putea rupe. Ceva de care 
abia reuşise, după un deceniu, să se poată feri. 

Închise telefonul şi urcă la bordul bacului. Mintea era plină 
de gânduri despre ceea ce Vincent trezise, despre ceea ce fusese 
odată. 

Gânduri pe care rareori, de fapt, niciodată nu îndrăznise să le 
aibă, dar care acum îl năpădeau într-un fel care nu putea fi 


împiedicat. Ellinor. Ell-i-nor. Ea fusese ancora lui, stânca lui şi 
siguranța lui. Fusese perfectă. Dar el fusese tânăr și nu 
înțelesese. Așa că risipise tot ce era frumos. Acolo era. Adevărul 
pe care încercase să-l îndepărteze făcând sex în stânga și-n 
dreapta timp de peste zece ani. Pentru că după Ellinor venise un 
colier de perle, de Isabelle şi Jannike şi Melisse. După o Sanna, 
disprețul față de femei fusese total. Dacă experienţa lui îl 
învățase ceva, era că în mod clar femeile nu voiau decât un 
lucru, și anume ceea ce avea de oferit contul lui bancar. Ceea ce, 
în cazul lor, era ceva jenant de jos de ţintit, ţinând cont de cât 
câştiga el ca polițist. Dar dacă ele asta voiau, atunci să nu se mai 
plângă dracului nici când o termina cu ele. Şi el învățase treptat 
că femeile îl plăceau pe noul Ruben, cel tupeist. Chestia asta le 
aţâţa. Niciuna nu-l întreba de ce e așa cum e. Atâta vreme cât 
era nostim, obraznic, le plătea și le futea mai bine decât soţii lor. 
Niciuna nu voise să ştie ce se ascunde de fapt în spate. 

Ellinor. 

Până apăruse Vincent Walder. Nemernicul ăla. Ruben aranjă 
oglinda retrovizoare şi se uită la el preţ de o secundă. Spre 
uimirea lui, descoperi că zâmbeşte. Doar puţin, dar era foarte 
clar un zâmbet. Auzi un bip de la telefon. Își dădu seama ce e. 
Se hotărî să mai aștepte puţin înainte de a şterge sms-ul de la 
Vincent. 


Mina îşi scoase mănușile albe de bumbac, le aruncă în coșul 
de gunoi şi scoase o pereche curată din cutie. Stătuse și lucrase 
la computer toată ziua fără să schimbe mănușile. Nu avea curaj 
să se gândească la focarul de bacterii care ateriza acum peste 
celelalte resturi. Nu mai golise coșul de gunoi de la pauza de 
cafea de la zece. Ar fi preferat să-i dea foc. Vedea cu ochii minții 
cum flăcările sterilizau tot ce era acolo înăuntru. Dar atunci 
sigur ar porni alarma de incendiu. Îşi puse noile mănuși şi-şi 
aplecă capul în mâini, înainte de a realiza că prin contactul 
direct cu fruntea ei tocmai făcuse mănușile inutilizabile. Le 
aruncă peste cele vechi şi-şi puse o pereche nouă. 

Pe urmă se ridică și scoase o sticlă cu spray de curățare. Era o 
săptămână întreagă de când spălase ultima oară pereţii din 
cameră, deci era vremea. În plus, acţiunea o ajuta să se 
concentreze. Dar mirosul de dezinfectant o făcu brusc să se 
gândească la bunica Ellen. Adăpostul ei, stânca ei. 

Micul apartament de două camere din piața Mariatorget 
fusese întotdeauna proaspăt și curat, iar mirosul de detergent 
universal se amesteca cu mireasma unui chec proaspăt, tocmai 
scos din cuptor. În fiecare zi după şcoală, Mina se ducea acolo în 
loc să meargă acasă, în vila goală. Acolo crescuse, în braţele 
bunicii. Uneori se gândea că evoluţia ei treptată spre singurătate 
începuse la cincisprezece ani, când bunica Ellen murise brusc 
din pricina unui infarct. De fapt, de atunci nu mai avusese acel 
sentiment de apartenenţă față de niciun om. Nici măcar față de 
mama cu care locuise. Nu până acum. Faţă de Vincent. 

Mina se uită la sprayul din mâna ei, oftă şi-l puse la loc în 
sertar. 

Dincolo de fereastră era miezul verii şi soarele se afla sus pe 
cer, iar din cauza aceasta era aproape insuportabil de cald în 
birou. Dar refuză să deschidă fereastra. Ştia că aerul nu va 
aduce cu el numai răcoare, ci și polen, gaze de eșapament, 
particule din asfalt, fum de ţigară și orice altă mizerie existentă 
pe stradă. Ar fi preferat un costum de protecție antichimic, dar 
probabil că n-ar fi apreciat de cei din jur. Trebuia să se 


mulțumească cu transpirația. Hainele puteau fi spălate, chiloţii 
și ciorapii puteau fi aruncați. 

Nu ajunsese nicăieri. Trei victime. Trei persoane ucise de 
acelaşi individ. Nu putea să creadă că fuseseră aleși la 
întâmplare. Erau prea diferiţi ca să fie așa. Trebuia să existe un 
numitor comun. Dar după Robert nu aveau nimic. Nicio crimă 
nouă, nicio mărturie, nimic. Nu era posibil să se fi terminat, ea 
ştia că nu e aşa. Numărătoarea inversă nu era gata. 

Mina se învârti o jumătate de tură pe scaun, ca să vadă 
peretele unde lipise copii după pozele cu Agnes, Tuva și Robert, 
plus armele crimelor. Numerele de iluzionism. Lăzile. Acolo 
exista şi o poză cu Daniel şi un decupaj dintr-un ziar despre 
Jesper, tatăl lui Agnes. El negase orice implicare în uciderea lui 
Daniel. Aveau doi suspecți principali reținuți pentru faptă, 
identificați de martorii de la faţa locului. Recidivişti, aşa că nu 
fusese nevoie de prea mare efort polițienesc pentru a-i găsi pe 
vinovați. Bărbaţii arestaţi insistau că acţionaseră pe cont 
propriu. Ea nu va afla niciodată ce e adevărat sau nu referitor la 
eventuala implicare a lui Jesper Ceci. Totuşi îi era greu să creadă 
că Sveriges Framtid ar avea vreo legătură cu restul crimelor. 
Sigur, Tuva era evreică, iar Robert avea un handicap de gradul 
întâi. Nu era loc pentru cineva ca ei în lumea pe care Sveriges 
Framtid voia s-o construiască. Dar îi era greu să creadă că un 
partid politic care voia să intre în parlament ar organiza crime 
în mod sistematic. Cel mai probabil, Daniel căzuse victima unor 
indivizi rasiști, plini de testosteron, care acţionaseră impulsiv. 
Doar atât, nimic conspiraţionist. 

Pe perete exista, datorită bunicilor Tuvei, chiar și o poză cu 
fostul iubit al Tuvei din Londra. Pe el încă nu-l căutaseră, Mina 
era de acord cu Julia că asta cel mai probabil n-ar duce nicăieri. 
Adevărul se afla mai aproape. 

Vincent povestise că e foarte probabil ca ucigașul să fi fost la 
cafeneaua din Hornstull de mai multe ori. Daniel văzuse pe 
cineva acolo. Cu alte cuvinte, criminalul își alesese victimele cu 
grijă. Nu erau răpite la întâmplare de pe stradă, aşa cum 
obișnuia să facă Jonas Rask. Rask, care se afla în continuare în 
libertate, fără ca ei să reuşească să-l găsească. 


Mina se ridică, se duse la perete şi cercetă chipurile de parcă 
le-ar fi putut obliga să răspundă. De ce fuseseră aleși tocmai ei? 
Ce îi lega pe ei? 

Se întoarse la computer și îşi tăie cu băgare de seamă o gaură 
în bumbacul de pe degetul arătător drept, astfel încât să poată 
folosi touchpad-ul laptopului. Era o jertfire, dar altfel n-ar putea 
să lucreze pe el. În permanenţă aceste compromisuri, aceste 
excepţii, aceste crăpături în echipamentul ei, pe unde puteau 
intra toate rahaturile posibile. 

Mina trase adânc aer în piept şi atinse touchpad-ul cu vârful 
degetului eliberat. Pe urmă căută informaţiile existente despre 
Agnes, Tuva şi Robert în registrul de persoane şi scoase la 
imprimantă rapoartele convorbirilor care avuseseră loc cu 
apropiații. Avea nevoie să o ia iar de la început, să treacă prin 
tot. Undeva exista o legătură. Trebuia doar găsită. Şi era urgent. 
Criminalul nu terminase. 

Vincent ştia şi el ceva ce nu povestea. El întrebase despre 
Fata-cu-Delfinul și păruse a fi important. Ei nu-i plăcea să nu 
ştie, dar nu avea decât să aibă încredere că el îi va explica de 
îndată ce va fi posibil. 

În orice zi, o nouă persoană nevinovată putea fi închisă într- 
unul dintre aparatele oribile pe care le menţionase Vincent. Ea 
trebuia să le-o ia înainte. 


Vincent traversă podul pietonal care ducea la restaurantul 
Gondolen. Restaurantul era aproape plin când intră, turişti și 
locuitori ai Stockholmului aflați în concediu erau înghesuiți la 
mese, deși ceasul arăta abia şapte şi jumătate. N-o zări nicăieri 
pe Ulrika. 

— Bună seara, aveţi rezervare? întrebă un șef de sală care-l 
văzuse. 

— Nu. Nu stau mult. Mă așez la bar. 

Cu puţin noroc, discuţia cu Ulrika se putea încheia destul de 
rapid. El avea de gând să se concentreze doar asupra nevoilor 
Rebeckăi, să ignore toate sarcasmele despre căsătoria lui cu sora 
ei. Mariei îi spusese că un restaurant e un loc de întâlnire neutru 
şi dacă asta era adevărat, la fel de adevărat era că nici Ulrika n- 
ar putea încerca nimic într-un mediu public. El nu voia o reluare 
a întâmplărilor de data trecută. 

Se așeză la bar și comandă o cană de cafea la filtru. De fapt, 
nu de asta avea nevoie stomacul său. Îl rodea de foame, nu mai 
apucase să mănânce de la micul dejun. Dar nu intenţiona să stea 
mai mult decât era necesar. Imediat ce el şi Ulrika vor fi 
terminat de vorbit, o să-şi ia un kebab de la colţ. 

Băuse jumătate din cana de cafea, când un pahar plin ochi cu 
vin roşu i se băgă în față. Lângă el stătea Ulrika cu un pahar la 
fel de plin. Se uită întrebător la ea. 

— Ai nevoie, zise ea ca explicaţie. 

— Aha, e așa serios dintr-odată? zise el și învârti paharul, 
astfel încât vinul să clătească marginile. Când vin prietenii tăi? 

El se uită cu atenţie la vinul care se învârtea tot mai încet şi 
curgea înapoi în pahar, asemenea picăturilor de ploaie pe o 
fereastră. 

— Avem o oră până apar, zise Ulrika, apoi se aşeză alături și 
dădu din cap spre paharul lui. Verifici conţinutul de alcool, sau 
ce? 

Vincent oftă. O oră. 60 de minute. 3.600 de secunde. Deci 
kebabul trebuia să mai aștepte o vreme. Luă o înghiţitură mare 
de vin. 


— Chestia aia, că poţi aprecia cantitatea de alcool doar 
privind, e un mit, zise el. Alcoolul se evaporă mai repede ca apa, 
ceea ce înseamnă că tensiunea superficială crește şi formează 
picături pe partea interioară a paharului. Asta vedem. Un 
fenomen chimic. Dar nu spune neapărat ceva despre calitatea 
vinului sau despre ce gust are. E mai degrabă ceva drăguţ. 

3.510 secunde rămase. 

— Nu ştiam că ai devenit cunoscător de vinuri, zise ea scurt. 

— Nu, nu ştiu nimic despre vin. Dar ştiu cum funcționează 
lichidele. Auzi, aș prefera să nu fiu aici când vin prietenii tăi, așa 
că hai să vorbim. 

— Nu e nicio grabă, spuse ea moale. Ce mai e pe-acasă? Cum 
sunt de fapt Rebecka şi Benjamin când stau la tine? 

Era ultimul lucru la care Vincent se așteptase. Ulrika nu 
aprecia foarte tare să vorbească cu copiii lor, probabil că a fi 
mamă a doi adolescenţi nu se potrivea stilului ei de viață 
condus de carieră. Ea nu vorbea niciodată mai ales despre ce 
făcuseră copiii acasă la el, în afară de cazurile în care avea vreo 
plângere. Că ea era obligată să împartă copiii cu sora ei era o 
rană care probabil nu avea să se vindece niciodată. 

El o privi, încercă să vadă ce avea pe agendă, ce se afla de 
fapt în spatele întrebării. Dar capul înclinat şi privirea întoarsă 
nu trădau niciun plan ascuns. Din câte putea el să estimeze, ea 
chiar era curioasă şi atât. Aceasta nu era nici pe departe Ulrika 
cea agresivă pe care o întâlnise în primăvară. Își permise să se 
destindă puţin. Poate că totuși vor avea o discuţie civilizată. 

— Mda, pentru început, îi zic surorii tale mătuşă tot timpul, 
spuse el. 

Ulrika era cu paharul de vin ridicat ca să bea şi râse drept în 
el, iar vinul aproape că dădu pe dinafară. Era un râs necioplit, 
plin de bucurie față de necazul altuia, dar vocea ei răgușită îl 
făcu totuși să sune interesant. Tocmai asta era atât de enervant 
la ea. Ea avea totul. Aspect, bani, motivaţie. Un instinct 
competitiv incredibil. Chiar și când râdea, excela. Singurele de 
care nu era sigur că ar avea erau sentimentele. 

— lartă-mă, dar ea chiar asta e. Adică, mătușă. 

El devenise de-a lungul anilor tot mai convins că fosta lui 


soție avea de fapt o tulburare empatică. La început, o bănuise 
doar că e rece. Neinteresată de alții. Dar realizase că era mai 
mult de atât. Ea era incapabilă din punct de vedere mental să se 
pună în situaţia altora sau în viaţa lor emoţională. În schimb, 
putea să joace bine. Știa exact ce să spună pentru a-i atrage pe 
alții de partea ei, când avea nevoie de asta. Probabil că de aceea 
era un avocat eminent. 

— Cred totuşi că preferă să i se spună Maria, zise el. În rest, 
Benjamin n-a mai ieşit din camera lui de două săptămâni. Încep 
să suspectez că niște troli mici și-au făcut cuibul în teancurile de 
rufe murdare din camera aia. Rebecka are o grămadă de prieteni 
şi zice că totul e super, deci garantat se simte îngrozitor de rău. 
Tot nu vrea să-și arate antebraţele. 

— Poate doar i se pare că e pufoasă? 

El tăcu. Acolo era. Motivul pentru care, într-un final, 
conviețuirea cu Ulrika nu funcționase. Una era să aibă pretenții 
absurde, chiar nesănătoase, de la ea însăși. Era un adult. El nu se 
băga în asta. Dar devenea o problemă atunci când ea solicita ca 
toți cei din jur să fie măsuraţi cu aceeaşi unitate de măsură. Și 
când ea, într-un final, începuse să aibă aceleaşi pretenţii şi de la 
copii, explicând câţi bani ar trebui să câștige sau cum trebuie să 
arate pentru a fi acceptaţi, atunci se umpluse paharul. Atunci 
începuseră certurile. 

— Dacă Rebecka are complexe legate de corpul ei, le are de la 
tine, zise el tăios. Dar e puțin mai rău de atât. N-am avut ocazia 
s-o spun data trecută. Dar eu cred că fiica noastră se taie pe 
braţe. Cu lama. Sau un cuţit. Până sângerează. OK? 

El dădu vinul pe gât. Ulrika nu mai râdea. Dădu și ea vinul 
pe gât. După care făcu semn barmanului și comandă două 
ginuri tonice tari. Aparent lua în serios informaţia despre 
Rebecka. În felul ei. 

— Nu se taie acasă la mine, în orice caz, zise ea. Chestia aia 
trebuie să fie ceva ce voi induceţi acasă la voi. La mine e mai 
mult veselă. 

— Doamne, Dumnezeule, zise el holbându-se la fosta lui 
soţie. Cât de străină de lume poţi să fii? Tu ce știi de fapt despre 
fiica ta? Când ai avut ultima oară o discuţie serioasă cu 


Rebecka? 

— Cum adică, dar vorbim, protestă Ulrika sorbind din ginul 
tonic care apăruse pe tejgheaua barului. 

El amestecă iritat cu bățul de cocktail în ginul său. Dacă 
discuţia va continua aşa, era recunoscător pentru alcool. 

— Cum o cheamă pe cea mai bună prietenă a ei? zise el. Şi 
acum să nu spui că tu ești aia. Nu există ceva mai rău decât 
mamele care vor să fie „bff” cu fiicele lor adolescente. 

— Hm, nu Emma? 

Vincent se învârti pe scaunul de bar ca să ajungă în fața 
Ulrikăi. 

— Ea nu are o cea mai bună prietenă, zise el serios. Ea are o 
grămadă de cunoştinţe, dar niciun prieten adevărat. Zâmbetul 
ăla pe care-l vezi pe buzele ei nu e un zâmbet real. El nu ajunge 
niciodată până la ochi. Cum poţi să nu vezi asta? Sau nu vrei să 
vezi, fiindcă nu se potriveşte cu imaginea pe care o ai despre 
tine, de mamă de succes, cu corpul bine lucrat, cu copii perfecţi? 

Paharul lui era aproape gol. De furie băuse prea repede. 
Trebuia să aibă grijă. Trebuia să-și aducă aminte că nu mâncase. 

— Ce dracu’, Vincent, șuieră ea. Hai, las-o baltă. Dar 
mulțumesc că mă consideri de succes, cu corpul bine lucrat, 
bănuiesc. 

Vincent oftă. Ca de obicei, ea reuşise să întoarcă 
argumentarea cu susul în jos. 

— E vina mea brusc că tu nu vezi ce se întâmplă? zise el. 
Poate că situaţia Rebeckăi e chiar din vina mea, dacă tot am 
ajuns aici? Uneori mă întreb dacă tu chiar eşti pe bune. 

— Nix, zise ea şi învârti bățul de cocktail în paharul gol, 
zăngănind cuburile de gheaţă. Eu sunt produsul imaginaţiei 
tale. De fapt, tu stai aici şi bei şi vorbeşti cu tine însuţi. Cei de la 
mesele din spate deja au început să-şi pună întrebări. 

Ea făcu semn barmanului arătând cu degetul la paharul ei şi 
al lui Vincent, iar acesta începu imediat să prepare alte două 
cocktailuri. 

— Aveţi migdale sau altceva de ronțăit? întrebă Vincent. 

Barmanul dădu din cap afirmativ, dispăru un minut și se 
întoarse apoi cu o farfurioară cu migdale încălzite pe care o 


puse în faţa lui Vincent. Era mult prea puţin drept cină, dar bun 
pentru moment. 

Vincent băgă un pumn de migdale în gură. Arsura provocată 
de alcool în stomac se mai domoli puţin. 

Telefonul Ulrikăi bipăi. 

— O să întârzie, zise ea după ce citi mesajul. Poţi să-mi ţii 
companie încă puţin. 

El trase cu coada ochiului la ceas. Ar mai fi avut doar 840 de 
secunde. 

— Priveşte-o ca pe o seară liberă, fără copii, în companie 
adultă, adăugă ea. Nu cred că ești prea des alintat cu aşa ceva. 
Pace? 

El dădu din cap afirmativ. Ea avea dreptate. N-avea decât să 
profite la maximum de situaţie. Totuşi se întreba dacă vor vorbi 
vreodată despre Rebecka la modul serios. 

Barul se tot umpluse, iar acum era chiar înghesuială. Ulrika 
continua să comande cocktailuri. El se strânsese din ce în ce mai 
mult spre ea și acum stăteau umăr la umăr. N-o mai putea 
vedea când vorbeau. Dacă își întorcea capul, faţa lui ar fi fost 
doar la un decimetru de a ei. Mult prea aproape. Bula lui de 
intimitate solicita o distanță de cel puţin o jumătate de metru. 
Dar nu era nicio șansă de așa ceva în barul înghesuit. 

Era la a treia farfurioară cu migdale şi mai băgă câteva în 
gură. 

— Vincent, Vincent, zise Ulrika cu o pronunție cam vagă a 
primei litere din numele lui. 

Ea zâmbi când barmanul puse un pahar cu cava în dreptul ei 
şi unul cu whisky în dreptul lui. Trecuseră de mult de gin tonic. 

— Ce s-a întâmplat cu tine de fapt? continuă ea lipindu-și 
umărul de al lui. 

— Ce s-a întâmplat cu mine? zise el și oftă. Nu ştiu, Ulrika. Ce 
s-a întâmplat cu tine? Stai acolo ca o păpuşă perfectă şi nu vrei 
să vezi pe nimeni altcineva în afară de tine însăţi. Așa ai fost 
mereu? 

— Mă consideri perfectă? 

El trase cu coada ochiului şi i se păru că vede un zâmbet 
mulțumit. Era cam greu să vadă clar, când stăteau atât de 


aproape. În plus, văzul lui părea afectat de aceeași problemă ca 
vorbirea ei. 

— Termină, zise el. Clar că ești frumoasă, pur obiectiv. Ştii 
asta foarte bine. Problema nu e asta, ci faptul că... 

Ea se întoarse spre el. Suficient de aproape încât respiraţia ei 
să-i încălzească urechea. 

— Vrei să mă săruți, nu-i așa? zise ea. 

— Dar ce dracu’, răspunse el dând din mâini într-un gest 
resemnat, cel puţin atât cât fusese posibil în înghesuială. 

— Exact asta vreau să zic. Eşti imposibil. 

El turnă pe gât ce mai rămăsese din whisky și își puse 
paharul gol lângă al ei. Când își terminase ea de băut cava, 
habar nu avea. Avea impresia că parcă adineauri primiseră 
băuturile. Se părea că nu. Şi el care voia s-o ia cu grijă. Dar 
mergea bine. 

— Când v-aţi futut tu şi Maria ultima oară, de fapt? zise ea, 
în continuare în urechea lui. Acum câte luni? 

Nu era atât de prost încât să muște momeala. Asta era 
introducerea Ulrikăi pentru a începe din nou să vorbească 
despre cât de mult mai bună fusese viaţa lor sexuală. De parcă 
sexul regulat de câte o oră însemna că ei nu aveau probleme în 
restul de ore din douăzeci şi patru. 

— Dar tu, când ţi-ai luat-o ultima dată? contră el. Am auzit că 
n-ai pe nimeni. Pui accent pe ce aduci acasă de prin baruri la ora 
închiderii sau cum? 

— Şi vina cui e, zise ea dând pe gât o jumătate dintr-un nou 
pahar pe care el nici măcar nu-l văzuse când a apărut. 

Nu era nimic rațional de răspuns la asta. In schimb, el se 
holba drept în fața lui, prin pereţii de sticlă ai restaurantului. 
Gondolen avea, mulțumită amplasării sale la înălțime, o 
panoramă magnifică asupra întregului oraș. El iubea să se uite 
la Stockholm noaptea, mai ales dintr-un avion. În drum spre 
casă, de la vreun spectacol, obişnuia să încerce să-şi dea seama 
peste ce parte a orașului zbura, studiind configuraţia 
punctulețelor de lumină de sub el. 

Din poziţia sa în restaurant ştia că priveşte Skeppsholmen şi 
Djurgården, dar creierul refuza să pună cap la cap puzzle-ul de 


puncte luminoase. Luminile de noapte ale orașului dansau sub 
privirea lui. Era mult prea beat. Se uită la paharul gol. Nu fusese 
umplut din nou? În orice caz, trebuie că cineva i l-a golit, n-avea 
nicio amintire cu el bând alt pahar. Dar luminile care dansau 
sub el susțineau altceva. Chiar ar fi trebuit să mănânce mai mult 
decât doar micul dejun. 

— Deci, ce facem? zise el, în continuare cu privirea la noaptea 
de vară. 

Era nevoie de efort pentru a forma cuvintele corect. Totuşi nu 
ieșiră chiar cum voia el. 

— Adică cu Rebecka? întrebă ea. Sau cu noi? 

Evident că el se referise la Rebecka. Dar nimic nu mai era 
evident. El nu avea curaj să spună nimic, nu putea şti ce va ieși 
în cazul în care ar deschide gura. 

— Vincent, eşti jalnic, zise ea. Doar nu crezi că te vreau în 
continuare. 

— Asemenea, zise el și ridică paharul gol în semn de noroc. 
Trebuie să mă piş. 

El se ridică de pe scaunul de bar şi simţi lumea învârtindu-se. 
Căcat. Chiar reușise să se îmbete rangă. Da, da. N-avea rost să 
regrete acum. Oricum o va regreta mâine, în momentul ăsta 
trebuia să se concentreze cum să iasă din toaletă fără să pară 
mult prea penibil. Cu puţin noroc, nimeni nu-l va recunoaște. Pe 
urmă va mulțumi şi va lua un taxi spre casă. Discuţia despre 
Rebecka o vor continua în altă zi. Chiar avea nevoie de mâncare 
în stomac înainte ca totul să deraieze. 

Intră la toaletă clătinându-se, se așeză în fața unei chiuvete şi 
răsuci robinetul. Când apa se răci suficient, se stropi, pe faţă. Nu 
ajută deloc. Doar reuși să-şi ude cămașa fleaşcă. Cineva intră 
după el, cineva care nici el nu mergea drept. 

— Nenorocitu’ dracu’, o auzi pe Ulrika spunând. 

Înainte ca el să apuce să reacționeze, ea îl împinse spre una 
din ușile de la cabine şi se lipi de el. Îşi presă buzele de ale lui, 
iar el îi răspunse. Limbile li se întâlniră și se sărutară ca două 
animale de pradă hămesite. 

El o apucă de păr cu ambele mâini și-i trase capul pe spate, să 
o dea mai încolo. Ea gemu ușor când el o trase de păr. 


— Să te ia dracu’, zise el. 

Pe urmă deschise ușa de la cabina toaletei, intră cu spatele, 
împleticindu-se și ea încuie uşa. Ea îi desfăcu pantalonii, în timp 
ce el bâjbâia la nasturii bluzei ei, dar ea îi trase una peste mâini. 

— Aşază-te, zise ea şi el se aşeză greu pe capacul toaletei, cu 
pantalonii şi chiloţii traşi în vine. 

Ea îşi ridică fusta până la şolduri, îşi trase chiloţii într-o parte 
şi se așeză rapid călare pe el. El fu uimit cât de tare era când 
alunecă în ea. O apucă de şolduri pentru a o ţine pe loc, dar și 
pentru ca ea să nu se apropie prea tare. Ea îl călări cu furia cuiva 
care a fost dezamăgit și nervos un timp atât de îndelungat, încât 
nu mai știa altceva. Nu exista nicio iubire când se poticnea de el, 
numai furie. El nu știa dacă pe el sau pe altcineva era ea 
nervoasă și nici nu-i păsa. El nu se uita în sus, nu voia să-i vadă 
fața, se uita doar la șoldurile ei şi la cum pătrundea în ea. Prin 
sex, vor distruge tot ce avuseseră, tot ce fusese bine, îl vor face 
de neiertat și inevitabil de stricat şi ei știau asta amândoi. 

Brusc, ea se opri din mişcări. Tuşi tare o dată și se dădu jos de 
pe el. 

Nu-l privi, şi nici el pe ea. 

Ulrika îşi îndreptă chiloţii, își trase fusta în jos și se încheie la 
bluză, în timp ce el se uita în jos, la penisul lui semitare. O auzi 
ieșind din cabina toaletei, închizând ușa. 

Vincent rămase unde era, cu pantalonii căzuți la picioare. 

La dracu’. 

La dracu’ dracilor, la dracu’ dracilor dracilor. 


Tocmai se pregătea să meargă la culcare, când îi sună 
telefonul. Era în baie, doar ce își aruncase chiloţii de bumbac pe 
care-i purtase în timpul zilei şi îşi punea pe ea unii noi pentru 
noapte. Ar fi preferat să se bage în cearșafurile ei proaspăt 
spălate cât mai repede posibil, dacă zăbovea prea mult până să 
se bage la culcare, n-ar mai fi simţit curați chiloţii cei noi și ar fi 
trebuit să-i schimbe iar. 

La început se gândi să nu răspundă. Era oricum trecut de 
miezul nopţii. Dar telefonul continuă să sune. Mina se duse în 
dormitor, unde avea telefonul la încărcat, şi se uită pe ecran. Era 
Vincent. Nu prea-i stătea în fire să sune așa târziu. Trebuie că se 
întâmplase ceva. 

Îşi puse căştile în urechi şi răspunse. 

— Bună, Vincent, ce faci? 

— Mina, bună, zise el repede și mult prea tare. 

Vorbind ușor bâlbâit. Își dădu seama imediat că e beat. 

Sunetul de trafic se amesteca cu cuvintele. Era afară pe 
undeva. Părea că merge pe marginea unei șosele. 

— Scuze, n-am vrut să te trezesc, continuă el. Doar că nu 
știam pe cine să sun. 

Cuvintele erau neclare, de parcă avea vată în gură. Auzea 
cum se chinuiește să formeze consoanele. În mod evident, 
Vincent era foarte, foarte beat. Ea spera ca el să nu se apropie 
prea tare de mașinile care se auzeau pe fundal. 

— S-a întâmplat ceva? zise ea încruntându-se. 

Asta chiar că nu-i stătea în fire. Vincent obișnuia mereu să se 
controleze. 

— Se poate spune, zise el. Am făcut ceva atât de-al dracu' de 
cretin. Atât de-al dracu’, de-al dracu’ de cretin. 

Fl făcu o pauză lungă. 

Ea îşi înfăşură halatul de baie pe ea şi se așeză pe marginea 
patului, în timp ce aștepta ca el să înceapă să vorbească din nou. 
Zgomotul de trafic de pe fundal scăzu puţin. Probabil că a găsit 
un loc mai bun în care să stea. 

— Am înșelat-o pe Maria, zise el pe urmă. Cu sora ei. Fosta 


mea soție. 

— Fosta ta soţie? izbucni ea. 

Dintr-odată, nu mai ştia dacă vrea să ia parte la această 
discuție. Era prea aproape, prea intim. Prea năclăit. Ea și 
Vincent aveau o relaţie profesională. La distanță potrivită. Ea îl 
plăcea, chiar îi dăduse drumul înăuntru mai mult decât o făcuse 
cu altcineva de multă vreme, dar era suficient așa. Acum el îi 
dădea o parte din viaţa lui, pe care ea nu o ceruse. În plus, el 
părea că are o viață privată extrem de încâlcită. Dar în același 
timp. El tocmai o sunase. Pentru că avea încredere în ea. Putea 
să fi sunat pe altcineva, pe oricine, de fapt. Dar el n-o făcuse. 
Dintre toți oamenii din lumea asta, el alesese să-i ofere ei 
încrederea lui. Trebuie să valoreze ceva. 

Mina își vorbea sieși, febril. Încerca să se convingă că aceasta 
era o discuţie bună. Ca între prieteni. Dar pe undeva, ea știa 
adevărul. Că gelozia îi ardea stomacul. 

— Vincent, spuse ea tăios. Tu zici că te-ai culcat cu fosta ta 
soție? 

Ea încerca să-și facă glasul să sune controlat, dar simţea cum 
strânge convulsiv receptorul în mână. 

— Nu ştiu dacă poate fi numit că ne-am culcat, zise el. S-a 
simţit mai mult ca și cum ne-am fi bătut. A fost doar... furie. 
Atât, atât de stupid. Nu știu ce-o să mă fac. 

El fonfăi ultimele cuvinte prin vuietul traficului și suna de 
parcă plângea. 

— Maria știe? 

— Nu, nu, atunci aș fi fost deja mort în bătaie. N-am curaj să 
mă duc acasă. Am distrus tot. 

Ea îşi privea mâinile uscate şi se gândea la alegerile pe care le 
făcuse singură. Alegerile care o făcuseră să-și piardă prietenii. 
Familia. Alegerile care făcuseră ca ea să stea singură la AA în 
fiecare săptămână, fără să aibă cui să se încredinţeze. Și îi era 
frică de ce mai distrusese Vincent. Mai mult decât, poate, familia 
sa. 

— Ce simți pentru fosta ta soție? zise ea. 

La obiect. Rece. Sudoarea îi cuprinse palmele. 

— Să simt? întrebă Vincent, care nu mai părea atât de beat. O 


vreme credeam că o urăsc. Dar de fapt e doar... nimic. Cenușă. 
Cred că acel sentiment chiar e împărtăşit. Ştii că au fost 
încurcături mari. Foarte mari. Acum foarte, foarte multă vreme. 
Da, sunt încurcături în continuare. Dar n-a fost plănuit să mă 
îndrăgostesc de sora ei mai mică, acolo... acolo s-a ajuns pur şi 
simplu... lar eu şi Ulrika, n-a fost nimic bine, nici măcar nu prea 
mai vorbeam unul cu celălalt, așa că nici măcar nu știu de ce ei 
i-a păsat de fapt. Dar da, e clar, a fost o situație nefericită că 
tocmai de sora ei m-am... 

Vocea bâlbâită a lui Vincent se stinse. Apoi reveni în forță. 

— A durat zece ani, dar ea şi-a luat revanșa, şi-a luat-o. La 
dracu’... Nu ştiam că pot uri așa. 

Mina se întinse pe pat şi închise ochii. Cearceafurile apretate 
foşneau sub halatul de baie. Și pe undeva înţelegea și ea. 
Propriile alegeri nu fuseseră conștiente. Doar se întâmplaseră. 
Cel puţin asta se convinsese pe sine după aceea. Deci cine era ea 
ca să judece? Cine era ea ca să stea cu un stomac arzând de 
durere pentru ceva care nici măcar nu se întâmplase? Nu exista 
nicio promisiune între ei. Nu exista nimic. 

În afară de faptul că exista. 

Ea își drese glasul. Strânse tare ochii. 

— Du-te acasă, Vincent. Tu și fosta ta soţie sunteți oameni 
maturi. Aţi făcut o prostie. Aşa facem uneori. Chiar și noi, 
adulții. Nimeni nu e fără pată. Important e că tu ştii că a fost o 
greşeală și că nu se va mai întâmpla. Nu trebuie să-i spui. Las-o 
așa. 

Dacă era ceva ce învățase la AA, atunci era că viața e 
compusă din faptul că făceai câțiva paşi în față și apoi un pas 
dublu în spate. Cel care credea altceva nu era decât dezamăgit. 
Ei erau oameni, ceea ce însemna că nu sunt fără pată. Ea 
cunoscuse adevărul în acea mantră de mai multe ori decât și-ar 
fi dorit. 

— Mi-e atât de ruşine de tine, zice Vincent încet. Nu vreau să 
mă disprețuieşti. Nu ăsta sunt eu. Eu... eu te plac mult, Mina. 

Ea deschise ochii la loc. Asculta vuietul orașului prin telefon. 
Ea era înăuntru, la căldură, în patul ei moale. El era afară, în 
întuneric, pe undeva. Dar respirau împreună. Niciunul dintre ei 


nu spuse nimic câteva momente bune. 

— Mulţumesc, Mina, zise Vincent şi rupse tăcerea. Scuze din 
nou că am sunat. 

El închise. Ea rămase cu ochii închişi şi cu telefonul în mână. 
Arsura din stomac dispăruse. Dar singurătatea era brusc 
aproape asurzitoare. Se aşeză pe-o parte, în poziţia fetusului. 


Vincent era în faţa casei din Kungsholmen. Așteptase două 
zile după întâlnirea de la Gondolen ca să prindă curaj să meargă 
acolo, ca să fie sigur că nu miroase în continuare a alcool. Simţea 
că-şi ținuse corpul la marinat în alcool. Nu pentru că l-ar fi 
spălat şi l-ar fi curăţat pe interior, mai degrabă fusese invers. 
Rușinea pentru ce se întâmplase la Gondolen era a lui, trebuia s- 
o ducă şi s-o gestioneze. Nu se putea dezvinovăţi. Dar totul 
avea timpul și locul său. Și chiar acum, el trebuia să se 
concentreze la motivul pentru care se afla acolo. 

Casa arăta ca toate celelalte clădiri din acea parte a orașului. 
Nimic altceva în afară de o plăcuță mică de lângă sonerie nu 
arăta că Alcoolicii Anonimi își aveau sediul la etajul întâi. Dar e 
clar, un panou mare, luminos, nu era chiar potrivit în context. 
Întrebarea era cum va face acum. Va sta acolo, la uşa de la 
intrare, sperând că poate o va zări pe acea Anna cu tatuaje cu 
animale? Sau ar trebui să intre? Oare era binevenit, dacă nu 
avea propria problemă legată de dependenţă? Putea foarte bine 
să se prefacă, evident, dar nu i se părea foarte OK. 

În timp ce se gândea, creierul lui se juca cu literele de pe 
plăcuță. Alcoolicii Anonimi deveni după o prelucrare de câteva 
secunde Minioni laici acolo. Se simţi de-a dreptul mulțumit de el. 
Dar asta nu-l ajuta s-o găsească pe Anna. N-avea altă soluţie 
decât să intre. 

În holul din faţa sediului era o masă cu un termos de cafea. 
Prin crăpătura uşii arăta exact cum se așteptase: o cameră mare 
cu un număr de scaune în cerc. Frumos că unele clișee erau 
totuşi adevărate. Scaunele erau goale. O femeie la vreo cincizeci 
de ani intră în sediu printr-o ușă laterală, îl zări pe Vincent şi-i 
făcu semn cu mâna să intre în sală. 

— N-am început încă, zise ea, dar ia-ți cafea, intră și ia loc. E 
prima dată? 

El era gata să spună că nu e unul dintre ei, dar se abţinu când 
își dădu seama cum ar suna. În loc de asta își turnă cafea într-un 
pahar de carton şi intră. 

— Lena, zise femeia și dădu mâna cu el. Nu știu cât de bine 


te-ai informat, dar nu trebuie să vorbeşti mai mult decât vrei. 
Nici măcar să-ți spui numele. Bineînţeles, există un risc ca nu 
numai eu, ci și alții să te recunoască de la televizor, dar dacă ești 
aici, atunci ai lucruri mai importante la care să te gândești. 

— Hm, OK, mulțumesc, fură singurele cuvinte pe care le 
scoase. 

Se așeză pe unul dintre scaunele de plastic, în timp ce căuta 
ce ar fi potrivit să spună, fără să găsească ceva. În acelaşi timp, 
poate că nu era cel mai nebunesc plan din lume să participe la o 
întrunire. Ar putea să-i observe pe ceilalți participanţi în liniște. 
Ar putea fi un lucru bun să ştie cum stă treaba cu acea Anna. 

Sala începu să se umple de oameni care se așezară toți în cerc. 
Dar nu văzu nicio femeie tânără cu un tatuaj cu delfin pe 
gambă. Când începu întâlnirea, ea tot nu era acolo. 

EI le ascultă prezentările despre speranţă pierdută şi regăsită, 
despre curaj şi putere, dar şi despre a te dezamăgi pe tine însuți. 
Anna părea că nu va mai veni. 

= Întrerupem pentru câteva minute, zise Lena după o vreme. 
Avem cafea şi fursecuri pe masă, ca de obicei. 

Vincent se ridică și ieși în foaier. Spera doar că vreunul dintre 
ei care eventual îl recunoscuse să nu lucreze la unul dintre 
ziarele de seară. Lena avusese totuşi dreptate că faptul că el era 
acolo însemna că are lucruri mai importante la care să se 
gândească. Chiar dacă ea înţelesese greșit motivul vizitei. 

— Puţină cafea? 

Un bărbos îi bară calea şi gesticulă spre masă. 

— Nu, mulțumesc, o să plec, zise Vincent zâmbind. 

— Înţeleaptă alegere. Nu că pleci, ci legat de cafea. Eu vin 
mereu cu cafea de acasă. Kenneth mă numesc. 

Bărbatul întinse mâna. 

— Obicei vechi, zise el scuzându-se. Nu trebuie să spui cum 
te cheamă, dacă nu vrei. Bănuiesc că e prima vizită? Cred că şi 
eu am plecat în pauză, prima oară. Poate fi prea mult. 

Vincent dădu mâna cu Kenneth, dar fără să se prezinte. 

— Caut pe cineva, zise el. Cea cu tatuaj cu delfin. 

— Trebuie că te referi la Anna, zise bărbatul şi râse. Cred că 
delfinul acela a primit compania unui zoo în miniatură în ultima 


vreme. 

Aduse o pungă de plastic de pe raftul pentru pălării şi scoase 
un termos. 

— Nu vine mereu, zise el. Sunteţi prieteni? 

— Nu, mi-a găsit un job, s-ar putea spune. Indirect. Voiam 
doar să-i mulțumesc. 

O doamnă mai în vârstă, cu un şal mov, se alătură la masa cu 
cafeaua. Se mișca prin sală cu grație, de parcă traversa mai 
degrabă un apartament de paradă, şi nu o sală de adunări. 

— Olga, zise Kenneth către doamnă, știi când vine Anna 
sigur aici? 

— Da. Joia, zise ea pronunţțând litera „o” cu buzele țuguiate. 

Vincent nu era convins că accentul e neaoş. 

Kenneth dădu din cap afirmativ. 

— Joi. Încearcă atunci, zise el. Eşti sigur că nu vrei puţină 
cafea? 

Vincent zâmbi cât de politicos putu. Nu-l ajutase cu nimic să 
vină aici. 

— Data viitoare, zise el. 

Va fi nevoit să-i ceară Minei ajutorul din nou. Trebuia să-i fi 
povestit chiar atunci. 


Sara Temeric îşi freca tâmplele. Lucra la poliție de aproape 
zece ani. Mai întâi fusese la Departamentul de Criminalistică și 
apoi la UON, Unitatea Operativă Naţională, când aceasta 
înlocuise Departamentul de Criminalistică.  Investigase 
finanțarea terorismului și făcuse parte din grupul care se ocupa 
de Forțele Naţionale de Intervenţie. Erau sarcini pline de 
responsabilitate pentru cineva care tocmai împlinise treizeci de 
ani, dar se descurcase foarte bine. Atât de bine, de fapt, că în 
urmă cu patru ani i se oferise un post nou în cadrul UON, cu un 
titlu nou şi relocare provizorie în New York. Urma să fie expert 
de activitate, ce-o mai fi însemnând și asta. 

Nu ezitase nicio secundă și se mutase în SUA. Și, evident, 
întâlnise un bărbat. Ea și Michael aveau acum doi copii, Leah şi 
Zachary, care erau lumina ochilor ei. Dar pusese condiţia ca ei 
să nu crească în SUA, ci în Suedia, iar Michael nu avusese nimic 
împotrivă. Așa că planul era să rămână câţiva ani în SUA, cât 
erau copiii foarte mici și Michael avea șansa de a se consacra ca 
dezvoltator de jocuri, pe urmă să se mute cu toată familia în 
Suedia. Ea acum putea fi considerată avangardă: urma să se 
acomodeze cu slujba nouă și concomitent să caute o locuință 
pentru familie şi birou pentru Michael. 

Îşi iubea slujba şi găsea profund satisfăcător căutatul unei 
locuințe. Era foarte mulţumită că s-a întors în Suedia. Dar îi 
lipsea familia în fiecare zi şi se gândea cu dor la ziua când vor 
veni ȘI ei aici. 

De când se întorsese, pe la mijlocul verii, preluase în 
principal sarcini de la analiştii operaționali. De fapt, era sub 
nivelul ei de competenţă, dar îi plăcea să ia parte la activitatea 
practică, în așteptarea clarificării circumstanțelor din jurul 
postului ei. 

Din păcate, ea se afla și în trista situaţie de a trebui să-i 
predea lui Ruben Hook o analiză de supraveghere. Se întâlnise 
cu el doar o dată până atunci, înainte de a pleca în SUA. Dar 
fusese suficient. El îi aruncase rapid o privire şi-i spusese ceva 
de genul că „Heist s-ar fi potrivit mai bine”. Abia după aceea 


aflase că Heist era o marcă de lenjerie intimă pentru femeile care 
aveau nevoie să ţină strâns sau să ridice anumite părți ale 
corpului. 

Ea întotdeauna fusese mândră de formele ei feminine, dar 
după întâlnirea cu Ruben se simţise studiată și supraponderală 
tot restul zilei. Iubitul ei de atunci se văzuse nevoit să petreacă 
toată seara asigurând-o solemn cât de frumoasă e și cât de idiot 
era Ruben care probabil se aprindea după şcolăriţe anorectice. 

Anumiți spini erau greu de scos. Cu doar câteva cuvinte, 
Ruben Hook o făcuse să se simtă grasă şi urâtă. Nu-l iertase 
niciodată pentru asta. Şi acum trebuia să se întâlnească din nou 
cu el. De data asta, măcar găsise pe Google marca de lenjerie 
bărbătească Addicted: chiloți cu umplutură extra și în față, şi 
peste fund. Pentru a-ți întări masculinitatea, scria în reclamă. Dacă 
Ruben doar va deschide gura într-un fel care o să-i displacă, va 
face o comandă de cinci perechi de Addicted în numele lui. 

Când veni în sala de şedinţe, Sara văzu, spre uşurarea sa, că 
Julia convocase şi restul găştii pentru a asculta raportul. O 
plăcea pe Julia. Era concentrată şi inteligentă, era clar că nu 
primise slujba de poliţist datorită tatălui ei, ci pentru că era la fel 
de capabilă ca el. Și-l ţinea pe Ruben disciplinat. 

Sara îi salută pe fiecare pe rând. Când dădu mâna cu Ruben, 
își mută privirea în ultima secundă către Peder, care stătea chiar 
în spatele lui Ruben. Era un joc de putere urât să nu ai contact 
vizual cu cel pe care-l saluți și în loc de asta să te uiţi la 
altcineva, dar el o merita. El sigur nici măcar nu-și amintea că se 
mai întâlniseră. În plus, Peder o ajutase să sorteze datele de 
trafic atunci când fusese necesar. Nu-și amintea ca Ruben s-o fi 
ajutat cu ceva. 

Îşi cuplă laptopul la ecranul din sala de ședințe și porni slide- 
urile. O grilă cu cifre şi coloane apăru pe monitor. 

— Pentru cei care nu mă cunosc, mă numesc Sara, zise ea. 
Am ajutat divizia de analiză operaţională cu localizarea 
convorbirilor voastre telefonice. Listele de trafic ale operatorilor 
de telefonie sunt o adevărată junglă. Dar aveţi noroc cu o 
macetă ascuţită precum Peder. 

Peder zâmbi mândru, în ciuda cearcănelor. Ea apăsă pe 


mouse și unul dintre punctele de date fu marcat cu un pătrat. 

— Acesta este telefonul pe care l-aţi primit. 

— Pe care eu l-am primit, zise Ruben. 

— l-auzi? spuse Mina. Din câte știu, tu nici măcar nu erai în 
cameră când a intrat apelul. Badminton sau ce era oare? 

— Nu pleca urechea la tot ce auzi, zise Ruben încleștându-și 
fălcile. Şi a fost padel. 

— Aţi obținut ceva din conţinut, apropo? întrebă Sara 
întoarsă spre Julia. Parcă l-aţi trimis la analiză pentru sunete 
secundare și de fundal, nu? 

— Da, dar n-am aflat nimic interesant. Acustica de pe fundal 
indică faptul că acela care a sunat se afla cel mai probabil într-o 
cameră de mărime medie, fără prea multă mobilă. Freamăt slab 
de trafic, deci o zonă urbană. Dar niciun sunet de fundal 
specific. Am primit şi o analiză psihologică de la un consultant 
extern, care-a tras concluzia că persoana care a sunat era chiar 
criminalul, spuse Julia. 

— Unul dintre criminali, zise Ruben emfatic, dându-și ochii 
peste cap. 

— Da, exact. Acum lucrăm după ipoteza că ar putea fi vorba 
despre două persoane. Dintre care una ar putea foarte bine să fie 
Jonas Rask, explică Julia. 

— Nu ştiu dacă asta ajută, zise Sara şi deschise o hartă pe 
ecran. 

— Telefonul mobil de pe care s-a primit apelul era cuplat la o 
stație-mamă de aici, din oraş. Kungsholmen, mai exact. Păcat că 
analiza de sunet nu ne-a oferit mai multe despre loc. 

— Bănuiesc că ai verificat cine deţine acel număr de telefon? 
zise Mina. 

Peder sorbea cafea dintr-o cană cu textul Cel mai bun tată din 
lume, dar unde bun era tăiat şi înlocuit cu somnoros. Părea că şi-a 
inscripționat-o singur. Sau poate soţia lui. 

— Din păcate, o cartelă prepaid, zise Sara și mută imaginea la 
coloanele cu cifre. Dar aproape că am luat în calcul asta. Atâta 
vreme cât telefonul e deschis, îi putem urmări rutina de mișcare, 
văzând la ce stații-mamă se cuplează. Așa că am verificat unde a 
fost în ultimele două luni. Operatorii din păcate nu păstrează 


informaţiile mai mult de atât. Dar acest telefon nu a fost nicăieri, 
nici înainte şi nici după acel apel. 

— Burner? zise Julia, care-și luase notițe de mână cât vorbise 
Sara, deşi urmau să primească un rezumat pe e-mail după 
aceea. 

Sara bănuia că e un fel al Juliei de a gândi. 

— Probabil, spuse ea dând din cap afirmativ. Cel care-a sunat 
a cumpărat un telefon ieftin și o cartelă prepaid, ca să sune la 
linia pentru informații fără să aibă un istoric localizabil. 

— Bănuiesc că a trebuit să faci cerere pentru asta? zise Mina 
arătând cu degetul la cifre. 

— Am luat un aviz de SUSCE, zise Sara, încuviințând din 
cap. Supraveghere secretă a comunicaţiilor electronice. O 
procedură destul de importantă, de fapt, procurorul nostru 
trebuie să facă cerere în instanță pentru asta. Dar a mers destul 
de rapid. Probabil ţinând cont de împrejurări. 

— Localizarea poate continua să fie activă, ca tu să vezi dacă 
numărul de telefon apare din nou? zise Mina. Nu pe liste vechi 
de două luni, ci în real time! Nu se ştie niciodată. 

— O să vorbesc cu procurorul. N-o să fie nicio problemă, 
ținând cont de cât de special e acest caz. Dar puteţi fi siguri că 
acest telefon zace deja distrus într-un coș de gunoi pe undeva. 

Sara își încheie prezentarea și se pregăti să plece. Dar nu 
putea să ofteze ușurată decât după ce nu se mai afla în aceeași 
încăpere cu Ruben. 

— Aha, zise Ruben rezervat, în aceeași secundă în care ea se 
gândea la el. Micul Powerpoint al Sarei nu ne-a dat, cu alte 
cuvinte, nimic. Putem să avem de-a face cu cineva care locuiește 
sau muncește în Kungsholmen, la fel de bine cum ar putea fi 
cineva care s-a nimerit pe aici prin zonă, dar care altminteri are 
domiciliul în Norvegia. 

— Voi ştiţi, nu, că noi ne aflăm în Kungsholmen chiar acum? 
zise Christer părând aproape vesel. Poate fi un coleg de-aici din 
clădire. N-ar fi ceva dat dracului? 


Mina păşi în locul atât de cunoscut. Începea să se plictisească 
de el. Nu numai de clădire, ci și de toată chestia. Erau aceiași 
oameni de fiecare dată, care spuneau aceleași povești despre 
abuzul lor de alcool, stăteau pe aceleași scaune de plastic, în 
același cerc, beau aceeași cafea apoasă din termosul cu pompă și 
mâncau aceleași fursecuri uscate și anoste. 

Azi erau bărcuţe cu gem de zmeură, din câte văzuse când se 
uitase în cutia metalică de pe masă. Cel puţin era o updatare. 
Bănuia că le pregătise vreunul dintre alcoolici. Se uită cu 
dezgust la firimiturile care erau deja pe fața de masă albă, din 
hârtie. Cele şapte persoane care ajunseseră înaintea ei atinseseră 
probabil fiecare fursec în parte înainte de a se decide pe care să-l 
ia. Ea n-ar fi mâncat ce rămăsese nici dacă ar fi putut să le 
sableze mai întâi. 

Astăzi erau mai multe feţe noi. Fata-cu-Delfinul, de care 
întrebase Vincent, nu era acolo. Kenneth intră pe uşă și dădu 
din cap spre ea. Ea ştia că e momentul pentru discuţia 
obligatorie despre mărunțișuri şi era pregătită pentru asta. 

— Ce mai face soţia ta? întrebă ea şi arătă apoi cu degetul 
spre termos. Vrei cafea? 

— Mulţumesc pentru întrebare, e mai bine acum, dar nu, 
mulțumesc, răspunse Kenneth cu o expresie distrată. Doamne, 
ce vorbăreață ești azi. 

Ea dădu din umeri în loc de răspuns. 

— Auzi, dacă tot veni vorba despre ea, continuă Kenneth 
scoțându-și termosul lui. O să rămână la spital câteva săptămâni 
şi eu nu pot să mă ocup singur de toate acasă. Ştiu că cer mult, 
ținând cont că îl ţii pe Bosse de o lună întreagă, dar crezi că ar 
putea rămâne la tine restul verii? Pot să-ţi plătesc. 

Ea se opri în mijlocul unei mişcări şi făcu ochii mari la el. 

EI îi întoarse privirea cu ochi rugători. Nu foarte diferit de 
expresia favorită a lui Bosse, de fapt. 

Simţi un nod în gât. Kenneth nu știa că Bosse primise acasă la 
Christer un cămin cu mult mai bun decât ar fi putut ea să-i ofere 
vreodată. lar acum nu era, evident, momentul potrivit pentru a- 


i spune asta. Şi măcar de-ar ști cum se spune așa ceva! Bună, am 
dat câinele tău cu împrumut altcuiva! 

— Vai, stai puţin, îmi sună telefonul de serviciu, zise ea şi 
plecă în grabă făcând o faţă de scuze. 

— Pot să-ți plătesc, cum spuneam, îl auzi spunând în urma 
ei. 

Alergă la toaleta femeilor și încuie ușa. Pe urmă îl sună pe 
Christer. El răspunse după trei bipuri. 

— Bună, Mina, ce faci? Ai uitat ceva pe birou? Tocmai am 
trecut pe lângă, în drum spre bucătărie, pot să mă întorc dacă 
vrei... 

— Nu e asta, îl întrerupse ea. E vorba despre Bosse. 

— E aici, lângă mine, zise Christer vesel. De aceea ne duceam 
la bucătărie. Apropo, cred că te salută. Dar, Mina, de ce vorbeşti 
în şoaptă? 

Ea realiză nu numai că vorbeşte în șoaptă, dar şi că stătea pe 
vine lângă scaunul toaletei. Se ridică şi continuă pe un ton mai 
ridicat, dar în continuare foarte încet, sperând să nu se audă 
prin ușă. 

— Nu ştiu cum să spun asta, zise ea. Dar tocmai am vorbit cu 
stăpânul lui Bosse. 

Se lăsă tăcerea la celălalt capăt. 

— O, nu, zise Christer pe urmă, vădit abătut. Îl vrea înapoi, 
nu? Și noi care azi ne duceam în oraş să căutăm perii pentru 
blană. Poate şi o zgărdiță din acelea de mătase. 

Mina închise ochii. Bosse era un golden retriever mare și 
jucăuș. Cu ochi foarte jucăuși şi limba scoasă. Ultimele lucruri 
pe care le-ar asocia cu acel câine erau periile de păr şi zgărdiţele 
de mătase. Dar nu era momentul potrivit să-i explice asta lui 
Christer. Dacă lui îi intrase în cap că Bosse e un pudel de 
expoziţie, atunci era treaba lui. Atâta vreme cât se va bucura, 
ținând cont de ce avea să-i spună. 

— Sună foarte bine, zise ea. Pentru că e exact pe dos de cum 
crezi tu. Stăpânul se întreba dacă l-aş mai putea ţine restul verii. 
Tu sigur ai planuri, dar poate am putea să împărțim... 

— Excelent! o întrerupse Christer. 

Era aproape un urlet de fericire, primul pe care-l auzise 


vreodată de la polițistul altminteri laconic. 

— Bosse și cu mine vom avea cea mai bună vară din lume, 
zise el. Transmite salutări și mulțumește din partea mea! 

Când ieşi de la toaletă, Kenneth era tot lângă masa cu 
cafeaua. Se uita la ea cu aceeași expresie distrată ca mai înainte. 

— Tu toate convorbirile telefonice le ai la toaletă? zise el. 

— E confidenţial, răspunse ea încercând un zâmbet lipsit de 
griji. 

Atmosfera era rigidă. 

— Dar îl iau. Pe Bosse. Nicio problemă. Să-mi spui doar când 
să ţi-l aduc înapoi. Doar ne vedem aici. Îmi faci cinste cu niște 
cafea din aia bună? 

Kenneth îi mulțumi iar şi iar, în timp ce-i turnă bucuros cafea 
din termosul lui, într-un pahar nou. Ea îl luă, dar știa deja că nu 
are de gând să atingă cafeaua. Gestul era important, un mod de 
a se avea bine cu Kenneth. Și un mod de a muta subiectul de 
discuţie de la Bosse. 

Ea intră în sala de adunare cu paharul în mână și se aşeză pe 
un scaun plasat astfel încât să vadă ușa. Poate că era vremea să 
facă nişte schimbări. Dacă tot se săturase de monotonie, se putea 
ocupa să fie altfel de data aceasta. 

În timp ce se gândea, aproape că-și atinse buzele de cafeaua 
din pahar, dar își dădu seama în ultima secundă ce era pe cale 
să facă. Puse repede paharul jos, sub scaun, sperând că Kenneth 
nu va observa. 

Deja purtase o discuție amiabilă, ca încălzire. Poate că azi era 
momentul să-și împărtășească experienţele. 

După ce se așezară toţi, dădu din cap în semn că vrea să 
înceapă. Toţi se uitau la ea. Încordați. Optimişti. Mina deja 
regreta. Dar acum era prea târziu să se răzgândească. Trenul 
ieşise deja din gară şi începuse să accelereze. 

Se ridică în picioare şi îşi drese glasul. 

Apoi se așeză la loc pe scaun. 

Toţi pasagerii din tren trăseseră semnalul de alarmă. Nu 
mergea. 

Kenneth se uita insistent la ea. 

Mina îşi întoarse capul. Asta era treaba ei şi numai a ei. 


A nimănui altcuiva. 


Crângul Tanto din Södermalm era plin de pături pentru 
picnic, tineri care jucau volei și familii cu copii care se bucurau 
de soarele de vară. Mirosea a mâncare de la tonetele de cârnaţi 
şi hamburgeri înșirate de-a lungul țărmului de promenadă şi el 
auzi cel puţin cinci stiluri muzicale diferite, în acelaşi timp, din 
diferite locuri din parc. Vincent iubea asta. Se simţea excelent 
într-un furnicar de oameni, deși asta de fapt ar fi trebuit să-l 
secătuiască. Dar într-o mulţime de oameni, el putea să simtă că 
aparţine unui grup. Că e unul dintre ei, un profesionist într-ale 
picnicului, care-şi împachetase coşul plin cu căpşune și 
șampanie sau biscuiţi Marie şi suc sau bere populară sau ce mai 
aveau la ei. De fapt nu știa. 

— Acesta e un mediu de lucru mult mai bun decât Palatul 
Poliţiei, care e atât de închistat, zise Mina de lângă el. 

Mergeau prin Tanto în drum spre apă. Vincent propusese să 
se plimbe de-a lungul țărmului din Hornstull, spre Skanstull. 
Apa i se păruse mereu şi frumoasă, şi stimulantă pentru 
creativitate. Şi exista suficientă apă în Stockholm. 

Apa reprezenta și altceva la care să se concentreze în afară de 
Mina, care în ziua respectivă avea o pereche de pantaloni 
deschişi la culoare și un maiou albastru. Îi era greu să-şi mute 
privirea de la linia gâtului ei. În ciuda hainelor de vară, ea 
reușea să arate la fel de impecabil ca întotdeauna. Maioul părea 
nou-nouț şi-i venea perfect şi nu exista nici măcar o cută pe 
pantalonii de in. Vestimentaţia era poate lejeră, dar nu exista 
nimic neglijent la Mina. Era exact așa cum trebuia să fie. 

— Eu gândesc mai bine când mă mişc, zise el. Eliberează 
endorfine și dă un puls ceva mai ridicat, adică mai multe resurse 
pentru creier. Cu o priveliște frumoasă alături, sunt furnizate, în 
plus, serotonină şi dopamină, unguent curat pentru sinapse. 
Mai multe gânduri pe secundă înseamnă mai multe posibilități 
de soluționare a problemelor pe secundă. 

Virară pe ţărmul de promenadă. Câte o barcă cu motor 
duduia plăcut de-a lungul canalului, iar razele soarelui se 
reflectau în carenele lor. 


— Mulţumesc, zise Mina. Cred. Dar a sunat cam boşorogesc, 
Vincent. 

— Ce anume? 

El aparent pierduse ceva. Mina trebuie că a vorbit fără ca el 
să audă. El se întoarse la ceea ce tocmai spusese, dar nu văzu 
nimic „boşorogesc”, nici în celule cerebrale, nici în serotonină. 
Poate că ea a auzit greșit. 

— Că m-ai numit o priveliște frumoasă, zise ea. Cum te 
poziționezi de fapt, ca bărbat de patruzeci și şapte de ani, față 
de obiectivizare? 

El simţi cum devine stacojiu la față şi brusc îi veni foarte tare 
să facă pipi. 

— Chiar n-am vrut să... îngăimă el. Mă refeream la apa de 
aici, de lângă noi... tu nu eşti... 

Nu-și dorea nimic mai mult decât să intre în pământ. Ce 
insuportabil de jenant! Sigur că nu s-ar exprima niciodată... 

— Vincent, zise ea tăios. 

EI clipi mirat. 

— Am glumit, Vincent. 

Nu se putu abține să izbucnească în râs. Cam prea sonor. Dar 
reflecta cât de ușurat era. 

Continuară de-a lungul țărmului de promenadă, dându-se 
din calea bicicletelor care treceau șuierând pe lângă ei. 

— În plus, eu nu te-aş numi niciodată priveliște, zise el 
zâmbind. La tine doar interiorul e plăcut, nu şi exteriorul. 

— Auzi! zise ea şi-l boxă pe braţ. Tu măcar ai putut să-ţi faci o 
familie. 

— N-a fost așa simplu. Dar se poate închiria. 

— Apropo de familie, care e situația cu Maria și... Ulrika? 

Nu era chiar un subiect despre care voia să discute. Dar 
ținând cont că o sunase la miezul nopții, îi era dator cu un 
răspuns. 

— Pentru Ulrika probabil nu s-a întâmplat niciodată, zise el. 
lar Maria nu ştie nimic. Ea e geloasă și dacă ies să iau 
corespondenţa de la poartă. N-ar înțelege niciodată. Şi iartă-mă 
încă o dată că am sunat așa. 

Mina încuviinţă în semn de răspuns. Îi privi cu atenţie chipul. 


Părea ușor rigid și pentru prima oară nu-i putu interpreta 
expresia feţei. 

— Cum te descurci cu asta, apropo? zise el după câteva 
momente şi schimbă subiectul. Să stai în natură? 

— Mă vezi punând mâna pe ceva? zise ea şi flutură din 
degete. Sunt mai mulți metri până la copaci. Și tu ştii bine că am 
mereu mănuși de plastic în buzunar, dacă e neapărat nevoie. 

Trecură pe lângă o rulotă vopsită în culori vesele, 
transformată în punct de servire, și trebuiră să meargă în zigzag 
printre șezlongurile aliniate în mijlocul drumului pietonal. 
Palmieri artificiali şi lămpi în toate culorile decorau locul, dintr- 
o boxă crăpată ieșeau ritmuri de calypso şi pentru un moment 
avură sentimentul că nu mai sunt în Suedia, ci mai degrabă în 
străinătate, în concediu. El şi Mina. 

— Deci, despre ce vrea marele mentalist să vorbim de data 
aceasta? întrebă ea. 

El rămase tăcut câteva secunde, brusc nesigur de cum să 
înceapă. 

— Ştii când te-am întrebat cine ţi-a vândut pontul despre 
mine, zise el. A existat un motiv pentru asta. De fapt, am 
încercat s-o găsesc pe Anna, dar n-am reușit. Aş fi preferat să 
vorbesc singur cu ea, dar cel mai important e să dăm de ea. 
Chestia e că cineva mi-a trimis un mesaj. Un mesaj pe care-l 
găseşti doar în cazul în care cunoşti datele crimelor. Şi ai un 
creier la fel de întortocheat ca al meu. 

— Da, îmi imaginez că ai niște... admiratori... mai ciudaţi, 
zise ea. Datele acelea nu cred că sunt prea greu de găsit pe net, 
mai ales după conferința de presă, zise ea. Totul există sigur pe 
Flashback. 

— Am fost neclar. Mesajul a fost trimis înainte ca măcar să 
încep să ajut la anchetă. 

Ea îl fixă cu privirea. 

— Nu înţeleg. Cum... cum adică? 

— Exact cum spun. Dinainte de Crăciun, cu mai bine de o 
lună înainte ca Agnes să fie găsită pe bancă, cineva a trimis un 
mesaj codat agentului meu, cu instrucțiunea să mi-l dea. Ca un 
cadou de Crăciun. Dar el a uitat, aşa că am primit cadoul mult 


mai târziu. Și abia de curând am înţeles mesajul. 

— Doamne, Dumnezeule, zise Mina şi-şi duse mâna la gură. 

Urmară drumul pietonal şi ajunseră pe un ponton. El văzu că 
ea gândește intens. 

— Deci... cel care l-a trimis a ghicit că tu vei lucra cu noi 
înainte ca eu măcar să te întreb? Acum înţeleg de ce vrei s-o 
găseşti pe Anna. Vincent, trebuie să discutăm asta cu restul 
grupului. 

Era să-i pună mâna pe braţul gol, dar se abţinu în ultimul 
moment. Ar fi inutil să facă așa, obligând-o să se spele. El se 
opri la balustrada pontonului și privi valurile care sclipeau. 

— Nu ştiu, zise el. Mi-e teamă că vor dori să mă excludă iar 
din grup, dacă se dovedeşte că sunt implicat în vreun fel. 

— O să fie bine, zise ea. Ei te plac. 

Dar nu sună foarte convingător. 

— Vreau mult să rămân. Ştii, acel Palat al Poliției din 
Kungsholmen are o... privelişte care-mi place mult. 

— Ce lingușitor eşti, Vincent. 


Mina stătea cu spatele la sala de ședințe când Vincent explică 
celorlalți cum datele crimelor duseseră la mesajul din carte. Din 
punct de vedere pur practic, stătea aşa pentru că nota faptele pe 
whiteboard-ul mare, pe măsură ce el le prezenta. Dar din punct 
de vedere emoţional făcea asta pentru că avea nevoie de puțin 
timp în plus să respire adânc de câteva ori înainte de a se 
întoarce. Cartea era în mijlocul mesei, dată la pagina cu liniile 
roșii şi mesajul. 

— Vincent şi cu mine suntem de acord că persoana care mi-a 
sugerat să-l implic pe el poate fi cea care a trimis cartea. 

Ea se așeză la masă, dar evită să-i privească pe ceilalți în ochi. 
Ea văzu că îi tremura mâna în continuare. 

— Mi se pare că sună al dracu’ de psycho, zise Ruben sec și 
dădu neîncrezător din cap. Suntem foarte departe de Jonas Rask 
acum. Scuze, dar voi sunteţi conștienți că trăiţi în lumea reală, 
nu? Nu în vreun film nenorocit sau în vreun roman polițist 
jegos, apărut în ediţie de buzunar. În viața reală, nu e așa 
complicat. Oamenii se omoară între ei dintr-un capriciu de 
moment, nu se ocupă cu planuri alambicate, cu coduri şi căcat 
pe care apoi le ascund în cărți criptice despre leoparzi. Doar eu 
simt aşa, sau aţi intrat cu toţii în aceeași sectă? 

Ruben îşi aruncă frustrat pixul pe masă, se întinse pe spate, 
cu braţele încrucișate la piept. 

— Îţi mulțumim pentru contribuţia echilibrată, Ruben, zise 
Julia şi se întoarse apoi către Mina. Cine ţi-a dat de fapt pontul 
despre Vincent? 

Mina se uită la mâna ei, pe masă. Se ruga ca ceilalți să nu 
vadă cum tremură. Își ridică privirea. Bineînţeles că Vincent se 
holba la mâna ei. Ea îl ignoră și-i răspunse Juliei cu calm forțat. 

— M-am dus cu o prietenă, să o susţin, la... vizitele sale... la 
AA, aici, în Kungsholmen. Şi acolo am întâlnit persoana cu 
pontul. Anna o cheamă. 

— O, drace, tu ai prieteni? zise Ruben și râse mitocănește. 

Peder îi aruncă o privire enervată, iar Mina observă, spre 
bucuria ei, că și privirea lui Vincent se întunecă. Chiar şi 


Christer se holba furios la Ruben. 

— Continuă, Mina, zise Julia. 

Ruben pufni. 

— Anna era acolo și, da... a venit la mine. 

— Aşa, pur şi simplu? De unde ştia cine eşti? întrebă Peder 
aplecându-se curios în față. 

Mina simţi cum îi iese sudoarea prin palme. N-avea curaj să 
se uite la Vincent, dar simţea clar privirea lui. Ea dădu din mâini 
şi din umeri. 

— M-a auzit vorbind la telefon despre chestiune. Uneori e 
greu să te ascunzi când primeşti un apel de serviciu. Ea e mai 
mereu acolo. 

— Deci e rezonabil să credem că Anna i-a trimis cartea lui 
Vincent, zise Julia, pentru că ea era hotărâtă să-l implice pe el în 
caz. 

— Sau poate că ea îl cunoaște pe cel care-a trimis mesajul, 
zise Vincent. 

— Indiferent cum ar fi, trebuie s-o găsim imediat, zise Julia. 

Mina simţi transpiraţia chiar și pe șira spinării. Nu putea 
merge la AA cu vreun coleg. Atunci castelul de cărți de joc se va 
prăbuşi. Ori avea grijă să primească această misiune singură, 
ceea ce era improbabil, ori cineva o să... 

— Peder, zise Julia şi se întoarse spre el. Poţi să te ocupi tu de 
asta? Mina o să-ți dea semnalmentele detaliate. Du-te la AA și 
află cât mai multe despre Anna. Încearcă să obţii adresa de 
domiciliu. Şi fii cu băgare de seamă. Dacă o vezi acolo, să ceri 
întăriri înainte de a te apropia de ea. Dacă e implicată, nu ştim 
cum va reacționa față de poliţie. 

— Nu e mai bine să se ocupe Mina? zise Peder. Ea e 
familiarizată cu locul. 

— Tocmai de aceea. N-ar fi potrivit ca Mina să meargă acolo 
în interes de serviciu, ţinând cont că a fost acolo ca susţinător. 
Nu vrem să-i punem prietena într-o situație incomodă. 

— Mulţumesc, zise Mina şi vorbi serios, dar din cu totul alte 
motive decât credea Julia. Mulţumesc. 

Mâinile încetară în sfârșit să mai tremure și se întinse pe 
spate în scaun, ca bluza să absoarbă picăturile de sudoare care 


se adunaseră pe şale. ÎI privi pe Vincent. EI îi zâmbi. 

— Vincent, aş vrea ca tehnicienii noștri să se uite pe carte, 
zise Julia. 

— Sigur că da. 

Vincent dădu din cap spre carte. 

— Tocmai mă gândeam să propun asta. În schimb, aş vrea 
mult s-o primesc înapoi cât de repede posibil. N-o să pot să 
descifrez ce înseamnă mesajul dacă nu am cartea. 

— Nu e procedură standard, ţinând cont că poate fi material 
folosit ca probă, zise Julia. 

Pe urmă oftă. 

— Nu că ceva ar fi standard în tot acest caz. Și n-am curaj să 
mă gândesc la câte violări ale protocolului am comis deja. Dar 
ce naiba, o să vorbesc la CNEC să primeşti cartea înapoi imediat 
ce va fi posibil. Christer, tu iei o pereche de mănuși și predai 
cartea tehnicienilor, cu cea mai mare prudenţă posibilă. OK? 

— Eu tocmai voiam să merg în pauză, nu pot... 

Christer deveni posomorât şi mormăi, dar fu întrerupt de 
Julia. 

— Va fi predată imediat. De către tine. Cinci minute din 
pauza ta de prânz n-o să fie o dramă. Tu oricum ai obiceiul să 
depăşeşti cu zece minute fiecare pauză de prânz, aşa că 
bănuiesc că plătitorii de taxe au aproximativ... 

Se uită la ceas pentru efectul dramatic. 

— Un an, patru luni, o săptămână şi trei zile la dispoziţie din 
timpul tău. 

Peder chicotea pe înfundate. 

Christer pufni şi se ridică. 

— Nu există niciun motiv să fii nepoliticoasă, fac asta, uite, 
sunt deja pe drum... 

El se întinse după carte, dar se dădu înapoi când Julia strigă 
la el. 

— Mănuşile, Christer! 

— Da, da, da. 

Se întoarse și se duse să ia o pereche. 

— Nu înţeleg, zise Vincent. 

— Acum ce mai e? pufni Ruben. Alte mistere? 


— Nu, dar dacă Christer a tras de timp zece minute la fiecare 
pauză de prânz, timp de mai bine de un an şi patru luni, atunci 
asta înseamnă... puţin rotunjit... şaptezeci de mii de prânzuri. 
Sunt aproximativ două sute cincizeci de zile lucrătoare într-un 
an, prin urmare Christer ar fi trebuit să depășească pauza de 
prânz de la serviciu timp de două sute optzeci de ani ca să 
ajungă la asta. 

Vincent se uită cu o față nevinovată la Ruben. Mina își mușca 
buzele ca să nu izbucnească în râs. Nu era foarte sigură că 
Vincent glumește. Dar bănuia. 

— Sună aproximativ rezonabil, ţinând cont că vorbim despre 
Christer, zise Peder. 

Dar Ruben se ridică cu o față la fel de furioasă ca a lui 
Christer. 

— V-aţi pierdut minţile cu toţii, zise el. Mie mi se pare în 
continuare că sună a plan jegos à la Codul lui Da Vinci. Soluţia 
simplă e întotdeauna cea corectă, nu aşa se spune? 

— Briciul lui Occam, zise Vincent. 

Ruben se holbă la el. 

— Al cui? zise Peder în mijlocul unui căscat. Ce legătură are 
bărbieritul cu asta? 

— N-am mai văzut aşa casă de nebuni... 

Ruben ieși din sala de ședințe dând din cap. Mina nu avea 
putere nici măcar să se enerveze. Era ușurată, aproape că plutea, 
că secretul ei era încă o vreme la adăpost. 

Sentimentul dispăru totuşi când începu să se gândească iar la 
Anna. Anna cea cu tatuajele. Anna care mereu păruse atât de 
inofensivă. Dar care poate era mai periculoasă decât ar fi bănuit 
vreunul dintre ei. 


AUGUST 


Seara de vară era luminoasă și caldă. Nicio adiere de vânt, 
aveai senzaţia că eşti învelit într-o pătură. Cerul de deasupra 
Stockholmului avea mii de nuanţe de roz. Mina auzise că cerul 
ar avea culoarea roz din cauza gazelor de eșapament, dar 
indiferent de motiv, era un spectacol care merita toată atenţia. 

Fata stătea puțin mai încolo, cu picioarele bălăbănindu-se pe 
marginea cheiului. Atât de aproape, totuși atât de departe. 
Singură. Ca întotdeauna. O familie de lebede trecu plutind pe 
lângă ea, cu o maiestate lentă, iar părinții șuierară strident când 
un caiac se apropie prea mult de ei. Palatul regal se ridica în fața 
lor, o clădire asemănătoare unei închisori care îi dezamăgea 
mereu pe turiștii americani din cauza lipsei de creneluri și 
turnuri. 

Pescari aliniaţi își ridicau captura pe care o puneau în găleți 
de plastic uzate. Mina se furişă mai aproape. O urmărise pe fată 
tocmai din fața casei, de la o distanță adecvată. Dar acum era 
prea ispititor să se apropie puţin mai mult. 

Părul negru era mai scurt decât ultima oară când o văzuse. 
Trebuie să fi tăiat pe puţin zece centimetri din el. Acum îi 
ajungea până la umeri. Des, mătăsos, drept. Breton care-i cădea 
pe față. De parcă ar fi auzit-o, fata ridică mâna și-și dădu 
bretonul după ureche. Un pescar trase un biban mare și-l puse 
în găleată. Puse imediat o altă momeală şi, în apă cu undiţa. 
Familia de lebede plutea în preajmă, şuierându-l pe pescar. 

Mina veni câţiva paşi mai aproape. Se încruntă. Se opri. Doi 
băieți adolescenţi se apropiară şi se aşezară lângă fată. Erau prea 
departe ca să audă ce spun, sigur că puteau fi niște prieteni cu 
care-și dăduse întâlnire. Dar ceva în limbajul corpului lor sugera 
că nu e cazul. Mina ezită, mai făcu doi paşi. Trebuia să se 
apropie suficient ca să poată auzi ce spun. 

Atât de aproape nu fusese niciodată. 

Chiar din spate putea vedea clar cum umerii fetei se ridică şi 
devin încordaţi. O reacţie tipică de apărare. Mâinile unuia 
dintre băieţi se întinseră spre rucsac. Mina făcu o analiză rapidă 


a situației şi se apropie de ei. 

— Şi, care e treaba aici? zise ea arătând legitimaţia de poliţist. 

Băieţii se uitară în sus, mai întâi la legitimaţie, apoi la ea şi se 
ridicară rapid în picioare. O luară la fugă în direcţia parcului 
Kungsträdgården. Fata îi zâmbi recunoscătoare. Îşi luă rucsacul 
și-l ținu strâns în brațe. 

— Voiau să le dau rucsacul, zise ea. 

— Am bănuit, spuse Mina şi simţi cum corpul îi reacționa 
devenind când rece, când cald. 

— Mulţumesc. 

Fata se întoarse cu fața spre ea și se uită fix la Mina. 

— E jobul meu, zise Mina scurt şi făcu o încercare să plece. 

Dar înainte de a se putea abţine, se auzi spunând: 

— Pot să te invit la un suc? 

Văzu ezitarea fetei. 

— Avem un program acum în cadrul poliţiei, în care suntem 
încurajați să avem contact cu tinerii. Pentru a crea relații bune 
de timpuriu. Pentru a nu mai fi numiţi „agib” de generaţia 
voastră şi din astea... Ce spui? Deci statul îți face cinste. 

— Nu beau suc, zise fata şi se ridică. Dar un cappuccino cu 
plăcere. 

Mina simți cum inima începe s-o ia la goană de nervozitate și 
mii de alte lucruri pe care nu le putea identifica. N-ar fi trebuit 
să procedeze aşa. N-ar fi trebuit să întrebe. Dar ce era făcut era 
făcut. 

— La terasa de acolo au cafea bună, zise fata arătând spre 
parcul Kungsträdgården. 

Aceeași direcție în care fugiseră băieții. Mina încuviinţă. 
Băieţii sigur erau deja foarte departe. Trase cu ochiul la telefon. 
Nimic nou, nici de la Peder, nici de la Julia. Avea clipa asta 
pentru ea şi doar pentru ea. 

Merseră pe jos spre terasa deja plină, dar avură noroc, o masă 
mică pentru două persoane se eliberă exact când ajunseră ele. 
Pentru prima oară, Minei nu-i păsa că masa era prost ștearsă şi 
că scaunele nu păreau a mai fi fost spălate de ani şi ani. Nimic 
din toate astea nu avea importanţă. 

Se duse și cumpără două cappuccino pentru ele, iar fata se 


aşeză la masă. Din obişnuinţă, ceruse pahare take-away, deşi 
urmau să bea acolo. Nici măcar paharele de carton nu o afectau. 

— Mulţumesc, spuse fata radiind, când Mina apăru cu 
paharele. 

Fata luă unul şi închise ochii când luă prima înghiţitură. 

— Nu ești puţin cam tânără ca să-ți placă cafeaua? zise Mina. 

— Am locuit în Italia când eram mică. Acolo copiii învaţă să 
bea cafea de mici. lubesc cappuccino, dar urăsc cafeaua 
scârboasă la filtru, din aceea stătută de multă vreme. Din aia 
beţi voi la poliţie tot timpul, nu? 

Fata râse, dar nu răutăcios. 

— Nu pot decât să-ți dau dreptate în prejudecata asta, zise 
Mina. 

O chelneriță care părea obosită şi supărată luă apatică 
farfuriile şi cănile murdare lăsate pe masa lor. 

— Şi eu mă gândesc să mă fac polițistă, zise fata veselă și 
Mina luă o înghiţitură mare de cappuccino. 

Se holba la fată. 

— De ce? 

Fata ezită. 

— Păi... Mama mea a fost ucisă de cineva fugit de la locul 
accidentului, când eram eu mică. Posibil cineva prins beat la 
volan, aşa zice tata. Și nu l-au prins niciodată pe cel care-a făcut 
asta. Nu e cinstit! Vreau să îndrept astfel de lucruri. 

— Îmi pare rău, zise Mina. 

— Da, deocamdată nu trebuie să mă hotărăsc ce vreau să fiu, 
continuă fata. Dar e unul dintre lucrurile la care mă gândesc 
serios. Sau poate pur şi simplu mă fac influencer. Dedic ore 
întregi să obțin fotografia perfectă când înfloresc cireşii aici, în 
Kungsträdgården. 

Fata arătă cu degetul la copacii care-şi pierduseră de mult 
culoarea roz intensă şi care acum erau niște copaci obișnuiți, 
deloc fotogenici, cu frunze verzi. 

Ea îşi scoase mobilul din rucsac. Se uită rapid la el, oftă greu 
şi-l băgă la loc. 

— Cineva care-și face griji? întrebă Mina. 

— Ei, e doar tata. El e, da, el e puţin... supraprotector. Dar 


trebuie s-o lase mai moale. 

— Când ai meseria mea înţelegi de ce părinţii sunt 
supraprotectori. 

— Da, trebuie că vezi o grămadă de mizerii, zise fata 
constatând la rece și mai bău din cappuccino. 

Puţină spumă îi rămase pe buza de sus și Mina trebui să se 
lupte cu dorinţa de a se întinde şi a o şterge. 

N-o întrebase pe fată cum o cheamă. Ştia deja asta. Dar 
pentru a nu risca s-o ia gura pe dinainte, o numea mereu doar 
„fata” în gândurile ei. 

— Aş prefera să fiu un poliţist din aceia de investigație. Nu 
unul care se plimbă cu maşina poliției prin oraș şi urmăreşte 
drogaţi. Dar am auzit că trebuie să faci mai întâi câţiva ani pe 
stradă, aşa e? Sincer vorbind, nu știu dacă am curaj. 

— Da, ba da, aşa e acum, zise Mina dând din cap afirmativ. 
Dar au de gând să schimbe asta. Tocmai din acel motiv. Că 
poliţia riscă să piardă oameni care sunt buni la anchete, dar nu 
sunt interesaţi, sau construiți, să facă faţă vieţii de stradă. 

— Tu ai făcut față? zise fata privind-o curioasă. 

Mina se gândea ce să răspundă. Se gândea dacă să-i spună 
sincer cât de greu fusese. Nu cu scandalurile sau turele de lucru 
sau frica, toate cu care se luptau ceilalți proaspăt licenţiaţi. Ci cu 
propriii demoni. Mizeria, mediile pe care nu le putea controla, 
presiunea de a-și ascunde particularitățile de ochii colegilor, 
pentru a nu fi considerată ciudată. Era important să aparții. 
Grupului, colegilor, exact ce putea face diferenţa între viață şi 
moarte când trebuiau luate decizii într-o fracțiune de secundă. 

— Am făcut față, răspunse sec. 

Erau mult prea multe care trebuiau explicate. Era mai simplu 
să nu explice deloc. 

— Vreau să-ți dau ceva, zise fata brusc şi-şi scoase unul din 
nenumăratele coliere pe care le avea la gât. Drept mulțumire. 

— Nu e nevoie, mi-am făcut doar datoria, protestă Mina. 

Fata îi întinse un colier cu un pandantiv negru. 

— Dar eşti amabilă, zise fata. Nu toată lumea e așa. Acest 
pandantiv e magnetic. 

— Magnetic? 


— Se zice că e bun pentru corp. Ceva cu globulele roşii. Sau 
nu ştiu. Dar vreau să fie al tău. 

Mina nu voia nimic mai mult decât să-l ia, dar dacă ea deja 
nu încălcase toate regulile, ar face-o definitiv acum. În același 
timp nu putea să spună nu. Colierul nu părea, oricum, să fi 
costat prea mult. 

— Magnetic, deci, zise ea primind bijuteria. Mulţumesc, 
înseamnă mai mult decât crezi. 

Ea încercă să se abţină să arate cât de aproape de a izbucni în 
plâns era când şi-l puse la gât. Sigur era doar închipuire, dar 
simţea cum pandantivul îi încălzea pieptul ca un mic soare. Își 
împreună mâinile în formă de pâlnie în jurul lui. 

— Şi cum rămâne cu școala de poliție? zise ea. 

— O să văd, răspunse fata și luă ultima înghiţitură de 
cappuccino. Am timp destul, cum spuneam. 

Mina văzu o mișcare cu coada ochiului. Un bărbat veni la 
masa lor şi o apucă ferm de braț pe fată. Ea nu protestă, ci se 
ridică. Dar privirea pe care i-o aruncase Minei era resemnată. 

— La revedere, a fost plăcut să ne întâlnim, zise fata, se 
întoarse împreună cu bărbatul şi plecă. 

Mina vru să se ridice şi ea, dar o mână fermă pe umăr o făcu 
să se așeze la loc. Încă un bărbat se apropiase în spatele ei. EI 
dădu înconjurul mesei și se așeză unde stătuse fata. Avea o 
înfăţişare anostă. Pantaloni scurți şi tricou, pantofi sport cu 
vestitul swoosh, un ceas de la Daniel Wellington. Dar Mina era 
suficient de inteligentă cât să nu se lase păcălită de aspectul lui. 

Bărbatul nu spuse nimic, doar scoase un Iphone și i-l întinse. 
Mina ştia cine trebuie să fie acolo, ştia a cui voce o va auzi 
pentru prima dată de mulţi ani. Ea ştiuse care sunt consecinţele 
în cazul în care ia legătura cu fata. Dar ce să fi făcut? Totuşi, era 
polițistă. 

Ascultă în tăcere vocea. 

Nu zise nimic, nu răspunse nimic. 

Când întinse înapoi telefonul, mâna îi tremura puternic. 
Bărbatul luă telefonul, în continuare fără un cuvânt, și plecă. 
Mina rămase pe scaun. Tremura atât de tare, încât îi era teamă 
că o să se prăbușească dacă se ridică în picioare. 


Kvibille 1982 


El tocmai coborâse de la etaj și se îndrepta spre bucătărie, 
când se auzi un ciocănit la ușă. De două ori. Se opri în mijlocul 
unui pas şi rămase pe loc. Mai întâi se întrebă dacă auzise 
corect, în principiu nu se întâmpla niciodată să ciocănească 
cineva la ei. Dar văzu umbra unei persoane pe fereastra cu sticlă 
mată de lângă ușă. 

Nu era mama, asta știa. Şi Jane mai avea până să se întoarcă 
acasă. Deveni neliniștit. Voia să-i roage să plece, nu avea nevoie 
de nimeni. Dacă nu se mişca din loc, atunci poate că oricine-ar- 
fi-fost va renunţa și va pleca de acolo. 

Ciocăni din nou. De trei ori, de data aceasta. Şi pe urmă o 
voce de bărbat. 

— Alo? 

Bărbatul auzise evident pârâitul treptelor când coborâse el. 
Nu era nimic de făcut. Avu grijă să deschidă uşa doar cât să 
încapă el în deschizătură şi s-o acopere. 

— Bună, zise Allan, care stătea pe scara din faţă. Nu ştiam 
dacă m-ai auzit. 

Allan, cel care avea depozitul de cherestea. Pe care el îl 
sunase acum o oră — o discuţie de care uitase complet. Putea la 
fel de bine să fi fost acum două săptămâni. Timpul nu mai era 
cum obișnuia să fie. 

Allan îşi scoase o şapcă cu verde și galben cu sigla BP şi-şi 
şterse sudoarea de pe frunte. Pe treaptă, lângă el, erau două 
sacoşe de la ICA, pline până la refuz cu mâncare. 

— Cred că am adus tot ce m-ai rugat, zise Alan. Chiar dacă 
au fost o grămadă. Deci mama ta e cam bolnavă, nu? 

— Da, abia dacă poate vorbi. De aceea am sunat eu. Uite, aici. 
Sunt bani ficşi. 

El întinse două bancnote de o sută de coroane şi Allan le băgă 
în buzunarul pantalonilor. 

— Dar atunci cine are grijă de tine? întrebă Allan, cu o 
expresie îngrijorată. Aţi sunat doctorul să vină? Aş putea eu să 
mă uit să văd cum e, dacă trebuie să aduc ceva de la farmacia 


din Halmstad sau din astea. 

El ţinu cu piciorul când Allan puse mâna pe clanţă. 

— Doarme acum, zise el şi tuşi. Și... şi gândește-te, dacă te 
contaminezi? Nici măcar n-ar trebui să stai aşa aproape de mine. 

Allan dădu din cap afirmativ şi luă mâna de pe clanţă. Se 
șterse din nou pe frunte. 

— Ai perfectă dreptate, zise el. Sunt singur la depozit 
săptămâna aceasta, cu o grămadă de chestii de făcut. Nu-mi dă 
mâna să mă îmbolnăvesc. Dar măcar să car sacoşele în casă? Nu 
trebuie să faci asta singur. 

— Mulţumesc, spuse el şi se dădu mai încolo din crăpătura 
ușii, ca să nu stea în drum. Du-le acolo. 

El arătă cu degetul spre bucătărie şi Allan ridică sacoşele 
pline până la refuz, cu un geamăt. Un măr verde căzu dintr-o 
sacoşă şi se rostogoli pe podeaua din hol. El se holba la măr 
ţinându-se cu mâinile de burtă, ca să nu se audă cum îi chiorăie 
maţele. Trecuse prea mult de când nu mai mâncase. Allan se 
întoarse pe hol, luă mărul şi se opri în dreptul scării. 

— Eşti sigur că doarme acolo, sus? 

El dădu din cap afirmativ, cu mâinile pe burtă. 

— OK, zise Allan și-i dădu mărul. Transmite-i însănătoșire 
grabnică. Şi sună-mă din nou dacă mai ai nevoie de altceva. 

El rămase în crăpătura uşii, uitându-se după Allan, până 
când fu sigur că nu se mai întoarce. Abia atunci își băgă dinţii în 
măr. Pe urmă se întoarse în casă și încuie uşa cu grijă în urma 
lui. 

Două dintre lucrurile pe care-l rugase pe Allan să le cumpere 
erau pastă de dinți şi aţă dentară. Desfăcu cutiile și le aşeză pe 
masă. Mama insista mereu că dinţii trebuie periați timp de două 
minute. Își pusese la mână ceasul primit în dar de Crăciun, ca să 
numere secundele pe el. 

Două minute. El nu ştia ce se întâmplă dacă îi periai prea 
mult și nici nu voia să ştie. Cu aţa dentară era mai greu. Nu își 
amintea dacă trebuie s-o folosească înainte sau după periatul 
dinţilor. Ce spusese mama? 

Înainte părea mai plauzibil. 

Sau după? 


O, nu. Încâlcise aţa dentară. Deși fusese atât de atent. Dar 
două minute însemnau o sută douăzeci de secunde. 12 plus 0 
făceau 12. Trebuia să folosească doisprezece centimetri de aţă 
dentară înainte de a merge la culcare. Atunci o să fie bine din 
nou. 

Rutina mamei era importantă. 

Suntem ceea ce obișnuim să facem, așa zicea ea. 

El trebuia să-și amintească ce obișnuia ea să facă. 


Veni alergând, cu mâna încleştată pe mobil. 

— Tată, mă bușesc în cursă când sună! urlă el. 

Vincent dădu drumul polonicului, cu care amesteca uşor 
printre pipele rigate care fierbeau, și îşi desprinse mobilul din 
mâna fiului, înainte ca Aston să apuce să-l azvârle prin cameră. 

— Închide-l, continuă Aston să tipe. Joc Asphalt 9 pe telefon! 

— Nu mai joci, zise Vincent și flutură din mână către fiul său 
să meargă mai bine să-și atace mama. 

Displayul arăta că e Mina. În sfârșit. Nu reuşise să dea de ea 
tot weekendul. Nu-i răspunsese la niciun mesaj. El trebui să-și 
amintească încă o dată că efectul psihologic de spotlight, care-i 
face pe toți oamenii să creadă că ei sunt cauza mult mai multor 
întâmplări decât sunt de fapt, era valabil și pentru el. Dar tot nu 
putea trece peste gândul că ea îl evitase intenționat. 

— Alo, Mina, zise el în acelaşi timp în care îl auzi pe Aston 
aruncându-se asupra Mariei cu un urlet. 

Fiul și mama deveniră imediat parte a unui meci de gâdilat 
pe podea. Aston părea să aibă un avantaj clar. 

El se întoarse spre aragaz și începu să amestece iar în paste, 
întorcând concomitent şi parizerul în tigaie. Feliile aproape se 
lipiseră. Era deplină tăcere în telefon. 

— Mina, ești acolo? 

O auzea respirând. Dar respirația venea cu intermitenţă. 
Suna aproape ca şi cum ea... plângea? El cobori vocea atât de 
mult, încât aproape fu acoperită de hotă. 

— S-a întâmplat ceva? întrebă el precaut. 

Acum era clar că Mina plângea. Dar suspinele tăiate scoteau 
la iveală că ea lupta să-și controleze vocea. El aşteptă, o lăsă să- 
și revină. Pipele rigate de pe aragaz erau deja fierte prea mult, 
fără ca el să reacționeze. 

— Sunt aici, zise el. Nu e nicio grabă. 

Era incredibil de incomod s-o audă pe Mina plângând. Mereu 
îi fusese greu să facă față emoțiilor exteriorizate vădit, niciodată 
nu ştia cum trebuie să se comporte. Dar acum era mai rău ca de 
obicei. Mina era mereu atât de stăpânită, atât de exactă. 


Concentrată. Să o audă pierzându-și controlul era ca și cum ar fi 
privit pe furiș ceva mult prea intim. Ceva ce el n-ar fi trebuit să 
vadă niciodată. Că ea totuşi sunase, asta spunea probabil ceva 
despre cât de serioasă era treaba. 

Apa de la paste începu să se scurgă peste plita cu inducție. 
Dispozitivul de siguranţă reacționă și închise plitele ude. Ceea 
ce era un noroc, fiindcă parizerul din tigaie începuse să miroasă 
a ars. 

— Nu sunt bine, spuse ea într-un final, cu vorbe care veniră 
la fel de poticnite precum plânsul. N-am putut nici să mănânc, 
nici să beau tot weekendul. 

— Adică la propriu sau la figurat? 

— La propriu. Sunt trează de șaptezeci şi două de ore. Mai 
mult. Sunt atât de tristă. Nu ştiu ce să mă mai fac. 

Apa picură de pe plită şi-i ajunse la picioare. Abia când îi arse 
degetul mare de la picior Vincent realiză că transformase cina 
într-un fel de catastrofă. Nici măcar n-avea curaj să se uite la 
parizer. Dar acela era cel mai puțin important lucru tocmai 
acum. 

— Vin imediat, zise el. Eşti acasă? Sunt acolo într-o jumătate 
de oră. Să nu faci nimic până una-alta, rămâi acolo unde ești, nu 
te mișca din loc. 

Nu explică de ce, nu-i spuse că îi e frică de moarte de ce-ar 
putea face ea până ajunge el. 

— OK, zise Mina cu o voce nu prea convingătoare. 

Nici măcar nu avusese putere să se împotrivească. 

Dar îi dădu codul de la interfon. 

Vincent se uită la podeaua umedă. Chiar ar trebui să se ocupe 
de asta. Dar mai târziu. 

Rebecka scoase capul pe ușă din camera ei. 

— Tată, ce naiba faci? întrebă ea. Pute a ars până în camera 
mea. 

— Rebecka, bine, zise el şi şterse rapid aragazul cu un prosop 
de bucătărie. Continuă tu cu cina, eu trebuie să rezolv o chestie. 

— Dar eu, ce? Ooooh! 

Rebecka gesticulă cu mâinile într-un gest disperat, dar veni în 
bucătărie. 


— Mă duc să cumpăr pizza, zise ea după ce văzu catastrofa. 
Să-mi trimiţi bani prin swish. Ştii că e ud pe jos, nu? 

Vincent luă mobilul şi-i viră bani Rebeckăi. Pe urmă își luă 
laptopul. 

— Ce faci? zise Maria, ridicându-se de pe jos cu Aston atârnat 
de piciorul ei. Cine te-a sunat? 

El ezită. Respiră adânc. Asta nu va pica bine. 

— Era Mina. S-a întâmplat ceva. Trebuie să mă duc acolo s-o 
liniștesc. 

Deschise Google şi făcu o căutare rapidă. 

— Sigur glumeşti. Îţi baţi joc de mine? zise Maria cu voce 
pițigăiată. S-o linișteşti? Nu poate să sune pe altcineva? Ce 
dracu’, Vincent, e duminică seară! 

El era concentrat în computer. 

Maria n-o auzise pe Mina la telefon. 

— Acum, m-a sunat pe mine, zise el. Deci e responsabilitatea 
mea. 

O privi pe soţia sa care ostentativ îşi încrucișa braţele. 

— Maria, chiar m-am speriat. La modul cel mai serios. Dacă 
ai fi auzit-o... 

— Aha, şi-atunci de ce nu pleci odată? Dacă trebuie acum să 
fii salvatorul ei pe un cal alb? 

— Alb? Toyota noastră nu e roşie? 

— Zău, uneori... mormăi Maria dând din cap. 

— Asta n-are nimic de-a face cu cavalerismul, spuse el. O 
persoană din cercul meu de apropiaţi se află într-o situaţie 
potenţial periculoasă, fizic sau psihic. Eu par a fi singurul care 
ştie asta şi de aceea sunt singurul care pot sări în ajutor. Aşa că, 
din punct de vedere pur raţional, trebuie să o fac. Trebuie doar 
să verific, ca să nu fac ceva greşit, spuse el şi întoarse laptopul ca 
ea să vadă. 

Dăduse click pe o pagină Wikipedia cu numele How to confort 
a friend. 

— Glumeşti? zise Maria cu dezgust. Cât de autist ești de fapt? 
Trebuie să cauţi pe Google ca să ştii cum să consolezi pe cineva? 
Așa ceva știi pur şi simplu. Spui „Sunt aici dacă ai nevoie de 
ceva”. Asta e cel mai important. Tu chiar n-ai pic de empatie 


autentică? 

Ea înţelesese greșit, ca de obicei. El nu căutase pe net pentru a 
simula grija, ci tocmai din cauza grijii. El nu era câtuși de puţin 
convins că ceea ce „știi pur şi simplu” e mereu corect. Existau 
atât de multe astfel de prostii. Toţi „ştiu” că copiii n-au voie să 
facă baie în decurs de o oră după ce-au mâncat, fiindcă vor face 
crampe. Ceea ce e pur şi simplu o minciună născocită de părinți 
ghiftuiți, care vor să se destindă o oră. Şi toți „ştiu” pur şi 
simplu că mâncarea pierde nutrienți în cuptorul cu microunde. 
Tot nişte prostii. Sigur că nici el nu era imun la asemenea iluzii. 
Mina însemna mult prea mult pentru ca el să aibă curaj să riște. 
Dar cum i-ar putea explica asta Mariei? 

— Nu sunt obişnuit să consolez adulți, zise el. Și nu vreau să 
înrăutăţesc situația şi mai mult. Așa că am vrut să văd dacă 
există greșeli pe care e bine să le evit. Ca aceasta. 

Vincent citi cu voce tare de pe pagina de internet: 

— O greşeală obişnuită e fraza Sunt aici pentru tine, dacă ai 
nevoie de ceva. Problema e că e prea generală. Îi soliciți celui pe care- 
l consolezi să găsească singur cu ce îl poți ajuta. Mai bine, fii specific. 
Explică în ce fel poți ajuta şi propune-i să faci curățenie sau să-i 
pregăteşti ceva de mâncare sau să rămâi peste noapte acolo. 

— Să rămâi peste noapte, spuse Maria ţuguindu-și buzele. 
Asta ar mai lipsi. 

El oftă adânc. Ca de obicei, ea înțelesese total greșit. 

— Ştii, zise Maria cu amărăciune. Nu te mai obosi să vii acasă 
după aia. 

Vincent se încruntă. Ea nu voia ca el să rămână la Mina peste 
noapte. 

Dar nu avea voie nici să vină acasă. Doamne, Dumnezeule. 
Cum o să reuşească el vreodată să înțeleagă logica femeilor? 


Uşa de la intrare a apartamentului Minei nu era încuiată. 
Covoraşul din faţa uşii, pe interior, era suficient de mare cât să 
te poți descălța pe el fără să fie nevoie să intri încălțat în casă. 
Asta dacă erai relativ elastic şi aveai un echilibru bun. Ca să fie 
mai sigur, Vincent îşi scoase pantofii în fața uşii, intră şi-i puse 
apoi cu grijă pe covoraș. Nu se sinchisi s-o strige, ci intră în 
apartament. 

Mina şedea pe canapeaua din sufragerie, ţinând în continuare 
telefonul în mână. După cum arăta, probabil că spusese 
adevărul când spusese că nici nu dormise, nici nu mâncase. Era 
palidă ca un cadavru, mai puţin cearcănele negre. Poziţia 
corpului amintea de un balon dezumflat. Puţina energie rămasă 
părea să fie consumată de plânsul care-i făcea corpul să tremure. 

Așeză punga de hârtie pe care o cumpărase pe drum pe 
măsuța din fața canapelei. Pe urmă, se duse în bucătărie să caute 
un pahar. Când se întoarse, luă din pungă o sticlă cu suc şi 
turnă câţiva mililitri. Bănuia că n-are nevoie de pai de băut 
pentru propriile pahare. 

— Suc, iaurt, sendviş, zise el şi despachetă restul. Sendviș 
bun, chiar. Cu avocado. 

Căzură câteva firimituri pe masă, dar nu credea că Minei îi 
pasă pe moment. Ea doar dădea din cap. 

— Știu, zise el. Nu poţi mânca. Nici n-am de gând să te rog. 
Dar când o să-ţi dai seama că poţi, e aici. Chiar acum, eu vreau 
doar să bei ceva. Dar nici cu asta nu e grabă. 

Puse paharul cât mai aproape de ea şi apoi se dădu mai 
încolo, pentru a marca cât de neimportantă era mâncarea pentru 
el. Spera ca ea să nu-și dea seama din vocea lui cât de vitală o 
considera de fapt. Mina părea că se poate prăbuși în orice 
moment. 

În schimb, el se aşeză pe canapea lângă ea și, după o ezitare 
de o secundă, o cuprinse de după umeri. Ea îl lăsă să facă asta și 
se chirci la pieptul lui. Chiar îi mirosea cămașa în continuare a 
parizer ars şi pipe rigate fierte în exces. 

Plânse în tăcere, timp în care el o mângâia pe cap. Una din 


ilustrațiile la How to confort a friend îi arătase exact cum să facă. 
Dar oricum i-ar fi venit ideea asta de la sine. Era un sentiment 
de bine. De natural. 

În timp ce aştepta să treacă ce e mai rău, studie casa Minei. 
Şi-o imaginase complet albă. Mobilă albă, pereţi albi şi tablouri 
albe. Ca mizeria să nu se poată ascunde. În schimb, pereţii din 
apartamentul Minei erau gri-deschis şi mobila era din lemn 
deschis la culoare, cel puţin în sufragerie şi bucătărie, camerele 
în care intrase. Îl uimi bunul gust. Stilul minimalist făcea, firește, 
să nu pară ciudat că fiecare lucru era așezat simetric la locul său 
și că totul era perfect şters de praf. Dacă n-ar fi cunoscut-o pe 
Mina, ar fi crezut că a intrat în scenografia unui articol de 
amenajări interioare şi nu într-o viață atent sterilizată. De 
asemenea, nu existau semne ale oricărui fel de interacţiune cu 
alți oameni. Nicio fotografie cu rude, nicio poză cu prieteni, 
niciun calendar pe perete cu notițe despre o cină sau o cafea cu 
cineva. 

După câteva minute, respiraţia i se calmă o idee. Atunci, el se 
întinse după pahar și i-l dădu. Ea îl luă cu ambele mâini și bău 
câteva înghițituri. Pe urmă făcu o pauză, părea că se gândește 
dacă să i-l dea înapoi, dar îl păstră şi bău restul. El respiră 
uşurat. Acum măcar avea câteva picături de vitamine și zahăr în 
ea. Spera că era suficient ca şi apetitul să se reîntoarcă încet. 

— Pot să întreb? zise el. 

— Dacă trebuie, răspunse ea încet. 

— Nu trebuie. O să rămân aici cât o să cred că ai nevoie. O să- 
ți dau posibilitatea să mănânci și să dormi. Dar doar când vrei 
tu. Şi nu e nevoie să vorbim. 

Ultima propoziţie nu era pe pagina de internet. Îi venise lui. 
Aparent fu corectă, căci Mina dădu din cap afirmativ, fără să 
spună nimic. Își ţinea iar capul la pieptul lui. Lacrimile curgeau 
în continuare, dar nu la fel de violent ca înainte. 

— Apropo, ce-a zis Maria că ai venit aici? zise ea. A fost 
geloasă? 

— Are Papa o mitră ciudată? Înainte de toate, ea crede că 
sunt prost la cap și că ar trebui să primesc un diagnostic. 

Mina râse. 


— Privitor la ultima chestie suntem, probabil surprinzător, de 
acord, spuse. Ştii că miroşi a parizer? 

Veni rândul lui să râdă. Apoi amuţiră amândoi. Mina era 
vizibil epuizată. Ar fi bine dacă ar putea-o face să doarmă. Își 
potrivi respirația cu a ei până când respirară și inspirară pe 
același ritm, sincronizat unul cu celălalt. Ea se mai relaxă puţin. 
El continuă astfel câteva momente, îşi permise să savureze 
sentimentul pur fizic de a fi sincron cu cineva. Nu simţea des 
aşa. Şi trecuse foarte mult de când o făcuse ultima oară. Curând, 
încetini ritmul respirației sale şi se asigură ca ea să facă acelaşi 
lucru inconștient. El continuă să respire lent cu ea, micșoră 
ritmul şi mai mult, dar cu paşi mici, astfel încât corpul ei să 
apuce să se adapteze. După cinci minute de respiraţie lentă, ea 
dormea adânc. 

Răsuflă ușurat. Nu îndrăznise niciodată să le consoleze nici 
pe Maria, nici pe Ulrika, ele în mod garantat ar fi râs de el dacă 
ar fi încercat. Dar cu Mina mersese bine, chiar foarte bine. 
Aproape că se simţise natural. 

O întinse cu grijă pe canapea, fără să ştie care e următorul 
pas. Se uită în jurul lui în sufragerie. Un cămin dezvăluia 
întotdeauna amănunte despre cel care locuia acolo, chiar dacă 
era mai greu acum, când nu te mai puteai uita prin colecţiile de 
discuri şi cărți ale oamenilor. Să verifici ce-a salvat cineva în 
Spotify şi Storytel nu era chiar același lucru. El totuși învățase că 
cea mai interesantă informaţie exista acolo unde oamenii nu se 
gândeau că au lăsat urme. O bucăţică de post it care amintea de 
o nouă vizită sau programare. Cuvinte magnetice care formau 
propoziţii pe ușa frigiderului. Obiecte uitate pe polița de jos a 
măsuțţei din fața canapelei. 

Sufrageria și bucătăria Minei nu aveau asemenea urme. 
Tablourile de pe pereţi nu dezvăluiau nici ele nimic, din câte 
putea vedea, erau cumpărate de la IKEA. N-avea de gând să 
intre în dormitorul ei, mai ales când ea dormea. Ar fi o 
intruziune prea mare în viaţa ei privată. Pe biroul din sufragerie 
era un cub Rubik. Probabil tot cel pe care-l văzuse în buzunarul 
ei prima oară când se întâlniseră. 

Luă cubul şi-l ţinu în palmă între degetul mare și degetul 


mijlociu, ca să poată roti rândurile cu arătătorul şi inelarul. 
Rândurile pe care le muta se mişcau aproape fără a opune 
rezistență. Avusese dreptate atunci. Era un speedcube, suficient 
de lipsit de fricțiuni pentru a putea fi rezolvat cu o mână. ÎL 
uimea că Mina îl lăsase nefăcut. El unul era old school. Începea 
mereu cu crucea. Știa că există căi mai rapide, dar asta era 
întipărită î în memoria musculară. Învârtea cu o mână, cu gândul 
în altă parte, în timp ce se uită mai departe prin apartament. 

Pe birou erau și documente pe care le recunoscu, toate legate 
de anchetă. O mică fotografie înrămată care stătea în capătul 
biroului îi trezi atenţia. De ramă atârna un colier. Vincent îl 
recunoscu, era o bijuterie din aceea magnetică. Fu uimit, Mina 
nu părea să creadă în abureli new age. Dar asta nu era treaba lui. 

Mina începu să se miște neliniștită pe canapea. Mormăi ceva, 
dar el nu reuși să audă ce spune. Fotografia din ramă era un 
portret al unei fete tinere. Poza avea doar zece centimetri 
înălțime şi-i amintea de genul acela de fotografii făcute la şcoală, 
unde părinţii plăteau pentru coli cu mult prea multe poze, în 
speranţa că bunica din partea mamei, bunica din partea tatălui 
şi restul familiei se vor bucura la fel de tare să primească un 
portret cu copiii şi anul acesta. O bucurie pe care el bănuia că 
părinţii o calculau cu totul greșit. 

— Natti, mormăi Mina. 

De data aceasta auzi deslușit. Probabil că zicea nighty night şi 
el auzea „natti”. 

— Natti, natti, zise el moale. Trebuie să dormi. 

— Natti, iubirea mea, sunt aici, zise ea din nou, încrețindu-şi 
fruntea. Nu mă vezi? 

Natti, iubirea mea? El simţi cum roşește. Atât de bine nu se 
cunoșteau. Mina părea că doarme în continuare, dar mai agitat 
ca înainte. El se uită iar la fata din fotografie. Pe urmă întoarse 
rama cu grijă. Nathalie, 10 ani, scria pe verso. El roşi şi mai tare. 
Mina nu la el se referise. Natti era o persoană. El puse la loc 
rama, avu grijă să stea exact ca înainte și îndreptă colierul. Găsi 
un pix şi întoarse prima filă din raportul despre Agnes. 

N-o să întreb. Dar când o să vrei să vorbeşti, o să ascult, scrise el 
pe spatele colii. 


Abia atunci văzu că îi rezolvase cubul Rubik pe care-l ţinea în 
continuare în mână. O făcuse fără să se gândească la asta. 

PS. Scuze pentru cub, adăugă el în mesaj şi-l aşeză pe măsuţa 
din fața canapelei, împreună cu cubul, alături de sendviş. 

Într-un capăt al canapelei, era o pătură împăturită perfect. El 
o despături și puse pătura moale peste Mina. Pe urmă își luă 
pantofii în mână și ieși încet din apartament. 


Vincent nu putea să doarmă. Exerciţiul de autohipnoză de 
care obișnuia să se folosească nu funcţiona. Nu i se mai 
întâmplase până atunci. Gândurile erau în continuare haotice. 
Noua scrisoare îl luase pe nepregătite. Era obișnuit să primească 
scrisori de la admiratori sau e-mailuri de la persoane care îi 
cereau ajutorul, ori pentru a-şi pune ordine în viaţă, ori pentru 
vreun interviu de angajare. Și nu se mai gândise la scrisorile de 
ameninţare pe care le primise în primăvară. Dar acum îi scrisese 
din nou aceeași persoană. 

Se ridică în fund, cu picioarele peste marginea patului și 
aprinse lanterna de la mobil. Ar fi fost o prostie s-o deranjeze pe 
Maria. Deschise scrisoarea pentru a cincea oară. 

O să fim tu şi cu mine, scria. Dar înțeleg că nu-i poți spune asta 
soției tale. O să mă ocup eu. 

Era ca şi cum un cub de gheaţă invizibil i se prelingea pe şira 
spinării de fiecare dată când o citea. Ora târzie nu-l ajuta să 
gândească limpede. Avea nevoie să recapete controlul asupra 
centrului emoţional al creierului său, care aparent intrase în 
vrie. Dacă ar da la foc mai mic carburantul care alimenta 
sentimentul de neliniște, acesta ar fi forțat să piardă din 
intensitate. Cel mai simplu mod era să rezolve o problemă 
abstractă. Sau să citească o carte complicată. Dar toate cărțile lui 
erau jos, în camera de lucru. N-avea putere să se ducă până 
acolo. Totuşi, era miezul nopții. 

Se uită la năluca întunecată de lângă el, pe cealaltă parte a 
patului. Soţia lui avea un talent să-și strângă bine pilota în jurul 
corpului când dormea. Era înfășurată ca o sarma. Maria avea 
cărţi, ştia asta. Sigur, cu curcubeie pe copertă, dar poate că 
măcar o dată ar putea să nu mai fie atât de plin de prejudecăți. 
Când era mic, chiar și el își dorise ca magia să existe. Chiar 
făcuse tot ce-i stătuse în putință ca s-o găsească. În plus, acum 
era noapte, acel moment când lumea nu e chiar ca de obicei. 
Dacă exista vreo ocazie când ar putea găsi ceva interesant în una 
din cărțile Mariei, atunci acum era. 

Înconjură patul și aprinse veioza mică de pe noptiera Mariei. 


Veioza era o sferă strălucitoare care întruchipa luna. Bineînţeles. 
Soţia lui scoase un mormăit scurt şi se întoarse pe partea 
cealaltă, departe de lumină. 

Chiar erau patru cărți pe noptieră. Să spună cine ce-o vrea, 
dar Maria lua în serios autoperfecționarea. Teoretic, în orice caz. 
Cartea din vârful teancului se numea Grit. Puterea pasiunii şi a 
perseverențeilo). Ar trebui să fie bună. De fapt o citise, iar 
autoarea, Angela Duckworth, era o tipă concisă, tobă de 
argumente. El avea nevoie de ceva mai nebunesc, idei cu care să 
boxeze. 

Următoarea carte se numea Cum să-i iubeşti pe toți 
necondiționat — Magia vieții. Pe copertă era un desen cu o broască 
verde care creștea dintr-un soare, iar broasca avea forma unei 
inimi cu încă un soare în mijloc. Niciun autor, doar o trimitere la 
o pagină de internet. Acum începea să semene a ceva. Aici va 
avea de lucru. Dar ar putea fi şi mai bine. 

A treia carte avea titlul Învață să iubeşti ce ai. Iar ultima se 
numea E un idiot, dar e idiotul tău. El rămase în picioare, ținând 
ultimele trei cărți. 

Învață să iubeşti. 

E un idiot. 

lubeşte necondiționat. 

O simţi ca pe o lovitură când realiză ce înseamnă toate astea, 
cu părți egale de anxietate şi vertij. El crezuse că intensul 
consum de carte al Mariei era legat de „a te cunoaşte pe tine 
însuți” sau „a-ţi găsi eul spiritual”, sau altceva meditativ. O 
tachinase legat de asta de mai multe ori decât voia să-și aducă 
aminte. Dar situaţia părea să fie cu totul alta. În cărțile Mariei 
era vorba despre cum să facă să-l înțeleagă pe el. Să încerce să 
găsească drumul într-o familie în care doi copii nu erau ai ei. El 
înțelesese totul greșit. Soția lui avea dreptate. Era un idiot. Ea 
avea un bărbat de pe altă planetă. Şi el de fapt nici nu ştia dacă 
merita să fie iubit. 

— Vincent, zise Maria somnoroasă. Ce faci? 

El puse cărţile la loc şi îndreptă teancul. Pe urmă se șterse la 
ochi, sperând ca ea să nu observe lacrimile. Maria se ridică într- 
un cot și se uită la el cu ochii mijiți. 


— S-a întâmplat ceva? zise ea. 

El închise veioza-lună, ca ea să nu fie nevoită să-l vadă cât de 
ruşine îi e. 

— Îţi aminteşti când ne-am îndrăgostit? zise el cu o voce nu 
prea convingătoare. 

— Mmmm... Ce? 

— Eu ţi-am zis că e dificil de trăit cu mine. Doar că nu aveam 
idee cât de greu. Câtă muncă a fost pentru tine! 

— E clar o experienţă care te pune la încercare, căscă ea. Mai 
ales la miezul nopţii. De ce nu vii să te culci? 

— Dar merită? 

Maria deschise ochii de tot. 

— Adică să trăiesc cu tine? 

El dădu din cap afirmativ, în tăcere, fără să fie sigur că ea îl 
vede în întuneric. 

— Cred că depinde de tine, zise ea. Tu vrei să merite? 

El aprobă iar dând din cap. Mai mult pentru el. 

— lartă-mă, spuse el. Am fost un idiot. 

— Ştiu, spuse ea şi zâmbi. Şi uneori îmi vine să te sufoc cu 
frunze de ceai. Dar eşti idiotul meu. Hai, bagă-te în pat. Te pot 
ţine în braţe, dacă vrei. 

— Dar tu nu știi ce... 

— Ce ştiu e că e ora 02:30 noaptea, zise ea uitându-se la 
ceasul digital de sub veioza-lună, şi dacă nu vrei să te părăsesc, 
te întorci în pat. Peste patru ore sună alarma. 

Maria puse capul la loc pe pernă, se întoarse şi se foi puţin în 
pat până găsi cea mai confortabilă poziție. După câteva 
momente, respiraţia ei deveni mai grea și mai lentă. 

El rămase în picioare, privind silueta soţiei sale. Mama fiului 
său celui mic. Nu numai că renunţase, când venea vorba de 
relația lor, dar el făcuse totul pentru a o distruge. Ea însă nu 
renunţase niciodată. Încercase mult mai mult decât o făcuse el 
vreodată. Vor fi schimbări în această privință, începând de 
acum. Nu pentru că el merita asta în vreun fel. Dar dacă din 
căsnicia lor mai rămăsese un mic ciob care încă putea fi salvat, 
avea de gând s-o facă. Dacă ea îi permitea. 


Un ciocănit uşor o făcu pe Mina să tresară. Ea nu observase 
că Julia intrase în încăpere, până când nu ciocănise discret în 
colțul biroului. 

— Te-am strigat de mai multe ori, erai foarte departe, zise 
Julia. A găsit-o Peder pe acea Anna? 

Mina învârti scaunul de la birou o jumătate de rotaţie. Avea 
unul făcut pe de-a întregul din oţel și crom, fără pernă 
îmbrăcată, așa cum aveau celelalte scaune. Țesăturile erau nişte 
focare incredibile de bacterii. Mai ales țesăturile pe care țineai 
fundul o mare parte a zilei. Oţelul putea fi şters. Sau clătit, la 
nevoie. 

— Nu, dar a făcut rost de-o adresă, spuse ea și se ridică. 
Tocmai m-a anunţat. 

Peder trebuia, încă o dată, să stea acasă cu tripleţii bolnavi. 
Dar îi trimisese un mesaj scurt cu informaţiile pe care le 
obținuse, înainte de a dispărea în lumea lui plină de vomă de 
bebeluşi. 

— Tocmai mă gândeam să-l iau cu mine pe Vincent și să ne 
ducem acolo. Merită să mă însoțească. 

Ceva îi spunea că trebuie să-l ia cu ea, deși risca să i se 
descopere secretul. O uimea să simtă că e atât de OK ca el să 
afle, eventual. 

— Chiar e o idee bună să-l iei pe Vincent? întrebă Julia. El 
acum e implicat personal în toate astea, de când cu cartea. Nu e 
mai bine să-l iei pe Christer? 

Mina dădu vehement din cap. 

— Nu, vreau să-l iau pe Vincent. E cel mai mic lucru pe care-l 
putem face. De fapt, datorită lui am ajuns aşa departe. Sunt mai 
mult decât capabilă să mă ocup de Anna, în caz că ar încerca 
ceva. 

Julia zâmbi distrată. 

— Sigur, dar colegii tăi au făcut și ei o parte din muncă. Nu 
uita asta înainte de a-ţi străluci ochii prea tare de bucurie. 

— Să-mi strălucească ochii prea tare de bucurie... 

Mina pufni, dar simţi, spre marea sa enervare, cum roșește. 


— Doar mi se pare că ar fi cel mai potrivit să-i am cu mine pe 
Vincent şi competenţa lui, n-are nimic de-a face cu felul în 
care... 

— Da, da, să nu exagerăm, ia-l cu tine pe Vincent, atunci. Dar 
fiți cu băgare de seamă. 

Julia zâmbi ironic când se întoarse, şi ieşi din birou. O parte 
din Mina voia s-o strige înapoi și să-i explice în continuare, dar 
ştia că asta doar ar săpa groapa şi mai adânc. 

Îşi scoase șerveţelele umede antibacteriene şi șterse cu atenție 
bucăţica de birou în care ciocănise Julia. 


— Deci Peder nu s-a întâlnit cu ea niciodată? întrebă Vincent 
curios, în timp ce Mina parca. Dar de ce nu era la întâlnirea AA? 
— Peder a zis că nimeni nu știa, nu a apărut, pur și simplu. 

— Ei n-au voie să dea adresele, nu? Doar asta e toată poanta 
cu AA? Anonimitatea. 

Mina încuviinţă, trase frâna de mână și opri motorul. 

— AA nu dă nicio adresă nimănui, dar unul dintre membri 
știa unde locuiește. Aparent, sunt aproape vecini și uneori vin 
împreună acolo. 

leşiră din maşină şi se uitară în jurul lor. Era o zi cenușie și 
ploaia atârna în aer. GPS-ul îi dusese într-o regiune tristă, cu 
blocuri anonime. Beton și oțel într-o combinaţie lipsită de şarm, 
care la un moment dat își îndeplinise funcţia de a oferi rapid 
locuinţe unui Stockholm care crescuse cu viteză record. 

— Ce etaj? zise Vincent uitându-se în sus la bloc, cu ochii 
întredeschiși. 

— Trei, spuse Mina apăsând la interfon pe numele Annei. 

După câteva semnale, ușa făcu clic şi ei intrară. Mina strâmbă 
din nas. Domnea un miros neplăcut pe toată scara, un amestec 
de pipi vechi și ceva ascuţit despre care bănuia că vine de la 
vreun fel de material dăunător sănătăţii, cu care fusese construit 
blocul. 

— Ştiu, ştiu, nu luăm liftul, zise Vincent şi se îndreptă spre 
scară. 

Pereţii erau vopsiți într-o nuanță sumbră de verde-deschis, 
care se scorojise. Ea nici nu mai ştia câte scări de bloc vizitase în 
interes de serviciu, cu exact același tip de vopsea. Şi exact același 
miros. 

— Aici, spuse Vincent când ajunseră sus, și arăta la o plăcuță 
cu un dovleac pictat, cu numele Annei pe uşă. 

La ușă era un covoraş cu textul The queen of fucking everything. 

— Aşa deci, să înceapă distracţia, zise Mina sec şi dădu din 
cap. 

ÎI lăsă pe Vincent să sune. O sonerie infectată de bacterii mai 
puţin de care să-şi facă griji. Cu toate acestea, simțea durere în 


stomac. Curând, Vincent probabil îi va afla secretul. Dar fie ce-o 
fi! 

Uşa se deschise. Fata-cu-Delfinul se holba la ei. Timp de 
câteva secunde, expresia de pe chip fusese neutră, pe urmă era 
de parcă o lume întreagă de impresii îi traversa fața. Culmină 
într-un urlet care o făcu pe Mina aproape să sară din pantofi. 

— VINCENT! 

Anna se aruncă la gâtul lui Vincent care se clătină. Mina 
rămase cu gura căscată. Vincent era acolo cu o Anna ţipând 
înfășurată de gâtul lui. Mina nu înţelegea nimic. Sigur că ştia că 
Anna auzise de Vincent, acesta era chiar motivul pentru care ei 
erau acolo, dar la această întâmpinare nu se așteptase. Și nici 
Vincent. El părea confuz. De parcă ar fi căutat ceva în memorie. 

— Bună... zise el uimit şi se desprinse de o Anna care nu 
prea voia să-i dea drumul. 

— Putem să intrăm? zise Mina. Trebuie să vorbim ceva cu 
tine. 

Auzi şi ea cât de aspru sunase, dar încă încerca să se 
reculeagă după atacul de îmbrăţişări la care fusese supus 
Vincent. Era pe puţin spus un comportament ciudat din partea 
cuiva care ar fi putut fi implicat în crime. 

— Sigur, sigur, intraţi! Scuze, uff, cum arăt şi nici n-am făcut 
curat, dacă aș fi știut că vei veni tocmai astăzi, Vincent, m-aș fi 
aranjat și-aș fi făcut frumos prin casă. 

Anna sporovăia emoționată în timp ce se retrăgea în hol ca 
să-i lase să intre. Vincent era în continuare pe gânduri și părea 
că ezită să intre, cu toate astea, o urmă. 

— Şi acum stăteam și-i prăjeam niște carne tocată lui Ingo, 
aşa că scuze, trebuie doar să verific să nu se ardă, nu-i place 
arsă, o vrea doar rumenită. Mda, el ar prefera-o crudă, dar nu 
știm ce chestii pot fi prin ea, așa că eu totuși i-o prăjesc... 

Anna se opri şi se uită la ea, de parcă abia acum observase că 
Vincent nu e singur. 

— Pe tine te cheamă Mina, nu? zise Anna. Ne vedem de 
obicei la... 

— În Kungsholmen, încheie Mina propoziţia şi-şi înfipse 
ochii în Fata-cu-Delfinul. Am venit ca susținătoare de câteva ori. 


Ori mesajul fusese recepționat, ori Anna nu se putea gândi la 
nimic altceva în afară de Vincent, fiindcă ea doar încuviință 
scurt şi dispăru prin apartament. Mina îl urmă pe Vincent pe 
hol, fără a fi foarte sigură ce era chestia în care tocmai intrau. 

Holul era ordonat, deloc murdar, așa cum lăsase Anna să se 
înţeleagă, dar foarte decorat. Şervete brodate cu vorbe de duh, 
tablouri cu citate, o plăcuţă de email cu textul Carpe diem şi una 
cu The queen of fucking everything, şi chiar şi acolo oglinzi, flori 
artificiale şi obiecte de decor din belșug. Anna continua să 
sporovăiască din bucătărie şi ei se îndreptară încet într-acolo. 

— Doar să-i dau mâncarea lui Ingo, pe urmă pun de nişte 
cafea pentru voi, şi cred că am și ceva biscuiţi. Deci nu-mi vine 
să cred că ai venit în sfârșit, Vincent, stai să vezi când o s-o sun 
pe Lindsy să-i spun, ea mi-a trimis atââât de multă energie 
negativă spunându-mi că nu se va întâmpla niciodată, că e doar 
închipuirea mea și că n-ar fi trebuit să-ți scriu scrisorile alea 
tâmpite, că totul e doar în capul meu! Ha! Ai auzit tâmpenie mai 
mare, Vincent, mai ales că, da, acum eşti aici de fapt! 

Anna radia ca un soare și se duse la aragaz, de unde ieşea 
fum dintr-o tigaie. Abia acum Mina observă că o pisică ragdoll 
mare şi lățoasă stătea și aştepta răbdătoare lângă aragaz. Pe 
Mina începură s-o mănânce ochii şi îi era greu să respire doar 
uitându-se la pisică. Nu pentru că ar fi fost alergică, nici vorbă, 
dar părul de pisică era ultimul lucru pe care voia să-l care după 
ea acasă. Pisica aruncă o privire în direcţia ei şi a lui Vincent, 
dar pe urmă îi ignoră, de vreme ce conținutul tigăii era clar mult 
mai interesant. 

— Aşa, scumpule, acum o să mănânci, mama o să te ajute, o 
să fie aşa bun, așa bun, nu-i așa, iubitu'? 

Anna gângurea la pisică şi se întinse după o lingură, în timp 
ce luă tigaia de pe foc şi o puse pe un suport de oale de pe masă. 
Se aşeză pe un scaun, iar pisica se întoarse spre ea, dând din 
coadă pe podeaua ponosită din bucătărie. Mina nu avea curaj să 
se uite la Vincent să vadă dacă are aceeaşi expresie şocată pe 
față, pe care ea, una, o avea mai mult ca sigur. Fata-cu-Delfinul 
şedea și-și hrănea pisica cu lingura. În fiecare joi o întâlnise pe 
Anna la AA, schimbase, cu reţinere, câteva cuvinte cu ea din 


când în când, îi ascultase mărturiile. Totuşi, Anna îi făcuse 
impresia că e destul de normală. Poate un pic sălbatică. Dar 
asta... 

Ea dădu din cap fără să se poată abţine și căută apoi un loc 
unde să se așeze. Chestia asta bănuia că o să dureze ceva. 
Uşurată, constată că locuinţa era foarte curată. Ar trece cu brio 
testul de a se așeza pe un scaun din bucătărie. Sigur că ar fi 
preferat să scoată șervețelele umede și să șteargă mai întâi și 
scaunul, și masa, dar își stăpâni impulsurile. 

Vincent se aşeză pe scaunul de lângă ea şi acum Mina 
îndrăzni să se uite la el. El privea fascinat hrănirea pisicii cu 
lingura, părând că se gândeşte intens la ceva. Întoarse capul şi-i 
întâlni privirea. Mina dădu din cap aprobând. 

— Anna, zise el. Am vrea să lămurim un lucru cu tine. Tu ai 
vorbit cu Mina despre mine, mai ţii minte? 

— Da, sigur, dar Doamne, Dumnezeule, Vincent, eu cu toată 
lumea vorbesc despre tine! Doar ştii asta! 

— Ştiu asta? 

Vincent își drese glasul. 

Căzuseră de acord să nu pomenească despre carte, cel puţin 
nu la început, în cazul în care Anna ar încerca să fugă. Dar cu 
fiecare secundă care trecea, Mina era din ce în ce mai convinsă 
că Anna nu avea nimic de-a face nici cu cartea, nici cu mesajul 
din ea. Nu trebuia să fii mentalist ca să vezi asta. 

— Dar de ce? Și de ce cu Mina? Cum ţi-a venit ideea să mă 
recomanzi? 

Anna continua să bage linguri cu carne tocată rumenită în 
fălcile pisicii, în timp ce vorbea. 

— Nu e așa ciudat. Câţiva dintre noi am auzit-o pe Mina 
vorbind la telefon și eu am înţeles că ar avea nevoie de ajutor. Şi 
atunci, a fost de la sine înţeles să te propun pe tine. 

Fata-cu-Delfinul vorbea despre Mina de parcă n-ar fi fost 
acolo. Apariţia lui Vincent fusese, nu-i așa, atât de fantastică, 
încât nu mai putea fi loc și pentru altcineva în cameră. Ochii 
Annei străluceau când se uita la Vincent, dar într-un fel care nu 
părea a fi foarte sănătos. Anna răzui ultimele bucățele din 
carnea tocată. 


— De ce a fost de la sine înţeles să te gândești la Vincent? 
întrebă Mina. 

Anna zâmbi larg. 

— Eu mă gândesc tot timpul la Vincent. 

Mina îl privi consternată pe mentalist. Toată conversaţia era 
ciudată. Acolo se petrecea ceva și ea nu înţelegea ce. Dar dacă 
era să privească totul pozitiv, Anna măcar părea neinteresată să 
vorbească despre cum se cunoscuseră ea şi Mina. 

— Vino, trebuie să-ţi arăt ceva, Vincent! 

Anna sări în sus şi lăsă pe aragaz tigaia cu lingura în ea. Se 
duse sprintenă la o ușă închisă de cealaltă parte a holului și-i 
făcu semn cu mâna lui Vincent să vină. Cei doi se ridicară şi o 
urmară vigilenți. 

— Uite! Nu-i aşa că e frumos?! 

Anna deschise ușa larg. Arătă camera cu un gest amplu cu 
brațul și sărea ușor pe loc de atâta entuziasm. Curioasă, Mina se 
apropie, cu Vincent chiar în spatele ei. După care se opri brusc. 

Toată camera era tapetată cu poze cu Vincent. Dar în cele mai 
multe cazuri nu era singur în poze. Întotdeauna Vincent era 
împreună cu Anna. 

Unele poze era selfie-uri făcute la şedinţe de autografe pe 
cărți sau la conferințe, cu Anna zâmbind fericită în planul din 
față şi Vincent doar zărindu-se pe fundal. Altele erau colaje 
făcute de ea, în care tăiase și lipise singură poze cu Vincent. Mai 
multe dintre ele erau decorate cu titluri decupate din ziare. 
„lubirea dintre vedete înflorește”, „Nunta verii” şi inimioare 
desenate de mână. Fiecare centimetru de perete era acoperit cu 
poze. 

Pe Mina o trecură fiorii când se uită în jur. Până acum, Anna i 
se păruse amuzantă, chiar puţin gâsculiță. Dar ce era pe pereţi 
era o nebunie. Pentru aşa ceva primeai medicaţie. 

În fundul camerei era o masă mică cu o fotografie înrămată 
cu Vincent, de la cel mai recent show al lui. În faţa pozei era o 
mică plăcuţă metalică cu textul „Citirea gândurilor interzisă”. 
Unul din colțurile plăcuței era îndoit, ca și cum fusese smuls de 
undeva. 

Era un altar. 


Mina îl privi pe Vincent. Lui îi căzuse faţa şi avea gura 
căscată. 

— Tu eşti, zise el lent. Tu te urci pe scenă după spectacolele 
mele... 

— Clar că eu! Doar ştii asta! 

Anna râse încântată şi-l trase pe Vincent mai înăuntru în 
cameră. El încercă să opună rezistență, dar Anna îl ţinea strâns 
de braţ. 

— Deci nu glumeai când ai spus că te gândeşti la Vincent tot 
timpul, zise Mina diplomată. 

Atât de mult Vincent. Atât de incredibil de mult Vincent. 
Poză după poză după poză... 

— Anna, trebuie să ştiu, spuse Vincent. Mi-ai trimis o carte? 
Cu un leopard pe copertă? Sau ai rugat pe cineva să facă asta? 

Acum veni rândul Annei să arate uimită. Expresia ei uluită 
nu era prefăcută, chiar și Mina o putea citi. Intuise bine. 

— Carte? întrebă Anna. Leopard? Nu, mie îmi plac pisicile, e 
adevărat, dar eu ţi-am scris doar scrisori, sper că le-ai primit, 
nu? 

— Da, mulțumesc. Scrisori în care ne ameninţi pe mine și 
familia mea. 

Anna nu ştia nimic despre carte, asta era clar. Dar Vincent 
devenise foarte palid. Mina trebuia să-l scoată de acolo. 
Preferabil înainte ca pisicii aceleia să-i vină ideea să devină prea 
sociabilă. Bosse îi rezolvase cota de animale pentru viitorul 
apropiat. 

— A fost o greşeală, îi zise el Minei. 

— Ne-am bucurat să trecem pe la tine, Anna, zise Mina 
amabil, dar ferm. Dacă Vincent nu mai are altceva de întrebat, 
noi o să pornim mai departe acum. 

Anna se uita la ea consternată. După care se întoarse spre 
Vincent. 

— Ce? Nu rămâi? Dar ești în sfârşit aici, ai venit în sfârșit! 
Pentru că mi-ai citit scrisorile. O să stai aici acum, cu mine! Și nu 
cu ea. 

Anna arătă cu degetul la Mina. 

— Ai o casă foarte frumoasă în Tyresö, zise Anna, dar tu şi cu 


mine nu avem nevoie de casa aia mare şi goală. 

— De unde ştii unde... zise Vincent. 

Pe urmă făcu ochii mari. 

— Plăcuța aceea... e de la căsuţa mea poștală, nu-i aşa? 

Anna tăcu brusc şi începu să pipăie plăcuța de metal. Pe 
urmă dădu din cap afirmativ. 

— Îmi place să mă uit la tine. Deși când a apărut ea, zise ea 
aruncând o privire în direcția Minei, am fost nevoită să mă 
ascund. Dar v-am văzut. Sunteţi tot timpul împreună. 

— Vincent? zise Mina simțind cum o trec iar fiori reci pe şira 
spinării. Despre ce vorbește? 

Vincent nu răspunse. În schimb, începu să studieze pozele de 
pe pereţi. Se uita cu atenţie sporită la toate selfie-urile cu ei doi. 
Toate ocaziile când Anna fusese aproape de el fără ca el să vadă. 
Toate ocaziile când Anna ar fi putut să-i facă orice. 

Mina studia și ea fotografiile şi privirea îi rămase asupra 
uneia în care Anna era întinsă pe burtă pe un pat de scânduri, 
fără bluză pe ea. Cineva îi făcea ceva pe spate. O, nu. Fotografia 
era neclară, dar Mina o cunoștea pe Fata-cu-Delfinul mult prea 
bine ca să nu ştie ce însemna asta. 

Anna văzu la ce se uită ea, făcu o piruetă scoțând un piuit de 
fericire și îşi ridică bluza, ca ei să-i vadă spatele. Pe curbura 
spatelui îşi tatuase o inimă roz mare. În inimă exista un portret 
cu ea şi unul cu Vincent. Păreau foarte fericiți împreună. 

— În sfârșit e rândul nostru acum, Vincent! ciripi Anna. 

Mina se holba la tatuaj. Vincent făcu încet câţiva pași în spate, 
pentru a se îndepărta de spatele gol. Pe urmă se întoarse și o luă 
la fugă din apartament și în jos, pe scări. 


Pădurea nu era chiar cum se așteptase el. De fapt, nici măcar 
nu fusese vreodată în vreo pădure, de unde să ştie așadar că e 
umezeală, da, chiar ud. Nu puteai să te întinzi aici pur și simplu 
și să te fuți. 

— Mai mergem puțin, zise el întorcându-se spre ea. 

O creangă îl plesni peste faţă și el duse mâna la obraz. 

Ea se uita la el foarte plictisită și dădea din cap cu reticenţă. 

— Da, dar nu prea mult, am Reebok noi şi n-am niciun chef 
să-i distrug. 

Ea arătă cu degetul la solul lipicios şi noroios. Nu era în mod 
absolut o suprafață pe care să se simtă confortabil pantofii ei cei 
albi și noi. 

— Am plătit, spuse el ca să-i reamintească, dar şi în speranța 
că va fi suficient ca s-o motiveze. 

De-aia nu mai putea el, de încălțările ei. Nu voia decât să-și 
bage pula în ea. S-o facă. Se uită în jurul lui. Trebuia să găsească 
un loc uscat, rapid. Înainte ca ea să se răzgândească. Prietenii 
erau cu motoarele în faţa chioșcului din Tallkrogen și-l așteptau. 
Nu putea să se întoarcă nefutut, era pur şi simplu imposibil. Era 
singurul rămas virgin, i se semnala asta des și batjocoritor. 

— Acolo pare a fi un luminiș, cred că e puțin mai uscat. 

Arătă cu degetul și începu să meargă. 

Ea îl urmă cu reticentă. Ofta tare și ostentativ. 

— Doar ca să ştii, ai plătit doar pentru un jeg de misionar 
normal, nimic extra, fără supt sau din astea. Asta ca să fim clari. 

Vocea era blazată. De parcă vorbea despre vreme. 

El se întreba oare cu câţi se futuse ea. Gândul îl scârbea și-l 
excita deopotrivă, într-o combinaţie ciudată. 

Penisul întărit i se freca incomod în jeanși și el îl îndreptă 
rapid câţiva milimetri. 

Ea mergea poticnindu-se în spatele lui și începuse să dârdâie. 
Îşi trase geaca de blugi mai strâns pe corp. 

O găsise pe net. I-o aleseseră tovarășii lui. Stătuseră acasă la 
Asse o după-amiază întreagă și căutaseră pe cineva cu care s-ar 
putea fute. Fără să fie prea scump. El avea doar cinci sute de 


coroane, banii primiți cadou de Crăciun de la bunica. Şi 
ajunseseră exact pentru un futai obișnuit cu Lizette. Da, de fapt 
scria o mie pe pagina de internet, dar Mehmet, care se pricepea 
la afaceri, reuşise să scadă prețul la cinci sute pentru el. 

— Acolo, uite! O rulotă! zise el într-un falset, piţigăiat, de 
ușurare şi arătă cu degetul la o rulotă acoperită cu crengi, 
parcată puţin mai încolo, în luminiș. 

Copacii erau tot mai rari pe măsură ce se apropiau şi solul tot 
mai uscat, exact cum sperase. 

Penisul era acum chinuitor de tare, iar respirația devenise 
mai superficială și rapidă. Se întreba cum o să fie. Deși văzuse 
mii de filme porno şi ştia în detaliu ce se va întâmpla, cum va 
suna, totuși nu avea încă nicio idee care va fi sentimentul de 
pulă băgată în pizdă. Dar curând, curând va afla asta. 

— Da, dar dacă locuiește cineva acolo? zise ea şi înjură când 
se împiedică de o creangă. 

— Pare liniște, verificăm, spuse el strângând pumnii atât de 
tare, încât se albiră. 

Curând, curând se vor putea fute. 

Când ajunseră la rulotă, el adulmecă aerul. Mirosea dubios. 
Sigur era mucegai sau vreo scurgere stricată. Dar chiar în acest 
moment nu-i păsa care din ele era. Avea penisul tare ca piatra în 
jeanși şi nu se sinchisea că miroase puţin rău. Peste doar câteva 
secunde o va avea sub el. 

El deschise uşa şi intră. Pe urmă ieşi în fugă şi vomă. Văzu cu 
coada ochiului cum Lizette aleargă prin pădure și ţipă ceva 
despre poliție. Pantofii ei Reebok noi și albi străluceau în 
întunericul dintre copaci. La dracu’. N-o să fie niciun futai. 


— Ptiu, drace. 

Christer scuipă pe jos şi se alese cu o privire aspră de la unul 
dintre tehnicienii criminalişti de la faţa locului. El ridică mâinile 
în semn că se scuză. 

— Aha. Nu părea chiar proaspăt... zise Ruben abătut. 

— Aşa e, îmi e greu să cred că domnul Rask a alergat de colo- 
colo în ultimele luni ca să-l omoare pe Robert, ori pe oricine 
altcineva, zise Christer şi înghiţi o regurgitaţie. 

Uşa rulotei era deschisă și mirosul greu de putrefacție 
persista în micul luminiș. 

— Deloc ciudat că nu l-am găsit, zise Ruben dând din cap. 
Dar... 

O licărire de speranţă i se aprinse în ochi. 

— Dar poate a fost ucis de celălalt criminal! 

— Nu tu ne băteai la cap despre soluţiile simple? zise 
Christer și se dădu câțiva pași mai încolo, ca să nu stea în calea 
tehnicienilor îmbrăcaţi în salopete foșnitoare. 

Călcă drept într-o băltoacă cu noroi și își privi trist pantofii. Îi 
primise de la mama și-l slujiseră bine, acei pantofi intraseră în al 
doilea lor deceniu, fără să arate prea uzați. Mama cumpăra 
mereu calitate bună, care ţinea mult. Dar pădurea asta 
blestemată era pe cale să devină cântecul lor de lebădă. 

— O să vedem de la ce a murit, zise Ruben, în continuare 
optimist. 

Unul dintre tehnicienii criminaliști, o femeie tânără și 
frumoasă, cu părul orbitor de albastru, se opri pe loc. 

— Nu vom şti cu siguranță decât după ce-i va face Milda 
autopsia, zise ea. Dar pare că Jonas Rask a murit de o 
supradoză, cândva în iarnă. 

— Cu alte cuvinte, înainte ca Robert să fie ucis, în orice caz, 
mormăi Ruben și-și drese glasul. Cât de sigură ești de cauza 
decesului? 

— Canula era rămasă în braţ, explică fata cu părul albastru. 

— Jonas a deprins obiceiuri din astea la mititica, zise 
Christer. 


EI jelea în continuare pantofii. Acum, umezeala începuse să 
intre prin ei, până sub ciorapi. Asta era cea mai apropiată 
activitate de ceea ce se numea viaţă în aer liber pe care el o 
avusese de ani în şir. Şi nu-i făcea poftă de mai multă. 

— Zi-mi unul care să nu deprindă asemenea obiceiuri la 
mititica. lar el a stat totuși douăzeci de ani, zise Ruben 
tremurând. 

De fapt, era o zi călduroasă, dar umezeala și întunericul din 
pădure scădeau temperatura. Rulota stătuse totuşi în soarele 
arzător toată vara, ceea ce garantat fusese un puternic factor 
decisiv pentru priveliștea care-i întâmpinase înăuntru. 

Cadavrul era acum dus într-un sac negru cu fermoar. Nişte 
lichid se prelingea printre zimţi și duhoarea îi izbi cu forţă. 
Christer își ținea mâna la nas, dar tot trebuia să lupte cu greața. 
Spre satisfacția lui, chiar şi faţa lui Ruben căpătase o nuanţă alb- 
verzuie. 

Fusese imposibil să intre cu un vehicul cu roţi în partea aceea 
de pădure, aşa că sacul cu cadavrul era purtat pe o targa. Pe 
Milda nu o aştepta o sarcină prea plăcută. Şi chiar și tehnicienii 
aveau serios de muncă în rulotă. 

— Aha. Asta a fost, zise Ruben și începu să o ia cu pași mari 
în direcția drumului pe care parcaseră maşina poliției. 

Bosse îi aştepta în mașină. Cu un geam tras în jos la un nivel 
potrivit şi un castron uriaş cu apă pe jos. Oricum, se va bucura 
când se vor întoarce. Christer oftă cu gândul la situaţia dată. 
Pantofi distruși, ciorapi uzi şi încă o pistă care se sfârşise într-o 
fundătură. 


Doamne, Dumnezeule, cât ura concediul. Puţine cuvinte din 
limba suedeză îi displăceau la fel de tare și tot atât de puţine 
chestii băgate oamenilor cu de-a sila pe gât le dispreţuia cu 
aceeaşi frenezie. Concediu. 

„Aveţi nevoie de concediu la fel ca toți ceilalți”, spusese 
conducerea. „E august. Odihniţi-vă. Există alți anchetatori în 
clădire care vă pot ţine locurile o săptămână sau două.” 

Nu așa privea Mina chestiunea. Exista un motiv pentru care 
fusese creat grupul lor. Şi acela nu fusese ca ei să-şi ia liber. Dar 
ea avea o bănuială solidă că acest elan din partea conducerii, în 
legătură cu zilele libere, era de fapt primul pas spre a-i scoate, 
progresiv, din circuit și a desființa grupul. Așa ceva ea nu avea 
de gând să permită. 

În ciuda muncii lor, nici măcar nu reușiseră să-l localizeze pe 
Jonas Rask. Ar fi trebuit să fie un lucru simplu. Cineva ieșit 
după mulţi ani de la răcoare era de obicei ușor de găsit. Să te ţii 
ascuns de poliție necesita resurse și rafinament. Și că oamenii 
erau animale cu tabieturi era mereu în avantajul poliţiei. Dar 
niciuna dintre vechile fisuri ale lui Rask nu dusese nicăieri, şi 
nici nu reușiseră să-i găsească rulota. Fusese nevoie de un băiat 
de cincisprezece ani cu chef de sex pentru asta. 

Catastrofă. 

Trebuia să fie mai bună de atât. Avea nevoie de ceva concret. 
Mina făcu un pas în spate și își contemplă creaţia. Singurul 
lucru pozitiv la faptul că o obligaseră să-și ia liber era că putuse 
să treacă în linişte prin tot ce era legat de caz, fără să fie nevoie 
să-i aibă pe colegi alături, ca factori disturbatori. Chiar dacă era 
neplăcut că nu-l mai întâlnea pe Vincent. În ultimele două 
săptămâni, el ţinuse conferințe una după alta, majoritatea în 
afara Suediei. De când se văzuseră acasă la Anna, Fata-cu- 
Delfinul, el nu prea mai stătuse în ţară. Şi poate că era foarte 
bine. Pe de o parte, pentru că ei îi era greu să creadă că Anna îl 
va urmări în străinătate; banii ei păreau că merg în cea mai mare 
parte pe tatuaje noi. Şi pe de altă parte, pentru că Mina nu ştia 
dacă e pregătită să vorbească cu el despre ce se întâmplase 


atunci când el venise acasă la ea. Curând poate, dar încă nu. 

Unul dintre pereţii lungi din sufragerie era acoperit cu hârtii 
și fotografii prinse cu ace. De asemenea, își luase libertatea să 
scrie şi să deseneze cu carioci direct pe perete. Era ușor de 
acoperit pe urmă cu vopsea. Chiar dacă auzise că tocmai 
cariocile necesitau trei straturi de vopsea. Dar ea oricum 
rezugrăvea tot apartamentul în fiecare toamnă cu vopsea nouă, 
gri-deschis crocant, fiindcă după un an, aceasta începea să 
prindă o nuanţă puţin mai închisă, o mărturie mult prea 
agresivă despre toată mizeria care se agăţase pe pereţi, oricât 
încerca ea să-i frece. 

Ei nu-i păsa că doar ea era cea care observă pereţii 
înnegrindu-se. Ea poate că nici nu vedea asta, dacă era să fie 
sinceră. Dar știa asta. În plus, găsea zugrăvitul în sine terapeutic. 
Pentru că, bineînțeles, ea zugrăvea singură. Nici nu intra în 
discuție să permită accesul în apartament vreunui meșter în 
salopetă de lucru jegoasă. 

Tuva. Agnes. Robert. 

Ei se holbau în gol, în cameră. Pozele erau aceleași pe care le 
aveau la poliţie, ea pur și simplu dăduse jos tot ce aveau acolo, 
copiase şi pusese la loc. Adăugase alte câteva acasă. Bileţele. 
Fotografii. Trasase linii, încercuise și subliniase lucruri pe care le 
considera deosebit de importante. 

Aproape de un colț făcuse o listă cu lucruri care-i veneau în 
minte, ca legături posibile şi imposibile între victime. Era o 
înşiruire de cuvinte și contexte amestecate, scrise direct pe 
perete. Stomatolog. Şcoală. Magazin alimentar. Rudenie. Și încă 
vreo zece cuvinte. Dacă oamenii măcar ar şti cât de simplu e să 
le cartografiezi obiceiurile zilnice. Facebook. Instagram. În 
anumite cazuri, doar câteva supoziţii urmate de telefoane de 
confirmare. Dacă ar găsi ce-i unea, ar începe să se apropie de 
adevăr, știa asta. 

Dar până una-alta, nimic nu avusese rezultat. Aparent, nu 
exista nicio legătură între victime. Zero. 

Mina se trase frustrată de coadă. Regretă imediat și se întinse 
după gelul dezinfectant. Luă un clic zdravăn cu care-și frecă 
mâinile tare și ferm şi apoi se dădu mai în spate. Prinse tot 


colajul în aceeaşi privire. Apoi şi-o mută spre dreapta. La 
coloana lui Vincent. 

Sigur că verificase tot ce putuse şi despre el. Mai ales de când 
devenise implicat personal în caz. Dar deja din martie ea alesese 
să aibă încredere în judecata lui într-o anchetă criminalistică 
sensibilă, fără să ştie prea multe despre el, în afară de ce scria pe 
Wikipedia. Un pic cam iresponsabil, ar putea crede acum, 
ulterior, chiar dacă era un noroc că făcuse asta. Lacuna de 
cunoștințe despre Vincent Walder o compensase în ultimele 
săptămâni. În continuare nu avea cine știe ce informaţii despre 
el în comparaţie cu ceilalți care erau afişați pe peretele ei, dar el 
totuși nu era nici victimă a crimei și nici suspect. 

Încă. 

Se uită la portretul lui Vincent, o poză dintr-o reclamă la un 
spectacol de-ale lui. Îl cunoştea de nici o jumătate de an, dar 
simţea că trecuse mult mai multă vreme. Rar experimenta o 
asemenea legătură cu un alt om. Nu se mai întâmplase de 
când... 

Alungă rapid gândurile și își forță creierul să se concentreze 
asupra lui Vincent. Poza lui se uita fix la ea. Uneori simţea că 
ochii lui o urmăreau prin cameră. 

ÎI trecuse pe Vincent prin aceleaşi furci caudine ca și pe 
ceilalți. Cu trudă rumegase cuvintele pe care le scrisese pe 
perete, la fel de meticulos în dreptul lui, ca și în dreptul 
celorlalți. Ceea ce făcuse ca ea să şi învețe mai multe despre el. 
La ce stomatolog mergea. De unde cumpăra mâncare. Unde 
copilărise. Ea chiar reușise să facă rost de o fotografie de grup 
cu Vincent și colegii de clasă din școala primară, mulțumită unei 
companii specializate în digitalizarea şi oferirea de fotografii 
școlare vechi online. Fotografia era pe birou. El fusese teribil de 
frumușel, cu o strungăreață drăguță la vedere, fiindcă râdea cu 
gura până la urechi în poză. 

Ea ura fotografiile şcolare. Şi îşi urâse colegii de clasă. Pe toți, 
în afară de unul: cea mai bună prietenă a ei, Pia. Așa că ea, fără 
discuţie, în toţi anii de gimnaziu, care fuseseră cei mai răi, 
făcuse cruciulițe peste chipurile celorlalți. 

Toate numele erau scrise sub poză, în ordinea numerelor, în 


funcţie de rândul pe care stăteau elevii. Şi mereu era trecut 
acolo cineva care lipsise. Fotografiile veneau din părți total 
diferite ale Suediei și le despărțeau mai mult de zece ani. Cu 
toate astea, pozele lor cu clasa erau atât de asemănătoare, a ei şi 
a lui Vincent. Pentru o clipă, se întrebă ce-o face Pia azi. 
Prietenia lor durase foarte mult, până la vârsta adultă. Dar Pia 
nu putuse înţelege alegerile făcute de Mina. Așa că drumurile 
lor se despărţiseră. Și ea nu-și mai făcuse alți prieteni de atunci. 
Prietenii se țineau scai de tine. Voiau prea mult. Întrebau piesă 
mult. Îți cereau să-şi pese, să arăţi interes. Ea nu reuşise să-şi 
canalizeze energia pe un alt om, până să-l întâlnească pe 
Vincent. lar întrebarea era dacă ea chiar îl voia în viaţa ei. Ea 
crease o existentă care funcționa, în care ţinea la locul lor 
diferitele bucăţi din ea. Vincent dislocase acele bucăţi, se ținuse 
scai de ea şi avea pe masă un cub Rubik rezolvat care dovedea 
asta. 

Mina oftă, se întoarse și tocmai voia să iasă din sufragerie ca 
să ia niște cafea, când îi sună mobilul. Era Christer. 

— Bună, bună! Bosse și cu mine ne-am gândit doar să 
verificăm cum merge în... concediu, zise el accentuând ultimul 
cuvânt cu o uşoară iritare. Bosse e cam apatic azi, aşa că 
rămânem acasă. 

Aparent nici el nu era foarte mulțumit de zilele libere băgate 
pe gât. Ei îi era în continuare greu să se obişnuiască cu acest nou 
Christer vesel. Care, mai mult, iubea animalele. Îl cunoștea de 
când venise în Palatul Poliţiei și nu-l văzuse zâmbind nici măcar 
unui peștișor auriu. 

— Tu faci totul împreună cu acel câine? întrebă ea. 

— Să ştii că aşa a zis și Ruben. Bosse nu se simte bine când n- 
are companie, are nevoie de siguranţa și stabilitatea date de 
prezența mea. Dar bănuiesc că e greu de înţeles pentru cineva 
care n-a trebuit să aibă grijă niciodată de ceva mai avansat 
intelectual decât un arbore Yucca. 

— Ce? 

— Ruben, zise el repede. Arborele. Nu tu. 

Ea se uită la peretele cu toate pozele și notițele. Concediul ei. 
Să-l mintă pe Christer și să-i spună că e într-o vie din Toscana, 


într-o expediţie de shopping la New York sau pe o plajă din Las 
Palmas? 

— Când spun concediu mă refer, evident, la anchetă, 
continuă Christer. 

Mina se simţea de parcă ar fi fost prinsă cu degetele în 
borcanul cu bomboane. 

— Aşa de transparentă sunt? întrebă ea. 

— Doar pentru cel care se uită. Şi nu e ca și cum eu aş putea 
spune despre mine că am ieșit să navighez prin arhipelag. 

— Sincer vorbind, nu ajung nicăieri, oftă ea. Am început 
chiar să-i verific pe părinţii victimelor. Dar nici acolo nu găsesc 
nimic. Trăiesc în locuri diferite. Au meserii diferite. Nu sunt 
rude. Am trecut cu aspiratorul şi prin mărunțişuri, și prin 
chestii mari, dar nu găsesc niciun element care să-i lege. Chiar 
în acest moment, cel mai mult sper ca ucigașul să fi renunţat. 

Ea se așeză la birou și fu nevoită să mute fotografia lui 
Vincent cu clasa, ca să n-o sifoneze. 

— Dar legătura Halland, nici acolo nimic? întrebă Christer, 
cu Bosse lătrând pe fundal. Scuze puţin, trebuie să-i dau 
mâncare. 

Zăngănitul sonor de hrană uscată ajunsă într-un castron 
metalic o făcu să ia telefonul de la ureche. Apoi se auzi 
mestecatul intens al unui golden retriever fericit. Bosse era 
exagerat de vesel și în mod obişnuit, ea n-avea curaj să se 
gândească cum e când primeşte de mâncare. 

— Ce legătură Halland? zise ea după ce Bosse se mai calmă 
cu mâncatul. 

— Mda, legătură şi nu prea, poate e un cuvânt cam puternic, 
dar cred că ești de acord că e o coincidenţă ciudată. 

— Chiar n-am nicio idee despre ce vorbeşti. 

Oftatul lui Christer se auzi cu claritate prin telefon. 

— Dar, Doamne, Dumnezeule. Da, şi mie mi-a luat ceva, dar 
după ce-am văzut asta... Sunt convins că am spus ceva despre 
asta, dar poate că nu... 

— Christer, zise Mina nerăbdătoare. Zi pe șleau. Despre ce 
vorbeşti? 

— Păi, tatăl lui Agnes e din Halland, se aude direct din 


dialect, zise el. lar părinţii lui Robert au menţionat că tatăl are 
un background în industria brânzei şi atunci te gândești 
automat la cașcavalul de Kvibille. Kvibille, care se află în 
Halland. lar privitor la Tuva... Bunicul ei din partea mamei e 
ornitolog şi avea o planşă mare acasă, pe perete, cu un șoim 
călător, aceasta fiind pasărea regiunii Halland. Toate astea sunt 
scrise în rapoartele mele. Am crezut că legătura e atât de 
evidentă, că n-a putut scăpa nimănui. 

Ea vedea cu ochii minţii cât de mulțumit e Christer. 

Păcat că era nevoită să-l dea jos de pe piedestal. 

— Bunicul Tuvei avea și planșe cu alte păsări? 

— Poate, zise Christer reticent. 

— Şi câte alte fabrici de brânză există în Suedia? Kvibille nu e 
nici pe departe singura. 

— OK, atunci. Împușcă-mă. Legătura poate că nu e limpede 
ca apa de izvor. Dar am un presentiment. Eu cred că ei sunt din 
Halland. Dacă asta o însemna ceva. Da, da, trebuie să închid, 
Bosse vrea să se uite la televizor. 

Ea nici măcar nu se gândea să întrebe de unde știe Christer 
asta, sau ce-ar putea un câine să vadă la televizor. Ambulanţa 
animalelor? În mijlocul naturii poate? Sau filmul ăla, Hachiko, cu 
Richard Gere? Îi era foarte greu să-l vadă pe Christer ca Richard 
Gere. 

Oare ce voia să facă înainte de a suna Christer... A, da, exact, 
cafea. Sări de la birou, puse deoparte mobilul închis și făcu un 
pas spre bucătărie. Pe urmă se întoarse din mers. La pozele noi 
pe care le afişase pe pereţi, la cele pe care nu le mai văzuse 
nimeni altcineva. Ridică poza de pe birou. Se uită la lista cu 
nume de sub fotografia cu clasa. O întoarse. Citi. 

Îi venea să-l sărute pe Christer. Avusese dreptate cu Halland. 
Dar făcuse greşeala clasic masculină de a se concentra doar 
asupra bărbaţilor. Soluţia era, fireşte, una cu totul diferită. 

Ea ştia unde e conexiunea. 

În sfârșit, ştia care era conexiunea. 


Covorul de pe holul Minei, cel din dreptul ușii, nu se făcuse 
mai mare de la ultima vizită a lui Vincent acolo. El își scoase un 
pantof și îşi ținu echilibrul într-un picior, în timp ce încerca să-l 
scoată și pe celălalt. Nu avea curaj să fie primul care lasă o 
amprentă de pantof pe pardoseala de clincher. Se clătină şi puse 
mâna pe ușă ca să se sprijine. 

Mina se uită la mâna lui, dar întoarse privirea când observă 
că el a sesizat asta. El ştia că ea deja avea fantezii cu petele de 
grăsime lăsate pe ușă de vârfurile degetelor şi se gândea cel mai 
probabil la cât de mult se putea stăpâni să le șteargă cu spirt. 
Veni în întâmpinarea ei și scoțând din buzunar un pachet de 
șervețele umede începu să șteargă ușa. Pe urmă se uită pe 
pachet şi păru îngrijorat. 

— Stai puţin, zise el. Astea sunt șerveţelele folosite. Cu care 
am şters barele de la metrou. 

O fracțiune de secundă, chipul Minei exprimă groază pură. 

— Ha, ha, zise ea şi-l lovi pe umăr, suficient de tare ca el să 
înțeleagă cât de puţin de ha, ha i se păruse. Bine ai revenit în 
Suedia! Te-ai refăcut, apropo, după contactul direct cu stalker-ița 
ta, Anna? Am observat că n-ai hipnotizat-o cât să uite de 
existenţa ta sau ceva de genul ăsta. O fi fost totuși un pic flatant 
pentru ego? 

Vincent făcuse ochii mari. Aparent, ei i se părea povestea 
aceea mult mai amuzantă decât i se părea lui. Făcuse tot ce-i 
stătuse în putinţă să uite tatuajul în formă de inimă, dar tot îl 
putea vedea cu ochii minţii când voia asta cel mai puțin. 

Îşi trecu mâna peste față și o urmă pe Mina în sufragerie. În 
locuință se făcuse curățenie cu aceeași minuţiozitate ca data 
trecută când fusese acolo. Singurul lucru care deranja ordinea 
era haosul de pe peretele din sufragerie. Asta era ceva nou. 
Câteva tablouri erau întinse pe podea. Bănuia că fuseseră date 
jos pentru a face loc pentru ceea ce acoperea acum peretele. 
Păreau a fi toate imaginile și documentele la care Mina avusese 
acces în anchetă. Pe câteva nu le mai văzuse până atunci. Totul 
era laminat, în folie de plastic. 


— Chestia aia s-a mai întâmplat zise el. Stalker-ii. Doar că nu 
atât de extrem. Cel mai adesea sunt casnice plictisite sau bărbați 
tineri derutaţi, cu probleme de identitate, care dintr-un motiv 
sau altul cred că totul s-ar rezolva dacă ar fi împreună cu mine. 

— Ce Casanova avem aici. 

— Deloc. Dacă nu m-ar fi găsit pe mine, și-ar fi proiectat 
sentimentele pe altcineva sau altceva. Dar Anna e puțin altfel. 
Spre deosebire de majoritatea celorlalţi, ea nu se mulţumeşte cu 
stadiul de fantezie. Singurul lucru care pare să ajute e păstrarea 
unei distanţe cât mai mari posibile între mine şi ea. Cu ajutorul 
poliției, dacă va fi nevoie. 

— Îmi ceri să te protejez? întrebă Mina zâmbind. 

— O faci deja. 

— Lui Ruben i-ar plăcea la nebunie dacă ar afla despre Anna, 
râse ea. 

— Ştiu. Deci ce-ai spune s-o ţinem doar pentru noi, OK? 

Vincent se uită din nou la peretele ei. El nu înţelesese 
niciodată de ce ei puneau totul pe un perete în toate serialele 
polițiste. În afară de faptul că dădeau bine în film. Dar când 
văzu peretele Minei înţelese brusc. Era un mod inversat de a 
face un mindmap. În loc de a porni de la un gând central, pentru 
a crea mai apoi ramuri, ea avea deja ramurile, iar acum căuta ce 
anume le aducea împreună. Și în mijlocul mindmap-ului era o 
fotografie. El se apropie şi dădu din cap spre imagine. 

— Asta e...? 

— De aceea te-am sunat, zise ea. 

Glasul Minei nu era foarte ferm. De parcă îi era teamă cum va 
reacționa el. El n-avea nevoie să se uite atent la imagine ca să 
știe... mai văzuse fotografia de câteva ori până atunci. Chiar 
dacă asta fusese de mult. Atât de demult. Întinse mâna pentru a 
da poza laminată jos de pe perete, dar se opri când o auzi pe 
Mina răsuflând greu. Ar fi trebuit să ştie mai bine. Pe biroul din 
spatele lor era o cutie cu mănuși de bumbac de unică folosinţă. 
El scoase de acolo o pereche, şi le puse şi se întinse din nou 
după fotografie. Nicio reacţie de data aceasta. 

Era o fotografie cu clasa. O întoarse. 

Școala din Kvibille, Clasa I B, scria pe verso. O întoarse din nou 


pe partea cu imaginea. După haine, era pe undeva pe la 
începutul anilor 1980. 

— Tu ești cel de pe rândul din spate, nu? întrebă Mina 
arătând cu degetul la un băieţel zâmbăreţ cu strungăreaţă, pe 
jumătate ascuns de o doamnă învăţătoare corpolentă. 

Vincent dădu din cap afirmativ şi înghiți puternic în sec. Era 
singura fotografie de la Școala din Kvibille pe care apucase să o 
facă, înainte de a se muta şi de a schimba școala. Dar nu vedea 
nicio asemănare între băiatul din poză şi cel care era el azi. Cum 
a putut acel băiat să devină el? Şi era bine sau rău că nu se 
recunoştea pe el însuși? Nu voia să se recunoască pe el însuși? 

— Nu ştiam că te cheamă Boman, zise Mina și citi din lista cu 
nume de sub imagine. 

Vincent Adrian Boman. 

Boman. Era un nume pe care nu-l mai auzise de mult timp. 

— Walder a fost familia mea adoptivă, zise el dând din cap 
pentru sine. Le-am luat numele. Mă chema Boman înainte de 
asta. Dar cum mi-ai găsit fotografia asta cu clasa? 

— Puţină muncă cinstită de polițist. Familia Walder a fost 
uşor de găsit în evidența populaţiei. Există doar câteva, însă 
numai una dintre ele luase un copil orfan pe nume Vincent. În 
hârtiile serviciului social era indicat numele inițial de familie ca 
fiind Boman, plus că ai locuit în Kvibille. Restul a fost ușor. Dar 
nu de aceea îţi arăt fotografia. 

Mina arătă cu degetul la una dintre colegele lui de clasă. 

— Pe fata aceea o cheamă Jessica Widergârd. E mama lui 
Robert. Seamănă foarte tare. Am recunoscut-o imediat din 
reportajul despre Bobu, de la ştiri. 

Vincent păli. Se uită îndelung la fotografie. Pe urmă, arătă cu 
degetul la încă două fete care stăteau lângă Jessica. 

— Erau trei. Jessica, Malin şi Charlotte. Sickan, Malla și Lotta. 

— Erau prietene bune? întrebă ea, făcând ochii mari. 

— Da, se poate spune. Erau mereu împreună. De parcă ar fi 
fost surori. Dar de ce întrebi? 

— Pentru că Malin Bengtsson și Charlotte Hamberg sunt 
mama Tuvei, respectiv a lui Agnes. 

Tăcerea care urmă fu asurzitoare. 


— Le-ai cunoscut? întrebă Mina într-un final. 

— Pe Sickan, Malla şi Lotta? zise el pe un ton înăbuşit. 
Absolut. Noi patru ne întâlneam tot timpul în acea vară, după 
ce a fost făcută poza asta. Înainte ca eu să schimb școala. 

Amintirile pe care le reprimase mare parte a vieţii sale 
veneau brusc cu viteza unui tren expres. Atelierul lui de magie 
din hambar. Lada pe care o construise, cu steluțe pe ea. 

Urmau să-i facă o surpriză lui Jane. 

Mama era atât de bucuroasă în acea zi. 

Şapte copii pe fiecare rând în fotografia cu clasa, distribuiţi pe 
trei rânduri. 7+3 era 10. Poza, făcută în primăvara lui 1982. 8+2 
făceau, de asemenea, 10. 10+10+10. Trei părţi ale unui triunghi 
echilateral. Ca feliile de pâine prăjită tăiate ale mamei. 
Important să fie exacte. Oricât încerca să scape, gândurile îl 
duceau înapoi la mama. 

O jumătate de minut, cel mult. 

Luaseră bicicletele şi merseseră la scăldat. 

— Nu pricep. Ar fi trebuit să reacţionez direct la numele lor, 
dacă le-aş fi văzut în vreun raport, dar nu le-am văzut nicăieri, 
din câte știu. Nu înţeleg! 

— Asta pentru că ele n-au fost parte din anchetă. Charlotte s- 
a prăpădit imediat ce a născut-o pe Agnes. Malin e mama Tuvei, 
dar a plecat în Franţa, cu soțul ei, când Tuva a împlinit 
șaisprezece ani. De atunci nu s-a mai întors în țară. Jessica, 
mama lui Bobu, despre ea ai citit în procesul verbal. Dar nu e 
ciudat că nu te-ai gândit la asta, n-o mai cheamă Widergârd, 
pentru că şi ea, la fel ca celelalte, şi-a schimbat numele de 
familie la căsătorie. Așa cum ai făcut și tu, de altfel. Adică ţi-ai 
schimbat numele de familie. 

Fl se uita fix la fotografie. Vechile lui prietene. Vara când s-au 
scăldat. Ele, nu el. El stătuse și privise lacul. Și simțea umbra 
neagră și adâncă din acea vară cum crește și se întinde până în 
prezent și cum îl înghite. 

— Oricum, continuă Mina, această fotografie cu clasa arată că 
mamele victimelor se cunoşteau. Şi acum spui că ele te 
cunoșteau și pe tine. Că vă jucaţi împreună. Nu poate fi o 
coincidență. 


Mina se aşeză în faţa lui şi, destul de incredibil, îi cuprinse 
mâinile. Era extrem de serioasă acum. 

— În ce manieră eşti implicat în toate astea, Vincent? 

— Eu? Dar... Trebuie să fiu? Există în mod garantat și alți 
oameni care le cunoşteau. Dă-mi zece minute şi-o să-ţi dovedesc 
că Malin, Jessica şi Charlotte cumpărau toate trei bomboane de 
la acelaşi magazin. Sau că se giugiuleau cu acelaşi băiat în 
adolescenţă. Sau că au lucrat în același loc când s-au făcut mari. 
O să faci interogatorii încrucişate cu toți oamenii posibili cu care 
s-au întâlnit toate trei? 

Mina îşi retrase mâinile. Atacul o făcu să dea câţiva pași 
înapoi. Nu voise s-o rănească. Doar că era atât de nepregătit 
pentru cele spuse de ea. Şi cele nespuse. Încă. 

— lartă-mă, spuse el întinzând mâna spre ea. 

Ea nu o cuprinse. 

— Ai dreptate, zise el. E improbabil ca toate astea să fie o 
coincidenţă, ținând cont că eu ajut la anchetă. Niciunul dintre 
eventualii lor prieteni comuni nu face asta. Vreau doar ca tu să 
nu crezi că am în vreun fel de-a face cu toate astea, că ştiu ceva 
și n-am spus. Mai ales după mesajul din carte. De fapt, nu 
înţeleg ce înseamnă toate astea. 

El arătă cu degetul la fotografia cu clasa. 

— Dacă nu... Crezi că eu sunt a patra victimă? Sau, mai 
degrabă, fiul meu, Benjamin? O să-l găsiţi turtit într-un Origami 
box cu cifra unu scrijelită pe frunte? 

Simţea că se află în afară şi că se priveşte pe el însuşi. De 
parcă totul era un film. Dar Mina dădu din cap. 

— Eu cred că rolul tău în asta e cu totul altul, spuse ea şi se 
duse la birou. 

De acolo luă o coală laminată pe care i-o dădu. O copie dintr- 
un număr vechi din Hallandsposten. Era un articol care se 
întindea pe două pagini de ziar, cu un titlu de scandal încheiat 
cu semnul exclamării. Marea parte a spaţiului era ocupată totuși 
de o imagine. El o mai văzuse o dată până atunci, înainte ca 
părinţii lui adoptivi să arunce ziarul. Dar n-o uitase niciodată. În 
imagine era un băieţel stând în picioare într-o curte. Nu se putea 
vedea ce casă e, dar Vincent știa. Un ziar mai mare sigur ar fi 


ales o altă fotografie - sau niciuna. Dar redactorul de la 
Hallandsposten nu avusese nimic împotrivă să publice poze cu 
copii. În anii optzeci, erau alte vremuri. 

În spatele băieţelului, banda adezivă în carouri a poliției 
marca o zonă închisă. Și în spatele benzii adezive, în fața unui 
hambar, se zărea o ladă pictată cu steluțe. 

Băieţelul se uita fix la cameră. Privirea lui conţinea toată 
tristețea şi durerea lumii. Vincent recunoscu privirea fără 
probleme. Era în continuare la fel, în fiecare dimineață când se 
privea în oglinda din baie. 

— Câţi dintre colegii tăi ştiu? şopti el. 

— Niciunul, încă, spuse Mina. 

Ea făcu o pauză lungă. 

— De ce n-ai spus nimic? întrebă ea apoi. Şi să te ia dracu'. 

Dădu capul pe spate şi începu să clipească din ochi, dar el îi 
auzise plânsul din glas. 

— Şi eu ce să mai cred acum, Vincent? Am avut încredere în 
tine. 

— Eram un copil, Mina. 

Acum lacrimile îi curgeau deschis pe obraji şi ea se şterse pe 
faţă cu mâneca bluzei. 

— Regula mea e să nu am încredere niciodată în nimeni, 
spuse ea. Dar am făcut o excepţie pentru tine. Și i-am convins și 
pe ceilalți să aibă încredere în tine. Să te ia dracu' pentru că mi- 
ai dovedit că aveam dreptate. Sper că înţelegi că o să devii 
principalul nostru suspect imediat ce-o să le povestesc 
celorlalți? 

Vincent își cobori privirea. 

— Şi tu însăţi, tu ce suspectezi? întrebă el. Tu crezi că eu i-am 
ucis? 

Mina îşi trase nasul și se adună. Se uită la el cu o privire care 
era doar profesională. 

— E o întrebare bună, zise ea înfundat. Ai făcut-o? 


Seara de vara era mai întunecata decât ar fi trebuit. Norii, 
care nu existaseră când se aflase în drum spre Mina, acopereau 
acum tot cerul. Părea că o să înceapă să plouă în orice moment. 
Lui Vincent îi era greu să se concentreze asupra șofatului spre 
casă, însă din fericire nu erau prea multe mașini în trafic. 
Oamenii încă nu se întorseseră din concedii. Norocul lor, ţinând 
cont de cum conducea el. 

În același timp, nici nu voia să ajungă acasă prea repede. 
Acolo n-ar avea spaţiul mental necesar pentru a procesa tot ce 
spusese Mina. Maria atenționase deja via sms că Aston vrea să 
construiască „o navă spaţială gigantonormă din lego” şi că ea, 
cu mâna pe inimă, îi ceda misiunea lui Vincent. Sau cum 
scrisese ea: „vouă, băieţilor”. Maria obișnuia să spună că e 
important pentru ea să simtă că are aceleași drepturi cu bărbaţii. 
Dar acolo nu intra se pare construirea de lego cu fiul ei. Nu că 
asta îl deranja pe Vincent. Ea nu ştia ce pierde. 

De data aceasta, el făcea un ocol în drum spre casă pentru a- 
şi curăța gândurile mai întâi. Ar putea să treacă pe lângă 
parcarea de la Halele de Comerț cu Ridicata din Årsta, acolo 
unde fusese găsit Robert. Să vadă dacă asta îi punea gândurile 
în mișcare. Pe de altă parte, poate că n-ar da bine să viziteze un 
loc al crimei, acum când era cât pe ce să fie printre suspecți. 
Mina probabil că o sunase deja pe Julia şi-i povestise tot. Se 
întreba oare pe cine ar trimite să-l aresteze, în cazul ăsta. Pe 
Christer? Nu. Nu Christer. Pe Ruben. Clar că l-ar trimite pe 
Ruben. O ploaie ușoară începu să cadă pe capotă și porni 
ştergătoarele. 

Informaţiile Minei erau ca o cutie care trebuia despachetată 
în ordine corectă. Trebuia să o ia cu începutul. Colegi de clasă. 
Malin, Jessica și Charlotte. Sau Malla, Sickan și Lotta. Prietenele 
lui când era mic. Care mai apoi deveniseră mame pentru Tuva, 
Robert şi Agnes. Totuşi nu era obligatoriu să fie vorba despre el, 
nu? Sau? 

Ploaia crescu în intensitate, iar el mări viteza ștergătoarelor. 
Răpăiala din acoperișul mașinii avea un efect ușor hipnotic, 


gândurile voiau să plece în zbor, iar el trebuia să se chinuiască 
să le aşeze în ordinea logică. 

Ce însemna dacă în descoperirea Minei nu era vorba despre 
el în mod specific? Cineva voia să omoare copiii tuturor celor 
din clasa lui: în cazul acesta, de ce tocmai pe copiii lor, de ce nu 
pe cei ai colegilor din clasa paralelă? 

Nu, nu copiii tuturor. Numărătoarea inversă vorbea răspicat. 
Aveau să fie patru crime. Și ceva special avea să se întâmple 
când numărătoarea inversă ajungea la zero, era convins de asta. 
Ceva legat chiar de Malin, Jessica și Charlotte. Avuseseră ele un 
duşman comun? Dar din nou. Dacă ar fi avut un duşman 
comun, atunci ele însele ar fi fost ucise, nu copiii lor, care nici 
măcar nu se cunoșteau între ei. 

Şi cine era a patra persoană, crima cu numărul unu, dacă nu 
el? Fiindcă în ciuda cărții cu mesajul ucigașului, el încă nu era 
pregătit să accepte că el e numitorul comun. Ei patru fuseseră o 
gașcă pentru scurt timp. O vară. Dar când el se mutase de acolo, 
ele trebuie că-şi găsiseră pe altcineva. Al patrulea putea fi el, dar 
nu era sigur. Putea fi un alt prieten. Totuşi, ele petrecuseră o 
perioadă lungă fără el, şi cu el doar o perioadă scurtă. Atât de 
importanţi nu fuseseră împreună. Nu-i dădea de cap. 

In plus, nimeni din prezent nu cunoștea trecutul lui. După 
articolul din ziar, familia lui adoptivă făcuse totul ca să 
îngroape ceea ce se întâmplase. Și făcuseră o treabă bună. Sincer 
vorbind, era uimit că Mina reușise să dezgroape asta. Vincent 
Walder nu existase atunci. În Kvibille, el fusese doar Vincent 
Boman. 

Boman. 

Bo-man. 

Stai stai stai. 

El apăsă pedala de acceleraţie la maximum și intră într-un 
rond. Cineva îl claxonă cu furie. Atunci, cerul se deschise şi 
ploaia începu să toarne în plină forță. Nu era important. Nimic 
nu era important. În afară de zile și luni. Fl știa ce înseamnă 
acestea. Trebuia să mai verifice cu Benjamin, dar spărsese codul. 
Vedea cifrele în aer în faţa lui, atârnau la câteva zeci de 
centimetri deasupra capotei şi străluceau în ploaie, în timp ce se 


transformau în litere. Şi ceea ce dezvăluiau ele îl umpleau de 
groază. 


Ea stătea pe podeaua rece și se holba la peretele ei. Fotografia 
cu Vincent se holba înapoi la ea. Pusese articolul de ziar 
deasupra fotografiei cu clasa, în mijlocul pânzei de păianjen pe 
care o construise. Mina avea în mână cubul Rubik, cel pe care i-l 
rezolvase Vincent. Îl arunca dintr-o mână într-alta. Era tentată 
să-l răsucească, dar n-avea curaj. Nu era sigură că-l va putea 
aduce înapoi, la starea inițială. De parcă ar fi pornit o reacţie în 
lanţ de neoprit printr-o răsucire ușoară, unde fiecare încercare 
următoare de a-l face întreg la loc ar crea doar mai multă și mai 
multă dezordine. Exact ca viaţa ei. 

Vincent Boman, în vârstă de şapte ani, se uita la ea de pe 
perete cu ochi trişti. 

Ea i se încredințase. Doamne, Dumnezeule, el fusese aici 
când ea dormea. 

Cubul zbura dintr-o mână în alta. 

Avusese încredere să-l lase să cunoască o parte din interiorul 
ei. Şi în tot acest timp o minţise. 

Cubul făcu un semicerc în aer și se întoarse în mână. 

Dacă ar fi spus măcar ceva despre asta. Despre ce păţise 
mama lui. Susținea că reprimase totul. Că nu-şi amintea. Şi ea 
voia să-l creadă. Dar nu ştia dacă o va mai putea face vreodată. 

De ce nu putuse ea să se mulțumească pur și simplu cu a fi 
singură? 

Se uită la cub. Pe urmă îl aruncă în perete cât de tare putu. 
Cubul îl nimeri pe tânărul Vincent în frunte și se sparse în mai 
multe bucăţi. Ea îşi cuprinse picioarele cu brațele şi începu să se 
legene înainte și înapoi, stând în continuare pe podea și 
plângând încet. 


Vincent dădu buzna în camera lui Benjamin, fără să 
ciocănească. Fiul era ca de obicei întins pe pat, cu căştile pe 
urechi şi laptopul pe piept. Tresări când Vincent intră furtunos. 

— Ce faci! zise Benjamin şi închise capacul laptopului. Şi ai 
grijă la cărţile mele de pe podea, faci băltoacă! 

Benjamin avea dreptate. Se scurgea apă pe jos în dreptul lui 
Vincent. El nu se sinchisise să-şi scoată geaca, ci alergase direct 
la Benjamin. Dar ploaia îl făcuse ciuciulete pe drumul scurt 
dintre garaj şi uşa de la intrare şi simţea cum îi picura regulat de 
pe vârful nasului. Se întinse după un prosop care era aruncat 
peste scaunul de la birou, dar Benjamin îl opri. 

— Pe ăla sigur nu vrei să-l foloseşti. 

Vincent își retrase mâna. N-avea de gând să întrebe. 

— Crimele, zise el scoțându-și geaca. Scoate datele. 

— lar începem, oftă Benjamin, se ridică încet din pat şi se 
duse la computerul de pe birou. Știi că a început școala 
săptămâna asta, nu? Am destul de multe cursuri la care să mă 
concentrez. 

— Trebuie să văd toate datele, spuse Vincent fără să-i pese de 
obiecțiile fiului. 

— Dar poţi să te ștergi? zise Benjamin enervat şi mută câteva 
figurine Warhammer pictate, la distanţă sigură. Uzi tot. 

Vincent luă repede un prosop din baie, în timp ce Benjamin 
deschise documentul Excel. 

— Îţi amintești primul lucru pe care am încercat să-l facem 
pentru a sparge codul? întrebă Vincent când se întoarse. 

— Te referi la atunci când am tradus datele în litere? 1 e A, 2 
e B, şi aşa mai departe. Cel mai simplu cifru posibil care există. 
Şi n-am ajuns nicăieri cu asta. 

— Hai să facem din nou, zise Vincent frecându-şi părul cu 
prosopul. În ordinea numerelor. 

— OK, dacă asta te face să te calmezi, atunci... Dar nu înţeleg 
de ce. 

Benjamin deschise imaginile cu Agnes, Tuva și Robert, în care 
erau indicate datele și orele. 


— Prima crimă, Agnes, așa-numita sinucidere, s-a petrecut pe 
treisprezece ianuarie la ora 14, zise Benjamin. 13-1-14. Iese M- 
A-N. 

În timp ce vorbea, schimbă cifrele de sub imagine cu litere. 

— Tuva a fost ucisă în lada cu săbii pe douăzeci februarie la 
ora 15. 20-2-15. Iese T-B-O. lar Robert, conform discuţiei 
anonime, a fost ciopârţit pe trei mai la ora 14. Adică 3-5-14. 
Ceea ce dă C-E-N. 

Schimbă ultimele cifre și împinse scaunul de lângă birou, ca 
Vincent să poată vedea cum trebuie. 

— M-A-N-T-B-O-C-E-N. In continuare nu înseamnă nimic. 
Doar ştiam asta. 

— Nu înseamnă nimic pentru că aceea e ordinea în care s-au 
petrecut crimele, zise Vincent şi se aşeză pe prosop, într-o 
încercare de a micşora băltoaca de pe parchet. Ordinea 
cronologică. Dar ordinea numerelor e inversă. Agnes avea crestată 
cifra patru pe ea. Tuva un trei. Robert n doi. Mai bine plasează- 
le în ordinea numerelor, deci doi-trei-patru. Robert-Tuva-Agnes. 

Benjamin schimbă locurile lui Robert şi Agnes pe ecran și se 
uită la noua combinaţie de litere. 

— C-E-N-T-B-O-M-A-N. Tot nu înţeleg, zise el încruntându- 
se. În continuare e doar nonsens. 

— Nici pe departe, zise Vincent. Ne spune când se va petrece 
următoarea crimă, crima numărul unu. Pe 22 septembrie, la ora 
14. Peste o lună. 

Benjamin se uita la el perplex. 

— Cum ai ajuns la concluzia asta? 

— Pentru că 22 septembrie ora 14 e același lucru cu 22—9-14. 
Literele V-I-N. lar crima numărul unu va fi adăugată prima în 
ordine, înaintea celorlalte. Dar nu vezi? 

Vincent se aplecă frustrat la tastatură, peste Benjamin, și 
scrise literele V-I-N înaintea celorlalte. Tastatura se udă, dar asta 
era. 

— Unu, doi, trei şi patru. Patru crime, zise el. 

V-I-N-C-E-N-T-B-O-M-A-N lumina dinspre ecran. 

— Vincent Boman e numele meu adevărat. Crimele au fost 
tot timpul un mesaj pentru mine. 


Ale naibii momâi, zici că ţineau volanul în mână doar 
duminica! Nu puteau să stea acasă? Ruben era pe Essingevăgen 
şi schimbă în viteza a doua. Sigur, era doar joi, dar orişicât. Ce 
căutau ăştia în trafic? Schimbă în a treia din nou şi se gândea că 
ar ajunge la a patra dacă ar apăsa puţin mai tare. Dar situaţia nu 
părea prea roz. O Toyota Auris albă tocmai schimbă banda şi se 
puse drept în faţa lui. 

— Aşa, Ellinor, zise el maşinii. Calmează-te un pic. 

EI îşi imagina că motorul mârâia de frustrare. Spre deosebire 
de Ellinor cea reală, mașina nu l-ar trăda niciodată, nu i-ar 
spune niciodată într-o bună zi că s-a săturat de el. Trecu 
degetele pe marginea de deasupra tabloului de bord şi observă 
praful. Ar trebui s-o curețe. 

Pe urmă se răzgândi. Ar trebui să fie la Autobahn, asta ar 
trebui. Dar în loc de asta, el era în drum spre Palatul Poliţiei. 
Ancheta criminalistică stagnase prea mult. Toate indiciile se 
arătaseră a fi niște fundături. Şi acum, aparent se uitau și alţii la 
puţinul la care ajunseseră ei. El nici măcar nu ştia dacă așa-zisul 
grup special al lor mai exista din punct de vedere formal. 
Probabil colegii râdeau de incompetenţa lui. Era de-a dreptul 
jenant că el, într-un viitor previzibil, va fi asociat cu niște crime 
în serie celebre, dar nerezolvate. Dar picătura era totuși ceea ce 
se întâmpla acum: poponarul ăla de magician, Vincent Walder, 
îi chemase din nou la ședință. Vincent era civil. Și un mare 
impostor. N-avea niciun drept să convoace grupul de poliţişti în 
acest fel. Și în toiul concediului. 

Ruben puse indignat mâna pe plicul maroniu de pe locul de 
lângă el, ca să se asigure că e tot acolo. Îl primise în căsuţa 
poştală. Niciun expeditor. Conţinutul îl făcuse mai întâi să se 
sufoce, apoi să înceapă să râdă, pentru ca, într-un final să se 
enerveze la culme. Oricine ar fi trimis asta, era evident cineva 
care ştia despre implicarea lui Vincent în anchetă. 

Conţinutul plicului arăta o nouă imagine a mentalistului. 
Ruben știa acum că Vincent îi păcălise pe toți. Dar cititorul de 
gânduri nu considera că fusese suficient, acum voia să le frece și 


fețele cu minciunile lui. Despre asta se va discuta la şedinţă, 
Ruben era foarte sigur. Blestematul de Vincent Walder. Ruben 
începuse chiar să-l considere OK. Crezuse că Vincent o să-l 
ajute. Nu-l va ierta niciodată pentru asta. 

Bătu din nou uşor cu mâna peste plicul de lângă el. 

— Vincent Walder, you aregoing down, zise el încrâncenat și 
apăsă acceleraţia. 

Toyota din faţă să facă bine şi să se dea din calea lui. 


Ruben sosi primul în sala de şedinţe. Alese un scaun vizavi 
de whiteboard, unde bănuia că Vincent o să-şi țină prezentarea. 
Ruben chiar voia să-l aibă în vizor tot timpul. 

Peder intră agale chiar după el, împodobit de ceva care nu 
putea fi descris decât ca o barbă stufoasă. Aparent, nu se 
atinsese de aparatul de ras de când începuse concediul. În mod 
destul de uimitor, Peder arăta și bronzat, și odihnit. Mirarea lui 
Ruben trebuie că i se citise pe chip, fiindcă Peder îi făcu 
ştrengăreşte cu ochiul. 

— Am stat la părinţii mei două săptămâni, zise el zâmbind 
fericit. Deci tocmai în acest moment totul merge strună. E o 
minune ce pot face doi oameni sprinteni de şaizeci de ani pentru 
sănătatea psihică. A mea și a Anettei, în orice caz. Se pare că va 
mai dura câţiva ani până vom fi bineveniţi înapoi. Iata părea 
puţin epuizat şi slăbit când a schimbat ultimul scutec. Dar eu m- 
am apucat chiar să citesc o carte. Sau aproape, m-am gândit ce 
carte să citesc, de fapt. 

Peder se aşeză lângă el cu un oftat plăcut, timp în care 
Christer și Mina intrară pe uşă. Erau în toiul unei discuţii. Mina 
era roşie la ochi, de parcă plânsese. Sau poate începuse să 
utilizeze şi pe faţă acel dezinfectant care usucă, nu l-ar mira. 

— Promit, spunea Christer. Nu e nicio problemă. Cum ţi-am 
mai spus, îl ţin cu cea mai mare plăcere pe Bosse. l-am cumpărat 
chiar o lesă mai drăguță, una cu pietricele. Sigur că nu sunt 
diamante veritabile, dar lucesc drăguţ când ieşim la plimbare. 

— Îţi rămân datoare salariul pe un an după toate astea, oftă 
Mina şi se aşeză lângă Peder. 

Christer râse şi se așeză de cealaltă parte a lui Ruben. 

— Drăguţ colier, Mina, zise Peder brusc. Cred că am văzut 
reclama la televizor, e un pandantiv din acelea metalice? 

— Doamne, ce vigilent mai eşti, zise Christer și râse din nou. 
Ai reușit să dormi? 

— Da, a fost nevoie doar de o comă totală de câteva ore ca să- 
mi recapăt puterea de concentrare. 

— E un cadou, zise Mina scurt. 


Ruben înţelese că dintr-un motiv sau altul nu era ceva despre 
care Mina voia să vorbească. Dar Peder era aparent atât de 
fericit de proaspăt regăsita lui claritate mentală, că nu prinse 
semnalele. 

— Credeam că Vincent o să vină cu tine, zise Ruben pentru a 
schimba subiectul de discuţie, înainte ca Peder să pună și alte 
întrebări despre colier. 

— Păi de ce? zise Mina, la fel de scurt ca mai înainte. Doar nu 
locuim împreună. 

— Uneori ne întrebăm. 

Mina se încruntă şi se holbă furioasă la el. În mod clar, 
Vincent nu mai era la mare căutare acolo. Mereu era ceva. 
Tocmai se gândea să spună câteva vorbe bine alese despre acel 
mentalist, când intrară Julia și Vincent. 

— Ce bine, toată lumea e deja aici, zise Julia. Atunci începem 
direct. 

Era îmbrăcată într-o rochie de vară care se termina chiar 
deasupra  genunchilor. Nu cea mai potrivită pentru 
conducătorul unei anchete polițienești poate, dar Julia fusese 
nevoită să-şi ia liber, chiar şi ea. Și Ruben n-avea de gând să se 
plângă. Putea cu ușurință să-și imagineze restul acelor picioare 
bine antrenate, până în sus la fund. Doar ştia exact cum arată 
acolo, sub rochie. Și să mă ia dracu' dacă Julia nu părea să aibă 
tanga azi. Ar fi fost de ajuns pentru o fantezie foarte plăcută 
restul ședinței, dar Vincent distruse tot. Uite-l cum stă acolo şi 
se preface emoţionat. Jegul autosuficient. Dar Ruben nu se 
grăbea. Avea de gând să aștepte ocazia potrivită. Conversaţia 
anterioară dintre ei sigur fusese doar o capcană, un fel de a 
încerca să se dea pe lângă el, ca să afle cât de mult știa poliția de 
fapt. 

— N-ar trebui să-i chemăm şi pe papagalii ăia care se ocupă 
de anchetă în acest moment? zise el. Fiindcă noi, oficial, nu ne- 
am întors din „concediu”, nu? 

— Vreau să vă povestesc asta vouă mai întâi, zise Vincent 
așezându-se mai bine în scaun. Cu cât mai puțină lume ştie, cu 
atât mai bine. 

— Are legătură cu tipa de la AA, cea cu pontul? întrebă 


Ruben. 

— De-acolo n-am obţinut nimic, zise Julia. S-a dovedit a fi o 
admiratoare de-ale lui Vincent. Nu ştia nimic despre carte. 

— Doamne, Dumnezeule. 

— Nu există niciun mod bun de a cosmetiza toate astea, zise 
Vincent şi-şi drese glasul. Așa cum ştiţi, am susţinut tot timpul 
că există un cod sau un mesaj în informaţiile referitoare la crime. 
Acum l-am găsit. Ne-a privit fix în ochi tot timpul. 

El scrise Agnes-Tuva-Robert pe whiteboard. 

— Aceasta este ordinea în care s-au petrecut crimele, zise el 
arătând cu degetul la nume. Dar dacă, în loc de asta, luăm în 
considerare cifrele crestate pe cadavre, ordinea devine aceasta. 

El şterse numele și scrise Robert-Tuva-Agnes. 

Pe urmă adăugă un semnul întrebării înainte de Robert. 

— Semnul întrebării simbolizează crima numărul unu. 
Ultima din numărătoarea inversă. Dar prima din ordinea 
numerotării. Dacă traducem ziua, luna şi ora celor trei crime în 
litere, unde unu înseamnă A, doi înseamnă B şi aşa mai departe, 
obținem asta. 

Vincent trasă o linie sub nume şi scrise CEN-TBO-MAN pe un 
rând nou sub ele. 

— Astfel am obţinut două bucăţi de informaţie nouă, 
continuă el. Pe de o parte, data următoarei crime. Ceea ce e bine. 
Dar dacă așa e, atunci asta mă implică în același timp și pe mine, 
într-o manieră pe care din păcate n-o pot explica. 

Vincent își drese glasul, vizibil încurcat. Era un actor bun, 
măcar meritul ăsta să i-l recunoască Ruben. Intenţiona să-l mai 
lase puţin să-şi facă micul show. 

— Încă un lucru, zise Vincent. Pe mine mă chema Boman 
înainte. 

El scrise VIN sub cifra unu, înaintea celorlalte litere de pe 
tablă. 

VIN-CEN-TBO-MAN. Ruben râse uşor. Fu nevoit să 
recunoască în sinea lui că era impresionat. Nu crezuse că 
Vincent va cuteza să meargă atât de departe. Trebuia să ai 
testicule de oțel pentru așa ceva. Sau grandomanie. Ruben ştia 
despre care dintre ele era vorba. 


— Dar acolo scrie Vincent Boman! izbucni Christer, o 
secundă după ce toată încăperea realizase același lucru. Ce 
rahat? 

— Presupunând că am dreptate, zise Vincent fără să se 
sinchisească de Christer, atunci ultima crimă va avea loc pe 
douăzeci şi doi septembrie, la ora 14. Pentru că 22-9-14 sunt 
literele V-I-N. 

— Ziua de naștere a Anettei! strigă Peder și păru suspect de 
treaz. 

Vioiciunea pe care i-o dăduseră cele două săptămâni de 
odihnă dispăruse în mod evident. 

Ceilalți se holbau la el. 

— Da, deci 22 septembrie. E ziua soției mele atunci, zise el 
roşind. 

— Şi eu am o programare importantă la doctor atunci, zise 
Julia ironică. 

— Dar nu înțeleg, continuă Peder, de ce crimele îţi 
ortografiază numele? 

— Ruben, cred că în mod oficial am reintrat în pâine, zise 
Julia. Şi chiar mai mult de atât. O să anunţ conducerea. 

— Numele nu e singura legătură cu Vincent, zise Mina pe un 
ton chinuit de neutru. Mamele victimelor noastre sunt vechi 
prietene de joacă de-ale lui Vincent. 

Ruben zâmbi când văzu că Vincent se înroșeşște la față ca un 
rac. Probabil că cel mai mult își dorea să-l înghită pământul. 
Acea dezvăluire nu putea fi o parte din planul lui, oricât de bun 
actor ar fi fost. Era pur şi simplu prea compromiţător. Prietene 
cu Vincent, ce dracu'! Bine lucrat din partea Minei. Vincent era 
în rahat. lar Ruben nici măcar nu trebuise să deschidă gura încă. 

— Credeţi-mă, zise Vincent fără să-i privească în ochi. Habar 
nu am ce înseamnă toate astea. Într-un fel, în aceste crime este 
vorba despre mine. Cartea a fost doar începutul. Am încercat să- 
mi dau seama cine ar vrea să mi-o facă în felul acesta, dar nu-mi 
vine nimeni în minte. Cel mult am câţiva colegi de conferinţe 
invidioși, dar niciun duşman. Aşa ceva, oamenii au în cărți sau în 
filme. Dar nu în realitate. 

— Pare că cineva vrea să-ți facă rău fără motiv, zise Ruben 


scoțându-și buza de jos în față. Bietul Vincent. 

Pe urmă scoase plicul din geantă și-l puse pe masă. 

— Deşi eu am altă explicaţie, zise el. Şi anume că Vincent 
însuși a comis crimele. Şi că egoul lui e atât de mare, încât și-a 
ascuns numele în datele crimelor, așa, ca un joc. Dar când a 
văzut că nu găsim mesajul, a devenit neliniștit că nu suntem la 
fel de inteligenți ca el şi a fost nevoit să ne-o evidenţieze. 

— Ruben! zise Christer uitându-se îngrozit la el. Ce tot spui 
acolo? 

— Am citit şi eu câte ceva despre magie, zise Ruben. Şi-am 
aflat că cel mai bun truc de magie e să ascunzi ceva acolo unde 
toată lumea îl poate vedea. Vincent, povesteşte-le despre Al 
Koran și inelul lui. 

Ruben văzu pe Vincent că înţelege. ÎI avea. 

— Al Koran a fost un magician renumit, începu Vincent încet. 
Era cunoscut pentru un truc în care lega împreună verighete 
împrumutate. Una dintre verighete era totuși a lui. Conform 
legendei, el începea trucul prin a prezenta un inel cu care urma 
să trișeze şi care avea o deschizătură secretă, şi spunea că aşa se 
face trucul de obicei, dar că el nu va folosi niciodată o asemenea 
înşelătorie. Pe urmă, folosea chiar metoda aceea. Şi nimeni nu 
înțelegea cum naiba era totuși posibil, tocmai pentru că el 
arătase trucul chiar înainte de a începe numărul. Dar nu înţeleg 
ce legătură are asta cu ancheta. 

— Ba sigur că înţelegi, zise Ruben, după care se adresă 
colegilor săi. Eu cred că Vincent tocmai a făcut un Al Koran pe 
noi. El a dezvăluit despre ce e vorba în scamatorie și are 
încredere în faptul că noi tocmai de aceea nu vom crede că el e 
cel care a făcut-o. Deşi toate dovezile indică contrariul. 

— Ruben, vii cu acuzaţii foarte grave, zise Julia. Despre ce 
dovezi vorbeşti? Chiar sper că ai mai mult decât un truc cu 
inele. 

— Dar voi aveţi memorie de peștişori aurii? 

El ridică vocea de frustrare și arătă cu un deget întins la 
Vincent și cu unul la literele de pe whiteboard. 

— Bunului Vincent îi place la nebunie să-și folosească numele 
când manipulează lumea! „Un artist își semnează mereu 


operele”, sună vreun clopoțel? Bărbatul care-a scris VINCENT 
WALDER de o sută de ori pe ziduri, fără să-şi amintească asta, 
doar pentru a-i flata egoul lui Vincent? 

Vincent se făcu alb ca varul la faţă. 

— Acel experiment avea ca subiect explicarea fanatismului, 
începu el fără vlagă, dar amuţi când văzu cum se uitau ceilalți la 
el. 

Lui Ruben îi plăcea asta grozav. 

Şi nu terminase. 

Păstrase ce era mai bun pentru final. 

Deschise plicul şi plasă conţinutul în mijlocul mesei, ca să 
vadă toți. 

— Am primit asta prin poștă, zise el. De la o persoană 
anonimă care se pare că nu vrea să cădem în capcana lui 
Vincent. Înainte să întrebaţi, am verificat şi da, articolul e real. 

MAGIE TERMINATĂ CU TRAGEDIE! era titlul articolului 
vechi din ziarul Hallandsposten. Christer, Peder şi Julia se 
aplecară curioși. Mina îi aruncă o privire fugitivă lui Vincent, pe 
care Ruben apucă să o intercepteze. În mod evident, articolul nu 
era o noutate pentru ea. Se pricepea foarte bine Mina! 

— La o fermă din apropierea localităţii Kvibille, un număr de 
iluzionism făcut în joacă s-a transformat brusc în realitate 
mortală, citi Ruben cu voce tare din preambulul articolului. 

După care îşi aţinti din nou privirea asupra lui Vincent. 

— Nu e foarte ciudat că Vincent ştie atât de multe despre 
cum se ia viața oamenilor prin spectacole de iluzionism. 
Scumpul nostru Vincent Boman a experimentat pe tot parcursul 
vieții cum se omoară oameni în lăzi. 


Kvibille 1982 


El coborâse la bucătărie foarte devreme. Micul dejun al 
mamei era greu de făcut şi când îl făcea el, dura mai mult. Ştia 
că trebuie să fie exact. Ritual, aşa îl numea mama. Băgă două 
felii în prăjitorul de pâine, verifică să fie ajustat la 3,5 şi aşteptă. 
Soarele lumina deja prin fereastra de la bucătărie. Dar răsărise 
cu douăsprezece minute mai târziu față de acum câteva 
săptămâni. Vacanţa de vară aproape se terminase. Şi astăzi, Jane 
se va întoarce acasă. Astăzi totul trebuia să fie exact. 

Când pâinea sări în sus, o ridică din prăjitor cu grijă, cu o tijă 
pentru cartofi, ca să nu se ardă. Pe urmă tăie minuţios și 
îndepărtă una din marginile feliilor de pâine, apăsând precaut 
cu cuțitul, exact cum îi arătase mama. Pe urmă cealaltă margine. 
Când tăie a treia margine, pâinea pârâi. El se opri cu cuțitul în 
aer. Felia de pâine crăpase. lar crăpătura era de un centimetru. 
Nu mai era bună. Aruncă pâinea la coșul de gunoi și o luă de la 
capăt. Două felii de pâine în prăjitor, reglaj la 3,5. După ce se 
gândi câteva secunde, micșoră la 3. Prăjitorul era deja încălzit. 
Nu voia să ardă feliile noi. 

A fost nevoie de trei încercări înainte de a tăia o felie prăjită 
în triunghiuri perfecte. În sfârşit. Primul pas, dus la bun sfârșit. 
Aruncă una din cele patru jumătăţi din faţa lui. 

Trei sendvișuri. 

Trei părți per triunghi. 

A treia margine crăpase. 

Trei plus trei plus trei fac 9. 

Dar trei ori trei ori trei fac 27. Şi 2 plus 7 dă tot 9. Oricum 
calcula, 9 era deci același lucru cu un triunghi, își puse capul în 
mâini și apăsă tâmplele cu degetele. Nouă plus vârsta lui dădea 
şaisprezece, adică vârsta lui Jane. Diferenţa dintre el şi Jane era 
deci nouă, un triunghi. El, Jane, mama. Era triunghiul lor. 

Un triunghi cu a treia margine crăpată. 

Termină. Termină. Termină. 

Înţelese de ce ritualurile mamei erau atât de importante. Câtă 
vreme făceai totul în exact același fel, gândurile nu puteau să 


preia controlul. Şi în plus, el uitase ceva. Oare ce... 

Cafeaua. Uitase să dea drumul la cafetiera mamei. Umplu cu 
apă cana de sticlă şi-o puse pe plita cafetierei, în timp ce se 
întreba oare ce-i venise mamei mai întâi. Ritualurile sau 
gândurile pe care ritualurile trebuiau să le oprească? Sau poate 
erau același lucru? 


Jane ajunse acasă pe seară, cu mult mai târziu decât crezuse. 
Dar nici nu se sinchisise cineva s-o ajute. Asta spunea suficient 
despre cât de mult îi păsa de fapt mamei ei de altcineva în afară 
de ea însăși. Mama simţise doar nevoia să arunce din ea toate 
amenințările înainte ca Jane să plece. După aceea, nici măcar nu 
se sinchisise să mai dea vreun semn. 

Jane urcă scara din faţa casei și apăsă pe clanţă. Încuiat. De 
când încuiau ei ușa de la intrare? Sună furioasă la sonerie. Nişte 
limite trebuiau să existe. Dacă nu sunt acasă, o să înnebunească. 
În cazul ăsta, ar putea să plece chiar în seara asta. 

Uşa fu descuiată de cealaltă parte şi îi deschise frățiorul său, 
îmbrăcat în pijama. 

— De ce nu răspundeți la telefon? zise ea și-și puse rucsacul 
cu un zgomot surd pe hol. 

Frăţiorul părea mirat. 

— Telefon? întrebă el. 

Ea îşi puse mâinile pe şale și îşi îndreptă spatele. Ultima 
bucată de drum trebuise s-o parcurgă pe jos şi era de-a dreptul 
terminată. Rucsacul nu fusese împachetat cu gândul de a fi cărat 
prea mult. 

— Am sunat de la gară înainte de a mă sui în tren, zise ea. Şi 
din nou, când m-am dat jos în Halmstad. Și pe urmă încă o dată 
din autogara din Kvibille. Am crezut că poate vreţi să veniţi să 
mă așteptați. Puțin ajutor la cărat ar fi fost de fapt foarte 
apreciat. 

Frăţiorul trăgea cu coada ochiului spre bucătărie și ea îl 
urmărea. Receptorul telefonului era scos și pus lângă telefon, pe 
blatul din bucătărie. 

— Dar ce dracu'? zise ea. 

— Probabil că am uitat să-l pun în furcă, zise el ezitând. 


— Doamne, Dumnezeule. Aici totul e ca de obicei, evident. 

Dădu din cap și intră în bucătărie. 

— Măcar ştiu că am ajuns acasă, zise ea. Chiar dacă doar 
pentru câteva zile. Bănuiesc că mama ţi-a povestit, nu? 

Ea deschise frigiderul și scoase tot ce găsi. Tatăl Ylvei îi făcuse 
două sendvișuri să aibă pe tren. De atunci nu mai mâncase. De 
o veșnicie. 

— Să-mi povestească ce? 

Ea oftă şi arătă cu degetul la un scaun din fața mesei din 
bucătărie. Frățiorul ei se așeză. Ea alese scaunul de alături, puse 
pe masă ce găsise în frigider şi-l luă de mână. Era rece și puțin 
umedă. 

— O să mă mut, zise ea. Mă duc la liceu în Mora. Nue 
Stockholm, cum voiam de fapt, dar măcar nu e... asta. Ţii minte 
cei trei T ai mei? 

— Teatru, tivoli, trafic, zise frățiorul încruntându-se. 

— Mora are cel puţin doi din trei, spuse ea. Cine nu e din 
Mora poate sta la căminul școlii. Tatăl Ylvei m-a ajutat cu toate 
detaliile, mama trebuie să semneze o hârtie, ca să-şi dea acordul 
să locuiesc acolo. 

Ochii frățiorului se umplură de lacrimi. A naibii mama, că o 
obliga să facă așa ceva. Ea chiar sperase că mama fusese 
suficient de curajoasă să-i povestească, înainte de-a ajunge ea 
acasă. Frăţiorul ei nu reacționa bine la schimbări, trebuia 
pregătit cu mult înainte. 

— Peste câţi ani te muţi? șopti el. 

— Nu ani. Acum. Sunt acasă doar patru zile. Pe urmă plec 
iar. 

— Dar Jane, nu se poate! 

Se aruncă la gâtul ei. 

— Un triunghi nu poate avea doar o latură, zise el în obrazul 
ei. Atunci e doar o linie. Atunci se prăbușește. Nu vreau să mă 
prăbuşesc, Jane. Te rog, te rog. Nu vreau să mă prăbuşesc. 

Jane îl împinse de lângă ea şi-l privi în ochi. 

— Despre ce vorbeşti? 

— Triunghiul, zise el printre suspine. Tu. Eu. Mama. Nu pot 
fi doar eu. Tu ești mai mare, tu știi cum să te descurci, dar eu... 


eu... eu promit să urmez ritualurile exact. Exact Am exersat atât 
de mult. Nu pleca, te rog. 

Nodul din stomac pe care-l avusese când sunase acasă acum 
aproape două săptămâni era iar acolo. Își făcuse griji că ceva nu 
e în ordine acasă. Pe urmă se convinsese pe ea însăşi că nu e 
nicio problemă. Dar ceva chiar nu era în regulă. Mai mult decât 
atât, ceva nu era în regulă la modul foarte grav. Frăţiorul ei o 
speria. 

— Unde e mama? întrebă ea și se desprinse cu grijă din 
strânsoarea lui. 

El arătă cu degetul spre blatul din bucătărie, fără să se uite la 
ea. Tot blatul era plin de triunghiuri de pâine prăjite tăiate 
minuţios. Sute. Perfect prăjite. 

— Acolo e pâinea mamei pentru sendvișuri, zise ea, dar unde 
e mama? 

Începea să-i fie frică cu adevărat. Starea de leşin din stomac 
se transformase într-o gaură neagră. 

— Pe blat, zise el. Nu ţii minte? „Suntem ceea ce obişnuim să 
facem”, așa spunea ea mereu. Şi am făcut asta de atâtea ori. Și 
exact, de fiecare dată. Așa că ea e acolo. 

Simţea de parcă nişte insecte îi mişunau în părul de la ceafă. 
Se ridică în picioare și făcu câțiva paşi în spate de lângă frățiorul 
ei, care se uita în continuare în podea. 

— Mamă? strigă ea pe hol, fără a primi vreun răspuns. 

Alergă panicată în sus pe scară și deschise ușile la toate 
dormitoarele. Mama nu era nicăieri. 

Cobori în fugă scările şi alergă spre ușa de la intrare. 
Frăţiorul rămăsese în bucătărie şi plângea. Ar fi trebuit să se 
oprească acolo, să-l ia în braţe, să-i spună că totul e bine, dar n- 
avea timp. Şi nu era totul bine. 

Trebuia să ştie. 

Începea să se întunece afară. Ei aveau doar lumină electrică 
pe scara din fața casei şi în fața hambarului. Întunericul era 
risipit ușor de stelele care începuseră să apară, numai bine ca ea 
să poată vedea gazonul mare conturându-se ca un câmp de 
umbre. Dar arăta pustiu. Nicio mamă. 

Pădurea de la marginea îndepărtată a gazonului era interzis 


de neagră, nu putea să intre acolo decât după ce se lumina. 

— Mamă! 

Strigă din nou. Mama putea, evident, să fie la Allan. Ei îi 
plăcea la el. Poate că uitase că azi i se întoarce fiica acasă. Dar 
frățiorul de ce n-a zis nimic, în cazul ăsta? Şi telefonul de ce era 
deconectat? 

Ce tot făceau aici? 

În cel mai rău caz, mama ei făcuse un atac de panică şi zăcea 
pe undeva pe afară, prin întuneric, şi nu se putea ridica singură. 
Mama poate avea nevoie de ajutor. Clar că frățiorului îi era 
frică, dacă așa era, că mama făcuse un atac. Bineînţeles că era în 
stare de șoc. Asta îi explica purtarea. Totuși, nu avea prea mulți 
ani. 

Alergă la hambar. Se opri în lumina felinarului de la intrare și 
respiră adânc. Ceva mirosea. Un miros dulce și... greţos. Vara 
trecută, frățiorul ei îşi mâncase pacheţelul în hambar şi lăsase 
resturi care se prăjiseră încet în căldura verii. Suportaseră o 
duhoare incredibil de scârboasă până găsiseră resturile de 
mâncare. Acest miros îi amintea de acela. Deși acesta era mai 
rău. 

Mult mai rău. 

Deschise uşa hambarului și-și duse imediat mâna la nas și la 
gură. Duhoarea făcu să-i dea lacrimile. Mirosea a pipi și 
transpiraţie şi putred şi mort. Lumina felinarului ajungea doar 
într-un colț al hambarului, restul era în întuneric. 

Clipea să-și țină lacrimile şi realiză că întunericul se mişcă. 

Şi că scoate sunete. 

Ceea ce ea crezuse că sunt umbre erau de fapt muște în roiuri 
mari, concentrate. Mii de muşte albastre grase care bâzâiau 
exaltat, în timp ce zburau și mișunau una peste alta. Roiul era 
mai mare decât ea. Un lichid acru din stomac îi umplu gura. 
Trebui să iasă ca să nu vomite. Se aruncă afară pe ușa 
hambarului, timp în care o bucată din norul de muște se risipi 
suficient de mult cât ea să apuce să vadă în jurul a ce roiau. 

Era o ladă. 

O ladă albastră cu un lacăt mare şi steluțe pictate. 


Grindina bătea în prelata de deasupra capului. Ea propusese 
să se întâlnească la TAK, restaurantul în aer liber de pe 
acoperişul mallului Gallerian. Era ceva bine în a urca atât de 
sus. Aerul se simțea mai ușor de respirat. Ca și cum mizeria 
rămânea jos. 

Dar abia apucaseră să primească tăițeii, serviţi în cutii de 
carton, că veni grindina. Intraseră în grabă sub prelata care 
acoperea partea cu bucătăria şi barul restaurantului, împreună 
cu ceilalți clienți. Grăunţele albe se rostogoleau cu furia cuiva 
care trebuise să aştepte prea mult. Ea tremura și se uita la 
braţele ei goale. Erau aspre de la frig. Aproape că-și dorea ca 
Vincent să-i ofere sacoul lui, dar ştia că el n-o va face. Mai ales 
acum, când atmosfera dintre ei era atât de încordată. Ea nu se 
arătase de partea lui la şedinţa din Palatul Poliţiei. Fusese prea 
şocată de cele dezvăluite de el. 

— Vincent, trebuie să știu, zise ea. 

El încetă să se mai uite fascinat la furtuna cu grindină și se 
întoarse spre ea. 

— O să întreb asta doar o dată, continuă ea, dar trebuie să fii 
sincer. Tu ai în vreun fel vreo legătură cu toate astea? Nu trebuie 
să-mi spui cum, doar... ai? 

Văzu cât de mult îl răneau cuvintele ei. Poziţia corpului, 
altminteri atât de dreaptă, se dezumflă, iar sclipirea din ochii lui 
dispăru. Dar ea trebuia să ştie. O dată pentru totdeauna. El se 
întoarse şi rămase tăcut momente bune. Pe urmă făcu un pas în 
față, sub boabele de grindină. Departe de ea. 

— Dacă aş avea, zise el, tu crezi că aş mai fi acceptat astă- 
iarnă să iau parte la anchetă? Sau crezi că mai degrabă aș fi 
apucat-o în pas alergător, în direcţia opusă, cât de rapid aș fi 
putut, când te-am întâlnit în seara aceea, în Găvle? E clar, nu-i 
aşa, că nu am nicio legătură cu asta. 

Grindina i se prindea în părul blond și pe umeri, unde se 
topea şi i se scurgea pe spate. 

— lartă-mă, zise ea. A trebuit să întreb. 

El se întoarse și o privi în ochi. 


— A trebuit? spuse el. Chiar a trebuit? Credeam că ne 
cunoaștem mai bine de atât. Credeam că noi... că noi... 

Ea dădu din cap spre el să continue, dar mentalistul amuți. 
leşi în grindină și se așeză lângă el. De la puţină apă îngheţată 
nu murise nimeni. Priveau împreună acoperișurile ude ale 
caselor. Fără să-şi dea seama ce face decât după ce fu prea 
târziu, îşi împleti mâna în a lui. La naiba. Nu trebuia. Își tinu 
respirația așteptând o reacție din partea lui. Dar el nu se retrase. 
În schimb, îi cuprinse mâna mai tare. 

— Că noi ne cunoaştem, zise ea terminându-i fraza. 

El dădu din cap afirmativ, fără să spună nimic. 

Pe urmă se uită prin furtuna de grindină cu ochii 
întredeschişi şi tresări brusc. 

— Doamne, zise el. Pentru o fracțiune de secundă mi s-a 
părut că o văd pe Anna acolo. 

Ea se uită încolo, dar era greu să-i vadă pe ceilalți clienți clar, 
printre boabele de grindină. 

— Nu era ea, zise el şi dădu din cap. Acum am evident 
halucinații cu stalker-ii mei. Minunat. 

Grindina se opri la fel de brusc cum începuse. Clienţii 
începură să iasă precauți de sub prelată, iar ei își dădură drumul 
mâinilor. 

— Și acum, întrebă ea uitându-se la cutia cu tăiţei distrusă de 
apă, din cealaltă mână. Vrei s-o iei în pas alergător în direcția 
opusă acum? 

El găsi un coș de gunoi ca să arunce ceea ce odată fusese 
prânzul lor. Pe urmă pescui din buzunar o sticlă de dezinfectant 
și i-o întinse. Privirea era în continuare rănită. 

— O iau în pas alergător unde îmi ceri tu, zise el. Credeam că 
știi asta. 


— Conform teoriei lui Vincent avem o dată la care e posibil să 
fie comisă următoarea crimă. Şi cum celelalte crime au avut loc 
în Stockholm, avem motiv să bănuim că și aceasta se va 
întâmpla tot aici. 

Ruben se uită sceptic la Julia după ce aceasta își termină 
ideea. 

— Vincent, da, zise el. De câte ori mai e nevoie să spun că 
trebuie să-l ridicăm? Băgaţi-l în arest ca suspect pe temeiuri 
rezonabile, mai sunt doar câteva săptămâni până pe douăzeci şi 
doi. Poate are ajutoare de care noi nu ştim, l-ați întrebat asta? L- 
aţi întrebat dacă-l cunoștea pe Rask? În continuare nu știm 
nimic. Parcă am căuta acul în carul cu fân. Și singurul care știe 
ceva, pe acela voi nu vreţi să-l interogaţi. Doar eu văd ce se 
petrece? Câte dovezi vă mai trebuie? 

Mina se holba acră la el. Sentimentul ei de deznădejde în fața 
situaţiei se accentua și mai tare în faţa atitudinii lui Ruben. 

Se simţea copleșită. Undeva acolo, afară, era un om, în viață, 
preocupat de activitățile cotidiene, prieteni, probleme, convins 
că viaţa sa se întinde fără sfârșit, în viitor. Fericit în neștiința lui 
că totul se va sfârși peste câteva săptămâni, dacă ei nu reuşeau 
să oprească asta. Și cel mai rău lucru: era posibil ca Ruben să 
aibă dreptate. 

Dar ea îl cunoștea pe Vincent. Era briliant, dar îi lua zece 
minute să-şi înnoade corect şireturile de la pantofi. Și avea 
cuvântul lui că e nevinovat. 

Vincent măcar înțelesese gravitatea legată de suspiciunile 
care se îndreptau împotriva lui. Își anulase toate contractele 
pentru restul lunii şi promisese să nu părăsească oraşul. Dar el 
nu mai făcea parte din echipa anchetei. 

Julia continuă cu calm. 

Era unul dintre lucrurile pe care Mina chiar le aprecia la șefa 
ei. Își păstra calmul în orice situaţie. Chiar și când Ruben se 

comporta ca un nemernic. 

— Am vorbit direct cu şeful poliţiei şi am primit promisiunea 
pentru resurse în plus pe data de 22 septembrie, zise Julia. Nu 


ştim locaţia, aveţi dreptate, dar până acum victimele au fost 
găsite în locuri reprezentative pentru Stockholm. Au fost locuri 
publice cunoscute, nu vreo stradă lăturalnică aleasă la 
întâmplare. 

Peder ridică mâna şi Julia dădu din cap afirmativ. 

— Dar au fost și locuri diferite de fiecare dată, zise el. Așa că 
poate ne asumăm riscul și tăiem acele locuri care au fost deja 
folosite? Deci să nu investim în resurse care să supravegheze 
Gröna Lund, parcul din fața Teatrului China sau Halele de 
Comerţ cu Ridicata din Årsta? 

— Bine gândit, şi cred că ai dreptate. E clar un risc, ne putem 
înşela, dar cred că merită să ne asumăm acest risc. Nu vom 
supraveghea acele locuri. Dar atunci ce locuri ni se par foarte 
reprezentative pentru Stockholm? Locuri cunoscute? 

Ea ridică markerul pentru a începe să noteze propunerile lor 
pe whiteboard. 

— Turnul Kaknäs, Ciuperca de la Stureplan, parcul 
Humlegården, zise Mina. 

Julia nota cu un scris greu de înțeles. 

— Platoul din Piaţa Sergel, Palatul, zise Ruben neimplicat. 

— Junibacken, Djurgården, Muzeul Vasa, completă Peder în 
timp ce Julia continua să noteze. 

— Hornstull, zise Peder. 

Ruben pufni. 

— Hornstull? în Södermalm? 

Zisese „Södermalm” de parcă era un cuvânt urât. 

— Horns... tull, silabisi Julia în timp ce scria pe tablă. 

— Şi cum, ne băgăm picioarele de tot în Södermalm? zise 
Peder. 

— Da! Cui dracu’ îi pasă de Södermalm? Şi cum adică 
Hornstull, ce e acolo? zise Ruben. 

— Auziţi, linişte în clasă, spuse Julia pe un ton sever. 

Mina îşi dădu ochii peste cap. Snob mai era Ruben! Ceea ce 
era extrem de ironic, fiindcă ea ştia întâmplător că el se născuse 
și crescuse în Rimbo. Nu în Vasastan, aşa cum susţinea el. 

— Teatrul Regal Dramatic, zise Christer încuviințând din cap 
pentru sine. Eu cred cu adevărat în teatrul ăsta. Dacă aș fi fost 


criminal, aş fi aşezat în mod absolut un cadavru pe treptele de 
acolo. Foarte de efect. 

— Acum nu știm dacă efectul e cel pe care-l caută criminalul 
sau dacă există vreo legătură personală cu aceste locuri. 

— Sau dacă până şi locurile sunt o parte din nu ştiu ce cod, 
adăugă Mina. 

Ruben oftă. 

— Hai, gata, ce dracu’, zise el. Vincent ne-a arătat un mesaj 
ascuns. Pe care chiar el l-a pus acolo. Dar nu totul e cifru şi 
morse și mesaje ascunse. Puțină muncă cinstită de polițist se 
impune acum. Nu o grămadă de hocus-pocus care doar creează 
haos. 

— Teatrul Regal Dramatic, adăugă Julia pe tablă şi făcu un 
pas în spate. 

— Să nu uităm un lucru, zise Mina. Locurile în care am găsit 
victimele erau locuri secundare ale crimei. Crimele s-au petrecut 
în altă parte. Sunt de acord că această supraveghere creşte 
posibilitatea de a-i găsi pe ucigași. Dar asta doar după ce crima 
s-a petrecut. Avem în continuare de împiedicat o crimă. 

— Şi vom face asta cu toate mijloacele pe care le cunoaştem, 
zise Julia. Dar acesta măcar e un început. Mă așez să organizez 
distribuirea resurselor, fac orar şi din astea, iar dacă vă vin în 
minte şi alte locuri către care ar trebui să distribuim resurse, 
treceţi-le pe lista de aici de pe tablă. O s-o rog şi pe Sara Temeric 
de la Departamentul de analiză să facă o supraveghere mai 
activă a rețelei mobile începând din acest moment. Bineînţeles 
că vom avea în general o prezență polițienească mai mare pe 
străzi. Și toate ideile despre cum putem acţiona înainte ca lista 
să intre în vigoare sunt acceptate cu recunoștință. 

— Un ac în carul cu fân, cum spuneam, mormăi Ruben, un ac 
pe nume Vincent Walder. 

Julia se întoarse şi se uită furioasă la el. 

— Atitudinea ta nu ajută câtuși de puţin! Şi ce propuneri ai 
tu, mai mult decât ideea ta briliantă de a-l reține pe Vincent? 
Doar să ne băgăm picioarele în rest? Să stăm să ne frecăm 
degetele în timp ce așteptăm să sune telefonul? Așa ai rezolva 
tu? 


— Am putea să-i audiem pe foştii lui profesori și pe colegii 
de clasă, mormăi Ruben. Şi pe Jessica aia, mama lui Robert, doar 
era tovarășa lui de joacă. De ce nu vorbim iar cu ea? 

— Pentru că Vincent nu e suspect pe temeiuri rezonabile! ţipă 
Julia. Nu există nimic concret care să-l lege de crime. Ce anume 
nu înţelegi? 

Ruben se făcu roșu în obraji şi-i evită privirea. 

Mina şi-ar fi dorit niște popcorn. Să vadă cum e Ruben certat 
era în mod clar una dintre preocupările ei favorite. 

— L-ai putea pune pe Ruben responsabil de supravegherea 
zonei Södermalm? zise Christer, iar Peder chicotea pe înfundate. 

— Ai dracu’ glumeţi, mormăi Ruben. 

În timp ce ceilalți se ridicau, el părăsi camera rapid. Mina mai 
zăbovi o clipă şi se uită la tablă şi la lista care urma să devină și 
mai lungă. Ruben avea dreptate într-o chestiune. Era ca şi cum 
încercau să găsească un ac în carul cu fân. 


SEPTEMBRIE 


Pentru prima oară de multă vreme, nimeni din familie nu era 
acasă. Aston era la şcoală, Benjamin avea, în mod neobișnuit, un 
curs fizic pe undeva prin Kista, Rebecka avea întâlnire cu o 
prietenă, iar Maria era la yoga. Foarte bine. În cazul ăsta erau 
scutiți să vadă maşina poliției parcată de partea cealaltă a 
străzii, ţinând sub observaţie casa și aleea dinspre garaj. El nu 
era suspect, nu oficial, dar după ce Ruben insistase, el acceptase 
să fie totuşi supravegheat. Pentru că aceasta era ziua în care el 
susținuse că se va comite următoarea crimă. 22 septembrie. 
Dacă altceva nu putea să-i dovedească nevinovăția, asta putea, 
când se va constata că la finele zilei nu omorâse de fapt pe 
nimeni, foarte probabil spre marea dezamăgire a lui Ruben. 

Ruben ar fi putut lua o maşină civilă. Vincent bănuia că aşa se 
obișnuia când stăteau la pândă. Dar nu, Ruben voise să fie 
vizibil. Ce naiba, mașina albă a poliţiei, cu însemnele ei galbene 
şi albastre, părea chiar proaspăt spălată. Ruben trebuie să fi fost 
atât de dezamăgit când a descoperit că Vincent nu are vecini. 
Vincent îi făcu cu mâna prin geamul de la bucătărie. Când 
Ruben se întoarse cu faţa în altă parte, Vincent îi arătă degetul. 

Că nimeni altcineva nu era acasă însemna că are toată casa 
pentru el. Ar putea să caute pe site-uri porno de pe computerul 
lui Benjamin, să termine de construit modelele de lego ale lui 
Aston, să coacă fursecuri pentru Rebecka sau să danseze gol în 
sufragerie, fără să-i pese cuiva. De fapt, asta n-ar face deloc. 
Ultima chestie adică. Să danseze gol era mai degrabă fantezia 
Mariei. Nu în realitate, evident, dar ea ar fi vrut probabil să fie 
așa. 

Luă albumul Telekon cu Gary Numan şi-l puse în pick-upul 
din sufragerie. Prima oară când auzise și altă muzică decât cea 
pentru copii, fuseseră tocmai melodii de-ale lui Gary Numan, 
Kim Wilde și alți artiști ai scenei britanice de new wave. Tocmai 
începuseră să fie difuzaţi la radioul suedez atunci. Când auzise 
la cinci ani melodia I Die: You Die pentru prima oară, avusese 
coşmaruri toată noaptea. Erau sunete care nu veneau de la 


niciun instrument pe care-l cunoştea. Tonuri și armonii care 
erau orice, numai liniștite şi sigure nu. Mai întâi îl speriaseră. 
Apoi îl fascinaseră. Viziunea sa foarte clară asupra a ceea ce era 
muzica, bazată pe experienţa de viață a unui copil de cinci ani, 
se dovedise a fi complet greşită. Şi dacă aşa era cu muzica, ce 
altceva mai putea fi în același fel? Lumea era complet diferită 
față de cum crezuse el că ar fi. Totul era posibil. Şi nu existau 
plase de protecţie. 

Ajungea şi acum în aceeași stare mentală când asculta muzica 
aceea. lar de data asta, era exact ce avea nevoie. Avea nevoie să 
fie creativ. Să gândească outside the box. Căci, chiar dacă avea să- 
| dezamăgească pe Ruben pentru a nu fi comis nicio crimă în 
această zi, cineva avea s-o facă. Unii, se corectă el. El nu credea 
nicio secundă că Rask fusese unul dintre criminali. lar Anna 
probabil nu era nici ea implicată. 

Se aplecă în fața acvariului, dar umbridele se ţineau ascunse. 
De parcă simţiseră că se întâmplă ceva. 

Ridică volumul muzicii şi intră în camera de lucru. Cu toată 
casa la dispoziţie, tot camera de lucru era locul lui preferat. Nu 
avea parte de surprize, știa exact unde se află orice lucru şi ce 
era orice lucru. Înainte de toate, era a lui. Nimeni nu se enerva 
că volumele din bibliotecă erau sortate după culoare, în loc de 
ordine alfabetică. Sau că în bibliotecă, chiar printre premiile mai 
importante pe care le primise, era un portret pictat cu el ca 
zombie, un cadou de la un cunoscut autor de benzi desenate. 

Vincent se întinse pe covorul verde gros de pe jos pentru a se 
gândi. Gary Numan cânta în sufragerie că are de gând să te 
avertizeze când vei cădea. Vincent încercase să treacă prin toate 
bucăţile și să vadă unde, în complicatul puzzle, se potrivea el, 
dar oricum făcea nu putea să-i dea de capăt. Era o mare 
dezordine în mintea lui și nu mai putea să-și țină gândurile în 
frâu. Avea niște vârtejuri atât de violente în creier, încât avea 
senzaţia că o să cadă din picioare, deși era deja lungit pe jos. 
Întinse braţele într-o încercare de a atenua ameţeala și simţi 
firele covorului sub mâini. Concentră respiraţia. Vertijul scăzu 
încet. Toate bucăţile de puzzle erau identificate. Dar în 
continuare nu înţelegea nimic. 


Era un noroc chior că ceilalți poliţişti nu erau la fel de 
convinși de vina lui, precum era Ruben. Nu că-i reproșa lui 
Ruben, şi el probabil ar fi gândit la fel. Dar asta doar îi 
cumpărase un răgaz. Mai devreme sau mai târziu implicarea lui 
va ieşi în presă. Atunci Mina şi ceilalți nu vor mai putea să-l 
protejeze, oricât de nevinovat ar fi fost. 

Se concentra pe lumina galbenă, slabă, a plafonierei. O 
dăduse mai mică, chiar înainte de a se întinde pe jos. Acum 
arăta ca un glob galben-auriu acolo sus, în tavan. 

Presa o să-l mănânce de viu. Criminalul-Houdini, mentalistul 
Vincent Walder. Va fi declarat vinovat la final. Vinovat de trei 
crime. Sau patru, până la sfârşitul zilei. Nu vor avea de ales. Era, 
cum spuneam, doar o chestiune de timp. Și probabil nu-i mai 
rămăsese mult. Deci ce avea el, de fapt? O luă de la început 
pentru a mia oară, ca să vadă dacă omisese ceva. 

Vincent închise ochii și scoase trei lăzi din rețeaua sa de 
gânduri. În fiecare ladă existau mai multe straturi de 
raționamente, posibile concluzii și eventuale tipare. Dar pentru 
moment se mulțumea să se uite la etichetele lor. 

Lada unu: Mamele victimelor: Vechile lui prietene de joacă. Deci, 
cu alte cuvinte, ucigașii știau unde a copilărit el și cu cine. 

Lada doi: Victimele au murit în numere de iluzionism greșite: La 
fel ca mama. Ucigaşii ştiau aşadar ce se întâmplase cu mama lui. 

Lada trei: Datele crimelor reprezentau literele din numele lui din 
copilărie. Vezi lada unu. 

Deschise ochii din nou şi-i aţinti asupra globului auriu. 

Totul trimitea la copilăria lui. 

Era ușor să tragă concluzia că ucigașii trebuie să-l cunoască, 
poate chiar să fi copilărit cu el. Dar era o capcană psihologică de 
gândire. E foarte ușor să credem că totul porneşte de la noi. Să 
credem că noi înşine stăm la originea a tot ce se întâmplă. Toţi 
gândesc asta într-un fel, e imposibil să n-o faci, pentru că toți 
oamenii sunt centrul propriului univers. Dar asta nu însemna că 
era chiar așa. 

Toate informațiile despre el copil puteau fi găsite pe net. Nici 
măcar nu erau greu de găsit, dacă ştiai doar cum să cauţi. 
Ucigaşii nu trebuiau să aibă absolut nicio legătură personală cu 


el, doar o conexiune funcţională la internet. 

Dar dacă ucigașii nu-l cunoșteau, nici nu putea vedea vreun 
motiv. De ce-ar face un străin toate astea? Ca să-l măgulească? 
Să-l provoace? Egoul lui poate era mare, dar nu suficient de 
mare pentru a crede serios o asemenea explicaţie. Nebunia unui 
stalker nu se întindea de obicei mai departe de fantezii, ca ale 
Annei. Sigur, Moriarty crease povești cu crime pentru Sherlock 
Holmes, doar pentru a vedea dacă acesta le poate rezolva. Dar 
asta era în cărţile de beletristică. Exista extrem de puţin 
romantism, de mister învăluit în ceaţă, în ceea ce se întâmplase 
cu Agnes, Tuva şi Robert. 

Globul auriu începu să bâzâie și lumina lui spori brusc în 
intensitate. Se pare că dimmer-ul trebuia schimbat. Se ridică în 
fund pe covor, cu picioarele drepte, întinse în față. Schimbă 
pista și cochetă cu gândul că ucigașii de fapt îl cunoșteau. Nu că 
ar fi existat cineva din mediul lui care ar putea înfăptui aşa ceva, 
totuşi... Dacă exista. Gary Numan părea într-un mod pervers să 
fie de acord de dincolo, din sufragerie, unde se împotmolise în 
refrenul de la I Die: You Die. 

Dar şi dacă i-ar cunoaşte pe ucigași. Tot nu găsea niciun 
motiv. Şi a patra crimă urma să aibă loc azi. 

O a patra ladă imaginară îi apăru brusc în minte. Nu-și putea 
aminti să o fi creat. Dar era acolo, distinct, la rând, lângă 
celelalte trei. Închise ochii şi se uită în noua ladă. Era complet 
goală. Subconștientul lui încerca aparent să-i spună ceva. Patru 
lăzi, patru piese de puzzle cu informații, din care una era goală. 

Aha. Bineînţeles. 

Puzzle-ul nu era complet, totuși. Existau informații 
importante pe care le omisese. O a patra și ultimă piesă de 
puzzle care urma să dezvăluie tot. 

Discul se terminase acolo, în sufragerie. Auzea acul hârșâind 
la marginea etichetei. ÎI lăsă așa. 

A patra și ultima piesă de puzzle nu era ultima crimă, așa 
cum crezuseră ei. El ştia exact ce e. Şi era acasă la el. 


Mina tocmai se schimbase cu haine curate şi-şi pusese 
colierul Nathaliei, când sună la ușă. Ea tresări. Nu suna 
niciodată la ușă. Nimeni n-o vizita niciodată. Sau? Putea fi 
Vincent? Intraseră pe nesimţite într-o fază a relaţiei lor în care el 
simțea că poate să treacă spontan pe la ea? Nu. Mai ales nu 
astăzi, nu cu Ruben în coasta lui. Nu părea a fi Vincent. Trebuie 
că era vreun agent de vânzări. Vreun tânăr care voia să-i vândă 
ciorapi de fotbal sau lalele. 

Sau martorii lui Iehova. Bărbaţi tineri bine pieptănaţi, în 
cămașă albă şi cravată neagră și cu lumina Domnului 
strălucindu-le în ochii absenţi. Ca niște mici roboți oribili, 
spălaţi pe creier. 

Deschise. La ușă era Kenneth. 

— Bună! zise ea uimită. Tu aici? 

— Bună şi ţie! Da, mă gândeam să-l iau pe Bosse. Îmi cer 
scuze că s-a prelungit atât. Din fericire ţi-am găsit adresa pe 
Eniro. Un vecin amabil mi-a dat drumul în clădire. 

Uşurare amestecată cu vină. Uşurarea de a avea, în sfârșit, 
contact cu stăpânul lui Bosse. Dar vină, deoarece Kenneth 
credea că patrupedul locuia la ea. 

— Începusem să cred că te-a înghițit pământul, zise ea, ca să 
mai tragă puţin de timp. Cred că nu te-am mai văzut la AA din 
vară. 

— Probabil că am fost acolo în zile diferite, zise el. Totul a 
mers bine cu Bosse? 

Kenneth o privea plin de interes și se uita în jur după câine. 
Mina simţi cum pe faţa ei se contura o grimasă forțată când 
răspunse. 

— Mda, deci Bosse o duce bine. Dar nu e aici... 

— Păi şi unde e? 

Kenneth avea o față mirată. Mina dădu din umeri scuzându- 
se. 

— Nu se potrivea cu programul meu să-l ţin eu. Chiar am 
vrut. Dar, din păcate, nu a mers, pur şi simplu. Am un coleg 
fantastic care s-a oferit să ajute. Aşa că e acasă la Christer. 


— Aha, la Christer, zise Kenneth cu fața în continuare 
derutată. 

— Cum se simte soţia ta? se grăbi ea să întrebe. 

— Ce drăguţ din partea ta. Da, a fost cam oribil o vreme, dar 
s-a dovedit a fi doar un atac cerebral blând, au stabilizat-o rapid, 
aşa că a stat acasă şi s-a odihnit toată vara şi începutul toamnei. 
Acum e suficient de bine cât să pot să am iar grijă de Bosse. 

— Ce mă bucur să aud, zise Mina. Și chiar vorbea serios. 

Iubirea evidentă dintre Kenneth şi soția sa o mișcase, se 
întrebase de multe ori în decursul ultimelor luni ce or mai fi 
făcând. 

— Unde îl găsesc pe... Christer? zise Kenneth și ridică o 
sprânceană mirată. 

Mina luă telefonul și începu să caute prin lista sa de contacte. 

— Locuieşte în Skurusund, dacă o iei înainte pe 
Värmdövägen, o să vezi strâmtoarea cam după zece kilometri şi 
un pic, faci direct la dreapta după rond și mai mergi cam cinci 
sute de metri, e o casă maronie pe partea dreaptă, arată ca o 
cabană. 

Ea știa toate astea doar fiindcă de curând, într-un acces de 
mustrări de conștiință, se dusese până la Christer cu un sac 
mare de hrană pentru câini și i-l lăsase la ușă. 

— Uite aici și numărul lui, să-l suni să-i ceri adresa și... 

— Cam multă informaţie. Nu poţi să vii cu mine să-mi arăţi 
tu? 

Vocea era imploratoare și ochii lui Kenneth erau la fel de 
mari ca ai lui Bosse. 

Mina aruncă o privire pe fereastră şi se uită jos, pe stradă. O 
dubă era parcată în fața ușii blocului. Părea să aibă mulţi 
kilometri la bord. Îşi putea imagina care era factorul de igienă 
pe interior. 

— Chiar aş aprecia, noi ţie ţi l-am dat pe Bosse şi tu ai zis că o 
să ai grijă de el pentru noi... 

Mina se zvârcolea de aversiune. Era ziua complet nepotrivită. 
Dar Christer o s-o ducă după aceea cu mașina lui la Palatul 
Poliţiei. Kenneth apăsase direct pe acel buton din conştiinţa ei 
încărcată şi nu vedea cum i-ar putea refuza acest serviciu. Oricât 


de mult îi protestau trupul și sufletul să intre în acea dubă 
murdară. Se întinse după geaca de blugi. 

— OK, vin cu tine să-ţi arăt. 

Încuie uşa, se strecură pe lângă el ca s-o ia pe scări, ieși pe uşa 
blocului și apoi în pas rapid spre dubă, ca să nu apuce să se 
răzgândească. Kenneth o urmă în grabă, ocoli ca să ajungă la 
locul șoferului și descuie. Mina deschise uşa de pe partea 
pasagerului și respiră adânc. Era aşa cum se temuse. Respiră 
adânc, încă o dată. Și urcă. 


Vincent se ridică de pe covor şi luă cartea. Cartea mare pe 
care cineva i-o trimisese lui Umberto la Showlife Productions 
înaintea Crăciunului, ca să i-o dea lui. Cea cu leopardul pe 
copertă. O primise înapoi de la poliţie după o săptămână. Cu 
siguranță, ei ar fi vrut s-o păstreze mai mult, dar el nu credea că 
soluția se afla în a face teste chimice pe paginile cărții. Probabil 
că n-ar găsi altceva în afară de amprentele lui și ale lui Umberto. 
Dacă exista o soluţie, atunci aceea se afla în mesajul în sine. 

Mesajul venea garantat de la ucigași, dar data trecută nu se 
sinchisise prea tare în legătură cu asta, fiindcă nu se potrivea cu 
celelalte piese de puzzle. Interpretase asta ca pe o zeflemea din 
partea ucigaşilor. Dar poate că nu se uitase cum trebuie. Dădu la 
pagina 873, cea la care ajunsese Benjamin. În continuare nu 
găsise ce reprezenta 8 iulie ora trei. Dacă reprezenta ceva. Exact 
ca mai înainte, suna un clopoțel, dar era atât de slab, încât putea 
foarte bine să-l fi inventat singur. Uneori nu exista de fapt 
niciun tipar, chiar dacă suntem convinși că l-am văzut. 

Mesajul de pe acea pagină se holba la el la fel de criptic ca 
data trecută. 


Bună, Vincent. 

Aș fi grav dezamăgit în cazul în care ai crezut că opt iulie e 
data unei noi crime. Chiar nu-ți amintești? Să te uiţi mai bine 
de atât, dacă vrei să mă găseşti. 


„Să te uiţi mai bine.” O formulare ciudată. De ce nu „să 
lucrezi mai bine” sau „să cauţi mai bine”? Ignoră mesajul și 
studie în schimb restul paginii. Liniile agresive și cocoloașele 
colorate cu roșu. Cele din urmă erau de fapt puţin mai 
structurate decât niște cocoloașe. Tocmai realiză asta. Aveau 
margini clare, dar formele erau ciudate. Încet, vârtejul din capul 
lui începu să prindă contur. O amintire dintr-o vară la care nu se 
mai gândise de mulți ani. Fusese întunecată și reprimată de ceea 
ce se întâmplase mai târziu, în aceeaşi vară. Amintirea unei 
pături pe iarbă. 


Ziua de naştere a mamei. 

Când îl chema Vincent Boman. 

Rochia favorită a mamei. 

O felicitare. 

Se uită la liniile de pe pagină din nou. Unele dintre ele nu 
erau trasate întregi, ci doar întrerupte. Dar era imposibil... Nu 
putea fi așa. Nu avea voie să fie aşa. Cu mâinile tremurând rupse 
cu grijă pagina din carte, aproape s-o distrugă, fiindcă tremura 
atât de tare. 

Trebuie împăturită ca un avion de hârtie. 

Nu voia să vadă silueta care prindea contur în mintea lui, 
dădu din cap ca să scape de ea, dar nu exista nicio cale de 
scăpare. Trebuia să ştie. 

Rochia favorită a mamei avea model-leopard. 

Un leopard pe prima copertă a cărții. 

El avea un joc de cărți în mână. 

Liniile întrerupte le plie înăuntru, pe cele întregi în afară. Cu 
fiecare pliu formele roşii începeau să se îmbine. 

Țineţi minte această zi, ora trei după-amiaza, opt iulie, fiindcă o să 
povestiți despre ea nepoților voştri. 

Așa spusese el. Ora trei după-amiaza, opt iulie. 873. Ziua de 
naștere a mamei. Nu mai serbase acea zi de aproape patruzeci 
de ani. 

După ce termină de împăturit, se holbă la rezultat. Aceeași 
literă groasă, roșie, repetată de trei ori. 

TTT 

Scoase un țipăt şi mototoli pagina. Pe urmă luă cartea şi o 
aruncă pe raftul bibliotecii, iar premiile lui căzură pe podea cu 
un zdrăngănit. Portretul-zombie căzu pe jos şi sticla ieși din 
ramă. T T T. Auzise acele litere repetându-se mult prea des în 
copilăria lui ca să nu ştie ce reprezintă. 

Care coincideau şi cu locurile în care fuseseră găsiți Agnes, 
Tuva și Robert. Agnes, în Parcul Berzelius din fața Teatrului 
China. Tuva, în fața parcului de distracții Gröna Lund. Robert, 
într-o parcare. 

Teatru, Tivoli, Trafic. 

Jane. 


Ucigaşul era sora lui mai mare. Era complet irațional, dar în 
acelaşi timp singura explicaţie. Trebuia să dea de Mina. Rapid. 


— lartă-mă, eu... Ar fi trebuit să-ţi spun. Bosse... 

Minei îi era greu să-şi găsească vorbele. Să-şi ceară scuze era 
una din părţile ei cele mai slabe și ceva ce evita pe cât posibil. 
De aceea simţea formulările groase şi neobișnuite în gură. Dar 
Kenneth îi veni în întâmpinare. 

— Nicio problemă, zise. Cineva a avut grijă de el, asta e 
principalul. 

— Mulţumesc, zise Mina şi sună mai concis decât 
intenționase. 

Pentru a muşamaliza totul, iniție tot ceva ce evita de obicei pe 
cât posibil. Discuţie de complezenţă. Dispreţuia puţine lucruri 
atât de tare precum acela de a fi nevoită să converseze fără scop. 
Dar tocmai în acest moment, asta servea totuşi unui fel de scop. 
Mizeria din dubă mişuna pe ea, la figurat, evident, dar oricum. 
Simţea că niște particule invizibile i se mișcau pe piele. Să 
umple tăcerea ar fi putut măcar să-i mute puţin concentrarea de 
la panica pe care o simţea crescând ușor. 

— Cum v-aţi întâlnit tu și... soţia ta? Scuze, mi-am dat seama 
că nu ştiu cum o cheamă. 

— Jane. O cheamă Jane. 

— Jane. Ce frumos. Da, dar cum v-aţi întâlnit tu și Jane? 

Mina auzea cât de răguşită și nedeprinsă îi suna vocea, în 
ceea ce ar fi trebuit să reprezinte o conversaţie lejeră. Majoritatea 
oamenilor stăpâneau această formă de artă. Credea că și ea are 
această abilitate. Doar că nu avusese niciodată voința să 
exerseze. 

— Ne-am întâlnit pe fund. 

— Pe fund? 

Mina se uita la el. Nu era răspunsul la care se așteptase. Ceea 
ce făcu ca interesul ei de a ţine conversaţia în mișcare să crească 
imediat. Kenneth își menținea privirea concentrată la drum 
când răspundea. 

— Am găsit-o pe stradă. Aproape moartă în bătaie. Avea... 
probleme. N-a avut o viață uşoară. Nici eu. Și eu am avut 
probleme. Dar e ca atunci când doi de minus devin un plus. 


Ceva s-a întâmplat când am văzut-o zăcând acolo. Maxilarul era 
dislocat. Un ochi era atât de umflat, că nici măcar nu se vedea. 
Avea trei coaste și un picior rupte. Fractură la braţul drept. Și 
cineva o lovise cu picioarele în spate atât de tare, că i-a distrus 
coloana. 

Mina încuviință. 

— Deci nu scolioză? zise ea. 

Kenneth dădu din cap. 

— Acum o să virăm imediat, zise Mina şi el aprinse 
semnalizatorul drept. 

— Oamenii în general nu vor să audă adevărul. Aşa că 
mințim. E mai simplu așa, spuse el. 

— Înţeleg ce vrei să zici, spuse Mina uitându-se pe geam. 

Şi ea făcea la fel. Minţea. Pe toţi. Mereu fusese cel mai simplu 
așa. 

— Am sunat la ambulanţă. M-am dus cu ea la spital. De 
atunci suntem împreună. 

— Şi-aţi venit la AA. Vă ajută? Cu... problemele? 

— Da, ne ajută. Asta, plus lucrurile pe care le facem singuri. 
Uneori trebuie să fii proactiv. Nu poţi doar să stai şi să aştepţi să 
se întâmple chestii. Să se schimbe lucruri. Uneori trebuie să iei 
lucrurile în propriile mâini. 

— Înţeleg ce vrei să spui, zise Mina din nou și chiar așa era. 
Sunteţi de aici? Din Stockholm? 

— Da. Şi nu. 

El nu mai continuă. Și ea nu întrebă mai mult. 

— Cât mai ai? zise ea în schimb. 

Kenneth nici măcar nu tresări. Ea regretă întrebarea imediat 
ce o puse. Dar parcă îi lipsea acel filtru, pe care-l aveau alți 
oameni, între creier și gură. Acesta era și unul din motivele 
pentru care evita conversaţia. Se termina cel mai adesea ca 
interlocutorii să i-o ia în nume de rău. 

— Cum ţi-ai dat seama? întrebă el, în continuare cu privirea 
aţintită la drumul din faţa sa. 

— Nu ştiam sigur până s-o confirmi tu acum. Dar am bănuit 
bine. Ai ochii galbeni și o nuanţă gălbuie la piele. Exact ca 
bunicul meu care a murit de cancer hepatic. Şi e un flacon gol de 


Nexavar pe jos. Şi bunicul meu lua din ăsta. 

Mina pipăi precaut cu degetele de la picioare un flacon gol de 
medicamente care era aruncat pe jos, la picioarele ei. 

— Câteva luni, dacă am noroc, spuse el. Prea multe 
metastaze. Nici măcar nu mai iau Nexavar. 

— Îmi pare rău, zise ea. 

Rămaseră tăcuţi câteva momente. 

— Trebuie să fac totul pentru Jane, zise el apoi. E singurul 
lucru pe care i-l pot da. E singurul lucru pe care-l pot face. Să-i 
dau ce are nevoie. 

— Frumos, spuse Mina. 

Ea se suci pe scaun și se sprijini mai bine. Începea să fie prea 
personal, prea uman. Simţi că i s-a lipit ceva de mână. Un 
ambalaj de bomboană. Scârbită, încercă să-l îndepărteze, dar se 
lipise de degete. Simţi cum se intensifică starea de rău. Într-un 
final îndepărtă hârtia. Îşi ridică privirea. 

— Trebuia să virezi acolo, zise ea arătând cu degetul spre 
drumul adiacent pe lângă care tocmai trecuseră. 

Dar în loc să încetinească, mașina mări viteza. 

— Ai ratat drumul, zise Mina și se întoarse spre el ridicând 
din sprâncene. 

Kenneth nu răspunse. Doar apăsa și mai tare pedala de 
acceleraţie, vitezometrul arăta acum o sută cincizeci de 
kilometri la oră. 

— Ce faci? strigă Mina uitându-se fix la el. 

Într-un final, el întoarse încet capul spre ea şi spuse calm: 

— O să vii cu mine acasă. 

Pe urmă întoarse privirea înapoi la drum. Mina rămase 
nemișcată câteva secunde, pe urmă își scoase telefonul din 
buzunar. Înainte ca ea să apuce să reacționeze, Kenneth i-l 
smulse din mână și-l aruncă prin deschizătura ferestrei. Şi în 
acel moment Mina înţelese că făcuse o greşeală. 

O mare greşeală. 

Frăţiorul stătea pe canapeaua din sufragerie cu picioarele 
ridicate la piept. Le cuprinsese cu braţele şi plângea. Lacrimile îi 
curgeau pe bluză și pe perna de sub el. Ea abia îl auzea ce zice. 

— Ea s-a băgat în ladă, spuse el plângând în hohote. Eu am 
încuiat cu lacătul. Pe urmă trebuia doar să-mi aduc mantia. Cea 
pe care mi-ai făcut-o tu. Am alergat în casă. Atunci mi s-a făcut 
foame. Am mâncat trei felii de pâine cu o felie de caşcaval și o 
jumătate de felie de şuncă pe fiecare. Și am băut... 

— Ce-ai mâncat și-ai băut nu e important! ţipă ea fără să se 
poată stăpâni. 

— Ba da, e! ţipă şi el. Radioul era deschis în bucătărie. Era o 
emisiune despre manoderpresi... mano... așa cum e mama 
uneori. Așa că am ascultat-o. Pe urmă au venit Malla, Sickan şi 
Lotta. Erau pregătite de picnic. Ne-am dus cu bicicletele la lac și 
ne-am scăldat acolo. Pe urmă am mâncat cina acasă la Sickan. 

Simţea iar că-i vine să vomite. 

Mantia aia blestemată. Dacă nu i-ar fi dat-o, ar fi rămas în 
hambar. Atunci nu s-ar fi întâmplat nimic. Totul era din vina ei. 
Deși, nu. Acel gând era vechea Jane. Nu de data aceasta. Nu în 
continuare. 

— Prietenele tale nu s-au întrebat unde e mama ta? 

— Ba da, au întrebat de ea, iar eu mi-am adus aminte că e în 
hambar, dar ele au zis să plecăm pe furiș să nu ne vadă. Ca o 
ghidușie. 

Ca o ghidușie. Lui Jane îi venea să le omoare pe fetele alea. 

— Când ţi-ai adus aminte că ai lăsat-o în ladă? întrebă ea și 
încercă să pară calmă. 

Se așeză pe canapea lângă frăţiorul ei și el îşi puse fruntea pe 
genunchi. 

— Seara, zise el încet. Când să mă duc la culcare. 

— Seara? Dar cum ai putut să uiţi așa ceva? Tu, dintre toți 
oamenii? 

— Dar n-am uitat! Era întuneric afară. Mi-e frică atunci. 

El se uită brusc în sus la ea cu ochi sfidători. 


— În plus, ea putea să iasă de acolo! Exista o... de fapt n-am 
voie s-o zic, un magician nu-și dezvăluie niciodată secretele, 
dar... 

— O să te bat. 

— Exista o uşiță secretă. Tot trucul consta în faptul că ea se 
putea furișa afară prin partea din spate. Am crezut că a făcut-o, 
că a ieșit imediat ce-a văzut că nu mă mai întorc și că poate 
după aia s-a dus la vreo prietenă sau ceva. Sau că a curățat 
păpădia. Nu ştiu. 

Ea înghiţea greu. El avea doar şapte ani. Și nici nu era ca 
majoritatea celorlalți copii de şapte ani. Dar niște limite trebuiau 
să existe. 

— De ce nu te-ai dus pur și simplu acolo ca să verifici? 
întrebă ea. Când ai văzut că nu vine acasă? 

— Mi-a fost frică. Poate era enervată. Sau poate o durea ceva 
după ce a aşteptat în ladă atâta timp. N-am vrut să mă certe. 
Dar Jane, nu înţeleg, de ce a rămas acolo? 

— Pentru că blestemata ta de ușiţă secretă nu funcționa! 

Frăţiorul ei tresări puternic. Pe urmă îşi încreți fruntea. 

— Nu funcţiona? zise el. Nu cred că am calculat greșit... Dar 
atunci n-ar fi trebuit să bată tare? 

Uneori era atât de bătut în cap. Era o minune că nu-și 
înțepenise mantia în ușa hambarului şi nu se strangulase singur 
cu ea. 

— De unde știi că n-a bătut? zise ea. Tu oricum erai plecat. Şi 
pe urmă nu te-ai dus acolo! Ai evitat hambarul aproape două 
săptămâni. Pentru că nu voiai să fii certat. Ce e în capul tău? 
Poate că a bătut în ladă mai multe ore. Sau mai multe zile! 

O mică parte din ea nu era foarte mulțumită. Poate că nu era 
atât de simplu cum voia ea să facă să pară. Chiar era de la sine 
înţeles că era pur și simplu vina frățiorului? Imaginea mamei pe 
gazon era în continuare foarte clară în amintire. Auzea cuvintele 
la fel de limpede, ca şi cum ar fi fost spuse acum o secundă. 

Dacă pleci, îmi iau zilele. 

Dar nimeni nu-și lua zilele înfometându-se, ca să nu spunem 
fierbând în suc propriu, într-o ladă de lemn în care era cald ca 
într-o saună. Nu. Cel puţin nu ca un plan conştient. Mama sigur 


nu sabotase ușiţa intenţionat. Dar când realizase că e închisă 
acolo. Oare cedase vreo parte din ea atunci? O voce din ea îi 
spusese că nu contează? Că ei se vor descurca mai bine fără ea, 
și ea doar... aşteptase? 

Jane dădea din cap atât de vehement, că o durea. Gândul era 
complet inuman. Nu era posibil să faci așa. Nu era posibil. Nu? 
Se uită la băieţelul care stătea lângă ea pe canapea şi se hotărî. 
Aceasta era pur şi simplu vina lui. A frățiorului ei deranjat la 
cap, care nici măcar nu se dusese acolo să verifice. Dacă el n-ar fi 
fost atât de prost la cap, totul ar fi fost altfel. Era cum era şi nu 
în alt fel. 

Sună la ușă. 

— Cine crezi că e? întrebă frățiorul ei suspinând. 

Ea se uită în tavan și clipi ca să-și oprească lacrimile. El îi 
distrusese viaţa. N-o să mai fie niciun liceu în Mora, în ceea ce-o 
priveşte. În schimb, fără părinţi va nimeri în plasament și ştia 
cât de bine o să meargă asta. Dacă o învăţaseră ceva anii din 
Kvibille era faptul că ea nu era ca ceilalți. Profesorii îşi dădeau 
ochii peste cap când termina temele prea rapid şi punea 
întrebări pe care ei nu le înțelegeau. Niciun băiat din clasă nu se 
dădea la ea, aparent nimeni nu voia să fie cu cineva care putea 
gândi în mai multe direcții deodată. Chiar și fetele din clasă 
amuțeau când apărea ea, de parcă n-ar fi știut ce limbă să 
folosească. Nu era vina ei că ele erau atât de nașpa de bătute în 
cap. 

Dar în Mora urma să fie altfel. Acolo existau și alţii ca ea. Alţi 
oameni inteligenţi. Ylva îi povestise asta. Acolo ea ar fi fost 
normală. Nu ar fi trebuit să se abţină, din contră, ar fi înflorit. 

O viaţă nouă. 

Se ridică de pe canapea şi merse și deschise uşa poliției. Îi 
sunase cu o oră în urmă. Noua viață se terminase înainte ca 
măcar să fi început. Îl ura atât de tare pe frățiorul ei! Atât de 
incredibil, de incredibil de mult! Şi pe prietenele lui blestemate. 


Kenneth parcă duba pe o esplanadă cu pietriș, în fața unei 
clădiri mari. Ea recunoştea structura din pozele pe care le 
văzuse când făcuse research despre chetamină. Ei avuseseră 
dreptate. Era o fermă de vizoni. Kenneth opri motorul și se 
întoarse spre ea. 

Fără niciun avertisment, îi dădu brusc o palmă tare. Tactică 
de intimidare. Un mod eficient de a le face pe victime 
conciliante și ușor de manevrat, dacă nu pot prevedea când se 
va întâmpla din nou. Ea știa toate astea. Era şocată că bătrânul 
avea atâta putere în lovitură. Cortizolul și adrenalina explodară 
în tot corpul şi o făcură să se simtă cu adevărat îngrozită. 

— Aşteaptă aici, zise el, deschise ușa pe partea lui şi ieşi. 

Ea lupta cu frica și adrenalina care o împiedicau să gândească 
limpede. Trebuia să se încreadă în instinct, că toți anii de 
antrenamente la poliţie o programaseră cu reflexe care o ajutau 
să supraviețuiască. 

Kenneth ocoli maşina ca să-i deschidă ușa. Când ajunsese pe 
la mijlocul drumului, în faţa maşinii, ea se gândi să se arunce 
afară pe portiera din partea lui, dar el probabil ar fi apucat să se 
întoarcă înainte ca ea să apuce să iasă. Așa că își scoase rapid 
cureaua și-și legă picioarele. Când Kenneth apăsă pe clanţa din 
dreptul ei, Mina lovi direct, cât de tare putu. Uşa zbură și-l 
nimeri în cap şi piept. El scoase un țipăt şi căzu greu pe spate, 
pe pietriş. Spera că-l doare. 

Se aruncă afară din dubă și trecu în grabă pe lângă un 
Kenneth năuc. Mirosul care o izbi era copleşitor. Se aşteptase la 
miros de animale, dar asta... asta era ceva mai mult. Ceva 
bolnăvicios. Își duse mâna la gură. 

Părea că există doar un drum din esplanada cu pietriș și 
acesta era chiar drumul pe care veniseră ei. Începu să alerge 
într-acolo, dar făcu doar câțiva pași înainte ca o pocnitură 
puternică să facă ecou printre copaci. Se întoarse. În fața clădirii 
cenuşii stătea Jane în scaunul cu rotile. Cu un pistol îndreptat 
spre ea. Mina își blestemă stângăcia. Cum a putut să nu se 
gândească că Jane o să fie acolo? 


— Să nu faci vreo prostie, zise Mina și ridică încet mâinile. 

Modul firesc în care Jane ţinea pistolul arăta că nu era prima 
oară când îl folosea. Poate că era bătrână și în scaunul cu rotile, 
dar ţintea cu mare precizie. 

— Şi eu îți pot zice același lucru, spuse Jane serioasă. Ai 
văzut ce pot să fac cu așa ceva. 

— Agnes? 

Jane încuviință mulțumită. 

— Bună concluzie, agibe. Drept în gură. Să fi văzut ce mirată 
era. 

Mina trebuia s-o dezarmeze pe Jane şi asta cât mai repede. 
Jane era, se pare, un foarte bun ochitor. Dar una era să tragi într- 
o ţintă nemișcată și cu totul altceva să nimereşti una mobilă. Mai 
ales una care se mișcă în direcția celui care trage. Singura 
alegere a Minei era să o ia la fugă spre Jane în zigzag și să spere 
că aceasta o s-o rateze. Un glonţ în braţ nu era ceva la care să se 
gândească cu bucurie, dar putea suporta. Atâta vreme cât îi lua 
lui Jane pistolul. 

Cobori lent braţele, menţinând contactul vizual cu Jane. Nu 
avea voie să arate vreo încordare în mușchii picioarelor sau ai 
abdomenului, nicio schimbare a punctului de greutate, nimic 
care putea arăta că se pregăteşte pentru un sprint. Când va 
începe să alerge, va trebui practic să se oprească înainte ca Jane 
să-şi dea seama că a plecat. 

O lovitură puternică în spate o propulsă brutal înainte. 
Pietrișul îi juli genunchii când căzu. Ateriză cu fața pe pietricele. 
Aerul îi ieși din plămâni, dar când încercă să inspire, doar 
horcăi. Auzi pași și două picioare îi apărură în faţa ochilor. Nu 
putea să ridice capul ca să vadă cine e. Se chinuia suficient în 
încercarea de a băga aer în plămâni. Nu fiindcă avea nevoie să 
vadă. Ştia cine e. Ce nesăbuit. 

— Cred că asta e puțin mai jucăușă decât ceilalți, chicoti 
Kenneth deasupra ei. 


A cincea oară când sună primi exact același mesaj ca primele 
patru dăți. O voce amabilă care îl anunţa că abonatul nu poate fi 
contactat. Telefonul Minei era închis. 

Mina era într-adevăr o persoană foarte retrasă, dar singura 
dată când ea își închidea de fapt telefonul, de când se știau ei, 
era când mergea la întâlnirile acelea despre care credea că nu 
ştie nimeni. Și chiar şi acolo părea deseori să uite asta. 
Altminteri, ea era mereu accesibilă, dedicată slujbei sale într-o 
manieră aproape demodată. Poate era la o întâlnire din acelea, 
motiv pentru care l-o fi închis. Deși nu astăzi. Nu în ziua care 
trebuia să se încheie cu o crimă bestială, dacă ei nu apucau s-o 
împiedice la timp. Şi cu toate astea, ea nu răspundea. 

Vincent nu avea nicio explicaţie rațională pentru senzaţia de 
pericol mortal care-l învăluise şi de aceea ar fi trebuit să o poată 
ignora. Dar ea își înfipsese colții cu încăpățânare în amigdala 
cerebrală, acoperea cu totul ceea ce-i spuneau lobii frontali 
raționali. 

Trebuia să sune pe altcineva din grup. Problema era că în 
afară de Mina, mai avea doar numărul lui Ruben și pe al Juliei. 
Ruben care în plus stătea în mașină la doar câțiva metri de 
acolo. lar Ruben nu l-ar crede niciodată, ar porni de la premisa 
că Vincent încearcă o manevră ca să iasă din casă. 

Așa că o sună pe Julia, dar îi răspunse robotul. El închise 
înainte ca acesta să termine de vorbit. Se uită pe fereastră la 
maşina lui Ruben. Aici era vorba despre Mina. Dacă i se 
întâmpla ceva, nu și-o va ierta niciodată. Nu avea de gând nici 
măcar să permită ca ea să aibă bătăi de cap, dacă el putea să 
împiedice asta. Trebuia pur şi simplu să-l facă pe Ruben să-l 
creadă. 

Înainte să apuce să deschidă ușa de la intrare, îi sună 
telefonul, pe care-l avea în mână. Un număr pe care nu-l 
recunoscu. Care, în plus, cerea permisiunea pentru apel video. 
Singurul om încântat de apelurile video pe care-l cunoştea era 
Aston, dar fiul său nu avea un telefon al lui. Ezită, dar răspunse. 

— Da, alo? 


Imaginea care apăru în telefon îl făcu să-și țină respiraţia. Era 
Mina. Stătea într-un scaun cu rotile, cu mâinile legate de scaun. 
Părul prins mereu atât de perfect atârna în şuviţe, iar fața îi era 
murdară. Purta colierul pe care-l văzuse pe biroul ei, iar 
puloverul alb devenise negru. O mânecă avea o tăietură mare. 
Se vedea că se luptase cu cineva. Violent, așa părea. Şi pierduse. 

Un bărbat în vârstă stătea în picioare lângă ea. Imediat ce 
Mina își dădu seama că a pornit camera, începu să vorbească 
repede. 

— Vincent, zise ea. Nu ştiu unde sunt, dar pute ca de la... 

Bărbatul o întrerupse dându-i o palmă puternică peste faţă. 
Vincent își dădu seama că l-a mai văzut. Era bărbatul pe care-l 
întâlnise la întrunirea de la AA. Kenneth. 

— Ştii ce tâmpenia dracu” e să loveşti un poliţist? ţipă Mina şi 
smuci frânghiile cu care era legată. O să te închid pe viaţă! 

Kenneth doar râse pe înfundate. Pe urmă smuci de o frânghie 
prinsă de scaunul cu rotile și care era înfășurată în jurul 
bustului Minei. Mina scoase un geamăt când frânghia se 
strânse, semn că o durea foarte tare. Apoi nu se mai mișcă. Cea 
care ţinea telefonul schimbă camera mobilului pe modul selfie și 
acum Vincent se uita fix în ochii unei femei bătrâne. Părea 
bolnavă, fața era zbârcită și parcă mai mică decât ar fi fost 
normal. Pielea era bronzată și crăpată, de parcă ar fi trăit în aer 
liber mare parte din viață. O viață care nu părea să fi fost 
deosebit de drăguță cu ea. 

Și îi văzu privirea. Şi o recunoscu. Privirea era la fel de vie 
cum fusese întotdeauna. Făcu ochii mari când realiză la cine se 
uita. Cum îmbătrânise sora lui atât de tare? 

— Bună, frăţioare, zise ea. Ce mai faci? 

— Ce-ai făcut cu Mina? ţipă el. 

— Şşşt. Ce maniere! pufni Jane. Un „bună” ar fi fost drăguţ. 
Dar nu pari uimit să mă vezi, aşa că bănuiesc că până la urmă ai 
rezolvat puzzle-ul din carte. Recunoaște că ai apreciat micul 
detaliu! 

Sora lui chicoti mulțumită. 

— Apropo, am auzit la AA că ai tracasat-o pe admiratoarea 
ta, Anna, zise ea. N-a fost frumos din partea ta. Ea, care vorbea 


continuu despre „fantasticul Vincent Walder”. Ce om credul! 
Kenneth n-a trebuit decât să spună că poate ar trebui cineva s-o 
ajute pe Mina să iasă din impas şi ea a făcut treaba în locul 
nostru şi te-a propus pe tine. Noi, care întocmisem ditamai 
planul cum să te implicăm, am muncit de pomană. Aproape că 
nici măcar n-a mai fost amuzant când am văzut ce uşor merge. 

— Dă-i drumul Minei, şuieră el printre dinți. 

Chipul surorii sale acoperea în continuare tot ecranul. 
Trebuia s-o vadă pe Mina din nou, să vadă că e OK. 

— Înţeleg, zise Jane. Vrei să începi direct. Foarte bine, din 
partea mea. Avem timp să vorbim mărunțţișuri mai încolo. Dar, 
înţelegi tu, mai întâi avem câteva reguli de joc. 

— Despre ce vorbeşti? Ce vrei să d...? 

— Nu întrerupe când vorbesc cei mari, șuieră Jane printre 
dinți. Atât de tipic pentru tine. Mereu să stai în centru. Ştiu sigur 
că vrei s-o întrebi pe Mina o grămadă de lucruri. Unde e, cum se 
simte şi tot felul de chestii din astea normale. Dar îţi jur. Dacă 
mai pui o singură întrebare, toate astea s-au terminat înainte ca 
măcar să fi început. 

Vincent tăcu. Jane părea că vorbește serios. Ce se întâmplase 
cu sora lui? Ea, care era atât de deşteaptă. Acum era psihotică. 
Nebună. Nu-i venea să creadă că femeia de la telefon era fata cu 
care odinioară se distra pe o pătură, făcând trucuri cu jocul de 
cărți. 

Jane schimbă din nou cadrul, ca el să poată vedea cum 
bărbatul o apucase pe Mina puternic de maxilar. Ea smucea din 
cap înainte şi înapoi ca să scape din mâinile lui, dar fără folos. 
Bărbatul îi presa obrajii. 

— S-a înţeles? zise Jane. 

Bărbatul mişca mâna în sus și în jos, semn că Mina încuviința 
din cap, însă fără să spună ceva. Dar panica din ochii ei nu 
putea fi trecută cu vederea. În același timp, Vincent văzu în 
privirea ei că nu renunțase. 

— E OK, Mina, zise el încercând să-i comunice de fapt: Te văd, 
văd că te doare, dar ei nu ştiu ce avem noi, cât de strânsă e legătura 
dintre noi. Facem cum spun ei. 

Ochii Minei îl sfredeleau. 


leşim noi din asta, am încredere în tine. 

— Dar m-am uitat pe mine, ce nepoliticos, zise Jane. Şi eu 
care te învinovățeam pe tine că n-ai maniere. Pe Kenneth l-ai 
întâlnit deja. Soţul şi partenerul meu. 

Bărbatul care-i strângea în continuare fălcile Minei făcu o 
plecăciune, zâmbind spre cameră. Jane se dădu mai în spate, iar 
panorama se mări. Se dovedi că Mina stătea în spatele unui 
banc de lucru. Pe banc era o sabie. Vincent recunoscu 
numaidecât modelul. Condor Grosse Messer. Același model 
care o sfredelise pe Tuva. Mânerul sabiei era prevăzut cu o 
clemă cu strângere cu şurub, care la rândul său era prinsă de un 
ciocan rotopercutor. Asta explica semnele pe care le văzuse pe 
mânerele săbiilor când fusese la IML. Ciocanul rotopercutor 
arăta exact ca unul din acelea cu care se desprinde asfaltul de pe 
şosele, deși era puțin mai mic. La dracu’! Băgaseră săbiile în 
Tuva cu acel ciocan. Nici măcar nu-și putea închipui cât de tare 
trebuie să fi durut. 

Dar nu sabia sau ciocanul rotopercutor îi atrăgeau cel mai 
mult atenţia. 

Ci, mai exact, cele cinci pungi de hârtie din fața Minei, 
numerotate și aşezate cu gura în jos. Suficient de mari încât să 
încapă câte un cui inelat pentru lemn, de 20 de centimetri în 
picioare, sub fiecare dintre ele. Vincent simți sudori reci în tot 
corpul. 

— Nu sunt haină, zise sora lui. Văd cât de importantă e Mina 
pentru tine. Oh, ce e cu faţa aia uimită? Anna ne-a povestit cât 
de des v-a văzut împreună prin oraș. Se pare că ați flirtat peste 
tot. În Parcul Râlambshov. Pe Fjällgatan. La restaurantul ăla de 
pe acoperiș. Chiar şi acasă la ea. Așa că nu te face că plouă. Aș 
crede chiar că în momentul acesta nimeni în afară de ea nu 
înseamnă mai mult pentru tine. Și știi ce? O să primeşti șansa de 
a o salva. 

Kenneth râse pe înfundate. 

— Sau de a o ucide, zise el zâmbind indiferent. 

— Nu e ciudat că asistenta e mereu cea care dă de belea, zise 
Jane aplecându-se în cadru, ca să-l privească pe Vincent în ochi. 
E treaba scumpei asistente să fie închisă şi torturată în spaţii 


strâmte. Dar tu, frățioare, ştii totul despre chestiile astea. 
Apropo, tu știi cum am cunoscut-o noi pe Mina? Ştii despre 
mica ei... problemă? 

Jane îşi aţinti privirea la Mina, care o evită. 

— E lașă. Ştiai? Tu ştii cât de lașă e Mina? 

Întrebarea era retorică și Jane nu părea să se aştepte la vreun 
răspuns. 

— A stat acolo, continuă ea. De fiecare dată. Săptămână de 
săptămână. l-a auzit pe toţi deschizându-se. I-a auzit pe toți 
împărtășindu-și experienţele. A luat parte la durerea lor, la 
lupta lor, la poveştile lor. Dar ea. Ea nu a împărtășit niciodată 
nici măcar un rahat. Așa că acum. Acum ai șansa, Mina. Ce ai de 
spus? Ce ne vei împărtăşi? Acesta e publicul tău. Poate ultima ta 
șansă. Așa că n-o rata. 

Mina nu schiță nici măcar un gest. 

— O să dau la o parte una din pungi. Una fără cui sub ea. 
Dacă nu împărtăşeşti nimic. 

Vocea lui Jane era calmă. Total lipsită de sentimente. Mâna 
lui Kenneth se mișcă spre masa cu pungile. 

— Mina. Fă cum zic ei, zise Vincent, chinuindu-se din 
răsputeri să rămână calm. 

Cinci pungi însemna că există un risc de 20 la sută de a 
nimeri cuiul, oricare ar fi fost aleasă. O pungă în minus mărea 
riscul la 25 de procente. El avea nevoie de toate procentele de 
partea lui. 

Mina ridică uşor capul. Se uită drept la Vincent şi respiră 
adânc. Nervozitatea și neliniştea ei erau irosite dacă despre 
reacţia lui era vorba. El ştia deja ce va spune ea. 

— Eu... Eu mă numesc Mina. Şi sunt... sunt dependentă de 
pastile. 

— la uite. Hai că n-a fost așa complicat, nu? 

Jane zâmbi. Un zâmbet deschis, surprinzător de cald. 

— Frumos, nu-i aşa, Vincent? De ce-a trebuit să fie așa greu? 
Ce dracu’, chiar atât de specială nu e. Nu e mai bună decât noi 
ceilalți de aici. Nu-i așa, Vincent? Doar o blestemată de 
toxicomană obișnuită... Ce tot stă atât cu nasul pe sus... 

— Știam deja, zise Vincent întrerupându-și sora. 


Bucuria de pe faţa lui Jane dispăru imediat, luându-i locul o 
figură posacă. Mina se uita mirată la el. Sora lui părea că e pe 
cale să mai spună ceva, dar el nu mai asculta. Se holba la pungi 
și simţea cum îl trec toate sudorile. Se uită la Mina. La Jane. 
Gândurile ricoşau în interiorul craniului, se eliberau și fugeau 
țipând. El şi Jane şi Mina erau trei laturi ale unui triunghi, un 
triunghi perfect în care pâinea nu avea voie să se crape, fiindcă 
atunci mama trebuie s-o arunce, dar erau și cinci pungi, trei plus 
cinci fac opt, iar asta nu înseamnă nimic. 

termină 

dar opt plus Kenneth (de ce pe soțul surorii lui îl chema 
Kenneth, cum să te cheme așa?) fac nouă și nouă centimetri 
înseamnă 3,5 inchi 

termină, termină 

și 3,5 era valoarea la care era setat prăjitorul de pâine, dacă 
nu era deja încălzit, pentru ca triunghiul să iasă perfect crocant, 
dar suprafeţele se stricau mereu, la fel ca el şi-şi-și- 

TERMINĂ. 

— Aveam șapte ani, Jane, zise el. A fost un accident. 

Privirea surorii sale căpătă o expresie aspră. 

— Tu crezi că aici e vorba doar despre mama? șuieră ea. Eşti 
la fel de egoist ca întotdeauna, frățioare. Gata cu vorba. A sosit 
vremea. 

Ea dispăru din cadru și acum el vedea din nou clar pungile și 
pe Mina. 

— Doar vă înrăutăţiți situaţia, zise Mina şi smuci iar 
frânghiile. 

Fu ignorată, la fel ca data trecută. Kenneth o apucă iar de cap, 
de partea din spate a capului de data aceasta. 

— Ştii regulile, frățioare, zise Jane. Doar e trucul tău favorit. 
Alege o cifră. 

Vincent înghiţi greu, își reglă respirația până când simţi că 
gândurile erau iar ale lui. Era nevoit să facă precum spunea ea. 
Nu-și permitea să se piardă cu firea. Nu se îndoia nicio clipă că 
o vor omori pe Mina în secunda în care ar constata că el nu 
urmează instrucțiunile. Dar în același timp, cum ar putea să 
aleagă? 


— De unde ştiu că n-ai pus cuie sub toate pungile? 

— Alege o cifră acum, zise Jane amenințătoare. Altfel o fac 
eu. 

El se concentră. 

Cinci pungi. Cinci poziţii. Când oamenii erau rugaţi să aleagă 
dintre cinci obiecte înşirate, cel mai adesea alegeau ceea ce se 
afla pe poziţia a patra, poziția a doua ocupând locul doi în acest 
clasament. Teoriile psihologice asupra cauzelor erau multe, dar 
toți erau de acord că ele coincid. Dacă Jane nu cunoştea 
fenomenul și plasase cuiul fără să se gândească prea mult, şansa 
era așadar bună ca el să se afle pe locul doi sau patru. 

Dar dacă ea cunoştea aceste teorii, atunci îl plasase pe unul 
dintre celelalte locuri, pentru ca în acest fel să sporească șansa 
ca Vincent să aleagă cuiul, fiindcă ea ştia că el va evita doi și 
patru, în cazul în care crede că acolo e cuiul. 

Dacă ea nu lua în calcul varianta în care Vincent înţelegea 
manevra și, prin urmare, faptul că acel cui nu s-ar afla sub doi 
sau patru. Atunci ea ar fi amplasat intenționat cuiul tocmai sub 
doi sau patru, luând în calcul că el va alege una dintre acele 
cifre, în speranţa că acel cui se afla pe unul dintre celelalte trei 
locuri. 

Evident, pornind de la premisa că nu existau mai multe cuie. 

La dracu’. 

N-o mai văzuse pe sora lui de când era mic. Dar ea fusese 
întotdeauna inteligentă. Inteligentă până la capăt. În schimb, ea 
nu-l considerase niciodată cine știe ce isteţ. De aceea, când erau 
mici, numerele lui de magie o uluiau. Chiar dacă ea, după aceea, 
susținea mereu că își dăduse seama. Ea n-a crezut niciodată că 
el ar putea-o întrece. Probabil nici acum nu credea asta. 

— Aleg punga doi, zise Vincent şi-şi ținu respiraţia. 

— Ceea ce se întâmplă acum e pur și simplu din vina ta, zise 
Jane. Vreau să ştii asta. 

Kenneth luă capul Minei şi lovi cu el puternic în jos, peste 
punga numărul doi. Punga aleasă se mototoli sub fruntea Minei, 
când aceasta lovi masa. 

— Au! ţipă Mina. 

Kenneth o trase tare de păr. Mina avea un semn roșu pe 


frunte. Dar niciun cui. Vincent respiră ușurat. 

— Norocul începătorului, zise sora lui mai mare. Alege din 
nou. 

El își luă inima în dinţi şi puse o întrebare. 

— Mina, eşti OK? 

Ea dădu din cap. Pe obrajii ei curgeau lacrimi. Musculatura 
feței era flască. 

— Ştii unde e cuiul? întrebă el. 

Ea dădu din cap din nou. Împotrivirea pe care o văzuse în 
ochii ei aproape că se stinsese. 

— Te avertizez, Vincent, zise Jane. Nu mai pune întrebări 
dacă nu vrei ca soțul meu să folosească sabia. Alege. Acum. 

— OK, OK, stai, aleg... punga unu, zise Vincent. 

N-avea nicio idee, n-avea de unde să ştie acum. Mai mult 
decât faptul că statistica era în continuare de partea lui. Cu 
patru pungi rămase era o șansă de şaptezeci şi cinci la sută să fi 
ales o pungă goală. Pe de altă parte, era un risc de douăzeci și 
cinci de procente ca tocmai să o fi ucis pe Mina. 

Mina ţipă fără ezitare când capul ei fu trântit iar de bancul de 
lucru. Pocnetul când fruntea izbi placa de lemn zornăi în 
telefon. Kenneth o ridică imediat în poziţia de şezut. Tot corpul 
ei tremura cu spasme. Plângea necontrolat și nu se mai uita în 
ochii lui Vincent. Semnul din frunte era roșu-închis. Dar în 
continuare niciun cui. 

— Nu e mișto, Vincent? râse Jane. Acum începe să devină 
palpitant! Trei rămase. Publicul își ține respiraţia! Alege. 

— Termină acum, zise el încet. Ajunge. O să facă comoție 
cerebrală. Fac ce vrei tu. Dar termină, te rog. Nu mai pot. 

EI clipea și simțea cum îi curg lacrimile pe obraji. 

— Alege! răcni sora lui. 

— Nu! ţipă Vincent înapoi. 

— Cum vrei. 

Jane îi făcu semn cu mâna lui Kenneth, care fără avertisment 
buşi capul Minei în masă, peste punga cinci. Mina nu apucă 
decât un scâncet. Încă o dată fu smulsă înapoi în sus, în poziția 
șezând. De data asta, fruntea ei lăsă o pată de sânge pe masă. 
Părea să fie la graniţa pierderii cunoștinței. Plânsul încetase și 


umerii îi atârnau. Mina se uita drept înainte, dar ochii ei își 
pierduseră concentrarea. Nimic din privire nu dezvăluia dacă 
era încă prezentă sau dacă se refugiase altundeva, unde el nu 
putea s-o urmeze. Din semnul din frunte i se prelingea sânge în 
jos, spre ochii negri, frumoşi. Dar era în continuare doar un 
semn. Nu era niciun cui în capul ei. 

Vincent se holbă la cele două pungi rămase. Numerele trei și 
patru. Șansă cincizeci la sută. Chiar în acest moment, Mina era 
în egală măsură moartă şi vie. 

Asistenta lui Schrödinger, gândi el, fără să se poate stăpâni. 
Existenţa ei era incertă. El alesese și o condamnase la una din 
două ieșiri posibile. El, Vincent. Nu se putea ca el să aibă acea 
putere, să aibă viaţa ei în mâinile sale, era prea mult. 

Se uita la ea, la poliţista pe care ajunsese să o cunoască mai 
bine decât pe oricine altcineva. Mai bine decât se cunoștea pe el 
însuși. Părul ei negru, trăsăturile ei frumoase și nasul ei distinct. 
Buzele cărnoase și mâinile crăpate, legate. Mina se uita în 
continuare, cu o privire inexpresivă, în gol, dar ochii ei erau cei 
mai inteligenţi pe care-i văzuse. 

Ea îi băgase un pai în bere. 

Ea îl luase de mână. 

Ea plânsese pe umărul lui. 

Ea avusese încredere în el. 

Şi acum el o va trăda. 

Avea nevoie de ea pentru a putea rămâne în realitate, în 
realitatea adevărată. De când Mina venise în viaţa lui, totul 
fusese altfel, mai mult decât știa ea, mai mult decât ar putea el 
vreodată să explice. Când ea era lângă el, umbra adâncă din el 
nu mai avea forță. Fără ea, el era... Gândul nici măcar nu putea 
fi dus până la capăt. 

Două pungi. O alegere. 

Ea ar trăi. 

Ea ar muri. 

Evident că nu mergea. El avea nevoie de un fel de a ști, de un 
fel de a înțelege unde era cuiul. 

— Şi acum, un mare bubuit de tobe, zise Jane dramatică. 
Marele mentalist își va face absolut ultima lui alegere în cinci 


secunde. 

Mina începu să-și miște pleoapele, părea să revină la realitate. 
Se uită la pungile din faţa ei şi scutură din cap când îşi dădu 
seama de situaţie. Privirea o întâlni pe a lui Vincent. El arăta 
probabil la fel de panicat ca și ea. 

— Nu, mormăi ea, iar şi iar. Nu, nu, nu. 

El gândea mai rapid ca oricând. Marele mentalist, aşa zisese 
Jane. Dar un mentalist era și un iluzionist. Și când erai așa ceva 
aveai în mânecă mai multe trucuri decât știa publicul. Fire 
invizibile. Dublete. Oglinzi. Şi... Da. DA! El se mușcă de obraz 
pentru a nu arăta cât e de euforic. Poate că ar fi posibil să 
funcționeze. Şi asta era tot ce avea. 

— E OK dacă se apropie puţin mai mult de pungi? întrebă el 
cât mai neutru cu putință. 

— Ooo, puţină dramă! De ce nu? râse Jane. O să-i vedem 
substanţele din creier în prim-plan! 

— Vincent, zise Mina derutată, de ce-aș vrea...? 

Pe urmă tăcu. 

Facem asta împreună. Trebuie să avem încredere unul în celălalt. 
Vom reuşi. 

— Apleacă-te puţin spre punga trei. 

Ea făcu întocmai. 

— Bun. Și acum punga patru. 

Mina se aplecă din nou. Acolo. Vincent se strădui să nu arate 
nici măcar un micromilimetru de sentimente pe față. Din cauza 
poziţiei sale, Mina nu văzuse ce se întâmpla. Nici Jane și nici 
Kenneth nu păreau să fi remarcat ceva, dar Vincent văzuse clar 
cum pandantivul magnetic de la colierul Minei se mișcase un 
milimetru când se apropiase de punga numărul patru. 

Ca şi cum reacționase la metal. 

De exemplu, la un cui de douăzeci de centimetri. 

— Trei! ţipă Vincent. Aleg punga trei! 

— Ţine minte că tu ai ales, frățioare, zise sora lui. La 
revedere, Mina. 

Mina trase puternic aer în piept şi strânse ochii. Se opuse cât 
îi stătu în putință, dar Kenneth era mai viguros. El îi împinse 
capul în față până când fruntea ei ajunse pe marginea de sus a 


pungii trei. Pe urmă continuă să apese, încet, dar ferm. Punga se 
mototoli de la greutate, iar capul fu forţat să atingă bancul de 
lucru. Kenneth îi ținea partea din spate a capului cu ambele 
mâini, de parcă l-ar fi presat într-un cui care trebuia să intre în 
craniu cu putere. Un sunet ca de gargară ieşi odată cu saliva pe 
buzele Minei, iar corpul ei se zvârcoli în spasme. Când Kenneth 
îi dădu drumul într-un final, ea rămase acolo, cu fruntea pe 
masă. Capul părea lipit de blatul mesei. Mina era complet 
nemișcată. Mult, mult prea nemișcată. 


Alerga pe coridor în Palatul Poliţiei. În sfârșit se întâmpla 
ceva. Michael și copiii veniseră de la New York la începutul lui 
august. Luaseră trei săptămâni de concediu împreună și 
merseseră cu maşina prin Suedia, iar după aceea copiii 
începuseră şcoala. Sara credea că se vor adapta rapid la viața 
din Stockholm. Dar se înșelase. 

Cobori din două în două trepte scara lungă care ducea spre 
atrium, îl traversă şi alergă mai departe. Nu voia să irosească 
timpul sunând-o pe Julia, chestia asta era mult prea importantă 
ca să nu se ocupe de ea personal. 

Stockholmul la care se întorsese era complet inert, în 
comparaţie cu pulsul vieţii din New York. Copiilor le era în 
continuare dor de prietenii lor americani, iar Michael spunea că 
ar vrea să se mute în California, fiindcă firma de jocuri pentru 
care lucra oricum se afla acolo. Începea din ce în ce mai mult să 
sune a o idee bună. Dar măcar ar putea să facă acest ultim lucru 
înainte de a renunţa la munca de polițist. 

Sara nu îndrăznise să aibă încredere că liftul va veni suficient 
de rapid, aşa că o luase la fugă pe scări, trei etaje, până unde-și 
avea Julia biroul. 

Așteptase răbdătoare să afle ce va implica noul ei post de aici, 
de acasă. În continuare, nimeni nu știa exact. Când Julia îi 
ceruse ajutorul în primăvară, ea acceptase recunoscătoare. Era 
în orice caz ceva care s-o ţină ocupată. Şi din același motiv 
spusese din nou „da” când Julia își reînnoise cererea. De data 
aceasta, munca fusese mai intensă. În ultima săptămână, ea 
stătuse zi şi noapte să supravegheze traficul din rețeaua mobilă 
în timp real. La început, primise ajutor de la Peder. Ochii lui 
pătrunzători nu scăpau nimic. Când erau deschişi, mai exact. 
După ce adormise de două ori în toiul supravegherii căzuseră 
de acord că e mai bine ca Sara să preia. Trecea, evident, mult 
prea multă informaţie prin rețele pentru ca ea să le poată sorta 
într-un mod relevant. Dar avea un soft inteligent care făcea 
treaba în locul ei, care ştia ce voia ea să ţină sub observaţie. Nu 
că ar fi crezut că toate astea vor duce undeva. Din experienţa ei, 


în asemenea situaţii telefoanele erau folosite doar o dată. Pe 
urmă erau aruncate, tocmai pentru a nu putea fi localizate. Rar 
se înșela în ceea ce făcea. Era mult prea minuțioasă. De data asta 
însă, greşise. Şi era cel mai bun lucru care se putea întâmpla. 
După luni de tăcere, criminalul tocmai își folosise telefonul. 


Vincent se uita fix la imaginea cu Mina lipsită de viaţă. Era 
greu să vadă cum trebuie, mâna îi tremura prea tare. Sperase că 
acel colier magnetic al Minei va reacţiona la cui. Şi aşa se 
întâmplase. Poate. Mișcarea fusese atât de vagă, ar fi putut la fel 
de bine să fi fost Mina care să se fi mișcat imperceptibil, făcând 
astfel să se legene pandantivul. Cuiul poate nici măcar nu era 
feromagnetic. Majoritatea cuielor nu erau. 

Dar ce să fi făcut? Una din două. Ar fi putut la fel de bine să 
aleagă corect doar zicând la nimereală. În loc de a spune greșit. 
Era atât de îngrozitor de nedrept! El chiar încercase. 

Capul Minei se contura pe lemnul deschis la culoare din care 
era făcut blatul mesei. Se contura pe lemnul deschis la culoare, 
pentru că... Pentru că nu exista sânge. 

Nu exista sânge deloc. 

Inima îi sări peste o bătaie. 

Mina ridică încet capul. Nu privi în cameră. 

Câștigaseră. Dar nu simţea asta. Nici pe departe. 

— Vai de mine, râse Jane. Nu te recunosc, frățioare, să-ți 
salvezi tu asistentele... 

— Eşti bolnavă la cap, zise el. Hidoasă. N-a fost niciun cui, 
nu? 

Kenneth ridică ultima pungă, ca răspuns. Punga cu numărul 
patru. 

Poziţia care în mod normal era cea mai obișnuită alegere. 
Cuiul stătea drept în sus, prins de o plăcuţă de lemn, cu vârful 
atât de șlefuit, încât lucea. Când Mina văzu cuiul, vomită direct 
pe masă. 

Jane smulse telefonul de pe bancul de lucru și de lângă Mina, 
astfel încât Vincent să vadă restul atelierului. În mijlocul 
camerei era ceva care arăta ca un acvariu gigantic aşezat pe 
înălțime. 

— Pe ăsta îl pusesem bine pentru tine, zise ea. Pentru azi. 
Sincer vorbind, n-am crezut că va face faţă. Acum va trebui s-o 
băgăm pe ea acolo. 

— Stai puțin, am făcut cum ai vrut! ţipă el. Dă-i drumul. 


— Sigur. Dacă vii să-i iei locul. Îţi trimit prin sms o adresă. În 
mod normal durează o oră patruzeci să conduci până aici, 
pornind de la premisa că nu pierzi feribotul. O să-ți băgăm 
prietena în rezervor acum. Peste nouăzeci și cinci de minute 
începem să umplem cu apă. Durează cinci minute să se umple 
tot. Te sfătuiesc să nu pierzi feribotul. 

Kenneth începu să împingă scaunul cu rotile în care stătea 
Mina spre rezervorul de apă. Mina trăgea și se smucea ca să 
scape, dar fără folos. 

— Şi, Vincent, zise sora lui mai mare şi se uită în ochii lui, 
dacă măcar bănuim că mai vine şi altcineva în afară de tine, sau 
dacă nu vii singur, o împuşc în față. 

El o strigă pe Mina cât de tare putu, dar Jane închisese deja 
telefonul. Vincent se uită afară pe fereastra de la bucătărie. 
Ruben era în continuare parcat cu mașina lui pe drumul de pe 
cealaltă parte a gazonului. Mașina lui Vincent era pe aleea din 
fața garajului. Nu putea ajunge la ea fără să-l vadă Ruben. 
Întrebarea era cum ar putea reuși. Ruben n-avea voie să-și dea 
seama că el a părăsit casa. Dacă îl urmărea poliția, se putea 
termina cu o catastrofă. Și-ar fi dorit să se transforme ca prin 
minune într-un nor de fum, dar asta era mai degrabă chestia lui 
Tom Presto. Dacă ar fi fost îndemânatic, ar fi putut eventual să 
încropească, dintr-o pălărie şi o geacă, o păpuşă care să-i 
semene și pe care s-o pună în spatele perdelei. Râse amar la 
acest gând. Cel mai probabil, era un truc care funcționa doar la 
televizor. 

Dar o copie a lui. 

Asta avea, de fapt. 

Alergă în camera de lucru. 

Figura de carton care-l întruchipa pe el în mărime naturală 
nu fu greu de găsit, era sprijinită de perete, în spatele unor cutii. 
Cartonul se mânjise un pic, după ce echipa de la înregistrări 
luase figura la o rundă prin baruri, când el nu putuse să meargă 
cu ei. Dar era mult mai bună decât o pălărie și o geacă. Figura 
aia era chiar el. Verliebtheit, cum spuneam. 

Cel puţin cinci secunde, înainte ca Ruben să-și dea seama că 
nu se mișcă. 


Avea nevoie să intensifice iluzia. O privire rapidă la ceas. 
Trecuseră două minute de la discuţia telefonică. Peste maximum 
trei trebuia să fie în mașină. Consumă un minut și jumătate 
trăgându-şi pe el aceleaşi haine pe care le avea versiunea lui de 
carton. Pe urmă alergă afară, peste gazon, până la Ruben, care 
cobori geamul de la mașina poliției când îl văzu. 

— Bună, Ruben, zise Vincent şi ridică un deget arătător, 
potrivit de sus încât Ruben să fie nevoit să se uite în sus, cu 
ochii după deget. 

Sperase ca Ruben să fie o persoană care să urmeze inconștient 
instrucțiunile fără să ezite și părea că e corect. Ochii lui Ruben 
erau ațintiți la deget. 

— Aşa o să faci acum, zise Vincent și cobori degetul rapid, în 
acelaşi timp în care cobori și tonalitatea cu o octavă pe „aşa”. 

Privirea lui Ruben urmă mişcarea în coborâre a degetului 
până când ochii i se închiseră automat. Vincent puse rapid mâna 
pe ceafa lui Ruben, ca el să-şi țină capul ușor aplecat în faţă. 
Ruben n-o să-l ierte niciodată pentru asta. 

— Relaxează-te şi respiră adânc, zise Vincent. Cu fiecare 
respiraţie simţi că ești din ce în ce mai relaxat. Mai adânc, și mai 
adânc. 

El aşteptă câteva secunde, până îl auzi pe Ruben respirând 
greu şi ritmic. 

— Peste câteva secunde o să mă vezi la fereastra din 
bucătărie, continuă el. Atunci o să ne jucăm un joc. Înţelegi? 

— Da. O să ne jucăm un joc, mormăi Ruben pe tonul 
monoton al cuiva care a fost hipnotizat cu uşurinţă. 

— Vom sta nemișcaţi şi ne vom uita fix unul la celălalt, zise 
Vincent. Cel care clipește primul a pierdut. N-ai văzut niciodată 
pe cineva care să fie atât de nemișcat ca mine. Dar cu cât sunt 
mai nemișcat, cu atât mai mult tu ești decis să câştigi. Înţelegi? 

— Tu eşti nemișcat, mormăi Ruben. Dar eu o să câștig. 

Vincent îndepărtă mâna și ridică în sus capul lui Ruben. 
Ochii erau în continuare închiși. Ar fi putut să pocnească din 
degete pentru a-l face pe Ruben să tresară şi să-i deschidă, dar 
nu-i plăcuse niciodată chestia aia cu pocnitul din degete. Era 
atât de... nesofisticat. 


— Ruben, uită-te la mine, zise el în schimb şi accentuă asta ca 
pe o comandă. 

Ruben clipi uimit spre el. 

— Bun, deci așa rămâne, zise Vincent. Bună conversaţie, o să 
mă gândesc la ce mi-ai spus. O să fie o seară liniştită pentru tine. 

Era important să continui imediat să vorbeşti după o sugestie 
plantată, pentru a împiedica creierul lui Ruben să încerce să 
descâlcească ceea ce tocmai se întâmplase. 

— Hm, da, zise Ruben încercând să se adune. Sunt cu ochii 
pe tine, Vincent. Să nu încerci nimic. 

Vincent alergă ușor înapoi spre casă, în timp ce se uita la 
ceas. Toată chestia durase un minut și jumătate. Mai rămăsese 
un minut. Ajuns în casă se așeză pe vine sub fereastra de la 
bucătărie şi așeză silueta de carton la fereastră, o întoarse spre 
maşina poliției și văzu cum Ruben se așază puțin mai drept. 

Se furişă afară pe uşa terasei, prin spatele casei, în timp ce-i 
trimitea mesaj lui Benjamin să se ducă să-l ia pe fratele lui mai 
mic de la școală după-amiază. 

Vincent înconjură casa, mergând pe lângă zid, şi ajunse la 
mașina lui, care era parcată în fața garajului. Maşina era între el 
şi Ruben. Ruben trebuia să aibă, spera el, toată atenţia canalizată 
pe fereastra de la bucătărie, câteva momente bune de acum 
încolo, dar nu strica să fie precaut. 

Vincent descuie cu băgare de seamă, deschise portiera din 
dreapta şi escaladă pe acolo spre partea şoferului. Pe urmă dădu 
încet cu spatele, la doar câţiva metri de maşina poliţiei. Pietrișul 
scrâşnea sub cauciucuri, dar Ruben nu părea să reacționeze. 
Vincent nu avu curaj să treacă pe lângă mașina poliției şi să 
spargă, astfel, câmpul vizual al lui Ruben. Așa că se îndreptă în 
cealaltă direcție. După ce luă o curbă și Ruben deja nu mai avea 
cum să-l vadă, apăsă pedala de acceleraţie. Trebuia să caute 
drumul pe Google, din mers. N-avea voie să-și iasă din mână 
acum. Trebuia să continue să se concentreze. Să continue să 
gândească fiecare pas pe rând. Dar doar câte unul. 

Mina. 

Jane. 

Să nu se gândească la rezervorul acela cu apă. Să nu se 


gândească la faptul că accelerează cât de tare poate, ca să-i 
permită surorii sale mai mari să-l încuie într-o ladă de sticlă 
plină cu apă. Să nu se gândească la faptul că Jane îl va lăsa să se 
înece, să nu se gândească la faptul că goneşte spre moartea sa, 
cu pedala de acceleraţie apăsată la maximum. Îl claxonau tot 
felul de mașini când trecea pe lângă ele suficient de aproape cât 
să le julească vopseaua. Apăsă pedala şi mai în jos. 

Mina. 

Jane. 


Sara îşi trase sufletul câteva secunde la ușa Juliei. Pe urmă 
ciocăni şi intră. Camera era goală. Nu la asta se așteptase. Ea 
credea că toți sunt pe baricade în această zi, când starea de 
alertă era atât de ridicată. Ştia că biroul lui Christer era mai 
încolo, pe acelaşi coridor, şi porni spre el. Uşa era larg deschisă, 
dar şi biroul lui era gol. Despre ce era vorba? Poate că plecaseră 
la o intervenție. În acest caz, aveau și mai mare nevoie de 
informaţia ei. 

Râsete cristaline şi muzică se auzeau la câteva încăperi mai 
încolo. Ritmurile inconfundabile ale lui Bob Marley. Ce naiba? 
Se grăbi spre camera de unde veneau sunetele și amuțţi pe loc în 
faţa priveliștii care o întâmpină. 

Peder dansa reggae pe No Woman No Cry, sprijinit de un 
perete şi cu genunchii ridicați. Pe burtă avea un marsupiu 
BabyBjörn în care un bebeluș gângurea încântat. Pe o pătură 
groasă aşezată direct pe jos, erau întinși încă doi bebeluşi. Cu o 
încântare amestecată cu groază erau aproape să fie înecaţi de 
pupături pline de bale de un golden retriever exaltat. Christer 
ţinea de lesă și se străduia din răsputeri să împiedice câinele să 
fie prea entuziast cu copiii. Peder o zări pe Sara, se opri în toiul 
unei mișcări energice din picior şi roşi ca un rac. 

— Aa, da, e ziua soției mele azi, zise el jenat. 

Sara nu răspunse. Era ocupată să încerce să proceseze ce a 
văzut. 

— Cadoul ei, continuă Peder ca răspuns la întrebarea nepusă, 
sau solicitarea, poate mai degrabă, mda, solicitarea s-ar putea 
spune, a fost să iasă în oraş să ia prânzul. Singură. Pe urmă să se 
ducă să se tundă. Singură. Şi pe urmă să adoarmă într-un colț pe 
undeva pe la o cafenea. Am hotărât asta de multă vreme. Așa 
că, da. Hm. 

El încuviinţă spre tripleţi de parcă asta explica totul. 

— Am înțeles de la Julia că azi e o zi importantă, zise ea. 
Mobilizare full. Nu cred că s-a referit la ziua de naştere a soției 
tale. 

Peder îşi drese glasul și mai jenat și-l închise pe Bob Marley, 


care se auzea din calculator. Christer luă câinele de lângă copiii 
care râdeau şi gângureau pe pătură. Câinele păru imediat 
profund nefericit. 

— Este adevărat că avem supraveghere full astăzi, zise 
Christer. Suntem în alertă, așa cum ai spus și tu. Conform lui 
Vinc... Adică avem informaţii că azi poate avea loc o nouă 
crimă. Maşinile sunt în alertă maximă prin oraş. Dar fiindcă nu 
avem altceva de făcut pe moment, eu și Peder suntem pe poziţii 
aici. În caz că apare ceva şi trebuie să acţionăm rapid. 

— Atunci o să vă placă asta, zise Sara. Ţineţi minte telefonul 
pe care l-am localizat în primăvară? Cel de pe care s-a sunat din 
Kungsholmen? Voi aţi spus că probabil era ucigașul vostru. 

Peder și Christer încuviințau din cap atenți. Tripleţii și 
câinele părură să simtă gravitatea din atmosferă, fiindcă toți 
patru amuţiră în același moment. 

— Julia m-a rugat să supraveghez numărul acela toată 
săptămâna, în caz că ar fi reactivat. Ceea ce tocmai s-a 
întâmplat. Telefonul a fost deschis acum zece minute și s-a 
inițiat o convorbire. Dar de data asta apelul s-a făcut din 
arhipelagul de lângă Norrtălje. 

Bebelușul din marsupiul lui Peder începu să gângu- rească 
neliniştit. El luă cu grijă mânuţele mici şi durdulii în ale sale. 

— Norrtälje? zise el. Despre ce-a fost vorba în apel? 

— Nu știu. N-avem voie să ascultăm conţinutul, asta necesită 
un alt aviz. Julia nu mi-a cerut niciodată să solicit aşa ceva. 

Sara simţi un gol în stomac. Se făcuse de râs. Sigur că ar fi 
trebuit s-o întrebe pe Julia de ce au nevoie. Să primeşti un aviz 
lua timp, era nevoie de planificare pe termen lung. Dar nu era 
uşor să știi procedurile dacă nu lucrai zilnic cu ele. Sigur că ar fi 
trebuit să verifice de două ori. Trei luni la noua slujbă și nu era 
mai bună ca un începător. 

— Nu e vina ta, zise Christer de parcă i-ar fi citit gândurile. 
Julia ar fi trebuit să-ți ceară asta, dar ea a avut altele pe cap. Mai 
ştim şi altceva în afară de faptul că apelul a fost făcut din 
arhipelag? 

— Mult mai multe, zise Sara uşurată. Știm către cine a fost 
efectuat. Un anume Victor... scuze, Vincent Walder. 


Peder și Christer se uitară șocați unul la celălalt. Sara nu 
înţelegea, nu crezuse că vor reacționa atât de puternic. Sau că nu 
vor reacționa deloc, de fapt. Aici era mai mult decât îi povestise 
Julia. 

— La dracu”, zise Peder încet, după care se întoarse spre ea. ÎI 
cunoaștem. 

— Sun la forțele speciale și-i rog să trimită acolo imediat o 
echipă, zise Christer. Hai, Bosse. Avem de lucru. 

— Ruben e deja acasă la Vincent, zise Peder. ÎI contactez şi pe 
urmă încerc să dau de Julia. Mulţumim, Sara. Bine lucrat. 

Ea nu se putu abține să zâmbească atunci când Peder şi 
Christer dispărură să-şi ducă la îndeplinire sarcinile. Pentru 
clipele acestea trăia. Când simţea că munca ei contează cu 
adevărat. Când toate orele de verificare de statistici care 
aproape o băgau în moarte clinică dădeau rezultate în realitate. 
Ea şi Michael ar putea să mai aștepte puțin cu mutatul în 
California. 


Se uita disperată la geanta de pe pat. Subliniase, de mai 
multe ori, ca să fie sigură, că nu trebuie să facă bagaj ca şi cum 
ar pleca în străinătate. Uppsala se afla la nici o oră distanţă. Şi 
nu vor sta mai mult decât era nevoie. Dar lui Torkel îi plăcea să 
fie pregătit. Atât de bine pregătit, încât era la graniţa de a fi un 
survivor din aceia cum văzuse într-un documentar pe Netflix. 
Fără să deschidă geanta, Julia bănuia că ce se afla înăuntru i-ar 
putea ajuta pe amândoi să treacă printr-un război de proporții 
rezonabile. Și acasă s-ar putea descurca mai mulți ani fără să 
facă vreo aprovizionare. Inainte de toate aveau hârtie igienică 
cât să întrețină o municipalitate întreagă o bună bucată de 
vreme. Ce nebun făcea stocuri de hârtie igienică? Dar el era 
nebunul ei. 

Şi pe de altă parte. El nu putea face prea multe sau altceva în 
această fază. Nu lui i se va băga un furtun de aspirator în corp, 
nu ovulele lui vor fi trase afară cu duzina, ca să se verifice dacă 
există două sau trei care pot fi folosite. 

Singurul lucru semnificativ pe care-l putea face era să-i 
pregătească ei geanta. Ea nu-i putea reproşa că a făcut asta cu 
prea multă abnegaţie. 

În schimb, chiar în acest moment, atitudinea lui o enerva. 
Pentru că nu era doar soţia lui și eventual mama posibilului lor 
viitor copil. Torkel refuza să înțeleagă că ea avea de fapt și un 
serviciu de care trebuia să se ocupe. 

— Se descurcă și fără tine, zise el din hol. Haide odată. 

Ea îl auzi luând cheile de la maşină din cârligul de lângă ușă. 

— Nu ştiu cum s-o spun mai clar, șuieră ea printre dinți. Eu 
nu doar lucrez la o anchetă. O conduc. Dirijez un întreg grup. 
Unul unic, în care sunt în cel mai mare grad activă în toate 
direcțiile. Şi azi e ziua când încercăm să oprim o nouă crimă. Tu 
nu înţelegi cum o să arate dacă eu nu sunt pe poziţii? 

Era gata să plângă. Cum putea să fie atât de limitat în gândire 
şi să nu înţeleagă? In acelaşi timp, ea îşi băgase atâtea seringi în 
abdomen și inspirase sprayul ăla nenorocit de atâtea ori, că nici 
nu le putea număra. Toate acestea trebuiau să se sfârşească. 


Torkel intră în dormitor. Lupta să nu arate, dar frustrarea i se 
citea clar pe chip. 

— Chiar tu ai spus-o, zise el. Nu eşti singură în anchetă. 
Ceilalți se descurcă. Ştiu ce au de făcut. Totuși nu tu, personal, 
trebuie să împiedici crima, nu? 

— Mulţumesc pentru încredere, zise ea și se dădu câțiva pași 
mai în spate. 

Torkel oftă şi se așeză pe pat. Ea ştia că nivelul ei scăzut de 
estrogen o făcea irascibilă, dar uneori el era atât de bătut în cap. 

— Ceea ce poți tu să faci, zise el, e asta. Să ne dai o şansă. N-a 
funcţionat data trecută când am încercat. Ştiu că timing-ul e 
catastrofal. Dar ziua aceasta e marcată cu roșu în calendar de 
multă vreme. Dacă nu mergem la Spitalul Universitar din 
Uppsala azi, va trebui să reîncepi totul de la zero, cu injecții și 
tot caruselul, timp de mai multe săptămâni. Doar ca să ajungi 
iar în acest punct. Merită? 

Ea se așeză lângă el și se șterse la ochi cu mâneca bluzei. Pe 
urmă lăsă umerii în jos, disperată. 

— Nu, nu merită, zise ea. Dar tu îmi ceri să aleg între a crea o 
viață, o viață despre care noi nici măcar nu ştim dacă va exista 
cu adevărat, și a încerca să împiedic curmarea unei vieți, o viață 
care există garantat astăzi. Nu e drept. 

Simţi că-i vibrează ceva sub fund. Se așezase pe telefon. Se 
ridică şi-l luă. Un mesaj de la Peder lumina pe display. Două 
cuvinte. Două cuvinte banale care luară decizia în locul ei. 

— Trebuie să plec în acest moment, zise ea. Dă-mi cheile de la 
mașină. 

Torkel îi întinse cheile fără să riposteze. 

— Te pup, iubito, mai vorbim după aia, zise el în timp ce ea 
îşi aruncă geaca pe ea. 

Citi mesajul din nou în drum spre mașină. 

Vincent e. 


Un sunet iritant, bipăind surd, îi întrerupse concentrarea. Ca 
şi cum cineva ar fi declanşat o alarmă foarte departe. Săptămâna 
trecută sau cam așa. Ruben se încruntă. 

Nu avea voie să fie deranjat, dacă tresărea câtuși de puţin, 
Vincent va câștiga. 

Vincent stătea atât de nemișcat. Ruben se străduia din greu. 

Nu înţelegea cum poți sta atât de nemișcat, așa cum stătea 
mentalistul ăla la fereastră. 

Dar Ruben n-avea de gând să piardă. 

Îşi fixă privirea și mai intens la Vincent. 


Sunetul veni din nou, mult mai strident acum. Ciudat. Prin 
comparație, data trecută sunetul se auzea de parcă trecea printr- 
un strat de vată. Acum mai degrabă îi tăia urechea ca un brici 
ascuțit. 

Făcu ochii mici spre Vincent. 

Ceva arăta altfel. 

Ceva nu era în regulă. 


Sună a treia oară. Ruben clipi ca şi cum se trezea din somn. 
Unul din acelea adevărate, adânci din care te lupţi să ieşi. 

Deși știa că nu dormise. Nici măcar un pic. 

Se uitase fix la Vincent tot timpul și nu ațipise nicio secundă. 

Dar era ceva cu umbrele de pe chipul lui Vincent, acolo, la 
fereastra din bucătărie. Ceva nu era în regulă. 

Cum era posibil? 


Telefonul sună a patra oară şi el fu nevoit să-şi întoarcă 
privirea ca să-l găsească pe locul de lângă el. Apăsă pe difuzor 
când răspunse. 

— Ruben Hook, despre ce e vorba? zise el enervat. 

— Peder sunt. Criminalul tocmai l-a sunat pe Vincent. Știu că 
tu îl consideri suspect şi asta sigur că indică într-acolo. Dar 
poate și să însemne că a păţit ceva. Christer a cerut o echipă în 
formaţiune completă, tu rămâi acolo, să nu faci nimic până nu 


vin el. 


Ruben închise. Se gândi. Se uită spre casă, de pe cealaltă 
parte a străzii. Pe urmă ieși din mașină. Ezită şi rămase pe loc 
câteva secunde, sprijinit de ușa mașinii. Pe urmă alergă peste 
gazon și se opri la fereastră. Vincent cel din carton se uita calm 
la el. Ruben ar fi putut să jure că silueta îi zâmbea. 


Intră cu mașina pe platforma cu pietriș din faţa fermei de 
vizoni. Kenneth îl aștepta. Nenorocitul chiar îi făcu semn cu 
mâna. Vincent îl ura. Parcă și ieși din mașină. Era o duhoare 
puternică de putreziciune. Părea că vine din clădirea principală. 
Ceva se întâmplase la fermă, chestia asta era sigură. Dar chiar în 
acest moment, lui nu-i păsa absolut deloc. Voia să-l ucidă pe 
Kenneth, să-l șteargă de pe fața pământului pentru tot ce-i 
făcuse Minei. Dar știa că nu e o idee bună să-l atace pe 
pensionarul bărbos. Atunci n-ar mai vedea-o niciodată pe Mina. 

— Unde e? zise el în schimb. 

Kenneth îi întoarse spatele și începu să meargă. Vincent nu 
avea de ales decât să-l urmeze. La capătul clădirii era o uşă mai 
mică prin care bărbatul dispăru. Cu mâna la gură, Vincent se 
opri în deschizătura ușii. Lumina soarelui de afară făcea să pară 
întuneric înăuntru. Orice putea să se afle dincolo de uşă. Putea fi 
o capcană. Dar Mina era acolo. 

Camera se dovedi a fi un atelier, atelierul pe care-l văzuse în 
apelul video. În mijloc, era rezervorul de apă. Mina ședea pe 
fundul lui. El alergă la ea și bătu în peretele rezervorului. Se 
așeză pe vine ca s-o vadă mai bine. Sângele de pe frunte 
începuse să i se usuce. O să rămână cu o vânătaie uriașă. În rest 
părea nevătămată, atât cât putu aprecia. Dar nu se mișca. 

— Mina, strigă el cu gura lipită de sticlă. 

— E tranchilizată, explică bărbatul şi închise uşa de la intrare. 
A făcut prea mult scandal. 

Soarele blând de toamnă de afară fu înlocuit de lumina unor 
neoane reci. Un generator huruia pe undeva. 

— Dar se trezește sigur când o să umplem bazinul cu apă, 
zise Kenneth şi întinse mâna spre el. Telefonul. 

Vincent se ridică. Nu fusese sigur când văzuse doar 
rezervorul în telefon, dar acum nu mai era nicio îndoială. Lada 
de sticlă era o copie exactă după Water torture cell a lui Houdini, 
construită exact cât să aibă loc în ea un om. Nu numai că era 
îngustă. În original, Houdini stătea în ea atârnat, cu capul în jos, 
prins de picioare. Imediat avea să vină rândul lui să facă același 


lucru. Nu va merge. Dar nu exista alternativă. 

Lucra la controlul respirației. Nu avea voie să arate cât de 
frică îi era de fapt. Îi dădu telefonul lui Kenneth, care se 
îndreptă cu el spre un container mare dintr-un colţ. 

— Nu trebuie să umpleţi cu apă, strigă Vincent după el. 
Acum sunt aici. Așa cum aţi vrut. Scoateţi-o de acolo. 

Rezervorul de apă era cu mult mai bine construit decât 
celelalte lăzi, cele în care găsiseră victimele. Adevărul e că părea 
un original. 

— Asta e singura ladă pe care n-am construit-o noi, zise sora 
lui. 

Ea ieși dintre umbre, rulând în scaunul cu rotile, şi se apropie 
de rezervor, unde bătu în pereţii de sticlă. 

— Pe asta am păstrat-o pentru final, zise ea. Doar ce e mai 
bun e suficient de bun pentru tine. 

— Dar cum...? 

— Celelalte au venit de fapt de la tine, continuă ea și aruncă 
ceva pe podea, la picioarele lui. 

Era o carte subţire pe care n-o mai văzuse de când avea şapte 
ani. O carte cu titlul Seria Hobby 12: Construiește-ți propriile 
numere de magie! 

— Schițele acelea nu sunt deloc bune, zise Jane și râse 
grosolan. Nu că am fi vrut să fie, de altfel. În schimb, pe asta am 
cumpărat-o de la iluzionistul ăla, oare cum îl cheamă, Tomas 
Pesto? Presto? 

I se puse un nod mare în gât. „Nu ştiu pe unde stă şi adună 
praf acum”, îi spusese Umberto despre rezervorul de apă al lui 
Presto. lar Vincent nu-l rugase să verifice mai departe. Cât de 
idiot a putut fi. Dacă ar fi făcut-o, acum Mina n-ar mai fi stat pe 
fundul lui. 

— Dar să nu-ţi faci griji, continuă sora lui mai mare. Presto a 
explicat cum funcționează numărul ăsta de iluzionism. Clapeta, 
lacătul şi toate bolţurile care pot fi controlate că sunt fixe pot de 
fapt să fie ridicate ca o singură clapetă mare pentru a ieşi de 
acolo. Incredibil de inteligent. Prin urmare, Kenneth a sudat 
totul. Îţi garantez că nu există cale de ieșire de acolo. 

El se uită la sora lui. Arăta atât de șubredă, atât de bătrână și 


de fragilă, acolo, în scaunul ei cu rotile. Pielea era palid-cenușie 
și tremura uşor când se mișca. Era greu de crezut că era cu doar 
nouă ani mai mare decât el. 

— Dar de ce, Jane? zise el. 

Ea îşi ridică privirea la el, cu ochi care ardeau la fel ca atunci 
când erau copii. 

— Mi-ai luat viaţa, spuse ea. În vara în care ai omorât-o pe 
mama. Atunci am trăit ultima oară. Tu ştii la câte familii am stat 
în plasament de atunci? Să-ţi povestesc despre cel care mă 
biciuia cu o antenă de radio în timp ce soţia sa privea? Sau 
despre tatăl beţiv din cauza căruia ne încuiam în baie? Despre 
primul meu iubit care m-a luat cu el la o petrecere, ca amicii lui 
să mă poată viola? Despre pastile? Despre seringi? Am trăit în 
iad începând din acea vară. In timp ce tu, care ești cauza tuturor 
relelor, tu ai putut să mergi mai departe şi să ai o viaţă fericită. 
O carieră. Unde e dreptatea aici? 

Creierul lui Vincent lucra până la durere. Nu putea procesa 
ceea ce povestea Jane, gândurile îi rămăseseră la ceea ce spusese 
mai devreme: „Schiţele acelea nu sunt deloc bune”. 

Luă cartea de pe jos. Sains spusese și el ceva când Vincent îl 
vizitase prima oară. Oare ce... Exact, își amintea cuvintele. 
„Multe schiţe clasice sunt intenționat desenate greşit. Dacă vrei 
să construieşti numărul de iluzionism, trebuie să schimbi schița 
astfel încât să funcționeze de fapt. Altminteri pârghia nu se va 
deschide. Sau ce-o mai fi acolo.” 

El nu greşise totuşi. Când avea şapte ani. El făcuse aşa cum 
scria în carte. Era un copil. Îi fusese frică să nu se enerveze 
mama. Dar nu era suficient. Nu mai era suficient. Jane 
acumulase combustibil prea mulți ani pentru ca el să-l mai 
poată anihila acum cu adevărul. Și în plus, ea avea dreptate. 
Dacă el n-ar fi construit lăzi, nimic nu s-ar fi întâmplat. 

— Am jurat acolo şi atunci, continuă ea, că și de-ar fi ultimul 
lucru pe care-l voi face, tot o să-ți iau ce mi-ai luat tu. Dar n-am 
fost suficient de puternică s-o pot face pe cont propriu. Nu până 
a apărut Kenneth în viaţa mea. El e primul care m-a înţeles. 

Kenneth întinse mâna spre ea şi Jane o cuprinse tandru. 
Vincent văzu cu coada ochiului că Mina se mișcă. Dacă trăgea 


suficient de timp, până se trezeşte ea, poate că ar rezolva situația 
împreună. 

— Dar de ce toţi ceilalți? zise el. De ce i-ai omorât, adică i-ați 
omorât, pe Agnes, Tuva și Robert? Dacă pe mine voiai să te 
răzbuni? 

El încerca să se uite în jur fără să se observe, să vadă dacă 
poate găsi o armă. Ceva care s-o poată opri pe Jane, dar și pe 
Kenneth. La peretele cel mai îndepărtat exista bancul cu scule, 
acolo unde o torturaseră pe Mina. Dar acum era gol. Nu-și 
asumaseră niciun risc. 

— Tu ştii cine erau mamele lor, zise Kenneth. Jane mi-a 
povestit despre prietenele tale. Şi ele au fost vinovate de 
moartea mamei voastre. Acea vină o împărțiți toți patru. Doar 
că partea ta e cea mai mare. I-ai luat lui Jane mama. Noi le luăm 
copiii. Karma. 

— În plus, zise Jane și râse pe înfundate. Nimănui nu i-ar fi 
păsat dacă am fi ucis niște tanti de vârstă mijlocie. Dar copiii lor. 
Vincent, oh, copiii lor. Femei tinere şi băieți handicapaţi? Presa 
iubeşte aşa ceva. Să ataci niște oameni tineri şi nevinovaţi a fost 
cel mai rău lucru pe care l-ai putut face, Vincent. 

El tresări. Trebuie că auzise greşit. 

— Eu? întrebă el dând din cap. 

— Doar am zis că o să iau acelaşi lucru pe care mi l-ai luat tu, 
zise Jane. Tu mi-ai luat viața pe care aş fi putut-o avea. Așa că eu 
o s-o şterg pe a ta. Când te vor găsi mort în rezervorul cu apă 
vor găsi şi o scrisoare. De la tine. În care explici că ai făcut 
lumea un loc mai bun, curăţând-o de paraziți. 

El tot nu înţelegea. Era clar că Jane delirează. 

— Hai odată, nu fi încet cum ești de obicei, zise Jane enervată. 
Agnes se ocupa cu amestecul raselor. Tuva era evreică. Și 
Robert, handicapat mintal. Tot ce urăşti tu. Cel puţin, conform 
scrisorii. Acea mărturie, combinată cu faptul că ţi-ai lăsat 
propriul nume ca indiciu în datele crimelor, o să fie suficient 
pentru a te condamna și pentru a te face urât de generaţii de 
acum încolo. Nimeni n-o să mai vrea să-ți pronunţe numele. Vei 
fi scos din cărțile de istorie, ca o pată rușinoasă. O să fie ca și 
cum n-ai fi existat. 


— Nu poliția a descoperit indiciul cu numele, zise el. Eu le- 
am atras atenţia asupra lui. 

Jane izbucni din nou în râs, un hohot răgușit, cu gura până la 
urechi. 

— Oh, frăţioare! Cum faci tu treaba în locul meu! Şi te-au 
crezut, evident, când ţi-ai susţinut nevinovăția sus şi tare? 

— Nu chiar. 

Ochii lui Jane luceau de o fericire nebună, iar el îşi lăsă 
privirea în pământ. Cum a putut fi atât de prost? 

— Bineînţeles că de aceea i-ai trimis lui Ruben articolul din 
ziar, zise el. Ca să ajuţi poliţia s-o scoată la capăt cu codul. 

— Articolul din ziar? zise Jane uitându-se la el nedumerită. 
Acum chiar nu ştiu la ce te referi. Dar ai dreptate, în mod clar 
trebuie să le dăm organelor legii câte un ghiont uneori. Ca de 
exemplu să lăsăm o admiratoare fanatică să le propună să 
colaboreze cu tine. 

— Fata-cu-Delfinul. 

Jane chicoti mulțumită. 

— Da, uneori avem puţin noroc, zise ea. Kenneth era lângă ea 
când au auzit-o pe Mina vorbind cu şefa ei. Am realizat ce 
deschidere perfectă e pentru noi. Când pe urmă Kenneth nici 
măcar n-a mai trebuit să te propună Minei, ci doar să-i 
menţioneze asta Annei... Doamne, Dumnezeule. Unele lucruri 
parcă sunt făcute să fie așa. 

Mina. 

Vincent trase iar cu coada ochiului în direcţia ei. Ea nu se mai 
mișca. Avea nevoie de mai mult timp. 

— Şi ce explicaţii ai fi dat despre Mina, dacă aţi fi omorât-o 
cu cuiul? întrebă el. 

— Conform scrisorii, „marea ta operă” se termină cu tine 
punându-ți capăt zilelor, zise Kenneth. Dar când Anna ne-a 
povestit cât de mult înseamnă Mina pentru tine, nu ne-am putut 
abţine. În plus, cu un nume ca Dabiri, se potriveşte perfect în 
tipar. Tu urăști şi musulmanii, știi asta. 

O schimbare în atmosferă. Ceva se întâmplă. Simţea că 
discuţia se va termina curând. 

— Văd ce gândești, zise Jane. Te gândești că telefonul de pe 


care te-am sunat e urmărit. Că poliția ştie unde eşti și că se 
îndreaptă încoace. Așa e. Vreau ca ei să ştie. Chiar o să sun ca să 
mă asigur că vin. Cât mai mulți posibil, ca să se bucure de 
ultimul tău spectacol şi de mesajul tău către posteritate. Poliția 
va fi aici chiar după ce vei fi tras pentru ultima oară aer în piept. 

Ultima șansă. 

— Mina, trezeşte-te! strigă el bătând în sticlă cât de tare putu. 

Minei i se vedeau globurile ochilor mişcându-se sub 
pleoapele închise și se auzea de parcă ar spune ceva. Pe urmă 
deveni din nou nemișcată. 

Kenneth îl apucă pe Vincent de umeri și-l trase de lângă lada 
de sticlă. 

— la vezi, spuse Kenneth. 

— Destul cu vorba, zise Jane şi rulă până la o scară sprijinită 
de una din părţile rezervorului. A sosit vremea, frățioare. 

El se uită la scară. Se uită la lada de sticlă. Era făcută doar 
pentru o persoană. 

— Mai întâi o scoateţi pe Mina, zise el. 

— Am nevoie de ajutorul tău pentru asta, spuse Kenneth. 
Cobori și ridici de dedesubt, iar eu ridic de sus. 

Nu avea de ales. Acum urma să se întâmple. Nimeni n-o să 
vină să-i salveze. Se sui pe scară. Deschizătura cutiei de sticlă 
era căscată spre el şi ameninţa să-i înghită minţile. Prea 
înghesuit. Mult prea înghesuit. Și nu se va termina acolo. Maria 
va crede scrisoarea. Benjamin, Rebecka și Aston îl vor uri toată 
viața de-acum încolo. Vor trebui să-și schimbe numele de 
familie. Presa nu va crede vorbele Minei, că e nevinovat. Nu 
când dovezile erau atât de copleșitoare. Dar familia lui poate că 
da. Era singura speranţă care-i mai rămăsese. Că familia lui va 
crede. 

El îşi concentră atenţia asupra Rebeckăi, asupra lui Benjamin 
și a lui Aston şi asupra Mariei, în timp ce făcu ultimii pași și 
coborî în rezervor. Poate că ei n-o să-l urască. Poate că nu. Se 
ghemui când ajunse jos în lada de sticlă şi îndepărtă părul de pe 
fața Minei. Era complicat, n-avea loc să se aplece. Singura 
modalitate de a ajunge la Mina era să îndoaie genunchii, cu 
bustul drept. 


— Mina, spuse el tandru și o lovi ușor pe obraz. Trebuie să te 
trezeşti acum. Trebuie să mă ajuţi să te scot de aici. 

Mina mormăi din nou, adâncită în somn. Ce-i dăduseră, de 
fapt? Spera că nu chetamină. 

— Hai, Mina, trezeşte-te. 

Un sunet hârşâit care venea de deasupra capului îl făcu să se 
uite în sus. Kenneth trăsese capacul pe rezervor. Auzi ceva 
zăngănind deasupra capacului. Un lanţ. Bineînţeles. Jane bătu în 
geam ca să-i atragă atenţia. 

— Întelegi că ea n-are cum să trăiască, nu-i aşa, frățioare? Ar 
putea distruge totul. 

Jane scoase un pix şi o hârtie împăturită. 

— O să adaug un rând în scrisoare, zise ea, despre motivul 
pentru care ai vrut să mori împreună cu ea. Ca să te asiguri că 
ea nu ajunge în raiul musulman sau ceva de genul ăsta. Ce e 
ironic e că Mina mi-a salvat viața. Dacă n-ar fi sunat la salvare 
când m-am prăbușit la AA, n-aş mai fi fost azi aici. Mulțumește- 
i tu din partea mea. 

Despături hârtia, scrise câteva rânduri, o împături la loc și o 
băgă într-un plic. 

— Jane! ţipă el, bătând în sticlă cât de tare putu. Eşti sora 
mea! Am avut o înţelegere. Mina trebuia să trăiască! 

— Sora ta? zise ea holbându-se la el cu ochii ei reci, 
pătrunzători. Acea Jane a murit acum mai bine de treizeci de 
ani. lar frăţiorul ei moare azi. 

EI bătu în capacul de deasupra capului, dar nu avea niciun 
rost. Kenneth cobori de pe scară și se duse la perete, unde un 
furtun era prins într-un robinet. Furtunul continua pe podea și 
ajungea până la rezervor. Când Kenneth învârti robinetul, se 
auzi un vâjâit în furtun. Câteva secunde mai târziu, la picioarele 
lui Vincent începu să curgă apa. Ridică din reflex un picior, 
înainte să înţeleagă creierul că nu era posibil să evite umezeala. 
Dar apa trebuia să intre pe undeva. Cu puţin noroc, ar fi putut 
măcar să fie scurgeri pe lângă gaură. Căută febril pe fundul 
lăzii, dar nu găsi nimic. Probabil era ascunsă prin spatele unui 
ventil. Bun design. 

— Suntem chit, Vincent, zise Jane dincolo de sticlă. Sau, 


oricum, o să fim imediat. Acum o să sunăm la poliție. Le ia o 
jumătate de oră să ajungă aici cu feribotul din Norrtălje. Când o 
să vă găsească trupurile, pe al tău şi pe al Minei, plus mărturia 
detaliată, atunci s-a terminat, în sfârşit. Să ne scuzi, dar noi nu 
putem rămâne până atunci. 

Zâmbi vag și lipi scrisoarea pe peretele de sticlă, la nivelul 
ochilor, ca el s-o vadă clar. Pe urmă oftă adânc, de parcă ar fi 
scăpat de o mare povară, şi-l lăsă pe Kenneth să o scoată din 
atelier, în căruciorul cu rotile. Dacă ar fi fost într-un film, ar fi 
spus o replică de adio super inteligent de bine formulată, iar 
Vincent ar fi găsit în ultima secundă un mod genial de a ieşi din 
rezervor, sau cineva ar fi trecut pe acolo şi ar fi spart sticla 
tocmai când nu mai exista nicio speranţă. 

Dar nimic din toate acestea nu se întâmplă. 

Tot ce se auzea era susurul apei care urca încet şi vocea cuiva 
care pronunţă numele surorii sale, în timp ce un bărbat în vârstă 
împinge o femeie în scaun cu rotile afară, la lumina soarelui. 


Silueta de carton care-l reprezenta pe Vincent era îndoită, era 
singurul mod de a o băga în mașină. Când Christer îl întrebase 
la ce-i trebuie, el doar mormăise ceva despre dovezi și 
continuase să îndese cartonul pe bancheta din spate. 

Acum, sincer vorbind, Ruben nu prea ştia de ce voia să ia cu 
el silueta de carton. În afară de faptul că îi amintea de mutra 
arogantă a lui Vincent şi-i menținea astfel nivelul de adrenalină 
ridicat în corp, fiindcă se înfuria de fiecare dată când se uita la 
ea. Ceea ce-i făcuse Vincent era de neiertat. Vincent ar fi putut la 
fel de bine să-i lege între ele şireturile de la pantofi şi să-i tragă 
pantalonii în jos. 

Niciun coleg nu îndrăznise să râdă, cel puţin nu cât să audă 
el, dar o văzuse în ochii lor. Marele Ruben Höök. Dus de nas de 
un mentalist fătălău. Se uită în jur să se asigure că nimeni nu se 
uită în direcţia lui și dădu cartonului o scatoalcă drept în bot, 
înainte să închidă portiera. Al dracu' Vincent. Din nou. 

Se duse la Christer, care stătea lângă mașina patrulei, puţin 
mai încolo, pe drum. 

— Chiar a fost nevoie să cari după tine toate forțele de 
intervenţie? îi zise el acru. Mâine tot Palatul Poliţiei o să 
vorbească despre asta. 

— Nu ştiam cum se prezintă situaţia, zise Christer. Cu 
informaţia pe care o aveam se putea foarte bine ca Vincent să fie 
pe cale să devină următoarea victimă. 

— Tu nu pricepi că ne-a dus de nas? Am zis deja de la 
început să-l săltăm pe Vincent. Dacă aţi fi ascultat, toate astea nu 
s-ar fi întâmplat. Să ţineţi minte asta când o să găsiți următoarea 
victimă. 

Peder şi femeia aceea de la Departamentul de analiză, Sara- 
nu-mai-știu-cum, coborâră dintr-o maşină civilă. Peder trebuie 
că-i pasase pe tripleţi soţiei lui. Halal zi de naştere. 

Ultima oară când Ruben o întâlnise pe Sara, ea îl tratase de 
parcă era invizibil. Habar n-avea de ce, nu-și amintea să se fi 
văzut înainte. Sigur linguristă. Nu l-ar mira câtuși de puţin. 

— Avem idee unde se află Vincent în acest moment? îl întrebă 


el pe Peder. 

— Nu chiar, răspunse Sara. Un apel telefonic se cuplează la 
cea mai apropiată stație-mamă. Vincent a primit un apel pe care 
l-am localizat la o staţie-mamă din insula Gräddö, în 
arhipelagul Norrtălje. Așa că bănuim că e pe undeva pe acolo. 
Dar problema e că staţiile-mamă din arhipelag acoperă zone 
mult mai mari decât aici, în oraș. Dacă ar fi fost în oraș, am fi 
ştiut pe ce stradă e. Acum avem destul de multe insule din care 
să alegem. Tjockö, Edsgarn, LidG... 

— Lid6? întrerupse Ruben. Nu poate fi o coincidență. Am 
fost acolo, la ferma de vizoni. 

Îi fixă cu privirea, pe fiecare la rând. 

— Ştiu exact unde e. 


Apa îl ajunge până la marginea de sus a şireturilor, îi udă 
șosetele și-i umple pantofii. Nu te gândi la asta. Nu te gândi la 
apa care în doar cinci minute va umple lada de sticlă. Lada care 
are patru laturi, şase, dacă sunt socotite și acoperişul și fundul, e 
prea strâmt, nu poate rămâne acolo şi nu poate rămâne acolo cu 
Mina. 

Trebuie s-o ajute pe Mina. 

Patru plus şase fac zece, adică unu și zero, bărbat şi femeie, el 
şi Mina. Ei sunt o funcție matematică a rezervorului de apă, el 
trebuie să-i scoată de acolo. Cinci minute până se umple. A 
cincea roată. Cinci degete la fiecare mână. Intre două corpuri 
cereşti care se învârt unul în jurul celuilalt există cinci puncte 
unde un obiect poate fi ţinut în echilibru perfect de gravitația 
corpurilor, unde curentul îi trage la fel de mult pe amândoi şi de 
aceea sunt nemișcați. Două corpuri. El şi Mina. Cu un echilibru 
perfect între ei. Atâta vreme cât sunt doi. 

Pentru că Mina stă în fund, apa îi udă pantalonii, picioarele și 
spatele. Ea se încruntă și mormăie ceva, dar fără să deschidă 
ochii. 

— Mina, trebuie să te trezești! 

El îndoaie genunchii, cu trunchiul în continuare foarte drept, 
pentru că e atât de strâmt acolo, apoi încearcă să aşeze braţele ei 
în jurul umerilor lui ca s-o ridice sus, dar nu poate s-o apuce. 
Nu merge. Lada e atât de îngustă, că nu pot sta în picioare 
amândoi, chiar dacă stau presaţi unul de celălalt. Unul dintre ei 
trebuie să fie sub celălalt. 

Unul dintre ei trebuie să ajungă primul sub apă. 

Unul dintre ei trebuie să moară primul. 

Brusc, Mina respiră adânc și deschide ochii. Șocul din 
privirea ei. 

— Vincent! Unde suntem, ce se întâmplă, de ce... 

El încearcă să se uite în sus, dar își lovește creștetul de 
peretele de sticlă. 

— Au! strigă ea şi îşi ține din reflex respirația. 

— Patru pereţi de sticlă, zice el fără să se poată abţine. Un 


spațiu închis. Litera numărul patru e D. Ultima literă din 
alfabet, O. Dă. Adică „a muri”. 

Creierul e în cădere liberă. Gândurile lui lovesc febril în 
pereţi, la fel de închise ca el însuși şi el doar urmase 
instrucțiunile, mereu urmase doar instrucțiunile până la punct 
și virgulă, nu era vina lui, el avea doar şapte ani... 

— Vincent! ţipă Mina şi-l loveşte tare în coapse. 

— lartă-mă, zice el. lartă-mă pentru tot. 


Jane se uită la apă și la arhipelag în timp ce Kenneth o 
împinge în căruciorul cu rotile pe poteca din spatele fermei de 
vizoni. E foarte frumos acolo, pe insulă. Mai ales azi. 

Ea îi e recunoscătoare. Nu poate spune că a avut o viață 
bună. Dar Kenneth măcar o făcuse să aibă, spre final, un sens. 
Nu-i ceruse să-i pese de ea. Dar el înțelesese. Poate pentru că și 
el era deja atât de aproape de sfârșit când se întâlniseră. O 
ajutase să obțină acele reparaţii care credea că i se cuvin. Ce 
declarație mai mare de dragoste ar fi putut primi din partea 
cuiva. 

Ajung jos la debarcader și Kenneth se oprește. Apa clipocește 
liniștită, lovind stâlpii de lemn care susțin debarcaderul, iar un 
pescăruş sur ţipă după prietenii lui din îndepărtare. El îi pune o 
mână pe umăr şi ea o mângâie ușor, drăgăstos, fără să se 
întoarcă. 

— Se termină curând, zice el. 

— Ştiu, răspunde ea. Mulţumesc. Fără tine, încă ar fi 
continuat. 

Nu trebuie să vorbească mai mult. Nu trebuie ca el s-o 
întrebe dacă vrea cu adevărat. N-a mai pus întrebarea aceea de 
multă vreme. Au depășit toate astea. Şi, oricum, n-ar mai avea 
de ales. 

Bărbatul scoate o rolă de bandă adezivă argintie, o înfăşoară 
în jurul mâinii sale stângi și a mânerului scaunului cu rotile. O 
dată şi încă o dată și încă o dată. E important ca mâna să fie bine 
legată. Ea îl ajută să-și fixeze bine mâna stângă. Abia când 
termină îşi ridică privirea spre el. Dar nu o întâlneşte pe a lui, 
privirea lui a dispărut deja în depărtare. E acolo undeva în larg, 
poate împreună cu pescăruşii. 

El începe să împingă scaunul cu rotile pe debarcader. Mai 
întâi încet. Scândurile răpăie sub roţi. Cu cât se îndepărtează, cu 
atât mai mult măreşte viteza. Ea se ţine bine în scaun, să nu 
cadă. 

Când ajung în capătul debarcaderului, el nu se oprește, în 
schimb, face un salt și lasă scaunul cu rotile să continue drept în 


aer. 

— Vincent? Uşiţa nu pare să funcționeze cum trebuie. 

Ea apasă pe ușa ascunsă pe care i-o arătase fiul ei, dar e 
înțepenită. De neclintit. Sau poate că nu știe ea, poate că apasă 
dintr-un unghi ciudat. De unde să ştie? În plus, ea are o greutate 
aproape dublă. Aparent trebuie să fii subțire ca un băț, dar 
flexibilă ca o balama dacă vrei să fii asistenta unui magician. 

— Vincent, unde-ai plecat? strigă ea din nou. 

Încearcă acum să ridice capacul, dar şi acela e înțepenit. 
Bineînţeles, el l-a încuiat cu lacătul acela. Vincent spusese că se 
duce să aducă ceva. Probabil e o surpriză pentru ea. Așa e, 
fireşte. El ştie că nu se poate deschide clapa. Acesta este felul lui 
de a glumi. În orice moment o să descuie capacul și-o să 
prezinte hainele de asistentă pe care le făcuse pentru ea, cu 
paiete în culorile curcubeului. Sau altceva. Să nu uite totuși să 
nu-l certe prea mult. 

Dar durează mult până la întoarcerea lui. Mult prea mult 
timp, ţinând cont de cât de incomod e să stai chircit şi îndoit în 
ladă. Ea se răzgândește. Probabil o să fie totuşi un mare scandal. 
Aceasta nu este una dintre cele mai bune idei ale lui Vincent. În 
sfârşit, aude sunete. Voci. Nu sunt înăuntru în hambar, încă nu. 
Afară. ÎI aude pe Vincent, e foarte sigură. Și nu e singur. Sunt 
mai multe voci. Voci de fete. Ele râd. Şi Vincent râde. Pe urmă 
îşi zic șșşt șșşşt. De parcă ar face o năzbâtie. 

— De ce ţi-e aşa frică de apă, Vincent! strigă cineva. Hai 
odată! 

Pe urmă, vocile dispar. 

— Vincent! strigă ea şi bate în peretele lăzii, cel din faţa ei. 

Mult mai tare de data aceasta. 

— Te-ai întors, Vincent? 


Mina îl examinează pătrunzător. El doar dă din cap în semn 
de răspuns, îi e prea ruşine să spună ceva. Ea încearcă să se 
ridice în picioare, e nevoită să se lipească de el ca să aibă loc. 
Reușește cu chiu cu vai. Apa le-a ajuns până la coapse. 
Piepturile lor se strivesc unul de celălalt, făcând să le iasă aerul 
afară din plămâni. El nu se poate uita la ea. E prea aproape. Dar 
o simte. Nu doar fiindcă e strâns lipită de el, ci pentru că... e. 
Patru plus şase fac zece, adică unu și zero, adică el şi Mina. 
Două corpuri pe orbită. Un mic obiect, o înțelegere fragilă, într- 
un echilibru perfect între ele. Dar nu asta spune. Doar nu e idiot. 

— Nu ne putem mișca dacă stăm aşa, zice el chinuit. Și atunci 
nu putem ieşi de aici. 

— Spune că ştii cum ieşim de aici, zice ea tot aşa, chinuit. 

— Ştiu cum ieşim de aici. 

— Vorbeşti serios? 

— Nu, habar n-am. Ştiu doar că nu avem suficientă forță să 
spargem sticla dinăuntru. Asta funcţionează doar la televizor. 
Trebuie să găsim altceva. 

— E extrem de multă apă, Vincent. 

— Ştiu. lartă-mă. 

— Incetează să mai spui iartă-mă, mai bine gândeşte. Eşti 
bun la asta. Uneori. 

Apa le ajunge până la burtă. Le-au rămas cel mult două 
minute. Dar ea are dreptate. Şi gândurile sunt ale lui, din nou. 
El ignoră apa, ignoră rezervorul de sticlă, încearcă să gândească. 

Sau stai, apropo. Derulează înapoi. 

Rezervorul de sticlă. Spre deosebire de Agnes, Tuva şi Ruben, 
ei nu se află într-o ladă meșterită în casă. Se află într-un număr 
profesionist de iluzionism cu apă. Şi aşa ceva are mereu straturi 
peste straturi de secrete. Poate că Presto nu i le-a dezvăluit pe 
toate lui Jane. Există modalităţi de a ieși de acolo și există și... 
modalități de a respira aer. 

Tuburi pentru scafandri. 

O iluzie cu apă are mereu țevi ascunse care duc spre exterior 
și prin care magicianul poate respira. El își lovește fruntea tare 


de sticlă, de frustrare. 

— Vincent? zice Mina, iar el aude neliniștea din glasul ei. 

Dar nu se poate ierta. Ar fi trebuit să-și dea seama de asta 
mult mai devreme. În continuare, din cauza lăzii, creierul nu 
poate funcționa cum trebuie. E atât de strâmt. Peste un minut și 
un pic aerul se termină şi el trebuie să găsească tubul rapid. 

Pornind de la premisa că Jane şi Kenneth nu l-au îndepărtat. 


Pentru o secundă simte că parcă zboară. Că parcă nu are 
greutate, sau ca și cum ar cădea în sus. Pe urmă scaunul cu 
rotile loveşte apa cu un plescăit puternic. Frigul din apă îi taie 
respiraţia lui Jane. Ea ştia că va fi rece, dar nu atât de rece. Ţine 
în continuare tare de scaun când încep să se scufunde. 

Lumina soarelui dispare aproape instantaneu. Apa mării e 
întunecată, ea nu vede nimic în faţa ei. Nu așa trebuia să fie. Dă 
drumul scaunului, se întoarce și caută brațele lui Kenneth în 
întuneric. El e în continuare lipit cu bandă adezivă de scaunul 
cu rotile care se scufundă, nu poate răspunde atingerii ei. Ea se 
ţine de braţul lui şi se trage în sus, să scape din scaun și să-l 
îmbrăţișeze pe Kenneth. El o cuprinde, într-o îmbrăţişare 
insuficientă. 

Trebuia ca la final să se întâlnească. 

Să se scufunde îmbrățișați prin albastru. 

Demn și calm. 

Dar e negru ca tăciunele şi e frig şi doare. 

Atât de tare. 

Ea strânge ochii de frig și trage de Kenneth, încearcă să-l care 
în sus, să-l scoată din întuneric. ÎI simte cum încearcă disperat 
să-şi elibereze mâinile din scaunul cu rotile, dar rămân legaţi 
bine cu banda adezivă. 

O dată şi încă o dată și încă o dată. 

Scaunul continuă să-i tragă în jos. Crede ea. Panica vine 
atunci când ea realizează că nu-și mai dă seama în ce direcţie se 
mişcă sau măcar dacă se mișcă. Întunericul din apă i-a luat. 
Nimic nu le mai arată ce e sus și ce e jos. 

— Vincent, Vincent, Vincent, şopteşte ea cu buzele lipite de 
lemn. 

La început strigase până răguşise, în timp ce așteptase ca 
vocile să se întoarcă. Dar ele nu s-au întors niciodată. Acum ea 
poate doar să şuiere. Așa că îi şopteşte numele, până când nu 
mai e posibil. 

În ladă e cald ca într-o saună, de la transpiraţie are părul 
șuviţe şi-i curg picături de pe vârful nasului. Simte cât de udă e 
pe spate, chiar dacă nu ajunge acolo cu mâinile ca să pipăie. 

Dacă lada ar fi fost construită din plăci Masonite, poate că ar 
fi reuşit să le împingă cu picioarele și să le dărâme. Dar Vincent 
îşi făcuse temele. Allan trebuie că i-a dat materiale bune de la 
depozitul de cherestea. Și marginile sunt și bătute în cuie, și 
lipite. 

Acidul lactic îi ţipă în articulaţii. Dacă n-o să poată să-şi 
întindă picioarele curând, o să-şi piardă minţile pe bune. E un 
sentiment inuman să stai timp de mai multe ore așa cum stă ea. 
Sau cât timp o fi trecut. Pot fi zile. Ani. 

— Ajutor, să m-ajute cineva, şopteşte ea. 

Se gândeşte să țipe. Curând. Imediat ce-și va fi adunat 
puterile. 


Vincent trage aer adânc în piept şi apoi îndoaie genunchii cât 
de mult poate ca să ajungă la fund. Trece cu mâinile de-a lungul 
bordurilor de sub apă. Nimic acolo. Unghia de la degetul mic 
prinde ceva într-un colț, ridicat cam un centimetru. Acolo e. 
Acolo e. Deci Jane totuşi nu-l găsise. 

Meştereşte la tub cu grijă, ca să-l tragă de acolo. Bineînţeles că 
tubul de scafandru e jos de tot. Magicianul atârnă cu capul în jos 
în ladă, atunci podeaua e cea mai apropiată de cap. El se ridică 
din nou, scuipă și şuieră la apa care acum i-a ajuns Minei până 
la gură. 

— Eşti sigur că sticla nu poate fi spartă? zice ea rapid şi 
scuipă când apa încearcă să-i intre în gură. 

Aproape că i se citeşte disperarea în glas. El răspunde dând 
din cap afirmativ, apoi vede scrisoarea de la Jane, ultimul lui 
mesaj către posteritate, pe partea exterioară a peretelui de sticlă. 
Ar face orice ca să-l distrugă, să rupă scrisoarea în bucățele. Nu 
vrea să-l urască familia. 

— E un tub de scafandru prins acolo jos, zice el. Trebuie să-l 
iei. 

— Nu trebuie să fii vreun cavaler salvator, eu sunt polițistul 
aici, spune ea și fornăie din nou în apă. 

— Tu eşti mai mică de statură, zice el. Mai am sigur o 
jumătate de minut aici sus, să încerc să găsesc o soluţie. Pe urmă 
cobor. Atunci vedem care din noi e mai puternic. 

— Ha, ha, ha. 

Dar Mina face cum spune el și se scufundă până la tub, chiar 
înainte ca apa să-i ajungă la nas. Mişcarea împroașcă apa şi el 
strânge tare gura şi ochii. Nu s-a sinchisit niciodată să facă 
exerciții de ţinut respirația. Sigur, ar putea să împartă tubul cu 
Mina, dar manevra de a schimba locul cu ea în lada îngustă ar 
dura mai mult decât i-ar ţine aerul din plămâni. Şi pe urmă ar 
trebui să schimbe locul din nou. Încearcă să-și controleze 
respiraţia. 

Apa îi gâdilă buzele și el închide gura, strânge din buze. 
Respiră sacadat pe nas. Simte deja că parcă nu mai are aer. Nu 


mai e aer în rezervor. Bate tare în clapa de deasupra capului. 
Daţți-ne drumul, dați-ne drumul. Ajunge acum. Sunetul pumnilor în 
tablă face ecou în camera de dincolo de sticlă, dar în rest e 
liniște. N-o să scape din asta. De data asta n-o să mai scape. 
Când apa îi trece de buza de sus, bate panicat în pereţii de sticlă. 
Dacă nu poate să reducă panica, e pierdut, dar nu se mai poate. 

Panică. 

Ceva legat de panică? 

Apa ajunge la nări, el îşi ia avânt în sus și trage ceea ce el 
consideră ultima suflare. Timpul care i-a mai rămas este exact 
până vor ceda plămânii. Cineva îl trage de cracul pantalonului. 
Se uită în jos şi Mina îi face semn la tubul cu oxigen, dar el dă 
din cap. Nu e timp. Deja simte explozia din corp. Ar fi trebuit să 
facă exerciții de ţinut respiraţia. Toată concentrarea e asupra 
acţiunii de a nu deschide gura. Nu poate vedea clar, clipeşte din 
cauza apei din ochi. Dacă deschide gura, atunci s-a terminat. 
Corpul arde, el arde, creierul vrea să termine acum, 

panică 

panică... 

pârghie. 

Umberto. Ce-a zis Umberto? Licăriri în faţa ochilor. Ceva 
despre o pârghie. Toate sunetele dispar când apa acoperă 
urechile. O pârghie care nu există. O pârghie de panică. E izolat 
în apă. Înconjurat. Ușiţa nu exista, pentru că Tom Presto şi-a 
asumat riscuri. El presează mâna de peretele de sticlă. Pe partea 
lui există doar moarte. Dar acel Tom Presto pe care Vincent îl 
întâlnise nu s-ar juca cu moartea. Din contră. El ar refuza să-şi 
lase soarta în mâinile altcuiva. Nu mai poate gândi. Creierul se 
închide, el coboară într-un întuneric primar. Loveşte cu 
sălbăticie în apă, dar mișcările lui sunt lâncede, le lipseşte vlaga. 
Deschide gura şi corpul trage din reflex apă în plămâni. 
Colecţionarul francez al lui Umberto se înșelase. Tom ar fi 
trebuit în mod clar să aibă o pârghie de panică. Doar că nu pe 
exterior. Ar fi trebuit să fie... în interiorul rezervorului. 

Echilibrul perfect între două corpuri se sparge în milioane de 
bucăţi atunci când ele își încetează calea pe orbită. 

Nu durează mult. 


O simţi doar ca pe o ameţeală de o singură secundă. 
Restul e exact ca și cum ai adormi. 


Corpul de care Jane se agaţă se smucește în spasme violente. 
Ea nu mai vrea. Vrea să trăiască. Nu așa trebuia să fie. 

Îi dă drumul lui Kenneth și încearcă să înoate în sus. Îl lasă în 
plata Domnului să se scufunde pe fundul mării. Ea ştie că e 
mult prea în adânc și că picioarele sunt inutilizabile. Poate înota 
doar cu braţele. 

Durează prea mult. Poate că nici măcar nu înoată în direcția 
corectă. Poate că doar înaintează şi mai adânc. Dar nu vrea. 

După trei manevre de înot, plămânii îi explodează. 

Nu aşa era. 

Aşa era. 

Ea nu mai ştie cine e. Ştie doar că o doare de atâta vreme. 
Articulațiile din corpul care ţipă. Căldura. Setea. Își suge 
degetele însângerate ca să bage în ea puţin lichid. Unghiile le-a 
rupt de mult în lemnul care o ţine captivă. Simte că a trecut atât 
de multă vreme de atunci. Blestemă lumea şi pe urmă cere 
iertare. 

— Vincent. Jane. Foarte bine. N-o să vă mai strig. O să vă 
descurcați mai bine fără mine. Ştiu asta. Întotdeauna am știut-o. 

Nu ştie, dar probabil o spune cu voce tare. 

Pe urmă nu mai spune nimic. 

— Tu ai construit lada? 

O necunoscută stătea în faţa lui cu un carneţel și un pix în 
mână. Vorbea pe un ton plin de zel, aproape cu lăcomie. El nu 
răspunse. Oricum suna de parcă ea ştia deja răspunsul. În plus, 
n-o cunoştea. Se uită din nou la mâinile ei. Un creion era o linie. 
O dimensiune. Un carneţel era un pătrat. Două dimensiuni. 
Lada pe care o construise el era un cub. Trei dimensiuni. A 
patra dimensiune era timpul. Dar chiar acum, el se mişca în 
afara lui. Stătea în curte de o veșnicie. Sau o secundă. Cineva 
vorbise cu el. Sau poate nu. 

Un poliţist pe care credea că-l mai întâlnise, probabil același 
poliţist care o ajutase pe mama când le murise motorul mașinii 
în faţa magazinului, o luă pe femeie de braţ şi o duse de acolo. 

— Lasă-l în pace pe băiat, zise polițistul. Nici măcar n-ar 
trebui să fie aici. Dar doamna de la direcția socială mai întârzie. 

Intrarea în grajd era împrejmuită cu bandă adezivă cu sigla 
poliţiei, iar lada împodobită cu steluțe fusese scoasă în curte. Ce 
noroc că îi pusese rotițe, altminteri ar fi fost greu de cărat. Dar 
nu înțelegea cum o să mai intre acum în atelierul lui, acolo unde 
îşi ţinea toate secretele. De nu s-ar apuca să-i scormonească 
printre ele! Atunci ar fi foarte trist. 

— Sunt de la Hallandsposten, se răsti femeia și se smuci din 
mâna polițistului. Opinia publică are dreptul să știe. 

EI se uită la umbra lui de pe pietriș. Începea să se alungească. 
El era doar umbra lui. Chiar penumbra, acolo unde lumina nu 
ajungea niciodată. Și el era unidimensional. Din profil, el nu se 
vedea. Femeia se aplecă spre el. 

— Cum e să nu mai ai mamă? zise ea, pregătindu-se să 
noteze. 

El nu înţelegea cum de-l vede ea, doar stătea întors într-o 
parte. Şi cum adică nu mai are mamă? Mama era acolo, în 
bucătărie. Mama era în cum se spăla el pe dinţi. Suntem ceea ce 
facem, așa zicea mama mereu. El poate s-o facă pe mama când 
vrea el. 


— Hai că ajunge, ce dracu’, îi zise polițistul nervos femeii. Ori 
părăseşti locul accidentului, ori te bag în dubă pentru 
obstrucționarea poliției. 

Femeia scoase repede un aparat de fotografiat şi apăsă 
declanșatorul înainte ca polițistul să apuce să reacționeze. Blițul 
îl făcu să clipească. 

— Ai uitat să zâmbești, zise ea, dar e bine. Copiii serioşi dau 
bine în poză. Nu era şi o soră pe aici pe undeva? Ea poate e mai 
vorbăreaţă. 

Femeia o luă prin curte şi dispăru. Polițistul se așeză în fața 
lui și-i puse mâinile pe umeri. Acoperea soarele. 

— A fost un accident, zise bărbatul. Știi asta, nu? Nimeni nu 
dă vina pe tine. O să fie bine. Tu și sora ta veţi fi plasați în case 
noi, dar cel mai important e ca tu să înţelegi că nimeni nu crede 
că ceea ce s-a întâmplat e din vina ta. 

— O să locuim împreună? întrebă el neliniștit. Eu şi Jane? 

— Nu ştiu, Vincent. Depinde dacă e cineva pregătit să vă ia 
pe amândoi. Deci probabil că nu. Dar sigur o să locuiţi aproape 
unul de celălalt. Sunt convins că veți putea să vă întâlniți cât de 
des vreţi. E doar ceva provizoriu, înțeleg dacă totul ți se pare 
ciudat în aceste clipe. Dar voi sunteți copii deştepţi, ageri. Veţi fi 
puternici amândoi şi-o să treceţi peste toată chestia asta. Doar 
vă aveţi unul pe celălalt. Totul va fi iertat. 


Mina stătea pe fundul Water torture cell a lui Houdini și 
încerca să se adune. Apa începuse brusc să țâșnească în șuvoaie 
din rezervor, direct pe podeaua din afară. De parcă fundul i s-ar 
fi spart. Continua să curgă din furtun, dar ieşea afară la fel de 
rapid. 

Vincent stătea fără suflare deasupra ei. Se prăbuşise cu 
fruntea şi genunchii lipiți de sticlă, dar spaţiul strâmt îl ținea 
drept. Ea îl văzuse zvârcolindu-se, într-o panică sălbatică, atunci 
când rămăsese fără aer. Fusese aproape să-i dea un șut în cap. 
Când dădea din picioare şi se agita trebuie că găsise o manetă 
sau un buton care golea rezervorul. 

Dar tot trebuiau să iasă din acvariul blestemat. Nu știa dacă 
Vincent e mort, dar în mod absolut va fi, dacă ea nu-i făcea 
resuscitare pulmonară imediat. El spusese că sticla nu poate fi 
spartă. Dar rușine celui care se dă bătut. Îşi scoase unul din 
pantofi şi începu să bată sistematic cu tocul în sticlă. Avu grijă 
ca fiecare lovitură să nimerească în exact același punct. Lovi 
puternic de cincisprezece ori. El avea dreptate, ar fi fost 
imposibil să facă asta în apă. Când sticla crăpă, ea se apără din 
reflex cu brațele. Vincent căzu în față, dar corpul ei îi stătu în 
cale și-l împiedică să aterizeze cu faţa în cioburi. 

Păşi afară din rezervorul cu apă, îl trase pe Vincent după ea 
și-l puse cu grijă jos, pe un loc de pe podea fără cioburi. El era 
mai ușor decât părea. Sau ea devenise mai puternică. 

Se uită la el. Mentalistul. Ea îl trăsese în toate astea. Fiindcă 
Kenneth o făcuse pe Anna să-i propună asta. Ea muşcase din 
momeală, cu tot cu păr și unghii. Apoi, sora lui Vincent aproape 
că o omorâse, iar acum Vincent poate nu era mort. N-avea de 
gând să-l lase să scape aşa. Apa sigur spălase deja toate 
bacteriile de pe el. Îi ridică ceafa pentru a-i deschide căile 
respiratorii, trase aer în piept şi își puse gura pe gura lui. 


Vincent era în continuare prea sleit de puteri ca să o poată 
ajuta. Era întins pe spate, gâfâind după aerul care-i lipsise în 
rezervor. Mina nu avea nicio idee unde erau Jane şi Kenneth sau 
când se vor întoarce. O uimise că nu rămăseseră să-i vadă pe ea 
și pe Vincent murind, dar poate că nu aveau nevoie de asta. 
Credeau că și-au atins scopul şi poate le era de ajuns. Acum 
întrebarea era dacă fugiseră sau dacă erau în continuare pe 
undeva prin apropiere. 

Încerca să gândească limpede. 

Creierul se afla însă în stare acută de oboseală şi trebui să-și 
învingă pofta de a fugi pur și simplu de acolo. Nu-l putea părăsi 
pe Vincent. Tocmai îi salvase viața. Și îşi aduse aminte că nu ştiu 
ce filosofie chinezească spunea că asta însemna că are 
responsabilitatea lui. lar dacă fugea așa, fără cap, putea să 
nimerească drept în braţele lui Jane şi ale lui Kenneth. 

Se uită în jurul ei. Se luptă cu starea de vomă pe care o avea 
de la duhoarea de putreziciune, de dulce, care umplea în 
continuare locul. Trebuia să cheme ajutoare. Ceea ce însemna că 
trebuia să dea de un telefon. Kenneth îl aruncase pe al ei pe 
geamul mașinii, aşa că probabil era în mii de bucăţi la mai multe 
zeci de kilometri de acolo. Sigur i-l luaseră și pe-al lui Vincent, 
dar dacă nu-l luaseră cu ei, atunci ar trebui să fie pe undeva prin 
apropiere. Căută pe bancul de lucru din atelier şi în jurul 
bancului, singura piesă de mobilier din încăpere, dar nu găsi 
NIMIC. 

— Vincent, zise ea şi se întoarse către el, parcă cerând ceva. 

El era în continuare întins pe spate, i se vedea albul ochilor, 
respira scurt și spasmodic şi părea că luptă să revină la starea de 
conştiență. 

— Vincent! zise ea mai ferm. Ai văzut ce-au făcut cu telefonul 
tău? Nu e pe banc și nu-l găsesc nicăieri. E posibil să-l fi luat cu 
ei? 

Ea simţi speranța murindu-i în piept. Sigur că aşa făcuseră. 

Dar Vincent îşi ridică anevoios braţul drept şi arătă înspre un 
colț al camerei. Acolo era un container mare. Unul dintre acelea 


pe care le umpleai cu gunoi şi apoi ţi se ridicau de la poartă. Ea 
nici măcar nu-l remarcase, un container îi trezea mult prea 
multe sentimente de mizerie care nu putea fi niciodată spălată, 
ca să vrea să accepte existența acestuia. Dar Vincent continua să 
arate cu degetul. 

Se duse încrâncenată spre container. Mirosul de putreziciune 
se intensifica pe măsură ce se apropia de el. Conţinutul din 
stomac îi urcă prin gâtlej, o arse iute în gură și pe urmă se 
întoarse de unde venise. Panica o copleşea și mai tare, cu fiecare 
pas. Nu voia să vadă ce e în container. Nici măcar nu voia să-l 
atingă. Nu voia să fie în aceeași încăpere cu containerul. 

Se întoarse şi se uită implorând la Vincent. Văzu că el 
încearcă să vorbească, dar tot nu poate. În schimb, ridică mâna 
din nou şi arătă pentru a treia oară spre container. La dracu’. La 
dracii dracilor. 

I se păru că aude ceva afară. Rămase nemișcată ca să audă 
mai bine, dar era liniște. Nimeni nu va veni să-i ajute. De ea 
depindea totul. 

Containerul era înalt, mult prea înalt. Nu exista nicio 
posibilitate să se urce acolo singură. Se uită în jur. Scara care 
stătuse sprijinită de rezervorul cu apă căzuse când ea spărsese 
sticla. Scara era acum umedă, alunecoasă şi acoperită cu sticlă. 
Inutilizabilă. La peretele opus era o altă scară. Aceea arăta mult 
mai veche, părea nefolosită de mulți ani, dar măcar nu era 
decorată cu bucăţi de sticlă. Se duse la scara veche după ce mai 
privi o dată spre ușă. 

Scara era plină de pânze de păianjen. Nu numai pânze, după 
cum remarcă ea, plină de scârbă. Păianjeni. Grămezi de 
păianjeni mici mișunau pe scară şi se cățărau de colo-colo în 
pânza complexă. Găsi câțiva centimetri care nu erau chiar așa de 
plini de firele albe, lipicioase şi apucă de acea parte a scării cu 
groază și dezgust. Când o trase de lângă perete, descoperi sursa 
tuturor păianjenilor mici. O mamă-păianjen mare, grasă şi 
păroasă, care stătuse în spatele ramei de lemn, o luă imediat la 
goană peste mâna Minei. 

Ea ţipă din răsputeri. Nu se putu abține. Ţipătul făcea ecou 
între pereți și-şi simţi inima bubuind de groază, în timp ce se 


uita speriată spre ușă. Oare auziseră? Jane şi Kenneth vor veni 
acum şi vor descoperi că ea și Vincent nu muriseră în rezervorul 
cu apă? 

Dar nimic. 

Nimeni. 

Tăcere. 

Cu inima bubuindu-i în continuare, ridică scara și o cără 
până la container. O mânca tot corpul, de la rădăcinile părului 
până la picioare, și vedea cu ochii minţii cum tot corpul îi era 
acoperit de păianjeni bebeluşi care sigur vor depune la un 
moment dat ouă sub pielea ei sau se va întâmpla altceva la fel 
de hidos. 

Îi veni în minte un video de pe Youtube pe care i-l arătase 
Ruben odată, sigur ca s-o scârbească, de-al naibii. Era ceva care 
se numea botfly. O muscă sud-americană care depunea sub piele 
ouă din care mai apoi ieşeau larve, în video vedeai cum cineva 
trage afară o larvă mare, zvârcolindu-se, din scalpul unui om. 

Ea aproape că vomitase, dar nu voise să-i dea lui Ruben acea 
satisfacție. Așa că se stăpânise. Exact cum făcea acum, cu toată 
voinţa pe care o putea aduna. 

Cu grijă, puse scara jos, la baza containerului, încercând să 
scoată cât mai puţine sunete posibil când lemnul luă contact cu 
metalul. Mai mulți păianjeni mici rămăseseră pe scară când 
aceasta fusese mutată și pânza de păianjen se desprinsese în 
câteva locuri, iar acum se mișcau de colo-colo neliniștiți. 

Dar Mina abia dacă se mai gândea la pânză. Mirosul era de-a 
dreptul insuportabil acum, când era atât de aproape de 
container. Îi dădură lacrimile şi nările o înțepau. Orice ar fi fost 
acolo, şi care mirosea în felul ăsta, satura probabil aerul cu 
bacterii şi alte microorganisme, care acum pluteau în jurul ei și 
pe ea. Înăuntrul ei. 

Se forță să se concentreze asupra misiunii, asupra scopului. 
Când aruncă o privire la Vincent, văzu că el se ridicase în fund, 
cu capul atârnându-i între genunchi. Plângea cu suspine și 
scuipa restul apei pe care o înghiţise. 

Ea simţi din nou cum gura i se umple de fiere, înghiţea și tot 
înghițea. Nu putea să vomite acum, nu din nou. Atunci n-ar 


duce la capăt ce are de făcut. Să vomite era absolut cel mai rău 
lucru pe care şi-l putea imagina. Mai rău ca botfly. Să vadă toate 
chestiile alea scârboase care existau în ea, cărora ea le dedica 
fiecare secundă trează ca să le inhibe, îi provoca mereu un atac 
total de panică. O dată era mai mult decât suficient. În perioade 
de gripă se dădea cu spirt de trei ori mai mult ca de obicei și 
înghiţea, ca să fie sigură, nouă boabe întregi de piper alb pe zi. 
Chestia aia cu boabele de piper alb sigur că nu era dovedită 
științific în vreun fel, dar mama ei aşa făcea mereu și Mina 
reuşise să ocolească gastroenterita în ultimii zece ani. 

Trei stinghii în sus pe scară. Creștetul capului era la nivelul 
marginii containerului. Încă nu putea să vadă ce e acolo 
înăuntru. Dar mirosul devenise, dacă mai era posibil, şi mai 
puternic, şi mai înţepător. Trase gulerul bluzei peste nas, ca o 
formă de protecție insuficientă. Câţiva păianjeni mici alergau pe 
podul palmei, dar făcând comparaţie cu mirosul greu, putrezit, 
putu să-i ignore. 

Încă un pas mai sus. 

Şi încă unul, și vedea peste margine. 

Containerul era plin cu cadavre. 

Vizoni. 

Mii de vizoni morţi se holbau la ea, în stadii variate de 
putrefacție. Și se mișcau. Ea știa de ce. Cadavrele erau pline de 
gaze, viermi şi muşte lipicioase în cantitate atât de mare, încât 
dădeau senzaţia că mortăciunile se mișcă. Nu se putu abţine, se 
aplecă într-o parte și lăsă cerealele de la micul dejun, care nu 
ieşiseră data trecută, să o ia în jos spre podeaua de beton. 

Începură să-i curgă lacrimile. Inima îi bătea cu mișcări triple 
în piept şi simţi palmele ude de sudoare. Atacul de panică 
amenința să preia controlul total, dar știa că dacă lasă acel 
sentiment măcar și o milisecundă să o cotropească, nu se va mai 
putea coordona. 

Se uită spre Vincent. Părea mai stabil. Stătea cu capul în sus și 
se uita la ea, cu puţin mai multă culoare în obraji. Poate va reuși 
să meargă? Poate ar trebui pur şi simplu să iasă de acolo, să riște 
bănuind că Jane și Kenneth au fugit și se află departe de acolo? 

Dar ea ştia că nu se poate. Ar dura mult până ca Vincent să se 


poată mișca repede şi el n-ar putea să se opună câtuşi de puțin 
în situaţia în care ar trebui să se apere. 

Aveau nevoie de ajutor. 

Avea nevoie de telefon. 

Puse un picior pe marginea containerului. Încercă să ignore 
cadavrele de animale putrezite și pline de gaze de sub ea. 
Refuză să se gândească la milioanele de viermi și ouă de muște. 
În schimb, evocă disperat imagini cu curcubeie și unicorni, 
pajiști de vară şi pisoiași drăguți. 

Pe urmă sări. 


Când sosi poliția din Norrtälje, îi găsiră pe Mina și pe Vincent 
pe jos, în atelier. Mina luase furtunul de apă care ducea la 
rezervor şi încerca să se clătească. Dar cocoloaşe de sânge și 
părți din leșurile de animale la care ea nici măcar nu voia să se 
gândească erau în continuare înțepenite în părul ei. Imediat ce 
va găsi ceva ascuţit va tăia tot părul. 

Hainele ei erau într-un colţ, distruse pe veci. Și le smulsese 
urlând. Dar măcar găsise telefonul lui Vincent, plin de sânge 
lipicios. Şi funcţionase. Imediat ce terminase de vorbit se 
aruncase cu scârbă pe podeaua pe care o înecase cu apa din 
furtun. 

Vincent nu comentase nimic. În schimb, îi dăduse hainele lui. 
Erau mult prea mari și ude leoarcă, dar măcar scăpaseră de 
păianjeni şi viermi şi părți de animale. Vincent era în chiloți. O 
pereche de Björn Borg cu imprimeu hawaiian, nu se putu ea 
abţine să observe. 

Norrtälje trimisese doi poliţişti, ambele femei. Când îi văzură 
pe Mina şi Vincent, una dintre ele se întoarse din uşă. 

— Avem nevoie de pături! strigă ea la cineva care era afară în 
curte. Rapid! 

— Am primit un apel de aici, zise cealaltă polițistă. Şi imediat 
după aceea un apel de la Poliţia din Stockholm. 

Ea se ghemui lângă Mina, cu o privire îngrijorată. 

— Da, eu am sunat de aici, zise Mina pe nas. Ce repede ați 
venit! 

— Tu ai sunat? zise polițista uimită. După voce părea cineva 
mult mai în vârstă. Cei de la poliția din Stockholm erau cei mai 
derutaţi, dar conform celei cu care am vorbit de aici, ar trebui să 
existe două cadavre. Aparent, ceva legat de o răzbunare și o 
sinucidere. Și o scrisoare. Ştiţi ceva despre asta? 

Mina nu ştia ce să spună. Se uită la Vincent. 

— Jane și Kenneth au sunat la poliție înainte de-a pleca, zise 
el scuzându-se. N-am apucat să-ți spun. 


Trecură pe lângă ruta de ieşire spre Aeroportul Arlanda și 
continuară spre nord. După Arlanda, traficul se rărea mereu, 
deocamdată erau aproape singuri pe şosea. Dar ea ştia că avea 
să se aglomereze pe măsură ce se vor apropia de Uppsala. 
Christer sunase cât Julia era în maşină şi povestise că Vincent e 
dat în urmărire, dar că devenise o problemă a poliţiei din 
Norrtälje. Nu mai era treaba lor. Nu era nevoie de ea la sediu. 

Christer adăugase cu mult prea mult subînţeles că evident că 
habar nu avea de ce a rămas ea acasă, dar poate că are ceva mai 
important de făcut chiar în această zi. Ea îl sunase pe Torkel și 
se întorsese imediat, recunoscătoare că în Palatul Poliţiei nu 
existau secrete. 

Îi strânse mâna de pe volan. El îi răspunse, fără să-și ia ochii 
de la drum. 

— Mulţumesc, zise ea. Fiindcă mă suporţi. Adică hormonii 
ăştia nemernici. 

— Hei, tu eşti polițista-hotshot, zise el și zâmbi. Ai avut de 
făcut o alegere grea astăzi. Îmi pare rău că nu ţi-am ușurat 
situația. Dar să știi un lucru... 

Îşi luă o secundă privirea de la drum pentru a o privi în ochi. 

— Te iubesc. Şi consider că ai ales corect. Așa ar fi trebuit să 
facem mai multe încercări de a avea copii. Dar ce tată aş fi dacă 
nu te-aş lăsa să aperi pe cineva de afară, un om care e copilul 
altcuiva? lartă-mă că am fost aşa prost. 

— E OK, spuse ea şi-i puse mâna pe coapsă. Nu te-am luat 
pentru intelectul tău, știi asta. 

Torkel izbucni în râs şi râse şi ea cu el. Cu râsul acesta parcă 
se rupsese un baraj. Încordările acumulate timp de mai multe 
luni, tocmai de când ea reîncepuse tratamentul cu hormoni, 
dispăruseră în sfârșit. lar Torkel păru să simtă același lucru. 
Erau în drum spre ceva nou. Ea cobori geamul de la mașină și 
lăsă înăuntru frigului de septembrie. Vântul amplificat de viteză 
îi făcea vârtejuri pe chip și în păr. ÎL simţea jucăuș, zburdalnic. 
Zâmbi şi închise ochii. Vântul era plin de viaţă. 


OCTOMBRIE 


Vincent nu apăruse la conferința de presă. Mina îl înțelegea. 
Presa s-ar fi aruncat asupra ştirii despre legătura dintre el și 
crime cu aceeași frenezie precum peștii piranha asupra unei vaci 
moarte dintr-un râu. Era pur și simplu cel mai bine să se ţină 
deoparte. 

Julia urcă la pupitru. O parte din informaţie se scursese deja, 
presa amestecase bucăţi răzlețe de adevăr cu presupuneri 
fanteziste. „Scenariu posibil”, cum obișnuiau ei să numească 
asta. 

Murmurul se stinse încet și privirile tuturor se întoarseră 
pline de așteptări către Julia. Mina stătea în picioare lângă scenă, 
ascunsă în spatele unei draperii. Chiar şi despre ea se minţise 
prin presă. Nu pricepea de unde găsiseră ei pozele. Mereu 
avusese grijă să se țină departe de spaţiul public şi nici măcar în 
privat nu-i plăcea să stea în fața camerei. Cu toate astea, ei 
reuşiseră să dezgroape o poză veche alb-negru în care arăta 
oribil. Făcută la o intervenţie de urgenţă, fără măcar ca ea să fi 
fost conştientă de prezenţa fotografului. 

— Încă nu i-am localizat pe criminali, dar au fost identificați 
ca fiind Jane Boman și Kenneth Bengtsson. Așa cum voi, cei din 
presă, ați constatat deja, Jane era sora mentalistului Vincent 
Walder. 

— De cât timp ştia Vincent că ucigașul era chiar sora lui? 

Unul dintre cei mai insistenți reporteri de la Expressen pusese 
această întrebare fără ocoliş. 

— Vă rog mult să ridicați mâna pentru a primi cuvântul, zise 
Julia pe un ton sever. Altfel o să iasă haos. 

Mina observă abia acum că șeful poliției din Stockholm, tatăl 
Juliei, stătea tocmai în spatele sălii şi-şi observa fiica aflată la 
pupitru. Părea mândru. Mina ştia că pentru el era complicat cu 
Julia şi grupul și că ea, din cauza gradului de rudenie apropiat, 
trebuia să muncească dublu faţă de alţii. Așa că faţa lui mândră 
o bucură pe Mina. Julia merita asta. 

— Dar ca să-ți răspund la întrebare, zise Julia. Vincent nu şi-a 


dat seama că sora lui era ucigașul până când el și colega noastră 
Mina Dabiri au fost capturați. 

— De ce? Care-a fost motivul? 

Același reporter din nou, tot fără să ridice mâna. Mina vedea 
pe Julia că răbdarea ei era pe sfârşite. 

— Vă rog ridicați mâna. Este adevărat că motivul este legat de 
întâmplarea pe care aţi răstălmăcit-o şi-aţi înflorit-o în presă în 
ultimele zile. Mă refer la accidentul care s-a petrecut în copilăria 
lui Vincent și a lui Jane. Mama lor, Gabriella Boman, a murit în 
condiții tragice şi din diverse motive Jane l-a considerat pe 
Vincent responsabil atât pentru accident, cât şi pentru felul în 
care viața ei s-a conturat după accident. 

Un alt reporter flutură mâna în aer. 

— De ce tema iluzionismului? Nu e inutil de încâlcită? 

— Ce să zic? Experienţa îmi spune că ucigașii nu sunt mereu 
deosebit de raționali în privința modului de operare. Așa cum 
am spus, atât motivul crimelor, cât şi maniera în care au fost 
realizate sunt legate de circumstanţele din jurul morții 
Gabriellei Boman. 

— Moartea lui Daniel Bargabriel are vreo legătură în vreun 
fel cu asta? 

— Moartea lui Daniel nu ţine de acest caz, în afară de faptul 
că le cunoștea pe două dintre victime. În schimb, pot să vă spun 
că astăzi i-am arestat pe restul făptașilor pe care-i considerăm 
implicaţi în moartea lui Daniel şi avem temeiuri foarte bune 
pentru un proces, conform procurorului. 

Mina simţi un junghi de tristeţe pentru acel tânăr care murise 
ca urmare a setei de răzbunare a lui Jane, chiar dacă nu ea îl 
omorâse. Era atât de superfluu. Atât de zadarnic. Dar spera ca 
partidul Sveriges Framtid să fie puternic afectat de scandal și să 
dispară la următoarele alegeri. 

Julia continuă să fie atacată cu întrebări enervante. Mina se 
retrase ușor și lăsă vocea Juliei, cea cu toate răspunsurile, să 
dispară pe fundal. 


Hrana uscată ateriza zăngănind în castronul metalic. Bosse 
veni în pas alergător imediat ce auzi sunetul și începu să 
mănânce bucuros, cu manierele unui mic cutremur. 

— Da, așa, băiatule, zise Christer. 

El folosi marginea mesei ca sprijin pentru a se putea așeza pe 
podea. Nu era foarte ușor, dar ceva mai uşor ca de obicei. 
Plimbările cu Bosse începeau în mod foarte evident să dea 
roade. Îşi sprijini spatele de sertare şi mângâie blana câinelui. 
Acel Harry Bosch nu știa ce pierde. 

— Stăpânul şi stăpâna ta pare că au dispărut fără urmă, zise 
Christer. N-au fost de găsit nicăieri pe insulă. Și nimeni n-a 
văzut nicio barcă plecând de acolo. În mod clar n-au luat 
feribotul. Totul e un mister. Poliţia din Norrtălje draghează 
după corpuri, evident, dar probabil nu vor găsi nimic. E adâncă 
apa acolo. 

Bosse se oprise din mâncat și se uita la Christer cu o privire 
uimită. Probabil auzise din tonalitate că ceva era diferit. 

— Înţeleg dacă ești trist, zise Christer scărpinându-l după 
ureche. Dar mă gândeam să facem o plimbare lungă după ce 
mănânci și pe urmă cumpărăm o minge nouă din aia 
chițăitoare, pe care-ţi place s-o muști până o distrugi. Una cu 
sclipici. Nu cred că ei se mai întorc, înţelegi tu. Cred că am 
rămas noi doi acum. 

Bosse scoase un lătrat scurt și-l linse apoi pe Christer pe faţă, 
de la bărbie până pe frunte. De la hrana uscată, respiraţia 
câinelui era pătrunzătoare. Puțină companie nu era totuși deloc 
o idee rea. 

Fără să ştie pentru a câta oară la rând, gândurile se duseră 
înapoi la vremea când era tânăr. Înapoi la Lasse. De fapt era 
scandalos că nu avea habar ce mai făcuse Lasse de atunci. Un 
om pe care odată îl cunoscuse atât de bine, care de atunci 
parcursese o viaţă întreagă de experienţe și trăiri proprii despre 
care Christer nu ştia nimic. Se simţea aproape invidios. Fără să 
știe exact pe cine. Dar nu era prea târziu ca să schimbe acest 
lucru. Totuşi era poliţist. Și acum existau rețelele sociale. N-ar fi 


prea greu să afle ce face Lasse azi. 

Cum stătea acolo pe podea, cu blana lui Bosse în mâini, simţi 
ceva mișcându-se în străfundurile corpului. Slab la început, mai 
întâi nici măcar nu fusese sigur că e acolo. Dar pe măsură ce 
creștea, era din ce în ce mai convins. Era un sentiment cu totul 
nou. Ceva ce nu mai simţise până acum. Nu era sigur, dar 
credea că e posibil să fie fericire. 


Milda stătea în continuare la masa unde luaseră cina. Vera și 
Conrad mâncaseră ca de obicei, cu viteză record. Pe urmă, Vera 
se așezase în fața Playstationului în timp ce Conrad se dusese 
să-şi ia temele. Acum, el stătea în fața ei, adâncit într-o carte de 
educaţie civică şi nota harnic pe laptop. 

Conrad al ei. Fusese o vară grea pentru el. Dar căminul unde 
făcuse tratamentul părea să fi avut un efect aproape magic. De 
când se întorsese, nu numai că se ţinuse departe de toate 
prostiile de dinainte, dar căpătase și o nouă atitudine, atât față 
de viaţă, cât și faţă de şcoală. Chiar și Vera comentase că fusese 
mult mai vesel toamna aceasta. lar acum își făcea temele din 
proprie inițiativă. 

Milda ştia, fireşte, că nu putea avea aşteptări prea mari. Se 
întâmplase înainte să creadă că fiul ei își pusese ordine în viaţă. 
Şi pe urmă alunecase iar acolo după o lună. Dar de data asta 
simţea că e... altfel. Ea nu îndrăznea să aibă acest gând, ştia că 
n-ar trebui, dar de data aceasta poate putea fi permanent. Toţi ar 
merita asta. 

Mai ales acum. 

Nu trebuia sa aducă scrisoarea de la Adi pentru a-și aminti ce 
scria acolo. Scrisoarea nu venise de fapt de la fratele ei, ci de la 
avocatul lui. Ea pufni. Mai plauzibil un tovarăș pe care-l 
întâlnise în combinaţiile lui dubioase, sau, de ce nu, în 
închisoare. Avocat, da, sigur. Spre deosebire de Conrad, Adi nu 
se schimbase deloc. Alerga în continuare în aceeași cursă unde 
banii erau singurii care contau. 

Și tocmai banii erau problema. Ea și Adi moșteniseră casa 
unde locuiseră împreună. Adi o lăsase să stea acolo cu Vera și 
Conrad, într-un gest necaracteristic de generozitate, când 
incapabilul tată al copiilor nu şi-a putut face dreptate. Ea ştia 
totuși că generozitatea nu era veritabilă. Adi voia să pună mâna 
pe casa bunicului Mykolas din Enskede, care era și mai mare și 
avea şi o poziționare mai bună. Când bunicul se va stinge, Adi 
va susține că acea casă e a lui, pentru că el cedase jumătate din 
casa în care locuia Milda. 


Dar, se pare, generozitatea jucată se terminase. Ea nu-i putea 
reproşa, el avea dreptatea de partea sa. Numai că venise atât de 
brusc. Ea crezuse că vor putea vorbi mai întâi despre asta. Dar 
Adi, prin acel avocat, o anunţase că dacă vrea să locuiască acolo 
în continuare, trebuie să cumpere partea lui. Altfel trebuiau să 
vândă casa. Sau să renunţe la partea ei din viitoarea moştenire 
de la bunicul. Ea nu avea mult timp la dispoziţie să plătească. 

De vândut nu era ceva la care să se gândească, banii n-ar 
ajunge pentru o nouă locuinţă rezonabilă, şi nu-şi putea expune 
copiii la asta. Şi n-ar primi niciodată un împrumut bancar 
suficient de mare încât să-i poată plăti lui Adi, nu la cum arăta 
situația ei financiară acum. Centrul de tratament al lui Conrad 
fusese privat — şi foarte scump. 

În același timp, nu exista nici un alt mod de a face rost de 
banii aceia dacă nu avea de gând să jefuiască o bancă. Se uită la 
capul lui Conrad aplecat peste manual. Ea și familia ei aveau 
nevoie de un miracol. 


Ruben ezită. Era atât de departe de zona lui de confort, că i-ar 
fi trebuit şi paşaport, şi vaccinuri ca să se ducă acolo. Pentru o 
clipă se gândi să renunţe. Doar avea o viață bună. 

Sau? 

Da, totuşi lua asta în considerare. Un serviciu care nu era mai 
solicitant decât îi permitea el să fie. Mai ales acum, când noul 
grup își demonstrase competenţa şi putea să-și continue 
activitatea. Ca parte din acel grup, el nu trebuia să lucreze în 
aceleaşi limite care înainte fuseseră atât de enervante. lar ca 
burlac, avea libertatea să facă ce vrea. Fără copii care trebuie 
luaţi deja după pauza de prânz de la grădiniță sau pentru care 
să intre în concediu de îngrijire toată iarna. Pufni. Concediu de 
îngrijire a copiilor, ce invenţia dracu'. Peder va trebui să-și dea 
demisia imediat ce tripleţii vor învăţa să meargă. 

El avea totul. Un oraş atât de plin de gagici doritoare și 
încinse, pentru el era ca o parcare deschisă nonstop şi axată pe 
client. Și nimeni care să strice totul, rămânând și după aia. 

Nimeni care să-l bată la cap despre spălat vase şi curăţenie 
sau despre niște flori de ziua îndrăgostiților. 

Nimeni cu care să ia cina în fața televizorului, lângă care să 
adoarmă strâns lipit seara, nimeni cu părul blond care să 
miroasă în permanenţă a timoftică și căreia vara să-i apară 
pistrui mici, mici, peste tot. 

Nimeni care... 

Nimeni ca Ellinor. 

Ruben luă rapid bileţelul pe care notase numărul de telefon și 
formă cifrele înainte să se răzgândească. Trase aer adânc în 
piept. 

— Bună ziua. Mă numesc Ruben Höök. Aş vrea sa fac o 
programare pentru o discuţie. 


Anette se uită la el cu o privire pe care nu o mai văzuse de 
mult. Bănui automat că ea glumește. Abia când ea începu să-i 
desfacă nasturii de la cămașă realiză că intenţiile ei erau 
serioase. 

— Ai observat că tripleţii dorm? zise ea încet. Concomitent. 

Peder se întinse după telecomanda de pe măsuţa din fața 
canapelei, pe urmă se cufundă la loc pe canapea. Anette îi băgă 
mâna în cămașă și începu să-l mângâie pe piept. 

— Ai dreptate, zise el şi ascultă liniștea. Chiar dorm toate trei. 
Ar trebui să mergem și să cumpărăm un loz în plic sau ceva, 
ținând cont de cât de rar se întâmplă aşa ceva. 

— Sau să petrecem timpul cu altceva, îi şopti Anette în 
ureche. 

Ea se ridică și îi întinse mâna. El i-o strânse şi o lăsă să-l 
conducă în dormitor. 

— Eşti sigură? întrebă el când văzu că ea continuă să-l 
dezbrace. 

La început, ea nu răspunse. Când el rămase doar în chiloţi, ea 
se băgă în pat. După câteva momente de cotrobăială pe sub 
pătură, ea îşi scoase bluza şi pantalonii și le aruncă spre el. Pe 
urmă bătu ușor în perna lui. 

— Sunt foarte sigură, zise ea. Dacă ne culcăm acum, apucăm 
să dormim poate o jumătate de oră până se trezesc ele. 

Peder se uită la pernă şi apoi la soţia sa. Nu vedea cât de 
palidă era, nu-i vedea cearcănele de sub ochi. Vedea doar cât de 
mult o iubeşte. Peder adormi aproape înainte să pună capul pe 
pernă. 


Mica poză cu Natahlie se mișca încet pe harta de pe ecranul 
mobilului. Mina fotografiase poza înrămată pe care o avea pe 
birou ca s-o folosească drept pictogramă pentru aplicaţie. Fata 
din fotografie nu semăna foarte tare cu cea de azi, dar era cel 
mai recent portret al ei pe care-l avea. De mai multe ori fusese 
tentată s-o fotografieze pe Nathalie de la distanţă, dar instinctul 
de autoconservare ieşise victorios de fiecare dată. Nu îndrăznea 
să se gândească ce s-ar fi putut întâmpla dacă ar fi fost prinsă. 

Mina nu ştiuse că intenţiona să pună un transmițător GPS în 
rucsacul lui Nathalie decât după ce o făcuse deja. Dar când 
băuseră cafea în Kungsträdgården fusese prima oară de mulți 
ani când fusese atât de aproape de fată și nu ştia când se va mai 
putea întâmpla din nou. 

La început crezuse că bărbaţii care o păzeau pe Nathalie nu 
văzuseră ce a făcut. Când veniseră s-o ia pe fată, Mina aproape 
făcuse pe ea de frică. La modul serios. Dar dacă ar fi descoperit 
transmițătorul, amenințările de la telefon ar fi fost cu mult mai 
rele. Probabil ar fi fost ultima dată când ar fi văzut-o pe 
Nathalie. 

Asta însemna, în schimb, că Mina nu avea curaj să stea în 
preajma fetei o vreme. Nu putea să stea pe peronul metroului 
din Blåsut s-o privească pe Nathalie ducându-se la şcoală. Nu 
putea aștepta la ușa din Ostermalm sau să meargă după ea prin 
oraș. Va dura ceva până o va putea vedea din nou. 

Dar nu făcea nimic. 

O avea pe fată în faţa ei, în mâna ei. 

Cu aplicaţia putea să vadă exact unde se afla Nathalie, să-şi 
imagineze ce face, cu cine e. Micul portret era pentru moment 
nemișcat şi harta arăta că se afla în Östermalm, ceea ce probabil 
însemna că Nathalie e acasă. Dacă mărea imaginea, Mina ar fi 
putut să obţină adresa, dacă n-ar fi știut-o deja. 

Bineînțeles că n-ar spiona. Natti avea dreptul la o viață 
privată. Dar avea de gând să o verifice din când în când. 

Să se asigure că totul e bine. Ca bărbaţii cu ochelari de soare 
aveau grijă de ea cum trebuie. 


— Bună, iubito, zise ea şi mângâie ecranul cu vârfurile 
degetelor. O să am grijă să nu ți se întâmple nimic. 


Vincent scoase cana Pizda-Glamour din dulap, umplu 
infuzorul de ceai cu frunze de ceai şi turnă apă din fierbător. Pe 
urmă puse cana aburindă pe masa din bucătărie, în faţa soției 
sale. 

— Poftim, iubito, zise el. Pari că ai nevoie. 

— E ceai verde? întrebă ea. 

El ezită o secundă. 

— Nu, recunoscu el apoi. E chai. 

— Mulţumesc, bunule Dumnezeu, zise Maria și suflă în cană. 
Aşa ce m-am săturat de spălătura aia de vase. Cred că mă doare 
stomacul de la el. 

Câteva clipe mai târziu, cina era pe masă. Cârnat Stroganoff 
făcut din chorizo cu fulgi de chili în smântână, orez brun, salată 
şi chipsuri de varză Kale. De fapt, varza Kale nu se potrivea în 
meniu, dar el ştia că-i place lui Benjamin. Se făcu că varsă puțin 
sos pe mobilul Rebeckăi când puse pe masă tigaia. 

— Ce tont, zise ea şi mută mobilul o jumătate de centimetru 
mai încolo. 

Pe urmă își ridică ochii de pe ecran și râse. 

— Ce noroc că nu avem vecini aproape. Dacă prietenii mei ar 
fi văzut că te-ai întors acasă cu maşina poliţiei, şi ud leoarcă, aş 
fi murit! Uneori mă întreb ce-i cu tine, tată. 

Vincent zâmbi. 

— Da, nu am fost precaut. N-o să mă apropii aşa mult de 
marginea debarcaderului data viitoare. 

Maria îl scruta din priviri peste marginea cănii. Acasă nu 
vorbise prea mult despre anchetă, dar nimeni din familie nu 
putuse să treacă cu vederea titlurile din ziare. Dar ea nu spuse 
nimic. În schimb, puse pe masă chai-ul și luă mâncare. 

— Tu ce spui, iubito, zise el. Să-i invităm aici pe părinții tăi 
săptămâna viitoare? Am un cadou aniversar întârziat pentru 
tatăl tău. 

Maria începu să tuşească cu putere și puse un șervețel la 
gură, ca să nu-i sară Stroganoff-ul. 

— Te-ai lovit la cap? întrebă ea printre reprizele de tuse. 


Dar el văzu că ea zâmbeşte în spatele șerveţelului. 

Trecu cu privirea în jurul mesei, privi cu atenţie fiecare 
membru al familiei sale. Rebecka mânca cu o mână, trimitea 
mesaje cu cealaltă. Multitaskingul ei era de fapt impresionant, 
dacă priveai lucrurile în felul ăsta. Aston stătea ca de obicei și își 
număra bucăţile din farfurie, pe care Maria, deşi ştia că nu e 
bine, i le tăiase. Vincent ştia foarte bine de unde i se trăgea asta 
lui Aston, nu prea avea cum să-i reproşeze fiului său. Benjamin 
mânca cu privirea în altă parte. Era la acea vârstă când fetele — 
sau băieţii — ar trebui să fie cel dintâi interes al său. Dar Vincent 
ştia că Benjamin cel mai probabil cugeta la o nouă problemă de 
matematică. Poate una pe care o găsise pe Youtube. Să sperăm 
că era una care conținea mai puțină moarte, de data aceasta. 

— Mamă, te iubesc, zise Aston dintr-odată. 

— Şi mama te iubeşte, răspunse Maria şi zâmbi. 

— Dar şi pe tine te iubesc, tată, continuă Aston uitându-se 
serios la Vincent. 

— Deci acum ești detectiv particular sau ceva de genul? zise 
Benjamin care păru că tocmai aterizase în lumea reală. 

— Să nu crezi tot ce scriu cei de la Aftonbladet, zise Vincent 
rapid. 

— Ea chiar era sora ta? întrebă Rebecka. Nici măcar nu știam 
că am o mătușă din partea tatălui. 

El dădu din cap şi se şterse la gură cu un șerveţel. 

— În acele crime nu a fost vorba despre mine, zise el. A fost 
vorba despre oameni care nu mai există de foarte multă vreme. 

— Şi noi câtă vreme existăm atunci? întrebă Aston neliniștit. 

Vincent nu se abţinu să-i ciufulească ușor părul fiului său, 
chiar dacă ştia că lui Aston nu-i place asta. 

— Această familie va exista cât de mult vrem noi să existe, 
spuse el. Cu bune și cu rele. 


Julia adună hârtiile de pe birou și le puse într-un dosar de 
plastic. Când se ridică, Mina și Vincent făcură același lucru. 

— Mulţumim că ai mai putut veni o dată, zise Julia și dădu 
mâna cu Vincent. E un sentiment bun că putem încheia toate 
astea puţin mai formal, fără prezența presei. Dar acum îţi 
promit că ai scăpat de noi. 

Vincent râse. Minei nu i se păruse ceva foarte vesel. Julia 
întinse mâna spre el. 

— Poţi să-mi laşi mie legitimaţia de acces. 

— Da, sigur. Mulţumesc, zise Vincent şi-i întinse cardul de 
plastic. A fost... ameţitor. 

— ÎI conduc eu, zise Mina. Să mă asigur că trece de bariere. 

Părăsiră biroul Juliei şi ieşiră pe coridor. Mergeau tăcuţi unul 
lângă celălalt. Mina nu avea de gând să fie prima care spune 
ceva. Nu avea nicio idee cum se face o chestie din asta. În plus, 
nu era sigură că o va ţine vocea. 

— Asta a fost, zise Vincent într-un final. 

— Da. Asta a fost, zise ea. 

Ezită. 

— Jane avea dreptate. Că sunt lașă. 

— Nu ești laşă. 

— Cum... Cum de ştiai? întrebă ea trăgând cu coada ochiului 
la Vincent. A fost ceva din limbajul corpului meu sau altceva ce- 
ai citit pe mine? 

Vincent își frecă nasul. 

— Târşâi puţin piciorul drept când mergi și-atunci ridici ușor 
şi din umărul stâng. Plus că tu clipeşti de două ori mai mult 
decât un om normal. Sunt semne clare de leziuni neurologice 
cauzate de abuzul de pastile. 

Mina se opri brusc. 

— Ce? Așa fac? 

Se uită şocata în jos la piciorul drept. Vincent râse. 

— Nu, doar glumesc. Nici o problemă. Doar că am văzut 
moneda AA când am fost acasă la tine. Sigur că nu știam în mod 
garantat că e vorba de pastile, dar alcoolul nu prea ți se 


potrivea, ținând cont de preferința ta pentru Cola Zero. Dacă nu 
luăm în calcul spirtul pentru mâini, evident, am înţeles că ar 
avea 85 la sută alcool. Mai sorbi așa, din el? 

— Ei, termină! 

Mina îl lovi ușor într-o parte. Tăcură din nou. O luară pe 
scară, spre parter şi ea folosi cardul de acces pentru a ieși cu el 
la recepţie. Ieşirea din Palatul Poliţiei se afla la doar un metru în 
fața lor, vizavi de recepție. Doar un metru rămăsese până să se 
termine. Vincent se opri brusc şi o privi. 

— lartă-mă, zise el. Pentru că sora mea ţi-a făcut rău. N-am 
mai putut dormi de atunci, te văd închisă în rezervor de fiecare 
dată când închid ochii. Și totul e din vina mea. Am încercat să 
găsesc un mod de a mă revanșa față de tine, dar nimic nu pare 
suficient. 

Pe urmă zâmbi vag. 

— Măcar îţi stă bine tunsă scurt, zise el. 

Ea îşi trecu mâna prin noua frizură, înainte de a apuca să-și 
rețină gestul, după care îşi frecă degetele de jeanși, de parcă ar fi 
fost infectate. Părul era în continuare o zonă de contaminare, 
după părerea ei. Nu conta de câte ori îl spălase de când cu 
containerul. 

— Da, aş fi fost scutită şi de anxietate și de tăierea părului 
dacă tu ai fi menţionat acel mic detaliu, că poliția era deja pe 
drum... 

Se holbă furioasă la el, dar nu reuși să exprime vreo furie 
reală în privire. El zâmbi jenat și dădu nevinovat din mâini. 

— Abia dacă eram conştient. Şi nici n-aş fi crezut vreodată că 
o să sari în containerul ăla hidos. lartă-mă. Dar, cum spuneam. 
Îţi stă bine cu părul așa. 

Mina îi aruncă o ultimă privire, pe urmă alese să nu se mai 
uite la el. Chiar se simţea bine cu noua frizură, dacă era să fie 
sinceră. Mina dădu din cap gândindu-se la ce spusese Vincent 
despre sora lui. 

— Suntem aici acum. Am supravieţuit. Ei probabil că nu. Nu 
vor mai ucide și alți oameni nevinovați. 

El încuviinţă tăcut. Pe urmă trase cu ochiul spre ieşire. 

— Ai dreptate. Şi, cum spunea Julia, ați scăpat de mine. 


Întinse mâna pentru a-și lua rămas-bun. Era ultimul lucru pe 
care ea îl voia. După toate prin câte trecuseră nu se putea 
termina cu o banală strângere de mâna. Îi dăduse lui Vincent o 
parte din ea. Probabil era singurul care ştia cine e ea cu 
adevărat. În asemenea cazuri, nu dădeai mâna. În asemenea 
cazuri rămâneai împreună pentru totdeauna. 

Şi totuşi. 

Nu erau personaje într-o drama romantică şi ea nu avea 
cincisprezece ani. Stăteau la recepţia din Palatul Poliţiei din 
Kungsholmen într-o zi obișnuită de miercuri de octombrie şi ea 
era la serviciu. După ce Vincent va pleca, ea va urca în birou să 
se ocupe de căsuţa cu e-mailuri neglijată atâta vreme. 

Ea nu rămânea cu nimeni. 

— Același lucru. Aşa cum a spus Julia, zise ea şi-i luă mâna. 

Nu-și dădu seama cât timp s-au ţinut de mână. Zece minute, 
un an, o jumătate de secundă. 

Pe urmă el întrerupse momentul și se întoarse spre ieșire. Ea 
începu să meargă înapoi spre bariere. 

— Stai, Mina, strigă el brusc şi alergă spre ea în timp ce 
scormonea în buzunarul interior al sacoului. Uite! 

Îi întinse un pachet sigilat cu paie de unică folosință. Ea 
zâmbi când le luă, dar fu nevoită să clipească pentru a-şi reține 
lacrimile. Pe urmă căută și ea în buzunar. 

— Pentru tine, zise şi-i aruncă cubul ei Rubik. Fii cu băgare 
de seamă cu el, bucăţile sunt puţin desprinse. 

Vincent îi întoarse zâmbetul când li se întâlniră privirile. 

Pe urmă se întoarse şi ieși pe uşi cu jucăria în culori vesele în 
mână. 

Ea avu un impuls scurt să ia sticluța cu spirt să se şteargă. 
Dar se hotări să se abțină. 


Mulţumiri 


O asemenea carte nu o poţi scrie singur. Nu sunt de ajuns nici 
măcar două persoane. Am avut norocul să fim înconjurați de 
oameni extrem de competenţi care au avut grijă să nu facem 
greşeli mult prea mari când vine vorba despre partea legată de 
fapte și informaţii certe. Câţiva dintre ei merită aplauze de 
mulțumire furtunoase. 

Kelda Stagg, M.Sc., tehnician criminalist la Poliţie, Regiunea 
Stockholm, ne-a îndepărtat de prejudecățile noastre legate de 
medicina legală și despre cum sunt tratate cadavrele într-o 
anchetă. În schimb, am învăţat o grămadă despre tot și toate, de 
la ce persoane asistă la o autopsie, până la ce sunt utile 
picăturile de ochi. 

Am primit un mare ajutor și de la Teresa Marie, expert de 
activitate la Centrul Naţional de Expertize Criminalistice, care 
ne-a explicat cum funcționează localizarea telefoanelor şi 
analiza informaţiilor la un nivel detaliat atât de fascinant, că am 
fi putut scrie o carte numai despre asta. Toate descrierile corecte 
ale acestor domenii ale poliției sunt meritul Keldei și al Teresei, 
toate erorile sunt ale noastre. 

Când vine vorba despre istoria magiei şi despre cum se 
construiesc numerele de iluzionism, ne scoatem pălăria în fața 
experienţei pe care inventatorul și creatorul de numere de 
magie Andreas Sebring a împărtăşit-o, altruist, cu noi. Sains 
Bergander din carte este inspirat într-o asemenea măsură de 
Andreas din realitate, încât atelierul descris în roman este chiar 
al lui Andreas. 

Magicianul şi maestrul evadărilor Anders Sebring merită de 
asemenea mulțumiri speciale pentru o discuţie importantă 
despre cum se poate ieși din obiecte făcute să nu poți ieşi din 
ele. 

Chiar dacă am încercat să fim cât mai corecți cu realitatea, ne- 
am luat, ca scriitori, şi unele libertăţi creative, în mod conștient, 
pentru a da o mai bună fluență poveștii. De exemplu, am mutat 
ferma de vizoni de pe insula Lidö, atât temporal, cât şi 


geografic. Ferma e închisă de multă vreme și nici nu era 
amplasată la apă. lar balcoanele de la Teatrul din Găvle sunt de 
fapt şase la număr, nu opto. Există în carte multe alte 
asemenea exemple, unde am tratat faptele puţin expeditiv. Dar 
dacă am fi descris realitatea la milimetru, atunci cartea ar fi ieșit 
mult mai lungă decât e deja — şi mult mai plictisitoare. 


Cel mai mare buchet imaginar de flori din lume îl dăm 
fantasticei noastre echipe de la Editura Forum: Ebba Ostberg, 
editorul nostru; John Hăggblom, writing coach, şi Kerstin Odeen, 
redactor. Am plâns și am râs împreună de frustrare, dar ei n-au 
renunțat niciodată, nici măcar când noi înşine eram pregătiți să 
o facem. Fără dedicarea întregii echipe de la Forum pentru 
această carte, ea n-ar fi fost nici jumătate din ceea ce este astăzi. 

Plecăciuni repetate și pline de recunoştinţă sunt îndreptate și 
către Joakim Hansson, Anna Frankl, Signe Lundgren și toată 
echipa de la Nordin Agency, precum şi către Lili Assefa și toată 
echipa de la Assefa Communication, care de la început au 
crezut în această serie de romane şi care într-un fel aproape 
magic au reuşit să convingă întreaga lume de același lucru. Noi 
nu ştim exact cum se procedează. Dar suntem muţi de 
admiraţie. Şi credem că e posibil să fi fost vorba de o lume ninja. 


Multumirile personale ale Camillei: 

Ca autor, e practic imposibil să scrii cărţi fără o susținere 
enormă de acasă. Fantasticul meu bărbat, Simon, e cel mai bun 
soț în general şi cel mai bun soț de scriitoare în particular, pe 
care l-ar putea avea cineva. Primesc întotdeauna şi un sprijin 
sigur de la copiii mei, de la prietenii mei și de la restul familiei 
mele. Mulţumesc că aţi strigat întotdeauna de bucurie când am 
trecut linia de sosire. 


Multumirile personale ale lui Henrik: 

Mulţumesc, iubita mea soţie Linda, pentru feedbackul de 
nepreţuit la manuscris, atunci când cartea era încâlcită, pentru 
că mi-ai ascultat frământările despre Vincent și Mina timp de 
doi ani fără să mă omori în bătaie, dar mai ales că nu îţi pierzi 


niciodată încrederea în mine şi că mă suporţi chiar și atunci 
când n-o merit. Le mulțumesc și fiilor mei, Sebastian, Nemo și 
Milo. Dacă n-aţi fi fost voi, nimic din ce fac eu n-ar fi avut rost. 


La final, vrem să vă mulțumim vouă, cititorilor, care ați dat 
acestei serii o şansă. Vă iubim pe toți. Și sperăm că după ce veţi 
fi citit această primă parte să tânjiți la fel de mult ca şi noi să-i 
întâlniți pe Vincent și pe Mina din nou. 


{1} Acronimul pentru Live action role-playing. Este un joc pe roluri, foarte 

răspândit în SUA, țările scandinave și Europa, pentru care participanţii 

folosesc costumaţii și accesorii cât mai autentice, încercând să intre cât mai 

bine în pielea personajelor. (N. r.) 

{2} Este un arbore subtropical, asemănător nucului, cu lemnul tare. Este 

întrebuințat mai ales la fabricarea schiurilor. (N. r.) 

{3} Sărbătoare populară de origine germanică, în noaptea dintre 30 aprilie şi 1 

mai. Se spune că în această noapte, zânele și spiridușii ajută pământul să 

treacă de la sezonul rece la cel cald, al vieţii şi fertilității. (N. r.) 

{4} Mândrie nemăsurată a cuiva. în Grecia antică, descria un comportament 

care sfida normele sau chiar pe zei. (N.r.) 

5) Sport de echipă asemănător hocheiului pe gheaţă. (N. r.) 

6) O, Doamne... Voi construiși trucuri de magie? Grozav! (N.r.) 

7) Mulţumesc,... Nu multă lume le-ar recunoaște. (N. r.) 

8) 
) 


( 

( 

( 

{8} Ei bine, magia e pentru tocilari... Trebuie să plec. (N. r.) 

{9} Noi, tocilarii, trebuie să ţinem aproape! (N. r.) 

{10} Angela Duckworth, Grit. Puterea pasiunii şi a perseverenţei, traducere din 
limba engleză de Iulia Bertea, Publica, 2016. (N.r.) 

( 


11) Şapte în traducerea din limba română. (N. t.) 


